
Lalibrochas 


DVARAS VADINOSI Broch Tuarachas pagal seną akmeninį 
cilindrą, pastatytą prieš ne vieną šimtą metų ir kyšantį kalvos 
šlaite iš už pastato. Dvarą patys gyventojai vadino Lalibrochu. 
Kiek supratau, tai reiškė „bokštas tinginys“ - prasminga daug- 
maž tiek pat, kiek cilindro formos statinį vadinti šiaurėn at- 
gręžtu bokštu. 

- Kaip apvalus daiktas gali būti atgręžtas į šiaurę? - paklau- 
siau, kai pamažu leidomės ilgu, kur ne kur viržynais apaugu- 
siu granito šlaitu, vorele vesdami arklius siauru, vingiuojančiu, 
tauriųjų elnių per skurdžius brūzgynus išmintu taku. - Jis juk 
neturi priekio. 

- Užtat turi duris, - atrėmė Džeimis, - o durys žiūri į šiaurę. 

Jis stengėsi tvirtai įsispirti statydamas kojas, nes šlaitas stai- 
giai statėjo, ir sušnypštė pro dantis arkliui, kurį vedėsi paskui 
save. Raumeningi kumpiai prieš mane staiga susispaudė, atsar- 
gi žinginė virto nedrąsiu trypčiojimu, prieš rizikuodama žengti 
žingsnelį, kanopa kiekvienąkart slysteldavo kelis colius drėgna 
žeme. Invernese pirkti arkliai buvo stambūs, gražūs pažiūrėti 
gyvuliai. Raumeningi mažieji Škotijos Aukštumų poniai būtų 
daug lengviau įveikę statų šlaitą, bet šie žirgai - visos kume- 
lės - buvo skirti pirmiausia veislei, ne darbui. 

- Gerai, - tariau atsargiai žengdama per vandens srovelę, 
kertančią elnių taką. - Tinka. O vis dėlto kaip dėl Lalibrocho? 
Kodėl jis - bokštas tinginys? 

- Jis truputį pakrypęs, - atsakė Džeimis. Man buvo matyti jo 
pakaušis, jis ėjo nuleista galva, nes atidžiai žiūrėjo po kojomis, 
įkalnėn dvelkiantis popietės vėjelis kedeno keletą rausvai auk- 

sinių garbanėlių, styrančių nuo viršugalvio. - Iš namų nelabai 
matyti, bet jei atsistosi vakarų pusėje, pastebėsi, kad jis truputį 
pasviręs į šiaurę. O jei pažiūrėsi pro vieną iš siaurų viršutinio 
aukšto langelių virš durų, dėl to pasvirimo sienos apačioje ne- 
bus matyti. 

— Na, tryliktam amžiuj tikriausiai niekas nebuvo girdėjęs 
apie svambalą. Stebuklas dar, kaip jis iki šiol nenugriuvo. 

— A, buvo net keliskart nugriuvęs, - Džeimis šūktelėjo tru- 
putį garsiau, nes vėjas kiek sustiprėjo. - Žmonės, kurie čia gy- 
veno, jį tiesiog atstatė, tikriausiai todėl ir pakrypęs. 

— Matau jį! Matau! - man už nugaros nuskardeno susijau- 
dinusio Fergiuso balsas. 

Jam buvo leista ir toliau joti raitam, nes menkutis berniuko 
svoris arklio per daug neapsunkino, nors gyvulys ir netvirtai 
stovėjo ant prasto tako. Atsisukusi pamačiau Fergiusą klūpantį 
ant balno ir spyruokliuojantį iš susijaudinimo. Arklys, romaus 
būdo bėra kumelė, suprunkštė, bet maloningai susilaikė nenu- 
sviedusi jo į viržyną. Nuo pat nuotykio su peršeronų kume- 
liu Aržantane Fergiusas tik ir tykojo progų užsėsti ant žirgo, 
ir Džeimis, džiaugdamasis ir suprasdamas kitą žirgų mylėtoją, 
suteikdavo jam malonumą - pasisodindavo už nugaros ir jodi- 
nėdavo po Paryžiaus gatves, o kartais leisdavo berniūkščiui ir 
vienam užsėsti ant vieno iš Džaredo kinkomųjų arklių, didelių, 
stambių gyvulių, kurie, atsakydami į Fergiuso raginimus spy- 
riais ir šūkalojimais, tik suglumę karpydavo ausimis. 

Prisidengiau delnu akis ir pažvelgiau ten, kur jis rodė. Vaikas 
neklydo - sėdėdamas aukščiau, pastebėjo ant kalvos tamsų seno 
akmeninio bokšto siluetą. Naujesnį dvaro pastatą apačioje buvo 
sunkiau įžiūrėti - nuo jo sienų, sumūrytų iš baltų tašytų akmenų, 
kaip ir nuo laukų aplinkui, atsispindėjo saulė. Namo, užsiglaudu- 
sio dauboje tarp miežių laikų, vis dar nebuvo matyti iš už lauko 
pakraštyje eile susodintų medžių, sudarančių užtvarą nuo vėjo. 

Pastebėjau, kad Džeimio galva pakilo ir sustingo, kai jis 
išvydo kalvos papėdėje gimtąją Lalibrocho sodybą. Valandėlę 

stovėjo nejudėdamas, nieko nesakydamas, bet pečiai pakilo ir 
atsilošė. Vėjo gūsis pagavo jo plaukus, taip pat skraistės skvernus 
ir pakėlė, tartum jis imtų ir kiltų iš džiaugsmo kaip aitvaras. 

Tas vaizdas man priminė, kaip pūtėsi burės laivams išplau- 
kiant iš Havro uosto, kai jie lenkė kyšulį ir suko į laivybos ke- 
lius. Stovėjau krantinės pakrašty ir stebėjau energingą laivybos 
ir prekybos vyksmą. Tarp stiebų nardė ir klykavo žuvėdros, 
triukšmavo kaip ir šūkaujantys jūreiviai. 

Greta stovėjo Džaredas Manro Freizeris ir palaimingai ste- 
bėjo atplukdomą gėrybių srautą, kurio dalis priklausė jam. Vie- 
nas iš jo laivų, „Porcija“, turėjo plukdyti mus į Škotiją. Džeimis 
man buvo sakęs, kad visi Džaredo laivai pavadinti jo meilužių 
vardais, o laivapriekio skulptūros išdrožtos panašių bruožų į 
anas damas. Prisimerkusi mėginau įsižiūrėti į laivo pirmagalį 
ir nustatyti, ar tik Džeimis manęs nemaustė. Jeigu ne, padariau 
išvadą, Džaredas jautė prielankumą dosniai gamtos apdovano- 
toms ponioms. 

- Pasiilgsiu jūsų abiejų, - pakartojo Džaredas jau ketvirtą 
kartą per pusvalandį. Regėjos, nuoširdžiai apgailestauja, ir net 
jo riesta nosis ne taip smagiai ir optimistiškai užsirietusi kaip 
paprastai. Kelionė į Vokietiją nusisekė; jo kaklajuostėje puika- 
vosi didžiulis deimantas, o surdutas buvo sodraus butelio žalu- 
mo, aksominis, su sidabrinėmis sagutėmis. 

— Ak, ką gi, — atsiduso jis ir papurtė galvą, - kad ir kaip 
norėčiau pasilikti bernioką, negaliu jam atimti džiaugsmo grįžti 
namo. Gal kada nors, mano miela, atvažiuosiu aš judviejų ap- 
lankyti; jau seniai nesu įkėlęs kojos į Škotiją. 

— Mes irgi jūsų pasiilgsim, - nuoširdžiai atsakiau aš. 

Pasiilgsiu aš ir daugiau žmonių - Luizos, motinėlės Hilde- 
gardos, Herr Gerstmano. Užvis labiausiai - mokytojo Reimo- 
no. Ir vis dėlto su džiaugsmu laukiau, kada grįšim į Škotiją, į 
Lalibrochą. Netroškau grįžti į Paryžių, o ir kai kurių žmonių 
tenai aš anaiptol netroškau vėl išvysti - pavyzdžiui, Liudviko, 
Prancūzijos karaliaus. 

Karolio Stiuarto irgi. Atsargiai pasiklausinėję tarp Pary- 
žiaus jakobitų, įsitikinome, kad Džeimio pirmas įspūdis buvo 
teisingas - optimizmas, įsižiebęs Karoliui ėmus girtis savuoju 
„pelningu sandoriu“, išblėso, ir nors ištikimieji karaliaus Jokū- 
bo šalininkai liko lojalūs savo suverenui, regėjos, nebėra jokios 
vilties, kad ta ištikimybė ir tvirtas atkaklumas galop atves prie 
veiksmų. 

Tad Karolis tegu savo ruožtu susitaiko su tremtinio dalia, 
pamaniau. Mūsų tremtis baigėsi. Mes keliaujam namo. 

— Bagažas pakrautas, - po ausim pranešė niūrus škotiškas 
balsas. - Laivo vadas sako, lipkit jau į denį - išplauksim su ato- 
slūgio banga. 

Džaredas atsisuko į Mertą, tada pasidairė po krantinę, kai- 
rėn ir dešinėn. 

— O tai kurgi berniokas? - paklausė jis. 

Merta staigiu galvos kryptelėjimu parodė į krantinę. 

- Aure anoj smuklėj. Baigia prisilakt kaip šuva. 

Man buvo kilusi mintis, kaipgi Džeimis ketina ištverti kėli- 
mąsi per sąsiaurį. Jis tik metė žvilgsnį į raudoną auštantį dangų, 
pranašaujantį audrą, atsiprašė Džaredo ir prašapo. Pasekusi aki- 
mis ten, kur rodė Merta, pamačiau Fergiusą, sėdintį ant stulpiu- 
ko prie vienos grogo užeigėlės, aiškiai einantį sargybą. 

Džaredas, kuris informuotas apie sūnėno negalią iš pradžių 
nepatikėjo, o paskui ėmė iš jos smagiai juoktis, tai išgirdęs pla- 
čiai išsišiepė. 

— Ak šitaip? Tikiuosi, paskutinės kvortos nebus paėmęs, kol 
jo ateisim. Kitaip velniaižin kaip mes jį trapu užnešim. 

— Ko jis čia taip? - paklausiau Mertos kiek pasipiktinusi. - 
Juk sakiau, kad turiu jam opijaus tinktūros. - Patapšnojau per 
šilkinį rankinuką. - Nuo jos kur kas greičiau išsijungs. 

Merta tik mirktelėjo. 

— Taigis. Sakė, jeigu jau lemta kęst galvos skausmą, tai ver- 
čiau įsitaisysiąs jį su malonumu. O viskis kur kas skanesnis už 
tavąjį juodą marmalą. - Jis linktelėjo į mano rankinuką, tada 


SVETIMŠALĖ +» MEILĖS LABIRINTE II 


galva paragino Džaredą: - Nagi, eikšen, jeigu ketini man pa- 
gelbėt jį tenpt. 

Priekinėje „Porcijos“ kajutėje sėdėjau ant kapitono gulto, 
žiūrėjau, kaip vienodai kyla ir leidžiasi tolstanti kranto linija, ir 
laikiau vyro galvą skreite. 

Plyšeliu prasimerkė viena akis ir pažiūrėjo į mane iš apačios 
į viršų. Nubraukiau nuo kaktos sunkias drėgnas garbanas. Nuo 
jo kaip kvepalais dvelkė alumi ir viskiu. 

— Kai pabusi Škotijoje, jausiesi lygiai kaip pragare, - pasa- 
kiau jam. 

Atsimerkusi ir kita akis ėmė žiūrėti į banguojantį šviesos 
šokį, atsispindintį ant lubų sijų. Tada jos įsmigo į mane - du 
gilūs, tamsiai mėlyni ežerai. 

— Kai reikia rinktis, pragaras dabar ar pragaras paskui, Sase- 
nach, - lėtai ir aiškiai ištarė jis, - aš visada rinksiuosi paskui. 

Jis užsimerkė. Kartą tyliai atsirūgo, ir ilgas kūnas suglebo, 
švelniai sūpuojamas gelmių lopšio. 


E 

Žirgai, regėjos, nekantrauja ne mažiau už mus pačius; jus- 
dami, kad nebetoli arklidės ir pašaras, jie kiek paskubino žings- 
nį, budriai pakėlę galvas ir pastatę ausis. 

Aš ir pati kaip tik galvojau, kad būtų gerai išsimaudyti ir 
ko užkąsti, kai mano arklys, žingsniuojantis truputį priekyje, 
įsispyrė kanopomis ir sustojo iki barzdelių rausvose dulkėse. 
Kumelė ėmė įnirtingai purtyti galvą į šalis, prunkšdama ir 
šnarpščiodama. 

- Ėė, mergyt, kas negerai? Bitė į nosį įskrido? 

Džeimis šoko iš balno ir atsiskubino sugriebti pilkosios ku- 
melės už kamanų. Plati nugara po manim virpčiojo ir krūpčio- 
jo, todėl ir aš nusliuogiau žemėn. 

— Kas gi jai čia dabar? 

Susidomėjusi žiūrėjau į kumelę, o ši traukėsi atbula nuo 
Džeimio rankų, tvirtai nutvėrusių už kamanų, purtė karčius ir 


12 DIANA GABALDON 


sprogino akis. Kiti žirgai, tarsi užsikrėtę jos nerimu, taip pat 
ėmė trypti ir muistytis. 

Džeimis dirstelėjo per petį į tuščią kelią už nugaros. 

- Ji kažką mato. 

Fergiusas pasistiebė savo patrumpintose balnakilpėse, prisi- 
dengė delnu akis ir įsmeigė žvilgsnį pro kumelės sprandą. Nu- 
leido ranką, pasižiūrėjo į mane ir gūžtelėjo pečiais. 

Aš irgi atsakydama gūžtelėjau: regėjos, kumelei nerimauti 
visiškai nėra pagrindo - aplink mus plytėjo tušti laukai ir kelias, 
besibaigiančios vasaros saulėkaitoje noko ir džiūvo javų varpos. 
Artimiausias medžių guotas buvo daugiau kaip už šimto jardų, 
už nedidelės akmenų krūvos, gal sugriuvusio kamino. Beveik 
negirdėtas dalykas, kad tokiose plynose vietose pultų vilkai, o 
lapė ar barsukas iš taip toli nebūtų arklio išgąsdinę. 

Paliovęs įkalbinėti kumelę žengti pirmyn, Džeimis ėmė vesti 
ją lankstu - ji gana noriai nuėjo atgal, iš kur mes atjojome. 

Džeimis pamojo Mertai, kad nuvestų kitus arklius nuo tako, 
tada šoko į balną ir, palinkęs į priekį, viena ranka įsikibęs kume- 
lės karčių, pamažu ėmė ją raginti, patyliukais šnekindamas į ausį. 
Ji neryžtingai, bet nesipriešindama žengė pirmyn, kol vėl priėjo 
vietą, kur buvo pirma sustojusi. Vėl sustojo ir stovėjo šiurpo kre- 
čiama, ir niekas nebūtų privertęs jos žengti bent žingsnį toliau. 

— Ką gi, tiek to, - pasidavė Džeimis. - Tebūnie kaip nori. 

Jis pasuko kumelės galvą ir nuvedė ją į lauką, geltonos var- 
pos braukė per gauruotą papilvę. Mes nušlamėjome iš paskos, 
arkliai kur ne kur pasilenkę grybšteldavo javų varpų, taip ir 
jojom. 

Aplenkus nedidelį granito kyšulį iškart po kalvos ketera, 
priekyje įspėjamai amtelėjo šuo. Įsukome į kelią, o ten budriai 
laukė juodmargis aviganis — iškėlęs galvą ir pastatęs uodegą, 
atsargiai sekė mus. 

Šuva dar kartą amtelėjo, ir iš alksnių krūmų kaip kulka iššo- 
ko kitas juodmargis pavidalas, o iš paskos, tik lėčiau - aukšta, 
liekna figūra, apsigobusi ruda medžiotojo skraiste. 

- Ijanai! 

- Džeimi! 

Džeimis sviedė man kumelės vadeles ir vidury kelio pasitiko 
svainį, vyrai apsikabino per pečius, juokdamiesi ir plodami vie- 
nas kitam per nugarą. Atsikratę įtarumo, šunys džiaugsmingai 
šokinėjo aplinkui, vizgindami uodegas, protarpiais vis liuoktel- 
dami į šalį apuostyti žirgų kojų. 

- Nesitikėjom, kad parsirasit anksčiau nei rytojaus rytą, — 
sakė Ijanas, o jo pailgas, mielas veidas švytėjo. 

— Kėlėmės pavėjui, - paaiškino Džeimis. - Bent jau Klerė 
sako, kad pavėjui; aš pats tai nelabai pastebėjau. 

Plačiai šypsodamasis, jis žvilgtelėjo į mane, ir Ijanas priėjęs 
paėmė man už rankos. 

- Svaine, - oficialiai pasveikino. O tada nusišypsojo, ir jo 
švelnios rudos akys nušvito šiluma. - Klere. 

Impulso pagautas, jis pabučiavo man pirštus, o aš spustelė- 
jau jam ranką. 

- Dženė tvarkosi ir verda kaip pamišusi, - pasakė jis, vis dar 
man šypsodamasis. - Jums gerai, gausit lovą šiąnakt miegoti, o 
šiaip visi čiužiniai išvilkti laukan ir dulkinami. 

- Tris naktis viržiuose nakvojusi, nepykčiau, jeigu ir ant 
grindų paguldytumėt, - patikinau. - Ar Dženė ir vaikučiai 
sveiki? 

- O taip. Ji vėl peri, - pridūrė jis. - Vasarį metas. 

— Ir vėl? - mudu su Džeimiu šūktelėjom vienu balsu, o Ijano 
skruostai sodriai nuraudo. 

- Dievaži, brolau, mažiukei Megei dar nė metų nėra, - nu- 
sistebėjo Džeimis ir įspėjamai kilstelėjo antakį. - Jau visai ne- 
susivaldai? 

- Aš? - pasipiktino Ijanas. - Manai, čia aš kuo nors dėtas? 

- Na, jeigu tu niekuo dėtas, tai sakyčiau, turėtum pasidomėt, 
kas dėtas, - padarė išvadą Džeimis, vos suturėdamas šypseną. 

Paraudimas virto skaisčiu raudoniu, sudarydamas gražų 
kontrastą su tamsiais glotniais Ijano plaukais. 

- Puikiai žinai, velniai rautų, ką turiu galvoje, - pasakė jis. — 
Du mėnesius miegojau su mažyliu Džeimiu ant žemos lovutės, 
bet paskui Dženė... 

- Ak, tai sakai, mano sesuo paleistuvė, ką? 

— Sakau, kad ji ne mažiau užsispyrusi už savo brolelį, kai 
nusiteikia ko nors pasiekti, - atrėmė priekaištą Ijanas. 

Jis apgaulingai metėsi į šoną, mikliai vėl prišoko ir įsodino 
niuksą Džeimiui į paširdžius. Džeimis juokdamasis susirietė 
dvilinkas. 

— Tai gerai, kad grįžau namo, - pasakė. - Padėsiu tau ją 
sutramdyt. 

— Šit kaip? - skeptiškai atsiliepė Ijanas. - Pasikviesiu visus 
nuomininkus pažiūrėt. 

— Pametei kelias avis, ką? - apie ką kita prašneko Džeimis, 
mostu rodydamas į šunis ir ilgą riestą Ijano lazdą, numestą ke- 
lio smėlin. 

— Penkiolika avių ir aviną, - linkteldamas atsakė Ijanas. - 
Dženės nuosavą merinosų bandą, kurią ji laiko dėl ypatingos 
vilnos. Tas avinas - tikras nenaudėlis, vartus išlaužė. Maniau, 
gal bus sulindę čia, į vasarojų, betgi nė padujų. 

- Ten, aukštai, jų nematėm, - pasakiau. 

— Ai, ten jie ir neliptų, - numojo ranka Ijanas. - Joks gyvu- 
lys neis už trobelės. 

- Trobelės? - Fergiusui šis mandagus pokalbis jau pradėjo 
įgristi, ir jis prisigretino su savo arkliu prie manęs. - Milorde, 
trobelės aš nemačiau. Tik akmenų krūvą. 

— Tai tiek ir telikę iš Maknabo trobelės, vaikine, - paaiškino 
Ijanas. Jis prisimerkęs pažiūrėjo į Fergiusą prieš saulę, jau pa- 
krypusią vakarop. - O pats verčiau būtum atsargus ir nekištum 
ten nosies. 

Nors kaitino, man pašiurpo nugara. Ronaldas Maknabas 
buvo nuomininkas, kuris prieš metus išdavė Džeimį sargybai 
ir, vos tik buvo išaiškintas, tą pačią dieną už išdavystę palydėjo 
galvą. Prisiminiau - žuvęs tarp savo namų degėsių, supleškėju- 

sio trobesio, kurį jam virš galvos sudegino Lalibrocho vyrai. Su- 
virtę kamino akmenys, kai ką tik pro juos jojome, taip nekaltai 
atrodė, o dabar niūriai priminė iš riedulių sukrautą paminklą. 
Nurijau seiles ir kartų skonį, besirandantį galugerkly. 

- Maknabo? - tyliai pakartojo Džeimis. Jo veidas išsyk pa- 
sidarė budrus. - Ronio Maknabo? 

Buvau sakiusi Džeimiui, kad jį išdavė Maknabas ir kad jis 
nužudytas, bet nepasakojau, kaip tai įvyko. 

Ijanas linktelėjo. 

- Taigis. Jis padėjo galvą ten, Džeimi, tą naktį, kai anglai 
tave suėmė. Nuo žiežirbos, matyt, užsidegė šiaudai, o jis per 
daug įmirkęs buvo gerdamas, kad būt laiku išbėgęs. 

Jis pažvelgė Džeimiui tiesiai į akis, visai pamiršęs juokus. 

- Aa? Ojo Žmona ir vaikas? 

Džeimio išraiška buvo tokia pat kaip Ijano, rami ir neper- 
prantama. 

- Jiems nieko neatsitiko. Merė Maknab dabar namuose vir- 
tuvėj tarnauja, o Rebis arklidėse darbuojas. - Ijanas nevalingai 
dirstelėjo per petį į sugriuvusią trobelę. - Merė kartkartėmis 
čionai ateina, tik ji viena iš viso kaimo ir lankosi. 

- Tai vis dėlto buvo prie jo prisirišusi? 

Džeimis atsisuko pažiūrėti į trobelę, todėl jo veido nema- 
čiau, bet iš nugaros buvo justi įtampa. 

Ijanas gūžtelėjo pečiais. 

- Nemanyčiau. Girtuoklis buvo Ronis, ir dar piktavalis, nė 
savo senei močiai netiko. Ne, tikriausiai Merė jaučia pareigą mels- 
tis už jo sielą - nors kažin kiek jam tatai padės, - pridūrė jis. 

- Aa. 

Džeimis valandėlę patylėjo tarsi paskendęs mintyse, tada 
užmetė pavadį arkliui ant sprando ir pasuko įkalnėn. 

— Džeimi, - pašaukiau, bet jis jau žingsniavo keliu link ne- 
didelės aikštelės prie miškelio. Vadeles įdaviau nustebusiam 
Fergiusui. - Pasilik čia su arkliais, - paliepiau. - Man reikia 
eiti su juo. 

Ijanas buvo beeinąs drauge, bet Merta sulaikė jį papurtyda- 
mas galvą, ir aš nuėjau viena, nusekiau paskui Džeimį iki kalvos 
viršūnės. 

Jis ėjo dideliais žingsniais, nepailsdamas, kaip žmogus, pra- 
tęs vaikščioti po kalnus, ir priėjo progumą anksčiau, negu spė- 
jau su juo susilyginti. Sustojo pasieny, veikiau ten, kur turėjo 
būti lauko siena. Vis dar buvo matyti plūktinė trobelės asla, pro 
ją prasikalusi žolė buvo retesnė negu miežiai netoliese ir žales- 
nė, vešėjo, užstojama medžių pavėsio. 

Nuo gaisro maža buvo likę pėdsakų; prie ugniavietės, 
dabar žiojinčios, iš žemės styrojo keli nuodėguliai, židinio 
akmuo tysojo plokščias ir atviras it antkapis. Saugodamasis 
nežengti į sunykusių sienų ribojamą plotelį, Džeimis pradėjo 
eiti aplink aikštelę. Triskart apsuko ratą apie ugniavietę, visą- 
laik prieš saulės judėjimo kryptį, kairėn, kairėn ir dar kartą 
kairėn, kad sugriautų planus visam blogiui, koks tik taikytųsi 
atsekti įkandin. 

Stovėjau pašaly ir stebėjau. Tai buvo asmeniška akistata, bet 
negalėjau jo palikti vieno, ir nors Džeimis į mane nepažvelgė, 
vis tiek žinojau, kad džiaugiasi mano buvimu netoliese. 

Galų gale jis sustojo prie suvirtusių akmenų krūvos. Ištiesė 
ranką ir atsargiai uždėjo ant jų delną, valandėlę pabuvo užsi- 
merkęs, sakytum, melsdamasis. Tada liovėsi, pasiėmė kumščio 
dydžio akmenį ir atsargiai padėjo ant krūvos, tarytum jis galė- 
tų prispausti nerimstančią vėlę. Persižegnojo, atsisuko ir tvirtu, 
neskubriu žingsniu priėjo prie manęs. 

— Neatsigręžk, - tyliai pasakė, paėmė man už parankės, ir 
mudu pasukom kelio link. 

Aš ir nesigręžiau. 


Džeimis, Fergiusas ir Merta nuėjo su Ijanu ir šunimis ieš- 
koti avių, o mane paliko vieną parvesti virtinės arklių namo. 
Toli gražu nebuvau įgudusi arklių prižiūrėtoja, bet tikėjausi, 

kad pusmylį susitvarkysiu, jei tik niekas netikėtai neiššoks 
man priešpriešiais. 

Šis grįžimas namo į Lalibrochą labai skyrėsi nuo pirmo kar- 
to, kai ten parsiradome; tąsyk abudu buvome bėgliai. Aš - iš 
ateities, Džeimis — nuo savo praeities. Anoji viešnagė buvo lai- 
minga, bet kupina įtampos ir nesaugumo; visąlaik grėsė pavo- 
jus, kad mus aptiks, kad Džeimį suims. Dabar, Sandringamo 
kunigaikščio užtartas, Džeimis grįžo pareikšti savo prigimtinių 
teisių, 0 aš - užimti teisėtos žmonos vietos greta jo. 

Andai atsiradom susitaršę, nelaukiami ir brutaliai sudrums- 
tėme šeimynos gyvenimą. Šįkart parvykome iš anksto pranešę, 
su deramom ceremonijom, nešini lauktuvėmis iš Prancūzijos. 
Nors buvau tikra dėl širdingo sutikimo, vis dėlto man kilo klau- 
simų, kaip Ijanui ir Džeimio seseriai Dženei patiks, kad pasiliksi- 
me visam laikui. Jie juk šeimininkavo dvare kaip ponas ir ponia 
kelerius metus po Džeimio tėvo mirties ir pragaištingų įvykių, 
lėmusių Džeimiui įstatymų pasmerktojo gyvenimą ir tremtį. 

Paskutinę kalvą perkopiau be netikėtų nutikimų, ir dvaras 
su visais ūkiniais pastatais atsivėrė man po kojomis, atslenkant 
pirmiesiems lietaus debesų tuntams skalūno stogai tamsėjo. 
Staiga mano kumelė pasibaidė, išsigandusi ėmė stotis piestu ir 
vėl kristi ant priekinių kanopų, o su ja šokinėjau ir aš, stengda- 
masi išlaikyti rankose vadžias. 

Negalėjau jos nė kaltinti, mat iš už namo kampo išniro du 
milžiniški išsipūtę kamuoliai ir ėmė ristis pažeme nelyginant 
išpampę debesys. 

- Liaukis! - šūkavau aš. - Tprū! 

Visi žirgai jau blaškėsi į šalis ir tampė virvę, ir nedaug trūko, 
kad mane būtų sutrypę. Nieko sau bus sugrįžtuvės, pamaniau, 
jeigu leisiu visai Džeimio veislinei kaimenei kolektyviai susi- 
laužyti kojas. 

Vienas iš debesų truputį pasikėlė, tada dribtelėjo ant žemės, ir 
Dženė Freizer Murėj, išsivadavusi nuo nešulio - plunksninio čiu- 
žinio, leidosi tekina prie kelio, tik tamsios garbanos plaikstėsi. 

Nė akies mirksnio nesudvejojusi, ji pašoko, sugriebė arti- 
miausią arklį už kamanų ir staigiai trūktelėjo žemyn. 

- Tprū! - sudraudė ji. 

Arklys, matyt, pažinęs autoritetingą balsą, tikrai sustojo, 
Dar šiek tiek pastangų, ir žirgai buvo sutramdyti, o kol aš nuli- 
pau nuo arklio, prie mūsų priėjo dar viena moteris ir devynerių 
dešimties metų berniukas, tas patyrusia ranka pagelbėjo sutvar- 
kyti kitus gyvulius. 

Atpažinau mažąjį Rebį Maknabą ir padariau išvadą, kad mo- 
teris turi būti jo motina, Merė. Per sąmyšį ir tąsymąsi su arkliais, 
ryšuliais ir čiužiniais nelabai galėjome normaliai pasikalbėti, bet 
spėjau greitosiomis apsikabinti su Džene. Ji kvepėjo cinamonu, 
medumi ir švariu prakaitu nuo fizinių pastangų, o pro visa tai 
dar buvo justi kūdikio kvapas, tas paradoksalus kvapų mišinys, 
susidedantis iš atpilto pieno, skystų vidurių kvapų ir nepaprastos 
švaros aromato, kuriuo dvelkia naujutėlaitė, lygutėlė odelė. 

Valandėlę laikėmės susikibusios, tvirtai apsikabinusios, pri- 
simindamos paskutinį mudviejų apsikabinimą, kai išsiskyrėme 
tamsią naktį pamiškėje - aš leidausi ieškoti Džeimio, o ji grįžo 
pas naujagimę dukrytę. 

— Kaip mažoji Megė? - paklausiau, pagaliau atsiplėšusi 
nuo jos. 

Dženė vyptelėjo, pusiau pašaipiai, pusiau išdidžiai. 

— Ką tik pradėjo vaikščioti ir visiems namams varo siaubą. — 
Ji pažvelgė įkalnėn, į tuščią kelią. - Sutikot Ijaną, ar ne? 

— Taip, Džeimis, Merta ir Fergiusas su juo nuėjo avių ieškoti. 

— Gerai, kad jie nuėjo, o ne mes. - Ji mostelėjo į besiniauks- 
tantį dangų. - Tuoj tuoj pradės lyt. Tegu Rebis nuveda arklius į 
arklides, o tu eikš, padėsi parnešt čiužinius, kitaip šiąnakt šlapi 
miegosim. 

Užvirė darbas, bet kai prapliupo lyti, mudvi su Džene paten- 
kintos jau sėdėjome svetainėje, paskubomis vyniojome lauktu- 
vių ryšulius, mūsų atvežtus iš Prancūzijos, ir stebėjomės, kokia 
augi mažė Megė, guvi dešimties mėnesių panelytė apskritomis 

mėlynomis akutėmis, su žemuogių spalvos garbanėlių aureole, 
0 juk ne prasčiau ūgtelėjęs ir jos vyresnysis broliukas, mažius 
Džeimis, kresnas beveik ketverių metų vyrukas. Būsimasis jau- 
nylis buvo dar tik vos matyti po mamos prijuoste, bet pastebė- 
jau, kad retsykiais ten vis švelniai priglunda jos delnas, ir tai 
matant, man truputį gėlė širdį. 

- Paminėjai Fergiusą, - užklausė Dženė, kai mudvi įsišne- 
kome. - Kas toks? 

- Ak, Fergiusas? Jis... na, jis... - Dvejojau nežinodama, kaip 
apibūdinti Fergiusą. Kišenvagiui menkos perspektyvos gauti 
darbo ūkyje. - Jis Džeimio, - pagaliau paaiškinau. 

- Šit kaip? Na, tikriausiai galės miegot arklidėse, - susitai- 
kė su mintimi Dženė. - Kad jau prašnekom apie Džeimį, - ji 
dirstelėjo pro langą, kur žliaugė lietus, - tikiuosi, netruks surast 
jie tas avis. Turiu numačiusi skanią vakarienę ir nenoriu, kad 
belaikant susigadintų. 

Iš tiesų, kai grįžo vyrai, jau buvo sutemę, Merė Maknab 
buvo padengusi stalą. Stebėjau, kaip ji ruošiasi - smulkių kaulų 
tamsiaplaukė moteris kiek susirūpinusiu veidu nušvito šypsena, 
kai Rebis grįžo iš arklidžių ir atėjo į virtuvę, išalkęs ir nekan- 
traujantis, kada gi bus vakarienė. 

- Kai vyrai grįš, mo luaidh, - atsakė motina. - Juk žinai. Eik 
ir nusiprausk, kad būtum pasiruošęs. 

Vyrai, kai pagaliau parsirado, atrodė kur kas reikalingesni 
prausyklos nei Rebis. Permirkę nuo lietaus, apsitaškę ir išsipur- 
vinę iki kelių, vienas po kito įsliūkino į svetainę. Ijanas nusivy- 
niojo nuo pečių šlapią skraistę ir pasikabino ant židinio gro- 
telių, ten, šalia kaitrios ugnies, nuo jos ėmė varvėti ir garuoti. 
Fergiusas, išvargęs per šią netikėtą pažintinę kaimo gyvenimo 
ekskursiją, tik šleptelėjo kur stovėjęs ir lyg nutirpęs įsispoksojo 
sau tarp kelių. 

Dženė pakėlė galvą pažiūrėti į brolį, nematytą beveik metus. 
Nužvelgusi jį nuo lietuje sumirkusių plaukų iki purvais apskre- 
tusių kojų, parodė į duris. 

- Lauk, ir išsiaunat kojas, - griežtai sakomandavo ji. - O jei 
buvot aukštutiniam lauke, nepamirškit grįždami pasiusiot ant 
durų staktų. Taip apsisaugoma, kad neparsineštum dvasių į na- 
mus, - paaiškino ji man pritildžiusi balsą ir greitosiomis dirs- 
telėjusi į duris, pro kurias Merė Maknab ką tik išbėgo atnešti 
valgio. 

Džeimis susmuko į krėslą, pramerkė vieną tamsiai mėlyną 
akį ir nužvelgė seserį. 

- Parsirandu į Škotiją vos gyvas po kelionės laivu, keturias 
dienas joju per kalvas, o kai grįžtu, tai net negaliu trobon kojos 
įkelt, kad lašeliu perdžiūvusią gerklę suvilgyčiau; ne, puolu po 
laukus braidyt ir pasimetėlių avių rankiot. O kai pagaliau par- 
plumpinu, nori mane vėl lauk išvaryt, kad apmyžčiau tau durų 
staktas. Na jau! 

Jis vėl užmerkė akį, susidėjo rankas kryžmai ant pilvo ir 
dar labiau išsidrėbė krėsle, gyvas atkaklaus užsispyrimo įsi- 
kūnijimas. 

- Džeimi, mieliausias, - švelniai prašneko sesuo. - Ar vaka- 
rieniausi, ar šunims sušert? 

Gerą valandėlę jis drybsojo kaip drybsojęs, užmerktomis 
akimis. Tada, pasidavęs ir giliai atsidūsėjęs, kad net sušvilpė, 
vargais negalais atsistojo. Nervingai trūktelėjo petį, pamojo 
Ijanui ir abu pasuko prie durų, paskui Mertą, kuris jau buvo 
peržengęs slenkstį. Praeidamas Džeimis grybštelėjo ilga ranka, 
pričiupo Fergiusą, pastatė ant kojų ir mieguistą išsitempė. 

- Sveikas parvykęs namučiuosna, - niauriai drėbtelėjo Džei- 
mis ir, paskutinį kartą ilgesingai pažvelgęs į liepsnojantį židinį 
ir laukiantį viskį, vėl nužirgliojo į tamsą. 

Pašto belaukiant 


PO NEVYKUSIŲ SUGRĮŽTUVIŲ reikalai greit ėmė taisytis. 
Džeimį iškart įtraukė Lalibrocho gyvenimas, lyg jis nė nebūtų 
buvęs išvykęs, o ir aš be jokių pastangų pasidaviau ūkio gy- 
venimo tėkmei. Rudens orai buvo nepastovūs, dažnai lydavo, 
bet daug buvo ir giedrų, šviesių dienų, nuo kurių džiūgaudavo 
širdis. Namuose virė darbas, visi skubinosi sudoroti derlių ir 
pasiruošti žiemai. 

Net kaip Aukštumų dvaras Lalibrochas buvo atkampi vieta. 
Čia nevedė jokie tikri keliai, bet per stačias uolas ir viržynais 
apžėlusius kalvų šlaitus pasiuntinys vis dėlto pristatydavo paš- 
tą - palaikė mūsų ryšį su išorės pasauliu. Šis pasaulis, saugomas 
atminty, kartais rodydavosi netikras, tartum niekad nė nebūčiau 
šokusi tarp Versalio veidrodžių. Tačiau laiškai sugrąžindavo į 
Prancūziją, ir juos skaitydama prieš akis matydavau Tremulenų 
gatvės tuopas, o ausyse sugausdavo katedros varpai virš Angelų 
ligoninės. 

Luiza saugiai pagimdė vaikelį, sūnų. Jos laiškai, gausūs šauk- 
tukų ir pabraukimų, buvo pilni svaiginamų angeliškojo Anri 
aprašymų. Nė žodžio apie jo tėtušį - menamą ar tikrąjį. 

Karolis Stiuartas laiške, kuris atėjo mėnesiu vėliau, neužsi- 
minė apie kūdikį, bet, pasak Džeimio, tas raštas buvęs dar pa- 
drikesnis nei paprastai, knibždantis miglotų planų ir grandio- 
zinių užmojų. 

Santūriai ir apdairiai parašė Maro grafas, bet buvo aišku, 
kad Karolis jį apskritai erzina. Gražuolis princas prastai elgė- 
si. Buvo šiurkštus ir arogantiškas su ištikimiausiais šalininkais, 
ignoravo tuos, kurie būtų galėję pasitarnauti, įžeidinėjo tuos, 

kurių nederėjo užgauti, plepėjo kas ant seilės užeina ir - buvo 
galima perskaityti tarp eilučių - be saiko girtavo. Turint galvoje 
anų laikų džentelmenų požiūrį į alkoholio vartojimą, Karolio 
mastai turėjo būti neregėti, jei jau sulaukė šitokių atsiliepimų. 
Vis dėlto, numaniau, sūnaus gimimas neliko jo nepastebėtas. 

Kartkartėmis parašydavo motinėlė Hildegarda - trumpai, 
informatyviai brūkšteldavo per tas kelias laisvas minutes, iš- 
taikytas kasdieninėje darbotvarkėje. Visi laiškai baigdavosi tais 
pačiais žodžiais: „Mazgas taip pat siunčia linkėjimus.“ 

Mokytojas Reimonas nerašė, bet dažnokai atkeliaudavo man 
adresuotas siuntinys, nepasirašytas ir be antspaudo, bet pilnas 
keisčiausių dalykų: retų žolelių ir mažyčių daugiabriaunių kris- 
talų, rinkinys akmenėlių, visi Džeimio nykščio nago dydžio, Iy- 
gutėliai ir plokšti. Kiekvieno vienoje pusėje būdavo išgraviruo- 
tas mažytis paveikslėlis, o viršuje arba kitoje pusėje - užrašas. 
Be to, buvo kaulų: meškos pirštikaulis su vis dar prikibusiu ilgu 
lenktu nagu; visas nedidelės gyvačiukės stuburas, sunarstytas ir 
suvertas ant odinio raištelio taip, kad visas tikroviškai rangėsi; 
įvairiausių dantų rinkinys, nuo aukšto, smailą dalgį primenan- 
čio elnio danties iki daikčiuko, įtartinai panašaus į žmogaus 
krūminį. 

Protarpiais nešiodavausi įsimetusi į kišenę keletą lygių, gra- 
viruotų akmenėlių, mėgdavau čiuopti pirštais jų lygų paviršių. 
Jie buvo seni - tiek supratau. Mažiausiai iš romėnų laikų, o gal 
dar ankstesnių. O sprendžiant iš kai kuriuose pavaizduotų bū- 
tybių, apdirbdamas meistras jiems suteikė magišką reikšmę. Ar 
jie kaip žolelės turi kokį tikrą poveikį, ar yra tik simboliai, pa- 
našiai kaip kabalos ženklai, - šito nežinojau. Tačiau atrodė gera 
nešantys, dėl to pasilikau. 

Mėgau kasdienius pasikartojančius darbus, bet labiausiai 
patiko ilgi pasivaikščiojimai į įvairias dvarui priklausančias tro- 
beles. Visuomet nešdavausi didelę pintinę su visokiausiais daik-. 
tais, smulkiomis lauktuvėmis vaikiukams ir reikalingiausiomis 
gydymo priemonėmis. Šių dažnai prireikdavo, nes dėl skurdo ir 

prastos higienos plito ligos, o gydytojų nebuvo nei į šiaurę nuo 
Fort Viljamo, nei į pietus nuo Inverneso. 

Kai kuriuos negalavimus nesunkiai pagydydavau, pavyz- 
džiui, kraujuojančias dantenas ir odos bėrimus, būdingus len- 
gvos formos skorbutui. Kitos bėdos pranokdavo mano išgales. 


=— 


Uždėjau ranką Rebiui Maknabui ant viršugalvio. Pasišiau- 
šę plaukai ties smilkiniais buvo sudrėkę, bet žandikaulis karojo 
atvipęs, atpalaiduotas, o pulsas kakle plakė retais tvinksniais. 

- Dabar jam jau geriau, - pasakiau. 

Berniuko mamai tai buvo taip pat akivaizdu, jis tysojo nu- 
grimzdęs į ramų miegą, skruostai buvo įraudę nuo netoliese 
pleškančios židinio ugnies. Bet ji vis tiek tebebuvo įsitempusi 
ir budri, stypsojo prie patalo, kol prašnekau. Kai aš palaiminau 
tai, ką ir pačios akys matė, ji noriai patikėjo, po skara susigūžę 
pečiai atsileido. 

- Dėkui Švenčiausiajai Motinai, - sumurmėjo Merė Ma- 
knab, greit persižegnojo ir pridūrė: - Ir jums, miledi. 

- Aš nieko nepadariau, - išsigyniau. 

Tai buvo tikra tiesa; mažajam Rebiui galėjau pasitarnauti tik 
tiek - priversti motiną duoti jam ramybę. Tiesą sakant, prireikė 
nemažų mano pastangų ir tvirtos valios, kad ji nemaitintų vai- 
ko sėlenomis, sumaišytomis su gaidžio krauju, nemosuotų jam 
panosėje degančiomis plunksnomis ir neperlietų jo šaltu vande- 
niu - nė viena šių priemonių nebūtų rimčiau padėjusi ligoniui, 
ištiktam epilepsijos priepuolio. Kai atėjau, motina balsu gailes- 
tavo negalinti patiekti, girdi, veiksmingiausios priemonės - pa- 
girdyti sūnaus šaltinio vandeniu iš savižudžio kaukolės. 

- Man šitaip baugu, kai jam tas užeina, - atsiduso Merė Ma- 
knab, ilgesingai žvelgdama į lovą, kurioje gulėjo vaikas. - Perei- 
tą kartą pakviečiau prie jo tėvą Makmertrį, ir jis baisingai ilgai 
meldėsi, ir šlakstė vaikį švęstu vandeniu, kad velnius išvarytų. 
Betgi ne, pareina jie vėl, ir še tau. 

Ji sunėrė rankas, tartum trokštų paliesti sūnų, bet negalėtų 
prisiversti. 

— Čia ne velniai, - pasakiau. — Čia tik liga, ir dar ne pati 
blogiausia. 

— Taigi, miledi, kaip jūs sakot, - sumurmėjo jinai, nenorė- 
dama man prieštarauti, bet aiškiai neįtikinta. 

- Jis pasitaisys. - Bandžiau nuraminti moterį neteikdama 
vilčių, kurių neįmanoma pateisinti. - Juk visada atsigauna po 
šitų priepuolių, tiesa? 

Priepuoliai prasidėjo prieš dvejus metus, - turbūt dėl galvos 
sužeidimo nuo tėvo smūgių, maniau aš, - ir nors užeidavo ne- 
dažnai, nepaneigsi, įvarydavo motinai nemažai baimės. 

Ji nenoromis linktelėjo, aiškiai pati tuo netikėdama. 

- Taigis... nors retsykiais vis užsigauna galvytę, kai šitaip 
plakasi. 

- Taip, tai gana pavojinga, - kantriai sutikau. - Jeigu vėl 
kada pradės, tiesiog nutempkit kur atokiau nuo kietų aštrių 
daiktų ir palikit ramybėj. Žinau, kad klaikiai atrodo, bet iš tie- 
sų jis visai atsigaus. Tiesiog palaukit, kol priepuolis pasibaigs, o 
tada paguldykit vaiką į lovą ir leiskit pamiegoti. 

Supratau, žodžių poveikis ribotas, kad ir kokie jie būtų tei- 
singi. Reikėjo ko nors konkretesnio, labiau raminamo. 

Jau ketindama eiti, gilioje sijono kišenėje išgirdau tyliai 
cingtelint, ir staiga pagavo įkvėpimas. Įkišau ranką kišenėn 
ir ištraukiau du tris glotnius burtų akmenėlius, kuriuos buvo 
atsiuntęs Reimonas. Išsirinkau pieno baltumo akmenėlį - gal 
chalcedoną - su išraižyta mažyte besiraitančio žmogaus figūrėle 
vienoje pusėje. Tai štai kam jie skirti, pamaniau sau. 

- Įsiūkit šitą jam kišenėn, - liepiau ir iškilmingai įdėjau 
akmenuką moteriškei į saują. - Apsaugos jį nuo... nuo nelabų- 
jų. - Atsikrenkščiau. - Nesirūpinkit dėl jo, net jeigu užeis dar 
vienas priepuolis - išsikapstys iš jo kaip didelis. 

Tada išėjau, motinai audringai dėkojant, jausdamasi tuo pat 
metu nežmoniškai kvailai ir pusiau patenkinta. Nebeišmaniau, 

ar čia gydytoja tapau geresnė, ar tik labiau įgudusi šarlatanė. 
Vis dėlto, jei ir nieko nenuveiksiu Rebio labui, galiu pagelbėt 
jo mamai - ar bent jau padėt jai pagelbėt sau pačiai. Gydymas 
eina iš pačių gydomųjų, o ne iš gydytojo. Tiek mane išmokė 
Reimonas. 


= 


Tada išėjau iš namų su keletu tos dienos reikalų - aplankyti 
vienos kitos trobelės vakariniame dvaro žemių pakraštyje. Pas 
Kirbius ir pas Veston Freizerius viskas buvo gerai, tad netrukus 
pasukau namo. Šlaito viršuje prisėdau po aukštu bukmedžiu 
valandėlę pailsėti prieš ilgą kelią. Saulė krypo link laidos, bet 
dar nebuvo pasiekusi pušų viršūnių, juosiančių vakarinį Lali- 
brocho pakraštį. Vis dar buvo vėlyva popietė, ir pasaulis žioravo 
įsibėgėjusio rudens spalvomis. 

Nuvirtęs buko kamienas, ant kurio sėdėjau, buvo vėsus ir 
slidus, bet dar nemažai lapų tebesilaikė ant šakų virš galvos, 
pageltę ir susisukę. Atsišliejau į kamieną glotnia žieve ir užsi- 
merkiau, sunokusių miežių laukų spindėjimą pakeitė tamsi rau- 
dona šviesa po vokais. 

Nuo ankštų sklypininkų trobelių man įsiskaudo galvą. At- 
rėmiau ją į lygų kamieną, pradėjau kvėpuoti lėtai ir giliai, kad 
plaučiai prisipildytų gaivaus laukų oro, ir ėmiausi savo vadina- 
mosios vidunžvalgos. 

Taip aš pati netobulai mėginau atkurti pojūčius, patiriamus 
per tą procesą, kurį man Angelų ligoninėje parodė mokytojas 
Reimonas: bandžiau iškviesti tą kiekvienos savo dalelės jutimą 
ir regėjimą, tiksliai vaizduodamasi, kaip atrodo ir kaip juntami 
įvairūs organai ir sistemos, kai tinkamai funkcionuoja. 

Sėdėjau ramiai, rankas susidėjusi skreite, ir klausiausi savo 
širdies plakimo. Ji vis dar tankiai plakė nuo kopimo į šlaitą, 
bet netrukus nurimo ir ritmas išsilygino. Rudeniškas vėjelis 
kėlė man nuo kaklo garbanėles ir vėsino raudonai iškaitusius 
skruostus. 

Sėdėjau užsimerkusi ir mintimis sekiau, kaip teka mano 
kraujas - nuo slaptųjų storasienių širdies kamerų per tam- 
siai violetinę plaučių veną, kur greitai paraudonuoja, plaučių 
dumplėms pumpuojant deguonį. Tada - trykštančiu srautu pro 
aortos lanką ir galvotrūkčiais aukštyn ir žemyn, miego arterija, 
inkstų, poraktine arterijomis. Iki smulkiausių kapiliarų, kurie 
skleidžiasi po odos paviršium, sekiau savo kraujo kelią per vi- 
sas kūno sistemas, prisimindama tobulumo jausmą, sveikatos 
pojūtį. Ramybę. 

Ramiai sėdėjau, kvėpavau iš lėto, jaučiausi suglebusi ir ap- 
sunkusi, lyg ką tik būčiau pakilusi po meilės akto. Oda atrodė 
plona, lūpos patinusios, o drabužiai liesdamiesi priminė Džei- 
mio delnus. Neatsitiktinai jo vardas buvo pasirinktas man iš- 
gydyti. Ar kalbėtume apie kūno, ar apie sielos sveikatą, meilė 
jam buvo man reikalinga kaip oras alsuoti ar kraujas sroventi 
gyslomis. Mano protas stiepėsi į jį, nesvarbu, miegočiau aš ar 
būdraučiau, rado ir liko patenkintas. Kūnas iškaito ir spindėjo, 
vos tik atgijęs, jau alko jo kūno. 

Galvos nebeskaudėjo. Dar valandėlę pasėdėjau, giliai alsuo- 
dama. Tada atsistojau ir nužingsniavau pašlaite namų link. 


ŽŽ 

Aš iš tikrųjų niekad nė neturėjau namų. Penkerių metų li- 
kau našlaitė ir toliau trylika metų gyvenau akademinės valkatos 
gyvenimą su dėde Lambertu. Kventinas Lambertas Bošampas, 
gamtos mokslų magistras, filosofijos daktaras, Karališkosios 
Azijos draugijos narys, vieną po kitos kūrė laikinas stovyklavie- 
tes palapinėse dulkėtose plynaukštėse, kalnų olose, iššluotuose 
ir išdabintuose tuščios piramidės kambariuose ir jose dirbo ar- 
cheologo darbą, jį išgarsinusį dar gerokai anksčiau, negu auto- 
mobilio avarija nutraukė jo brolio gyvenimą ir bloškė manąjį 
jam į rankas. Ne iš tų, kurie dvejoja dėl tokių menkniekių kaip 
našlaitė dukterėčia, dėdė Lambertas kaipmat užrašė mane į in- 
ternatinę mokyklą. 

Aš, taip pat ne iš tų, kurie pasiduoda likimo vingiams ne- 
pakovoję, kategoriškai atsisakiau ten važiuoti. Ir dėdė Lemas, 
atpažinęs manyje šį tą, ko ir pats apsčiai turėjo, gūžtelėjo pečiais 
ir, akimoju apsisprendęs, amžiams pasiėmė mane iš tvarkos ir 
rutinos pasaulio - pasaulio, kuriame karaliauja aritmetika, šva- 
rios paklodės ir kasdienės maudynės vonioje, - kad lydėčiau jį 
klajonėse. 

Bastūnų gyvenimas tęsėsi ir su Frenku, nors kasinėjimų lau- 
kus pakeitė universitetai, mat istorikas paprastai kasinėja tarp 
keturių sienų. Tad kai 1939 metais prasidėjo karas, man jis ma- 
žiau nei kitiems sudrumstė įprastą gyvenimą. 

Persikrausčiau iš paskutinio mūsų nuomojamo buto į jau- 
nesniųjų medicinos seserų bendrabutį Pembruko ligoninėje, iš 
ten - į karo lauko ligoninę Prancūzijoje, o prieš karo pabai- 
gą - atgal į Pembruką. Paskui buvo tie keli trumpi mėnesiai su 
Frenku prieš mudviejų kelionę į Škotiją, bebandant vėl vienam 
kitą atrasti. Ir tik tam, kad vėl kits kitą prarastume kartą visiems 
laikams, kai aš įėjau į akmenų žiedą, perėjau beprotybės ruožą 
ir vėl išėjau kitapus, į praeitį, kuri buvo manoji dabartis. 

Tad buvo keista ir gana nuostabu nubusti Lalibroche, vir- 
šutinio aukšto miegamajame, greta Džeimio, ir bežiūrint, kaip 
aušra paliečia jo miegantį veidą, suvokti, kad jis šioje lovoje 
gimė. Visus namų garsus, nuo girgždančio užpakalinių laiptų 
laiptelio po ankstyvos tarnaitės kojomis iki lietaus barbenimo į 
skalūno stogą, jis buvo tūkstančius kartų girdėjęs anksčiau; gir- 
dėdavo taip dažnai, kad apskritai liovėsi girdėti. O aš girdėjau. 

Džeimio motina, Elena, prie durų buvo pasodinusi vėlyvųjų 
rožių krūmą. Nestiprus sodrus jo kvapas vis dar pleveno pasie- 
niais ir smelkėsi pro miegamojo langą. Atrodė, ji pati praeidama 
siekia švelniai paliesti sūnų. Pasveikindama paliesti ir mane. 

Už paties namo plytėjo Lalibrochas: laukai ir klojimai, kai- 
mas ir sklypai. Džeimio žvejota upelyje, atitekančiame nuo kal- 
vų, laipiota po ąžuolus ir išstypusius maumedžius, valgyta prie 
kiekvieno nuomininko židinio. Tai buvo jo namai. 

Bet ir Džeimis išgyveno neramumų ir permainų. Suėmi - 
mas ir pabėgimas, paskelbtojo už įstatymo ribų slapstydama- 
sis, samdomo kario gyvenimas be šaknų. Vėl suėmimas, įkali - 
nimas ir kankinimai, ir pabėgimas tremtin, kuri taip neseniai 
pasibaigė. Bet pirmuosius keturiolika metų jis gyveno vienuose 
namuose. Ir netgi kai paauglystėje jį, kaip buvo įprasta anais 
laikais, išsiuntė dvejus metus globotiniu pas motinos brolį Dug- 
lą Makenzį, ši laikina permaina buvo neatskiriama gyvenimo 
dalis vyrui, kuris grįš ir visam laikui apsigyvens savo žemėse, 
rūpinsis nuomininkais ir dvaru, taps didesio darinio dalimi. Pa- 
stovumas buvo jam skirtoji dalis. 

Bet jis kurį laiką praleido svetur, patyrė dalykų, kurių Lali- 
broche nėra, kurių nepatirsi net už uolingų Škotijos krantų. Džei- 
mis kalbėjosi su karaliais, prisilietė prie teisės ir prekybos, patyrė 
nuotykių, smurto, susidūrė su magija. Kai kartą peržengtas namų 
slenkstis, ar įstengs skirtoji dalia jį nulaikyti? - spėliojau aš. 

Leisdamasi kalvos šlaitu, pamačiau jį pakalnėj, kraunan- 
tį akmenis krūvon ir taisantį sauso mūro užtvarą, ribojančią 
vieną iš mažesniųjų laukų. Šalia ant žemės gulėjo pora triušių, 
tvarkingai išdarinėtų, bet dar nenuluptų. 

- „Namie jūreivis, iš jūrų marių namie, o medžioklis namie 
nuo kalvų“*, - pacitavau ir prisigretinau šypsodamasi jam. 

Džeimis atsakydamas irgi nusišypsojo, nusišluostė nuo kak- 
tos prakaitą, tada apsimestinai sudrebėjo. 

- Neminėk man jūros, Sasenach. Šįryt mačiau, kaip du ber- 
niokėliai malūno tvenkiny plukdo medžio skiedrą, ir vien nuo 
to vaizdo vos neišvėmiau pusryčių. 

Nusijuokiau. 

— Tai tau visai nemaga grįžt į Prancūziją? 

— Dievaži, nė už ką. Net dėl brendžio negrįžčiau. - Jis už- 
kėlė ant pertvaros viršaus dar vieną akmenį ir įstatė vieton. — 
Eisi namo? 


* A. E. Housmano (1859-1936) eilėraštis. (Čia ir toliau vertėjos pastabos.) 

— Taip. Nori, parnešiu triušius? 

Jis papurtė galvą ir pasilenkė jų paimti. 

- Nereik. Ir aš pats grįžtu. Ijanui reik padėt įrengt naująjį 
rūsį bulvėms. 

Po kelių dienų turėjo būti nuimtas pirmas Lalibroche bulvių 
derlius, ir - mano baugščiu nepatyrusio žmogaus patarimu - 
joms supilti buvo kasamas nedidelis šakniavaisių rūsys. Kai tik 
pažvelgdavau į tą bulvių lauką, apnikdavo labai prieštaringi jaus- 
mai. Viena vertus, matydama išsikėtojusius, vešlius bulvienojus 
jusdavau nemenką pasididžiavimą. Kita vertus, nuo minties, kad 
galbūt šešios dešimtys šeimų turės per visą žiemą prasimaitinti 
tuo, kas slypi po tais bulvienojais, mane ištikdavo visiška panika. 
Pernai, remdamiesi ne kuo kitu, o mano probėgšmais duotu pa- 
tarimu, Lalibrocho gyventojai geriausią miežių lauką užsodino 
bulvėmis - iki tol Aukštumose nežinota kultūra. 

Žinojau, kad bėgant laikui bulvės taps Aukštumose svarbiu 
pragyvenimo produktu, mat joms mažesnį pavojų negu mie- 
žiams ar avižoms kelia kenkėjai ir nederlingi metai. Bet jei ir 
buvau tatai prieš daugelį metų perskaičiusi geografijos vadovė- 
lyje, toli gražu nebūčiau drįsusi sąmoningai prisiimti atsakomy- 
bės už tą derlių valgysiančių žmonių likimą. 

Pamaniau, įdomu, ar įgijęs praktikos lengviau prisiimi ri- 
ziką dėl kitų žmonių. Džeimis nuolat tą atsakomybę prisiim- 
davo - tvarkydavo dvaro nuomininkų reikalus taip, lyg būtų 
gimęs jau tai darydamas. Betgi žinoma, jis juk ir gimė su ta 
atsakomybe. 

— Ar jau greit baigsit rūsį? - pasiteiravau. 

— O taip. Ijanas liepė padirbti duris, o duobė jau beveik iš- 
kasta. Gilumoje žemė minkšta, ir kai jis ten atsistoja, medinė 
koja sminga. 

Nors Ijanas visai neblogai vertėsi su medine koja, kuria pa- 
keisdavo dešinę blauzdą ir pėdą, retsykiais dėl jos kildavo pa- 
našių nesmagumų. 

Džeimis susimąstęs pažvelgė įkalnėn už mūsų. 

— Reikės rūsį pabaigt ir uždengt iki šio vakaro - prieš aušrą 
vėl lis. 

Pažiūrėjau į tą pusę, kur jis žvelgė. Šlaite ničnieko nebuvo 
matyti, tik žolė, viržiai ir keli medžiai, taip pat kaip kaulėti šon- 
kauliai pro skurdžią augaliją kyšojo uolėtos granito gijos. 

— Iš kur tu, po paraliais, žinai? 

Džeimis šyptelėjo ir smakru parodė į kalvos viršūnę. 

— Matai ten ąžuoliuką? O gretimai - uosį? 

Sutrikusi pažiūrėjau į medžius. 

— Matau. Na ir ką? 

- Lapai, Sasenach. Matai, abu medžiai atrodo šviesesni negu 
paprastai? Kai ore yra drėgmės, ąžuolo ar uosio lapai pasisuka, 
ir matai jų išvirkščią pusę. Visas medis dėl to atrodo keliais at- 
spalviais šviesesnis. 

- Tikriausiai taip, - abejodama atsakiau, - jei tik žinai, ko- 
kios spalvos tas medis paprastai būna. 

Džeimis nusijuokė ir paėmė man už parankės. 

- Sasenach, gal aš ir neturiu klausos muzikai, bet akis kaktoj 
turiu. O anuos medžius esu matęs bent kokius dešimt tūkstan- 
čių kartų visokiu įmanomu oru. 

Iš lauko iki namų buvo geras gabalėlis kelio, ir didumą jo 
mes nuėjom tylėdami, mėgaudamiesi trumpa popietės saulės 
šiluma, kurią jautėme nugara. Pauosčiau orą ir pamaniau, kad 
Džeimis tikriausiai teisus dėl artėjančio lietaus; regėjos, visi 
įprasti rudens kvapai sustiprėję - aštriai kvepėjo pušų sakai, 
dulkėmis dvelkė subrendę javai. Ir aš jau mokausi, pamaniau: 
pradedu skirti Lalibrocho ritmą, reginius ir kvapus. Gal bėgant 
laikui pažinsiu jį taip pat gerai kaip ir Džeimis. Spustelėjau jam 
ranką, jo plaštaka atsakydama irgi spustelėjo. 

- Pasiilgsti Prancūzijos, Sasenach? - staiga paklausė jis. 

— Ne, - krūptelėjau. - O ką? 

Jis gūžtelėjo pečiais, į mane nežiūrėdamas. 

— Na, aš tik pamaniau, kai pamačiau tave besileidžiančią pa- 
kalnėn su pintine ant rankos, kokia tu graži atrodai, kai saulė 


SVETIMŠALĖ + MEILĖS LABIRINTE 31 


nušviečia tavo rudus plaukus. Pagalvojau, atrodai taip, lyg čia 
būtum augus, kaip sodinukas - tarytum visuomet čia būtumei 
buvusi. O tada man toptelėjo mintis, kad galbūt tau Lalibro- 
chas - tik mažas užkampis. Nėra čia didingo gyvenimo kaip 
Prancūzijoj, nė darbo įdomaus nėra, kokį ligoninėj rasdavai. — 
Jis droviai pažvelgė į mane iš viršaus žemyn. - Turbūt nerimau- 
ju, kad tau čia ilgainiui nenusibostų. 

Patylėjau valandėlę prieš atsakydama, nors ir pati buvau 
apie tai pagalvojusi. 

- Ilgainiui, - atsargiai prašnekau. - Džeimi, aš... gyvenime 
esu daug ko mačiusi ir buvusi daugely vietų. Ten, iš kur atėjau, 
buvo dalykų, kurių čia kartais pasigendu. Norėčiau vėl pasiva- 
žinėti Londono omnibusu arba pakelti telefono ragelį ir pasi- 
kalbėti su kuo nors, kas šiuo metu toli. Norėčiau atsukti čiaupą 
ir turėti karšto vandens, kad nereikėtų tempti jo iš šulinio ir 
kaitinti katile. Patiktų visa tai, bet be to išsiverčiu. O jei kal- 
bėsim apie didingą gyvenimą, tai aš jo netroškau, kai turėjau. 
Labai puiku rengtis gražiais drabužiais, bet jei su jais dar bū- 
tinai gauni klausytis paskalų, veltis į intrigas, turi kęsti nerimą 
kvailuose pobūviuose, žiūrėt smulkiausių etiketo taisyklių... ne. 
Jau verčiau sėdėsiu su namine suknele ir kalbėsiu, ką noriu. 

Džeimis nusijuokė, ir aš vėl spustelėjau jam ranką. 

— O dėl darbo... ir čia man darbo per akis. - Dirstelėjau į 
žoleles ir vaistus krepšy po ranka. - Galiu būti naudinga. O jei- 
gu ir pasiilgstu motinėlės Hildegardos ar kitų bičiulių, tai gal ne 
toks greitas ryšys kaip telefonu, bet galima rašyt laiškus. 

Sustojau, laikydamasi Džeimio parankės, ir pakėlusi galvą 
ną jo veido pusę, išryškindami stiprius skruostikaulius. 

— Džeimi... aš noriu tik būti ten, kur ir tu. Nieko daugiau. 

Valandėlę jis stovėjo nejudėdamas, tada pasilenkė ir labai 
švelniai pabučiavo man į kaktą. 


=— 

— Keista, - pasakiau, kai perkopėme paskutinę kalvos keterą 
pakeliui į namus. — Aš kaip tik lygiai tą patį galvojau apie tave. 
Ar tu būsi čia laimingas po to, kai Prancūzijoje išdarinėjai to- 
kius dalykus. 

Jis šiek tiek mąsliai nusišypsojo ir pažvelgė į namus - tris 
aukštus iš baltų tašytų akmenų, kurie dabar saulėje švytėjo auk- 
su ir umbra. 

- Na, čia juk namai, Sasenach. Čia mano dvaras. 

Švelniai paglosčiau jam ranką. 

— Turi galvoje, gimei turėdamas į jį teisę? 

Jis giliai įkvėpė, ištiesė ranką ir padėjo ant medinio turėklo, 
skiriančio šį, žemutinį, lauką nuo ploto aplink namus. 

— Na, iš tikrųjų tai gimdamas aš tos teisės negavau. Iš teisybės, 
Vilis turėjo būti dvaro paveldėtojas. Jeigu jis būtų gyvenęs, ti- 
kriausiai aš būčiau tapęs kareiviu - o gal pirkliu, kaip Džaredas. 

Džeimio vyresnysis brolis Vilis vienuolikos metų mirė nuo 
raupų ir paliko šešiametį broliuką Lalibrocho paveldėtoju. 

Džeimis keistai pasimuistė, lyg jam marškiniai būtų veržę 
pečius. Jis taip darydavo tada, kai jausdavosi nesmagiai ar ne- 
tvirtai; jau daug mėnesių nebuvau mačiusi jo darant šį judesį. 

- Bet Vilis numirė. Todėl aš esu dvaro šeimininkas. 

Jis truputį droviai žvilgtelėjo į mane, tada kažką ištraukė iš 
daiktakrepšio. Mažytė vyšnios medžio gyvačiukė, kurią Džei- 
miui gimtadienio proga išdrožinėjo Vilis, gulėjo ant delno už- 
rietusi galvą, lyg nustebusi, kad paskui vingiuoja uodega. 

Džeimis meiliai paglostė gyvačiukę; medis blizgėjo, nuzu- 
lintas čiupinėjant, kūnelio linkiai vakaro prieblandoje žvilgėjo 
it Žvynai. 

— Kartais aš su Viliu mintyse pasišneku, - tarė Džeimis. 
Jis pakreipė gyvatukę delne. - Jei būtum gyvas, brolau, jeigu 
būtum dvaro ponas, kaip tau ir buvo skirta būti, ar padary- 
tum taip, kaip aš padariau? O gal rastumei geresnį būdą? - Jis 
nuleido akis ir pažvelgė į mane, vos rausdamas. - Atrodau 
kvanktelėjęs“ 

— Ne. - Piršto galiuku paliečiau lygią gyvatukės galvutę. Iš 
tolimo lauko atskriejo skambios pievinio trupialo trelės, trapios 
kaip krištolas vakaro ore. - Aš tą patį darau, - pridūriau po va- 
landėlės. - Kalbuosi su dėde Lemu. Ir su tėvais. Ypač su mama. 
Kai buvau maža, aš... nedažnai apie ją pagalvodavau, tik retkar- 
čiais susapnuodavau kažką minkštą ir šiltą, kalbantį gražiu dai- 
ningu balsu. Bet kai sirgau, po... Feit... kartais vaizduodavausi, 
kad ji greta. Su manim. 

Plūstelėjo ūmi sielvarto banga, užliejo prisiminimai apie 
praradimus, šviežius ir senų laikų. 

Džeimis švelniai paglostė man veidą ir nubraukė ašarą, susi- 
tvenkusią vienos akies kamputyje, bet dar nenuriedėjusią. 

— Man atrodo, mirusieji mus brangina, kaip ir mes juos, - 
tyliai pasakė jis. - Eikš, Sasenach. Pasivaikščiokim, turim laiko 
prieš vakarienę. 

Jis įsikibo man į parankę, prisitraukė ranką sau prie šono, ir 
mudu žengėme palei tvorą; ėjome pamažu, sausa žolė šnarėjo, 
braukiama mano sijono. 

- Žinau, Sasenach, ką turi omeny, - pasakė Džeimis. - Kar- 
tais girdžiu tėvo balsą, klojime arba laukuose. Paprastai net kai 
apie jį visai nė negalvoju. Bet ūmai pasuku galvą, lyg būčiau ką 
tik nugirdęs jį lauke besijuokiantį su kuriuo nuomininku, arba 
man už nugaros, raminantį arklį. - Staiga Džeimis sukikeno ir 
linktelėjo į ganyklos, plytinčios priešais, pakraštį. - Nuostabu, 
kad negirdžiu jo čia, bet niekada negirdėjau. 

Tai buvo niekuo neišsiskirianti vieta - mediniai varteliai iš 
akmenų sumūrytoje tvoroje, einančioje lygiagrečiai su keliu. 

— Mat kaip? O ką jis čia sakydavo? 

— Paprastai šit ką: „Džeimi, jeigu jau baigei liežuviu malti, 
tai apsisuk ir pasilenk per tvorą.“ 

Mudu pasijuokėm ir stabtelėję atsišliejom į tvorą. Pasilen- 
kiau žemiau, mėgindama įsižiūrėti į medį. 

— Tai čia tave lupdavo? Nematau, kad būtų likę dantų žy- 
mių, - įgėliau. 

— Ne, ne taip jau labai skaudėdavo, - atsakė jis juokdamasis. 
Meiliai perbraukė delnu per nuzulintą uosio tvoros skersinį. 

— Kartais mudu su Ijanu prisivarydavom į pirštus rakščių. 
Paskui eidavom namo, ir ponia Kruk arba Dženė mums jas iš- 
traukiodavo - tuo pat metu nesiliaudamos barti. 

Jis pažvelgė į dvarą - visi pirmo aukšto langai tirštėjančio- 
je prieblandoje žioravo šviesos atspindžiais. Languose šmėža- 
vo tamsūs siluetai, vikrūs šešėliai už virtuvės langų, kur ponia 
Kruk su tarnaitėmis ruošė vakarienę. Staiga viename iš sve- 
tainės langų išdygo didesnis pavidalas, aukštas ir lieknas kaip 
tvoros stulpas. Ijanas valandėlę pastovėjo, nelyginant jo siluetas 
būtų materializavęsis iš Džeimio prisiminimų. Tada jis užtraukė 
užuolaidas, ir spindinti langų spalva prigeso, suminkštėjo, liko 
šviesti lyg pro drobulę. 

- Visada džiaugdavausi, kai Ijanas būdavo su manim, - tarė 
Džeimis, vis dar žvelgdamas į namus. - Na, kai mus sugaudavo 
krečiant kokią šunybę ir už ją išlupdavo. 

- Smagu, kai ne tau vienam kailį karšia? - šypsodamasi pa- 
klausiau. 

— Gal kiek ir smagiau. Kai mudu dviese kaltę dalydavomės, 
gal nesijausdavau toks jau visai pagedęs. Bet labiau dėl to, kad 
visada galėdavau būt ramus - jis daugiau triukšmo kels. 

— Kaip, rėks garsiau? 

- Taigis. Jis kiekvieną kartą baisingai bliaudavo, ir žinant, 
kaip jis draskysis, man ne taip būdavo gėda, jeigu ir pats su- 
riksiu. - Buvo jau per tamsu, kad įžiūrėčiau Džeimio veidą, 
bet vis tiek pastebėjau, kaip jis vėl keistai pamuistė pečius, kaip 
darydavo sumišęs ar nesmagiai pasijutęs. - Aišku, aš visuomet 
stengdavausi ištverti nerėkęs, bet ne visad pavykdavo. Jei jau 
tėtė nuspręsdavo mane išlupti, tai ir išlupdavo kaip reikiant. 
O Ijano tėvo dešinė ranka buvo sunki kaip kultuvė. 

— Klausyk, Džeimi, - pradėjau kalbą mesdama žvilgsnį į namo 
pusę, - niekad per daug apie tai negalvojau, bet kodėl tėvas tave 
lupdavo būtent čia, nors vietos būtų užtekę ir namie ar klojime? 

Valandėlę jis tylėjo, paskui vėl gūžtelėjo pečiais. 

- Neklausiau niekad. Bet sakyčiau, čia kažkas panašaus kaip 
Prancūzijos karaliui, 

- Prancūzijos karaliui? 

Toks, atrodytų, nelogiškas palyginimas mane beveik išmušė 
iš vėžių. 

— Taip, - sausai atsakė jis. - Nežinau, koks jausmas, kai pri- 
valai viešumoje praustis, rengtis ir tuštintis, bet galiu tau pasa- 
kyt, kad labai nusižeminimą skatinantis dalykas yra stovėti čia 
ir vienam iš tėvo nuomininkų aiškinti, ką tokio padarei, kad tau 
dabar nuplikys užpakalį. 

- Tai jau tikrai, įsivaizduoju, - atsiliepiau aš, užjausdama 
ir kartu tvardydamasi, kad nesusijuokčiau. - Tai nori pasakyt, 
tave čia dėl to lupo, kad turėjai tapti dvaro šeimininku? 

— Tikriausiai. Ir nuomininkai žinodavo, kad aš suprantu, 
kas yra teisingumas - bent jau ką reiškia jį savo kailiu patirti. 

Svajonių laukas 


LAUKAS BUVO SUARTAS įprastomis vagomis - tarp supiltų 
žemių kauburių ėjo gilūs grioveliai. Kauburiai siekė maždaug 
iki kelių, kad grioveliu einantis žmogus lengvai galėtų ranka 
sėti išilgai kauburio viršaus. Toks arimas buvo skirtas miežiams 
ir avižoms, ir niekas nematė priežasčių, kodėl kitaip turėtų arti 
žemę bulvėms. 

— Ten buvo parašyta „gūbriais, - pasakė Ijanas, žvalgyda- 
masis po vešlių bulvienojų plotą. - Bet pamaniau, tiks ir kaubu- 
riais. Gūbriai, man regis, skirti apsaugoti, kad bulvės nesupūtų 
nuo per daug vandens, tai senoviškai suartas laukas su giliom 
vagom turbūt irgi jas nuo to apsaugos. 

— Nekvaila kalba, - padarė išvadą Džeimis. - Kad ir kaip 
būtų, bent jau viršūnėlės iš pažiūros tarpsta. Bet ar tasai žmogus 
rašo, iš ko pažint, kada jau tą daiktą galima kast lauk? 

Gavęs užduotį užsodinti bulvėmis lauką krašte, bulvių nė 
akyse neturėjusiame, Ijanas darbo ėmėsi metodiškai ir vado- 
vaudamasis logika, parsisiųsdino iš Edinburgo ir bulvių sėklai, 
ir knygą apie jų sodinimą. Tuo laiku jau buvo išėjęs sero Val- 
terio O'Banjeno Reilio „Mokslinis traktatas apie ūkininkavimo 
metodus“, kur nedidelis skyrelis buvo skirtas bulvių sodinimui, 
tuo metu praktikuojamam Airijoje. 

Ijanas šį solidų leidinį nešėsi pasikišęs po pažasčia, - Dženė 
sakė, kad prie bulvių lauko be knygos jis nė artyn neidavo, kad 
kartais neapniktų jo tenai koks keblus filosofinis klausimas ar 
abejonė dėl technikos, - ir dabar jis mikliai atsivertė tomelį, 
parėmė jį sulenkta ranka, o kita ėmė graibytis daiktakrepšy- 
je akinių, su kuriais skaitydavo. Šie priklausė velioniui jo tė- 

vui - akinukai mažais apskritais stikliukais ir vielos rėmeliais, 
paprastai užtupdyti ant nosies galo, darė jį panašų į rimtutėlį 
jauną gandrą. 

— „Derlius turi būti nuimamas tuo pat metu, kai pasirodo 
pirmoji žieminė žąsis, - perskaitė jis, tada pakėlė akis ir pro 
akinukų viršų kaltinamai nužvelgė bulvių lauką, tarsi laukda- 
mas, kad orientacinė žąsis iškiš galvą iš vagų tarpo. 

- Žieminė žąsis? - Džeimis susiraukęs šnairavo į knygą Ija- 
nui per petį. - Kokią čia žąsį jis turi galvoj? Laukinę? Bet jų taigi 
visus metus būna matyti. Taip negali būti. 

Ijanas gūžtelėjo pečiais. 

- Gal Airijoje jų tik žiemą pamatysi. O gal jis turi galvoj 
kokią airišką Žąsį, visai ne laukinę. 

Džeimis pasipiktinęs šnirpštelėjo nosim. 

- Baisiai čia daug mums iš to naudos. Ar rašo jis ten ką nors 
protinga? 

Ijanas braukė pirštu per eilutę ir tylomis krutino lūpas. 
Aplink mus jau būriavosi nemažas pulkas samdinių, visi susi- 
domėję šia žemės ūkio naujove. 

- Bulvių nekasi, kai šlapia, - pranešė mums Ijanas, o Džeimis 
tai išgirdęs tik dar garsiau šnirpštelėjo. - Bulvių puvinys, bulvių 
kenkėjai - kenkėjų mes neturėjom, tikriausiai pasisekė, - bul- 
vienojai... ne, čia tik apie tai, ką daryti, jeigu bulvienojai vysta. 
Bulvių maras - ar tokį turim, žinosim tik tada, kai iškasim ir 
pamatysim bulves. Bulvės sėklai, bulvių laikymas... 

Netekęs kantrybės, Džeimis įsisprendęs nusisuko nuo Ijano. 

- Mokslinis ūkininkavimas, sakai? - Jis piktai spitrėjo į tam- 
siai žalių, trąšių bulvienojų lauką. - Tikriausiai toks mokslinis, 
kad iš to net neaišku, kada tuos prakeiktus gumbus jau galima 
valgyt! 

Fergiusas, kaip paprastai slankiojantis Džeimiui iš paskos, pa- 
kėlė akis nuo vikšro, pamažu coliais matuojančio jo pirštuką. 

— Tai ko jūs neiškasat vieno ir nepažiūrit? - paklausė 
berniukas. 

Džeimis valandžiukę spoksojo į Fergiusą. Išsižiojo, bet nieko 
nepasakė. Užsičiaupė, švelniai paglostė Fergiusui galvą ir nuėjo 
pasiimt šakių, kaip paprastai atremtų į tvorą. 

Visi samdiniai, kurie, Ijano - ir sero Valterio - vadovaujami, 
padėjo bulves sodinti ir prižiūrėti, dabar susigrūdo pažiūrėti 
savo triūso vaisių. 

Džeimis išsirinko kuplų kerą palei lauko pakraštį ir atsargiai 
įrėmė šakes prie jo pašaknių. Akivaizdžiai užgniaužęs kvapą, 
užkėlė pėdą ant šakių ir stumtelėjo. Dantys pamažu susmigo į 
drėgną tamsiai rudą dirvą. 

Ir aš pati laukiau sulaikiusi kvapą. Nuo šio eksperimento 
priklausė kur kas daugiau nei sero Valterio O'Banjeno Reilio 
geras vardas. Ar mano pačios, beje. 

Džeimis ir Ijanas patvirtino, kad miežių derlius šiais me- 
tais bus prastesnis negu paprastai, nors vis dar pakankamas 
Lalibrocho nuomininkams išmaitinti. Vis dėlto dar vieni blo- 
gi metai ištuštintų negausias grūdų atsargas. Kaip Aukštumų 
dvaras, Lalibrochas buvo klestintis, bet tik palyginti su kitais 
Aukštumų ūkiais. Jei gerai užderėtų pasodintos bulvės, Lali- 
brocho žmonės ateinančius dvejus metus, užuot alkę, galėtų 
gyventi sočiai. 

Džeimis kulnu primynė šakes ir visu svoriu nuspaudė kotą 
žemyn. Žemės apie bulvių kerą ėmė skeldėti ir trupėti, staiga 
sutraškėjo, pokštelėjo, ir bulvių keras iškilo viršun, o po juo at- 
sivėrė užderėjusi gausa. 

Žiūrovai siūbtelėjo ir sutartinai atsiduso, išvydę daugybę 
rudų kamuoliukų, prikibusių prie išrauto bulvienojo šaknų. Ir 
aš, ir Ijanas suklupome ant plikos žemės ir ėmėme rausti purią 
dirvą, ieškodami nuo motininio kero atitrūkusių bulvių. 

- Išaugo! - kartojo Ijanas vieną po kitos traukdamas bul- 
ves. - Tik pasižiūrėk! Kokia didžiulė! 

- Taip, pažiūrėk į šitą! - sušukau džiūgaudama, demons- 
truodama bulvę dydžio sulig dviem mano kumščiais, drauge 
sudėtais. 

Pamažu bandomojo kero derlių sukrovėme į pintinę: apie 
dešimt didokų bulvių, kokie dvidešimt penki kumščio dydžio 
egzemplioriai ir dar nemažai smulkesnių, golfo kamuoliuko dy- 
džio bulvyčių. 

— Ką manai? - paklausė Džeimis, kritišku žvilgsniu apžiūri- 
nėdamas mūsų kolekciją. - Gal reiktų dar palikt visas kitas, kad 
mažikės paūgėtų? Ar imt dabar, ko! šalnos neužėjo? 

Ijanas išsiblaškęs graibėsi akinių, tada prisiminė, kad seras 
Valteris pasiliko patvory, ir liovėsi. Papurtė galvą. 

- Ne, manau, dabar jau pats metas. Knygoj rašoma, kad ma- 
žikes reik pasilikti sėklai, kitiems metams. O jų daug reikės. 

Jis plačiai nusišypsojo man, su palengvėjimu ir laimingas, o 
storų, lygių tamsių plaukų sruoga užkrito jam ant kaktos. Buvo 
išsipurvinęs veidą išilgai skruosto. 

Vieno iš samdinių pati pasilenkusi žiūrinėjo pintinės turinį. 
Nedrąsiai ištiesė pirštą ir bakstelėjo į vieną bulvę. 

— Sakot, valgomos? - Moteriškė skeptiškai suraukė kaktą. - 
Neįsivaizduoju, kaip jas įmanu girnom sumalt duonai ar košei. 

- Na, ponia Murėj, manau, kad jų nemala, - mandagiai pa- 
aiškino Džeimis. 

— Šit kaip? - Moteris kritiškai šnairavo į krepšį. - O tai ką 
su jom daro? 

- Na, jas... - pradėjo sakyti Džeimis ir nutilo. Jam, kaip ir 
man, toptelėjo, kad nors Prancūzijoje ir valgė bulvių, niekad 
nematė, kaip jos ruošiamos valgiui. Prisidengiau šypseną, ste- 
bėdama, kaip jis bejėgiškai spokso į purvu apskretusią bulvę 
saujoje. Ijanas irgi į ją stebeilijo; buvo akivaizdu, kad seras Val- 
teris nutylėjo bulvių virimo temą. 

- Jas kepa, - vėl į pagalbą atėjo Fergiusas, iškišęs galvą Džeimiui 
po ranka. Pamatęs bulves, jis sučepsėjo lūpomis. - Kiškit į anglis 
nuo ugnies. Su druska valgoma. Su sviestu skanu, jeigu turit. 

- Turim, - atsiliepė Džeimis, regis, su palengvėjimu. Jis 
atkišo bulvę poniai Murėj, tarsi nekantraudamas ja nusikraty- 
ti. - Jos kepamos, - su įsitikinimu apšvietė ją. 

— Galima ir virti, - prisidėjau ir aš, - arba grūsti su pie- 
nu. Arba čirškinti keptuvėje. Arba smulkiai supjaustyti ir dėti į 
sriubą. Bulvė - labai įvairiai pritaikoma daržovė. 

— Ir knygoj taip rašoma, - patenkintas sumurmėjo Ijanas. 

Džeimis pažiūrėjo į mane, šyptelėjo lūpų kampučiu. 

— Sasenach, tu niekad nesisakei, kad virti moki. 

— Mokėjimu nepavadinčiau, - atsakiau, - bet bulvę tikriau- 
siai išvirčiau. 

— Gerai. 

Džeimis žvilgtelėjo į susibūrusius samdinius su žmonomis, 
kurie leido bulves iš rankų į rankas ir gana įtariai apžiūrinėjo. 
Jis garsiai suplojo delnais prašydamas dėmesio. 

— Vakarieniausim čia, lauke, - pranešė. - Nagi, Tomai ir 
Vili, parinkim šakalių laužui, o ponia Vili gal malonėtų atnešti 
savo didįjį katilą? Taigi, gerai, kas nors iš vyrų padės jums jį 
atgabenti. Tu, Kinkaidai... - jis kreipėsi į vieną jaunuolį ir mos- 
telėjo į keletą trobelių, susigūžusių po medžiais, - eik ir pasakyk 
visiems: vakarienei bulvės! 

Taip, atseikėjus dešimt katiliukų pieno iš pieninės, iš gardo 
pagavus tris viščiokus, o iš daržo atnešus keturis tuzinus didelių 
porų, Dženei padedant, o man vadovaujant, buvo gaminama 
vakarienė Lalibrocho dvaro ponui ir jo nuomininkams - gai- 
džio sriuba su porais ir žarijose keptos bulvės. 

Kol valgis išvirė, buvo jau po saulės laidos, bet dangus dar 
tebebuvo šviesus, nudryžuotas rausvų ir auksinių juostų, švy- 
tinčių pro tamsias pušyno šakas kalvos viršūnėje. Nuominin- 
kai siūlomą mitybos papildymą sutiko su šiokiomis tokiomis 
abejonėmis, bet jas įveikti padėjo šventiška atmosfera, kuriai 
pagelbėjo išmintingai patiekta statinaitė naminio viskio, ir pie- 
voje greta bulvių lauko pabiro improvizuotos vakarienės daly- 
viai, palinkę virš dubenėlių ant kelių. 

— Ką manai, Dorkase? - nugirdau vieną moterį sakant kai- 
mynei. - Mažumėlę keistokas skonis, tau ne? 

Dorkasė, į kurią buvo šitaip kreiptasi, linktelėjo, nurijo kąs- 
nį, tada atsakė: 

— Nagi, taigis. Betgi ponas jau šešis tuos gumbus suvalgė, ir 
jie jo kol kas nenumarino. 

Vyrai ir vaikai reagavo kur kas entuziastingiau, tikriausiai 
dėl to, kad su bulvėmis negailint buvo kabinama sviesto. 

- Vyrai ir arkliašūdžius valgytų, jeigu su sviestu būtų pa- 
duota, - pareiškė Dženė, atsiliepdama į mano mintis. - Tie vy- 
rai! Kad tik pilvą prisikimšt ir kad būtų kur nuvirst, kai pasige- 
ria, - tiek jiems iš gyvenimo tereikia. 

— Nuostabu, kaip tu čia dar taikstaisi su Džeimiu ir manim, - 
nugirdęs paerzino ją Ijanas, - kad jau taip vyrus menkini. 

Dženė atsainiai numojo sriubos samčiu į vyrą ir brolį, sė- 
dinčius greta viens kito prie katilo. 

- Och, judu - taigi ne vyrai. 

Ijano gauruoti antakiai šovė aukštyn, o Džeimio tankesni 
rausvi - paskui juos. 

— Ak, ne vyrai? Na, tai kas gi mes? - pasipiktino Ijanas. 

Dženė atsisuko į jį šypsodamasi ir blyksėdama laužo švieso- 
je baltais dantimis. Paglostė Džeimiui galvą, o Ijanui pakštelėjo 
į kaktą. 

- Jūs maniškiai, - pasakė ji. 


=— 


Po vakarienės vienas vyras užtraukė dainą. Kitas išsitraukė 
medinę fleitą ir jam pritarė, laibas fleitos garsas vėrė šaltą ru- 
dens naktį. Buvo vėsu, bet be vėjo, ir pakankamai smagu, ap- 
sigaubus skaromis ir antklodėmis, glaustis jaukiais šeimos bū- 
reliais apie laužą. Baigus virti, ugnis buvo pakurstyta ir dabar 
liepsnos smagiai šokinėjo tamsoje. 

Mūsų šeimos ratelyje buvo šilta, nors gal kiek ir šurmulinga. 
Ijanas nuėjo atnešti dar glėbio malkų, o mažylė Megė glaustėsi 
prie mamos, tad vyresnysis jos broliukas turėjo ieškotis prie- 
globsčio ir kūno šilumos kitur. 

— Aš tave žemyn galva į aną štai katilą įbesiu, jei nesiliausi 
man kiaušių baksnot, - pranešė Džeimis sūnėnui, energingai 
besimuistančiam ant kelių. - Kas yra, ar tau skruzdėlių į kel- 
nytes prilindo? 

Šis klausimas išprovokavo kikenimo priepuolį ir įnirtingą 
mėginimą įsirausti šeimininkui į šakumą. Džeimis patamsyje 
ištiesė ranką, tyčia nerangiai pagraibė bendravardžio rankas ir 
kojas, tada sučiupo berniuką ir netikėtai užvirto ant jo, o šis net 
sušuko susižavėjęs. 

Džeimis tvirtai prispaudė sūnėną prie žemės ir viena ran- 
ka laikė, o kita aklai pagrabaliojo po kojomis. Nutvėrė kuokštą 
drėgnos žolės, patenkintas suniurnėjo ir kilstelėjo tiek, kad ga- 
lėtų sugrūsti žolę mažiui Džeimiui už marškinių apykaklės - ki- 
kenimas perėjo į ploną, ne mažiau palaimingą spiegimą. 

- Še tau, - šūktelėjo Džeimis ir nusirito nuo mažojo. - Eik, 
dabar tetukę pakankink. 

Mažius Džeimis klusniai keturiomis atropojo pas mane, 
vis dar kikendamas, ir užsirangė man ant kelių, tarp apsiausto 
klosčių. Sėdėdamas taip ramiai, kaip tik įmano sėdėti ketverių 
metų berniukas - tai yra apskritai ne itin ramiai, - leido man 
iškrapštyti jam iš už apykaklės didumą žolės. 

- Tetuke, tu skaniai kvepi, - pasakė jis ir meiliai bumbtelėjo 
man į smakrą juodų garbanų kuodu. - Kaip valgis. 

— Ką gi, ačiū, - padėkojau. - Ar turėčiau daryt išvadą, kad 
tu vėl išalkai? 

— Taip. Yra pieno? 

- Yra. 

Užteko ištiesti ranką, kad pasiekčiau molinį ąsotį. Pateliūs- 
kavau indą, nutariau, kad jame per mažai likę, tad neverta eiti 
puoduko, ir paverčiau ąsotį, kad berniukas galėtų atsigerti. 

Vaikas laikinai užsiėmęs stiprinosi ir sėdėjo ramus, mažas, 
kresnas kūnelis spaudė man šlaunį; nugara atsirėmęs į mano 
ranką, berniukas putliomis rankytėmis apsikabino ąsotį. 

Iš ąsočio išvarvėjo paskutiniai pieno lašai. Mažius Džeimis 
išsyk atsipalaidavo ir pasisotinęs tyliai atsirūgo. Kūnelis sklei- 
dė šilumą, temperatūra ūmai kilstelėjo, kaip būdinga labai ma- 
žiems vaikams prieš užmingant. Apsukau jį apsiausto skvernu ir 
ėmiau pamažu supti pirmyn ir atgal, patyliukais niūniuodama, 
pritardama dainai, kuri buvo traukiama anapus laužo. Pirštais 
jutau apvalius ir kietus kaip marmuriniai rutuliukai jo stuburo 
slankstelius. 

— Užmigo, ką? 

Didesniojo Džeimio pavidalas palinko man per petį, ir lau- 
žo šviesoje sublizgo jo durklo rankena, o plaukuose sumirgu- 
liavo varis. 

- Užmigo, - atsakiau. - Bent jau nebesimuisto, tai tikriau- 
siai užmigo. Atrodo, lyg didelį kumpį laikytum. 

Džeimis nusijuokė, tada ir pats nuščiuvo. Tvirta jo ranka 
virš alkūnės prisilietė prie mano rankos, ir per skraistės ir ari- 
saido* klostes pajutau jo kūno šilumą. 

Nakties vėjelis užpūtė man ant veido plaukų sruogą. Nusi- 
braukiau ją ir patyriau, kad mažio Džeimio būta teisaus: mano 
rankos kvepėjo porais, sviestu ir krakmolingomis pjaustomo- 
mis bulvėmis. Miegantis berniukas buvo sunkus kaip akmuo, 
ir nors jį laikyti buvo malonus, raminantis jausmas, mano kairė 
koja nuo užspaustos kraujotakos baigė nutirpti. Truputį pasisu- 
kau, ketindama pasiguldyti jį ant kelių. 

- Nekrutėk, Sasenach, - greta tyliai sudraudė Džeimis. - 
Vieną minučiukę, mo duinne, pabūk nejudėdama. 

Klusniai sėdėjau sustingusi, kol jis palietė man petį. 

- Jau gerai, Sasenach, - pasakė jis, ir buvo girdėti, kad šyp- 
sosi. - Tu tik labai gražiai atrodei su ugnies atšvaitais veide ir 
vėjo kedenamais plaukais. Norėjau įsiminti. 


* Škotijos Aukštumų moterų dėvima skraistė, diržu sujuosiama apie juosmenį ir 
krintanti virš sijono, o atlenktas kraštas gali būti susegamas ant krūtinės ar dėvi- 
mas kaip gobtuvas. 

Tada atsisukau į jį ir nusišypsojau virš miegančio vaiko kū- 
nelio. Naktis buvo tamsi ir šalta, aplinkui knibždėjo žmonių, 
bet ten, kur mudu sėdėjome, nebebuvo nieko, tik šviesa ir šilu- 
ma - ir mudu. 

Savo brolio sargas* 


PRAĖJUS PIRMAJAM tylaus slapstymosi už kampų laikotar- 
piui, Fergiusas įsiliejo į šeimynos gyvenimą ir pradėjo eiti oficia- 
lias arklidžių parankinio pareigas kartu su Rebiu Maknabu. 

Nors Rebis buvo metais ar dvejais jaunesnis už Fergiusą, 
smulkutis prancūziukas nebuvo jo nė kiek praaugęs, jiedu greit 
susibičiuliavo ir tapo neišskiriamais draugais, išskyrus tuos kar- 
tus, kai susiginčydavo - taip nutikdavo du tris kartus per die- 
ną, - o tuomet kėsindavosi vienas kitą nudėti. Kai vieną rytą 
ginčas virto peštynėmis ir besispardantis, kumščiais besišvais- 
tantis kamuolys, ėmęs raičiotis po pieninę, išvertė du paraugtus 
skardinius dubenėlius grietinėlės, Džeimis paėmė juodu į nagą. 

Niūria besibaigiančios kantrybės mina jis nutvėrė abu ne- 
naudėlius už pakarpos ir nuvilko toliau nuo pašalinės akies, į 
klojimą, ir ten, spėjau, įveikė visus skrupulus dėl fizinių baus- 
mių, jei dar tų skrupulų buvo užsilikę. Iš klojimo išėjo dideliais 
žingsniais, purtydamas galvą ir segdamasis diržą, ir drauge su 
Ijanu išjojo slėniu į Broch Mordą. Berniukai išlindo truputį vė- 
liau, gerokai pritilę ir vėl geriausi draugai, matyt, išmėginimų 
suvienyti. 

Buvo, tiesą sakant, taip pritilę, kad net leido mažiui Džei- 
miui sekioti iš paskos, kol jiedu dirbo savo darbelius. Tą patį 
rytą, kiek vėliau dirstelėjusi pro langą, pamačiau visus tris kie- 
melyje priešais duris bespardančius sviedinį iš susuktų skudurų. 
Buvo šalta, ūkanota diena, lakstančių ir šūkaujančių berniukų 
iškvepiamas oras lengvais garo debesėliais kilo į viršų. 


* Pr 4,9, 

— Turi gražų dručkį berniuką, - tariau Dženei, kuri rausėsi 
po adymo krepšį ieškodama sagos. Ji pakėlė akis, pamatė, į ką 
žiūriu, ir nusišypsojo. 

— O taip, mažius Džeimis mielas bernaitis. - Ji priėjo ir at- 
sisėdo greta prie lango pažiūrėti į žaidžiančius vaikus apačio- 
je. - Kaip iš akies trauktas tėtis, - meiliai pasakė ji, - bet manau, 
išaugs kur kas platesnių pečių. Gali būti, bus tokio ūgio kaip 
dėdė - matai, kokios kojos? 

Tikriausiai jos tiesa, pamaniau; nors mažius Džeimis, ku- 
riam greit turėjo sueiti ketveri, vis dar buvo apvalainas vaikutis, 
jo kojytės buvo ilgos, o nugarytė - plati ir raumeninga. Buvo 
ilgų, dailių kaulų kaip dėdė ir priminė jį tuo pačiu tvirtumu, lyg 
būtų ne iš kūno, o kokios elastingesnės medžiagos. 

Mačiau, kaip berniukas prišoko prie kamuolio, mitriai jį pa- 
čiupo ir sviedė pakankamai stipriai, kad praskrietų Rebiui Ma- 
knabui virš galvos, ir šis rėkalodamas nuskuodė jo atsinešti. 

- Ir dar kai kuo primena dėdę, - pasakiau. - Man atrodo, 
jis irgi bus kairiarankis. 

— O Dieve! - aiktelėjo Dženė ir suraukusi kaktą įsižiūrėjo į 
savo atžalą. - Tikiuosi, kad ne, bet gal ir tavo tiesa. - Ji atsidu- 
so ir papurtė galvą. - Viešpatėliau, kai pagalvoju, kiek Džeimis 
prisikamavo dėl to, kad yra kairys! Visi kaip vienas bandė jį 
perlaužt - tėvai, mokytojai, - betgi visuomet buvo užsispyręs 
kaip ožys, nenusileido. Bent jau visi, išskyrus Ijano tėvą, - pri- 
dūrė ji susimąsčiusi. 

— Tai Ijano tėvui neatrodė, kad kairiu būti bloga? - smalsiai 
paklausiau, žinodama, kad apskritai tais laikais manyta, jog kai- 
riarankiu būti geriausiu atveju neša nelaimę, o blogiausiu - tai 
ženklas, kad esi velnio apsėstas. Džeimis rašė dešine, beje, var- 
gais negalais, nes mokykloje nuolat gaudavo lupti, jei tik imda- 
vo plunksną kaire ranka. 

Dženė papurtė galvą, juodos garbanos krestelėjo iš po 
skepetos. 

— Ne, keistas jis buvo žmogus, senis Džonas Murėjus. Sakė, 

jeigu jau Viešpats panorėjo padaryti Džeimio kairę ranką tokią 
stiprią, tai būtų nuodėmė niekint tą dovaną. O ir kardą jis val- 
dė kaip reta kas, tas senasis Džonas, tai mano tėvas paklaūsė ir 
leido Džeimiui išmokt kautis kaire. 

— O aš maniau, tai Duglas Makenzis išmokė Džeimį kautis 
kaire ranka, - nustebau. Pamaniau, įdomu, ką Dženė mano apie 
dėdę Duglą. 

Ji linktelėjo, palaižė siūlo galą ir vienu greitu judesiu įvėrė į 
adatos skylutę. 

— Taigi, taip, tik daug vėliau, kai Džeimis užaugo ir išvažiavo 
pas Duglą globotiniu. Pirmųjų kirčių jį išmokė Ijano tėvas. - Ji 
šypsojosi, žiūrėdama į marškinius skreite. - Pamenu, kai jie 
buvo mažiukai, senis Džonas pasakė Ijanui, kad jo darbas - sto- 
ti Džeimiui iš dešinės, nes kautynėse privalo sergėti vado sil- 
pnesniąją pusę. Ir jis sergėjo - labai jau rimtai jie į tai žiūrėjo, 
abudu. Ir tikriausiai senis Džonas dėl to buvo teisus, - pridūrė ji 
ir nutraukė atlikusį siūlo galą. - Po kurio laiko jau niekas nebe- 
norėjo su jais muštis, net Maknabų berniokai. Džeimis su Ijanu 
abu buvo aukšti ir gerai kovėsi, o kai stovėdavo petys petin, 
niekas jųdviejų nepaguldydavo, net jeigu būdavo daugiau nei 
dviese. - Ūmai ji susijuokė ir užsikišo už ausies neklusnią gar- 
baną. - Pažiūrėk kada, kaip jiedu po laukus vaikšto. Tikriausiai 
nė nebejaučia patys, kad vis dar to laikosi. Bet Džeimis visada 
pasitraukia į kairę, kad Ijanas užimtų savo vietą iš dešinės ir 
sergėtų silpnesniąją pusę. 

Valandėlę pamiršusi taisomus marškinius, Dženė žvelgė pro 
langą, užsidėjusi delną ant apvalaino pilvuko. 

— Tikiuosi, bus berniukas, - ištarė ji, žvelgdama į juodaplau- 
kį sūnų kieme. - Kairiarankiui ar dešiniarankiui - vyrui gera 
turėt brolį pagalbininku. 

Pagavau jos žvilgsnį krypstant į atvaizdą ant sienos - visai 
mažutis Džeimis, stovintis broliui Viliui tarp kojų. Abu vaikai 
užrietę nosis ir nepaprastai rimti; Vilio ranka globėjiškai padėta 
broliukui ant peties. 

— Gera Džeimiui, kad turi Ijaną, - pasakiau. 

Dženė nusuko akis nuo paveikslo ir sumirkčiojo. Buvo dve- 
jais metais vyresnė už Džeimį, vadinasi, turėjo būti trejais jau- 
nesnė už Viljamą. 

— Taigi, gera. Ir man gera, - tyliai pasakė ji ir vėl pasiėmė 
marškinius. 

Paėmiau iš adymo krepšio vaikišką suknutę ir išverčiau, kad 
prieičiau prie prairusios siūlės po pažastim. Lauke buvo taip 
šalta, kad tik berniukai ten galėjo žaisti ir vyrai dirbti, užtat sve- 
tainėje buvo jauku; mums darbuojantis, langus greit aptraukė 
garas, atskirdamas mudvi nuo šalto pasaulio lauke. 

- Jei jau kalbam apie brolius, - prabilau prisimerkusi ver- 
dama siūlą į adatą, - kai augai, ar dažnai matydavai Duglą ir 
Kolumą Makenzius? 

Dženė papurtė galvą. 

— Kolumo aš nesu mačiusi. Duglas buvo čia porą sykių, par- 
vežė Džeimį per Naujuosius ar kaip, bet negalėčiau pasakyt, kad 
gerai jį pažįstu. - Ji pakėlė nuo siuvinio iš susidomėjimo susiau- 
rėjusias spindinčias akis. - Bet tu juk juos turi pažinot. Papasa- 
kok, koks yra Kolumas Makenzis. Man visad buvo smalsu, kai 
ką nugirsdavau iš svečių, bet tėvai niekad apie jį nekalbėjo. - Ji 
valandėlę patylėjo suraukusi kaktą. - Ne, klystu, kartą tėtė šį tą 
apie jį pasakė. Duglas kaip tik išjojo, grįžo su Džeimiu atgal į 
ta ir dingsta iš akių, o aš priėjau pamojuoti Džeimiui - visada 
nusimindavau, kai jis išvykdavo, nes nežinodavau, kaip ilgai jo 
nebus. Šiaip ar taip, mes lydėjom juodu akimis, kol užjojo ant 
kalvos viršūnės, o tada tėtė krustelėjo, suniurzgė ir pasakė: „Pa- 
dėkdie Duglui Makenziui, kai jo brolis Kolumas mirs.“ Tada, 
regis, prisiminė, kad ir aš čia esu, nes atsisukęs nusišypsojo man 
ir pasakė: „Nagi, mergužėle, kas pietų?“ Ir daugiau apie tai nė 
žodžio. 

Juodi antakiai, ploni ir ryškūs it kaligrafo ranka nubrėžtos 
linijos, Dženei susimąsčius kilstelėjo į viršų. 

— Man pasirodė keista, nes buvau girdėjusi - beje, kaip ir 
visi, - kad Kolumas smarkiai luošas ir kad Duglas už jį vado- 
vauja, renka duoklę ir sprendžia ginčus, o kai prireikia, veda 
klaną į mūšį. 

— Taip ir yra. Bet... - Sutrikau nežinodama, kaip apibūdinti tą 
simbiotinį santykį. - Na, tiksliausiai galėčiau taip pavaizduot - 
kartą nugirdau juos ginčijantis, ir Kolumas pasakė Duglui: „Štai 
ką tau pasakysiu: jeigu broliams Makenziams skirtas tik vienas 
kuolas ir vienos smegenys, tada džiaugiuosi savo dalimi!“ 

Dženė prajuko nustebusi, tada įsistebeilijo į mane, giliose 
mėlynose akyse ruseno mąsli ugnelė, tokia panaši į brolio. 

- Och, tai štai kaip visa yra, ar ne? Tikrai kartą pagalvojau 
išgirdusi, kaip Duglas šneka apie Kolumo sūnų, mažąjį Hamišą; 
regis, kaip dėdė, per daug jau meilus buvo. 

— Greita tu, Džene, - pasakiau išpūtusi akis. - Labai jau 
greita. Man ilgai truko susigaudyt, nors ištisus mėnesius kas- 
dien juos mačiau. 

Ji kukliai gūžtelėjo pečiais, bet lūpose žaidė šypsenėlė. 

- Aš klausausi, - paprastai atsakė ji. - Klausausi, ką žmonės 
šneka - ir ko nešneka. O žmonės čia, Aukštumose, šneka apie 
tikras baisybes. Tai... - ji nukando siūlo galą ir tvarkingai išspjo- 
vė galiukus į saują, - papasakok apie Leochą. Sakoma, didelis 
jis, bet ne toks didingas kaip Bjulis ar Kilreivokas. 

Mudvi šnekučiavomės ir triūsėme visą rytą, pasiuvusios 
ėmėmės verpti vilną mezgimui, sukirpom naują suknytę Me- 
gei. Berniukai už lango liovėsi šūkauti, užtat apačioje kitoj pusėj 
namo pasigirdo prislopinti balsai ir trankomos durys, vadinasi, 
vyriškoji jaunimo dalis bus sušalusi ir sugriuvusi į virtuvę. 

— Įdomu, ar greit pradės snigti? - balsu pagalvojo Dženė, 
pažvelgusi pro langą. - Ore drėgmė tvyro; matei šįryt virš ežero 
miglą? 

Papurčiau galvą. 

- Tikiuosi, dar nepradės. Tuomet Džeimiui ir Ijanui būtų 
sunkiau pargrįžti. 

Iki Broch Mordos kaimo nuo Lalibrocho nebuvo nė de- 
šimties mylių, bet kelias ištisai ėjo kylančiais kalvų šlaitais, su 
stačiais ir uolėtais nuolydžiais, ir veikiau tai buvo ne kelias, o 
elnių takas. 

Galų gale tikrai pradėjo snigti, netrukus po vidurdienio, ir 
sutemus dar ilgai sukdamosi krito snaigės. 

— Bus pasilikę nakvoti Broch Mordoje, - nusprendė Dženė, 
iškišusi naktine kepuraite apmautą galvą pro langą, pasidairiusi 
į debesuotą, rausvą nuo snygio dangų ir vėl įtraukusi ją vidun. - 
Nesirūpink dėl jų, tikriausiai šiltai apsikamšę tupi pas ką nors 
trobelėj, apsistoję nakčiai. 

Raminamai nusišypsojo man ir uždarė langines. Kitame ko- 
ridoriaus gale staiga pasigirdo klyksmas, Dženė tyliai aiktelėjo 
ir pasikaišė naktinius marškinius. 

- Labanakt, Klere! - šūktelėjo man, jau tekina lėkdama mo- 
tiniškos gailestingumo pareigos atlikti. - Miegok ramiai. 

Paprastai ir miegodavau ramiai; nors klimatas buvo šaltas ir 
drėgnas, namai buvo tvirtai suręsti, o žąsų pūkų patalui netrūko 
antklodžių. Vis dėlto šiąnakt be Džeimio neradau ramybės. Lova 
atrodė milžiniška ir drėgna, kojos šalo ir vis ieškojo sau vietos. 

Mėginau gulėti ant nugaros, rankas lengvai sunėrusi po 
krūtine, užsimerkusi, giliai kvėpuodama, ir įsivaizduoti Džeimį; 
jeigu sugebėčiau jį įsivaizduoti greta tamsoje giliai kvėpuojantį, 
galbūt ir pavyktų užmigti. 

Iš visų plaučių užgiedojo gaidys, ir aš pašokau nuo pagalvės 
taip, lyg po lova kas būtų detonavęs dinamito briketą. 

- Pusproti! - nusikeikiau aš, o kraujas iš išgąsčio visame 
kūne tvatino kaip kūju. 

Atsikėliau ir pravėriau langinę. Snigti nustojo, bet dangus 
vis dar buvo balzganas nuo debesų, visiškai vienodos spalvos 
nuo horizonto iki horizonto. Tolėliau, vištidėje, vėl paleido ka- 
karinę gaidys. 

— Užsičiaupk! - riktelėjau. - Nakties vidurys, plunksnuotas 
tu benkarte! 

Tarsi pasityčiojimas ramų nakties orą perskrodė dar vienas 
kakariekū, ir kitame koridoriaus gale pravirko vaikas, o iš pa- 
skos Dženės balsu drėbtelėjo prislopintas, bet sodrus geiliškas 
pertaras. 

— Tavo dienos suskaičiuotos, - pranešiau nematomam 
gaidžiui. 

Jokio atsako nebepasigirdo, ir, valandžiukę palaukusi, kad 
būčiau tikra, jog gaidys jau miegos, uždariau langinę ir pase- 
kiau jo pavyzdžiu. 

Tas sambrūzdis visiškai sujaukė mintis. Užuot ėmusi austi 
kitą giją, nutariau susitelkti į save ir viltis, jog fizinė kontemplia- 
cija padės tiek atsipalaiduoti, kad užmigsiu. 

Padėjo. Pusiaumiga, mintims apsistojus kažkur ties kasa, lyg 
pro miglą girdėjau, kaip mažius Džeimis tapsi koridoriumi į 
mamos miegamąjį - iš miegų prikeltas pilnos pūslės, jis retai 
kada susivokdavo padaryti tai, kas akivaizdu, bet dažnai iš vai- 
kų kambario nuklysdavo laiptais žemyn ieškotis pagalbos. 

Keliaudama į Lalibrochą galvojau, ar tik nebus man sunku 
gyventi greta Dženės: ar nepavydėsiu jai taip lengvai pasiekia- 
mo vaisingumo. Gal ir būčiau pavydėjusi, jei nebūčiau mačiusi, 
kad dosni motinystė taip pat turi savo kainą. 

- Kvailuti, juk puodukas prie pat tavo lovytės stovi, - ana- 
pus durų suirzusi barėsi Dženė, vesdama mažių Džeimį atgal į 
lovą. - Juk išeidamas turėjai už jo užkliūti - ko gi tau puodynė 
neverda, kad susiprastum į jį padaryt? Ko reikia kiekvieną mie- 
lą naktį ateit daryt į mano puoduką? 

Jiedu ėmė lipti laiptais, ir balsas nutolo, o aš nusišypsojau, 
mintimis čiuoždama žarnyno vingiais žemyn. 

Ir dar dėl kai ko nepavydėjau Dženei. Iš pradžių baiminausi, 
kad Feit gimimas bus kaip nors iš vidaus mane sužalojęs, bet 
Reimono prisilietimas tą baimę nuvijo. Baigdama savo kūno 
inventorizaciją ir jusdama, kaip mingant atsipalaiduoja nugara, 
supratau, kad ten viskas gerai. Jeigu pavyko vienąkart, pavyks 
ir kitą. Reikia tik laiko. Ir Džeimio. 

Koridoriaus grindų lentos sugirgždėjo nuo Dženės žings- 
nių, jie ūmai paspartėjo, nes tolimajame namo gale pro miegus 
suinkštė Megė. 

- Vaikai - didis džiaugsmas, bet ir vargelis ne mažesnis, - 
škotišku akcentu sumurmėjau po nosim ir užmigau. 


=— 


Visą kitą dieną pralaukėme triūsdamos, viena ausim nuolat 
klausydamosi, ar nesukaukšės tarpuvartėje arklių kanopos. 

— Tikriausiai pasiliko kokio sandorio užbaigt, - tarė Dže- 
nė, iš pažiūros rami. Bet pro mano akis nepraslydo, kaip ji 
stabteldavo kaskart praeidama pro langą į alėją, kuri vedė prie 
namo. 

Man pačiai sunkiai sekėsi suturėti vaizduotę ir neleisti jai 
įsismarkauti. Karaliaus Jurgio pasirašytas laiškas, patvirtinantis, 
kad Džeimiui suteikiama malonė, gulėjo užrakintas stalčiuje, 
dvaro šeimininko kabineto rašomajame stale. Džeimis jį laikė 
žeminančiu ir norėjo sudeginti, bet aš užsispyriau, kad jį dėl 
visa ko pasiliktume. Dabar, klausantis garsų pro žiemos vėjų 
švilpimą, man lindo mintys, kad visa tai buvo kokia klaida arba 
piktas pokštas - vaidenosi, kad Džeimį vėl suima raudonšvar- 
kiai dragūnai, vėl nusitempia ir įkiša kankintis į kalėjimą, o virš 
galvos pakimba kartuvių kilpos pavojus. 

Galų gale, visai prieš pat sutemstant, vyrai parsirado, arkliai 
tempė krepšius su druska, adatomis, marinavimo prieskoniais 
ir kitomis smulkmenomis, kuriomis pats Lalibrochas negalėjo 
apsirūpinti. 

Išgirdau, kaip, vedamas į arklides, sužvingo žirgas, ir nu- 
skuodžiau į apačią, o ten iš virtuvės jau išpuolė Dženė. 

Kai pamačiau aukštą Džeimio siluetą, tamsuojantį klojimo 
fone, man tarsi akmuo nuo širdies nusirito. Nubėgau per kiemą, 
nekreipdama dėmesio į ploną sniego sluoksnį, vis dar nenutir- 
pusį nuo žemės paviršiaus, ir puoliau jam į glėbį. 

- Kur jūs, po velnių, buvot? - pareikalavau pasiaiškinti. 

Atsakyti jis neskubėjo, prieš tai pabučiavo mane. Priglu- 
dęs veidas buvo šaltas, o lūpos maloniai vos juntamai kvepėjo 
viskiu. 

- Mm, vakarienei dešra? - pritariamai sumurmėjo jis, uos- 
damas mano plaukus, atsiduodančius virtuvės dūmu. - Gerai, 
o tai aš išbadėjęs kaip vilkas. 

— Sardelės su grūstom bulvėm, - atsakiau. - Tai kur buvot? 

Džeimis nusijuokė ir nupurtė nuo apsiausto sniegą. 

— Sardelės su grūstom bulvėm? O tai čia valgis, a? 

— Dešrelės ir bulvių košė, - išverčiau aš. - Skanus tradicinis 
angliškas patiekalas, iki šiol Škotijos platybėse nežinomas. Nagi, 
tu prakeiktas škote, kur buvai prašapęs ištisas dvi dienas? Mu- 
dvi su Džene rūpinomės! 

- Na, pasitaikė nedidelis atsitikimas... - pradėjo pasakoti 
Džeimis, bet pamatė Fergiuso siluetą - berniukas priėjo nešinas 
žibintu. - Och, tai tu šviesos atnešei, Fergiusai? Geras bernytis. 
Pastatyk štai čia, kur šiaudų nepakurtum, o tada vesk šitą varg- 
šę į gardą. Kai pastatysi, eik pats vakarieniaut. Tikriausiai jau 
galėsi prisėst, ką? 

Jis taikėsi draugiškai peštelėt Fergiusui už ausies. Berniukas 
išsisuko ir atsakė plačia šypsena; buvo akivaizdu, kad jei kas ir 
nutiko tarp jųdviejų anądien klojime, piktumo neliko. 

- Džeimi, - tariau pabrėžtinai romiai, - jeigu nesiliausi 
paistyt apie arklius su dešrelėm ir nepapasakosi, kas jums at- 
sitiko, aš tau įspirsiu į blauzdą. Ir tikriausiai labai susimušiu 
kojų pirštus, nes aš tik su šlepetėmis, bet įspėju, vis tiek ap- 
spardysiu. 

- Ką, grasini? - nusijuokė jis. - Nieko rimto, Sasenach, 
tiktai... 

— Ijanai! - Ką tik atplumpsėjo Dženė, valandėlę užgaišusi 
su Mege, kaip tik laiku, kad pamatytų savo vyrą, išeinantį į ži- 
binto apšviestą plotą. Krūptelėjusi nuo pasibaisėjusio jos tono, 
atsisukau pažiūrėti, o ji nėrė prie Ijano ir priglaudė delną prie 
veido. - Kas gi tau nutiko, vyruti? - paklausė. 

Matyt, kad ir koks buvo tas nedidelis atsitikimas, Ijanui jis 
skaudžiausiai atsiėjo. Viena akis buvo mėlyna ir užtinusi, kad 
beveik negalėjo prasimerkti, o išilgai vieno skruostikaulio ėjo 
ilgas šviežias įdrėskimas. 

— Viskas man gerai, mi dhiu, - atsakė jis ir švelniai patapš- 
nojo Dženę, kuri jį apkabino, nepatogiai prispausdama mažę 
Megę tarp jų. - Tik vienur kitur apsibrozdinau. 

- Leidomės šlaitu už dviejų mylių nuo kaimo, arklius ve- 
dėmės už pavadžių, nes žemė buvo netvirta, tai Ijanas įlipo į 
kurmiarausį ir susilaužė koją, - paaiškino Džeimis. 

- Medinę, - patikslino Ijanas ir truputį droviai šyptelėjo. - 
Kurmis tai labiausiai nukentėjo per tą susidūrimą. 

— Tai mes ir apsistojom pakelės trobelėj, kol spėjo jam iš- 
drožti naują, - užbaigė pasakojimą Džeimis. - Ar galim užval- 
gyt? Man pilvo šonai viens į kitą lapsi. 

Nebegaišuodami suėjome vidun, ir mudvi su ponia Kruk pa- 
tiekėme vakarienę, o Dženė tuo tarpu apiprausė Ijano veidą ha- 
mameliais ir nerimastingai išklausinėjo apie kitus sužeidimus. 

— Niekis, - ramino ją Ijanas, - tik viena kita mėlynė šiur tur. 

Vis dėlto aš stebėjau jį, einantį į namus, ir mačiau, kad rai- 
šuoja kur kas labiau negu paprastai. Kol nukraustėm vakarienės 
lėkštes nuo stalo, patyliukais persimečiau su Džene žodeliu ir, 
kai susėdom svetainėje, o krepšių turinys buvo sukrautas į vie- 
tas, ji priklaupė ant kilimėlio prie Ijano ir paėmė už naujosios 
kojos. 

— Nagi, nusiimkim ją, - tvirtai pareiškė. - Tu susižeidei, ir aš 
noriu, kad Klerė apžiūrėtų. Galbūt ji tau labiau už mane padės. 

Koja buvo amputuota gana išmaningai, o dar daugiau pri- 
sidėjo sėkmė; kariuomenės chirurgas pjaudamas kojos apatinę 
dalį sugebėjo išsaugoti kelio sąnarį. Dėl to Ijanas kur kas lanks- 
čiau judėjo, negu būtų judėjęs jo neturėdamas. Tačiau dabar tas 
kelio sąnarys veikiau kėlė pavojų, negu teikė naudos. 

Krisdamas jis žiauriai persisuko koją; strampo galas buvo 
pamėlęs nuo sumušimo ir įpjautas toje vietoje, kur įtvaras su- 

smigo į odą. Perkeliant ant tos kojos svorį turėjo klaikiai skau- 
dėti, net jeigu visa kita ir būtų buvę normalu. O dar ir kelio 
sąnarys išsisuko, ir iš vidaus pusės audiniai buvo sutinę, karšti 
ir paraudę. 

Pailgas geraširdiškas Ijano veidas buvo beveik taip pat įrau- 
dęs kaip ir jo sužeistas sąnarys. Žinojau, kad nors visai daly- 
kiškai kalba apie savo negalią, Ijanas nepakenčia retkarčiais dėl 
jos patiriamo bejėgiškumo. Dabar jam turbūt vienodai skaudus 
buvo mano prisilietimas prie sužeistos kojos ir sumišimas dėl 
to, kad visi tai mato. 

- Šičia tau plyšo raištis, - paaiškinau jam, atsargiai pirštu 
braukdama per sutinusią vietą vidinėje kelio pusėje. - Nežinau, 
kaip smarkiai, bet reikalai gana prasti. Sąnaryje yra skysčio, dėl 
to ir patinę. 

— Gali pagelbėt, Sasenach? - Pasilenkęs man per petį, 
Džeimis susirūpinęs raukė kaktą, žiūrėdamas į užraudoniju- 
sią galūnę. 

Papurčiau galvą. 

- Nelabai ką galiu padaryti, tik dėti šaltus kompresus, kad 
tinimą atleistų. - Pakėliau galvą ir pažiūrėjau į Ijaną, nutaisiusi 
kuo panašesnį į motinėlės Hildegardos žvilgsnį. - O tu bent jau 
gali pagulėt lovoje. Rytoj nuo skausmo išgersi viskio, šįvakar 
duosiu tau opijaus tinktūros, kad galėtum užmigti. Bent savai- 
tėlę nesiremk šita koja, o tada pažiūrėsim, kaip ji atrodys. 

— Aš negaliu! - užprotestavo Ijanas. - Reikia taisyti arkli- 
džių sieną, dvi užtvaras aukštutiniam lauke, reikia galąst nora- 
gus ir... 

— Ir koją taip pat reik taisyt, - griežtai pasakė Džeimis. 
Jis nudelbė Ijaną dvaro pono žvilgsniu, kaip mintyse buvau 
jį praminusi: veriančiu įsakmiu mėlynų akių žvilgsniu, kuris 
daugelį žmonių priversdavo šokti pagal jo dūdelę. Ijanas, su 
Džeimiu dalijęsis valgiu ir žaislais, su juo ėjęs į medžioklę ir 
mušęsis, kur kas mažiau negu daugelis žmonių pasiduodavo 
jo poveikiui. 

— Nė velnio aš jos netaisysiu, - atrėžė jis kuo ramiausiai. 
Degančios rudos akys atrėmė Džeimio žvilgsnį išraiška, kurioje 
skausmas ir pyktis maišėsi su priešiškumu - ir dar kažkuo, ko 
nepažinau. - Manai, gali man įsakinėt? 

Džeimis atsitūpė, nuraudo, lyg jam kas būtų sušėręs per 
veidą. Prikando lūpą, matyt, nuvijo šalin kelis į galvą atėjusius 
būdus atkirsti ir galų gale ramiai atsakė: 

- Ne. Nė nebandysiu tau įsakyt. Užtat gal galiu tavęs papra- 
šyt pasirūpint savim? 

Vyrai kurį laiką svilino vienas kitą žvilgsniais, bylodami jais 
kažką, ko nesupratau. Galų gale Ijano pečiai atsipalaidavo ir su- 
glebo, jis linktelėjo ir kreivai šyptelėjo. 

- Prašyt gali, - Jis atsiduso, pasitrynė nubrozdintą skruosti- 
kaulį ir krūptelėjo, prilietęs skaudžią vietą. Giliai įkvėpė, pasiry- 
žo ir ištiesė Džeimiui ranką. - Nagi, tai pakelk mane, gali? 

Buvo nelengvas darbas užboginti vienakojį vyrą į trečią 
aukštą, bet galop pavyko jį ten nugabenti. Prie miegamojo durų 
Džeimis paliko Ijaną Dženei. Kai jis jau sukosi, Ijanas kažką ty- 
liai pasakė jam geilų kalba. Aš vis dar jos gerai nemokėjau, bet 
pamaniau, kad jis atsisveikino: „Būk sveikas, brolau.“ 

Džeimis atsigręžęs stabtelėjo ir nusišypsojo, žvakių šviesoje 
jo akys sužibo šiltomis ugnelėmis. 

- Ir tu, mo brathair. 

Nuėjau paskui Džeimį koridoriumi į mūsų kambarį. Iš su- 
kumpusių pečių atpažinau, kad pavargęs, bet prieš užmingant 
turėjau jo kai ko paklausinėti. 

„Tik viena kita mėlynė šiur tur“, - sakė Ijanas, ramindamas 
Dženę. Taip ir buvo. Šen bei ten. Be nubrozdinimų ant veido ir 
kojos, pastebėjau tamsių žymių, kyščiojančių iš po marškinių 
apykaklės. Kad ir kaip nepageidaujamas būtų Ijano įsibrovimas, 
niekaip negalėjau įsivaizduot, kad kurmis būtų ėmęs jį už tai 
smaugti. 

Iš tikrųjų Džeimis iš karto dar nenorėjo miego. 

— Kai pasiilgsta, širdis labiau myli, ką? - tariau. Lova, vakar 
tokia didžiulė, dabar nebeatrodė pakankamai plati. 

- Mm? - numykė jis iš pasitenkinimo primerkęs akis. - Ak, 
širdis? Taigis, ir ji. O Dieve, nesustok, jausmas nuostabus. 

— Nesijaudink, padarysiu dar, - nuraminau. - Bet gal ver- 
čiau užpūsiu žvakę. 

Atsikėliau ir užpūčiau ją; langinės liko praviros, ir šviesos 
užteko, ji atsispindėjo nuo sniego net ir be žvakės. Aiškiai ma- 
čiau Džeimį, ilgą jo kūną, atsipalaidavusį po antklode, sulen- 
kusį rankas prie šono. Prisirangiau šalimais, paėmiau jo dešinę 
ranką ir vėl pradėjau masažuoti delną ir pirštus. 

Jis giliai atsiduso, kone sudejavo, kai nykščiu tvirtais ap- 
skritimais ėmiau masažuoti pagalvėles prie pirštų pagrindo. 
Ilgas valandas gniaužę arklio vadeles, nuo mano prisilietimų 
jo pirštai pamažu sušilo ir atsipalaidavo. Namuose buvo ramu, 
kambaryje, anapus lovos prieglobsčio, vėsu. Buvo malonu justi, 
kaip jo kūnas visu ilgiu šildo vietą šalia manęs, mėgavausi sąly- 
čio intymumu, kai nieko iškart nereikalaujama. Ilgainiui gal šis 
sąlytis reikš ir daugiau; buvo žiema, naktys ilgos. Jis buvo čia, 
aš taip pat, ir buvau patenkinta esama padėtimi. 

— Džeimi, - pašaukiau po valandėlės, - kas sužeidė Ijaną? 

Jis neatsimerkė, bet prieš atsakydamas pratisai atsidūsė- 
jo. Vis dėlto neįsitempė priešindamasis - jis šito klausimo 
laukė. 

— Aš, - atsakė. 

— Ką? 

Apstulbusi paleidau jo ranką. Jis sugniaužė kumštį ir vėl at- 
gniaužė bandydamas, kaip lankstosi pirštai. Paskui padėjo plaš- 
taką ant lovatiesės ir parodė man krumplius, šiek tiek paburku- 
sius nuo kontakto su Ijano fizionomijos iškilumais. 

- Kodėl? - pasibaisėjusi paklausiau. Buvo justi, kad tarp 
Džeimio ir Ijano atsirado kažkoks naujas dygumas, nors ir 
neatrodė, kad jie iš tikrųjų būtų priešiški vienas kitam. Galva 

neišnešė, kas galėjo paskatinti Džeimį smogti Ijanui: svainis 
jam buvo beveik toks pat artimas kaip ir sesuo, Dženė. 

Džeimis gulėjo atsimerkęs, bet į mane nežiūrėjo. Apžiūrė- 
damas įnirtingai trynė krumplius. Be to nežymaus krumplių 
sumušimo, nebuvo matyti daugiau jokių žymių; matyt, Ijanas 
nedavė grąžos. 

— Na, Ijanas per seniai vedęs yra, - ėmė išsisukinėti Džeimis. 

- Sakyčiau, saulėj perkaitai, - konstatavau į jį žiūrėdama, - 
tik kad nėra tos saulės. Gal karščio turi? 

— Ne, - atsakė jis gindamasis, kai bandžiau priliesti delnu jo 
kaktą. - Ne, tik kad... liaukis, Sasenach, viskas man gerai. 

Jis kietai sučiaupė lūpas, bet paskui pasidavė ir papasakojo 
man visą istoriją. 

Ijanas ir iš tiesų netoli Broch Mordos įlipo į kurmiarausį ir 
susilaužė medinę koją. 

— Jau buvo nebetoli vakaras, o mudu kaime turėjom apsčiai 
reikalų, ir dar snigo. Aš mačiau, kad Ijanui koją labai skauda, 
nors jis spyrėsi, neva galįs joti. Kad ir kaip ten būtų buvę, neto- 
liese buvo kelios sodybos, tai aš užlaipinau jį ant vieno ponio ir 
užsivedžiau šlaitu aukštyn prašytis nakvynės. 

Pagal būdingą Aukštumų svetingumą jiems tuojau pat buvo 
pasiūlyta ir pastogė, ir vakarienė, ir, suvalgę po dubenį brinky- 
tos avižienės ir šviežią avižinį paplotį, abu svečiai buvo apna- 
kvindinti ant šiaudų čiužinio priešais židinį. 

— Greta ugniavietės beveik nepakako vietos antklodei pa- 
tiesti ir mudviem teko susispausti, bet sugulėm greta ir įsitai- 
sėm taip patogiai, kaip buvo galima. - Jis giliai įkvėpė ir pažvel- 
gė į mane pusiau susidrovėjęs. - Na, aš buvau negyvai nusivaręs 
po kelionės ir miegojau kaip užmuštas, ir Ijanas tikriausiai taip 
pat. Bet jis pastaruosius penkerius metus miegojo su Džene, ir 
tikriausiai pratęs turėti šalimais šiltutėlį kūną... na, kažkuriuo 
metu vidurnaktį jis prisirito prie manęs, apsikabino ir pabu- 
čiavo į sprandą. O aš... - Jis sudvejojo, ir net dulsvoje šviesoje, 
kokia atsispindi nuo sniego, man buvo matyti, kaip sodrus rau- 

donis užliejo jo veidą. - Aš nubudau iš miegų, manydamas, kad 
jis - Džekas Randalas. 

Šios istorijos klausiausi užkandusi žadą; dabar pamažu 
atsidusau. 

- Turėjo būti velniškas šokas, - tariau. 

Vienas Džeimio lūpų kamputis virptelėjo. 

— Ijanui tai jau tikrai buvo velniškas šokas, patikėk ma- 
nim, - pasakė jis. - Aš apsiverčiau ir tvojau jam į veidą, ir pats 
nespėjau atsitokėti, kaip jį apžergiau ir ėmiau smaugti, o jam iš 
burnos styrojo liežuvis. Murėjai lovoje irgi pastėro, - pridūrė 
susimąstęs. - Pasakiau jiems, kad prisisapnavo košmaras - na, 
iš dalies galima sakyt, ir prisisapnavo, - bet kilo baisus sąmyšis, 
vaikai spiegia, Ijanas kampe gaudo orą, o ponia Murėj sėdi lovoj 
ir kaip stora pelėdžiukė karksi: „Kas, kas?“ 

Nesusilaikiau ir prajukau, tai įsivaizduodama. 

— Viešpatie, Džeimi. Ar Ijanui nieko neatsitiko? 

Džeimis vos gūžtelėjo pečiais. 

— Nagi, matei jį. Po kurio laiko visi vėl sumigo, o aš likusią 
naktį tiesiog gulėjau prie degančio židinio ir spoksojau į lubų 
sijas. 

Paėmiau jo kairę ranką, ir jis nesipriešino, kai ėmiau švel- 
niai glostyti užgautus krumplius. Jis sugniaužė mano pirštus ir 
taip laikė. 

— Tad kai mudu rytą išjojom, - pasakojo toliau, - aš palau- 
kiau, kol užėjom vietą, kur galima buvo susėsti ir paganyti akis 
į slėnį apačioje. Ir tada... - jis nurijo seiles, sauja nesmarkiai 
suspaudė man ranką, - aš jam papasakojau. Apie Randalą. Ir 
viską, kas įvyko. 

Pradėjau suprasti tą nevienareikšmį žvilgsnį, kuriuo Ijanas 
žvelgė į Džeimį. Ir dabar man tapo aišku, iš kur ta įtampa Džei- 
mio išraiškoje ir dėmės po akimis. Neišmanydama, ką sakyti, 
tik spustelėjau jam rankas. 

— Nemaniau, kad kada nors kam imsiu pasakotis - išskyrus 
tave, - pridūrė jis ir atsakydamas taip pat spustelėjo. Šyptelėjo, 

tada atitraukė vieną ranką ir pasitrynė veidą. - Bet Ijanas... na, 
jisai... - Džeimis ieškojo tinkamo žodžio. - Jisai pažįsta mane, 
supranti? 

— Turbūt taip. Tu jį visą gyvenimą pažinojai. 

Jis linktelėjo, nieko nereginčiomis akimis žvelgdamas pro 
langą. Vėl sūkuriuodamos ėmė kristi snaigės, šoko už lango sti- 
klo, baltesnės už dangų. 

- Jis tik metais vyresnis už mane. Kai augau, jis visada buvo 
šalia. Iki man sukako keturiolika, nė dienos nepraeidavo, kad 
nesutikčiau Ijano. Ir netgi vėliau, kai išvykau globotiniu pas 
Duglą ir į Leochą, o dar vėliau - Paryžiun, į universitetą, - kai 
parvažiuodavau, pasukdavau už kampo, o ten šit ir jis, ir viskas 
būdavo taip, lyg aš niekur nė nebūčiau išvažiavęs. Jis tik nusišyp- 
sodavo kaip visada mane pamatęs, ir mes, žiūrėk, jau traukiam 
kur nors abudu, petys petin, per laukus ir upokšnius, kalbėda- 
miesi apie viską. - Džeimis giliai atsiduso ir delnu persibraukė 
per plaukus. - Ijanas... yra ta manęs dalis, kurios vieta čia, kuri 
niekad niekur neišvyksta, - tarė jis, stengdamasis aiškiai paaiš- 
kinti. - Maniau... privalau jam papasakot, nenorėjau jaustis... 
skyrium. Nuo Ijano. Nuo čia. - Jis mostu parodė į langą, tada 
atsisuko į mane, prieblandoje akys atrodė tamsios. - Supranti 
kodėl? 

- Turbūt suprantu, - vėl tyliai atsakiau. - O Ijanas ar suprato? 

Jis vėl taip nejaukiai pasimuistė, lyg atlaisvindamas per 
ankštus marškinius ant nugaros. 

- Na, aš nesuprantu. Iš pradžių, kai pradėjau pasakot, jis 
visąlaik purtė galvą, lyg negalėdamas patikėt, o kai suvokė... - 
Džeimis valandėlę patylėjo ir apsilaižė lūpas, o aš po truputį 
ėmiau suprasti, kiek jam turėjo kainuoti ši išpažintis sniege. - 
Mačiau, kad jam maga pašokti ir trypti kojomis, siūti pirmyn ir 
atgal, bet negalėjo, nes koja neleido. Kumščius laikė suspaustus, 
veidas buvo perbalęs, ir vis kartojo: „Kaip? Prakeikimas, Džei- 
mi, kaip tu galėjai leistis jam tai padaryt?“ 

Jis papurtė galvą. 

- Neprisimenu, ką pasakiau. Nė ką jisai sakė. Mes viens ant 
kito rėkėm, bent tiek menu. Ir man magėjo jam užtvot, bet ne- 
galėjau, jo koja neleido. Ir jis būtų norėjęs man vožti, bet ne- 
įstengė - vis dėl tos kojos. - Džeimis prunkštelėjo. - Dievaži, 
tikriausiai atrodėm kaip reta kvailių pora, mosikavom rankom 
ir šaukėm vienas ant kito. Bet aš ilgiau šaukiau, ir galų gale jisai 
užsičiaupė ir išklausė viską iki galo. O tada staiga aš nebegalė- 
jau daugiau pasakot, atrodė beprasmiška. Umai atsisėdau ant 
akmens ir susiėmiau galvą rankom. Tada, po kurio laiko, Ijanas 
pasakė, kad geriau mums keliaut toliau. Aš linktelėjau ir atsi- 
stojau, ir jam padėjau užsėst ant žirgo, ir mudu leidomės toliau, 
vienas su kitu nebesikalbėdami. 

Staiga Džeimis, regis, susivokė, kaip stipriai spaudžia man 
ranką. Atgniaužė pirštus, bet vis tiek rankos nepaleido, nykščiu 
ir smiliumi sukiojo mano tuoktuvių žiedą. 

- Jojom ilgai, - toliau tyliai pasakojo. - Tada aš kažką nugir- 
dau už nugaros ir priturėjau žirgą, kad Ijanas susilygintų su ma- 
nim, ir pamačiau, kad jis verkė - kad vis dar tebeverkia, ašaros 
plūsta veidais. Ir jis pamatė, kad žiūriu į jį, ir įnirtingai papurtė 
galvą, lyg vis dar pyktų, bet tada ištiesė man ranką. Paėmiau 
ją, ir jis suspaudė, taip stipriai, kad vos kaulų nesulaužė. Paskui 
paleido, ir mudu grįžom namo. 

Jutau, kaip, baigus pasakoti, jam atsileidžia įtampa. „Būk 
sveikas, brolau“, - palinkėjo Ijanas, balansuodamas miegamojo 
tarpdury ant vienos kojos. 

- Tai viskas gerai? - paklausiau. 

- Bus gerai. 

Džeimis visai atsipalaidavo, atsilošė ir nugrimzdo į žąsų 
pūkų patalus. Palindau po antklodėmis ir prisiglaudžiau, gulė- 
jau prisišliejusi prie jo šono. Žiūrėjom, kaip sninga, tyliai švilpė 
vėjas už lango. 

— Džiaugiuosi, kad sveikas grįžai namo, - pasakiau. 


Žž 

Kai rytą pabudau, tvyrojo ta pati blausi šviesa. Džeimis, jau 
apsirengęs ir susiruošęs dienai, stovėjo prie lango. 

— Ak, atsibudai, Sasenach? - prašneko pamatęs, kad pakė- 
liau galvą nuo pagalvės. - Gerai. Turiu tau dovaną. 

Įkišo ranką į daiktakrepšį, ištraukė keletą variokų, porą ne- 
didelių akmenukų, pagaliuką su apvyniotu valu ir suglamžytą 
laišką, be to, raizgalynę kaspinų. 

— Kaspinų į plaukus? - nustebau. - Ačiū, labai gražūs. 

— Ne, šitie ne tau, - atsakė jis susiraukęs bandydamas iš- 
painioti iš mėlynų kaspinų kurmio letenėlę, kurią nešiojosi 
kaip burtų priemonę reumatizmui atbaidyti. - Jie mažiukei 
Megei. - Abejodamas prisimerkė ir ėmė žiūrinėti akmenėlius, 
likusius delne. Apstulbau pamačiusi, kaip vieną palaižė. - Ne, 
ne šitas, - sumurmėjo ir vėl įkišo ranką į daiktakrepšį. 

- Ką čia dabar išdarinėji? — susidomėjusi pasiteiravau, ste- 
bėdama visą šį spektaklį. 

Jis neatsakė, bet išsitraukė dar saują akmenukų ir, uostyda- 
mas juos, vieną po kito atmetė, kol užtiko gniutuliuką, kuris 
jam tiko. Šį vos lyžtelėjo dėl tikrumo, tada, spindėdamas iš pa- 
sitenkinimo, įmetė man į saują. 

- Gintaras, - patenkintas pranešė, kai smiliumi apverčiau 
netaisyklingą gabalėlį. Palietus atrodė šiltas, ir aš beveik nesą- 
moningai sugniaužiau jį saujoje. - Žinoma, reik jį nugludint, - 
paaiškino Džeimis. - Bet pamaniau, išeis tau gražus pakabu- 
tis. - Jis vos paraudo, nenuleisdamas nuo manęs akių. — Čia... 
čia dovana tau pirmų vedybų metinių proga. Kai pamačiau, 
prisiminiau tą gintaro gabalėlį, kurį tau Hugas Munras davė, 
kai mudu susituokėm. 

— Aš jį tebeturiu, - tyliai pasakiau, glostinėdama keistą su- 
akmenėjusių sakų gumuliuką. 

Hugo gintaras vienu nupjautu šonu, nupoliruotu kaip ma- 
žytis langelis, motininėje uolienoje turėjo įstrigusį laumžirgį, 
amžiams sustingusį skristi. Laikiau jį vaistų skrynutėje - galin- 
giausią savo burtą. 

Dovana pirmųjų vestuvių metinių proga. Žinoma, mes susi- 
tuokėm birželio mėnesį, ne gruodį. Bet pirmųjų mūsų metinių 
dieną Džeimis sėdėjo Bastilijoje, o aš... aš buvau Prancūzijos 
karaliaus glėby. Netikęs metas švęst šeimyninę laimę. 

- Jau tuoj Hogmenėjus, Naujųjų išvakarės, - tarė Džeimis, 
žvelgdamas pro langą į minkštą sniego paklotą, apdengusį Lali- 
brocho laukus. - Pamaniau, geras laikas žengt pirmą žingsnį. 

— Aš irgi taip manau. 

Išlipau iš lovos, atėjau pas jį palangėn ir apsikabinau per 
juosmenį. Taip ir stovėjom susikibę, nesikalbėdami, kol mano 
žvilgsnis užklydo prie kitų gelsvų grumstelių, kuriuos Džeimis 
buvo išsitraukęs iš daiktakrepšio. 

— O kas čia, Džeimi? - paklausiau paleisdama jį tik kol pa- 
rodysiu, apie ką kalbu. 

- Och, šitie? Čia medaus kamuoliukai, Sasenach. - Jis paėmė 
vieną iš tų daikčiukų ir pirštais nuvalė dulkes. - Ponia Gibson 
kaime man davė. Labai skanūs, nors turbūt mano kapše truputį 
sudulkėjo. - Jis atkišo man delną šypsodamasis. - Nori vieno? 


34 


Paštininkas visada skambina 
du kartus 


NEŽINOJAU, KĄ - ar kiek - iš savo pokalbio sniege su Džei- 
miu Ijanas papasakojo Dženei. Ji su broliu elgėsi lygiai kaip ir 
visada, buvo dalykiška ir kandi, vis truputį meiliai pasierzinda- 
ma. Vis dėlto aš pakankamai seniai Dženę pažinojau ir supra- 
tau, kad vienas didžiausių jos talentų yra gebėjimas labai aiškiai 
suprasti - o tada žiūrėti kiaurai ir to dalyko nebematyti, lyg jo 
nė būti nebuvę. 

Per tuos mėnesius mus keturis siejantys jausmai ir elgesys 
kiek pakito ir nusistovėjo tvirta pastovi pusiausvyra, paremta 
draugyste ir sutvirtinta bendru darbu. Tarpusavio pagarba ir 
pasitikėjimas buvo tiesiog būtini - reikėjo tiek daug nuveikti. 

Dženės nėštumui ryškėjant, aš prisiimdavau vis daugiau 
namų ūkio darbų, o ji vis dažniau man nusileisdavo. Nieka- 
da nemėginau uzurpuoti jos vietos; nuo pat motinos mirties 
ji buvo šių namų centras, į ją dažniausiai kreipdavosi tarnai ir 
nuomininkai. Vis dėlto jie priprato ir prie manęs ir elgėsi su 
manim draugiškai ir pagarbiai, kartais dėl to, kad jau pradėjo 
laikyti sava, o kartais - iš pagarbios baimės. 

Atėjo pavasaris, o kartu laikas pirmiausia užsodinti milži- 
nišką bulvių lauką; daugiau kaip pusė dirbamos žemės buvo 
nuskirta naujajai kultūrai, ir šis sprendimas jau po kelių savai- 
čių pasirodė buvęs teisingas, nes užėjusi kruša išguldė sudygu- 
sį miežių vasarojų. Bulvienojai, iškilę neaukštai nuo Žemės ir 
tvirti, atlaikė. 

Kitas reikšmingas pavasario įvykis buvo antros dukrytės gi- 
mimas - Dženė su Ijanu susilaukė Katrinos Marijos. Ji atsirado 

taip staiga, kad visi liko sutrikę, neišskiriant nė pačios Dženės. 
Vieną dieną ši nusiskundė, girdi, paskaudo nugarą, ir nuėjo pri- 
gulti. Netrukus pasidarė aišku, kas iš tiesų vyksta, ir Džeimis 
strimgalviais išlėkė kviesti ponios Martins, pribuvėjos. Jiedu 
parsirado kaip tik laiku pakelt šventiškos taurės vyno, o nauja- 
gimė čirpė laibu balsiuku, nuo kurio aidėjo visi namai. 

Taigi medžiai sukrovė pumpurus, išsprogo, o aš pražydau, 
meilei ir darbui naikinant paskutinius negalavimus. 

Laiškai ateidavo nereguliariai; kartais paštą atnešdavo kartą 
per savaitę, kartais ir visą mėnesį ar net ilgiau nieko nesulauk- 
davome, Turint galvoje kelią, kurį turėdavo sukarti laiškanešiai, 
norėdami pristatyti paštą Aukštumose, man atrodė apskritai 
neįtikėtina, kad dar kas iš viso ateina. 

Tačiau tądien atėjo didelis laiškų ir knygų ryšulys, saugant 
nuo darganos apvyniotas riebaus pergamento lakštu ir aprištas 
virvute. Dženė pasiuntė paštininką į virtuvę pasistiprinti ir at- 
sargiai atrišo špagatą, o tada jį susuko ir apdairiai įsimetė į ki- 
šenę. Nykščiu perbraukė per pluoštą laiškų, valandėlei atidėjusi 
į šalį intriguojantį paketą, išsiųstą iš Paryžiaus. 

— Laiškas Ijanui - spėju, bus sąskaita už sėklą, - ir dar vie- 
nas nuo tetulės Džokastos - ak, kaip gerai, jau kelis mėnesius 
negavom nuo jos žinios, maniau, gal apsirgo, bet matau, ranka 
tvirtai plunksną vedžioja... 

Laiškas su stambiais juodais užrašais nukrito Dženei į ster- 
blę, iš paskos jam - žinutės nuo ištekėjusių Džokastos dukterų. 
Paskui buvo dar vienas Ijanui iš Edinburgo, vienas Džeimiui 
nuo Džaredo - pažinau išdrikusią, sunkiai įskaitomą rašyseną - 
ir dar vienas, storas kreminės spalvos lakštas, užantspauduotas 
karališkuoju Stiuartų dinastijos herbiniu antspaudu. Tikriausiai 
vėl Karolis skundžiasi atšiauriu gyvenimu Paryžiuje, pamaniau, 
ir kančiomis dėl meilės, tai atliepiamos, tai vėl liekančios be 
atsako. Šis bent jau atrodė trumpas; paprastai jis išsiliedavo per 
keletą puslapių, atverdamas širdį „cher Džeimsui“ iš keturių kal- 
bų suplakta tarme, primarginta klaidų ir bent jau neleidžiančia 

abejoti, kad asmeninei korespondencijai jis nesinaudoja sekre- 
torių pagalba. 

— Ooo, trys prancūziški romanai ir poezijos knyga iš Pary- 
žiaus! - susijaudinusi sušuko Dženė, praplėšusi į popierių su- 
vyniotą paketą. - Cest un embarras de richesse*, hm? Kurią šį 
vakarą griebsim? 

Ji išėmė krūvelę knygų iš popieriaus, paglostė odinį pir- 
mosios viršelį pirštu, kuris net drebėjo iš susijaudinimo. Dže- 
nė mylėjo knygas taip pat aistringai kaip jos brolis - arklius. Iš 
tikrųjų dvaras galėjo pasigirti nedidele biblioteka, ir net jeigu 
laisvo laiko valandėlė po darbų prieš einant gulti nebūdavo 
ilga, paprastai vis tiek bent keletas minučių būdavo skiriama 
skaitymui. 

— Gauni apie ką pagalvot, kol žygius eini, - paaiškino Dže- 
nė, kai vieną vakarą pastebėjau, kad ji svyruoja į šalis iš nuo- 
vargio, ir paraginau verčiau eiti gulti, užuot sėdėjus ir garsiai 
skaičius Ijanui, Džeimiui ir man pačiai. Ji nusižiovavo, kumš- 
čiu prisidengdama burną. - Net jeigu taip esu pavargus, kad 
vos žodžius lape įmatau, kitą dieną jie man sugrįžta, ar sviestą 
muščiau, ar verpčiau, ar vilną minčiau, ir galiu juos mintyse 
vartalioti. 

Paminėjus vilnos mynimą, pasistengiau nuslėpti šypseną. 
Neabejojau, kad vienintelės iš Aukštumų ūkių Lalibrocho mo- 
terys vilną mina ne tik su senomis liaudies dainomis, bet ir pa- 
gal Moljero bei Pirono ritmus. 

Staiga prisiminiau mynimo pašiūrę, kur moterys sėdi 
dviem eilėmis viena priešais kitą, basos ir nuogomis ranko- 
mis, apsivilkusios prasčiausiomis drapanomis, ir remdamosi 
nugara į sieną pėdomis mindo ilgą sumirkusį vilnonio audinio 
kirminą, mušdamos jį į tamprų, suveltą audinį, į kurį nesigers 
Aukštumų rūkai nei lengvas lietutis ir kuris neleis dėvinčiajam 
sužvarbti, 


* Galvą galima pamest nuo tokių turtų (pranc.). 

Protarpiais viena moteris atsikeldavo ir išeidavo paimti nuo 
ugnies puodo garuojančio šlapimo. Aukštai pasikaišiusi sijonus, 
jinai pereidavo išilgai pašiūrės vidurio išskėstomis kojomis, lie- 
dama audinį, ir nuo permirkusios vilnos kildavo ir dusindavo 
karšti šlapimo garai, o mynėjos tuo metu traukdavo kojas, kad 
netyčia neužtikštų, ir riebiai juokaudavo. 

— Nuo karšto šlapimo dažai greičiau įsigeria, - paaiškino 
man viena moteris, kai aš, pirmą kartą užėjusi į pašiūrę, mirk- 
čiojau ašarojančiomis akimis. 

Kitos moterys iš pradžių stebėjo, ar aš neatsimesiu nuo šio 
darbo, bet vilnos mirkymas ir mynimas taip nesukrėtė, mat 
buvau visko prisižiūrėjusi ir išbandžiusi Prancūzijoje, tiek per 
1944-ųjų karą, tiek ligoninėje 1744-aisiais. Laikas ne itin atsi- 
liepia pamatinėms gyvenimo realijoms, pamaniau. Šiaip, jei ne 
ta smarvė, mirkykla buvo šilta, jauki vieta, kur Lalibrocho mo- 
terys juokaudavo tarp vilnos rietimų, o dirbdamos drauge dai- 
nuodavo, ritmiškai judindamos rankas, kojas giliai sukišusios į 
garuojantį audinį, sėdėdamos ant grindų, stumdamos kojomis 
į partnerę, kuri stumia iš priešakio. 

Nuo prisiminimų apie vilnos mynimą mane atitraukė prie- 
angyje sudunksėję sunkūs auliniai batai ir plūstelėjęs vėsaus, 
lietingo oro gūsis, mat kažkas pravėrė duris. Džeimis, o su juo 
Ijanas, jaukiai ir ramiai besišnekučiuojantys geiliškai - vadinasi, 
aptarinėja ūkio reikalus. 

- Tą lauką kitais metais reikės sausint, - kalbėjo Džeimis, 
eidamas pro duris. 

Juos pamačiusi, Dženė padėjo laiškus ir nuėjo atnešti iš ko- 
modos koridoriuje drobinių rankšluosčių. 

— Patys nusisausinkit, kol neprivarvinot ant kilimėlio, - pa- 
liepė ji ir įteikė po vieną abiem vyrams. - Ir tuos purvinus batus 
nusiaukit. Ijanai, paštą atnešė - yra tau laiškas nuo to žmogaus 
iš Perto, kuriam rašei dėl sėklinių bulvių. 

— Šit kaip? Tai ateisiu tuoj, paskaitysiu, bet tuo metu galė- 
čiau ką perkrimst? - paklausė Ijanas, trindamasis drėgną galvą 

rankšluosčiu taip, kad plaukai atsistojo piestu. - Išbadėjęs esu, 
o Džeimio kaip pilvas gurgia, iš čia girdėt. 

Džeimis pasipurtė kaip sušlapęs šuo, ir šalti lašai pabiro 
aplinkui, o sesuo tik suspiegė. Jo marškiniai buvo prilipę prie 
pečių, o geležies rūdžių spalvos permirkę nuo lietaus plaukai 
palaidomis sruogomis krito ant akių. 

Apgaubiau jo pečius rankšluosčiu. 

— Pabaik šluostytis, o aš einu, ko nors atnešiu. 

Buvau virtuvėje, kai išgirdau jį riktelint. Niekuomet anks- 
čiau nebuvau iš jo girdėjusi tokio garso. Jame suskambo pasi- 
baisėjimas ir šokas, ir dar kai kas - neišvengiamumo gaida, kaip 
riksmas žmogaus, patekusio į tigro nasrus. Negalvodama šokau 
tekina koridorium į svetainę, tebelaikydama rankose padėklą su 
avižiniais papločiais. 

Įpuolusi pro duris, pamačiau jį stovintį prie stalo, kur Dže- 
nės buvo padėtas paštas. Buvo mirtinai išbalęs ir stovėdamas 
vos svyravo, lyg perpjautas medžio kamienas, lūkuriuojantis, 
kol kas nors sušuks „atsargiai“, ir tada virsiantis. 

- Kas? - pratariau, o širdis į kulnus nupuolė, jo veidą pama- 
čius. - Džeimi, kas? Kas yra? 

Buvo matyti, kad jam prireikė pastangų paimti nuo stalo 
vieną laišką ir paduoti man. 

Padėjau ant stalo papločius, paėmiau lapą ir greitosiomis 
permečiau akimis. Laiškas buvo nuo Džaredo - iškart pažinau 
smulkią, suraizgytą jo rašyseną. 

„Brangus sūnėne, - skaičiau tyliai, - ...taip džiaugiuosi... žo- 
džiais negaliu apreikšt susižavėjimo... tavo drąsa ir ryžtas taps 
įkvėpimo šaltiniu... negali nepavykti... meldžiuosi už tave...“ 

Aš sutrikusi pakėliau galvą. 

— Apie ką jis čia? Ką tu padarei, Džeimi? 

Oda ant jo skruostikaulių buvo įsitempusi, ir nelinksmas 
šypsnys veikiau priminė mirties grimasą; jis paėmė kitą lapą, 
šįkart pigiai išspausdintą skelbimą. 

- Čia ne apie tai, ką aš padariau, - pasakė jis. 

Skelbimo viršuje buvo atspaustas karališkosios Stiuartų di- 
nastijos herbas. Pranešimas po juo buvo trumpas, surašytas iš- 
kilmingu stiliumi. 

Jame buvo konstatuojama, kad Visagalio Dievo valia nuo 
šiol karalius Jokūbas, Aštuntasis Škotijos ir Trečiasis Anglijos 
ir Airijos, pareiškia teisę į šių trijų karalysčių sostą. Ir šiuomi 
reiškia padėką už paramą šiai dieviškajai teisei Aukštumų klanų 
vadams, jakobitų lordams ir įvairiems kitiems ištikimiems jo 
didenybės karaliaus Jokūbo vasalams, kurie toliau pasirašę tai 
patvirtindami. 

Man beskaitant ėmė stingti pirštai ir apėmė toks klaikus 
siaubas, kad toliau kvėpuoti reikėjo didelių pastangų. Ausyse 
kūjais tvinkčiojo kraujas, o prieš akis radosi tamsios dėmės. 

Lapo apačioje buvo vardais pasirašę tie škotų vadai, kurie 
apreiškė pasauliui apie savo lojalumą ir savo gyvybę ir repu- 
taciją pastatė ant Karolio Stiuarto sėkmės kortos. Buvo tenai 
Klanranaldas ir Glengaris. Stiuartas iš Epino, Aleksandras Mak- 
donaldas iš Kepocho, Angusas Makdonaldas iš Skotuso. 

Sąrašo apačioje buvo užrašyta: „Džeimsas Aleksandras Mal- 
kolmas Makenzis Freizeris iš Broch Tuaracho“. 

— Jėzau Kristau, tu kalės vaike, - sušnibždėjau, ieškodama ir 
nerasdama dar kokio stipresnio žodelyčio, nuo kurio savotiškai 
palengvėtų. - Tas niekšingas benkartas pasirašė už tave! 

Džeimis vis dar buvo išbalęs ir įsitempęs, bet jau beatsito- 
kėjantis. 

— Taigi kad pasirašė, - trumpai atsakė jis. Pamažu ištiesė 
ranką paimti nuo stalo dar neatplėšto laiško — storo perga- 
mento, ant kurio vaškinio antspaudo puikavosi Stiuartų her- 
bas. Džeimis nekantriai atplėšė laišką, net popierius įplyšo. 
Greit jį peržvelgė, tada numetė ant stalo, lyg būtų jam rankas 
deginęs. 

— Atsiprašo, - kimiai ištarė jis. - Pritrūko mat laiko atsiųsti 
man tą dokumentą, idant pats pasirašyt galėčiau. Ir dėkoja man 
už ištikimą paramą. Jėzau, Klere! Ką man daryti? 

Tai buvo šauksmas iš širdies, ir aš nežinojau, ką į jį atsakyti. 
Bejėgiškai žiūrėjau, kaip jis susmuko ant pagalvėlės ir sėdėjo, 
sustingęs, įbedęs žvilgsnį į liepsną. 

Dženė, apstulbinta viso šio dramatiško vyksmo, dabar pri- 
ėjo ir paėmė laiškus ir skelbimą. Atidžiai juos perskaitė, vos 
krutindama lūpas, tada priėjo prie brolio ir uždėjo ranką jam 
ant peties. 

— Džeimi, - pasakė ji. Buvo labai išbalusi. - Mielasis, dabar 
tu tik vieną dalyką gali daryt. Eik ir kaukis už Karolį Stiuartą. 
Turi padėti jam laimėti. 

Jos žodžių teisingumas pamažu prasismelkė pro manė ap- 
gaubusius pasibaisėjimo sluoksnius. Paskelbtas šis „Įsipareigo- 
jimas sąjungai“ visus pasirašiusiuosius paženklino kaip maiš- 
tininkus ir Anglijos karūnos išdavikus. Dabar jau nebebuvo 
svarbu, kaip Karolis įsigudrino surinkti lėšų žygio pradžiai, iš 
kur jų gavo; jis išplaukė į plačius sukilimo vandenis, ir Džei- 
mis - o aš su juo - pakliuvom į įvykių sūkurį, nesvarbu, norom 
ar nenorom. Kaip ir sakė Dženė, nebeturėjom kitos išeities. 

Mano akis užkliuvo už Karolio laiško, tebegulinčio ten, kur 
nukrito iš Džeimio rankų. „Nors daukas mane kvailins uš tai, 
kad ušsimojau neturėdamas Liudviko pagelbos - ar bent jo 
bankų paramos! - man nė galvoj grįžti tenai, iš kūr atejau, - 
buvo rašoma jame. - Džiaukis su manym kartu, drauguži, nes 
aš Namolia grįžtu.“ 

Meėnesiena 


PASIRUOŠIMAS ŽYGIUI judėjo į priekį, dvaras šurmulia- 
vo jauduliu ir svarstymais. Iš po šiaudų, šieno ir ugniaviečių 
atkasami ginklai, saugomi nuo penkioliktųjų sukilimo, buvo 
galandami ir blizginami. Vyrai praeidami susitikdavo, grupe- 
lėmis stabteldavo pasikalbėti sukišę galvas po rugpjūčio saule. 
O moterys pritildavo, juos stebėdamos. 

Dženė, kaip ir jos brolis, gebėjo būti neperregima, niekaip 
neišsiduoti, apie ką mąsto. Aš pati, kiaurai permatoma kaip sti- 
klas, pavydėjau jai tokio ypatumo. Todėl, kai vieną rytą ji manęs 
paprašė pakviesti jai į varyklą Džeimį, nė nenutuokiau, ko ji 
galėtų iš jo norėti. 

Džeimis įėjo paskui mane ir sustojo prie pat varyklos durų, 
laukdamas, kol akys apsipras su prieblanda. Aiškiai mėgauda- 
masis, giliai įkvėpė karčios, aitrios drėgmės. 

- Aach, - svajingai atsidūsėjo jis. - Čia vien kvėpuodamas 
galėčiau pasigert. 

— Na, tai valandžiukę sulaikyk kvapą, nes man tavęs blaivo 
reik, - patarė sesuo. 

Jis klusniai įtraukė pilnus plaučius ir išpūtė žandus laukda- 
mas. Dženė staiga bakstelėjo grūstuvu jam į paširdžius, ir jis susi- 
rietė dvilinkas, o iš plaučių audringai išsiveržė iškvepiamas oras. 

- Juokdarys, - nepiktai drėbtelėjo ji. - Norėjau pasišnekėt 
su tavim apie Ijaną. 

Džeimis paėmė nuo lentynos tuščią kibirą, apvertė ir atsisė- 
do ant jo. Apšviesti blausios šviesos, krintančios pro aliejuoto 
popieriaus langą viršuj, jo plaukai švytėjo sodria vario spalva. 

- O ką apie Ijaną? 

Tada jau Dženė savo ruožtu giliai įkvėpė. Iš plataus sėlenų 
dubens priešais ją sklido drėgna fermentacijos šiluma, priso- 
drinta mielingo grūdų, apynių ir alkoholio aromato. 

— Noriu, kad kai eisi, pasiimtum Ijaną. 

Džeimis nustebęs kilstelėjo antakius, bet iškart nieko neat- 
sakė. Dženė akimis sekė grūstuvą, žiūrėdama, kaip tyliai drums- 
čiasi mišinys. Džeimis susimąstęs žiūrėjo į ją, didelės rankos 
nuleistos kybojo tarp kojų. 

— Ką, vedybinis gyvenimas nusibodo? - paklausė jis lyg 
tarp kitko. - Turbūt lengviau man būtų nusivest miškan ir 
tau jį nušaut. 

Virš dubens blykstelėjo mėlynų akių žvilgsnis. 

- Jei norėčiau ką nors nušaut, Džeimi Freizeri, tai pati ir 
nušaučiau. O Ijano pirmo tikrai nesirinkčiau. 

Jis prunkštelėjo ir šyptelėjo vienu lūpų kampučiu. 

— Ak šit kaip? Tai ko gi tada? 

Jos pečiai ritmingai kilnojosi, vienas judesys nejučia perei- 
davo į kitą. 

— Nes aš tavęs prašau. 

Džeimis išskėtė ant kelio dešinės rankos pirštus ir išsiblaš- 
kęs pradėjo glostyti dantytą randą, zigzagu einantį išilgai di- 
džiojo piršto. 

— Pavojinga tai, Džene, - pasakė jis ramiai. 

- Žinau. 

Jis lėtai papurtė galvą, vis dar tebežiūrėdamas į savo plaš- 
taką. Ranka gerai sugijo, jis ja naudojosi, bet dėl nejudraus 
bevardžio piršto ir sušiurkštėjusio rando iš viršaus ji atrodė 
keista, kreiva. 

- Tai tau atrodo, kad žinai. 

— Žinau, Džeimi. 

Tada jis pakėlė galvą. Atrodė netenkąs kantrybės, bet besi- 
stengiantis laikytis išmintingai. 

— Taigis, žinau, tikriausiai tau Ijanas pripasakojo istorijų apie 
kautynes Prancūzijoje ir visa kita. Bet tu nė neįsivaizduoji, Džene, 

kaip viskas iš tikrųjų būna. Mo cridh, čia tau ne gyvulius grobti. 
Čia karas, ir be to, ko gero, tikras jovalas iš jo išeis. Tai... 

Grūstuvas stuktelėjo į dubens kraštą ir vėl smigo į sėlenas. 

- Nepasakok tik, kad aš nežinau, kaip būna! - užsiliepsnojo 
Dženė. - Pripasakojo istorijų, sakai? Kaip tu manai, kas slaugė 
Ijaną, kai jis grįžo iš Prancūzijos su puse kojos ir karščiavo taip, 
kad vos tik galų neatidavė? 

Ji pliaukštelėjo delnu per suolą. Įtempti nervai pasidavė. 

- Nežinau? Aš nežinau? Tai aš rankiojau kirmėles iš jo 
strampo gyvos mėsos, nes jo tikra motina negalėjo prisiverst 
šito padaryt! Aš laikiau įkaitintą peilį jam prie kojos, kad žaiz- 
da užgytų! Aš užuodžiau svylančią mėsą lyg svilinamo paršo 
skerdenos ir klausiausi, kaip jisai tuo metu rėkia! O tu drįsti čia 
sėdėt ir pasakot man, kad aš... NEŽINAU, kaip būna! 

Jos skruostais sruvo pykčio ašaros. Nusibraukė jas, kišenėj 
graibydamasi nosinės. 

Džeimis pakilo, kietai suspaudęs lūpas, iš rankovės išsitrau- 
kė nosinę ir padavė jai. Suprato, kad verčiau jos neliesti ir ne- 
bandyti raminti. Valandėlę stovėjo nenuleisdamas nuo sesers 
akių, kol ši įnirtingai šluostėsi akis ir varvančią nosį. 

- Na, taigis, žinai, vadinasi, - tarė jis. - Ir vis tiek nori, kad 
imčiau jį? 

- Taip. 

Dženė išsišnypštė ir greitai nusibraukė panosę, tada susi- 
bruko nosinę į kišenę. 

- Jis gerai žino, Džeimi, kad luošas yra. Gerokai per gerai 
tą žino. Bet su tavim jis įstengtų. Yra jam arklys - juk vaikščiot 
nereiktų. 

Džeimis viena ranka nekantriai mostelėjo. 

— Ne apie tai šnekam, ar įstengtų jisai, supranti? Jis, žmogus, 
gali elgtis, kaip manosi privaląs - tik tu kodėl manai, kad jis tai 
privalo? 

Vėl susitvardžiusi, ji išgriebė iš sėlenų grūstuvą ir nukratė. 
Į dubenį pabiro rudi lašai. 

- Jis neklausė tavęs, tiesa? Ar tau reikės jo, ar ne? 

— Neklausė. 

Ji vėl bedė grūstuvą į dubenį ir ėmėsi darbo. 

— Mano, tu jo nenorėsi, nes raišas yra, ir kad jokios tau nau- 
dos iš jo nebus. - Tuomet ji pakėlė galvą, sunerimusios tamsiai 
mėlynos akys atrodė lyg brolio akių dvyniai. - Džeimi, tu paži- 
nojai Ijaną anksčiau. Dabar jis kitoks. 

Džeimis nenoromis linktelėjo ir vėl prisėdo ant kibiro. 

- Taigis. Bet juk to ir reikėtų tikėtis, ar ne? Ir, regis, gana ge- 
rai laikosi. - Jis pakėlė akis ir nusišypsojo seseriai. - Laimingas 
jis su tavim, Džene. Su tavim ir vaikiukais. 

Ji linktelėjo, krestelėjo juodos garbanos. 

— Taigi, laimingas, - tyliai pakartojo. - Bet tai todėl, kad 
man jisai - sveikas vyras ir visad toks bus. - Ji pažiūrėjo broliui 
tiesiai į akis. - Bet jeigu mano, kad tau iš jo nebus naudos, pats 
sau nebus sveikas. Ir todėl tu man jį paimsi su savim. 

Džeimis sunėrė pirštus, atsirėmęs alkūnėmis į kelius, ir pa- 
dėjo ant sunertų rankų smakrą. 

- Čia bus ne taip, kaip Prancūzijoj, - ramiai pasakė jis. - Te- 
nai kaudamasis, mūšyje rizikuoji vien savo gyvybe. O čia... - jis 
padvejojo, tada vėl prabilo. - Džene, čia karūnos išdavystė. Jei 
reikalai pakryps į prastą pusę, Stiuartų sekėjai tikriausiai baigs 
dienas ant ešafoto. 

Paprastai blyški jos veido oda dar vienu atspalviu pabalo, 
bet judesiai nesulėtėjo. 

- Aš neturiu kitos išeities, - kalbėjo jis toliau, nenuleisdamas 
nuo sesers akių. - Bet ar rizikuosi mumis abiem? Ar nori, kad Ija- 
nas iš kartuvių žvelgtų žemyn į laužą, laukiantį jo vidurių? Rizikuo- 
ji auginti vaikus be tėvo - vien tam, kad išgelbėtum jo išdidumą? 

Jo veidas, išblyškęs beveik taip pat kaip ir jos, bolavo vary- 
klos prieblandoje. 

Grūstuvas stuksėjo lėčiau, nebe taip įnirtingai kaip pirma, 
bet kalbėjo Dženė su tokiu pat įsitikinimu, su kokiu lėtai ir ne- 
numaldomai grūdo sėlenas. 

- Aš turėsiu sveiką vyrą, - ramiai ištarė ji. - Arba neturėsiu 
jokio. 

Džeimis gerą valandėlę sėdėjo nekrutėdamas, žiūrėdamas į 
palinkusią prie darbo tamsią sesers galvą. 

- Gerai, - galų gale tyliai ištarė jis. 

Ji nepakėlė akių, nepakito judesių ritmas, bet balta skepeta, 
regis, palinko jo pusėn. 

Džeimis sunkiai atsiduso, tada atsistojo ir staiga atsisuko į 
mane, 

- Eik iš čia, Sasenach. Kristau, jau tikrai pasigėriau. 


= 


— Iš kur manaisi galįs man komanduot? 

Gysla Ijano smilkinyje karštligiškai pulsavo. Dženė stipriau 
suspaudė mano ranką. 

Kai Džeimis primygtinai pareikalavo, kad Ijanas lydėtų jį 
į Stiuartų kariuomenę, šis pirmiausia niekaip netikėjo, paskui 
ėmė žvelgti įtariai, o kai svainis neatlyžo - įsiuto. 

— Kvailys tu, - pareiškė Ijanas. - Aš luošys, ir puikiai tą Žinai. 

- Tu geras karys, ir nėra geresnio, kurį norėčiau turėt prie 
šono per mūšį, - tvirtai atrėmė Džeimis. Niekuo neišsidavė 
turįs abejonių, jis sutiko su Dženės reikalavimu ir užsibrėžė jį 
įgyvendinti, kad ir kas būtų. - Čia užtektinai kartų koveisi, argi 
dabar mane paliksi? 

Ijanas nekantriai numojo ranka, atmesdamas tokį patai- 
kavimą. 

— Taigi, gali būti. Jeigu man nukris koja arba pakryps, nieko 
vertas bus iš manęs karys - gulėsiu ant žemės kaip kirmis ir 
lauksiu, kad pirmas pasitaikęs raudonšvarkis mane apspjautų. 
Be to, - iš padilbų dėbtelėjo jis į svainį, - kas tau prižiūrės ūkį, 
kol grįši, kaip sau manai, jei aš išlėksiu paskui tave į karą? 

- Dženė, - nedvejodamas atsakė Džeimis. - Paliksiu namie 
užtektinai vyrų darbams nudirbt, o sąskaitas ji kuo puikiausiai 
susitvarkys. 

Ijano antakiai šoko į viršų, ir jis drėbė labai šiurkščiai geilų 
kalba: 

- Pog ma mahon! Nori, kad palikčiau ją vieną valdyt ūkio, 
su trim mažvaikiais sterblėj ir tik puse reikalingų vyrų? Žmo- 
gau, tu su protu susipykai! 

Ijanas švystelėjo abi rankas į dangų ir apsisukęs puolė prie 
indaujos, kurioje buvo laikomas viskis. 

Dženė, kuri sėdėjo greta manęs ant sofos su Katrina ant 
rankų, prislopintai aiktelėjo. Po mudviejų sijonų priedanga jos 
ranka siektelėjo manosios, ir aš spustelėjau jos pirštus. 

— Iš kur manaisi galįs man komanduot? 

Valandėlę Džeimis iš padilbų įdėmiai stebėjo įsitempusią 
svainio nugarą. Ūmai jo lūpų kamputis krustelėjo. 

— Nes aš už tave didesnis, - karingai pareiškė jis, vis dar 
dėbsodamas iš padilbų. 

Ijanas apsisuko kaip įgeltas, veido išraiška bylojo, kad negali 
patikėt savo ausimis. Trumpiau nei akimirksnį jo akyse šmėste- 
lėjo neryžtingumas. Pečiai atsilošė, smakras pakilo į viršų. 

— O aš vyresnis už tave, - atsakė jis, lygiai taip pat suraukęs 
kaktą. 

— Aš stipresnis. 

— Nė velnio tu ne stipresnis! 

— Stipresnis! 

— Tai aš stipresnis! 

Už juoko iš jų intonacijos buvo justi mirtinas rimtumas; 
nors šį nedidelį susikirtimą buvo galima nuleisti juokais, jiedu 
ne mažiau susitelkę kibo vienas į kitą negu paauglystėje ar vai- 
kystėje; Džeimis atsiplėšė rankogalį ir staigiu judesiu atsmaukė 
marškinių rankovę, o kalbant jo balse nuskambėjo iššūkis. 

- Įrodyk, - paragino jis. 

Atsainiai nužėrė figūras nuo šachmatų staliuko, atsisėdo ir 
įrėmė alkūnę į inkrustuotą staliuko paviršių, grėsmingai sulen- 
kęs pirštus ir pasiruošęs rungtis. Tamsiai mėlynos akys piktai 
spigino į Ijano rudas, degančias tokiu pat įniršiu. 

Ijanui užteko pusės sekundės padėčiai įvertinti, tada jis ryž- 
tingai linktelėjo sutinkąs, ir nuo šito staigaus krestelėjimo tan- 
kūs tamsūs plaukai užkrito ant akių. 

Jis pabrėžtinai ramiai juos nusibraukė, atsisegė sąsagą ir at- 
siraitojo rankovę iki peties, neskubėdamas, nė akimirką nenu- 
leisdamas žvilgsnio nuo svainio. 

Iš ten, kur stovėjau, mačiau Ijano veidą - po įdegiu truputį 
paraudusį, pailgą, ryžtingai atkištu smakru. Džeimio veido man 
nebuvo matyti, bet apie ryžtą iškalbingai bylojo pečių linija ir 
nugara. 

Abu vyrai atsargiai įsirėmė alkūnėmis į stalą, manevruoda- 
mi, kad rastų gerą atspirties tašką, zulino aplink jį pirmyn ir 
atgal, norėdami įsitikinti, kad neslys. 

Deramai iškilmingai Džeimis išskėtė pirštus, delną atsukęs 
į Ijaną. Šis atsargiai priglaudė prie jo savąjį. Pirštai akimirką 
susilietė veidrodiniu atspindžiu, tada pasislinko - vienas į kairę, 
kitas į dešinę, susinėrė ir susigniaužė. 

- Jau? - paklausė Džeimis. 

— Jau. 

Ijanas atsiliepė ramiai, bet jo akys po gauruotais antakiais 
nirtulingai žėrėjo. 

Raumenys iškart įsitempė išilgai abiejų rankų, buvo akivaiz- 
džiai matyti, kaip jie pasislinko vyrams pasimuisčius ant kė- 
džių, ieškant atsvaros. 

Mudviejų su Džene žvilgsniai susitiko, jinai užvertė akis į 
dangų. Kad ir ko ji tikėjosi iš Džeimio, aiškiai ne šito. 

Abu vyrai buvo sutelkę dėmesį į užveržtą pirštų mazgą, 
ničnieko kito nematydami. Abiejų veidai tamsiai išraudo nuo 
įtampos, nuo prakaito sudrėko smilkiniai, akys nuo pastangų 
truputį iššoko. Staiga pamačiau, kaip Džeimio žvilgsnis nuo 
sugniaužtų kumščių nukrypo į Ijano lūpas, o šios susičiaupė 
dar kiečiau. Ijanas pajuto poslinkį, pakėlė akis, sutiko Džeimio 
žvilgsnį... ir abu vyrai pratrūko kvatotis. 

Rankos dar valandėlę laikėsi it kokio spazmo sugniaužtos, 
paskui atsiskyrė ir nusviro. 

— Ką gi, lygiosios, - tarė Džeimis ir nusibraukė nuo prakaito 
sudrėkusią plaukų sruogą. Geraširdiškai papurtė galvą, žiūrė- 
damas į Ijaną. - Gerai jau, žmogau. Jei ir galėčiau tau įsakinėt, 
neįsakinėčiau. Bet paprašyt galiu, ar ne? Eime, ką? 

Ijanas pasišluostė už kaklo, kur nuo prakaito upeliuko su- 
mirko apykaklė. Žvilgsnis klajojo po kambarį, valandėlę stabte- 
lėjo prie Dženės. Ji nebuvo labiau išblyškusi nei paprastai, bet 
pastebėjau, kaip tankiai muša pulsas, aiškiai matomas iškart 
po žandikaulio linija. Vėl ramiai raitodamasis rankovę, Ijanas 
žvelgė į žmoną. Nuo jos suknelės iškirptės pamažu ėmė plisti 
rausva banga. 

Ijanas lyg susimąstęs pasikasė smakrą, tada atsigręžė į Džei- 
mį ir papurtė galvą. 

— Ne, mano mielas, - tyliai atsakė jis. - Tau aš reikalingas 
čia, ir aš čia pasiliksiu. - Jo žvilgsnis sustojo prie Dženės su 
Katrina, kurią ji laikė priglaudusi prie peties, ir prie mažiukės 
Megės, purvinomis rankytėmis gniaužiančios mamos sijoną. Ir 
prie manęs. Plati Ijano burna vos pastebimai šyptelėjo. - Liksiu 
čia, brolau, ir .sergėsiu tavo silpnąją pusę. 


i 

— Džeimi. 

— Nagi? - iškart pasigirdo atsakymas; žinojau, kad jis ne- 
miega, nors gulėjo ramiai kaip antkapinė skulptūra. 

Kambaryje buvo šviesu nuo mėnesienos ir, pasirėmusi ant 
alkūnės, įžiūrėjau jo veidą: stebeilijo į viršų, lyg įžvelgtų kiaurai 
pro masyvias lubų sijas ir regėtų atvirą nakties dangų ir žvaigž- 
des anapus. 

— Tu juk neketini bandyti manęs čia palikti, ką? 

Man nė į galvą nebūtų atėję šito klausti, jeigu ne scena su 
Ijanu, įvykusi tą vakarą. Kai jau buvo sutarta, kad Ijanas pa- 
siliks, Džeimis susėdo su juo duoti nurodymų - parinkti, kas 

žygiuos su šeimininku princui į pagalbą, o kas liks prižiūrėti 
gyvulių, ganyklų ir rūpintis Lalibrochu. 

Žinojau, kad spręsti buvo sunku, nors Džeimis niekuo ne- 
išsidavė, kiek jam atsieina šis procesas, tik ramiai aptarinėjo su 
Ijanu, ar dvaras išsivers be kalvio Roso, jeigu šį imtų kartu, ir 
nusprendė, kad išsivers, nors prieš išvykstant būtina pagaląsti 
visus pavasarį reikalingus noragus. Toliau svarstė, ar galėtų vyk- 
ti Džozefas Freizeris Kirbis, ir nutarė, kad negali, nes jis vienas 
išlaiko ne tik savo, bet ir našle likusios sesers šeimyną. Brenda- 
nas buvo vyriausias berniukas per abi šeimas ir tik devynerių 
metų, nepasirengęs pavaduoti tėvo, jei kartais Džozefas negrįž- 
tų namo. 

Planuoti reikėjo nepaprastai delikačiai. Kiek vyrų turėtų 
vykti, kad padarytų bent kiek įtakos karo eigai? Nes Dženė 
buvo teisi, Džeimis dabar nebeturėjo kitos išeities, tik padėti 
Karoliui Stiuartui laimėti. O tuo tikslu reikėjo surinkti ir mesti 
į kovą tiek vyrų ir ginklų, kiek tik buvo įmanoma. 

Kita vertus, buvau aš ir žinojau - o kartu ir nieko nežino- 
jau. Mudviem pavyko sutrukdyti Karoliui Stiuartui gauti pinigų 
šiam sukilimui finansuoti; o vis dėlto Gražuolis princas, bea- 
todairiškas, stokojantis atsakomybės ir užsibrėžęs pareikalauti 
sau priklausančių teisių, išsilaipino Škotijoje burti Glenfinano 
klanų. Iš dar vieno Džaredo laiško sužinojome, kad Karolis per- 
plaukė Lamanšą dviem nedidelėmis fregatomis, parūpintomis 
tokio Antuano Volšo, kadaise buvusio vergų pirklio, pasižymin- 
čio gebėjimu gerai numatyti galimybes. Matyt, Karolio užmojis 
jam pasirodė mažiau rizikingas už vergų ekspediciją - avantiū- 
rą, kuri arba atsipirks, arba ne. Vieną fregatą sulaikė anglai, kita 
saugiai atplukdė Karolį į Eriskėjaus salą. 

Karolis išsilaipinęs tik su septyniais bendražygiais, tarp ku- 
rių buvęs ir nedidelio banko savininkas vardu Enėjas Makdo- 
naldas. Nors negalėjęs finansuoti visos ekspedicijos, Makdonal- 
das parūpinęs lėšų nedidelėms kardų palašų atsargoms, šios ir 
sudariusios visą Karolio ginkluotę. Džaredas, atrodė, tuo pat 

metu ir žavisi, ir baisisi beatodairišku užmoju, bet, būdamas lo- 
jalus jakobitas, kaip įmanydamas stengėsi užgniaužti abejones. 

Ir iki šiol Karoliui viskas pavykę. Iš Aukštumų gandų suži- 
nojome, kad jis išsilaipino Eriskėjaus saloje, pasiekė Glenfinaną 
ir ten laukė vien kelių brendžio statinaičių draugijoje, norėda- 
mas patirti, ar klanai atsilieps į kvietimą stoti po jo vėliava. Ir 
po kelių tikriausiai brangiai nervams kainavusių valandų trys 
šimtai Kameronų klano vyrų nusileido stačiais kalvų šlaitais, 
vadovaujami ne jų vado, kuris buvo išvykęs iš namų, o jo sesers, 
Dženės Kameron. 

Kameronai pasirodė pirmieji, bet, kaip liudijo „Įsipareigoji- 
mas sąjungai, prie jų prisidėjo ir kiti. 

Jeigu Karolis, kad ir kiek pastangų dėta, dabar žengs katas- 
trofai į glėbį, kiek Lalibrocho vyrų galima palikti namie, kad 
nors kas būtų išgelbėtas nuo pragaišties? 

Pačiam Ijanui niekas negrės; bent tiek buvo aišku ir kaip 
balzamas malšino Džeimio širdį. Bet kaip kiti - šešios dešimtys 
šeimų, gyvenančių Lalibroche? Rinktis, kas vyks, o kas liks, tam. 
tikra prasme galėjo atrodyti lyg rinktis vyrus, kurie bus paauko- 
ti. Buvau ir anksčiau mačiusi karo vadų - vyrų, kuriuos karas 
versdavo šitaip rinktis, - ir supratau, kiek tai jiems kainuoja. 

Džeimis tai padarė - nieko kito jam ir neliko, - bet dėl dvie- 
jų dalykų tvirtai laikėsi savo: jo pulko nelydės moterys ir neis nė 
vienas vaikinas, jaunesnis nei aštuoniolikos metų. Ijanas dėl to 
truputį išpūtė akis - nors daugumas moterų su mažais vaikais 
paprastai likdavo namie, Aukštumose anaiptol nebuvo neįpras- 
ta, kad žmonos sektų paskui vyrus į mūšį, virtų ir rūpintųsi 
jais, dalindamosi kariuomenės daviniu. O paaugliai berniukai, 
laikantys save vyrais nuo keturiolikos metų, girdi, pasijusią 
skaudžiai pažeminti, jei nebūsią priskaičiuoti. Tačiau Džeimis 
davė nurodymus prieštaravimų nepakenčiančiu tonu, ir Ijanas, 
valandėlę padvejojęs, tik linktelėjo ir užsirašė juos. 

Girdint Ijanui ir Dženei nenorėjau jo klausti, ar draudimas 
žygyje lydėti moterims turi galioti ir man. Nes nesvarbu, galio- 

tų jis ar ne, buvau pasiryžusi važiuoti su juo, ir jokių čia man 
daugiau šnekų, maniau sau. 

- Tave čia palikti? - dabar pakartojo jis, ir lūpų kampu- 
čiai užsirietė kreiva šypsenėle. - Manai, yra šansų, kad man 
pavyktų? 

- Nėra, - atsakiau ir jaukiai susirangiau šalimais, staiga pa- 
jutusi palengvėjimą. - Nepavyktų. Bet man toptelėjo, kad galė- 
tum susimanyti. 

Jis tyliai prunkštelėjo ir prisitraukęs padėjo mano galvą sau 
ant peties. 

- Nagi, taigis. O jei ketinčiau palikt, tai prirakinčiau prie 
laiptų turėklų - daugiau nelabai kas tave suturėtų. - Pajutau, 
kaip jis virš manęs papurtė galvą. - Ne. Turiu tave imti, Sase- 
nach, noriu aš to ar nenoriu. Gali būt, kad tu ką nors žinosi 
- kai kurie dalykai dabar, atrodo, neturi reikšmės, bet ateity gali 
būti svarbūs. O tu dar ir labai gera gydytoja, Sasenach, negaliu 
palikt vyrų be tavo išmanymo, jiems jo prireiks. - Jis paplekš- 
nojo man per petį ir atsiduso. - Visa ką atiduočiau, mo duinne, 
jeigu galėčiau tave čia saugią palikt, betgi negaliu. Taigi keliausi 
su manim - tu ir Fergiusas. 

- Fergiusas? - Šituo jis mane nustebino. - Bet aš maniau, 
kad neimsi nė vieno iš jaunesnių berniukų! 

Džeimis vėl atsiduso ir aš uždėjau delną jam ties pačiu krū- 
tinės viduriu, kur po nedideliu įdubimu retais ir vienodais dū- 
žiais plakė širdis. 

- Na, su Fergiusu truputį kitas reikalas. Kitų paauglių aš 
neimsiu, nes jų vieta čia - jeigu viskas nueis šuniui ant uodegos, 
jie liks išlaikyti šeimų, kad nemirtų iš bado, darbuotis laukuos 
ir žiūrėt gyvulių. Tikriausiai jiems teks kur kas greičiau užaugt, 
jeigu taip viskas pakryps, bet bent tiek, kad jie bus čia. O Fer- 
giusas... čia jam ne namai, Sasenach. Ir Prancūzijoj namų jis 
neturi, kitaip išsiųsčiau atgalios. Bet ir ten jis neturi kur dėtis. 

- Jo vieta su tavim, - tyliai pasakiau, nes supratau. - Kaip 
ir mano. 

Jis ilgai tylėjo, tada švelniai mane spustelėjo. 
— Taigi kad taip, - ramiai sutiko. - Dabar mik, mo duinne, 
jau vėlus metas. 


=— 


Irzlus verksmas jau trečią kartą ištraukė mane iš miegų. Ma- 
žylei Katrinai kalėsi dantys, ir jai buvo nusispjaut, jei ir visas 
pasaulis apie tai sužinos. Iš jų miegamojo kitame koridoriaus 
gale atsklido mieguistas Ijano murmėjimas, paskui garsiau kaž- 
ką pasakė Dženė, pasidavusi atsikėlė iš lovos ir nupėdino ra- 
minti kūdikio. 

Tada koridoriuje pasigirdo tylūs, sunkūs žingsniai, ir aš su- 
pratau, kad Džeimis, vis dar neužmigęs, basas vaikštinėja po 
namus. 

— Džene. - Nors ir pritildytas, kad netrukdytų, jo balsas vis 
tiek buvo girdėti girgždesių pilnoje dvaro pastato tyloje. - Išgir- 
dau, mažikė šaukia, - sakė jis. - Ji negali užmigt, ir aš negaliu, bet 
tu tai galėtum. Jeigu jinai sausa ir pavalgydinta, gal mudu galim 
viens kitam kurį laiką palaikyt draugiją, o tu eik atgal į lovą. 

Dženė užgniaužė žiovulį, ir buvo girdėt, kad kalbėdama 
šypsosi. 

— Džeimi, brangusis, tu mamai palaima. Taigis, pilvukas pil- 
nas kaip būgnas, o šią minutę dar ir vystyklas sausas. Paimk ją, 
linkiu smagiai pasibūt. 

Užsidarė durys, vėl pasigirdo sunkūs žingsniai, artėjantys 
mudviejų miegamojo link, ir raminamas Džeimio murmesys, 
kai jis kažką kuždėjo, maldydamas kūdikį. 

Giliau įsirausiau į šiltus žąsų pūkų patalus ir vėl nusitaikiau 
užmigti, bet pusiau pro sapną mane vėl pasiekė kūdikio verks- 
mas, pertraukiamas žagsėjimo ir kūkčiojimo, ir žemas, ne į toną 
Džeimio niūniavimas, toks pat migdantis kaip bičių spiečiaus 
dūzgimas saulėkaitoj. 

— „Ei, mažyle Kiti, ciamar a tha thu? Much, mo naoidhea- 
chan, much.“ 

Jųdviejų skleidžiami garsai tolo ir vėl artėjo koridorium, o 
aš vėl grimzdau į miegą, bet tyčia pusiau būdravau, kad juos 
girdėčiau. Gal vieną gražią dieną jis taip nešios savo vaiką, di- 
deliame delne laikys mažą apvalainą galvytę, glaus prie peties 
smulkų tvirtą kūnelį. Taip dainuos ir savo dukrytei, trauks tokią 
pat dainą be melodijos, šiltai, švelniai niūniuos tamsoje. 

Nuolatinį maudulį mano širdy užliejo švelnumo banga. Kartą 
pastojau - galiu ir vėl pastoti. Feit suteikė man dovaną - šitą tikru- 
mą, Džeimis - drąsą ir galimybę ja pasinaudoti. Delnais lengvai 
paliečiau krūtis, apgaubiau jų sunkumą, be menkiausios abejonės 
žinodama, kad vieną dieną jos maitins po mano širdim išnešiotą 
vaikelį. Džeimio niūniavimo užliūliuota, pamažu užmigau. 

Po kurio laiko vėl prabudau ir atsimerkusi pamačiau, kad 
kambaryje šviesu. Patekėjo mėnulis - spindinti pilnatis, ir visa 
kambaryje buvo kuo aiškiausiai matyti, toks plokščias dvimatis 
vaizdas, kai daiktai matomi be šešėlio. 

Kūdikis buvęs nurimęs, bet koridoriuje išgirdau Džeimį 
tebekalbant, tik jau daug tyliau, vos garsėliau už murmesį. Ir 
jo tonas pasikeitė: jis jau nebelemeno tų ritmiškų pusiau nesą- 
monių, kuriomis žmonės šnekina kūdikius, bet kalbėjo - trūk- 
čiodamas, stabčiodamas, kaip žmogus, ieškantis kelio po savos 
širdies dykrą. 

Smalsumo genama, išsliuogiau iš lovos ir pritykinau prie 
durų. Pamačiau juodu koridoriaus gilumoje. Džeimis sėdėjo 
nugara atsišliejęs į palangės šoną, vienmarškinis. Jo nuogos ko- 
jos sulenktais keliais sudarė nuožulnią atramą, į kurią atsirėmu- 
si veidu į jį sėdėjo mažė Katrina Merė ir visą laiką jam ant pilvo 
spardėsi rubuilėmis kojytėmis. 

Kūdikio veidelis buvo tuščias ir šviesus kaip mėnuo, akys - 
tamsūs ežerai, geriantys jo žodžius. Džeimis vienu pirštu vis 
braukė jos skruostuko šonu, šnabždėdamas taip švelniai, kad 
klausantis plyšo širdis. 

Jis kalbėjo geilų kalba ir taip tyliai, kad nebūčiau galėjusi su- 
prasti, ką jis sako, net jeigu ir būčiau mokėjusi tuos žodžius. Bet 

jis kuždėjo dusliai, o mėnesiena, plūstanti pro langą, apšvietė ta- 
kelius, paliekamus ašarų, kurios nemačiom tekėjo jo skruostais. 

Į tokią sceną nevalia buvo brautis. Grįžau į vis dar neataušu- 
sį patalą, mintyse apglėbusi paveikslą, kuriame Lalibrocho po- 
nas pusnuogis mėnesienoje lieja širdį nežinomai ateičiai, skreite 
glausdamas savo kraujo tąsos pažadą. 


=— 


Kai rytą nubudau, greta užuodžiau kažin ką šilta ir nepa- 
žįstama, o kažkas buvo įsivėlę man į plaukus. Praplėšusi akis 
išvydau rožės pumpuro rausvumo Katrinos Merės lūpytes mie- 
guistai čepsinčias per colį man nuo nosies galiuko, o jos putlūs 
pirščiukai pešė plaukus man virš ausies. Aš atsargiai išsipainio- 
jau, ir mergytė sukrutėjo, bet tik apsivertė ant pilvuko, pritrau- 
kė keliukus ir vėl užmigo. 

Džeimis gulėjo kitapus vaikučio, pusės veido nebuvo matyti 
per priegalvį. Jis pramerkė vieną akį, skaisčiai mėlyną it rytme- 
čio dangus. 

- Labą rytą, Sasenach, - pasisveikino patyliukais, kad ne- 
pažadintų mažosios miegalės. Nusišypsojo man, kai atsisėdau 
lovoje. - Labai meiliai judvi atrodėt, šitaip miegančios nosis 
sukišusios. 

Persibraukiau delnu per susivėlusius plaukus ir pati šyptelė- 
jau dėl atkišto Kiti užpakaliuko, juokingai styrančio ore. 

- Neatrodo, kad būtų labai patogu, - pakomentavau. - Bet 
ji tebemiega, vadinasi, ne taip jau blogai. Kaip vėlai tu su ja 
išsėdėjai vakar naktį? Negirdėjau, kaip vėl atsigulei. 

Jis nusižiovavo ir taip pat persibraukė per plaukus, žerda- 
mas juos nuo veido. Paakiai juodavo, bet pats atrodė taikingai 
patenkintas. 

- Och, pasėdėjau kiek. Bent mėnuo dar nebuvo nusileidęs. 
Nenorėjau žadint Dženės ir nešt jai atgal žinduklės, tai pasigul- 
džiau į lovą tarp mudviejų, ir jinai nė nekrustelėjo visą likusią 
naktį. 

Vaikutis keliukais ir alkūnėmis minkė patalą, kuitėsi po pa- 
klodes tyliai niurgzdamas. Tikriausiai artėja rytinio žindymo 
metas. Po minutės mergytė šį spėjimą patvirtino - pakėlė gal- 
vutę, vis dar kietai užsimerkusi, ir sveikai užplėšė iš visų plau- 
čių. Skubiai sučiupau ją ir paėmiau ant rankų. 

— Ša ša ša ša ša, - raminau tapšnodama besiriečiančią nu- 
garytę. Iškėliau kojas iš lovos, tada atsigręžiau ir ištiesusi ranką 
paglosčiau Džeimiui galvą. Susitaršiusios spindinčios garbanos 
po mano delnu buvo šiltos. - Nunešiu ją Dženei, - pasakiau. — 
Dar anksti, tu pamiegok. 

- Gal ir numigčiau dar posmą, Sasenach, - atsakė jis rauk- 
damasis nuo veriančio klyksmo. - Pasimatysim per pusryčius, 
gerai? 

Jis apsivertė ant nugaros, sukryžiavo rankas ant krūtinės, 
kaip labiausiai mėgdavo miegoti, ir mudvi su Katrina Mere dar 
nespėjom durų prieiti, o jis jau giliai alsavo. 

Kūdikis įnirtingai muistėsi, siekė spenelio ir iš apmaudo 
spiegė, kai šis paslaugiai neatsirado. Skubėdama koridoriumi, 
pusiaukelėj sutikau Dženę, atlekiančią iš miegamojo į savo at- 
žalos šauksmus, pakeliui besivelkančią žalią chalatą. Atkišau jai 
kūdikį, atkakliai mosikuojantį kumštukais ir reikalaujantį, kas 
priklauso. 

— Nagi, mo mūirninn, ša, nagi, ša, - maldė ją Dženė. 

Antakio krustelėjimu pakvietusi sekti iš paskos, ji paėmė iš 
manęs vaiką ir pasuko atgal į savo kambarį. 

Nuėjau paskui ją ir atsisėdau ant sujauktos lovos, o ji atsisė- 
do ant žindymo taburetės prie židinio ir paskubom apnuogino 
vieną krūtį. Staugianti burnytė iškart apsižiojo spenelį, ir mes 
visos su palengvėjimu atsipūtėm, kai ūmai stojo tyla. 

- Ach, - atsiduso Dženė. Jos pečiai vos pastebimai pakum- 
po, kai ėmė tekėti pienas. - Jau geriau, mano paršyti, ar ne? 

Ji atsimerkė ir nusišypsojo man tokiomis pat skaisčiai Žy- 
dromis akimis kaip ir brolio. 

- Judu baisiai geri, kad pralaikėt mergiotę pernakt - mie- 
gojau kaip užmušta. 

Gūžtelėjau pečiais ir šypsodamasi stebėjau vaizdą - motina 
su kūdikiu, abu atsipalaidavę ir visiškai viskuo patenkinti. Vai- 
kučio galvytė tiksliai atkartojo Dženės krūties apvalumą, nuo 
mažo ryšulėlio sklido tylus šliurpčiojimas, mergytės kūnas, len- 
gvai telpantis į Dženės skreito linkį, šliejosi į motiną. 

- Tai Džeimis, ne aš, - pasakiau. - Jis su savo dukterėčia, 
regis, puikiai sutarė. 

Atminty vėl iškilo jųdviejų paveikslas, kaip Džeimis rimtai, 
tyliai kalbasi su vaikučiu, o ašaros srūva skruostais. 

Dženė linktelėjo, nenuleisdama akių nuo mano veido. 

- Taigis. Pamaniau, gal jiedu viens kitą kiek paguos. Šiomis 
dienomis jis prastai miega? 

Tai buvo klausimas. 

- Taip, - tyliai atsakiau. - Jį daug kas slegia. 

- Na ir aišku, - atsiliepė ji ir žvilgtelėjo į lovą man už 
nugaros. 

Ijanas jau buvo išėjęs, kėlęsis su aušra sužiūrėti grūdų at- 
sargų klojime. Arklius, be kurių ūkis galėjo išsiversti - ir kai 
kuriuos, be kurių negalėjo, - reikėjo pakaustyti, jiems reikėjo 
pakinktų, ruošiantis traukti į sukilimą. 

- Žinai, su žindukliu gali pasikalbėt, - staiga pasakė ji, nu- 
traukdama mano mintis. - Turiu galvoj, iš tikrųjų pasikalbėt. 
Jiems gali viską sakyt, nesvarbu, kaip kvailai skambėtų, jei tą 
patį sakytum suprantančiai sielai. 

— Ak. Tai tu jį girdėjai? - paklausiau. 

Dženė linktelėjo, žiūrėdama į putlų Katrinos skruostuką, 
kur nuo ekstazės užmerktų akių mažulytės tamsios blakstienos 
gulė ant šviesios odytės. 

- Taip. Nėr ko tau rūpintis, - pridūrė ji, švelniai man šyp- 
teldama. - Tai ne dėl to, kad jis manytų negalįs su tavim pasi- 
šnekėt - supranta, kad gali. Bet taip kalbėtis su kūdikiu - kitas 
dalykas. Tai gyvas žmogus, žinai, kad esi ne vienas. Bet jie tavo 

žodžių nesupranta, ir tau nė motais, ką apie tave pagalvos ar 
ką sumanys daryt. Jiems gali išliet širdį nesirinkdamas žodžių, 
nieko nenutylėdamas - ir tai guodžia sielą. 

Ji šnekėjo dalykiškai, lyg apie visiems žinomą reikalą. Pama- 
niau, įdomu, ar ji dažnai taip su savo vaiku kalbasi. Plati burna, 
tokia panaši į brolio, viena puse šyptelėjo. 

— Taip su jais kalbiesi, kol jie dar negimę, - tyliai pasakė 
ji. - Turbūt žinai? 

Aš švelniai susidėjau rankas ant pilvo, vieną ant kitos, atsi- 
minusi tą jausmą. 

— Taip, žinau. 

Ji nykščiu paspaudė kūdikio skruostuką ir nutraukė žindy- 
mą, o tada įgudusiu judesiu perėmė kūnelį į kitą pusę, kad vai- 
kas pasiektų pilną krūtį. 

- Gal dėl to moterys taip dažnai nuliūsta, kai vaikelis gims- 
ta, - susimąsčiusi kalbėjo ji, lyg mąstytų balsu. - Kai kalbiesi, 
galvoji apie juos ir pažįsti, kol būna viduj, tokius, kokius įsivaiz- 
duoji. O tada gimsta ir būna ne tokie - visai ne tokie, kokius 
manei esant, kol buvo viduj. Ir žinoma, myli juos, ir po truputį 
pažįsti tokius, kokie yra... bet vis tiek lieka atsiminimas apie 
vaiką, su kuriuo kalbėjaisi širdy, ir to vaiko nebėr. Tai tikriau- 
siai gedi to dar negimusiojo, net tada, kai ant rankų laikai jau 
gimusį. 

Ji nulenkė galvą ir pabučiavo į pūkuotą dukrytės viršugalvį. 

- Taip, - sutikau. - Iki tol... viskas dar įmanoma. Gali būti 
sūnus, o gal ir duktė. Paprastas vaikas arba dailutis. O tada jis 
gimsta, ir nebelieka visų tų dalykų, koks jis galėjo būti, nes jis 
jau yra. 

Dženė vos lingavo pirmyn ir atgal, ir rankutė, įsitvėrusi ža- 
lio šilko virš jos krūties, ėmė atsigniaužiti. 

- Ir gimsta duktė, o sūnus, kuriuo ji galėjo būti, miršta, - ty- 
liai ištarė ji. - Ir gražuolis berniukas prie tavo krūtinės nužudė 
mergytę, kurią maneisi nešiojanti. Ir apraudi tai, ko nepažinai, 
kas visam laikui pražuvo, kol pažįsti savo turimą vaiką, o tada 

galų gale būna taip, lyg niekad jie nė negalėjo būt kitokie, negu 
yra, ir kelia tau vieną džiaugsmą. Bet iki tol lengvai pravirksti. 
— O vyrai... - pasakiau galvodama apie Džeimį, šnabždantį 
paslaptis negirdinčioms vaikučio ausims. 
— Taip. Jie laiko savo vaikelius ant rankų ir jaučia viską, kas 
tik galėtų būt ir ko niekuomet nebus. Bet vyrui nėr taip jau 
paprasta apverkti dalykus, kurių jis nepažįsta. 

SEŠTA DALIS 


Sukilimo liepsna 

Prestonpansas 


ŠKOTIJA, 1745-ŲJŲ RUGSĖJIS 

Po keturių dienų žygio atsidūrėme kalvos viršūnėje netoli Kal- 
derio. Kalvos papėdėje driekėsi dyka viržynė, bet mes įkūrėme 
stovyklavietę medžių prieglobstyje. Pro samanotas šlaito uolas 
tryško du šaltinėliai, gaivus beprasidedančio rudens oras mūsų 
kelionę darė panašesnę į laisvalaikio iškylą negu į karo žygį. 
Bet buvo rugsėjo septynioliktoji, ir jei manęs neapgavo ben- 
drais bruožais išmokta jakobitų istorija, vos kelios dienos mus 
skyrė nuo tikro karo. 

- Sasenach, papasakok man dar sykį, - jau gal dvyliktą kartą 
paprašė Džeimis, mums traukiant vingiuotais takais ir negrįs- 
tais vieškeliais. 

Aš jojau Donu, o Džeimis ėjo pėsčias šalia, bet dabar nu- 
lipau ir žingsniavau greta jo, kad būtų lengviau kalbėtis. Nors 
mudu su Donu radome šiokią tokią bendrą kalbą, jis buvo iš tų 
žirgų, kuriuo jojant reikia sutelkti visą dėmesį; baisiausiai mėgo 
nusikrapštyti neatsargų jojiką, pavyzdžiui, palįsdamas po žemai 
nulinkusiomis šakomis. 

- Jau sakiau tau, taip gerai neišmanau, - gyniausi aš. - Is- 
torijos vadovėliuose apie tai buvo labai mažai rašoma, o tuo 
metu aš dar ir nelabai gilinausi. Galiu tau tik pasakyti, kad mū- 
šis įvyko - tai yra įvyks - netoli Prestono miesto, nors škotai jį 
vadino - vadina - Gladsmuro mūšiu, nes yra sena pranašystė, 
esą grįžęs karalius laimės pergalę prie Gladsmuro. Dievaižin, 
kur tas tikrasis Gladsmuras, jeigu toks apskritai yra. 

— Nagi. Ir kas toliau? 

Suraukiau kaktą, stengdamasi iškrapštyti iš atminties viską 
iki menkiausios smulkmenos. Mintyse galėjau atkurti vaizdą, 
kaip atrodė nedidelė, nutrinta rudos spalvos „Anglijos istori- 
ja vaikams“, skaitoma mirgančioje žibalinės lempos šviesoje iš 
molio drėbtoje trobelėje kažkur Persijos platybėse. Vaizduo- 
damasi, kaip verčiu lapus, kaip tik prisiminiau dviejų puslapių 
skyrelį, kurį autorius laikė esant pakankama skirti antrajam 
jakobitų sukilimui, istorikams žinomam Keturiasdešimt penk- 
tųjų pavadinimu. O tame dviejų puslapių skyrelyje vos vienoje 
pastraipoje buvo pasakojama apie mūšį, kuriame mes netrukus 
ruošėmės kautis. 

— Škotai laimi, - informavau jį. 

— Na, tai, žinoma, svarbiausia, - truputį sarkastiškai sutiko 
Džeimis, - bet būtų gerai dar ką nors sužinot. 

— Nori pranašysčių - reikėjo aiškiaregį pasiimt, - nurėžiau 
aš, paskui atlėgau. - Atsiprašau. Reikalas tik tas, kad aš nelabai 
ką žinau, ir toks bejėgiškumas ima, 

- Na, taigis. - Jis nuleido ranką ir paėmė manąją, spustelėjo 
ir nusišypsojo man. - Nesigraužk, Sasenach. Daugiau, nei žinai, 
nepasakysi, bet vėl viską man papasakok, dar vieną kartelį. 

— Gerai. - Atsakydama irgi spustelėjau jam ranką, ir mudu 
toliau žingsniavome susikibę. - Tai buvo įstabi pergalė, - pra- 
dėjau skaityti iš atminties išsaugoto puslapio, - nes jakobitų 
buvo nepalyginti mažiau. Auštant jie netikėtai užklupo gene- 
rolo Koupo armiją - jie puolė, saulei tekant už nugaros, tai pa- 
menu, - ir priešas sutriuškintas leidosi bėgti. Anglų pusėje žuvo 
šimtai, ir tik keletas jakobitų - trisdešimt vyrų, štai. Žuvo tik 
trisdešimt vyrų. 

Džeimis dirstelėjo per petį į padriką Lalibrocho vyrų vilks- 
tinę, traukiančią keliu mažais būreliais, - jie plepėjo ir dainavo. 
Trisdešimt vyrų mes ir vedėmės iš Lalibrocho. Į juos žiūrint, tas 
skaičius jau neatrodė toks menkas. Bet aš buvau mačiusi Elzaso- 
Lotaringijos mūšių laukus, akrų akrus pievų, paverstus purvyno 
ir kaulų laukais, kai ten buvo laidojami tūkstančiai Žuvusiųjų. 

- Turint omeny visumą, - atsiprašomai pamėginau paaiš- 
kinti, - tai tikrai, ko gero, buvo nereikšmingi nuostoliai, istori- 
kų kalba kalbant. 

Džeimis iškvėpė orą pro papūstas lūpas ir dėbtelėjo į mane 
bereikšmiu žvilgsniu. 

— Nereikšmingi. Na, ką gi. 

— Man labai gaila, - tariau. 

— Tu dėl to nekalta, Sasenach. 

Bet manęs nepaleido jausmas, kad aš vis dėlto kažkaip kalta. 


= 

Vyrai sėdėjo aplink laužą po vakarienės, tingiai mėgauda- 
miesi pilno skrandžio teikiamu malonumu, sekė istorijas ir ka- 
sėsi. Kasėsi masiškai; dėl susigrūdimo ir higienos stokos utėlės 
buvo taip paplitusios, kad niekas nė nesakydavo pastabų, kai 
vienas kuris iškrapštydavo tokį būdingą egzempliorių iš skrais- 
tės klosčių ir mesdavo į ugnį. Utėlė tuoj pat suliepsnodavo - 
viena iš daugybės laužo žiežirbų - ir pranykdavo. 

Tą vakarą ypač apniktas šitos rykštės buvo jaunuolis, vadi- 
namas Kinkaidu - jis buvo vardu Aleksandras, bet Aleksandrų 
būta tiek daug, kad galop juos visus imdavo vadinti arba pravar- 
dėmis, arba antraisiais vardais. Jis nirtulingai pasikasė pažasty 
po garbanotus rudus plaukus, tada - greitosiomis dėbtelėjęs, ar 
aš nežiūriu į jį, - pasikrapštė šakumą. 

- Užpuolė nelabosios, ką, berneli? - užjaučiamai pakalbino 
jį kalvis Rosas. 

- Taigis, - atsiliepė šis, - tie vabalėkai gyvą mane ėda. 

- Tikra velniava, kol iš kūšio išsikrapštai, - į pokalbį įsi- 
traukė Volasas Freizeris ir pats iš užuojautos pasikasė tarpko- 
jį. - Man pačiam niežti, berniuk, į tave bežiūrint. 

— Ar žinai, kaip geriausia tų bestijų atsikratyt? - paslau- 
giai paklausė Sorlis Makliuras, o kai Kinkaidas papurtė galvą, 
jis palinko į priekį ir atsargiai ištraukė iš laužo liepsnojantį 

pagalį. - Pakelk valandžiukę kiltą, vaike, ir aš tau jas išrūky- 
siu, - pasiūlė jis, ir vyrai pradėjo švilpti ir leipti juokais. 

- Prakeiktas ūkininke, - burbtelėjo Merta. - Ką tu išmanai! 

— O pats geresnį būdą žinai? 

Volasas skeptiškai pakėlė tankius antakius ir suraukė įdegu- 
sią plinkančią kaktą. 

— Aišku, žinau. - Jis įmantriu mostu išsitraukė durklą. - 
Bernelis dabar juk karys - tegu ir daro, kaip kariui pridera. 

Atviras Kinkaido veidas tryško naiviu nekantrumu. 

— O tai kaip? 

— Na, labai paprastai. Imi durklą, pasikaišai skraistę ir nu- 
siskuti pusę plaukų nuo šakumo. - Merta įspėjamai iškėlė dur- 
klą. - Žiūrėk man, tik pusę. 

— Pusę? Taip, na... 

Kinkaidas, regis, abejojo, bet labai atidžiai klausėsi. Vyrai 
aplink laužą plačiau išsišiepė nekantraudami sulaukti atomaz- 
gos, bet dar niekas nesijuokė. 

— Tada... - Merta pamojo Sorliui su pagaliu, - o tada, vai- 
kyti, pakuri kitą pusę, ir kai nelabosios ims nešti kudašių, šnai 
jas su durklu. 

Ratu susispietę vyrai pratrūko kvatoti ir ūbauti, o Kinkai- 
das taip nuraudo, kad buvo matyti net laužo šviesoje. Kilo susi- 
stumdymas, mat keli vyrai dėjosi bandą išmėginti viens kitam 
būdą su ugnimi, mojuodami liepsnojančiomis pliauskomis. Kai 
jau atrodė, kad suirutė darosi nevaldoma, grįžo Džeimis, su- 
pančiojęs arklius. Jis žengė į rato vidurį ir iš po vienos pažasties 
metė Kinkaidui molinę gertuvę. Kita nuskriejo Mertai, ir stum- 
dymasis nurimo. 

- Kvailiai jūs visi, - pareiškė Džeimis. - Antras pagal geru- 
mą būdas nusikratyt utėlių yra užpilt ant jų viskio, ir tegu pasi- 
geria. O kai sumigs ir užknarks, atsistoji, ir jos stačiai nubyra. 

— Antras pagal gerumą, sakot? - paklausė Rosas. - O koks 
tada pats geriausias, sere, drįstu paklaust? 

Džeimis atlaidžiai nusišypsojo visiems ratu nelyginant tė- 
vas, kurį linksmina vaikų kvailiojimas. 

- O kaipgi, taigi leist žmonai tau jas po vieną išrankiot. - Jis 
atkišo alkūnę ir nusilenkė man, klausiamai kilsteldamas ant- 
akį. - Ar malonėsit, miledi? 


= 

Nors ir juokais pasiūlytas, išrankiot po vieną buvo iš tiesų 
vienintelis veiksmingas būdas nusikratyti utėlių. Aš rytą vakarą 
šukavau plaukus - visus - tankiomis šukomis, skalaudavau su 
kraujažolėmis, kai tik sustodavome prie vandens telkinio, pa- 
kankamai gilaus, kad būtų galima maudytis, ir iki šiol man pa- 
vyko rimčiau neužsikrėsti. Suprasdama, kad nebūsiu utėlėta tik 
tol, kol neutėlėtas išbus Džeimis, taip pat kuopiau ir jį, kai tik 
nutaikydavau valandėlę ir priversdavau ramiai pasėdėti. 

— Babuinai nuolat blusinėjasi, - nurodžiau jam pavyzdį ir at- 
sargiai atskyriau iš jo tankios rausvos kupetos vieną lapės uodegos 
formos sruogą. - Bet man atrodo, jie savo triūso vaisius suėda. 

- Nedrįsiu trukdyti tau, brangioji, jeigu kyla toks no- 
ras, - atkirto jis. Iš pasitenkinimo kiek įgaužė pečius, šukoms 
slystant per tankias žvilgančias sruogas. Nuo laužo atspindžių 
man rieškučios pribiro žiežirbų ir spindinčių auksinių ugnies 
gijų. - Mmm. Ir nepamanytum, kad taip malonu, kai kas tau 
šukuoja plaukus. 

- Tik palauk, tuoj viso kito imsiuos, - atsakiau ir familiariai 
jam įžnybau priversdama sukikenti. - Nors ir kyla pagunda, 
užuot šukavus, išmėgint Mertos būdą. 

- Paliesk man kūšį su deglu, ir pati to paties sulauksi, - pa- 
grasė jis. - Kaip ten sakė Luiza de la Tur, kokios yra plikos 
mergaitės? 

— Erotiškos. 

Aš pasilenkiau ir sukandau dantimis viršutinę ausies kau- 
šelio dalį. 

- Mmmtm. 

— Ką gi, skonio reikalas, - padariau išvadą. - Chacun d son 
gout ir taip toliau. 

— Labai jau prancūziškas požiūris, girdėjau tokį. 

- Na, o vis dėlto, argi ne? 

Mano triūsą nutraukė pratisas pilvo gurgimas. Padėjau šu- 
kas ir demonstratyviai įsmeigiau žvilgsnį į medžių tankmę. 

— Arba šitam miške esama meškų, arba... o ko gi tu ne- 
pavalgei? 

— Buvau užsiėmęs su gyvuliais, - paaiškino jis. - Vienam 
poniui įskilo kanopa ir teko ją aprišt šutinančiu kompresu. Ne- 
labai ir apetito turiu po tų šnekų apie ėdamas utėles. 

- Kokius kompresus tu dedi ant arklio kanopos? - pasmal- 
savau nuleisdama negirdom paskutinę pastabą. 

- Visokius, tinka žiupsnis šviežio mėšlo. Šįkart uždėjau pa- 
kramtytų vikių lapų su medum. 

Balnakrepšiai buvo pamesti prie mūsų atskiro laužo netoli 
nedidelės laukymės, kur vyrai pastatė man palapinę. Nors su 
mielu noru būčiau miegojusi po žvaigždėtu dangumi kaip ir jie, 
širdies gilumoje pajutau dėkingumą už privačią erdvę, kurią tei- 
kė ta drobės atraiža. O pasak kaip paprastai tiesmuko Mertos, 
ne vien apie mane buvo galvojama, kaip jis man paaiškino, kai 
padėkojau už pastogę. 

- O jeigu jis nakčia įsivažiuotų tau tarp šlaunų, negalėtu- 
mei priekaištaut, - pasakė mažasis gentainis, galvos krustelėji- 
mu parodęs į Džeimį, pasinėrusį į šnekas su kitais vyrais. - Bet 
nėra reikalo verst vaikinus per daug galvot apie tai, ko jie neturi, 
nagi, ar ne teisybė? 

— Visiškai taip, - atsakiau truputį dygiai. - Tu labai apdairus. 

Nušvito reta šventė - vienas jo plonų lūpų kamputis užsi- 
raitė į šypsnį. 

- Och, tai jau taigi kad. 

Greitosiomis pasiraususi po balnakrepšius, ištraukiau sūrio 
kampą ir kelis obuolius. Padaviau juos Džeimiui, o jis ėmė įta- 
riai Žiūrinėti. 

— O duonos nėr? - paklausė. 

— Gal kiek ir yra kitam krepšy. Bet pirma šituos suvalgyk — 
sveika. 

Džeimis su Aukštumų kalniečiams būdingu įtarumu žvelgė 
į šviežius vaisius ir daržoves, nors jo apetitas ir vertė valgyti 
beveik bet ką, iki kraštutinumų. 

- Mm, - numykė jis, atsikandęs obuolio. - Kad jau taip sa- 
kai, Sasenach. 

— Tikrai taip sakau. Žiūrėk. - Iššiepiau dantis. - Ar daug 
mano amžiaus moterų pažįsti, kurios tebeturėtų visus dantis? 

Plati šypsena apnuogino ir jo nepriekaištingus dantis. 

- Ką gi, tenka pripažinti, Sasenach, tu labai gerai išsilaikiusi 
kaip tokia senučiukė. 

— Aš gerai maitinuosi, štai kas, - atkirtau. - Pusei tavo dvaro 
gyventojų lengvos formos skorbutas, o sprendžiant iš to, ką ma- 
čiau kelionėj, kitur dar blogiau. Nuo skorbuto saugo vitaminas 
C, ojo pilna turi obuoliai. 

Jis atitraukė nuo burnos obuolį ir įtariai sužiuro į jį. 

— Sakai, pilna? 

- Pilna, - ryžtingai patvirtinau. - Taip pat ir daugelis kitų 
augalų - geriausia apelsinai ir citrinos, tik jų, aišku, čia negausi, 
bet svogūnai, kopūstai, obuoliai... kasdien ką nors tokio suval- 
gyk, ir skorbuto negausi. Net žalios žolelės ir pievų žolė turi 
vitamino C. 

- Mmfm. Ir todėl elniams senatvėj nebyra dantys? 

— Tikriausiai. 

Jis pasukiojo obuolį šiaip ir taip, paskui gūžtelėjo pečiais. 

- Nagi, gerai, — atsiduso ir vėl atsikando. 

Kaip tik norėjau eiti duonos paimti, bet staiga išgirdau kaž- 
ką trakštelint. Akies krašteliu pastebėjau, kaip kažkas patamsyje 
sušmėžavo, o netoli Džeimio galvos blykstelėjo kažkoks daiktas, 
pagavęs laužo šviesos atspindį. Rėkdama pasisukau į jį, bet tik 
pamačiau, kaip jis atbulas persivertė per galvą nuo rąsto, ant 
kurio sėdėjo, ir dingo nakties tamsoje. 

„Mėnulio nebuvo, ir kas vyksta, galima buvo suprasti tik iš 
garsaus sausų alksnių lapų čežėjimo ir garsų, kuriuos skleidžia 
du vyrai, tyliai, bet iš visų jėgų susiėmę: niurzgimo, gaudomo 
oro ir retkarčiais ištrūkstančių prislopintų keiksmų. Kažkas 
skardžiai riktelėjo, o tada viskas nuščiuvo. Ramybė truko ti- 
kriausiai tik kelias sekundes, nors atrodė - visą amžinybę. 

Aš tebestovėjau prie laužo, suakmenėjusi, kai iš juodos kaip 
Stikso upė miško tamsos vėl išniro Džeimis, priešais varydama- 
sis sučiuptą belaisvį, kurį laikė už rankos, užlaužtos už nugaros. 
Paleidęs apsuko tamsų pavidalą, staigiai stumtelėjo, ir šis atbu- 
lom žiebėsi į medžio kamieną. Žiebėsi smarkiai, kad net pabiro 
lapai ir gilės, ir apsvaigęs nučiuožė į sutrintus lapus. 

Išgirdę triukšmą, prie laužo lyg iš po žemių išdygo Mer- 
ta, Rosas ir dar keletas kitų Freizerių. Jie pastatė įsibrovėlį ant 
kojų ir šiurkščiai atitempė į šviesos ratą. Merta stvėrė belaisvį 
už plaukų ir staigiu judesiu atkragino galvą, kad būtų matyti jo 
veidas. 

Pamatėme smulkų, dailių bruožų veidą didelėmis akimis, 
kurias dengė ilgos blakstienos. Akys apdujusios mirkčiojo ir 
spoksojo į susigrūdusius žmones. 

- Betgi jis dar vaikas! - sušukau aš. - Ne vyresnis negu pen- 
kiolikos metų! 

- Šešiolikos! - užprotestavo berniukas. Atsitokėdamas pa- 
purtė galvą. - Be to, kokios tai turi reikšmės, - iš aukšto pridūrė 
jis angliška tartimi. Iš Hampšyro, pamaniau. Tolokai tavo namai 
namučiai. 

— Tikrai neturi, - niauriai sutiko Džeimis. - Šešiolikos ar 
šešių dešimčių - jis ką tik labai įtikinamai pabandė perrėžt man 
gerklę. 

Tą akimirką pastebėjau kruviną nosinę, kurią Džeimis spau- 
dė prie kaklo šono. 

- Nieko aš jums nesakysiu, - pareiškė berniukas. 

Jo akys tamsavo blyškiame veide lyg dideli tamsūs tven- 
kiniai, nors laužo liepsnos atspindžiai švysčiojo šviesiuose 

plaukuose. Vieną ranką jis stipriai spaudė prie krūtinės - pa- 
maniau, tikriausiai sužeista. Buvo akivaizdu, kad vaikis iš 
paskutiniųjų stengiasi tarp vyrų išstovėti ant kojų, suspaudęs 
lūpas tvardosi, kad veide išdavikiškai nepasirodytų baimės ar 
skausmo išraiška. 

— Kai kurių dalykų verčiau tu man nesakyk, - tarė Džeimis, 
įdėmiai nužiūrinėdamas vaikinuką. - Pirma, tu anglas, vadinasi, 
tikėtina, kad atėjai su daliniais netoliese. O antra, esi vienas. 

Berniukas krūptelėjo. 

- Iš kur jūs žinot? 

Džeimis nustebo. 

- Spėju, nebūtum manęs puolęs, jei nebūtum manęs, kad 
mudu su ponia esam vieni. Jeigu būtum buvęs dar su kuo nors 
tos pačios nuomonės, tas kažkas ką tik būtų atskubėjęs tau į 
pagalbą - beje, tau lūžo ranka? Man pasirodė, kad kažkas trakš- 
telėjo. Jeigu su tavim būtų buvęs kas nors, žinantis, kad mes ne 
vieni, būtų sulaikęs tave nuo tokios paikystės. 

Kad ir paskelbus tokią diagnozę, trys vyrai patyliukais atsi- 
skyrė ir pranyko miške, paklusdami Džeimio duotam ženklui, 
matyt, apieškoti, ar tikrai nėra kitų įsibrovėlių. 

Kai vaikis išgirdo savo poelgį apibūdinant kaip paiką, jo vei- 
de pasirodė pyktis. Džeimis pabaksnojo kaklą nosine, tada ją 
kritiškai apžiūrėjo. 

- Berneli, jeigu bandai ką papjauti iš už nugaros, rinkis 
žmogų, kuris nesėdi sausų lapų krūvoj, - patarė jis. - O jei- 
gu peiliu kėsiniesi į didesnį už save, nusitaikyk į tikresnę vietą; 
gerklę perrėžt nėr taip paprasta, nebent auka tau tyčia sėdėtų 
ramiai. 

— Dėkui už vertingus patarimus, - pro dantis iškošė vaikis. 

Jam neblogai sekėsi išlaikyti bravūrą, nors akys nervingai 
šokinėjo nuo vieno grėsmingo ūsuoto veido prie kito. Ir dienos 
šviesoj nė vienas iš Aukštumų kalniečių nebūtų laimėjęs grožio 
karūnos, o tamsoje jie atrodė ne iš tų, kuriuos bemeilytum nak- 
čia sutikti atkampioje vietoje. 

— Maloniai prašom, - mandagiai atsakė Džeimis. - Apmau- 
du, kad negausi progos ateity jais pasinaudoti. Tai vis dėlto kam 
tu mane puolei? 

Išgirdę triukšmą, iš gretimų stovyklaviečių ėmė rinktis vy- 
rai - vienas po kito it pamėklės lindo iš tankmės. Berniukas 
apibėgo žvilgsniu tirštėjantį žmonių žiedą ir sustojo prie manęs. 
Valandėlę dvejojo, bet paskui atsakė: 

— Vyliausi išvaduoti iš nelaisvės damą. 

Ratu nuvilnijo tylus juokas, bet Džeimis jį gestu nutildė. 

- Suprantu, - niekaip neišsiduodamas pasakė jis. - Išgirdai 
mus kalbant, nusprendei, kad ponia yra aukštakilmė anglė. 
Na, 0 aš... 

- Na, ojūs, sere, esat besąžinis nusikaltėlis, pagarsėjęs vagis 
ir smurtautojas! Jūsų veidas ir aprašymas iškabinti skelbimuose 
visame Hampšyre ir Sasekse! Aš iš karto jus pažinau; jūs - maiš- 
tininkas ir gašlūnas be jokių skrupulų! - pratrūko vaikinukas, o 
veidą jam išmušė raudonesnėm už laužo liepsną dėmėm. 

Prikandau lūpą ir nudelbiau akis, stengdamasi išvengti 
Džeimio žvilgsnio. 

- Taigis, taigis. Lygiai taip ir yra, kaip sakai, - širdingai suti- 
ko šis. - O jeigu šitaip, gal gali man pateikt bent vieną priežastį, 
dėl ko neturėčiau čia pat tavęs nudėt? 

Jis išsitraukė durklą ir grakščiai pasukiojo, ašmenyse atsi- 
spindėjo liepsna. 

Jaunuolis išblyško ir patamsy pasidarė panašus į vaiduoklį, 
bet išdidžiai pasitermpė, bandydamas išsiveržti iš abipus jį lai- 
kančių rankų. 

— To ir tikėjausi. Esu visai pasirengęs mirti, - pareiškė jis ir 
atkragino pečius. 

Džeimis susimąstęs linktelėjo, o tada pasilenkė ir padėjo dur- 
klo ašmenis į ugnį. Metalas ėmė juosti, į orą pakilo dūmų debesėlis 
ir pakvipo žaizdru. Visi kaip užburti stebėjome, kaip liepsnos lie- 
žuviai, vaiduokliškai melsvi toje vietoje, kur laižė geležtę, regis, at- 
gaivino mirtiną plieno ginklą ir šį užliejo sodrus kaitros raudonis. 

Apsivyniojęs plaštaką sukruvinta skepeta, Džeimis atsargiai 
ištraukė durklą iš ugnies. Iš lėto ėmė artintis prie berniuko, leis- 
damas ašmenis, kol smaigalys lyg gyvas nutūpė ant jo odinės 
berankovės. 

Nuo nosinės, priglaustos prie kriaunų, pasmirdo svilėsiais; 
šis kvapas dar sustiprėjo, kai berankovės striukės priekiu įkan- 
din durklo ašmenų ėmė kilti plona išdeginta linija. Smaigalys, 
kuris vėsdamas tamsėjo, sustojo po pat užkeltu į viršų vaikiščio 
smakru. Plono kaklo įdubose sublizgo siauri prakaito takeliai. 

- Taigi, ką gi, ko gero, nesu dar pasirengęs tavęs žudyt - ko! 
kas. - Džeimis kalbėjo tyliai, intonacijoje buvo justi paslėptas 
grasinimas, juo baisesnis, kad suvaldytas. - Su kuo tu žygiuoji? 

Klausimas šmaukštelėjo it botagas, o klausantieji net krūp- 
telėjo. Ginklo galiukas truputį priartėjo, nakties vėjelis sklaidė 
nuo jo rūkstantį dūmą. 

- Aš ne... aš nesakysiu! - išstenėjo berniokas ir kietai su- 
čiaupė lūpas, o jautria gerkle perbėgo virpulys. 

— Nei kaip toli apsistoję tavo bendražygiai, nesakysi? Nei 
kiek jų yra? Nei kur link jie žygiuoja? - vėl nerūpestingai pa- 
biro klausimai, o durklo ašmenys kibiai baksnojo berniukui į 
pasmakrę. Apie jo lėliukes iš visų pusių bolavo išplėstų akių 
obuoliai, bet jis vis tiek įnirtingai purtė galvą, švysčiodamas 
auksiniais plaukais. 

Rosas su Kinkaidu tvirčiau sugriebė belaisvio rankas, kad 
neištrūktų. 

Patamsėjusi geležtė ūmai visu ilgiu prisiplojo po pat apa- 
tiniu žandikaulių. Tardomasis plonai sukliko ir pasmirdo svy- 
lančia oda. 

- Džeimi! - surikau neįsivaizduojamai paklaikusi. 

Jis nepasuko galvos į mane, toliau nenuleido akių nuo be- 
laisvio, o šis, nebelaikomas už pažastų, susmuko ant kelių sukel- 
damas debesį sudžiūvusių lapų, delnais spausdamas kaklą, 

— Ponia, jums neturi tatai rūpėti, - išspaudė pro dantis 
Džeimis. 

Pasilenkęs čiupo berniuką už marškinių krūtinės ir staigiai 
trūktelėdamas pastatė ant kojų. Ašmenys lyg peteliškė pakilo 
tarp jųdviejų ir nutūpė po pat vaikinuko kaire akimi. Džeimis 
klausiamai kilstelėjo galvą ir sulaukė kad ir menko, bet aiškiai 
neigiamo krestelėjimo. 

Berniukas jau tik vos girdimai kuždėjo; turėjo atsikrenkšti, 
kad būtų galima jį suprasti. 

— N-ne, - ištarė. - Ne. Nieko jūs man negalit padaryt, kas 
priverstų jums ką nors pasakyt. 

Džeimis dar valandėlę laikė jį, įrėmęs žvilgsnį, tada paleido 
audeklo gniužulą ir žengė atbulas. 

— Ne, - lėtai pakartojo, - tau tikriausiai nieko. O kaip, jeigu 
poniai? 

Ne iš karto supratau, kad Džeimis turi galvoj mane, bet jis 
griebė už rankos ir staigiai trūktelėdamas prisitraukė, kad net 
kluptelėjau ant nelygios žemės. Atsitrenkiau į Džeimį ir jis už- 
laužė man ranką už nugaros. 

- Gal tu ir gali būt abejingas savo paties gerovei, bet tikriau- 
siai tau rūpės damos garbė, jeigu jau taip nėreisi iš kailio ją 
vaduodamas. 

Jis atsuko mane į save, sukišo pirštus man į plaukus, apsu- 
ko ir privertė atlošti galvą, o tada taip brutaliai pabučiavo, kad 
nevalingai ėmiau muistytis ir priešintis. 

Paleido plaukus, bet prisitraukė mane ir stipriai prispaudė, 
atgręždamas veidu į bernioką kitapus laužo. Šis žiūrėjo išspro- 
ginęs akis, tamsiuose išplėstuose vyzdžiuose šokinėjo liepsnų 
liežuviai. 

— Paleiskit ją! —- pareikalavo kimiu balsu. - Ką jūs ketinat 
jai daryt? 

Džeimis užkišo ranką man už iškirptės. Staigiai trūktelėjo 
ir perplėšė suknelę ir marškinius, beveik visai apnuogindamas 
krūtinę. Aš instinktyviai spyriau jam į blauzdą. Berniukas su- 
kriokė ir puolė pirmyn, bet jį vėl sulaikė Rosas ir Kinkaidas. 

— Kad jau klausi, - maloniai pasakė man už nugaros Džei- 
mis, - tai ketinu paimt šią damą tau prieš akis. Tada atiduosiu 
ją savo vyrams, tedaro, ką nori. Gal ir tu norėsi, sulaukęs eilės, 
prieš man tave nuduriant? Ar nemanai, kad vyrui netinka mirti 
nekaltam, ką? 

Aš jau grūmiausi iš visų jėgų, bet ranką it geležiniai gniauž- 
tai laikė užlaužtą už nugaros, protesto riksmus užčiaupė platus 
Džeimio delnas, kuriuo jis man užspaudė burną. Stipriai sulei- 
dau dantis į jo delno pamatą, burnoje pajutau kraujo skonį. Jis 
riktelėjo ir greit atitraukė ranką, bet tuoj vėl grąžino į vietą ir 
sugrūdo man į burną skudurą. Pro kaištį ėmiau švokšti it smau- 
giama, nes Džeimis praskyrė man ant pečių perplėštos suknios 
kraštus. Drykstelėjo linas ir multinas, ir jis apnuogino mane iki 
pusės, o rankas prispaudė prie šonų. Rosas žvilgtelėjo į mane ir 
greit nusuko akis, atkakliai įsistebeilijo į belaisvį, skruostus jam 
išmušė raudonos dėmės. Kinkaidas, ir pats vos devyniolikos, 
nustėręs žiūrėjo išpūtęs akis, nelyg musgaudis pražiota burna. 

- Liaukis! - Vaikio balsas drebėjo, bet dabar veikiau iš pasi- 
piktinimo, o ne iš baimės. - Tu... tu nešvankėli, žodžių trūksta! 
Kaip drįsti kėsintis į damos garbę, škotiškas tu šakale! - Valan- 
dėlę jis stovėjo, krūtinė kilnojosi iš susijaudinimo, paskui apsi- 
sprendė. Pakėlė galvą ir atkišo smakrą. - Puiku. Matau, garbė 
nepalieka man pasirinkimo. Paleiskit damą, ir aš jums pasaky- 
siu, ką norėsit sužinot! 

Džeimis trumpam paleido vieną mano petį. Nemačiau, kaip 
davė ženklą, bet Rosas iškart paleido sužeistą berniuko ranką 
ir nusiskubino atnešti man apsiausto, kurį per sumaištį dėl ne- 
tikėtai atsiradusio belaisvio buvau pametusi. Džeimis suėmė už 
nugaros abu riešus, nutraukė man diržą ir juo tvirtai surišo ran- 
kas. Paėmęs iš Roso apsiaustą, užmetė ant pečių ir kruopščiai 
užrišo po kaklu. Žingtelėjęs atgal, ironiškai man nusilenkė ir 
kreipėsi į savo auką. 

— Duodu tau žodį, kad prie damos nagų nebekišiu, - pa- 
reiškė jis. 


104 DIANA GABALDON 


Buvo galima pamanyti, kad jis vargais negalais tramdo pyktį 
ir užgniaužtą geismą; aš vis dėlto atpažinau, kad iš paskutiniųjų 
tvardosi, kad nesusijuoktų, ir būčiau mielai ir žvitriai jį nudė- 
jusi. 

Akmeniniu veidu vaikis vienskiemeniais žodžiais suteikė 
reikalaujamas žinias. 

Buvo vardu Viljamas Grėjus, jaunesnysis vikonto Melto- 
no sūnus. Lydėjo dviejų šimtų vyrų pulką, keliaujantį į Dan- 
barą, ten ketinantį prisidėti prie generolo Koupo armijos. Jo 
bendrai dabar apsistoję už trijų mylių į vakarus. Jis, Viljamas, 
išėjęs pavaikščioti po mišką, pamatęs mūsų laužo šviesą ir at- 
slinkęs patyrinėti. Ne, neturėjęs su savim draugo. Taip, pulkas 
sunkiai ginkluotas, gabenasi šešiolika ant vežimų užkeltų pa- 
trankų skrajoklių ir dvi šešiolikos colių mortyras. Daugumas 
karių ginkluoti muškietomis ir yra viena trisdešimties raitelių 
brigada. 

Berniukas pradėjo geibti, priveiktas streso dėl tardymo ir 
lūžusios rankos skausmo, bet pasiūlius sėstis atsisakė. Užtat at- 
sirėmė į medžio kamieną, kaire sauja apglėbęs alkūnę. 

Klausimai neišseko vos ne valandą, vis iš naujo buvo ka- 
mantinėjama to paties, gaudomi neatitikimai, kvočiama smul- 
kesnių žinių, mėginama susekti, ar neišsiduos ko nutylėjęs, apie 
ką pamelavęs. Pagaliau patenkintas, Džeimis giliai atsiduso ir 
nusisuko nuo bernioko, o šis sudribo tamsiame ąžuolo šešėlyje. 
Džeimis ištiesė ranką, nieko nesakydamas; kaip paprastai, Mer- 
ta atspėjo jo mintį ir įteikė jam pistoletą. 

Vėl atsisuko į belaisvį, knebinėdamas užtaisą ir kimšdamas 
paraką. Dvylika colių juodo metalo žvilgėjo tamsoje, ugnies at- 
švaitai sidabru šokinėjo tai ant gaiduko, tai ant parako kaiščio. 

— Galvą ar širdį? - lyg niekur nieko paklausė Džeimis, galų 
gale pakėlęs galvą. 

— A? - Berniukas prasižiojo, ničnieko nesuprasdamas. 

- Ketinu tave nušauti, - kantriai paaiškino Džeimis. - Šni- 
pai paprastai kariami, bet, vertindamas tavo galantišką poelgį, 

esu linkęs suteikti tau greitą, švarų galą. Pageidauji gaut kulką 
į galvą ar į širdį? 

Vaikinukas greitai atsitiesė, atlošė pečius. 

- O, ak taip, žinoma. - Apsilaižė, nurijo seiles. - Manau... į 
širdį. Ačiū, - pridūrė jis, aiškiai apgalvojęs padėtį. Atkišo sma- 
krą, suspaudė lūpas, dar švelnias ir vaikiškas. 

Džeimis linktelėjo, atlaužė gaiduką, tyloje po ąžuolais gar- 
siai nuaidėjo jo metalinis kliktelėjimas. 

— Palaukit! - sušuko belaisvis. 

Džeimis pažiūrėjo į jį klausiamai, nukreipęs pistoletą į liesą 
krūtinę. 

- Kaip galiu būti tikras, kad dama liks nepaliesta ir kai aš... 
kai manęs nebebus? - griežtai paklausė jaunuolis, karingai 
dairydamasis į ratu sustojusius vyrus. Viena dar jo klausanti 
ranka buvo tvirtai sugniaužta, bet vis tiek tirtėjo. Rosas išleido 
neaiškų garsą, neva nusičiaudėjo - jam pavyko išmoningai tai 
suvaidinti. 

Džeimis nuleido ginklą ir geležinės valios pastangomis išlai- 
kė iškilmingai rūsčią miną. 

- Na, - kaip visada, nuo įtampos jo škotiškas akcentas dar 
paryškėjo, - žinoma, duodu tau žodį, nors puikiai suprantu, 
kad gali kiek abejoti, ar priimti žodį iš... - jis nevalingai šypte- 
lėjo lūpų kampučiu, - gašlūno škoto. O gal priimtumei pačios 
damos patikinimą? - Jis antakio kryptelėjimu parodė į mane, ir 
Kinkaidas iškart prišoko prie manęs ir ėmė krapštyti kaištį. 

- Džeimi! - sušukau įtūžusi, kai tik turėjau atvirą burną. — 
Tai viršija visas ribas! Kaip tu šitaip galėjai? Tu... tu... 

- Gašlūne, - paslaugiai pasufleravo jis. - Arba šakale, jei tau 
taip labiau prie širdies. Ką sakai, Merta? - Jis pasisuko į savo 
leitenantą. - Kas aš, gašlūnas ar šakalas? 

Plonos Mertos lūpos rūgščiai persikreipė. 

— Sakyčiau, gaišena, jeigu atriši mergiotei rankas, pats dur- 
klu neapsiginklavęs. 

Džeimis atsiprašomai kreipėsi į kalinį: 

- Turiu atsiprašyt žmonos, kad priverčiau dalyvaut šitoj ap- 
gavystėj. Gali būt tikras, kad ji nenorom dalyvavo. 

Jis mąsliai apsižiūrėjo įkąstą ranką laužo šviesoje. 

- Žmonos! - Vaikis pastėręs dairėsi tai į mane, tai vėl į jį. 

- Patikinu tamstą, kad apkalbama ponia savo kaimynyste 
pagerbia mano patalą, ir niekuomet to nedarė prieš savo valią. 
Ir toliau nedarys, - dalykiškai pridūrė jis, - tačiau gal vis dėlto, 
Kinkaidai, kol kas jos neatriškim. 

—- Džeimsai Freizeri, - sušnypščiau pro sukąstus dantis. - 
Jeigu bent pirštu paliesi tą vaiką, gali būt tikras, kad į mano 
patalą kaip gyvas kojos nekelsi! 

Džeimis nustebęs kilstelėjo antakį. Ugnies šviesoje blykste- 
lėjo jo iltiniai dantys. 

— Na, tai bent pagrasinai tokiam neprincipingam geidulių 
vergui kaip aš, bet nemanau galįs šiomis aplinkybėmis galvot 
apie savo gerovę. Galų gale karas yra karas. 

Pistoletas, prieš tai nuleistas, vėl ėmė kilti. 

— Džeimi! - suspiegiau aš. 

Jis vėl nuleido ginklą ir perdėtai kantriai kreipėsi į mane: 

- Prašau? 

Giliai įkvėpiau, kad nuo įniršio nedrebėtų balsas. Galėjau 
tik spėti, ką jis sumanęs, ir vyliausi daranti tai, ką reikia. Šiaip 
ar taip, kai visa tai bus baigta... Man užkando žadą nuo ne- 
apsakomai malonios vizijos, kaip Džeimis raitosi ant žemės, o 
aš laikau koja primynusi jo Adomo obuolį, bet atsitokėjau, nes 
reikėjo susikaupti dėl dabartinio vaidmens. 

- Tu nė menkiausio įrodymo neturi, kad jisai šnipas, - pa- 
reiškiau. - Juk sako, kad netyčia užklydo. Kam nebūtų smalsu, 
jei miško tankmėj pamatytų laužą? 

Džeimis linktelėjo, klausydamasis argumentų. 

- Taigis, o kaip pasikėsinimas nužudyti? Šnipas ar ne šnipas, 
jis bandė mane nudėti ir tą prisipažįsta. 

Džeimis švelniai palietė šviežią įdrėskimą ant kaklo. 

— Tai žinoma, kad bandė, - karštai ginčijausi aš. - Juk sakosi 

žinojęs, kad tu nusikaltėlis. Po velnių, juk už tavo galvą pažadė- 
ta gera kaina, dėl Dievo meilės! 

Džeimis abejodamas kasėsi smakrą, galų gale atsisuko ir pa- 

— Na, čia rimtas argumentas, - pasakė jis. - Viljamai Grėjau, 
tavo advokatė neblogai tave gina. Nei princas Karolis, nei aš 
pats neturim mados neteisėtai galabyt žmonių, nesvarbu, prie- 
šai jie ar draugai. 

Jis pamojo Kinkaidui, kad prieitų. 

- Kinkaidai, judu su Rosu veskit šį žmogų ta kryptim, kur 
sako esant jo stovyklavietę. Jeigu pasirodys, kad jis mums tie- 
są sakė, pririškit jį prie medžio per mylią nuo stovyklos žygio 
kryptim. Jį ten rytoj atras draugai. Jeigu pasirodys, kad mums 
primelavo... - jis padarė pauzę, įsmeigęs į belaisvį šaltą žvilgs- 
nį, - perpjaukit jam gerklę. 

Tada pažiūrėjo vaikinui į akis ir nė kiek nesišaipydamas 
pasakė: 

— Dovanoju tau gyvybę. Tikiuosi, tinkamai ją panaudosi. 

Jis užėjo man už nugaros ir perpjovė raištį, kuriuo buvo 
surišti riešai. Kai įniršusi atsigręžiau, pamojo, kad eičiau prie 
berniuko, kuris staiga atsisėdo ant žemės po ąžuolu. 

— Gal būsi tokia maloni ir pasirūpinsi berniuko ranka, kol 
neišėjo? 

Veide neliko nė pėdsako to apsimestinio nuožmumo, Džei- 
mis žvelgė be jokios išraiškos. Vokai buvo primerkti, todėl ne- 
galėjau pažiūrėti į akis. 

Nė žodžio netarusi, nuėjau prie berniuko ir atsiklaupiau gre- 
ta. Atrodė apdujęs ir nesipriešino nei apžiūrimas, nei tada, kai 
ėmiausi tvarkyti ranką, nors procedūra turėjo būti skausminga. 

Perplėštas suknelės korsažas vis taikėsi nuslysti nuo pečių, 
ir dešimtą kartą taisydamasi tai vieną, tai kitą pusę patyliukais 
keiksnojau. Berniuko dilbio kaulai po oda buvo lengvi ir kam- 
puoti, ne ką storesni už mano. Uždėjau įtvarą ir parišau ranką 
savo skara. 

- Lygiai lūžę, - pasakiau jam, stengdamasi išlaikyti beasme- 
nį toną. - Pasistenk bent dvi savaites nejudinti. 

Jis linktelėjo, į mane nežiūrėdamas. 

Džeimis tuo tarpu sėdėjo ant rąsto ir stebėjo mano manipu- 
liacijas. Tankiai kvėpuodama, priėjau prie jo ir iš peties skėliau 
antausį. Ant skruosto nuo smūgio liko balta žymė, o akys pa- 
vandenijo, bet jis nepajudėjo, nė jo veido išraiška nepasikeitė. 

Kinkaidas pastatė berniuką ant kojų ir, įrėmęs ranką į nu- 
garą, nustūmė į aikštelės pakraštį. Prieš žengdamas į šešėlį, jis 
sustojo ir atsisuko. Vengdamas žiūrėti į mane, kreipėsi tik į 
Džeimį. 

- Esu jums skolingas gyvybę. Labai norėčiau, kad taip ne- 
būtų, bet jūs tą dovaną man primetėte, privalau laikyti ją garbės 
skola. Tikiuosi ateity tą skolą grąžinti, o kai ji bus išmokėta... - 
nuo tramdomos neapykantos berniukui balsas sudrebėjo ir ne- 
teko viso oficialumo, nes nugalėjo nuoširdūs jausmai, - ...tada 
aš jus užmušiu! 

Džeimis pakilo nuo rąsto ir išsitiesė visu ūgiu. Žvelgė ra- 
miai, pašaipos - nė pėdsako. Iškilmingai nulenkė galvą išvyks- 
tančiam savo belaisviui. 

— Jei šitaip, pone, belieka viltis, kad daugiau nesusitiksim. 

Vaikinukas atlošė pečius ir atsakydamas oficialiai nusilenkė. 

— Grėjai, sere, pareigos nepamiršta, - pasakė jis ir pranyko 
tamsoje, lydimas Kinkaido. 

Valandėlę visi diskretiškai luktelėjo, sulaikę kvapą, kol če- 
žėdami per lapus tamsoje nutolo žingsniai. Tada pradėjo juok- 
tis - iš pradžių pro nosį sukrizeno kažkuris vyras, paskui jį ėmė 
kikenti kitas. Vis dar negarsus, juokas ratu apskriejo būrį, nuo- 
lat stiprėdamas. 

Džeimis žengė žingsnį į rato vidurį, apžvelgdamas savo vy- 
rus. Juokas staiga nutilo. Jis žvilgtelėjo į mane ir paliepė: 

- Eik į palapinę. 

Pastebėjęs mano išraišką, sugriebė už riešo dar nespėjus iš- 
kelti rankos. 

- Jeigu vėl ruošiesi skelti man antausį, bent jau leisk kitą 
skruostą atsukt, - sausai pasakė. - Be to, manau, galiu tave nuo 
šio vargo išvaduot. Ir vis tiek geriau drožk į palapinę. 

Jis paleido mano ranką ir dideliais žingsniais priėjo prie pat 
laužo. Įsakmiu galvos judesiu sukvietė jau išsibarstyti spėjusius 
vyrus krūvon - šie rinkosi nenoriai, kiek nepatiklūs. Veiduose 
šešėliai paryškino juodas akiduobes, ir akys dėl to regėjosi di- 
delės, išplėstos. 

Ne viską supratau, ką Džeimis sakė, nes kalbėjo keistai maišy- 
damas geilų ir anglų kalbas, bet tiek pagavau prasmę, kad supra- 
tau, jog tyliu, ramiu tonu, nuo kurio klausantieji, regėjos, akme- 
nėja, jis reikalavo nurodyti, kas tokie tą vakarą turi eiti sargybą. 

Žvilgsniai vogčia ėmė lakstyti šen ir ten, vyrai neramiai pa- 
trypčiojo ir lyg pavojaus akivaizdoje glaudžiau susimetė į būre- 
lį. Bet tada tankios gretos prasiskyrė ir į priekį žengė du kariai; 
jie vos kartą pakėlė akis, tada vėl nudūrė į Žemę ir taip stovėjo, 
surėmę pečius, nudelbę žvilgsnius, toli nuo bičiulių paramos. 

Tai buvo broliai Makliurai, Džordžas ir Sorlis. Panašaus am- 
žiaus, pradėję ketvirtą dešimtį, jiedu kaltai stypsojo greta vienas 
kito, nuo sunkaus darbo įdiržusių rankų pirštai trūkčiojo lyg 
netverdami noru susikibti, lyg taip būtų bent truputėlį drąsiau 
artėjančios audros akivaizdoje. 

Stojo trumpa pauzė - Džeimis be žodžių nužiūrinėjo nusi- 
kaltusius sargybinius. Tada ištisas penkias minutes nemaloniai 
auklėjo juos tuo pačiu ramiu, tyliu balsu. Iš vyrų būrelio nebuvo 
girdėti nė menkiausio garso, o Makliurai, abu kresni vyrukai, 
atrodė, nuo to barimo svorio mažėja ir traukiasi. Nusišluosčiau 
prakaituojančius delnus į sijoną, slapčia džiaugdamasi, kad ne 
viską suprantu, ir jau pradėjusi gailėtis, kad nepaklausiau Džei- 
mio patarimo ir negrįžau palapinėn. 

Po minutės ėmiau dar labiau to gailėtis, nes Džeimis ūmai 
kreipėsi į Mertą, kuris, laukdamas komandos, stovėjo apsigin- 
klavęs odine juosta, kokių dviejų pėdų ilgio, viename gale su- 
mazgyta, kad geriau kibtų. 

— Išsivelkat ir stojat man priešais, abu. 

Makliurai iškart sujudo, ėmė nerangiais pirštais čiupinėtis 
marškinių raištelius, lyg nekantraudami paklusti, su palengvė- 
jimu atsikvėpę, kad įžanga pagaliau baigta ir išmušė sąskaitų 
valanda. 

Pamaniau, kad galiu apsivemti, nors ir supratau, kad skirta 
palyginti lengva bausmė, turint galvoje tais laikais įprastą to- 
kių dalykų vertinimą. Progumoje nebuvo girdėti nė garso, tik 
pliaukšėjo diržas ir retkarčiais kuris plakamasis aikteldavo ar 
sudejuodavo. 

Sulig paskutiniu kirčiu Džeimis nuleido diržą prie šono. 
Buvo visas išprakaitavęs, purvini drobiniai marškiniai lipo prie 
nugaros. Linktelėjo Makliurams, girdi, paleidžia, ir rankove nu- 
sišluostė drėgną veidą, vienas iš brolių tuo metu pasilenkęs rin- 
ko numestus marškinius, o kitas, ir pats sunkiai pastovėdamas, 
ramstė jį iš kito šono. 

Miško aikštelėje vyrai per bausmės vykdymą, regėjos, aps-- 
kritai liovėsi net kvėpavę. Dabar būreliu nuvilnijo tylus šurmu- 
liukas, tartum visi kartu būtų iš palengvėjimo atsikvėpę. 

Džeimis nužvelgė juos ir nežymiai papurtė galvą. Pakilęs 
nakties vėjas ėmė kedenti jam plaukus viršugalvyje. 

- Negalim sau leist būt neatidūs, brangieji mano, - tyliai 
pasakė jis. - Nė vienas mūsų. - Giliai įkvėpė ir rūgščiai vyptelė- 
jo. - Ne išimtis nė aš pats. Tai mano niekuo nepridengtas laužas 
atviliojo bernioką pas mus. 

Kaktą iš naujo išmušė prakaito lašai, Džeimis šiurkščiai per- 
sibraukė per veidą atgalia ranka ir nusišluostė ją į kiltą. Linkte- 
lėjo Mertai, kuris niaurus stovėjo atstu nuo kitų vyrų, ir atkišo 
mažajam gentainiui odinį diržą. 

— Ar malonėtumėt, sere? 

Akimirką padvejojęs, Merta gyslota ranka paėmė diržą. Jo 
juodose akutėse sužibo kažkokia keista išraiška, gal panaši į 
pašaipą. 

— Su malonumu... sere. 

Džeimis atsuko nugarą savo vyrams ir pradėjo sagstytis 
marškinius. Pamatė mane, suakmenėjusią tarp medžių kamie- 
nų, sutiko mano žvilgsnį ir ironiškai klausiamai kilstelėjo ant- 
akį. Noriu pažiūrėti? Aš paklaikusi įnirtingai papurčiau galvą, 
apsisukau kaip vėjas ir klupinėdama nuskuodžiau per mišką - 
kad ir pavėluotai, bet pasinaudojau jo patarimu. 


=— 

Tiesą sakant, į palapinę nėjau. Mintis apie tvankią, ankštą 
jos erdvę man buvo nepakeliama; veržė krūtinę ir trūko oro. 

Lengviau atsikvėpiau pribėgusi nedidelį skardį iškart už pa- 
lapinės. Sustojau mažoje aikštelėje, tėškiausi visu ūgiu ant že- 
mės ir abiem rankom užsidengiau galvą. Nenorėjau nė iš tolo 
girdėti paskutinio veiksmo tos dramos, vykstančios man už 
nugaros prie laužo. 

Po plika oda šiurkšti žolė atrodė šalta, susigūžiau ir susi- 
siaučiau apsiaustu. Susivyniojusi į kokoną ir atsitvėrusi tūnojau 
klausydamasi, kaip daužosi širdis, laukdama, kol nurims jaus- 
mų sumaištis. 

Po kiek laiko išgirdau, kaip nedidelėmis grupelėmis po ke- 
turis ar penkis vyrai grįžta ten, kur buvo įsikūrę miegoti. Apsi- 
muturiavusi audeklu aiškiai nesupratau, ką jie kalba, bet, iš gar- 
sų sprendžiant, ėjo pritilę, tik persimesdami vienu kitu žodžiu, 
gal kiek nusigandę. Tik po kurio laiko suvokiau, kad jis neto- 
liese. Nieko nesakė ir nekėlė jokio triukšmo, bet staiga pajutau, 
kad jis kažkur čia pat. Kai apsiverčiau ir atsisėdau, pamačiau 
jo sukumpusią nugarą — sėdėjo ant akmens, galvą nuleidęs ir 
parėmęs ant sukryžiuotų rankų. 

Draskė prieštaringi jausmai - norėjau paglostyti jam galvą, 
bet taip pat magėjo stverti akmenį ir ją suknežinti, dėl to nepa- 
dariau nei viena, nei kita. 

— Kaip tu? - po valandėlės paklausiau tokia neutralia into- 
nacija, kokią tik pavyko nutaisyti. 

— Gerai, apsieisiu. 

Džeimis pamažu atsitiesė ir atsargiai pasirąžė, giliai atsi- 
dusdamas. 

-— Atsiprašau dėl suknelės, - po minutės pasakė jis. 

Suvokiau, kad patamsy jam matyti boluojanti mano nuoga 
oda, ir staigiai susigriebiau apsiausto skvernus. 

— Ak, dėl suknelės? - nusistebėjau su geroka nuoskauda. 

Jis vėl atsidūsėjo. 

— Taigis, ir dėl visa kita taip pat. - Jis patylėjo, tada pridū- 
rė: - Pamaniau, gal tu neprieštarausi paaukoti savo drovumą, 
kad galėčiau neskriaust to bernelio, bet reikalai taip susiklostė, 
kad nespėjau tavęs atsiklausti. Jeigu klydau, ponia, tuomet mel- 
džiu atleidimo. 

— Nori pasakyti, kitaip būtum toliau jį kankinęs? 

Jis suirzo ir nesistengė to nuslėpti. 

— Dar to betrūko - kankinęs! Aš jam nieko nepadariau. 

Aš tvirčiau susisiaučiau apsiaustu. 

- Ak, sulaužyt ranką ir paženklint įkaitintu peiliu, tavo nuo- 
mone, ne kankinimas? 

- Ne. 

Jis bėgte perbėgo tuos kelis mus skiriančius jardus žolės, 
čiupo man už alkūnės ir privertė atsisukti. 

- Paklausyk. Savo kvailą ranką jis pats susilaužė, bandyda- 
mas išsiveržti, kai tai buvo ne jo jėgoms. Jis ne mažiau drąsus 
nei kuris mano vyrų, bet visiškai nepatyręs grumtynėse vienas 
prieš vieną. 

- O durklas? 

Džeimis piktai prunkštelėjo. 

— Pamanyk! Popa po ausyte, daugiau nieko, rytoj vakare iš- 
vis nebeskaudės. Žinoma, nudeginau, bet pagąsdint norėdamas, 
o ne sužeist. 

— Šit kaip. 

Ištraukiau ranką ir pasukau į miško tankmę, dairydamasi, 
kur mūsų palapinė. Mane pasivijo jo žodžiai: 

— Sasenach, būčiau galėjęs aš jį sutraiškyt. Būtų buvusi košė, 
ir tikriausiai ilgam. Man labiau prie širdies išsiverst be tokių 
priemonių, jei tik įmanoma. Turėk galvoj, Sasenach... - iš tam- 
sos sklindantis balsas suskambo grėsmingai, - kada nors man 
gali tekti. Turėjau sužinot, kur jo sėbrai tūno, kuo ginkluoti ir 
visa kita. Įbaugint nesisekė, tad turėjau prigaut arba palikt iš jo 
šlapią vietą. 

- Jisai sakė, kad niekaip jo neprakalbintum. 

— Jėzau Kristau, Sasenach, žinoma, kad būčiau prakalbi- 
nęs, - atsakė Džeimis pavargusiu balsu. - Kiekvieną gali pri- 
veikti, jeigu esi pakankamai pasirengęs jį perlaužt. Kas jau kas, 
o aš tai Žinau. 

- Taip, - tyliai pritariau, - tikriausiai Žinai. 

Kurį laiką nė vienas iš mudviejų nepratarė nė žodžio ir neju- 
dėjo. Buvo girdėti, kaip vyrai taisosi naktigulto, retsykiais į kietą 
žemę sutrepsėdavo auliniai batai arba sučežėdavo lapai, kaupiami 
į šūsnį, kad rudens naktį būtų šilčiau. Akys pakankamai apsipra- 
kokių trijų dešimčių pėdų, po dideliu maumedžiu. Įžiūrėjau ir 
Džeimį - jo siluetas juodavo kiek šviesesniame nakties fone. 

- Gerai jau, - tariau galų gale. - Gerai. Jeigu reikia rinktis iš 
to, ką padarei, ir ką būtum galėjęs padaryt... na, gerai. 

- Dėkui. 

Nesupratau, ar jis šypsosi, ar ne, bet iš balso atrodė, kad taip. 

— O dėl viso kito tai velniškai rizikavai, - pasakiau. - Jeigu 
nebūčiau davusi tau dingsties jo nežudyt, ką būtum daręs? 

Stambus pavidalas krustelėjo ir gūžtelėjo pečiais, patamsy 
tyliai sukikeno. 

- Nenumanau, Sasenach. Pasiklioviau, kad ką nors sumesi. 
Jei nebūtum sumetusi... na, tikriausiai būčiau turėjęs tą bernio- 
ką nušaut. Juk negalėjau jo taip nuvilti ir tiesiog paleisti, ką? 

- Nelemtas tu škotiškas benkarte, - be įkarščio drėbtelėjau. 

Jis pratisai piktai atsiduso. 

- Sasenach, nuo vakarienės - kurios, beje, nebaigiau, - man 
kliuvo durklu į kaklą, tada buvau įkąstas, paskui antausį gavau 
ir buvau išluptas. Nemėgstu aš vaikų gąsdint nei vyrų plakt, bet 
ir viena, ir kita teko daryt. Man pašonėj, už trijų mylių, įsikūrę 
du šimtai anglų, ir aš nė nenutuokiu, ką su jais daryt. Aš pavar- 
gęs, alkanas ir man skauda. Būčiau dėkingas, jei rastum nors 
lašelį moteriškos užuojautos! 

Nuskambėjo taip graudžiai, kad prieš savo valią susijuokiau. 
Atsistojau ir priėjau prie jo. 

- Jau tikrai kad, vargšiuk. Eikš, pažiūrėsim, ar jos atrasiu. 

Jis buvo užsimetęs marškinius ant pečių, bet nesivargino 
užsisagstyti. Pakišau po jais delnus ir paliečiau karštą, švelnią 
jo nugaros odą. 

— Odos neprakirto, - padariau išvadą, sliuogdama delnu 
aukštyn. 

— Diržas neprakerta, tik gelia. 

Nuvilkau marškinius ir pasodinau, kad galėčiau nuprausti 
nugarą vėsiu šaltinio vandeniu. 

— Geriau? - paklausiau. 

— Mmmm. 

Pečių raumenys atsileido, bet kai paliečiau ypač skaudžią 
vietą, jis krūptelėjo. Apžiūrėjau įdrėskimą po ausimi. 

— Juk nebūtum iš tikrųjų jo nušovęs? 

— Kuo gi tu mane laikai, Sasenach? - juokais pasipiktino jis. 

— Škotu gašlūnu. Geriausiu atveju - besąžiniu nenaudėliu. 
Kas žino, ką toks tipas iškrės? Ką jau kalbėt apie geidulių vergą 
be jokių skrupulų. 

Jis nusijuokė drauge su manim, pečiai po delnu susipurtė. 

— Pasuk galvą. Nori moteriškos užuojautos — turėsi ramiai 
pasėdėt, kol ją teiksiu. 

- Mmm, - numykė jis. Valandėlę buvo tylu. - Ne, - galų 
gale prabilo. - Nebūčiau nušovęs jo. Bet turėjau kaip nors gel- 
bėt jo garbę po to, kai dėl tavęs taip apsijuokė. Narsus berniu- 
kas — nusipelnė jaustis vertas žudymo. 

Aš tik papurčiau galvą. 

— Niekad vyrų nesuprasiu, - sumurmėjau tepdama žaizdą 
medetkų tepalu. 

Džeimis paėmė mano rankas ir sudėjo sau pasmakrėje. 

- Tau ir nereik manęs suprast, Sasenach, - tyliai pasakė, - 
užtenka, kad myli. - Jis nulenkė galvą ir pabučiavo mano suner- 
tas rankas. - Ir valgydini, - pridūrė ir paleido jas. 

- Oho, moteriškos užuojautos, meilės - ir dar valgyt nori? - 
nusijuokiau. - Nedaug, ką? 

Balnakrepšiuose dar buvo šaltų miežinių papločių, sūrio 
ir truputis šalto kumpio. Pastarųjų dviejų valandų įtampa ir 
absurdas labiau išsekino jėgas, negu tikėjausi, todėl su apetitu 
užkirtau ir pati. Vyrai aplink mus dabar jau nebetriukšmavo, 
niekur nežioravo paliktos laužo žarijos, nespragsėjo liepsna, ro- 
danti, kad artimiausia gyva dvasia nuo mudviejų - ne už tūks- 
tančio mylių. Tik vėjas nepaliovė šnarenti sausų lapų, retsykiais 
subrazdindamas šakelę, įkliuvusią tarp didesnių šakų. 

Džeimis atsišliejo į medį, žvaigždžių šviesoje veido nebuvo 
matyti, bet iš kūno buvo aišku, kad visas kirba išdaigų. 

— Tavo gerbėjui daviau žodį, kad nekišiu prie tavęs savo 
šlykščių nagų. Tai tikriausiai reikštų, kad teks eit gulti su Merta 
ir Kinkaidu, nebent tu pakviesi mane į savo patalą. O Merta, 
beje, knarkia. 

— Tu irgi knarki, - atkirtau. 
nerdama nuo peties perplėštą suknią. 

— Na, jau neblogai pasidarbavai, jei ir nespėjai išprievartaut 
manęs. - Išsinėriau ir antrą petį, ir suplyšęs drabužis nusmuko 
man apie juosmenį. - Tai jau gal eikš ir pabaik, ką pradėjęs. 

Šiltos jo rankos priminė karštą šilką, slystantį mano oda. 

— Ką gi, gerai, - sumurmėjo įsikniaubęs man į plaukus, - 
kare kaip kare, tiesa? 


= 

- Datas aš labai prastai prisimenu, - kiek vėliau pasakiau, 
kreipdamasi į žvaigždėmis tankiai mirgantį dangų. - Ar jau gi- 
męs Migelis de Servantesas? 

Džeimis - norom nenorom - gulėjo šalia manęs ant pil- 
vo, galva ir pečiai kyšojo iš po palapinės priedangos. Pamažu 
pramerkė vieną akį ir pažvairavo į rytinį horizontą. Neaptikusi 
aušros žymių, akis iš lėto parkeliavo atgal ir su tulžinga rezigna- 
cija sustojo ties mano veidu. 

- Staiga panūdai pašnekėt apie ispanų romanus? - kiek ki- 
miai paklausė jis. 

- Šiaip ne, - paaiškinau, — tik pamaniau, gal tau bus pažįs- 
tamas terminas „donkichotiškas“. 

Džeimis pasirėmė alkūnėmis, abiem rankomis pasikasė gal- 
vą, kad iki galo pabustų, tada atsigręžė į mane, markstydamasis, 
bet budrus. 

— Servantesas, Sasenach, jau beveik prieš du šimtus metų 
gimė, ir man, gavusiam nuodugnų išsilavinimą, šis džentelme- 
nas pažįstamas. Bet ar tik tu čia kartais neturi ko asmeniška 
galvoj? 

— Skauda nugarą? 

Džeimis eksperimento dėlei susikūprino. 

- Nelabai. Tikriausiai trupučiuką sumušta. 

- Džeimi, kurių galų, dėl Dievo? - pratrūkau neištvėrusi. 

Jis padėjo smakrą ant sunertų rankų, dėl šonu paguldytos 
galvos akys ėmė atrodyti dar įkypesnės. Ta, kuri tuo metu man 
buvo matyti, šypsantis prisimerkė. 

— Na, Mertai buvo smagu. Jis man nuo kokių devynerių 
metų skolingas pėrimą už tai, kad kartą, kai nusiavė atsivėsint 
kojų, prikišau jam į aulinius medaus korių. Anuomet nepagavo 
manęs, bet kol basas vaikėsi, išmokau nemažai įdomių žodely- 
čių. Jis... 

Užčiaupiau šitą tiradą kumščiu iš visų jėgų tvodama jam į 
peties smaigalį. Užkluptas iš netyčių, jis riktelėjo ir sukniubo 
ant tos rankos, paskui pasivertė ant šono, nugara į mane. 

Aš suriečiau kelius jam už nugaros ir apglėbiau per juos- 
menį. Plati ir raumeninga, vis dar žvilganti nuo prakaito nu- 
gara užstojo žvaigždes. Pabučiavau tarp menčių, tada atsitrau- 
kiau ir švelniai papūčiau - vien dėl malonumo pamatyti, kaip 
jo oda nuo mano pirštų galiukų pašiurpsta, o ant žąsies odos 
spurgelių išilgai stuburo griovelio pasišiaušia trumpi plonyčiai 
gyvaplaukiai. 

— Kaim? - vėl paklausiau. 

Prisiglaudžiau veidu prie jo šiltos, drėgnos nugaros. Patam- 
syje randų nebuvo matyti, bet po skruostu juos jutau - plonus 
kietus rumbelius. 

Valandėlę patylėjo, kiekvienąkart jam giliai įkvepiant po 
mano ranka kilnojosi šonkauliai. 

— Na, ką gi, - tarstelėjo, tada vėl nutilo ir susimąstė. - Tiks- 
liai nežinau, Sasenach, - galų gale pasakė. - Gal maniau, kad 
nusipelniau, nes esu kaltas tau. O gal sau. 

Uždėjau delną skersai vienos mentės, plačios ir paplokščios, 
su po oda ryškiai apibrėžta kaulo briauna. 

— Man tai jau tikrai ne. 

- Šit kaip? Ar tai džentelmenui deramas dalykas išrengt 
žmoną trims dešimtims vyrų matant? - Ūmai jo balse pasigir- 
do kartėlis, ir mano rankos sustojo, ėmė stipriau jį spausti. - Ar 
kilniam vyrui dera naudoti smurtą prieš priešo belaisvį, o dar 
vaiką? Baustis dar blogiau pasielgt? 

- O ar būtų buvę geriau pagailėti manęs - ar jo - ir per 
dvi dienas prarast pusę vyrų? Tau būtinai reikėjo sužinoti. Tu 
negalėjai - ir negali - sau leisti svyruoti dėl įsivaizdavimo apie 
džentelmeniškus poelgius. 

— Taip, - sutiko jis, - negaliu. Todėl turiu lydėt tą vyrą - savo 
karaliaus sūnų, kuriuo sekti liepia man garbė ir pareiga, - ir tuo 
pat metu siekti iškreipti jo reikalą, kurį esu prisiekęs remt. Esu 
melagingai prisiekęs dėl savo mylimų žmonių gyvybės - išduo- 
du garbę dėl to, kad mano godojamieji liktų gyvi. 

- Garbė pražudė velnionišką daugybę žmonių, - pasakiau 
tamsiam jo sumuštos nugaros grioveliui. - Garbė be sveiko pro- 
to - tai kvailybė. Kilni kvailybė, bet vis tiek kvailybė. 

— Taigis, taip. Ir tai pasikeis, juk sakei man. Bet jeigu aš bū- 
siu tarp pirmųjų, kurie garbę paaukos dėl praktinės naudos... ar 
man dėl to neturi būt gėda? - Ūmai jis atsivertė veidu į mane, 
akys žvaigždžių šviesoje nerimastingai suspindo. - Aš negrįšiu 
atgal, Sasenach, dabar jau negaliu, bet kartais man širdį gelia dėl 
tos savęs dalies, kurią palikau už nugaros. 

— Tai aš kalta, - tyliai pasakiau. Liečiau jo veidą, tankius 
antakius, plačią burną ir besikalantį dygumą išilgai lygaus, ilgo 
žandikaulio. - Mano kaltė. Jeigu nebūčiau atėjusi... ir tau pasa- 
kiusi, kas įvyks... 

Mane apėmė nuoširdus sielvartas dėl to, kaip jį sugadinau, 
jaučiau gailestį dėl prarasto naivaus, kilniadvasio berniuko, 
koks jis kadaise buvo. O vis dėlto... ar kuris nors iš mudvie- 
jų apskritai galėjo rinktis, būdami tie, kas buvome? Aš turėjau 
jam papasakoti, o jis privalėjo veikti tuo remdamasis. Mintyse 
išplaukė Senojo Testamento eilutė: „Kol tylėjau, mano kaulai 
nyko nuo mano nuolatinių dejonių.“* 

Tarsi nusitvėręs šios biblinės minties gijos, Džeimis šyp- 
telėjo. 

— Ką gi, taip. Neprisimenu, kad Dievas būtų prašęs Adomo 
priimt Ievą atgal - o žiūrėk, ką ji jam padarė. - Jis palinko ir 
pabučiavo man besijuokiančiai į kaktą, tada užtempė antklodę 
ant nuogų pečių. - Mik, šonkauliuk tu mano. Rytą man reiks 
pagalbininkės. 


== 

Mane pažadino keistas žvangesys. Iškišau galvą iš po ant- 
klodės, sumirkčiojau žvelgdama ton pusėn, iš kur sklido garsas, 
ir prieš nosį per pėdą išvydau skraiste pridengtą Džeimio kelį. 


* Ps 32,3. 

— Nubudai, a? 

Staiga man prieš veidą nusileido kažkas sidabrinis ir skimb- 
čiojantis, o kaklą prislėgė sunkus svoris. 

— Kas čia, po velniais? - paklausiau sėsdamasi ir apstulbusi 
spoksodama žemyn. 

Dėvėjau kažką panašaus į karolius, padarytus iš daugybės 
trijų colių ilgio metalinių daikčiukų - visi jie, kiekvienas su 
skeltu kotu ir lanko formos viršumi, buvo suverti ant odinio 
batraiščio. Kai kurie tų geležiukų buvo viršuje surūdiję, kiti — 
naujūtėlaičiai. Visų kotelio dalis buvo išilgai subraižyta, lyg būtų 
jėga išrauti iš kokio didesnio daikto. 

- Karo trofėjai, Sasenach, - paaiškino Džeimis. 

Pakėliau akis į jį ir nuo vaizdo net suspiegiau. 

— Ak, - jis ranka palietė veidą, - pamiršau. Neturėjau laiko 
nusiplaut. 

- Tu mane mirtinai nugąsdinai, - pareiškiau, delnu spaus- 
dama plazdančią širdį. - O čia kas? 

- Anglių suodžiai, - atsakė jis pro skudurą, kuriuo jau 
šluostėsi veidą. Nuleido jį ir plačiai išsišiepė man. Patrynęs nu- 
sivalė truputį suodžių nuo nosies, smakro ir kaktos, ši - rausvai 
bronzinio atspalvio - blizgėjo pro likusius suodžių lopus, bet 
akis kaip meškėnui vis dar juosė juodi ratilai, suodžių dryžiai 
ėjo ir abipus burnos. Dar vos tik švito, ir palapinėje tvyrančioje 
blausioje šviesoje jo nutamsintas veidas liejosi su gelsvai rusvu 
fonu - drobine palapinės sienele, dėl to man kilo itin nemalo- 
nus įspūdis, kad kalbuosi su kūnu be galvos. 

- Čia juk tavo buvo mintis, - atsakė jis. 

— Mano mintis? Atrodai kaip kraštinis iš menestrelių vaidi- 
nimo. Kokią velniavą išdarinėjai? 

Tarp suodinų raukšlių jo veide blykstelėjo balti dantys. 

— Buvo komandosų antpuolis, - atsakė nesitverdamas kaily- 
je iš pasitenkinimo. - Komandosų, taip? Teisingas žodis? 

— Ak tu Dieve, - atsidusau. - Buvai anglų stovykloje? Kris- 
tau! Ne vienas, tikiuosi? 

— Gi negalėjau vyrų palikt be šitokio smagumėlio, ką? Trys 
liko tavęs saugoti, o visi kiti labai naudingai naktelę praleidom. - 
Jis išdidžiai parodė į mano vėrinį. - Vielokaiščiai nuo patrankų 
vežėčių. Patrankų negalėjom nei pasiimt, nei be triukšmo suga- 
dint, bet be ratų jie toli su jomis nenuvažiuos. O kas generolui 
Koupui iš šešiolikos skrajoklių, užklimpusių kažkur dykynėj. 

Aš kritiškai apžiūrėjau karolius. 

- Visa tai gerai, bet argi jie negali prasimanyti naujų vie- 
lokaiščių? Atrodo, ką nors panašaus būtų galima pasidaryti iš 
storos vielos. 

Džeimis linktelėjo, savimi patenkinta mina nė trupučio ne- 
pasikeitė. 

— Taigis. Galėtų. Bet kam jiems nauji vielokaiščiai, kai nėr 
naujų ratų? 

Jis pakėlė palapinės kraštą ir mostu parodė į kalvos papė- 
dę, kur dabar buvo matyti, kaip Merta, juodas kaip sudžiūvęs 
kipšas, vadovauja keliems panašiai pasidabinusiems jaunesnie- 
siems kipšams, o šie linksmai svaido į ūžiantį laužą paskutinius 
iš trisdešimt dviejų didelių medinių ratų. Viename šone gulėjo 
rietuvė metalinių ratlankių; Fergiusas, Kinkaidas ir dar vienas 
jaunuolis susimanę žaidė su jais žaidimą - lazdomis rideno pir- 
myn ir atgal. Netoliese ant rąstigalio sėdėjo Rosas, gurkšnojo iš 
raginės taurės ir iš neturėjimo ką veikti suko dar vieną ratlankį 
ant stambaus rankos dilbio. 

Tas vaizdas man sukėlė juoką. 

- Džeimi, na tu ir gudročius! 

- Gal ir gudročius, - atsiliepė jis, - bet tu tai pusnuogė, o 
mes jau išjojam. Turi ką apsivilkt? Sargybinius palikom pririš- 
tus apleistoj avidėj, bet kiti jau bus atsikėlę ir tuoj lips ant kulnų. 
Geriau jau judėkim. 

Tarsi jo žodžiams pabrėžti palapinė man virš galvos staiga 
susipurtė, mat kažkas iš vienos pusės išrovė kuoliukus. Suspi- 
gau ir nėriau ieškoti balnakrepšių, o Džeimis jau kilo prižiūrėti 
ruošimosi išvykti. 

Kol prijojom Treinento kaimą, jau buvo gerokai po pusiau- 
dienio. Įsikūręs ant kalvos aukštai virš jūros kranto, paprastai 
ramus kaimelis dabar ūžė nuo kalniečių kariuomenės. Diduma 
kariuomenės buvo matyti ant kalvų šlaitų už kaimo, prieš ne- 
didelę lygumą, kuri tęsėsi pakrantės link. Bet, kaip paprastai, 
vieni išeidavo, kiti sugužėdavo, ir Treinente buvo ne mažiau 
vyrų negu už jo ribų: daugiau ar mažiau kariškai išsirikiavę, 
traukė daliniai, šen ir ten šuoliavo pasiuntiniai - vieni raiti ant 
ponių, kiti nuosavomis kojomis, - o žmonos, vaikai ir visi kiti 
palydovai buvo tiesiog užplūdę kaimo gryčias, sėdėjo kiemuo- 
se, ramstė tvoras ir žindė kūdikius, gaudydami besislapstančios 
saulės šilumą, šūkavo pro šalį skubantiems pasiuntiniams, klau- 
sinėdami naujausių žinių. 

Mes sustojome šio knibždėlyno pakrašty, Džeimis pasiun- 
tė Mertą sužinoti, kur galima rasti lordą Džordžą Murėjų, vy- 
riausiąjį armijos vadą, o pats vienoje iš trobelių paskubomis 
apsikuopė. 

Aš ir pati būčiau norėjusi geriau atrodyti; nors tyčiomis 
ir nebuvau suodžiais išsipaišiusi, veidą tikrai puošė viena kita 
purvo dėmė, liudijanti, kad kelias naktis iš eilės nakvota lau- 
ke. Namų šeimininkė malonėjo paskolinti man rankšluostį ir 
šukas, ir kai aš, įsitaisiusi prie jos stalo, kovojau su savo nesu- 
valdomomis garbanomis, atsidarė durys ir be jokių ceremonijų 
vidun įvirto patsai lordas Džordžas. 

Paprastai nepriekaištinga jo apranga dabar buvo išsitaršiu- 
si, kelios liemenės sagos atsegtos, kaklajuostė atsirišusi kaip ir 
vienas keliaraištis. Perukas stirksojo iš kišenės, o jo paties retė- 
jančios tamsios garbanos styrojo į visas šalis pasišiaušusios, lyg 
iš nevilties būtų jas pešiojęs. 

- Dėkui Dievui! - sušuko jis. - Galų gale sveiko proto veidas! 

Jis palinko į priekį ir prisimerkęs įsispitrėjo į Džeimį. Šis iš 
ugninių plaukų jau buvo išsiskalavęs didumą suodžių, bet veidu 

sroveno tamsūs upeliukai, varvėjo ant marškinių, o ausys, ku- 
rias, paskubomis mazgodamasis, buvo pamiršęs, vis dar styrojo 
juodos kaip anglis. 

— Kas... - pradėjo klausti sutrikęs lordas Džordžas, bet nu- 
tilo, keliskart staigiai papurtė galvą, lyg baidydamas kokį vaiz- 
duotės darinį, ir pratęsė pokalbį, lyg nieko neįprasta nebūtų 
pastebėjęs. 

— Kaip eina, sere? - pagarbiai pasiteiravo Džeimis, taip pat 
dėdamasis nepastebįs kaspinėliu surištos peruko kasytės, mas- 
katuojančios iš lordo Džordžo kišenės ir viksinčios kaip šuniu- 
ko uodega, jo kilnybei lordui audringai gestikuliuojant. 

— Kaip eina? - pakartojo lordas Džordžas. - Ką gi, štai ką 
jums pasakysiu, sere! Eina kairėn, paskui eina dešinėn, tada 
pusė leidžiasi pakalnėn priešpiečių, o kita pusė traukia velniai- 
žin kur! Štai kaip eina! 

Šitaip išsiliejęs, lordas Džordžas laikinai aprimo, paskui 
pridūrė: 

- Ir tai yra jo aukštybės ištikimoji Aukštumų armija. 

Jau kiek ramiau jis pradėjo mums pasakoti, kas įvyko nuo to 
laiko, kai kariuomenė prieš dieną įžygiavo į Treinentą. 

Atvykęs su pulkais, lordas Džordžas didumą vyrų paliko 
kaimelyje ir su nedideliu daliniu nuskubėjo užimti virš lygu- 
mos iškilusios keteros. Kiek vėliau prisistatęs princas Karolis 
liko nepatenkintas dėl šio žingsnio ir taip ir pareiškė - gar- 
siai ir visiems girdint. Jo aukštybė pasiėmė pusę kariuomenės 
ir patraukė į vakarus, o Perto kunigaikštis - nominalus kitas 
vyriausiasis vadas - klusniai nusekė jam iš paskos, neva ištirti 
galimybių pulti per Prestoną. 

Armijai pasidalijus, o jo kilnybei lordui esant užsiėmus kon- 
sultacijomis su kaimiečiais, - kurie juk, velniai rautų, geriau pa- 
žįsta aplinkines žemes tiek už jo aukštybę princą, tiek už jo kil- 
nybę lordą, - taigi tuo metu jo kilnybė lordas O Salivanas, vienas 
iš princo patikėtinių airių, savo iniciatyva įsakė Lokylio Kame- 
ronų klano kontingentui įsitvirtinti Treinento šventoriuje. 

- Koupas, aišku, atsivežė porą skraiduolių patrankų ir ap- 
šaudė juos, - niūriai pranešė lordas Džordžas. - O mudu su 
Lokyliu šią popietę turėjom velniškai malonios šnekos. Visiškai 
suprantama, kad jis pasišiaušė, kai keletas jo vyrų visai be tikslo 
buvo sužeisti. Jis pareikalavo juos atitraukti, ir aš, suprantama, į 
šį jo prašymą atsižvelgiau. O čia prieina jo aukštybės buožgalvis 
O'Salivanas - tikra Dievo rykštė! - vien dėl to, kad išsilaipino 
Eriskėjuje su jo aukštybe, tasai vyras manosi esąs... na, kad ir 
kaip ten būtų, ateina jis ir zaunija, girdi, Kameronų buvimas 
šventoriuje yra esmingas - esmingas, girdit! - jeigu norim pulti 
iš vakarų. Pasakiau jam trumpai drūtai, kad jeigu ir pulsim, tai 
tik iš rytų. O šiuo metu tokia perspektyva kelia daugybę abe- 
jonių, kadangi tiksliai nežinome pusės savo vyrų buvimo vie- 
tos, - jei jau apie tai šnekam, tai ir kur pasidėjo patsai jo aukš- 
tybė, - pridūrė jis tokiu tonu, kad tapo aišku, jog princo Karolio 
buvimo vieta jam rūpi vien akademiniu požiūriu. - O jau tie 
vadai! Lokylio Kameronai ištraukė burtą, suteikiantį jiems teisę 
mūšyje kautis dešiniajame sparne - jeigu mūšis apskritai įvyks, 
žinoma, - tačiau Makdonaldai, iš pradžių pritarę tokiam susi- 
tarimui, dabartės jau tatai išsijuosę neigia ir atkakliai tvirtina 
apskritai nesikausią, jeigu negausią tradicinės savo privilegijos 
kautis dešinėje. 

Pradėjęs šį pasakojimą palyginti ramiai, lordas Džordžas 
pamažu įsiaudrino ir vėl jau pašoko ant kojų, abiem rankom 
energingai kasydamasis kiaušą. 

- Kameronai visą dieną buvo muštruojami. Iki šiol jie tiek 
kartų pražygiavo pirmyn ir atgal, kad jau nė savo pypkučių nuo 
subinių nebeskiria - dovanokit, ponia, - pridūrė jis, kai išsiblaš- 
kęs dirstelėjo į mane, - o Klanranaldo vyrai sukėlė kumštynės 
su Glengario žmonėm. - Jis nutilo atsikvėpti, atkišęs apatinį 
žandikaulį, įraudusiu veidu. - Jei Glengaris nebūtų tas, kas yra, 
aš... et, tiek to. - Jis atsainiu rankos mostu numojo į Glengarį ir 
vėl ėmė žingsniuoti po kambarį. - Gelbsti viena - kad anglai, 
atsakydami į mūsų manevrus, irgi buvo priversti paprakaituo- 

ti, - kalbėjo jis toliau. - Visas Koupo pajėgas jie ne mažiau kaip 
keturis kartus apsuko, o dabar ištempė savo dešinį sparną visai 
prie jūros kranto, tikriausiai sukdami galvą, ko gi dabar, Dieve 
padėk, mes griebsimės. 

Lordas Džordžas pasilenkė ir pažiūrėjo pro langą, lyg tikė- 
damasis pamatyti generolą Koupą, atkulniuojantį pagrindine 
gatve pasiteirauti. 

- Hm, sere... o kur tiksliai šiuo metu yra jūsiškė armijos 
pusė? 

Džeimis krustelėjo, lyg ketindamas prisidėti prie jo kilny- 
bės lordo vaikštynių po trobelę, bet aš jį sulaikiau nutverda- 
ma už apykaklės. Apsiginklavusi rankšluosčiu ir šilto vandens 
dubeniu, per jo kilnybės lordo egzegezę krapščiau suodžius iš 
savo sutuoktinio ausų. Dabar jos rausvai švytėjo, nekantriai 
atsikišusios. 

- Ant keteros, truputį į pietus nuo miestelio. 

— Tai mes vis dar laikome užėmę aukštutinę teritoriją? 

— Taip, neblogai atrodo, ką? - Jo kilnybė lordas blausiai šyp- 
telėjo. - Vis dėlto turėti aukštutines teritorijas mums palygin- 
ti menkai naudinga, jeigu imsime domėn, kad žemiau keteros 
telkšo balos ir klampūs pelkynai. Dievo akys! Pačioje keteros 
papėdėje šimtą pėdų eina šešių pėdų griovys, pilnas vandens! 
Vargu ar tarp armijų šiuo metu bus penki šimtai jardų, bet būtų 
tas pat, jeigu jas ir penki šimtai mylių skirtų - tiek mažai ką mes 
galim padaryt. 

Lordas Džordžas įkišo ranką į kišenę ieškodamas nosinės, 
išsitraukė ją ir sustojo, nieko nesuprantančiu žvilgsniu žvelgda- 
mas į peruką, kuriuo jau taikėsi nusišluostyti veidą. 

Supratingai pasiūliau jam suodiną skepetą. Jis užsimerkė, 
giliai įkvėpė pro abi šnerves, tada vėl atsimerkė ir nusilenkė 
man įprasta galantiška maniera. 

- Jūsų nuolankus tarnas, mamute. 

Jis kruopščiai nusišluostė veidą paišinu skuduru, mandagiai 
grąžino jį man ir užsivožė susivėlusį peruką ant galvos. 

— Velniai rautų mano kepenis, - aiškiai ištarė, - jeigu leisiu 
tam kvailiui prakišt mums šį užmojį. - Jis ryžtingai kreipėsi į 
Džeimį. - Freizeri, kiek jūs žmonių turite? 

- Trisdešimt, sere. 

— O arklių? 

- Šešis, sere. Ir keturis ponius kroviniams nešioti. 

- Kroviniams nešioti? Atsargas jūsų vyrams? 

— Taip, sere. Ir šešias dešimtis maišų rupių miltų, nusavintų 
vakar naktį iš anglų. Ak taip, ir dar šešiolikos colių pabūklą, 
sere. 

Paskutines žinias Džeimis suteikė taip tobulai atsainiai - pa- 
manyk, didelio čia daikto, - kad aš panūdau sugrūsti jam tą 
skepetą gerklėn. Lordas Džordžas valandėlę spoksojo į jį, tada 
nusišypsojo puse lūpų. 

— Ą-a? Eime su manim, Freizeri. Pakeliui galėsit viską man 
papasakot. 
akimis, pasičiupo kepurę ir nusekė iš paskos. 

Prie trobelės durų lordas Džordžas ūmai sustojo ir atsisuko. 
Nužvelgė Džeimio stotą nuo galvos iki kojų - apykaklė atsegta, 
surdutą paskubom persimetęs per ranką. 

— Gal aš ir skubu, Freizeri, bet mandagumui išlaikyt mums 
dar užtenka laiko. Eikit, drauguži, ir atsisveikindamas pabu- 
čiuokit žmoną. Susitiksim lauke. 

Apsisukęs ant kulno, jis man žemai nusilenkė, atstatydamas 
dešinę koją, net švystelėjo ir užsivertė peruko uodegėlė. 

— Nuolankus jūsų tarnas, mamute. 


= 

Apie armijas išmaniau užtektinai, kad suprasčiau, jog grei- 
tai nieko akivaizdaus neįvyks, ir tikrai kurį laiką nieko nevy- 
ko. Pagrindine Treinento gatve pražygiuodavo tai vienas, tai 
kitas vyrų būrys. Be tikslo slankiojo žmonos, prekeiviai, kiti 

vilkstinės palydovai ir be namų likę Treinento gyventojai, ne- 
apsispręsdami, eiti ar pasilikti. Pro minią šonu nardė pasiun- 
tiniai, nešini žinutėmis. 

Lordą Džordžą pažinojau ir anksčiau, Paryžiuje. Jis buvo ne 
iš tų Žmonių, kurie atkakliai laikosi ceremonijų, kai labiau tiktų 
imtis veiksmų, nors pamaniau, kad ateiti asmeniškai susitikti 
su Džeimiu jį paskatino veikiau ne noras sutaupyti laiko ar pa- 
sikalbėti konfidencialiai, o tai, kad princo Karolio veiksmai jį 
vedė iš kantrybės ir jis troško nusikratyti O'Salivano draugi- 
jos. Kai iš viso Aukštumų kariuomenę sudarė nuo pusantro iki 
dviejų tūkstančių vyrų, trys dešimtys nebuvo nei dievų siųstas 
išganymas, nei nevertas dėmesio menkniekis. 

Pažiūrėjau į Fergiusą, nerimstantį it švento Vito šokio ap- 
nikta rupūžė, ir nutariau, kad galiu ir pati pasiųsti vieną kitą 
žinutę. Juk sakoma: „Aklųjų karalystėje vienakis - karalius.“ 
Greit sumečiau analogišką taisyklę, paremtą patirtimi: „Kai nie- 
kas nežino, ką daryti, paklausys kiekvieno, kas turės protingą 
pasiūlymą.“ 

Balnakrepšiuose turėjom popieriaus ir rašalo. Atsisėdau, 
kone su prietaringa baime stebima namų šeimininkės, kuri tur- 
būt iki tol nebuvo mačiusi moters apskritai ką nors rašant, ir 
parašiau laiškelį Dženei Kameron. Tai ji per kalnus atvedė tris 
šimtus Kameronų klano vyrų į princo Karolio armiją, kai jis iš- 
kėlė savo vėliavą pakrantėje prie Glenfinano. Jos brolis Hju, su- 
sivėlinęs grįžti namo ir išgirdęs, kas atsitiko, strimgalviais atjojo 
į Glenfinaną užimti vado vietos savo vyrų priešakyje, bet Dženė 
atsisakė keliauti namo ir praleisti visą smagumą. Jai nepaprastai 
patiko trumpas sustojimas Edinburge, kur Karolis priiminėjo 
ištikimų pavaldinių ovacijas, bet ji ne mažiau troško ir lydėti 
savąjį princą į mūšį. 

Žiedo su antspaudu neturėjau, bet viename iš krepšių buvo 
Džeimio kepuraitė su Freizerių klano herbu ir devizu. Išrausiau 
ją ir įspaudžiau herbą į šilto vaško balutę, kuria užklijavau laiš- 
kelį. Atrodė labai oficialiai. 

- Strazdanotai škotei miledi, - nurodžiau Fergiusui ir pa- 
tenkinta pažiūrėjau, kaip jis išneria pro duris į žmonių tirštimą 
gatvėje. 

Neturėjau supratimo, kur tuo metu buvo Dženė Kameron, 
bet karininkai buvo apsistoję pastoriaus namuose prie bažny- 
čios, ir tai buvo gera pradžia. Ieškodamas Fergiusas bent jau 
neprisivirs košės. 

Sutvarkiusi tą reikalą, kreipiausi į namų šeimininkę: 

- Nagi, pažiūrėkim, ką gero turit iš antklodžių, servetėlių ir 
apatinių sijonų. 


ži 


Netrukau sužinoti, kad teisingai spėjau Dženę Kameron bū- 
siant stiprią asmenybę. Moteris, sugebėjusi suburti tris šimtus 
vyrų ir pervesti juos per kalnus stoti į kovą drauge su itališku 
akcentu šnekančiu ir brendį pamėgusiu puošeiva, būtinai turėjo 
nepakęsti nuobodulio ir pasižymėti retu talentu priversti žmo- 
nes daryti tai, ko ji nori. 

- Labai protinga mintis, - pasakė ji, išgirdusi mano pla- 
ną. - Tikriausiai pusbrolis Arčis kuo nors pasirūpino, bet, žino- 
ma, dabar jis norės būti su kariais. - Ji dar labiau atkišo tvirtą 
smakrą. - Juk tenai pats smagumas, - rūgščiai pridūrė ji. 

- Stebiuosi, kad neužsispyrėt vykti kartu, - pasakiau. 

Ji nusijuokė; smulkus, mielas veidelis su atsikišusiu smakru 
darė ją panašią į geraširdį buldogą. 

— Būčiau vykusi, jei tik būčiau galėjusi, bet negaliu, - atvi- 
rai prisipažino ji. - Hju atjojęs vis bando įkalbėti mane grįžti 
namo. Aš ir pasakiau jam, kad grįžtu... - ji apsidairė, ar kas 
nesiklauso, ir kaip sąmokslininkė pritildė balsą, - tik nesulauks. 
Negrįšiu,. kol čia galiu būti naudinga. 

Stovėdama ant trobelės slenksčio, ji susimąsčiusi apsižvalgė 
gatvėje. 

- Maniau, kad manęs jie nepaklausys, nes aš anglė, - tariau. 

- Taigi, jūsų teisybė, - sutiko Dženė, - bet paklausys ma- 
nęs. Nežinau, kiek bus sužeistųjų - duok Dieve, nedaug. - Ji 
nežymiai persižegnojo. - Bet geriausia pradėkim nuo trobų 
greta pastoriaus namo - bus mažiau vargo nešioti vandenį iš 
šulinio. 

Mergina ryžtingai žengė nuo slenksčio ir nužingsniavo ga- 
tve, o aš nupėdinau iš paskos. 

Mums gelbėjo ne tik panelės Kameron padėtis ir įtaigi as- 
menybė, bet ir tai, kad sėdėti rankas susidėjus ir laukti yra la- 
biausiai apgailėtinas žmogui pažįstamas užsiėmimas - vyrams 
jis dažniausiai mažiau žinomas, daug dažniau jis tenka mote- 
rims. Kol saulė nusileido už Treinento bažnyčios, jau buvome 
suorganizavusios ligoninės brigados užuomazgas. 


= — 


Gretimame miške buvo pradėję kristi alksnių lapai, pageltę 
gulėjo ant smėlingos žemės. Šen bei ten koks lapelis, sudžiūvęs 
iki radumo ir susisukęs, sklandė pavėjui it maža valtelė po au- 
dringą jūrą. 

Vienas iš jų sukdamasis nusklendė pro mane ir, nurimus 
vėjo gūsiui, ėmė leistis. Pagavau jį ir valandėlę laikiau ant delno, 
grožėdamasi tobulomis jį išmarginusiomis gyslutėmis, nėrinių 
skeletu, kuris liks, kai pats lapas supus. Staiga pūstelėjo vėjas, 
ir taurele susisukęs lapelis pakilo, nukrito ant žemės ir nusirito 
pavėjui ištuštėjusia gatve. 

Prisidengusi akis nuo saulės, už kaimo įžiūrėjau kalvos 
keterą, kur stovyklavo Aukštumų kariuomenė. Prieš valandą 
parsirado pusė jo aukštybės karių, kurie, žygiuodami prisidėti 
prie lordo Džordžo dalinių, iššlavė iš kaimo paskutinius atsi- 
likūsiuosius. Iš tokio nuotolio įžiūrėjau tik vieną kitą juodą 
figūrėlę pilkėjančio dangaus fone - tai šen, tai ten prie kete- 
ros prisiartindavo žmogus. Už ketvirčio mylios nuo ten, kur 
baigėsi gatvė, pamačiau užsidegant pirmuosius anglų laužus, 
šviesia liepsna suliepsnojančius gęstančioje dienos šviesoje. 

Slogus degančių durpių tvaikas iš kaimo trobų maišėsi su aš- 
tresnio kvapo anglų laužų dūmais, pro kuriuos smelkėsi sūrus 
netolimos jūros kvapas. 

Vyko visa įmanoma ruoša. Aukštumų kariuomenės šeimos 
buvo sutiktos svetingai, ir dabar jau dauguma buvo įsikūrusios 
pagrindinės gatvės trobose ir prie bendro stalo su šeimininkais 
vaišinosi jų brinkyta avižiene ir sūdyta silke. Viduje ir manęs 
laukė vakarienė, nors apetito aš neturėjau. 

Man prie alkūnės išdygo kažkas mažas ir tylus it ilgėjantys 
šešėliai. 

— Ar ateisit pavalgyt, madam? Šeimininkė jums laiko valgio 
palikusi. 

— Ak? A, taip, Fergiusai. Taip, ateisiu. 

Aš žvilgsniu apmečiau kalvos keterą, tada vėl atsisukau į 
trobeles. 

- O tu, Fergiusai, eini drauge? - paklausiau pastebėjusi, kad 
jis tebestovi gatvėje. Prisidengęs akis, žvalgėsi, kas gi vyksta ant 
keteros už miestelio. Džeimio jam griežtai buvo prisakyta likti 
su manim, bet berniukas aiškiai troško atsidurti tarp karių, be- 
siruošiančių rytdienos mūšiui. 

— A? Ak, taip, madam. 

Jis atsidūsėjo ir apsisuko, tą minutę susitaikęs su nuobodžia 
taikinga būtimi. 


= 

Ilgos vasaros dienos sparčiai trumpėjo, ir žiburį reikėjo deg- 
ti gerokai anksčiau, negu mes baigėme ruoštis. Ir sutemus lau- 
ke nepaliovė bruzdesys, o horizonte švytėjo laužų pašvaistės. 
Nenustygdamas vietoje, Fergiusas nardė po trobesius, nešiojo 
žinutes, rankiojo gandus ir nuolat vis iššokdavo iš tamsos nely- 
ginant tamsi šmėklytė žvilgančiomis iš susijaudinimo akimis. 

— Madam, - timptelėjo jis man už rankovės, kai plėšiau pa- 
klodes juostomis ir mečiau į krūvą sterilizuoti. - Madam! 

— Kas dabar, Fergiusai? 

Jis mane truputį suerzino; kaip tik skaičiau paskaitą namų 
šeimininkėms apie tai, kaip svarbu, slaugant sužeistuosius, daž- 
nai plautis rankas. 

- Toks vyras, ponia. Jis nori pasikalbėti su jo aukštybės ar- 
mijos vadu. Sako turįs svarbių žinių. 

- Taigi aš jam netrukdau, tiesa? 

Patimpčiojau nepasiduodančią marškinių siūlę, tada danti- 
mis praplėšiau kraštą ir iš visų jėgų patraukiau. Perplyšo lygiai, 
su maloniu parpimu. Išspjoviau kelis siūlgalius. Fergiusas vis 
dar kantriai laukė. 

— Gerai, - nusileidau. - Kaip tu manai - ar kaip jis mano, - 
ką aš galėčiau padaryti? 

- Jeigu man leisite, madam, - guviai paaiškino jis, - galė- 
čiau jį nuvesti pas poną. Jis tai jau tikrai galėtų susitarti, kad 
vadas su tuo vyru pasikalbėtų. 

„Jis“, aišku, bet ką galėtų padaryti, Fergiuso galva: tikriausiai 
ir vandeniu vaikščioti, paversti vandenį vynu, be kita ko, ir pri- 
versti lordą Džordžą kalbėtis su paslaptingais nepažįstamaisiais, 
kurie išlenda iš tamsybių nešini svarbiomis žiniomis. 

Nusibraukiau nuo akių plaukus; buvau susirišusi juos po 
skepeta, bet garbanotos sruogos vis lindo lauk. 

— Ar tas žmogus čia kur nors netoliese? 

Daugiau raginti nebereikėjo: Fergiusas išmovė pro atviras 
duris ir tuojau pat grįžo su liesu jaunuoliu - tas kaipmat įbedė 
į mane atkaklų žvilgsnį. 

— Ponia Freizer? 

Kai linktelėjau, jis nerangiai nusilenkė ir nusišluostė rankas 
į kelnes, tarsi nežinotų, kur jas dėti, bet jei kas pasitaikys, no- 
rėtų būti pasiruošęs. 

— M-mano vardas Ričardas Andersonas iš Vitberio. 

— Šit kaip? Puiku, - mandagiai atsakiau. - Mano tarnas sako, 
kad jūs turit kažkokių vertingų žinių lordui Džordžui Murėjui. 

Jis sukinkavo galva kaip strazdas. 

— Matot, ponia Freizer, aš šioj vietovėj visą gyvenimą gy- 
venau. Ž-žinau visas vietas, kur stovi abi kariuomenės, pažįstu 
jas kaip savo penkis pirštus. O nuo keteros, kur dabar įsikūrę 
Aukštumų pulkai, yra žemyn vedantis takas - takelis, kuris juos 
praves pro griovį papėdėje. 

- Štai kaip. 

Sulig šiais žodžiais po krūtine pajutau tuštumą. Jeigu Aukš- 
tumų daliniai rytoj turi pulti iš tekančios saulės pusės, jiems 
reikės per nakties budėjimą nusileisti nuo kalvos keteros, kurią 
dabar užima. O jei norim, kad puolimas pavyktų, aišku, kad tą 
griovį teks kaip nors pereiti ar apeiti. 

Nors maniausi žinanti, kas bus, visiškai nebuvau dėl to tikra. 
Juk buvau kadaise ištekėjusi už istoriko - pagalvojus apie Fren- 
ką, kaip paprastai, nudūrė širdį, - ir supratau, kokie nepatikimi 
dažnai esti istorijos šaltiniai. Be to, anaiptol nežinojau, ar mano 
pačios buvimas galėtų ką nors pakeisti ir ar tikrai pakeis. 

Akimirkos dalelę karštligiškai mėginau įsivaizduoti, kas nu- 
tiktų, jeigu mėginčiau sutrukdyti Ričardui Andersonui pasikal- 
bėti su lordu Džordžu. Ar pasikeistų rytdienos mūšio baigtis? 
Ar Aukštumų kariuomenė - o kartu ir Džeimis su savo vyrais - 
būtų išžudyta bebėganti pelkėtais šlaitais žemyn ir suvirstų į 
griovį? Ar sugalvotų lordas Džordžas kitą veiksmingą planą? 
O gal Ričardas Andersonas tiesiog nueitų pats vienas ir rastų 
būdą pasikalbėti su lordu Džordžu, nesvarbu, ką daryčiau aš? 

Nenorėjau eksperimento dėlei leistis į tokią riziką. Pažiūrė- 
jau į Fergiusą, mindžikuojantį ir nekantraujantį bėgti. 

— Kaip manai, rastum šeimininką? Ant tos keteros tamsu 
kaip anglių rūsy. Nenorėčiau, kad judu abu per klaidą nušautų, 
ten maklinančius. 

— Rasiu jį, madam, - pasitikėdamas savimi pareiškė Fer- 
giusas. 

Tikriausiai ir ras. Džeimio atžvilgiu jis lyg ir kokį radarą 
turėjo. 

— Na, gerai, - nusileidau. - Bet tik, dėl Dievo meilės, būkit 
atsargus. 

— Oui, Madame! 

Jis akimoju spruko pro duris, iš nekantrumo tiesiog nerda- 
masis iš kailio. 

Praėjus pusvalandžiui po to, kai jie išėjo, aš pasigedau ir 
peilio, kurį buvau palikusi ant stalo. Ir tik tada su siaubu pri- 
siminiau, kad nors perspėjau Fergiusą saugotis, visai pamiršau 
liepti jam sugrįžti. 


= 


Priešaušriais, vos ėmus brėkšti, nugriaudė pirmosios pa- 
trankos - duslus gaudimas, regis, aidėjo per lentas, ant kurių 
gulėjau. Mano sėdynė susispaudė - nevalingai priplojo nesamą 
uodegą, o ranka sugniaužė greta manęs po antklode gulinčios 
moters pirštus. Kai Žinai, kad kažkas įvyks, turėtum jaustis nors 
kiek saugiau, bet kažkodėl niekad taip nebūna. 

Viename trobelės kampe kažkas negarsiai sudejavo, ir mano 
kaimynė tyliai sumurmėjo: „Jėzau Marija ir Juozapai šventas, 
saugok mus.“ Nuvilnijo bruzdesys, moterys ėmė kilti. Mažai 
kas kalbėjo, lyg visų ausys būtų pastatytos ir gaudytų garsus iš 
mūšio lauko žemumoje. 

Pastebėjau vieno Aukštumų kalniečio žmoną, ponią Mak- 
ferson, palei pilkėjantį langą lankstančią savo antklodę. Jos išsi- 
gandęs veidas atrodė tuščias, ir kai iš apačios ataidėjo dar viena 
dundesio banga, ji krūptelėjo ir užsimerkė. 

Vis dėlto žinojimas nėra bevertis, apsigalvojau aš. Šioms 
moterims nežinoma nieko apie slaptus takus, puolimus saulei 
tekant ir netikėtus atsitraukimus. Šios moterys dabar žinojo tik 
viena - kad jų vyrai ir sūnūs stovi prieš keturiskart gausesnės 
anglų armijos patrankų ir muškietų ugnį. 

Net geriausiais laikais spėti ateitį yra rizikingas reikalas, ir aš 
supratau, kad jos manęs nesiklausys. Dabar galėjau tik stengtis 
jas kuo labiau užimti. Mintyse šmėstelėjo vaizdas - tekanti sau- 

lė spindi liepsninguose plaukuose, kurie jų savininką daro pui- 
kiausiu taikiniu. Įkandin šio atplaukė ir kitas vaizdas: berniukas 
voveriuko dantimis, ginkluotas vogtu virtuviniu peiliu ir akyse 
švytinčiu tikėjimu karo žygių šlove. Užsimerkiau pati ir per jėgą 
nurijau seiles. Ir man pačiai geriausias vaistas dabar - nesėdėti 
rankų susidėjus. 

- Ponios! - sušukau. - Mes jau daug nuveikėme, bet dar 
daugiau laukia. Mums reikės verdančio vandens. Katilų virinti, 
prikaistuvių mirkyti. Avižinės košės tiems, kurie galės valgyti, 
pieno tiems, kurie negalės. Lajaus ir česnakų. Medinių lentelių 
įtvarams. Butelių ir ąsočių, puodelių ir šaukštų. Siuvimo adatų 
ir storų siūlų. Ponia Makferson, ar malonėtumėt... 


i 

Apie mūšį žinojau ne kažin ką - tik kuri pusė turi laimėti 
ir kad jakobitai patirs tik „nedidelių“ nuostolių. Iš tolimoje at- 
minties kertelėje užsilikusio vadovėlio puslapio atkapsčiau dar 
ir tokią nuotrupą: „...o jakobitai triumfavo, jų nuostoliai siekė 
tik trisdešimt aukų“. 

Žuvusiųjų, pataisiau. Sužeistasis slaugos požiūriu — taip pat 
auka, ir iki to meto, kol saulė išsikapstė iš rūko ir užkopė į vi- 
dudienio aukštumas, tokių mano troboje laukė gerokai daugiau 
negu trys dešimtys. Mūšio nugalėtojai triumfuodami pamažu 
grįžo į Treinentą, ir jų triukšmingi šūkavimai kėlė dvasią nu- 
kentėjusiems draugams, 

Kad ir keista, jo aukštybė įsakė pirmiausia išgabenti iš mūšio 
lauko sužeistus anglus ir jais atidžiai pasirūpinti. „Jie - mano 
Tėvo vasalai, — tvirtai pareiškė jis taip ištardamas didžiąją T, kad 
būtų aiškiausiai girdima, - ir prašom man juos gerai prižiūrėt.“ 
Tą valandėlę, regis, jam išsprūdo iš atminties faktas, kad ir Aukš- 
tumų kariai, ką tik laimėję jam mūšį, yra jo Tėvo valdiniai. 

— Kai taip elgiasi Tėvas ir Sūnus, - tai išgirdusi sumurmėjau 
Dženei Kameron, - Aukštumų kariuomenei verčiau tikėtis, kad 
Šventoji Dvasia nesumanys šiandien nusileisti iš dausų. 

Ponią Makferson, sprendžiant iš išraiškos, tokia šventvagiš- 
ka šneka tikriausiai sukrėtė, užtat Dženė nusijuokė. 

Šventiški geilų šūksniai ir džiaugsmingas rėkavimas stelbė 
duslias dejones sužeistųjų, kurie buvo gabenami neštuvais iš 
lentų ar paskubomis surištų muškietų, o dar dažniau ėjo patys, 
ramstydamiesi į draugų pečius. Kai kurie sužeistieji atklibikš- 
čiuodavo savo jėgomis, spinduliuojantys ir apgirtę iš pasididžia- 
vimo - skaudančios žaizdos jiems atrodė tik menkas nepatogu- 
mas, palyginti su šlovingu jų tikėjimo patvirtinimu. Nors jie čia 
atėjo dėl sužeidimų, kuriuos reikėjo gydyti, svaiginantis pergalės 
jausmas pripildė namus pakilios nuotaikos ir linksmybės. 

- Viešpatėliau, ar matei, kaip jie skuodė lyg peliūkščiai, ku- 
riems katė mina ant uodegų? - sakė vienas pacientas kitam, 
regis, pamiršęs bjauriai parako nudegintą kairę ranką - ta buvo 
apsvilusi nuo krumplių iki peties. 

- O daugybė jau ir uodegas pametę, - atsiliepė jo draugas 
ir suprunkštė. 

Vis dėlto džiūgavo ne visi; tai šen, tai ten pamatydavai bū- 
relį pritilusių kalniečių, per kalvas nešančių sustingusį draugo 
kūną, skraistės kampu uždengtu veidu, kurį paregėtas dangus 
paliko tuščią ir bereikšmį. 

Tai buvo pirmas išbandymas mano pasirinktoms pagalbi- 
ninkėms, ir jos atlaikė iššūkį ne prasčiau už karius mūšio lauke. 
Kitaip sakant, spyriojosi, verkšleno ir tik painiojosi po kojomis, 
bet iškilus reikalui puolė į mūšį su ne mažesniu įkarščiu. 

Žinoma, net ir tuo metu nesiliaudamos skystis. 

Ponia Makmerdo grįžo nešina dar vienu pilnu buteliu ir pa- 
kabino jį nurodytoje vietoje ant trobelės sienos, tada pasilenkė 
ir pagraibė geldoje su medaus vandens buteliais. Ši pagyvenusi 
Treinento žvejo žmona, norom nenorom priversta tarnauti ka- 
riuomenei, dirbo šios pamainos girdytoja, kurios pareiga buvo 
vaikščioti nuo vyro prie vyro ir kiekvieną raginti gurkšnoti tiek 
saldinto vandens, kiek įstengia, o paskui, apsiginklavus dviem 
ar trimis tuščiais buteliais, apeiti kitą ratą rezultatams surinkti. 

- Jei neduotut jiems šitiek gert, anys mažiau ir sysiotų, - jau 
ne pirmą kartą nusiskundė ji. 

— Jiems reikia to vandens, - kantriai aiškinau - taip pat jau 
nebe pirmą kartą. - Neleidžia kraujospūdžiui kristi ir bent iš 
dalies grąžina tuos skysčius, kurių jie neteko, o kartu ir saugo 
nuo šoko... nagi, moterie, ar daug jų matei mirštant? 

Ūmai netekau kantrybės, pribaigta nuolatinio ponios Mak- 
merdo niurzgėjimo ir nepatiklumo; ir taip surūgęs jos veidas 
atrodė dar labiau gedulingas dėl beveik bedantės burnos, regis, 
sakančios: viskas prarasta, tad ko dar čia stengtis? 

—- Mfm, - numykė jinai. Kadangi neatsikalbinėdama pasi- 
ėmė butelį ir vėl nužygiavo ratu, supratau, kad šis garsas reiškė 
bent jau laikiną sutikimą. 

Išėjau į lauką atsikvėpti ir nuo ponios Makmerdo, ir nuo tro- 
belėje tvyrančio slogaus oro. Ten buvo tiršta nuo dūmų, karščio 
ir troškaus nepraustų kūnų tvaiko, ir man truputį svaigo galva. 

Gatvėse buvo pilna vyrų, girtų, švenčiančių, glėbiais nešan- 
čių grobį iš mūšio lauko. Grupelė vyrų raudonai languotomis 
Makdžilivrėjų skraistėmis tempė anglų patranką, surištą virvė- 
mis it kokį pavojingą laukinį žvėrį. Šį įspūdį sustiprino įman- 
trūs piešiniai, išgraviruoti aplink uždegimo angą ir tūtą - juose 
buvo vaizduojami pulti pasiruošę vilkai. Matyt, generolo Koupo 
pasididžiavimas, pamaniau. 

Tada pažinau mažą juodą žmogelį, jojantį ant patrankos 
tūtos, lyg šepetys buteliams šveisti į visas puses styrančiais pa- 
sišiaušusiais plaukais. Akimirką užsimerkiau ir padėkojau Die- 
vui, paskui vėl atsimerkiau ir nubėgau gatve nutraukti jo nuo 
patrankos. 

— Nelabasis! - sušukau, papurčiau berniūkštį ir apkabinau 
jį. - Ką sau manai, šitaip pabėgti? Neturėčiau tiek darbo - ap- 
tvatinčiau ausis, kad galvoj skambėtų! 

- Madam, - kvailai markstėsi jis prieš įkypą popietės sau- 
lę, - madam. 

Supratau, kad jis negirdėjo nė žodžio iš to, ką pasakiau. 

- Tau nieko neatsitiko? - paklausiau jau švelniau. 

Jis pažiūrėjo sutrikęs, nuo purvo ir parako paišinu veideliu. 
Linktelėjo, ir pro suodžius prasimušė apdujusi šypsena. 

— Madam, aš užmušiau anglų kareivį. 

- Šit kaip? 

Nesupratau, ar jis laukia sveikinimų, ar paguodos. Fergiusui 
buvo dešimt metų. 

Jis suraukė kaktą ir susuko miną, lyg labai stengtųsi kažką 
prisiminti. 

— Man atrodo, kad užmušiau. Jis nugriuvo, ir aš dūriau jam 
su peiliu. 

Sutrikęs žiūrėjo į mane, lyg galėčiau jam duoti tikslų at- 
sakymą. 

— Eime, Fergiusai, - paraginau. - Rasim tau ko pavalgyti ir 
kur pamiegoti. Daugiau negalvok apie tai. 

— Oui, madam. 

Berniukas klusniai tapsėjo man pašonėje, bet supratau, 
kad tuoj grius paslikas. Šiaip ne taip paėmiau jį ant rankų ir 
nutempiau prie trobesių bažnyčios pašonėje, kur buvau įkū- 
rusi mūsų ligoninės štabą. Iš pradžių ketinau jį pavalgydinti, 
bet kol pasiekiau tą vietą, kur O'Salivanas ne itin sėkmingai 
mėgino surikiuoti savo amunicijos vežimus, berniūkštis jau 
kietai miegojo. 

Todėl paguldžiau jį ant kušetės trobelėje, kur viena moteris 
prižiūrėjo pulką iš visur surankiotų vaikų, kol jų motinos slaugė 
sužeistus vyrus. Čia jam atrodė tinkamiausia vieta. 


=> 


Pavakary troboje grūdosi dvi ar trys dešimtys vyrų, o dvi 
mano pagalbininkės šokinėjo nuo vieno prie kito. Šiaip tame 
name gyveno penkių ar šešių asmenų šeima, tad tie vyrai, kurie 
dar pajėgė stovėti, mindžikavo ant gulinčiųjų skraisčių. Tolu- 
moje už nedidelės lygumos buvo matyti, kaip karininkai eina 
į pastoriaus namus, užimtus kariuomenės vadovybės. Vis dai- 

riausi į aptriušusias duris, nuolat atlapas, bet tarp grįžtančiųjų 
pranešti apie Žuvusiuosius ir priimti sveikinimų Džeimio ne- 
mačiau. 

Nuvijau šalin vis užslenkantį rūpesčio šešėlį, kartojau sau, 
kad ir tarp sužeistųjų juk jo nemačiau. Nuo pat ankstaus ryto 
neturėjau laiko apsilankyti nedidelėje palapinėje aukščiau įkal- 
nėje, kur tvarkingomis eilėmis gulė žuvusieji mūšyje, lyg be- 
laukdami paskutinio patikrinimo. Bet ten tai jau tikrai jo ne- 
galėtų būti. 

Tikrai ne, patikinau save. 

Durys atsilapojo ir vidun įžengė Džeimis. 

Ji pamačius ėmė truputį linkti keliai, ir aš ištiesiau ranką 
atsiremti į medinę židinio atbrailą. Jis manęs ieškojo, šaudė aki- 
mis po kambarį, tada pastebėjo, ir veidas nušvito paperkančia 
šypsena. 

Buvo visas purvinas, pajuodęs nuo dūminio parako, apsi- 
taškęs krauju ir basas, blauzdos ir pėdos - apskretusios purvais. 
Bet, regis, sveikas stovėjo ant kojų. Nebuvau linkusi kabinėtis 
prie smulkmenų. 

Kai kurie ant grindų gulintys sužeisti vyrai sveikinimo šūks- 
niais atitraukė jo žvilgsnį nuo manęs. Jis nuleido akis, šyptelėjo 
Džordžui Makliurui, kuris plačiai šypsojosi vadui, nekreipda- 
mas dėmesio į ausį, kuri laikėsi tik ant plonytės odos atplaišos, 
ir vėl grįžo žvilgsniu prie manęs. 

„Dėkui Dievui; - sakė jo tamsiai mėlynos akys, „Dėkui 
Dievui“, - atsiliepė ir manosios. 

Nebuvo laiko daugiau kam; vis dar plaukė sužeistieji, ir visi 
sveiki į kariuomenę nepašaukti kaimo gyventojai buvo priversti 
juos slaugyti. Arčis Kameronas, Lokylio brolis daktaras, suplu- 
kęs lakstė tarp trobelių, oficialiai vadovaudamas ir iš tiesų šen 
bei ten nuveikdamas kai ką gero. 

Susitariau, kad visi Freizerių klano vyrai būtų nukreipiami į 
mano trobelę, čia pati juos rūšiavau, greitosiomis įvertindama, 
kokio sunkumo sužeidimai: dar pajudančius siųsdavau į kitą 

trobą kiek toliau toje gatvėje, kur juos tvarkė Dženė Kameron, 
mirštančiuosius — kitapus gatvės, į Arčio būstinę bažnyčio- 
je, - iš tiesų maniau, kad opijaus tinktūrą dalinti jis sugeba, o ir 
aplinka gal nors kiek paguos. 

Rimtas žaizdas tvarkiau kaip sugebėdama. Lūžę kaulai kelia- 
vo į gretimą trobą, kur du chirurgai iš Makintošų dalinio galėjo 
uždėti įtvarus ir sutvarstyti. Nemirtinus krūtinės sužalojimus 
ramsčiau viename pasienyje pusiaugula, kad būtų lengviau 
kvėpuoti; neturėdama deguonies nei priemonių chirurginiam 
gydymui, nelabai kuo daugiau galėjau padėti. Sunkūs galvos 
sužeidimai buvo gabenami į bažnyčią su akivaizdžiai mirštan- 
čiais: tiems neturėjau ko pasiūlyti, ir geriau jiems buvo atsidurt 
Viešpaties rankose - jei ne Arčio Kamerono. 

Blogiausia buvo sutrupintos galūnės ir pilvo žaizdos. Steri- 
lumo laikytis nebuvo galimybės; galėjau tik viena - tarp sužeis- 
tųjų švariai plautis rankas, spirti padėjėjas daryti tą patį - bent 
jau mano akyse - ir užtikrinti, kad visi tvarsčiai būtų išvirinti. 
Nė kiek neabejojau, kad kitose trobose į tokias atsargumo prie- 
mones mojama ranka, girdi, viena gaišatis, kad ir kiek būčiau 
aiškinusi. Jeigu Angelų ligoninės seserų ir gydytojų man ne- 
pavyko įtikinti bakterijų egzistavimu, tai ko jau tikėtis iš šitos 
mišrios kompanijos, kurią sudarė škotės namų šeimininkės ir 
kariuomenės chirurgai, kurie dar ir arklius kaustė. 

Stengiausi negalvoti apie vyrus, kurie, nors ir išgydomai 
sužeisti, mirs nuo infekcijų. Lalibrocho vyrams ir dar vienam 
kitam galėjau parūpinti švarių tvarsčių ir priežiūrą švariomis 
rankomis; dėl kitų negalėjau sukti galvos. Tolimame kare Pran- 
cūzijos laukuos išmokau laikytis vieno principo: pasaulio neiš- 
gelbėsi, bet jeigu sparčiai darbuosiesi, gal ir gali išgelbėti prieš 
tave gulintį vyrą. 

Džeimis valandėlę pastoviniavo tarpduryje, vertindamas 
padėtį, tada priėjo padėti prie sunkaus darbo - pernešinėti 
sužeistuosius, kilnoti katilus karšto vandens, nešioti iš šulinio 

Treinento miestelio aikštėje švaraus vandens kibirus. Kai rū- 
pestis dėl jo nukrito nuo širdies, įsisukau į darbą, užsiėmiau 
įvairiomis smulkmenomis ir jį beveik pamiršau. 

Karo lauko ligoninės rūšiavimo punktas visuomet gerokai 
primena skerdyklą, ir ši nebuvo išimtis. Grindys čia buvo plūk- 
tinė asla - neblogas paviršius, nes sugeria kraują ir kitus skys- 
čius. Kita vertus, primirkusios vietos virsta purvynu, kur galima 
paslysti. 

Iš verdančio katilo ant ugnies kamuoliais virto garas ir 
kambaryje darėsi dar karščiau, nors ir taip jau triūsėme su- 
plukusios. Visi prakaitavo: slaugytojos - lipniu prakaitu nuo 
darbo, sužeisti vyrai - dvokiančiu, koks muša iš baimės ar nuo 
seniai išlieto įtūžio. Besisklaidantys parako dūmai kilo iš mū- 
šio lauko apačioje ir sklandė Treinento gatvėmis, skverbėsi pro 
praviras duris, akis graužianti migla kėsinosi į baltai išvirintus 
skalbinius, varvančius nuo skersinio skumbrėms džiovinti prie 
židinio. 

Sužeistieji užplūsdavo bangomis, lyg jūros mūšos išmesti, su 
kiekviena banga užvirdavo suirutė. Mes puldinėdavom pirmyn 
ir atgal, stengdamosi atsilaikyti prieš potvynio gūsį, ir galop, 
bangai atslūgus, gaudydamos kvapą likdavom tvarkytis su nauja 
krūva sudužusio laivo nuolaužų. 

Žinoma, net ir nuo labiausiai įtemptos veiklos esti atokvėpio 
valandėlių. Popiet jų pradėjo daugėti, ir netoli saulės laidos, kai 
sužeistųjų beatsirasdavo vos vienas kitas, slaugant pas mus pa- 
silikusius ligonius ėmė nusistovėti tam tikra rutina. Darbo vis 
dar buvo daug, bet bent jau rasdavai minutę atsipūsti, valandėlę 
pastovėti vietoje ir apsidairyti aplinkui. 

Stovėjau prie atvirų durų, alsavau gaivėjančiu pakrantės bri- 
zu, ir tuo metu į trobelę grįžo Džeimis, nešinas glėbiu malkų. 
Pametęs jas prie krosnies, atėjo pastovėti greta manęs, valandė- 
lei uždėjo ranką ant peties. Smakro šonu varvėjo prakaitas, ir 
aš, suėmusi prijuostės kraštą, jį nušluosčiau. 


140 DIANA GABALDON 


— Buvai kitose trobelėse? - paklausiau. 

Jis linktelėjo, pamažu atgaudamas kvapą. Buvo taip išsite- 
pliojęs veidą suodžiais ir krauju, kad sunku buvo pasakyti, bet 
man pasirodė, kad jis išbalęs. 

- Taigis. Lauke žmonės tebeplėšikauja, o visai nemažai vyrų 
vis dar nežinia kur. Mūsiškių visi sužeistieji čia, kitur - nė vie- 
no. - Jis galvos krustelėjimu parodė į kambario gilumą, kur prie 
ugniavietės jaukiai ir draugiškai gulėjo ar sėdėjo visi trys nu- 
kentėję vyrai iš Lalibrocho, geraširdiškai plūsdamiesi su kitais 
škotais. Keli į šią trobelę patekę sužeisti anglai gulėjo atskirai, 
prie durų. Jie daug mažiau plepėjo, tenkinosi proga tylomis ap- 
mąstyti nykią nelaisvės perspektyvą. 

— Nė vieno sunkaus? - paklausė manęs Džeimis, žvelgda- 
mas į anuos tris. 

Papurčiau galvą. 

— Džordžas Makliuras gali likt be ausies - sunku pasakyti. 
Bet ne, manau, jie visi pasveiks. 

- Gerai. 

Jis pavargęs nusišypsojo man ir nusišluostė sukaitusį veidą 
skraistės kraštu. Pastebėjau, kad jis ją bet kaip apsisukęs apie 
liemenį, užuot persimetęs per petį. Matyt, kad nesipainiotų, bet 
juk tikriausiai karšta. 

Pasisuko ir, ketindamas eiti, buvo beimąs butelį vandens, 
kabantį ant durų kablio. 

— Tik ne iš to! - riktelėjau. 

— Kodėl ne? - nustebo jis. Pateliūskavo plačiakaklę gertu- 
vę. - Pilnas. 

- Žinau, kad pilnas. Aš jį šlapimui naudojau. 

Laikydamas dviem pirštais, Džeimis jau taikėsi pakabinti jį 
atgal, bet aš sulaikiau. 

— Ne, pirmyn, išnešk, - paraginau. - Gali lauke išpilt, o šitą 
prisipilk prie šulinio. - Padaviau jam pilką molinį butelį, niekuo 
nesiskiriantį nuo pirmojo. - Pasistenk nesupainioti, - paslau- 
giai patariau. 

- Mmfm, - numykė jis ir dėbtelėjo į mane tuo ne mažiau 
būdingu škotišku žvilgsniu, o tada pasuko prie durų. 

- Ei! - šūktelėjau aš, aiškiai pamačiusi jį iš nugaros. - O kas 
gi čia? 

— Kas? - krūptelėjo jis ir pabandė pasižiūrėti per petį. 

— Čia! — Pirštais perbraukiau per murziną dėmę virš nu- 
smukusios skraistės, atsispaudusią ant šiurkščių drobinių marš- 
kinių, aiškiai kaip su trafaretu padarytą. - Atrodo kaip pasa- 
ga, - tariau netikėdama savo akimis. 

— Ak, ten, - atsainiai gūžtelėjo jis. 

— Ant tavęs arklys užmynė? 

- Na, netyčia, - atsakė jis, lyg teisindamas arklį. - Arkliai 
nemėgsta minti ant žmogaus, tikriausiai šlykštokas jausmas 
po kojom. 

- Tikriausiai, - pritariau, laikydama už rankovės ir neleis- 
dama jam išsisukti. - Stovėk ramiai. Po perkūnais, kaip tai 
atsitiko? 

— Nesvarbu, - priešinosi jis. - Nepasakysi, kad šonkauliai 
būtų lūžę, tik truputį nubrozdinta. 

— Nagi, tik truputį, - sarkastiškai paantrinau. Išpešusi dė- 
mėtus marškinius jam už nugaros, pakėliau jų kraštą ir aiškiai 
pamačiau ryškų lenktos pasagos įspaudą aštriai apibrėžtais 
kraštais šviesioje nugaros odoje vos virš juosmens. - Jėzau, net 
pasagos vinių galvutės matyti. 

Džeimis krūptelėjo, kai pirštu perbraukiau per žymę. 

Tai įvyko per vieną trumpą raitų dragūnų antpuolį, paaiš- 
kino jis. Prie žirgų nepratę kalniečiai, paprastai matantys tik 
žemaūgius, gauruotus Aukštumų ponius, kažkodėl buvo tikri, 
kad anglų kavalerijos žirgai išmokyti pulti juos kanopomis ir 
dantimis. Puolant raitininkams pasidavę panikai, jie nėrė po 
arklių kanopomis, įnirtingai čaižydami jiems į kojas ir papilves 
kardais ir pjautuvais, kapodami kirviais. 

— O tu manai, jie taip nemokyti? 


142 DIANA GABALDON 


— Aišku, ne, Sasenach, - nekantriai atsakė Džeimis. - Jis 
visai nebandė manęs pulti. Raitelis mėgino sprukti, bet buvo 
užspaustas iš abiejų pusių. Nebuvo jam kur dingti, kaip tik lipt 
per mane. 

Iš akių pamatęs, kad raitelis tai suprato, per sekundės dalį, 
kol jojikas dar nebuvo suraginęs gyvulio pentinais, Džeimis 
plojosi kniūbsčias ant žemės ir užsidengė rankomis galvą. 

- O tada man iš plaučių tvokstelėjo oras, - aiškino jis. - Pa- 
jutau jo srautą išsiveržiant, bet neskaudėjo. Tuo metu ne. 

Jis išsiblaškęs pasitrynė žymę delnu ir truputį susiraukė. 

— Gerai, - pasakiau ir paleidau marškinių kraštą. - O tu po 
to šlapinaisi? 

Jis įsistebeilijo į mane taip, lyg staiga būčiau apkvaišusi. 

— Tau tiesiai ant vieno inksto užlipo keturių šimtų kilogra- 
mų svorio arklys, - nekantriai paaiškinau. Laukė sužeisti vy- 
rai. - Noriu sužinot, ar tavo šlapime nėra kraujo. 

- Ak. - Jo išraiška praskaidrėjo. - Aš nežinau. 

- Na, tai pažiūrėkim, gerai? 

Vaistinėlę buvau pasistačiusi atokiau, kampe; pasikuičiau 
joje ir išėmiau mažą stiklinę urinoskopijos taurelę, įsigytą An- 
gelų ligoninėje. 

— Pripildyk ir grąžink man. 

Įteikiau indelį Džeimiui ir nusigręžiau į židinį, kur mano dė- 
mesio laukė kunkuliuojantys katilai, pilni virinamų skalbinių. 

Atsisukusi pamačiau jį vis dar truputį kritiškai tyrinėjantį 
taurelę. 

— Padėt reik, berniuk? 

Nuo demblio ant žemės į Džeimį žiūrėjo ir šaipėsi anglas 
kareivis. 

Purviname Džeimio veide blykstelėjo balti dantys. 

— Ogi taip, - atsakė jis. Pasilenkė ir atkišo indelį anglui. - 
Štai, palaikyk man, kol prisitaikysiu. 

Aplink gulintys vyrai pradėjo krizenti, valandėlei primiršę 
savo nelemtą dalią. 

Akimirką padvejojęs, anglas sugniaužė saujoje trapią taure- 
lę. Vyrui į klubą buvo tekusi porcija šratų, ir jo ranka nesilaikė 
labai tvirtai, bet jis vis tiek nusišypsojo, nors panosė jam išra- 
sojo prakaito lašeliais. 

- Statau šešis pensus, kad nepataikysi, - pareiškė jis ir tru- 
putį patraukė taurelę. Dabar ji stovėjo ant grindų už trijų ar 
keturių pėdų nuo Džeimio basų kojų pirštų. - Iš ten, kur dabar 
stovi. 

Džeimis mąsliai žvelgė žemyn viena ranka kasydamasis 
smakrą, mintyse matuodamas nuotolį. Vyras, kuriam tuo metu 
tvarsčiau ranką, liovėsi dejuoti, įsitraukęs į besirutuliojančią 
dramą. 

— Aaaa, nesakau, kad bus lengva, - nutęsė Džeimis, tyčia pa- 
ryškindamas škotišką tartį. - Bet dėl šešių pensų? Dėlei tokios 
sumelės verta pasistengt, ar ne? 

Jo akys, visuomet kiek įkypos, besišypsant pasidarė it katės. 

- Lengvi pinigėliai, berneli, - pasakė anglas, sunkiai alsuo- 
damas, bet nesiliaudamas plačiai šypsotis. - Man, žinoma. 

- Statau du sidabrinius pensus už vaikį, - riktelėjo vienas iš 
Makdonaldų klano iš kampo prie židinio. 

Anglas kareivis išverstu švarku, kaip buvo priimta žymėti 
kalinius, naršė po skvernu, ieškodamas kišenės angos. 

— Cha! Kapšas tabako - prieš! - sušuko jis ir pergalingai 
iškėlė į viršų medžiaginį maišiuką tabako. 

Iš visų pusių aidėjo šūkaujamos statomos sumos ir šiurkštūs 
juokeliai, o Džeimis tuo metu pritūpęs vaizdavo atidžiai verti- 
nąs atstumą. 

- Gerai jau, - pagaliau pareiškė jis ir atlošė pečius. - Tai 
pasiruošęs? 

Anglas ant grindų sukikeno. 

— O, aš tai jau pasiruošęs. 

— Nagi tuomet. 

Kambarys iš lūkesčio nuščiuvo. Vyrai pasikėlė ir pasirėmė 
alkūnėmis žiūrėti, pamiršę tiek diskomfortą, tiek priešiškumą. 

Džeimis apžvelgė kambarį, linktelėjo saviškiams iš Lalibro- 
cho, tada pamažu pasikėlė kilto kraštą ir pasikišo po juo ranką. 
Susikaupęs pagrabaliojo, net kaktą suraukęs, tada nutaisė abe- 
jojančią miną. 

- Kai išėjau, dar turėjau, - pasakė jis, ir visi kambaryje pra- 
dėjo kvatotis. 

Patenkintas nusisekusiu pokštu, Džeimis dar labiau pasikai- 
šė kiltą, nusitvėrė už aiškiai matomo savo įnagio ir atidžiai nu- 
sitaikė. Primerkė akis, truputį sulenkė kojas per kelius, tvirčiau 
sugniaužė pirštus. 

Nieko. 

- Užsikirto! - sukrankė vienas anglas. 

- Parakas sudrėko! - suklykė kitas. 

- Ką, berneli, tavo puštalietas be šovinių? - patraukė per 
dantį jo bendras nuo grindų. 

Džeimis abejojamai pažvairavo į savo prietaisą, išprovo- 
kuodamas dar vieną papliūpą riksmų ir juoko. Tada jo veidas 
pragiedrėjo. 

— Cha! Mano kulkų lizdas tuščias, štai kas yra. 

Jis ištiesė ranką prie butelių virtinės ant sienos, klausiamai 
žvilgtelėjo į mane, o kai aš linktelėjau, nusikabino vieną, ap- 
vertė ir ėmė kliukinti tiesiai į gerklę; vanduo tiško ant smakro, 
varvėjo ant marškinių krūtinės, o Adomo obuolys jam geriant 
teatrališkai kilnojosi. 

— Aaaa. - Jis nuleido butelį, rankove nusibraukė nuo veido 
dalį suodžių ir nusilenkė žiūrovams. - Na, ką gi, - tarė ir nu- 
leido ranką. 

Vis dėlto, pamatęs mano veidą, taip ir sustingo. Negalė- 
jo matyti atvirų durų už nugaros nei Žmogaus, stovinčio prie 
slenksčio, bet tikriausiai kambaryje staiga stojusi tyla jam pa- 
sufleravo, kad visi statymai atšaukiami. 


ži 

Jo aukštybė princas Karolis Eduardas nulenkė galvą ir žen- 
gė po stakta į vidų. Lankyti sužeistųjų jis susiruošė pasipuošęs 
slyvų spalvos aksominiais bridžiais su priderintomis kojinėmis, 
nepriekaištingai švariais baltiniais ir - be abejo, norėdamas 
parodyti solidarumą su daliniais - Kameronų klano languoto 
audinio liemene ir surdutu, per petį persimetęs dar ir skraistę 
su Kerngormo sege. Plaukai buvo ką tik nupudruoti, o ant krū- 
tinės blizgėjo Šv. Andriejaus ordinas. 

Princas sustojo tarpduryje, tauriai įkvėpdamas kiekvie- 
ną matantįjį ir pastebimai užtverdamas kelią esantiesiems už 
nugaros. Lėtai apsidairė, žvilgsniu pamatavo dvidešimt penkis 
kaip silkės statinėje ant grindų suguldytus sužeistuosius, prie 
jų pritūpusius pagalbininkus, kampe sumestą šūsnį sukruvin- 
tų tvarsčių, vaistais ir medicinos instrumentais nubertą stalą ir 
mane, stovinčią už jo. 

Jo aukštybė apskritai ne ypač vertino moteris kariuomenė- 
je, tačiau mandagumo taisyklės jam buvo gerai įskiepytos. Kad 
ir sukruvintu bei apvemtu sijonu, aš jam buvau moteris, ir šio 
fakto nė kiek nekeitė tai, kad man iš po skepetos į visas puses 
stirksojo pustuzinis netvarkingų plaukų kuokštų. 

— Madam Freizer. - Jis man grakščiai nusilenkė. 

- Jūsų aukštybe. - Aš tūptelėjau, vildamasi, kad princas il- 
giau neužsibus. 

- Jūsų triūsai mūsų labui, madam, yra didžiai vertinami, - 
pasakė jis su kiek ryškesniu negu paprastai itališkų akcentu. 

— Mm, ačiū, - padėkojau. - Atsargiai, nepaslyskit ant kraujo. 

Princas aplenkė mano nurodytą balą truputį suspaudęs de- 
likačias lūputes. Tarpduriui atsilaisvinus, vidun suėjo Šeridanas, 
O'Salivanas ir lordas Balmerinas, dar padidindami kamšatį tro- 
belėje. Atlikęs mandagumo priedermę, Karolis atsargiai pritūpė 
tarp dviejų šiaudinių čiužinių. 

Švelniai uždėjo vienam vyrui ant peties ranką. 

- Kuo jūs vardu, mano narsusis drauge? 

— Džilbertas Manro... hm, jūsų aukštybe, - skubiai pridūrė 
vyras, princo akivaizdoje persiėmęs pagarbia baime. 

Pirštai gražiai sutvarkytais nagais palietė tvarsčius ir įtvarus, 
kurie saugojo Džilberto Manro dešinės rankos likučius. 

- Didi jūsų auka, Džilbertai Manro, - paprastai tarė Ka- 
rolis. - Pažadu jums, kad ji nebus pamiršta. - Jis delnu per- 
braukė per šeriuotą skruostą, ir Manro paraudo iš malonaus 
sumišimo. 

Prieš mane laukė vyras, kuriam reikėjo susiūti žaizdą gal- 
voje, bet vis tiek įsigudrinau akies krašteliu stebėti, kaip Karolis 
suka ratą, kalbindamas sužeistuosius trobelėje. Jis pamažu ėjo 
nuo vieno patalo prie kito, nė vieno nepraleisdamas, kiekvieno 
pasiklausdamas, kuo vardu ir iš kur kilimo, šiltai dėkodamas, 
sveikindamas ir reikšdamas užuojautą. 

Vyrai, tiek anglai, tiek kalniečiai, gulėjo nuščiuvę, vos iš- 
spausdami tylų atsakymą jo aukštybei. Galų gale jis atsistojo ir 
pasirąžė, garsiai sutraškėjo raiščiai. Skraistės kraštas buvo įmir- 
kęs krauju, bet princas, regis, nieko nepastebėjo. 

- Atnešu jums savo Tėvo palaiminimą ir dėkingumą, - 
pasakė Karolis. - Jūsų šiandienos žygdarbiai niekad nebus pa- 
miršti. 

Ant žemės gulintys vyrai nebuvo tinkamai nusiteikę atsakyti 
džiaugsmingais šūksniais, bet kas įstengė - šypsojosi, ir per tro- 
belę nuvilnijo pritariamas murmesys. 

Jau ketindamas eiti, Karolis pastebėjo Džeimį, stovintį 
atokiai, kamputyje, kad Šeridanas auliniais batais nenumin- 
džiotų jam basų kojų pirštų. Jo aukštybės veidas nušvito iš 
pasitenkinimo. 

— Mon cher! Aš šiandien jūsų nemačiau. Bijojau, kad atsitiko 
kokia neganda. - Gražų, rausvą princo veidą trumpai pritemdė 
priekaištas. - Kodėl neatėjote vakarienės į pastoriaus namus su 
visais kitais karininkais? 

Džeimis nusišypsojo ir pagarbiai nusilenkė. 

- Jūsų aukštybe, mano vyrai - čia. 


SVETIMŠALĖ » MEILĖS LABIRINTE 147 


Tai išgirdęs princas akivaizdžiai nustebo ir lyg buvo kažką 
besakąs, bet į priekį žengė lordas Balmerinas ir kažką šnipštelė- 
jo jam į ausį. Karolio veide atsirado susirūpinimo išraiška. 

- Bet kas tai yra, ką aš čia girdžiu? - paklausė jis Džeimio, 
svetimos kalbos įtaka jam susijaudinus kaip visada paryškėjo. - 
Lordas sako, kad jūs ir pats iškentėjote žaizdą? 

Džeimis truputį sutriko. Žaibiškai dirstelėjo į mane pati- 
krinti, ar aš girdėjau, ir pamatęs, kad dar ir kaip girdėjau, vėl 
nusuko akis į princą. 

— Tai niekis, jūsų aukštybe. Tik menkas įdrėskimas. 

- Parodykit man. 

Jis ištarė tai paprastai ir ramiai, bet vis tiek tai buvo įsakymas, 
ir dėmėta skraistė be atsikalbinėjimų buvo numesta žemėn. 

Iš vidaus pusės tamsus languotas audinys buvo beveik juodas. 
Džeimio marškiniai nuo pažasties iki klubo buvo nusidažę rau- 
donai, o ten, kur kraujas jau džiūvo, rudavo sustirę lopiniai. 

Valandėlę palikusi į galvą sužeistą pacientą likimo valiai, 
priėjau ir atsargiai patraukiau marškinius nuo sužeisto šono. 
Nors kraujavę buvo daug, supratau, kad žaizda negali būti sun- 
ki; jis stovėjo tvirtas kaip uola, o ir kraujas nebebėgo. 

Tai buvo kardo kirtis, įstrižai nuslydęs per šonkaulius. Pa- 
sisekė, kad kardas kirto tokiu kampu; būtų dūręs tiesiai - būtų 
įsmigęs giliai į tarpšonkaulinius raumenis. Tačiau dabar buvo 
atsiknojęs aštuonių colių ilgio odos lopas, po kuriuo, nuvynio- 
jus spaudžiančią skraistę, vėl ėmė rinktis kraujas. Prireiks aps- 
čiai dygsnių susiūti, bet jei neminėsim nuolatinio pavojaus, kad 
įsimes užkrėtimas, sužeidimas tikrai buvo nesunkus. 

Jau norėjau kreiptis į jo aukštybę ir tai pranešti, bet mane 
sulaikė keista mina jo veide. Sekundės dalį pamaniau, kad tai 
bus naujoko drebulys - šokas, apimantis asmenį, nepratusį prie 
žaizdų ir kraujo vaizdo. Ne viena slaugytoja mokinė karo lauko 
ligoninėje nurišusi laikiną tvarstį vos žvilgteldavo ir išpuldavo 
lauk, o ten tyliai išsivemdavo ir vėl grįždavo tvarstyti nukentėju- 
siojo. Mūšyje gauti sužeidimai paprastai atrodo ypač bjauriai. 

Bet taip negalėjo būti. Kad ir neapsigimęs karys, Karolis 
buvo krauju pakrikštytas vos keturiolikos metų, savo pirmame 
mūšyje prie Gaetos. Ne, nusprendžiau aš, ir tuo pat metu aki- 
mirkos pasibaisėjimas išnyko iš švelnių rudų akių. Kraujas ar 
žaizdos jo neišmuštų iš vėžių. 

Prieš jį stovėjo ne samdinys ir ne kerdžius. Ne bevardis 
vasalas, kurio pareiga - kautis už Stiuartų reikalą. Čia buvo 
draugas. Ir man pasirodė, kad Džeimio žaizda staiga privertė 
jį suvokti: kraujas liejamas jo paliepimu, vyrai sužeisti dėl jo 
įsakymų; nieko nuostabaus, kad šis suvokimas smigo giliai kaip 
kardo ašmenys. 

Gerą valandėlę Karolis žiūrėjo į Džeimio šoną, tada pakėlė 
galvą ir sutiko jo žvilgsnį. Sugriebė Džeimio ranką ir pats nu- 
lenkė galvą. 

- Dėkui, - tyliai ištarė jis. 

Ir tą vieną minutę aš pagalvojau, kad gal vis dėlto iš jo ir 
būtų išėjęs karalius. 


=—— 


Jo aukštybės įsakymu ant šlaito už bažnyčios buvo pastatyta 
palapinė paskutiniam žuvusiųjų mūšyje prieglobsčiui. Gavę pir- 
menybę būti gydomi, čia anglai neturėjo jokios pirmumo teisės; 
vyrai gulėjo eilėmis, drabužiais uždengtais veidais, Aukštumų 
kalniečius skyrė tik apranga, ir visi laukė, kada kitam rytui iš- 
aušus bus palaidoti. Makdonaldas iš Kepocho atsivežė prancūzą 
kunigą; pakumpusiais iš nuovargio pečiais, ant dėmėtos kalnie- 
čių skraistės nei šiaip, nei taip užsimetęs stulą, šis pamažu ėjo per 
palapinę, sustodamas pasimelsti prie kiekvieno atgulusiojo kojų. 

— Amžinąjį atilsį duok, Viešpatie, mirusiam, ir amžinoji 
šviesa jam tešviečia. 

Vyras mechaniškai persižegnojo ir perėjo prie kito lavono. 

Palapinę jau buvau mačiusi ir - gniaužiama gerkle - su- 
skaičiavusi žuvusių kalniečių kūnus. Dvidešimt du. Įėjusi dabar, 
radau, kad jų skaičius išaugo iki dvidešimt šešių. 

Dvidešimt septintasis gulėjo netoliese, bažnyčioje, ir keliavo 
paskutinę savo gyvenimo mylią. Aleksandras Kinkaidas Freize- 
ris lėtai merdėjo nuo žaizdų, išvarpiusių pilvą ir krūtinę, nuo 
lėto vidinio kraujavimo, kurio sustabdyti buvo neįmanoma. 
Mačiau vaikiną, kai jį pargabeno, išbalusį kaip popierių, po to, 
kai pusdienį pragulėjo mirtinai kraujuodamas, paliktas vienas 
tarp priešų kūnų. 

Kinkaidas pamėgino man nusišypsoti, o aš suvilgiau jam 
lūpas vandeniu ir patepiau lajumi. Duoti jam atsigerti būtų 
buvę tolygu jį nužudyti iškart, nes vanduo būtų paplūdęs pro 
jo pradurtus vidurius ir sukėlęs mirtiną šoką. Matydama, kaip 
sunkiai jis sužalotas, suabejojau, ar staigi mirtis nebūtų jam ge- 
riau... bet paskui susilaikiau. Supratau, jog vaikinas norės, kad jį 
bent jau aplankytų kunigas, ir atlikti išpažintį. Todėl pasiunčiau 
jį į bažnyčią, kur tėvas Benenas globojo mirštančiuosius, taip 
pat kaip aš - gyvuosius. 

Džeimis kas pusvalandį vis užsukdavo į bažnyčią, bet Kin- 
kaidas nuostabiai ilgai prasilaikė, kabindamasis į gyvenimą, 
nors jo gyvybinės jėgos nuolat seko. Tačiau paskutinįkart ten 
nuėjęs Džeimis negrįžo. Supratau, kad pagaliau kova baigiasi, 
ir nuėjau pažiūrėti, ar galėčiau kuo padėti. 

Vieta po langais, kur Kinkaidas anksčiau gulėjo, buvo tuš- 
čia, tik tamsavo didelė juoda dėmė. Nebuvo jo ir mirusiųjų pa- 
stogėje; nė Džeimio niekur nebuvo matyti. 

Po kurio laiko radau juodu kiek aukščiau įkalnėje už baž- 
nyčios. Džeimis sėdėjo ant akmens, Aleksandro Kinkaido kūną 
laikydamas ant rankų, garbanotą jo galvą pasidėjęs ant peties, 
o ilgos, plaukuotos kojos suglebusios dryksojo šone. Abu buvo 
sustingę kaip tas akmuo, ant kurio Džeimis sėdėjo. Ramūs kaip 
mirtis, nors miręs iš jų buvo tik vienas. 

Kad įsitikinčiau, paliečiau baltą, glebią ranką ir uždėjau del- 
ną ant tankių rudų plaukų - šie atrodė dar tokie neįtikėtinai 
gyvi. Vyras neturėtų mirti nekaltas, bet šis mirė. 

- Jis išėjo, Džeimi, - sukuždėjau. 

Valandėlę jis nejudėjo, bet paskui linktelėjo, atsimerkė, lyg 
nenoromis žvelgdamas į supančią nakties tikrovę. 

- Žinau. Mirė netrukus, kai išnešiau jį laukan, bet nenorėjau 
jo paleist. 

Paėmiau už pečių, ir mes atsargiai nuleidom jį ant žemės. 
Ten augo žolė, jos stiebelius aplink Kinkaidą šnareno vėjas, žolė 
švelniai brūkštelėjo jam per veidą, lyg pasveikindama atgulus į 
žemės glėbį. 

— Tu nenorėjai, kad jis mirtų po stogu, - pasakiau su- 
prasdama. 

Virš mūsų plytėjo dangus, jaukiai debesuotas, bet begalinis, 
žadantis prieglobstį. 

Džeimis pamažu linktelėjo, tada priklaupė prie kūno ir pa- 
bučiavo į plačią išblyškusią kaktą. 

- Norėčiau, kad kas nors ir man tą patį padarytų, - tyliai 
pasakė jis, užtraukė skraistės kraštą ant tamsių garbanų ir geilų 
kalba sumurmėjo kažką, ko aš nesupratau. 

Karo lauko ligoninė - ne vieta ašaroms; čia per daug neati- 
dėliotino darbo. Visą dieną neverkiau, kad ir ką regėjau, bet da- 
bar paleidau vadžias, nors tik trumpai valandėlei. Įsikniaubiau į 
Džeimio petį, ieškodama stiprybės, ir jis mane trumpai paglos- 
tė. Kai pakėliau galvą šluostydamasi ašaras, pamačiau, kad jis 
tebežiūri, sausas akis įbedęs į sustingusį kūną ant žemės. Pajuto 

— Aš apraudojau jį, kol dar gyvas tebebuvo tai suprast, Sase- 
nach, - tyliai pasakė jis. - Nagi, o kaip reikalai viduj? 

Šniurkštelėjau, nusišluosčiau nosį, įsikibau jam į parankę, ir 
mudu nuėjome atgal į trobelę. 

— Reikia, kad padėtum man su vienu. 

— Su kuriuo? 

— Su Hamišu Makbetu. 

Pro dulkių ir ašarų dėmes buvo galima įžiūrėti, kad Džei- 
mio veidas, taip ilgai įsitempęs, mažumėlę atsileido. 

— Tai jis atsirado? Džiaugiuosi. O sunkiai sužeistas? 

Aš pavarčiau akis. 

— Pamatysi. 

Makbetas buvo vienas iš Džeimio mėgstamiausiųjų. Stam- 
bus vyras ruda garbanota barzda, tylus ir santūrus, visuomet 
laikydavosi netoliese, kad Džeimis prireikus galėtų pasišaukti, 
visada pasirengęs padėti, jei kelionėje ko prireikdavo. Mažakal- 
bis, jis pamažu droviau nusišypsodavo - šypsena prasiskleis- 
davo barzdos tankmėje nelyginant naktinės gėlės žiedas, retas, 
bet švytintis. 

Žinojau, kad kai po mūšio dičkis pražuvo, Džeimis nerima- 
vo, nors ir taip daug dėl ko turėjo sukti galvą ir jaudintis. Dienai 
pakrypus į antrą pusę, kai vienas po kito ėmė grįžti dar galintys 
paeiti, aš vis dairiausi Makbeto. Bet saulė nusileido, stovyklavie- 
tėje įsižiebė laužai, o Makbeto vis nebuvo, ir pradėjau baimintis, 
kad ir jį atrasim tarp žuvusiųjų. 

Bet prieš pusvalandį jis atėjo į karo lauko ligoninę, pamažu, 
bet savomis kojomis. Viena koja nuo viršaus iki kulkšnies buvo 
nusėta kraujo dėmėmis, ėjo jis atsargiai, prasižergęs, bet nė už 
ką nesutiko, kad „moteriška“ jį liestų ir žiūrėtų, kas gi yra. 

Dičkis gulėjo ant antklodės prie žibinto, rankas sunėręs ant 
išsipūtusio pilvo, kantrias akis įbedęs į lubų sijas. Kai Džeimis 
priklaupė prie jo, Makbetas pasižiūrėjo į jį, bet daugiau nė ne- 
krustelėjo. Taktiškai lūkuriavau atokiau, užstota plačios Džei- 
mio nugaros. 

— Na, gerai, Makbetai, - prašneko Džeimis ir sveikindama- 
sis uždėjo delną ant storo riešo. - Kaip laikaisi, drauguži? 

- Trauksiu, sere, - sududeno milžinas. - Trauksiu. Tik kad 
truputį... - Jis sutrikęs nutilo. 

— Nagi, tai pasižiūrėkim. 

Makbetas neprieštaravo, kai Džeimis atlenkė kiltą. Pasker- 
sakiavusi pro Džeimio pažastį, supratau, dėl ko Makbetas 
dvejoja. 

Kardo ar ieties smaigalys pataikė jam aukštai į kirkšnį ir iš- 
plėšė audinius iki apačios. Kapšelis vienoje pusėje buvo įplėštas, 

ir viena sėklidė kybojo pusiau apnuoginta, rausvas jos paviršius 
blizgėjo it nuluptas kiaušinis. 

Džeimis ir dar keletas žaizdą pamačiusių vyrų išblyško, o 
vienas pagalbininkas nejučiomis apsičiupinėjo, lyg norėdamas 
įsitikinti, kad paties viskas sveika. 

Nors sužeidimas atrodė klaikiai, pati sėklidė, regis, buvo 
sveika, ir žaizda nelabai kraujavo. Paliečiau Džeimiui petį ir 
papurčiau galvą, rodydama, kad sužeidimas nesunkus, kad ir 
kokį poveikį darytų vyro esybei. Akies krašteliu pamatęs mano 
gestą, Džeimis paplojo Makbetui per kelį. 

- Och, ne tokie jau prasti reikalai, Makbetai. Nesirūpink, 
dar būsi tėvas. 

Dičkis nerimastingai šnairavo žemyn, bet po šių žodžių pa- 
žiūrėjo į savo vadą. 

— Na, man tai ne toks didelis rūpestis, kad jau turiu šešetą 
vaikiukų. Tik ką žmona pasakys, jeigu aš... 

Makbetą išmušė sodrus raudonis, o vyrai aplink nusikvato- 
jo ir ėmė šūkčioti. 

Klausiamai dirstelėjęs į mane ir gavęs patvirtinimą, Džeimis 
nuslėpė šypseną ir tvirtai pareiškė: 

— Na, dėl to, Makbetai, irgi viskas bus gerai. 

— Dėkui, sere. 

Vyras dėkingai ir su palengvėjimu atsikvėpė, visiškai pasi- 
kliaudamas vado žodžiu. 

— Vis dėlto, - žvaliai pridūrė Džeimis, - reikės susiūti, bro- 
lau. Čia gali rinktis. 

Jis įkišo ranką į atvirą krepšelį ir ištraukė vieną mano pasidirbtą 
adatą. Pasibaisėjusi nekruopštaus darbo įnagiais, kuriuos papras- 
tai naudodavo barzdaskučiai chirurgai, aš pasidariau tris tuzinus 
savų - išsirinkau ploniausias siuvinėjimo adatas, kokių tik pavyko 
gauti, replytėmis pakaitinusi spiritinės lemputės liepsnoje sulen- 
kiau tiek, kad gaučiau pusmėnulio lanką, reikalingą sužeistiems 
audiniams siūti. Panašiai pasiruošiau ir ketguto siūlų; bjaurus dar- 
bas, bet bent jau buvau tikra, kad mano medžiagos sterilios. 

Suspausta tarp stambaus Džeimio nykščio ir smiliaus, ada- 
tėlė atrodė menkutė. Mediko kompetencijų iliuziją griovė ir ne- 
tikę bandymai įverti į skylutę siūlą. 

— Arba aš pats tau susiūsiu, - kalbėjo jis, iš susikaupimo net 
iškišęs liežuvio galiuką, - arba... - Džeimis nutilo, nes išmetė 
adatą ir ėmė raustis tarp Makbeto skraistės klosčių, jos ieškoda- 
mas. - Arba... - vėl prabilo jis, pergalingai iškėlęs adatą prieš išsi- 
gandusias paciento akis, - arba mano pati gali tau sudygsniuot. 

Galvos kryptelėjimu davė man ženklą pasirodyti. Stengda- 
masi elgtis kuo dalykiškiau, paėmiau adatą iš neįgudusių Džei- 
mio rankų ir gražiai vienu judesiu įvėriau siūlą. 

Didžiulės rudos Makbeto akys nukrypo į dideles Džeimio 
letenas, o šis, tyčia pabrėždamas jų nerangumą, ant sveikos 
kairiosios uždėjo suluošintą dešiniąją; tada milžinas pasižiū- 
rėjo į mano miklias rankutes. Galop apmaudingai atsidūsėjo, 
atsigulė ir sumurmėjo sutinkąs, kad „moteriška“ liestų inty- 
mias jo kūno vietas. 

- Nesirūpink, brolau, - Džeimis draugiškai paplojo jam per 
petį, - jinai jau kuris laikas apsieina su manosiom ir dar kol kas 
vyriškumo neatėmė. 

Ligoninės pagalbininkams ir kitiems ligoniams kvatojantis, 
Džeimis pakilo ketindamas eiti, bet aš jį sustabdžiau ir įbrukau 
į rankas gertuvėlę. 

— Kas čia? - paklausė jis. 

— Spiritas su vandeniu, - paaiškinau, - dezinfekavimo tirpa- 
las. Jeigu nenori, kad jam prasidėtų uždegimas ar supūliuotų, ar 
dar kas įsimestų, reikia žaizdą praplauti. 

Nuo tos vietos, kur buvo sužeistas, Makbetas aiškiai su- 
korė nemažą kelio galą, ir aplink žaizdą buvo ne tik kruvina, 
bet ir ištepta. Iš grūdų varytas spiritas - stipri dezinfekavimo 
priemonė, net per pusę praskiesta distiliuotu steriliu vandeniu, 
kaip aš jį naudojau. Vis dėlto teturėjau vien šią veiksmingiausią 
priemonę nuo užkrato ir nuožmiai reikalavau ją taikyti, nors 
pagalbininkai skųsdavosi, o pacientai klykdavo. 

Džeimis dėbtelėjo į gertuvėlę, tada į atvirą žaizdą ir nežymiai 
nusipurtė. Jam irgi tą vakarą buvo kliuvę, kai siuvau šoną. 

— Na, Makbetai, geriau tu negu aš, - pasakė jis, tvirtai pri- 
spaudė keliu vyrą per juosmenį ir šliūkštelėjo gertuvės turinį 
ant atvirų audinių. 

Sienas sudrebino baisus riaumojimas, ir Makbetas ėmė ran- 
gytis lyg įkirsta gyvatė. Kai triukšmas galiausiai nutilo, jo vei- 
das buvo nusidažęs žalsvai ir dėmėtas, ir vyras neprotestavo, 
kai ėmiausi įprasto, kad ir skausmingo darbo - dygsniuoti jam 
tarpvietę. Daugelis pacientų, net sunkiai sužalotų, stojiškai pa- 
keldavo primityvų mūsų gydymą, ir Makbetas buvo ne išimtis. 
Gulėjo nejudėdamas, klaikiai sumišęs, akis įsmeigęs į žibinto 
liepsną, ir nė raumenėlis nevirptelėjo, kol jį remontavau. Jo 
jausmus išdavė tik kintanti veido spalva - iš žalsvos virto balta, 
paskui raudona ir vėl iš pradžių. 

Vis dėlto pabaigoje jis pasidarė violetinis. Kai baigiau siūti, 
suglebusi varpa, netyčia mano paliesta, pradėjo standėti. Su- 
krėstas iki širdies gelmių tokio Džeimio žodžių patvirtinimo, 
Makbetas šveitė žemyn kilto palankus tą pačią akimirką, vos 
tik baigiau, šoko ant kojų ir išstypino į tamsą, palikęs mane 
patyliukais kikenti virš reikmenų krepšelio. 


= 


Susiradau kampą, kur ant medicinos priemonių prikrautos 
skrynios galėjau prisėsti, ir atsišliejau į sieną. Blauzdomis į vir- 
šų šovė skausmas; įtampa staigiai atslūgo, ir nervai sureagavo. 
Nusispyriau batus ir atsirėmiau nugara į sieną, mėgaudamasi 
mažesniais spazmais, kurie nubangavo stuburu ir sprandu, vos 
tik nebereikėjo kovoti su nuovargiu ir stovėti ant kojų. 

Esant tokios būklės visi kūno paviršiaus kvadratiniai co- 
liai atrodo jautresni; kai kūnui ūmai nebereikia per jėgą atlikti 
funkcijų, užsilikęs impulsas, regis, verčia kraują plūsti į kūno 
periferiją, lyg nervų sistema nenorėtų patikėti tuo, ką raumenys 
jau dėkingai priėmė - šią minutę nereikia judėti. 

Trobelėje buvo šilta, alsuodami šniokštavo sužeistieji: ne 
taip, kaip trenksmingai knarkia sveiki vyrai, bet paviršutiniškai 
įkvėpdami, kaip žmonės, kuriems kvėpuojant skauda; ir dejavo 
tie, kurie laikinai nugrimzdo į užmarštį, išvaduojančią juos nuo 
vyriškos prievolės kentėti tylomis. 

Šioje trobelėje gulėjo sunkiai sužeisti vyrai, bet pavojus 
jų gyvybei negrėsė. Tačiau aš žinojau, kad po palatas nakčia 
vaikštinėja mirtis, ieškodama tarp lovų tų, kurių atsparumas 
nusilpęs, kurie iš vienišumo ar baimės nejučia gali nuklysti ir 
pasipainioti jai ant tako. Prie kai kurių sužeistųjų miegojo žmo- 
nos, ir jų artumas tamsoje juos guodė, bet šioje trobelėje tokių 
nebuvo. 

Bet jie turėjo mane. Jei ir ne kažin ką galėjau nuveikti, kad 
juos išgydyčiau ar išvaduočiau nuo skausmo, galėjau bent jau 
suteikti jausmą, kad guli ne vienui vieni; kažkas aure stovi tarp 
jų ir šešėlio. Jei ir nieko negalėjau padaryti, mano darbas buvo 
būti greta. 

Pakilau ir dar kartą apėjau šiaudinius čiužinius ant grindų, 
prie kiekvieno stabteldama, paramindama ir paliesdama, vie- 
nam antklodę išlyginau, kitam susitaršiusius plaukus nubrau- 
kiau, dar kitam patryniau mėšlungio sutrauktas galūnes. Čia 
gurkšnelis vandens, ten pakeistas tvarstis, šen bei ten pastebėtas 
nervingas sumišimas, reiškiantis, kad reikia nusišlapinti, ir da- 
lykiškas patarnavimas, kol vyras lengvinasi, o molinis butelis 
mano rankoje šyla ir sunkėja. 

Išėjau į lauką vieno tokio butelio išpilti ir valandėlę stovė- 
jau, kvėpdama vėsią, lietingą naktį, leisdama švelniai drėgmei 
nuplauti šiurkščios, plaukuotos odos prisilietimą ir vyriško pra- 
kaito kvapą. 

- Mažai miegi, Sasenach, - nuo kelio pasigirdo tylūs škotiškai 
tariami žodžiai. Į tą pusę buvo kiti ligoninės trobesiai; karininkai 
buvo apsistoję kitoje pusėje, kaimo pastoriaus namuose. 

- Ir pats ne kažin kiek miegi, - sausai atsakiau. Įdomu, jau 
kiek laiko jis nesumerkė akių? 

- Vakar lauke pamiegojau, kartu su vyrais. 

- Ak šitaip? Puikus poilsis, - atsakiau šiek tiek irzlokai ir 
tuo jį prajuokinau. Šešios valandos miego šlapiame lauke, pas- 
kui - mūšis, per kurį jį užmynė arklys, sužeidė kardas ir dar 
bala žino kas nutiko. Tada jis skaičiavo savo vyrus, rinko sužeis- 
tuosius, rūpinosi kenčiančiaisiais, gedėjo Žuvusiųjų ir tarnavo 
savo princui. Ir per visą tą laiką nemačiau, kad būtų sustojęs 
pavalgyti, atsigerti ar atsipūsti. 

Bartis nesivarginau. Nevertėjo nė burnos aušinti aiškinant, 
kad jo paties vieta - ant grindų tarp pacientų. Taip pat ir jo 
darbas buvo būti čia. 

- Yra ir kitų moterų, Sasenach, - švelniai pasakė jis. - Ar 
paprašyti Arčio Kamerono, kad ką nors atsiųstų? 

Pagunda buvo, bet nustūmiau ją šalin, kol nespėjau daugiau 
apie tai pagalvoti, baimindamasi, kad jei pati sau pripažinsiu, 
kokia esu nuvargusi, daugiau niekad nepakrutėsiu. 

Pasirąžiau, delnus įrėmusi į strėnas. 

— Ne, - atsakiau. - Ištempsiu iki aušros. Tada kuriam laikui 
galės kuri nors kita perimti. 

Kažkodėl jaučiau pareigą padėti jiems ištverti naktį - išau- 
šus pavojus nebegrės. 

Džeimis irgi nesibarė; tik uždėjo ranką man ant peties ir 
valandėlei prisitraukęs priglaudė. Be žodžių pasidalijome dar 
mudviem likusiomis jėgomis. 

— Tai aš pabūsiu su tavim, - pasakė jis, pagaliau atsitrau- 
kęs. - Ir pats iki išauš negalėsiu užmigt. 

— Kiti vyrai iš Lalibrocho? 

Jis galva parodė į laukus prie miestelio, kur buvo kariuome- 
nės stovykla. 

— Aa, tai gerai. Nėr ko jaudintis, - pasakiau ir pro langą 
krentančioje šviesoje pamačiau, kaip šyptelėjo. 

Trobelės pasienyje stovėjo suoliukas, kur saulėtomis dieno- 
mis šeimininkė sėdi ir doroja žuvį ar lopo drabužius. Pasisodi- 

nau jį šalimais, ir jis atsidusęs sunkiai atsišliejo į namo sieną. 
Jo nuovargis priminė man Fergiusą ir sutrikusį, pasibaisėjusį 
berniuko veidą po mūšio. 

Ištiesiau ranką ir paglosčiau Džeimiui sprandą, jis aklomis 
atsuko man veidą ir priglaudė kaktą prie mano kaktos. 

— Džeimi, kaip viskas buvo? - tyliai paklausiau, pirštais lėtai 
ir stipriai masažuodama įsitempusius jo kaklo ir pečių raume- 
nis. - Kaip viskas praėjo? Papasakok. 

Valandėlę jis tylėjo, tada atsiduso ir ėmė pasakoti, iš pra- 
džių stabčiodamas, tada vis greičiau, tarsi trokšdamas išlieti 
visa lauk. 

— Laužo nekūrėm, nes lordas Džordžas manė, kad turim 
prieš auštant nusileisti nuo skardžio keteros, ir nenorėjo, kad 
kas išduotų judėjimą esantiems apačioje. Kurį laiką sėdėjom 
patamsy. Nė kalbėt nebuvo galima, nes garsas būtų nukeliavęs 
iki lygumos. Tai taip ir sėdėjom. Tada patamsy kažkas griebė 
man už šlaunies, ir aš iš netikėtumo mirtinai persigandau. - Jis 
įsikišo į burną pirštą ir patrynė. - Vos liežuvio nenusikandau. 

Pajutau, kad jo raumenys sukrutėjo nuo šypsulio, nors vei- 
do tamsoje nesimatė. 

— Fergiusas? 

Nematomas juokas skambėjo vaiduokliškai. 

- Taigis, Fergiusas. Prišliaužė pilvu per žolę, nelabasis, pama- 
niau, kad gyvatė. Šnipštelėjo man apie Andersoną, aš nušliaužiau 
paskui jį ir nusivedžiau Andersoną pas lordą Džordžą. 

Jis pasakojo lėtai ir kaip per sapną, mano rankos judesių 
užburtas. 

- O tada atėjo įsakymas mums pajudėt, sekt paskui Ander- 
soną. Ir visa kariauna pakilo ant kojų ir leidosi į tamsą. 


= 


Naktis buvo giedra ir be mėnulio, be įprastos debesų prie- 
dangos niekas nevaržė žvaigždžių šviesos ir nesklaidė jos po 
žemę. Aukštumų kariuomenei tylomis žygiuojant siauru takeliu 

paskui Ričardą Andersoną, kiekvienam vyrui nebuvo matyti 
toliau negu priešais einančiojo kulnai, vis platesniais žingsniais 
matuojantys išmintą taką per drėgną žolę. 

Pulkai judėjo beveik be garso. Įsakymų garsiai niekas ne- 
šūkavo, pusbalsiu perduodavo vienas kitam. Palašus ir kirvius, 
kad nežvangėtų, nešė įsuptus į skraistes, parako gertuvės - už- 
sikišę užanty, prie tvaskančios širdies. 

Priėję tvirtą žemę po kojomis, Aukštumų kalniečiai vis dar 
tylomis susėdo, nekurdami ugnies įsitaisė kaip įmanydami pa- 
togiau, pavalgė turimo šalto davinio ir nusiteikė pailsėti, susi- 
siautę skraistėmis, tolumoje matydami priešo laužus. 

- Buvo girdėti, kaip jie kalbasi, - pasakojo Džeimis. Buvo 
užsimerkęs, rankas sunėręs už galvos, atsirėmęs į trobelės sie- 
ną. - Keista girdėti vyrus juokiantis iš pokšto ar prašant žiups- 
nio druskos, leidžiant ratu odinę gertuvę - ir žinoti, kad po 
kelių valandų jie gali tave užmušti, arba tu juos. Negali nesi- 
stebėti ir nespėlioti, koks veidas ano, kur kalba šituo balsu. Ar 
pažintum tą vyruką, jeigu rytą jį sutiktum? 

Vis dėlto būsimo mūšio jaudulys negalėjo varžytis su tikru 
nuovargiu, 0 „juodieji Freizeriai“ - taip pravardžiuojami dėl fi- 
zionomijas vis dar puošiančių anglies pėdsakų - ir jų vadas tuo 
metu buvo nemiegoję jau pusantros paros. Džeimis prisiskynė 
aguročių lapų galvai pasidėti, apsikamšė skraiste ir atsigulė lin- 
guojančioje žolėje tarp savo vyrų. 

Kai jis prieš daug metų tarnavo prancūzų armijoje, vienas 
seržantas išaiškino jaunesniems samdytiems kariams gudrybę, 
kaip prieš mūšį užmigti. 

„Patogiai įsitaisykit, perkratykit sąžinę ir atlikit gerą atgai- 
lą. Tėvas Hugo sako, kad per karą, net jeigu nėra kunigo duot 
godamas nebenusidedi, - net ir tu, Simenonai! - pabusit malo- 
nėje, pasirengę pulti nevidonus. O kai priekyje tik pergalė arba 
rojus - kaip žmogus gali bijoti?“ 

Nors pats asmeniškai ir rado kaip prikibti prie šių argumen- 
tų, Džeimiui tatai pasirodė vis dėlto naudingas patarimas; išlais- 
vinta sąžinė palengvina sielą, o raminamas maldos kartojimas 
neleidžia mintims prisileisti baisingų vaizdinių ir užliūliuoja. 

Jis užsižiūrėjo į juodą dangaus skliautą ir įsakė įsitempu- 
siems pečiams ir sprandui atsipalaiduoti ir atsiduoti kietam 
žemės glėbiui. Žvaigždės tąnakt švietė blausiai ir apsimigloju- 
sios, neįstengdamos varžytis su netoliese žioruojančiais anglų 
laužais. 

Mintimis jis apskriejo aplink gulinčius vyrus, trumpam su- 
stojo ties visais, vienu po kito. Nuodėmės taip neslėgė jo sąži- 
nės, kaip rūpestis dėl šių - Roso, Makmerdo, Kinkaido, Kento, 
Makliuro... glaustai padėkojo, kad kol kas bent jau sveiki tebėra 
jo žmona ir berniukas Fergiusas. Mintys užsibuvo prie žmonos, 
norėjosi pasišildyti jos raminamos šypsenos atsiminimu, tvirta, 
nuostabia jos rankų šiluma, kai spaudė ją glėbyje ir bučiavo tą 
popietę atsisveikindamas. Nepaisydamas nuovargio ir už durų 
laukiančio lordo Džordžo, panoro čia pat parsiversti ją ant vie- 
no iš paruoštų čiužinių ir greit paimt, nenurenginėdamas. Keis- 
ta, kad būsimo mūšio laukimas jį visada taip jaudindavo. Net 
dabar... 

Bet dar nebuvo baigęs mintimis apeiti rikiuotės, o akys jau 
merkėsi, nuovargis taikėsi nusitempti į miego gelmes. Nepai- 
sydamas nuo minties apie ją standėjančių sėklidžių, ir toliau 
mintyse šaukė vardais - piemuo, išdavikiškai užsnūdęs beskai- 
čiuodamas avis, kurias vedė į skerdyklą. 

Bet tai nebus žudynės, bandė tikinti save. Jakobitų pusėje - 
nedideli nuostoliai. Trisdešimt žuvusių vyrų. Iš dviejų tūkstan- 
čių juk tik menka galimybė, kad tarp jų atsidurs kuris iš Lali- 
brocho, ar ne tiesa? Jeigu jos tiesa. 

Jis krūptelėjo po skraiste ir nuginė šalin užklydusią abejo- 
nę, nuo kurios suspaudė paširdžius. Jeigu. Dieve brangus, jeigu. 
Jam vis dėlto sunkiai vyko tuo patikėti, nors ir matė ją prie 

tos prakeiktos uolos, iš siaubo blankstančiu veidu apie išplėstas 
iš išgąsčio auksaspalves akis, besiliejančius jos kūno kontūrus, 
kai jis, irgi panikos apimtas, kibosi į ją, tempė atgalios, rankoje 
jausdamas vien du jos dilbio kaulelius. O gal reikėjo jai leisti iš- 
eiti, grįžti namo. Ne, gal vis dėlto ne. Žinojo, kad turėjo paleist. 
Bet jis ją ištraukė atgal. Leido jai rinktis, bet laikė prie savęs 
vienu tik savo geismu. Ir jinai pasiliko. Ir jam leido rinktis - ti- 
kėt ja ar netikėt. Veikti ar sprukti. O dabar jau burtas mestas, ir 
jokia jėga pasaulyje nesutrukdysi aušrai išaušt. 

Širdis dunksėjo, riešuose, kirkšnyse ir duobutėje paširdžiuo- 
se jai atliepė pulsas. Stengėsi ją numaldyti, vėl įniko skaičiuot, 
vienas tvinksnis - vienas vardas. Vilis Maknabas, Bobis Ma- 
knabas, Džordis Maknabas... dėkuidie, mažasis Rebis Makna- 
bas saugus, paliktas namie... Vilas Freizeris, Evanas Freizeris, 
Džefris Makliuras...  Makliuras... ar paminėjo abu, Džordžą ir 
Sorlį? Pasimuistė, šyptelėjo, čiuopdamas skaudžią vietą išilgai 
šonkaulių. Merta. O taip, Merta, kietas senas krienas... bent jau 
dėl tavęs man galvos neskauda, bent tiek. Viljamas Murėjus, 
Rufusas Murėjus, Džordis, Volasas, Saimonas... 

Galų gale užmerkė akis, pavedė juos visus juodo dangaus virš 
galvų globai ir užsimiršo murmėdamas žodžius, kurie vis dar sa- 
vaime jam ateidavo prancūzų kalba - Mon Dieu, je regrette...* 


=— 

Apėjau ligonius trobelėje, vienam vyrui pakeičiau kraujo 
primirkusį kojos tvarstį. Kraujavimas jau turėjo būti sustojęs, 
bet nesustojo. Vargana mityba ir trapūs kaulai. Jeigu nesiliaus 
kraujuoti iki gaidgystės, teks kviesti Arčį Kameroną ar vieną 
iš barzdaskučių chirurgų, kad amputuotų koją ir pridegintų 
strampą. 

Nesinorėjo nė pagalvoti apie tai. Net ir darbingam žmo- 
gui su visomis keturiomis galūnėmis gyventi buvo pakanka- 


* „Mano Dieve, gailiuosi...“ 

mai sunku. Vildamasi geriausios baigties, naują tvarstį plonu 
sluoksniu apibarsčiau alūno ir sieros mišiniu. Jeigu nepadės, 
tai ir nepakenks. Tikriausiai gerokai skaudės, bet čia jau nieko 
nepadarysi. 

- Truputį degins, - patyliukais pasakiau vyrui, tvarstydama 
koją. 

- Nesirūpinkit, ponia, - sušnibždėjo šis. Nusišypsojo man, 
nors skruostais sruvo prakaitas ir žvilgėjo mano žvakės švieso- 
je. - Ištversiu. 

— Gerai. - Patapšnojau jam per petį, nubraukiau plaukus 
nuo kaktos ir daviau atsigerti vandens. - Po valandos vėl pati- 
krinsiu, jeigu iki tol iškentėsit. 

- Iškentėsiu, - vėl patikino jis. 


== 


Kai vėl išėjau į lauką, pamaniau, kad Džeimis užmigęs. Sė- 
dėjo atsirėmęs alkūnėmis į kelius, nuleidęs galvą ir padėjęs ant 
sukryžiuotų rankų. Bet jis išgirdo mano žingsnius ir pakėlė gal- 
vą pažiūrėti, o kai prisėdau šalia, paėmė mano ranką. 

- Auštant išgirdau patranką, - pasakiau galvodama apie 
tą vyrą viduj pabūklo sviedinio sutrupinta koja. - Bijojau dėl 
tavęs. 

Jis tyliai nusijuokė. 

- Ir aš, Sasenach. Visi mes bijojom. 

Tylūs it miglos tumulai, kalniečiai tykino per jūržoles, žings- 
nis po žingsnio. Tamsa dar nesisklaidė, bet naktis jau buvo pra- 
retėjusi. Vėjas pakeitė kryptį, štai kas; auštant pūtė nuo jūros į 
sausumą, ir tolumoje buvo girdėti dusli bangų mūša į smėlėtą 
krantą. 

Nors jam atrodė, kad tebėra taip pat tamsu, pamažu brėško. 
Kaip tik laiku pastebėjo po kojomis žmogų; dar žingsnis, ir būtų 
kaip ilgas išsitiesęs, užkliuvęs už susirietusio vyro kūno. 

Besidaužančia širdimi dėl šio vos neįvykusio susidūrimo, 
pritūpė geriau pasižiūrėti. Raudonšvarkis, ir miegantis, o ne 

miręs ar sužeistas. Jis prisimerkęs ėmė akylai žvalgytis aplinkui, 
patamsyje stengdamasis nugirsti kitų miegančių vyrų alsavimą. 
Nieko, tik ošia jūra, nuo vėjelio šnara žolė ir pro šį ošimą vos 
tik girdėti tylutėliai atsargūs žingsniai. 

Jis greit atsigręžė ir apsidairė, apsilaižė staiga išdžiūvusias 
lūpas, nors ore ir tvyrojo drėgmė. Jam ant kulnų beveik lipo vy- 
rai - nedrįso ilgai dvejoti. Kitas ne taip atsargiai žengs žingsnį, 
o leisti, kad kas suriktų, nebuvo galima. 

Uždėjo ranką ant durklo, bet suabejojo. Karas yra karas, bet 
žudyti miegantį priešą neleidžia pati žmogaus prigimtis. Vyras, 
regis, vienas, toli nuo bendrų. Ne sargybinis - net ir atsainiau- 
sias sargas nemiegotų žinodamas, kad aukštai ant skardžio kete- 
ros stovyklą įkūrė kalniečiai. Gal kareivis atsikėlė nusilengvinti, 
apdairiai paėjėjo atokiau nuo bendražygių, o tada paklydo tam- 
soje ir prigulęs užmigo. 

Muškietos metalas pasidarė slidus nuo prakaituotų jo delnų. 
Nusišluostė ranką į skraistę, tada atsistojo, suėmė muškietą už 
vamzdžio ir apsuko buožę pražūtingu lanku, užsimojo ir tvo- 
jo. Nuo trinktelėjimo net persmelkė mentikaulius; nejudanti 
galva - kieta. Vyras nuo smūgio išskėtė rankas, bet tik staigiai 
iškvėpė, daugiau neišleido jokio garso ir liko gulėti kniūbsčias, 
suglebęs kaip skuduras. 

Jis dilgčiojančiais delnais pasilenkė ir pagraibė vyro pas- 
makrėj, ieškodamas pulso. Surado ir nusiraminęs atsitiesė. Už 
nugaros kažkas iš netikėtumo prislopintai aiktelėjo, ir Džeimis 
staigiai apsisuko su muškieta prie peties, bet jos vamzdis dūrė į 
vieną iš Kepocho Makdonaldų klano vyrų. 

— Mon Dieu! - sušnabždėjo tasai ir persižegnojo, o Džeimis 
iš apmaudo sukando dantis. Taigi čia Kepocho prancūzpalaikis 
kunigas, O'Salivano siūlymu apsirengęs marškiniais ir skraiste, 
kaip kariai. 

- Žmogynas užsispyrė, girdi, jo pareiga esanti suteikti sa- 
kramentus sužeistiesiems ir mirštantiesiems mūšio lauke, - pa- 
aiškino man Džeimis ir pasitaisė nuo peties nusmukusią dėmė- 

tą skraistę. Darėsi vėsu. - O'Salivanas turėjo galvoje, kad anglai, 
pagavę jį mūšio lauke su sutana, gyvą sudraskytų. Gal ir teisybė, 
o gal ir ne. Bet su skraiste atrodė kaip tikras kvailys, - kritiškai 
pridūrė jis. 

Kunigo elgesys irgi nė trupučio negerino apdaro daromo 
įspūdžio. Po geros valandėlės supratęs, kad jo užpuolikas - ško- 
tas, kunigėlis su palengvėjimu atsiduso ir išsižiojo ketindamas 
kažką sakyti. Džeimis prišoko ir delnu užčiaupė burną, kol 
prancūzas nespėjo paklausti ko ne vietoje ir ne laiku. 

— Ką jūs čia veikiat, tėve? - sušnypštė Džeimis kunigui tie- 
siai į ausį. - Jūsų vieta - užnugary. 

Kunigas tik išplėtė akis, ir iš to Džeimis suprato - Dievo 
žmogus, tamsoje pasiklydęs, ir manė esąs užnugary, o pavėluo- 
tai susivokus, kad atsidūrė puolančių kalniečių avangarde, jam 
ėmė tirtėti keliai. 

Džeimis žvilgtelėjo per petį; nedrįso siųsti kunigo atgal pro 
kovos pozicijas. Patamsyje ir rūke jis galėjo užvėžlinti ant puo- 
lančio kalniečio, tas jį palaikytų priešu ir nudėtų vietoje. Džei- 
mis suėmė žmogelį už sprando ir parklupdė. 

— Gulat ant pilvo ir šitaip tūnot kaip pelė po šluota, kol nu- 
tils šūviai, - sušnypštė Džeimis kunigui į ausį. 

Vyrukas išgąstingai sulinkčiojo, tada staiga pastebėjo už ke- 
lių pėdų ant žemės tysantį anglo kario kūną. Pasibaisėjęs pa- 
žvelgė į Džeimį ir ėmė graibytis švęsto vandens ir aliejaus bute- 
liukų, kuriuos nešėsi pasikabinęs prie diržo vietoj durklo. 

Suirzęs Džeimis užvertė akis į dangų ir energingais gestais 
ėmė rodyti, kad tas vyras gyvas ir dėl to kunigo paslaugos jam 
nereikalingos. Kadangi tai nepadėjo, jis pasilenkė, čiupo kunigo 
ranką ir pridėjo jo pirštus prie anglo kaklo, nes tai atrodė pa- 
prasčiausias būdas parodyti, kad vyrukas netapo pirmąja mūšio 
auka. Šioje juokingoje padėtyje ir sustingo, išgirdęs už nugaros 
pro miglą komandą: „Stok! Kas eina?“ 


== 

— Sasenach, turi vandens? - paklausė Džeimis. - Man kal- 
bant burna džiūsta. 

- Niekše! - sušukau. - Kaip tu gali tokioj vietoj sustoti! Kas 
atsitiko? 

— Atsigert, - plačiai šypsodamasis spyrėsi jis, - ir tada pa- 
pasakosiu. 

— Gerai jau, - nusileidau, padaviau jam butelį ir pažiūrė- 
jau, kaip apverčia jį virš pražiotos burnos. - Tai kas gi tuomet 
nutiko? 

— Nieko, - atsakė jis, nuleidęs butelį ir nusišluostęs burną į 
rankovę. - Kaip manai, ką jam atsakiau? - įžūliai pasišaipė jis ir 
išsilenkė, kai taikiausi rėžt į ausį. - Nagi, nagi, - ėmė mane tram- 
dyti, - kas gi šitaip elgiasi su vyru, sužeistu karaliaus tarnystėje? 

- Taigi, sužeistu? - atkirtau aš. — Patikėk, Džeimi Freizeri, 
paprastas kardo kirtis - tikri niekai, palyginti su tuo, ką aš tau 
tuoj padarysiu, jeigu... 

— Ak, dar ir grasini? Kokį ten man eilėraštį deklamavai - 
„Kai skausmas ir kančia perkreipia veidą, rūpestingas angelas 
esi...“* Ai! 

— Kitą kartą visai nusuksiu, iš pat pašaknių, - pažadėjau ir pa- 
leidau ausį. - Greit pasakok toliau, man tuoj reiks vėl eit į vidų. 

Jis atsargiai pasitrynė ausį, bet atsilošė į sieną ir vėl pradėjo 
pasakoti. 

- Na, mes taip ir tupėjom, padre ir aš, spoksojom viens į kitą 
ir klausėmės sargybinių už šešių pėdų nuo mūsų. „Kas ten?“ — 
klausia vienas, o aš galvoju, kad kol jis iššaus man į nugarą, 
spėčiau prišokt ir nudurt, bet ką daryt su jo draugužiu? Nes 
iš kunigo gi pagalbos nesitikėk, nebent reiktų paskutinę maldą 
prie mano lavono sukalbėt. 

Stojo ilga, nervus mėginanti tyla, abu jakobitai tupėjo tam- 
soje, vis dar susikibę už rankų, bijodami pajudėti ar net pa- 
sileisti. 


* Walterio Scotto epinė poema „Marmionas“. 

— Ach, vaidenasi tau, - pagaliau pasakė kitas sargybinis, ir 
Džeimis pajuto, kaip kunigas iš palengvėjimo net suvirpėjo, o 
drėgni jo pirštai išslydo. - Nieko ten nėr, tik dygiakrūmiai. Ne- 
suk galvos, berneli, - nuramino sargybinis, ir Džeimis išgirdo, 
kaip jis delnu paplojo per petį ir ėmė trypčioti, stengdamasis 
sušilti. - Aišku, jų gyvas velnias, ir kai taip tamsu, nematytum, 
jei ir visa Aukštumų kariuomenė ten lindėtų. - Džeimiui pasi- 
rodė, kad iš vieno „dygiakrūmio“ įkalnėje pasigirdo prislopin- 
tas kikenimas. 

Džeimis žvilgtelėjo į kalno viršūnę, kur žvaigždės jau buvo 
beblėstančios. Nė dešimt minučių netruks, kol ims aušti, nu- 
sprendė jis. O tada Džonio Koupo pulkai susivoks, kad Aukštu- 
mų kariuomenė - ne už valandos kelio į priešingą pusę, o visai 
prieš pat nosį jų priešakinei linijai. 

Kairėje, nuo jūros pusės, pasigirdo kažkoks triukšmas. Ne- 
garsus ir neaiškus, bet prie mūšio lauko pratusi ausis lengvai 
pagaudavo pavojaus ženklus. Kažkas, spėjo jis, užkliuvo už dy- 
giakrūmio. 

- E-ei? - Nerimas persidavė ir vienam iš netoliese esančių 
sargybinių. - Kas ten dedasi? 

Kunigui teks pačiam savo kailį gelbėti, pamanė Džeimis. 
Stodamasis jis išsitraukė palašą ir vienu ilgu žingsniu atsidūrė 
pasiekiamu atstumu. Vyro buvo matyti vien šešėlis patamsy, bet 
apybraižos buvo gana aiškios. Ašmenys negailestingai kirto visa 
jėga ir perskėlė stovinčio vyro galvą vienu kirčiu. 

- Kalniečiai! - suriko jo palydovas ir kaip kiškis liuoktelėjęs 
iš už krūmų nuskuodė į retėjančią tamsą greičiau, negu Džei- 
miui pavyko ištraukti įkartoje įstrigusį kardą. Jis koja primynė 
kritusio vyro nugarą ir iš visų jėgų trūktelėjo, grieždamas danti- 
mis nuo nemalonaus slidaus kūno ir braškančio kaulo pojūčio. 

Aliarmas pasklido anglų gretomis į visas puses; Džeimis jį 
ne tik girdėjo, bet ir juto - bruzdėjo staiga iš miegų pažadin- 
ti vyrai, grabaliojosi ginklų, į visas puses dairėsi nematomos 
grėsmės. 

Klanranaldo dūdmaišininkai buvo užnugary iš kairės, bet 
dar jokio signalo pulti nebuvo girdėti. Vadinasi, reikia judėti 
į priekį toliau, besidaužančia širdimi ir nuo smogto mirtino 
smūgio dilgčiojančia kaire ranka, įtempus pilvo raumenis. Jis 
prisimerkęs stengėsi įžiūrėti brėkštančioje priešaušrio prieblan- 
doje, o ant veido užtiškęs kraujas vėso, darėsi lipnus ir džiūvo. 

- Iš pradžių juos išgirdau, - pasakė jis, stebeilydamas į nak- 
ties tamsą taip, lyg vis dar ieškotų akimis anglų kareivių. Pasi- 
lenkė ir apglėbė kelius. - Tada jau ir pamačiau. Anglus, besiran- 
gančius man po kojom ant žemės kaip kirmėles, ir vyrus man už 
nugaros. Prie manęs prisigretino Džordžas Makliuras, o iš kitos 
pusės — Volasas ir Rosas, ir ėjom toliau, žingsnis po žingsnio, bet 
vis greičiau, matydami, kaip prieš mus virsta svetimšaliai. 

Dešinėje atokiau dusliai dunkstelėjo — iššovė vienintelė pa- 
tranka. Po valandėlės dar kartą, o tada, lyg nuaidėjus signalui, 
puolantys kalniečiai aidžiai užriaumojo. 

- Tada uždūdavo dūdmaišininkai, - pasakojo jis užsimer- 
kęs. - Neprisiminiau, kad turiu muškietą, kol man iškart už nu- 
garos viena nedriokstelėjo, ją buvau palikęs žolėje greta kunigo. 
Tokiu metu nieko nematai, tik mažą lopinėlį, kas vyksta aplink 
tave. 

Išgirsti riksmą ir staiga - bėgi. Kelis žingsnius lėtai, kol at- 
laisvini diržą, tada skraistė nukrenta, ir tu liuoksi, kojos taško 
purvą virš kelių, šlapia žolė ledinė, marškinių skvernai plasno- 
ja apie pliką subinę. Vėjas išpučia marškinius, kyla aukštyn ir 
išneria pro pažastis... Tada tave pagauna triukšmas, ir tu rėki, 
kaip tuomet, kai vaikas klykdamas bėgdavai nuo kalno pavėjui, 
bandydamas su tuo garsu pakilti į orą. 

Su savo riksmo bangomis jie nuskriejo į lygumą, ir kalnie- 
čių puolimo jėga pribloškė anglų armijos minias, uždusino juos 
kunkuliuojančia kraujo ir siaubo lavina. 

- Jie puolė bėgti, - tyliai pasakė Džeimis. - Vienas vyras sto- 
jo prieš mane - per visas kautynes tik vienas. Kitus nušniojau iš 
nugaros. - Jis suodinu delnu persibraukė per veidą, ir pajutau, 

kaip iš jo vidaus ėmė sklisti nežymus virpulys. - Prisimenu... 
viską, - ištarė beveik pakuždomis. - Kiekvieną kirtį. Kiekvieną 
veidą. Ant žemės prieš mane gulintį vyrą, kuris iš baimės apsi- 
šlapino. Arklių žvengimą. Visų rūšių smarvę - juodojo parako 
ir kraujo, ir mano paties prakaito. Viską. Bet lyg aš pats būčiau 
stovėjęs nuošaly ir save stebėjęs. Iš tikrųjų ten nebuvau. - Jis at- 
simerkė ir pašnairavo į mane. Buvo susilenkęs beveik dvilinkas, 
galvą parėmęs ant kelių, ir dabar jau buvo aiškiai matyti, kaip 
dreba. - Ar žinai? - paklausė. 

- Žinau. 

Nors nebuvau kovusis su kardu ar peiliu rankose, pakan- 
kamai dažnai grumdavausi rankomis ir valios pastangomis; 
prasigaudavau pro mirties chaosą vien todėl, kad kito kelio 
nebūdavo. Ir iš tiesų paskui likdavo keistas atsajumo jausmas; 
regėdavos, protas pakyla virš kūno, šaltai sprendžia ir nurodi- 
nėja, instinktai laikinai nuslopinti, kol krizė baigsis. Drebulys 
apimdavo visuomet kiek vėliau. 

Dar iki to nebuvau priėjusi. Nusisiaučiau nuo pečių apsiaus- 
tą ir apgaubiau jį, o tada vėl grįžau į trobelę. 


= 

Išaušo diena, o su ja atėjo palengvėjimas - prisistatė dvi mo- 
terys iš kaimo ir kariuomenės chirurgas. Vyras sužalota koja 
buvo išblyškęs ir silpnas, bet kraujavimas liovėsi. Džeimis pa- 
ėmė man už parankės ir išsivedė, nuėjom Treinento gatve. 

Nuolatinius O'Salivano vargus dėl provizijų laikinai palen- 
gvino užgrobti vežimai, ir maisto buvo į valias. Mes greit paval- 
gėm, beveik nejusdami karštos košės skonio, maistą suvokdami 
vien kaip kūno reikmę, panašiai kaip kvėpavimą. Sotumo jaus- 
mas pamažu ėmė smelktis kūnu, ir jau galėjau pagalvoti apie 
kitą didžiausią poreikį - miego. 

Visuose namuose, visose trobelėse buvo priguldyta sužeis- 
tųjų, o sveikieji miegojo daugiausia laukuose. Nors Džeimis 
būtų galėjęs reikalauti vietos su kitais karininkais pastoriaus 

namuose, jis paėmė man už rankos ir pasuko į šalį, pro tarpą 
tarp trobesių ir į kalną, į vieną iš giraičių už Treinento kaimo. 

- Čia gabalas kelio, - atsiprašomai tarė jis, žiūrėdamas į 
mane, - bet pamaniau, tau labiau patiks pabūt atskirai. 

— Taip. 

Nors užaugau tokiomis sąlygomis, kurios daugeliui mano 
laikų žmonių pasirodytų primityvios, - per dėdės Lemo ekspe- 
dicijas dažnai gyvendavau palapinėse ir drėbtiniuose molio na- 
meliuose, - vis tiek nebuvau pratusi nuolatos grūstis su būriais 
kitų žmonių lyg silkės statinėje, kaip čia buvo įprasta. Žmo- 
nės valgė, miegojo, o neretai ir poravosi susikimšę ankštose, 
tvankiose trobelėse, pasišviesdami ir šildydamiesi smilkstančių 
durpių ugnimi. Vienintelio dalyko kartu nedarė - nesimaudė, 
labiausiai dėl to, kad apskritai nesimaudė. 

Džeimis atvedė mane po nulinkusiomis didžiulio kaštono 
šakomis, į mažutę aikštelę, storai nuklotą uosių, alksnių ir jovarų 
lapais. Saulė buvo dar tik vos patekėjusi, ir po medžiais tebebuvo 
šalta, kai kuriuos pageltusius lapus buvo nubalinusi šalna. 

Jis kulnu iškasė lapuose griovį, tada atsistojo viename įdu- 
bos gale, uždėjo delną ant diržo sagties ir nusišypsojo man. 

- Vidun įsinerti truputį neoru, bet iš tokios labai lengva 
išsinerti. 

Atsegė sagtį, skraistė nuslydo po kojomis, ir jis paliko vien- 
marškinis, iki vidurio šlaunų plikomis kojomis. Paprastai se- 
gėdavo karišką „mažąjį kiltą“, užsegtą ant juosmens, su atskira 
skraiste - medžiagos atraiža, kuri susiaučiama ant pečių. Bet 
dabar jo kiltas po mūšio buvo suplyšęs ir sumirkęs, ir Džeimis 
įsitaisė senovinę diržu sujuosiamą skraistę - paprasčiausią pa- 
ilgą audinio gabalą, susiaučiamą apie juosmenį ir ne susegamą, 
o prilaikomą vien diržu. 

- O kaip įsineriama vidun? - pasmalsavau. 

— Na, pasitiesi ant žemės - štai šitaip, - jis priklaupė ir ištie- 
sė skraiste įdubą iki kraštų, - o tada suklostai kas kelis colius, 
atsiguli ant viršaus ir susivynioji. 

Aš nusikvatojau ir suklupau padėti lyginti storos languotos 
vilnos. 

- Būtinai norėsiu pamatyt, - pasakiau. - Pažadink prieš 
rengdamasis. 

Jis geraširdiškai papurtė galvą, ir pro lapus prasiskverbian- 
tys saulės spinduliai sužibo jo plaukuose. 

— Sasenach, kad aš pabusčiau anksčiau už tave, mažiau ti- 
kėtina nei kad vištidėj rasi kirminą. Spjaut man, jeigu ir dar 
vienas arklys ant manęs užmins, iki rytdienos nepasijudin- 
siu. - Jis atsargiai atsigulė, nubraukęs lapus. - Eikš, gulkis ša- 
limais. - Kviesdamas ištiesė viršun ranką. - Užsiklosim tavo 
apsiaustu. 

Lapai po lygia vilna buvo nuostabiai patogus paklotas, nors 
tąsyk su mielu noru būčiau ir ant vinių prikalinėtos lovos pri- 
gulusi. Suglebau šalia jo, lyg būčiau išvis be kaulų, mėgaudama- 
si dangiška palaima tiesiog atsigulti ir gulėti. 

Iš pradžių buvo vėsoka, bet mudviejų kūnai greit prišildė 
kišenę, kurioje lindėjome. Nuo miestelio buvome per tokį nuo- 
tolį, kad garsai iš jo atsklisdavo tik su padrikais vėjo gūsiais, 
ir aš su miegūstu pasitenkinimu pagalvojau, kad tikrai galim 
pramiegot iki rytdienos ryto, kol kas nors pasiges Džeimio ir 
mudu suras. 

Savo apatinius sijonus pereitą naktį buvau suplėšiusi ir pa- 
vertusi trūkstamais tvarsčiais, ir mus dabar skyrė tik plonas si- 
jono ir marškinių audinys. Į mano pilvą krustelėjęs atsirėmė 
kietas šiltas daiktas. 

— Dar ko? - pralinksmėjau, kad ir kokia buvau pavargu- 
si. - Džeimi, tu juk pusgyvis turėtum būti. 

Jis nusijuokė nuvargusiu balsu ir viena ranka apglėbė mane 
per strėnas. 

- Gerokai labiau negyvas nei gyvas, Sasenach. Nusikama- 
vęs esu, tik vienintelis mano daikčiukas per kvailas tai suprast. 
Negaliu su tavim gulėt ir nenorėt tavęs, bet tikriausiai tik noru 
šįkart ir baigsis. 

Susiradau jo marškinių apačią, pasirausiau po jais ir švelniai 
suėmiau jį į saują. Net šiltesnis už jo pilvo odą, penis atrodė šil- 
kinis, kai glosčiau nykščiu, ir pulsavo sulig kiekvienu jo širdies 
tvinksniu. 

Džeimis suunkštė iš pusiau skausmingo pasitenkinimo ir iš 
lėto atvirto ant nugaros, laisvai ištiesė kojas ir šios išlindo iš po 
mano apsiausto laukan. 

Mūsų lapų kupetą pasiekė saulutė, ir nuo šilto jos prisilie- 
timo atsipalaidavo mano pečiai. Viskas atrodė vos pastebimai 
nuauksinta - ir dėl būdingos ankstyvo rudens šviesos, ir dėl 
neapsakomo nuovargio. Jaučiausi suglebusi ir lyg bekūnė, tik 
sekiau jo kūną kartkartėmis krustelint mano saujoje. Visas pra- 
ėjusių dviejų dienų siaubas, nuovargis ir triukšmas pamažu slū- 
go ir tolo, ir likom tik vienudu. 

Alsus rūkas, regis, veikė kaip didinamasis stiklas, sustipri- 
nantis menkiausius pojūčius. Iš po paraitotų marškinių kyšo- 
jo žaizdos nuo kardo pakraštys, sukrešėjęs kraujas ant šviesios 
odos atrodė juodas. Tyrinėdamos pažeme zyzeno dvi muselės, 
ir aš jas nubaidžiau. Ausyse spengė tyla, medžių alsavimas ne- 
galėjo nė lygintis su ataidinčiais miestelio garsais. 

Prisiglaudžiau skruostu prie jo, jausdama lygų, tvirtą jo klu- 
bo kaulą visai po pat oda. Kirkšnies linkyje oda buvo perregima, 
besišakojančios kraujagyslės - melsvos ir plonytės kaip vaiko. 

Pamažu jo ranka pakilo ir plevendama kaip lapai nusileido 
man ant galvos. 

— Klere, man reikia tavęs, - sušnibždėjo. - Man taip tavęs 
reikia. 

Buvo paprasta, kai netrukdė besipainiojantys apatiniai si- 
jonai. Jaučiausi ir pati plevenanti, pakilau lyg be jokių valios 
pastangų, užsklendžiau ir įsitaisiau ant jo lyg debesis ant kalno 
viršūnės, suteikdama prieglobstį jo alkiui. 

Buvo užsimerkęs, galvą atlošęs, rausvas jo plaukų auksas pa- 
žiręs ant lapų. Tačiau rankos užtikrintai pakilo ir tvirtai suėmė 
mane per juosmenį, be svorio atsiremdamos į klubų išlinkimą. 

Mano akys taip pat užsimerkė, ir pajutau jo sąmonės pavida- 
lus - taip pat aiškiai, kaip jaučiau jo kūną po savimi; nuovargis 
išstūmė visas mudviejų mintis ir prisiminimus; visus pojūčius, 
išskyrus vienas kito pažinimą. 

— Ne... ilgai, - sušnibždėjo jis. 

Linktelėjau, suprasdama, kad jaučia tai, ko negali matyti, ir 
pakilau viršum jo, šlaunys po dėmėta suknelės medžiaga buvo 
tvirtos ir išmaningos. 

Kartą ir dar kartą, ir darsyk, ir dar kartelį, ir juo perbėgo 
virpulys ir persidavė man, lyg vanduo būtų kilęs augalo šakni- 
mis, šakomis, į lapus. 

Su atodūsiu jis iškvėpė orą, ir pajutau, kaip grimzta jo są- 
monė, lyg blėstų gęstanti lempa. Kritau greta jo ir, kai tik spėjau 
užklostyti mudu sunkiu apsiaustu, užliejo tamsa, ir likau gulėti, 
veikiama žemės traukos, apsunkusi nuo jo sėklos šilumos pilve. 
Sumigom. 


3/ 


Holirudas 


EDINBURGAS, 1745-ŲJŲ SPALIS 

Netikėtas beldimas į duris atitraukė mane nuo vaistinėlės skry- 
nelių, kurių turinį neseniai buvau papildžiusi. Po stulbinamos 
pergalės prie Prestonpanso Karolis nuvedė triumfuojančią savo 
kariuomenę į Edinburgą ir ten jie buvo apipilti liaupsėmis. Kol 
jis pats lepinosi ant laurų, jo generolai ir vadai triūsė, burdami 
vyrus ir rūpindamiesi pasipildyti amunicijos, kokios tik buvo 
įmanoma gauti, ruošdamiesi tolesniems žygiams, kad ir kokie 
jie būtų. 

Ankstyvos sėkmės pakylėtas, Karolis plačiai kalbėjo apie tai, 
kad ims Sterlingą, paskui Karlailį, o tada galbūt trauks į pietus, 
netgi į patį Londoną. Laisvu laiku skaičiavau chirurgines ada- 
tas, kaupiau gluosnių žievę ir kur nugriebdama vogiau alkoholį, 
iš kurio reikėjo išgauti dezinfekavimo skysčio. 

— Koks reikalas? - paklausiau atidariusi duris. 

Pasiuntinukas buvo berniukas, ne ką vyresnis už Fergiusą. 
Stengėsi atrodyti orus ir laikytis pagarbiai, bet prigimtinis smal- 
sumas ėmė viršų. Akys šaudė po kambarį, susižavėjusios susto- 
jo prie didžiosios medikamentų skrynios kampe. Akivaizdu, po 
Holirudą apie mane sklandė gandai. 

— Jo aukštybė jus kviečia, ponia Freizer, - atsakė berniukas. 

Spindinčios rudos akys atidžiai mane tyrinėjo, be abejo, 
ieškodamos antgamtinių galių požymių. Atrodė kiek nusivylęs, 
kad aš tokia nuobodžiai įprasta. 

- Šit kaip? - nustebau. - Ką gi, gerai. Tai kur jis yra? 

— Rytmetinėj svetainėj, ponia. Turiu jus nuvesti. Ak... - Jau 
buvo apsisukęs, kai prisiminė ne viską pasakęs, ir greit atsigrę- 

žė, kol dar nespėjau uždaryti durų. - Jums reikia atsinešti vais- 
tinėlę, jei malonėsite. 

Lydėdamas mane ilgu koridoriumi į karališkąjį rūmų spar- 
ną, mano palydovas tryško savos reikšmės supratimu. Kažkas, 
matyt, ji mokė karaliaus pažui deramos laikysenos, bet eidamas 
vaikas retsykiais strykteldavo, išsiduodamas, kad šiame darbe — 
dar naujokas. 

Ko tas Karolis iš manęs nori, galvojau pati sau. Nors dėl 
Džeimio jis mane pakentė, nuskambėjusi istorija apie La Dame 
Blanche jį aiškiai išmušė iš vėžių ir trikdė. Ne kartą užklupau 
jį prie manęs nemačiom žegnojantis ar dviem pirštais rodant 
ragučius prieš nelabąją dvasią. Visiškai neįtikima atrodė mintis, 
kad jis manęs prašytųsi gydomas. 

Kai sunkios medinės durys atsivėrė į mažą rytmečio sve- 
tainę, tokia galimybė pasirodė dar mažiau tikėtina. Princas, 
akivaizdžiai puikios sveikatos, rymojo prie dažyto klavesino ir 
vienu pirštu nedrąsiai barbeno melodiją. Jo švelni oda buvo šiek 
tiek paraudusi, bet ne nuo karščio, o iš susijaudinimo, ir akys, 
kai pažvelgė į mane, atrodė skaidrios ir įdėmios. 

- Ponia Freizer! Kaip malonu, kad taip greit mane apsi- 
lankėte! 

Šį rytą jis vilkėjo dar prabangesnį apdarą nei paprastai, dė- 
vėjo peruką ir naują kreminės spalvos šilkinę liemenę, siuvinėtą 
gėlių žiedais. Tikriausiai dėl ko nors nekantrauja, pamaniau; kai 
būdavo susijaudinęs, jo anglų kalba visai pašlydavo. 

— Man vienas malonumas, jūsų aukštybe, - kukliai atsakiau 
ir tūptelėjau. 

Jis buvo vienas - neįprasta reikalų padėtis. Gal vis dėlto pa- 
čiam prireikė medicininės priežiūros? 

Greitu, nervingu mostu parodė į vieną auksiniu damastu 
aptrauktą krėslą, ragindamas sėstis. Priešais buvo pritrauktas 
kitas krėslas, bet princas vaikštinėjo prieš mane pirmyn ir atgal, 
per daug nesitverdamas savam kaily, kad nusėdėtų vietoje. 

— Man reikia jūsų pagalbos, - greitakalbe išbėrė jis. 

- Šit kaip? - mandagiai išreiškiau susidomėjimą. Gonorė- 
ja? - pamaniau sau, slapčia jį apžiūrinėdama. Nuo Luizos de la 
Tur laikų nebuvau girdėjusi apie jokią kitą moterį, kita vertus, 
juk ir vieno karto užtenka. Princas tai prikąsdavo lūpas, tai vėl 
papūsdavo, lyg ieškodamas kitos išeities, kad nereikėtų man pa- 
sakoti, bet galop pasidavė. 

-— Aš turiu čia vieną capo* - vadą, suprantat? Jis svarsto gali- 
mybę prisidėti prie mano Tėvo kovos, bet vis dar dvejoja. 

— Turite galvoje klano vadą? 

Jis linktelėjo, suraukęs kaktą po tvarkingai sugarbiniuotu 
peruku. 

— Oui, madam. Žinoma, jis remia mano Tėvo pretenzijas... 

— Ak taip, žinoma, - sumurmėjau. 

— „bet pageidauja pasikalbėti su jumis, madam, prieš pa- 
siųsdamas savo vyrus paskui mane. 

Regėjos, jis pats netiki savo ausimis, girdėdamas, ką kalba, 
ir supratau, kad skruostų raudonio priežastis - sutrikimas, su- 
mišęs su užgniaužtu apmaudu. 

Aš ir pati gerokai sumišau. Vaizduotė greit surezgė paveiks- 
lą, kuriame klano vadas pasigavęs kokią bjaurastį, ir jo dalyva- 
vimas žygyje pareina nuo to, ar aš jį kaip nors stebuklingu būdu 
išgydysiu. 

— Jūs įsitikinęs, kad tas vadas pageidauja kalbėtis su mani- 
mi? - pasitikslinau. Negali būti, kad mano reputacija būtų šitaip 
toli pažengusi. 

Karolis šaltai palenkė prieš mane galvą. 

— Sakosi, jog taip, madam. 

— Bet aš nepažįstu nė vieno klano vado, - tariau. - Barą Glen- 
garį ir Lokylį - taip, žinoma. Ak taip, aišku, dar Klanranaldą ir 
Kepochą. Bet jie visi jau įsipareigoję jums. Ir kokių galų... 

— Ką gi, jis yra nuomonės, kad jūs su juo pasižįstanti, - per- 
traukė mane princas; kuo labiau nervinosi, tuo daugiau darė 


* Galva, vadas (italų k.). 


SVETIMŠALĖ + MEILĖS LABIRINTE 175 


gramatinių klaidų. Sugniaužė kumščius, aiškiai prisiversdamas 
tvardytis ir kalbėti mandagiai. - Tai yra svarbos, madam, di- 
džios svarbos, kad jis įsitikintų jungtis prie manęs. Aš reikalau- 
ju... prašau... jūsų, taigi, kad jūs jį įsitikintumėt. 

Žiūrėdama į jį, susimąsčiusi pasitryniau nosį. Dar vienas 
lemiamas taškas. Dar viena proga pakreipti įvykius mano pasi- 
rinkta linkme. Ir vėl nežinia, kaip geriausia pasielgti. 

Jo tiesa; svarbu įtikinti šį klano vadą paskirti savo pajėgas 
jakobitų reikalui. Iki šiol, prisidėjus Kameronams, įvairiems 
Makdonaldams ir kitiems, jakobitų kariuomenė teturėjo tik du 
tūkstančius vyrų, ir tie patys - įvairiausio plauko skarmaliai ir 
valkatos, kokiais dar joks generolas nebuvo apsikrovęs. Ir vis 
dėlto ši plikšių šutvė paėmė Edinburgą, nusiaubė gerokai gau- 
sesnes anglų pajėgas prie Prestono ir rodė visokeriopą ryžtą to- 
kiu pat viesulu nušluoti ir likusį kraštą. 

Mums nepavyko sutrukdyti Karoliui; galbūt dabar, pasak 
Džeimio, vienintelis būdas išvengti katastrofos buvo visomis 
išgalėmis stengtis jam padėti. Jei dar vienas stambus klano va- 
das įsilieja į šalininkų gretas - padidėja šansai, kad juo paseks 
ir kiti, Gal tai lemtinga akimirka, kai jakobitų pajėgos gali pa- 
didėti iki tikros armijos, iš tiesų pajėgios įvykdyti planuojamą 
invaziją į Angliją. O jei taip, tai kas, po velnių, tada? 

Atsidusau. Kad ir ką nutarčiau daryti, nieko negalėjau 
spręsti, kol nepamačiau tos paslaptingos ypatos. Nužvelgiau 
savo suknią, tikrindama, ar ji tinkama pokalbiui su klano 
vadu, apsikrėtusiu kuo ar ne, pakilau ir pasikišau po pažastim 
vaistinėlę. 

— Pamėginsiu, jūsų aukštybe, - pažadėjau. 

Sugniaužti kumščiai atsigniaužė, pasimatė nukramtyti na- 
“ gai, ir jo veidas atlyžo. 

— Ak, gerai, - tarė jis ir pasuko prie durų į erdvesnę popie- 
tinę svetainę. - Eime, aš pats jus palydėsiu. 

Sargybinis už durų atšoko atatupstas iš nuostabos, pamatęs, 
kaip Karolis atlapojo duris ir praėjo pro jį nė nežvilgtelėjęs. Kita- 
me ilgo, gobelenais nukabinėto kambario gale buvo milžiniškas 
marmuro židinys, apvedžiotas baltais Delfto kokliais, kuriuo- 
se mėlynai ir tamsiai raudonai buvo išpiešti olandiški kaimo 
vaizdeliai. Prieš ugnį buvo pristumta sofutė, o greta jos stovėjo 
aukštas, plačiapetis vyras Aukštumų kalniečio apdarais. 

Ne tokiame didingame kambaryje jis būtų atrodęs milžiniš- 
kas, iš po kilto kaip medžių kamienai kyšojo kojos languotomis 
kojinėmis. Tačiau šioje menėje aukštomis gipso lipdiniais puoš- 
tomis lubomis jis tebuvo stambus - visai derantis prie herojinių 
mitinių būtybių, vaizduojamų gobelenuose abiejuose kambario 
galuose. 

Išvydusi milžiną svečią, sustojau kaip į žemę jaugusi, šokas 
jį atpažinus vis dar neišstūmė jausmo, kad tai visiškai neįtikė- 
tina. Karolis jau buvo nuėjęs toliau ir atsisukęs nekantriai pa- 
ragino mane prieiti su juo prie židinio. Aš linktelėjau dičkiui. 
Tada pamažu apėjau apie sofutės galą, sustojau ir pažiūrėjau į 
vyrą, gulintį ant jos. 

Mane pamatęs jis vos šyptelėjo, balandžio sparno pilkumo 
akyse sužibo linksmi žiburiukai. 

— Taip, - atsakė jis į nuostabą mano veide. - Ir aš, tiesą 
sakant, nesitikėjau daugiau jūsų sutikti. Beveik galima įtikėti, 
kad mudu lemties vienas kitam skirti. - Jis pasuko galvą ir 
kilstelėjęs ranką kreipėsi į savo milžiną asmens sargybinį. - 
Angusai. Malonėk atnešt poniai Klerei šlakelį ano brendžio. 
Bijau, kad iš netikėtumo mane išvydus ji gali būti kiek išmušta 
iš vėžių. 

Dar švelniai pasakyta, pamaniau aš. Susmukau į šleivako- 
jį krėslą ir paėmiau krištolo taurę, kurią man padavė Angusas 
Moras. 

Kolumo Makenzio akys nepakito; toks pats liko ir balsas. Ir 
viena, ir kita išlaikė esybę šio žmogaus, kuris tris dešimtmečius 
vadovavo Makenzių klanui, nepaisydamas ligos, kuri jį luoši- 

no nuo paauglystės. Tačiau visa kita, kad ir liūdna, pasikeitė į 
bloga: juodus plaukus išmargino žilos sruogos, gilios raukšlės 
išvagojo veidą, oda ant aštrių kaulų suglebo. Net plati krūtinė 
buvo įdubusi, galingi pečiai sukumpę, o trapus skeletas žemiau 
beveik neteko raumenų. 

Jis jau turėjo rankose puspilnę taurę gintarinio gėrimo, 
spindinčio židinio šviesoje. Sunkiai pasikėlęs atsisėdo ir pakėlė 
taurę ironiškai sveikindamas. 

- Labai neblogai atrodai... dukterėčia. 

Akies krašteliu pastebėjau, kaip Karolis išsižiojo. 

— Bet jūs - nelabai kaip, - tiesiai leptelėjau. 

Jis beaistriu žvilgsniu nužvelgė išklypusias ir išsukinėtas ko- 
jas. Dar po šimto metų ši liga bus pavadinta žymiausio nuo jos 
kentėjusio paciento vardu - Tulūz-Lotreko sindromu. 

— Nelabai kaip, - sutiko jis. - Kita vertus, paskutinį kartą 
mane matei prieš dvejus metus. Andai ponia Dankan man davė 
mažiau nei dvejus. 

Nugėriau gurkšnelį brendžio. Vienas iš geriausių. Karolis 
tikrai nerimauja. 

— Nebūčiau pamaniusi, kad jūs rimtai tikit raganos užkei- 
kimu, - pasakiau. 

Plonos, dailios lūpos vos pastebimai šyptelėjo. Kad ir su- 
bjaurotas, jis turėjo tokius pat ryškaus grožio bruožus kaip ir 
brolis Duglas, ir kai nuo akių dingo atsajumo šydas, to vyro jėga 
nušvito ir nustelbė kūno irimo ženklus. 

- Užkeikimais tai netikiu, ne. Vis dėlto man paliko labai aiš- 
kus įspūdis, kad ta dama dalijosi pastebėjimais, ne užkeikimais. 
O man neteko sutikti daugiau tokių akylų stebėtojų kaip Geilis 
Dankan - išskyrus vieną. 

Jis grakščiai palenkė galvą prieš mane, aiškiai parodydamas, 
ką turi galvoje. 

— Dėkui, - atsakiau. 

Kolumas pažvelgė į Karolį, kuris išpūtęs akis sekė šį pa- 
šnekesį. 

— Dėkoju jums už malonų leidimą pasinaudoti jūsų pastoge 
susitikti su ponia Freizer, jūsų aukštybe, - pasakė Kolumas ir 
vos nusilenkė. Žodžiai skambėjo pakankamai mandagiai, bet 
tonas, kuriuo jie buvo ištarti, aiškiai bylojo, kad tai ženklas išei- 
ti. Karolis, anaiptol nepratęs prie tokių ženklų, skaisčiai išraudo 
ir prasižiojo. Tada susivokęs ryžtingai užsičiaupė, trumpai nusi- 
lenkė ir apsisuko ant kulnų. 

— Sargybos mums irgi nereikės, - šūktelėjau jam įkandin. 

Pečiai gunktelėjo, sprandas po peruko uodegėle tamsiai parau- 
do, bet princas staigiu judesiu pamojo, sargybinis prie durų subal- 
takiavo į mane apstulbusiu žvilgsniu ir nusekė jam iš paskos. 

- Hm. - Kolumas nepritariamai dėbtelėjo į duris, tada vėl 
atkreipė dėmesį į mane. - Pasiprašiau susitikimo su jumis, nes 
turiu jūsų atsiprašyti, - be įžangų pranešė jis. 

Atsilošiau krėsle, atsainiai pasidėjusi taurę ant pilvo. 

— Ak, atsiprašyti? - pakartojau taip sarkastiškai, kaip tik 
įstengiau be ypatingo pasirengimo. - Dėl bandymo mane sude- 
ginti už raganavimą, spėju, tai turit galvoje? - gracingai numo- 
jau ranka. - Meldžiu mesti tatai iš galvos. - Perliejau jį įniršusiu 
žvilgsniu. - Atsiprašyti?! 

Nė kiek nesutrikęs, jis nusišypsojo. 

— Turbūt atrodo kiek neadekvatu, - pasakė jis. 

— Neadekvatu?! Už tai, kad liepėt mane suimti, įmesti į vagių 
duobę ir laikyti ten tris dienas be padoraus maisto ir vandens? 
Už tai, kad liepėt išrengt pusnuogę ir nuplakt viso Kreinsmuro 
akivaizdoj? Už tai, kad per plauką išvengiau deguto statinės ir 
žabų ryšulio? - Nutilau ir giliai įkvėpiau. - Tai kad jau paminė- 
jot, - prabilau truputį ramiau, - kaip tik taip ir pasakyčiau - ne- 
adekvatu. 

Šypsena išgaravo. 

— Meldžiu atleidimo, jei pasirodžiau lengvabūdiškas, - tyliai 
pasakė jis. - Visai neketinau iš jūsų šaipytis. 

Pažvelgiau į jį, bet po juodomis blakstienomis nebeįžiūrėjau 
nė menkiausios užsilikusios pašaipėlės. 

— Ne, - atsakiau, vėl giliai įkvėpusi. - Nė nemaniau, kad 
būtumėt bandęs. Tikriausiai rengiatės sakyt, kad ir dėl ragana- 
vimo nė neketinot manęs suimt. 

Pilkos akys budriai sužiuro. 

- Žinojot tai? 

— Geilis sakė. Kai sėdėjom vagių duobėje. Sakė, kad tai jos 
ketinot nusikratyti, o aš atsitiktinai pasipainiojau. 

— Pasipainiojot, taip. - Staiga jis pasirodė labai pavargęs. - 
Jei būtumėt buvus pily, būčiau galėjęs jus apgint. Dėl Dievo, 
kokių galų nusibeldėt į kaimą? 

— Man buvo pranešta, kad Geilis Dankan apsirgo ir šaukiasi 
manęs, - glaustai atsakiau. 

- Aa. Jums buvo pranešta, - pakartojo jis tyliai. - O kas 
būtent pranešė, ar galėčiau pasiteiraut? 

- Liri. 
ir apmaudo, kad aš ištekėjau už Džeimio, ji tyčia bandė pakiš- 
ti mane, kad būčiau nužudyta. Šešiolikmetei merginai - retos 
piktavališkumo atsargos. Net ir dabar įniršį atmiešė niaurus pa- 
sitenkinimas: jis mano, beveik pasąmoningai pagalvojau. Mano. 
Tu niekad jo iš manęs neatimsi. Niekada. 

— Aa, - vėl nutęsė Kolumas, susimąstęs žvelgdamas į mano 
užkaitusį veidą. - Pamaniau, gal tai padės. Sakykit, — toliau 
kalbėjo jis, kilstelėjęs vieną tamsų antakį, - jei paprastas at- 
siprašymas jums atrodo nepakankamas, tai gal rinktumėtės 
kerštą? 

— Kerštą? 

Tikriausiai buvo akivaizdu, kad ši mintis mane apstulbino, 
nes jis šyptelėjo, nors ir nelinksmai. 

— Taigi. Mergina prieš pusmetį ištekinta, už Hju Makenzio 
iš Muldoro, vieno iš mano nuomininkų. Jis pasielgs su ja taip, 
kaip aš liepsiu, o jūs norit ją nubaust. Ką nurodysit padaryt? 

Iš netikėtumo tik sumirksėjau. Regis, neskubėjo gauti atsa- 
kymo: ramiai sau sėdėjo, gurkšnojo kitą brendžio taurę, kurią 

jam pripylė Angusas Moras. Nespoksojo į mane, bet aš atsisto- 
jau ir nuėjau prie lango, norėdama valandėlę pabūti viena. 

Sienos čia buvo penkių pėdų storio; pasilenkusi ir atsirėmu- 
si į palangę gilioje lango nišoje, galėjau būti tikra, kad niekas 
manęs nemato. Skaisti saulė apšvietė plonus šviesius gyvaplau- 
kius ant mano dilbių. Tai man priminė vagių duobę - tą drėgną, 
dvokiančią skylę ir vienui vieną saulės spindulį, įspindusį pro 
angą virš galvos, nuo kurio tamsi duobė atrodė tik dar pana- 
šesnė į kapą. 

Pirmą dieną ten praleidau šaltyje ir purve, negalėdama 
patikėti tuo, kas vyksta; antrą tirtėjau nelaiminga ir vis labiau 
gąsdindamasi, kai suvokiau, kokio masto buvo Geilis Dankan 
išdavystė ir kokių priemonių Kolumas ėmėsi prieš ją. O trečią 
dieną jie išvedė mane tardyti. Ir stovėjau, mirdama iš gėdos ir 
siaubo, po žemu, rudeniškai debesuotu dangum, ir jaučiau, kaip 
Kolumo spąstai aplink mane užsiveržia, paleisti vieno merginos 
vardu Liri žodžio. 

Liri. Šviesaus gymio ir mėlynakė apskritu dailiu veideliu, bet 
daugiau niekuo neišsiskirianti iš kitų Leocho mergaičių. Mąs- 
čiau apie ją - duobėje su Geilis Dankan turėjau laiko daugybę 
dalykų apmąstyt. Bet kad ir kaip tūžau, kad ir kaip drebėjau iš 
baimės, kad ir kaip niršau iki šiol, nei anuomet, nei dabar ne- 
galėjau prisiversti įžiūrėti joje įsišaknijusio blogio. 

— Jai tik šešiolika metų buvo, dėl Dievo meilės! 

— Pakankamai suaugusi tekėti, - pasigirdo man už nugaros 
sarkastiški žodžiai, ir supratau, kad mintį ištariau balsu. 

- Taip, ji norėjo Džeimio, - pasakiau atsisukusi. Kolumas 
tebesėdėjo ant sofos, trumpas kojas užsiklojęs kilimėliu. An- 
gusas Moras tylomis stovėjo jam už nugaros, akys iš po sunkių 
vokų akylai sekė šeimininką. - Gal manėsi mylinti jį. 

Kieme, aidint šūksniams ir žvangant ginklams, treniravosi 
vyrai. Saulės atspindžiai šokinėjo nuo kardų ir muškietų me- 
talo, nuo varinių vinučių apskritų skydų paviršiuje - ir nuo 
rausvai auksinių Džeimio plaukų, besiplaikstančių vėjyje, tuo 

tarpu, juokdamasis iš Mertos kuo rimčiausia mina pasakytos 
pastabos, jis persibraukė delnu per veidą, sukaitusį nuo pratybų 
ir suprakaitavusį. 

Gal aš vis dėlto neteisinga buvau Liri, vertindama jos jaus- 
mus ir manydama, kad jie neprilygsta maniesiems. Niekad ne- 
sužinosiu, kas ją paskatino veikti - nesubrendusios ambicijos ar 
nuoširdi aistra. Kad ir kaip būtų buvę, jai nepasisekė. Aš likau 
gyva. O Džeimis atiteko man. Bežiūrint jis pasikaišė kiltą ir lyg 
niekur nieko pasikasė sėdynę, saulė apšvietė rausvai auksinius 
gaurelius, švelninančius plieno tvirtumo šlaunies linkį. Nusi- 
šypsojau ir nuėjusi vėl prisėdau prie Kolumo. 

— Priimsiu atsiprašymą, - pasakiau. 

Jis linktelėjo, pilkos akys susimąsčiusios žvelgė į tolį. 

-— Tai jūs tikit gailestingumu, ponia? 

— Labiau teisingumu, - atsakiau. - O jei jau apie jį sušne- 
kom, tai netikiu, kad jūs visą šį tolimą kelią iš Leocho į Edin- 
burgą atkeliavot vien tam, kad manęs atsiprašytumėt. Turėjo 
būti pragariškai sunki kelionė. 

- Taigi, tokia ir buvo. 

Už jo per vieną kitą colį tylomis pasislinko masyvi Anguso 
Moro figūra, o didžiulė galva palinko prie savo pono, lyg iškal- 
bingai liudydama. Kolumas pastebėjo jo judesį ir kilstelėjo ran- 
ką - viskas gerai, reiškė šis gestas, viskas šiuo metu man gerai. 

— Ne, - kalbėjo toliau Kolumas. - Iš tiesų nė nežinojau, kad 
jūs Edinburge, kol jo aukštybė nepaminėjo Džeimio Freizerio, 
o tada aš pasiteiravau. - Umai jis nusišypsojo. - Jo aukštybė 
nelabai jus mėgsta, ponia Klere. Bet jūs tikriausiai tai žinojot? 

Nekreipiau dėmesio į šiuos jo žodžius. 

- Tai jūs tikrai svarstot, ar dėtis prie princo Karolio? 

Visi trys - Kolumas, Duglas ir Džeimis - norėdami ge- 
bėjo puikiai slėpti mintis, bet iš jų visų, be abejo, Kolumui 
tai pavykdavo geriausiai. Jeigu jis būdavo nelinkęs dalintis 
mintimis, daugiau būtum išpešęs iš akmeninių fontano galvų 
kitapus kiemo. 

- Aš atvykau su juo pasimatyt, - tepasakė jis. 

Valandėlę sėdėjau svarstydama, ką „galėčiau - ar turė- 
čiau - pasakyti Karolio labui, jei apskritai turėčiau ką nors dėl 
jo sakyti. Galbūt geriau palikti tai Džeimiui. Juk pagaliau jei 
Kolumas ir gailisi, kad netyčia vos manęs nenužudė, tai dar 
nereiškia, kad yra linkęs manimi pasitikėti. Ir nors faktas, kad 
esu čia, priklausau prie Karolio aplinkos žmonių, darė nelabai 
tikėtiną galimybę, jog esu anglų šnipė, vis dėlto tatai nebuvo 
neįmanoma, 

Vis dar mintyse gyvai svarsčiau, kaip pasielgti, kai Kolumas 
staiga pastatė brendžio taurę ir pažiūrėjo tiesiai į mane. 

— Ar žinot, kiek šito daikto nuo ryto išgėriau? 

— Nežinau. 

Jo rankos nedrebėjo, nors išsukinėtos ir sudiržusios nuo li- 
gos, buvo gerai prižiūrimos. Paraudę vokai ir kiek krauju pasru- 
vusios akys tokios galėjo būti ir nuo varginančios kelionės, ne 
tik nuo gėrimo. Kalbėdamas ji nevėlė žodžių, ir vien šioks toks 
judesių atsargumas išdavė, kad jis nebuvo pavyzdingai blaivus. 
Bet man jau buvo tekę matyti, kaip Kolumas geria, ir buvau 
kupina pagarbos jo galioms šiuo požiūriu. 

Jis rankos mostu nuvijo šalin Angusą Morą, kuris jau tiesė 
ranką į grafiną. 

- Pusę butelio. Per vakarą pribaigsiu. 

— Aa. - Tai štai kodėl buvau prašoma atsinešti vaistinėlę. 
Pasilenkiau jos paimti nuo grindų, kur buvau pastačiusi. - Jeigu 
jums reikia tiek brendžio, nelabai kas daugiau padės, išskyrus 
opijų, - pasakiau stumdydama savo dėželėje įvairius buteliukus 
ir indelius. - Manau, turiu čia truputį laudanumo, bet galėčiau 
jums gauti... 

— Ne to aš iš jūsų norėjau. 

Mane sustabdė valdingas jo tonas, ir aš pakėliau akis. Jei 
jis sugeba, kai nori, nuslėpti savo mintis, norėdamas geba jas 
ir perteikti. 

- Nesunkiai pats gaučiau laudanumo, - pasakė jis. - Tik- 
riausiai mieste koks nors vaistininkas juo prekiauja - juo arba 
aguonų sirupu, ar neatmieštu opijum. 

Užvožiau skrynelės dangtelį ir susidėjau ant jo rankas. Vadi- 
nasi, jis neketina pamažu nykti kvaišindamasis, kad pasidarytų 
neaišku, kas vadovauja klanui. Ir jeigu jam iš manęs reikia ne 
laikinos užmaršties, tai ko tada? Nuolatinės, galimas daiktas. 
Pažinojau aš Kolumą Makenzį. Tas aiškus, negailestingas pro- 
tas, suplanavęs Geilis Dankan sunaikinimą, nesudvejotų dėl 
savo paties baigties. 

Taigi viskas aišku. Jis atvyko susitikti su Karoliu Stiuartu, 
norėdamas galutinai apsispręsti, ar pašvęsti Leocho Makenzius 
jakobitų reikalui. Kai toks įsipareigojimas bus prisiimtas, klanui 
vadovaus Duglas. O tada... 

- Įsivaizdavau, kad savižudybė laikoma mirtina nuodėme, - 
tariau. 

— Tikriausiai tokia ir yra, - nė kiek nesutrikęs pritarė jis. - 
Bent jau nusidėjimas puikybe, mat norėsiu rinktis švarią mirtį 
paties pasirinktu laiku, tinkamiausiu maniesiems tikslams. Ta- 
čiau aš nesitikiu nepelnytai kentėti už savo nuodėmę, nes jau 
nuo kokių devyniolikos metų netikiu, kad yra Dievas. 

Kambaryje buvo tylu, tik židinyje spragėjo ugnis, o iš kiemo 
po langais aidėjo vaidinamos dvikovos šūksniai. Girdėjau net jo 
alsavimą, lėtai ir ramiai iškvepiamą orą. 

— Kodėl manęs prašote? - paklausiau. - Tiesa, kur panorėjęs 
galėtumėt gauti laudanumo, jei tik pinigų turit - o to gero jums 
netrūksta. Juk negalit nežinoti, kad tam tikras jo kiekis jus nu- 
žudys. Be to, tai lengva mirtis. 

— Pernelyg lengva. - Jis papurtė galvą. - Gyvenime aš nela- 
bai turėjau kuo kliautis, išskyrus savo išmonę ir protą. Su jais 
nesiskirsiu net mirties pasitikti eidamas. O dėl lengvumo... - Jis 
truputį pasimuistė ant sofos, nė kiek nesistengdamas nuslėpti, 
kad jam nepatogu. - Netrukus turėsiu į valias. 

Galvos kryptelėjimu jis parodė į mano vaistinėlę. 

— Jūs, kaip ir ponia Dankan, išmanėt apie vaistus. Pama- 
niau, gali būti, kad jums žinoma, kuo ji nunuodijo savo vyrą. 
Bent jau tąsyk atrodė greitas ir garantuotas reikalas. Ir pridera- 
mas, - kreivai vyptelėjo jis. 

— Pagal teismo nuosprendį, ji naudojo burtus. - To teismo, 
kuris pagal tavo planą pasmerkė ją mirti, pagalvojau. - O gal 
jūs netikit burtais? 

Kolumas susijuokė - saulės nutviekstame kambary suskam- 
bo skaidrus, nerūpestingas juokas. 

- Žmogus, netikintis Dievo, vargu ar gali priskirti galių šė- 
tonui, tiesa? 

Padvejojau, bet jis buvo žmogus, taip pat įžvalgiai kaip apie 
save sprendžiantis apie kitus. Iš pradžių atsiprašė manęs, tada 
paprašė paslaugos ir įsitikino, kad man būdingas teisingumo - 
o gal gailestingumo - jausmas. Be to, taip jis man sakė, tai būtų 
priimtina. Atsidariau skrynelę ir išėmiau mažą buteliuką ciani- 
do, kurį laikiau žiurkėms nuodyti. 

— Dėkui, ponia Klere, - vėl oficialiu tonu padėkojo jis, nors 
akyse dar žaidė šypsnys. - Jeigu mano sūnėnas Kreinsmure 
nebūtų taip vaizdingai įrodęs jūsų nekaltumo, vis tiek niekad 
nebūčiau jūsų laikęs ragana. Dabar, kaip ir anuomet, nė per 
plauką nenumanau, kas jūs iš tikrųjų, kodėl čia esat, bet jei ir 
turėjau kokių versijų, tarp jų nebuvo raganystės. - Jis padarė 
pauzę, klausiamai pakėlė antakį. - Nesitikiu, kad būsit linkusi 
man pasisakyti, kas tokia esat, o gal? 

Valandėlę padvejojau. Bet vyras, netikįs nei Dievo, nei vel- 
nio, nepatikėtų ir išgirdęs tiesą, dėl ko dabar čia esu. Spustelėjau 
jam ranką ir paleidau. 

— Verčiau jau ragana mane vadinkit, - pasakiau. - Bus ar- 
čiausiai tiesos, o arčiau jums tikriausiai nepavys prisikasti. 


5 


Kitą rytą eidama į kiemą ant laiptų sutikau lordą Balmeriną. 

— Ak, ponia Freizer! - draugiškai pasveikino jis mane. - Kaip 
tik jūsų ir ieškojau. 

Nusišypsojau jam; linksmas rubuilis žmogelis gyvenimą 
Holirude darė ne tokį nuobodų. 

- Jeigu ne dėl karščiavimo, viduriavimo ar sifilio, gal reika- 
las gali valandėlę palaukti? - pasiūliau. - Mano vyras ir jo dėdė 
Don Francisko de la Kvintanos garbei demonstruoja Aukštumų 
kardų kautynes. 

- Ak, šit kaip? Prisipažinsiu, ir pats norėčiau juos pamaty- 
ti. - Balmerinas susilygino su manimi žingsniu, jo galva ėmė 
žvaliai šokčioti mano pečių aukštyje. - Iš tiesų labai mėgstu dai- 
lų vyrą su kardu, - pasakė jis. - O jeigu kas gali pamaloninti 
ispanus, tokiam dalykui kuo nuolankiausiai pritariu. 

— Aš taip pat. 

Kadangi būtų buvę per daug pavojinga Fergiusui vaginėti 
jo aukštybės laiškus Holirude, Džeimiui teko pasikliauti žinio- 
mis, kurias išgirsdavo iš paties Karolio. Vis dėlto sužinodavo 
visai nemažai - Karolis Džeimį laikė savo artimiausios aplin- 
kos žmogumi, o įš kalniečių vadų daugiau beveik niekas tokia 
malone negalėjo pasigirti, nors Džeimis gausiai neprisidėjo nei 
žmonėmis, nei pinigais. 

Jei jau kalba apie pinigus, vis dėlto Karolis Džeimiui kaip 
paslaptį pasisakė daug vilčių dedąs į Ispanijos Pilypą, kurio pa- 
skutiniai laiškai Jokūbui į Romą buvo aiškiai drąsinantys. Don 
Franciskas, nors ir ne tikras pasiuntinys, vis dėlto priklausė prie 
Ispanijos dvaro, ir buvo galima kliautis, kad grįžęs namo tikrai 
pateiks karaliui ataskaitą apie Stiuartų sukilimo reikalų padėtį. 
Tai buvo proga Karoliui įsitikinti, kaip toli jį gali nuvesti paties 
tvirtas tikėjimas savąja skirtimi: jis turėjo įtikinti Aukštumų va- 
dus ir užsienio kraštų karalius prie jo dėtis. 

— Dėl ko norėjote su manimi pasimatyti? - paklausiau, kai 
išėjome į alėją, besiribojančią su Holirudo pilies kiemu. Ten jau 
būriavosi pulkas žiūrovų, bet dar nebuvo matyti nei Don Fran- 
cisko, nei kurio iš kovotojų. 

— Ak! - Prisiminęs lordas Balmerinas pagraibė užantyje. — 
Nieko labai svarbaus, mano brangioji ledi. Šituos gavau iš savo 
pasiuntinių, o jie juos įgijo iš giminaičio pietuose. Pamaniau, 
gal jus pralinksmins. 

Jis padavė man ploną pluoštą primityviai atspaustų popie- 
riaus lapų. Pažinau, kad tai skelbimai, paplitę aplinkraščiai, da- 
lijami smuklėse ar plazdantys ant stulpų ar gyvatvorių po kai- 
mus ir miestelius. 

„KAROLIS EDUARDAS STIUARTAS, visiems pažįstamas 
kaip Jaunasis Pretendentas, - buvo rašoma viename. - Tebūnie 
visiems čia Esantiems Žinoma, kad šis Ištvirkęs ir Pavojingas 
Asmuo, Neteisėtai išsilaipinęs į Škotijos krantą, šio Krašto Žmo- 
nes sukurstė Sukilti ir Nekaltiems Piliečiams primetė Neteisėto 
Karo Rūstį.“ Toliau dar buvo daug prirašyta ta pačia dvasia, o 
pabaigoje šį kaltinimo raštą skaitantys Nekalti Piliečiai buvo 
raginami „padaryti viską, kas jų Galioje, kad šitas Asmuo būtų 
Įduotas į Teisingumo rankas, kur jis gautų ko Gausiai Nusipel- 
nęs“. Lapo viršuje puikavosi, kaip spėjau, piešinys, vaizduojantis 
Karolį; panašumo į originalą nebuvo daug, bet vaizduojamas 
asmuo tikrai atrodė Ištvirkęs ir Pavojingas, o tikriausiai to ir 
buvo siekiama. 

— Šitas dar visai santūrus, - patikino Balmerinas, žiūrėda- 
mas man po alkūne. - Bet kai kurie kiti tiesiog trykšta įspūdinga 
vaizduote ir šmeižtais - štai, tik pažvelkit į šitą. Čia aš, - pasakė 
jis ir parodė į popierių aiškiai džiūgaudamas. 

Skelbime buvo pavaizduotas stambių kaulų kalnietis vešliais 
ūsais, gauruotais antakiais ir iš po škotiškos kepuraitės nuož- 
miai žaibuojančiomis akimis. Pašnairavau į lordą Balmeriną, 
savo papratimu apsitaisiusį skoningiausiais bridžiais ir surdu- 
tu; kostiumas buvo pasiūtas iš ploniausios medžiagos, bet tiek 
dukslus kirpimas, tiek prigesinta spalva gudriai maskavo jo 
apvalainą figūrą. Lordas stebeilijo į skelbimą ir mąsliai glostėsi 
apskritus, švariai nuskustus skruostus. 

— Nežinau, - svarstė jis, - tie ūsai mane daro labai romantiš- 
ką, ar ne tiesa? O vis dėlto barzda pragariškai niežti; nesu tikras, 
kad pakęsčiau, net jei ir laimėčiau išvaizdumo. 

Atverčiau kitą lapą ir vos neišmečiau iš rankų viso pluošto. 

- Jūsų vyro panašumą išgauti jiems kiek geriau pavyko, — 
padarė išvadą Balmerinas, - bet žinoma, mūsų mielasis Džei- 
mis išties tam tikra prasme atitinka tarp anglų plačiai paplitusį 
Aukštumų bandito įvaizdį - persiprašau, brangute, įžeist neno- 
rėjau. Na, juk dičkis jis, argi ne? 

— Taip, - vos girdimai ištariau, greitosiomis bėgdama akimis 
per skelbimo metamus kaltinimus. 

- Nežinojau, kad jūsų vyrelis turi madą kepti ant iešmo ir 
ėsti mažus vaikučius, o jūs ar žinojot? - pasiteiravo Balmerinas 
ir suprunkštė. - Visąlaik maniau - turėtų kaip nors ypatingai 
maitintis, kad taip išaugo. 

Nepagarbi mažojo lordo laikysena man labai padėjo atgauti 
pusiausvyrą. Ir pati beveik galėjau su šypsena žvelgti į absur- 
diškus kaltinimus ir apibūdinimus, nors ir spėliojau, kaip juos 
priims lengvatikiai skaitytojai. Deja, turbūt už gryną pinigą; 
žmonės taip dažnai, regis, tiesiog skuba įtikėti tuo, kas blogiau- 
sia, - ir kuo blogiau, tuo geriau. 

- Pamaniau, jums bus įdomus paskutinis. - Balmerinas nu- 
traukė mano apmąstymus praversdamas priešpaskutinį lapą. 

STIUARTŲ RAGANA, - skelbė antraštė. Iš popieriaus lapo 
susitraukusiais vyzdžiais į mane stebeilijo ilganosė moteriška 
būtybė, o apačioje prierašas kaltino Karolį Stiuartą savo nedo- 
ram tikslui pasitelkiant „Tamsybių Galias“. Savo artimiausioje 
aplinkoje laikydamas pagarsėjusią raganą, - kurios galioje ne 
tik lemti žmogaus gyvybę ar mirtį, bet ir įprastesni įgūdžiai, 
kaip antai apleisti amaru pasėlius, užrišti gyvulių įsčias ir ap- 
akinti, - Karolis tik patvirtina faktą, kad sielą yra pardavęs šė- 
tonui ir dėl to „jį Amžinai Čirškins velniai Pragare!“ - entuzias- 
tingai užbaigė traktato autorius. 

- Spėju, kad čia jūs, - tarė Balmerinas. - Bet patikėkit, bran- 
gioji, atvaizdas tikrai jūsų grožio neperteikia. 

— Labai linksma, - pasakiau. 

Atidaviau pluoštą lapų jo šviesybei ir susivaldžiau nepaklu- 
susi impulsui nusišluostyti delnus į sijoną. Pasijutau truputį ne- 
sveika, bet prisiverčiau nusišypsoti Balmerinui. Jis gudriai į mane 
pažvelgė, tada paėmė už alkūnės ir drąsinamai spustelėjo. 

— Neimkit į širdį, miela mano, - paramino. - Vos tik jo di- 
denybė atgaus karūną, visos šitos nesąmonės kaipmat bus pa- 
mirštos. Liaudies akyse vakardienos piktadarys yra rytdienos 
didvyris; ne kartą buvau tokių pervartų liudininku. 

- Plus ca change, plus cest la mėme chose*", - sumurmėjau. 
O jeigu jo didenybė neatgaus karūnos... 

- Ojei mūsų pastangos, deja, nueitų veltui, - tarsi atkartojo 
mano mintis Balmerinas, - mažiausiai mums rūpės skelbimų 
rašiniai. 


=— 


- En garde. 

Sulig formalia prancūziška įspėjimo fraze Duglas atsistojo 
klasikine dvikovos poza, šonu į priešininką, priekyje sulenk- 
ta ranka su kardu, ašmenys - parengties padėty, užpakaly kita 
ranka pakelta, išlenkta gracingu lanku, plaštaka nuo riešo nu- 
leista, akivaizdžiai rodanti, kad nelaiko durklo. 

Džeimio kardo ašmenys susikryžiavo su Duglo, metalas vos 
girdimai žvangtelėjo. 

- Je suis prest. 

- Džeimio žvilgsnis sutiko manąjį, ir jo veide šmėstelėjo vos 
pastebima juoko užuomina. Įprastas dvikovos dalyvio atsakas 
buvo ir jo klano moto. Je suis prest. „Aš pasiruošęs.“ 

Akimirką nusigandau, kad gal jis ir ne toks pasiruošęs, nes 
Duglo kardas it žaibo blyksnis smogė pirmyn. Bet Džeimis pa- 


* Kuo labiau dalykai keičiasi, tuo labiau lieka tas pats (prancūzų patarlė). 

matė dar pačią judesio užuomazgą, ir kol ašmenys perkirto tą 
vietą, kur jo stovėta, jo ten nebebuvo. 

Žingsnelis į šoną, staigus kirtis ir atsakomasis smūgis, su- 
lig kuriuo abeji ašmenys sudžeržgė braukdami vieni per kitus 
visu ilgiu. Tik vieną akimirką abu kardai išbuvo susikirtę ties 
rankenomis, tada kovotojai atsiskyrė, žengė atgal, apsuko ratą 
ir vėl puolė. 

Susikirtimas ir smūgis, atremtas kirtis ir įtūpstas puolant 
trečiąja padėtim, ir Džeimis vos per colį nepasiekė Duglo klu- 
bo, vikriai išsisuko ir atšoko į šoną, švystelėdamas žaliais kilto 
palankais. Atremtas kirtis, išsilenkimas ir miklus kirtis, numu- 
šantis spaudžiančius ašmenis į šalį, ir Duglas žengė į priekį, pri- 
versdamas Džeimį trauktis. 

Kitapus kiemo su Karoliu, Šeridanu, senuoju Talibardinu ir 
keletu kitų stovėjo Don Franciskas. Po išvaškuotų ūsų kuokštu 
ispano lūpos šyptelėjo, bet negalėjau atskirti, ar iš pasigėrėjimo 
kovotojais, ar tik paįvairindamos jo paprastai arogantišką iš- 
raišką. Kolumo niekur nebuvo matyti. Ir nesistebėjau: negana 
to, kad ir šiaip nemėgo rodytis viešumoje, jis tikriausiai buvo 
išvargęs po kelionės į Edinburgą. 

Abu talentingi kardų kovos meistrai, abu kairiarankiai, dėdė 
ir sūnėnas demonstravo virtuozišką reginį - spektaklis buvo dar 
įspūdingesnis žinant, kad jiedu kaunasi kruopščiai laikydamiesi 
reikliausių prancūzų dvikovų taisyklių, bet ne rapyrą primenan- 
čia špaga, kuri buvo neatskiriama džentelmeno kostiumo dalis, 
ir ne kariuomenėje priimtu kardu. Vietoj jų abu vyrai naudojo 
Aukštumų palašus plačia jardo ilgio grūdinto plieno geležte, 
kuria žmogų galima perkirsti nuo viršugalvio iki sprando. Mil- 
žiniškus ginklus abu valdė su tokia gracija ir ironija, kokia būtų 
buvusi ne pagal jėgas smulkesnio sudėjimo vyrams. 

Pastebėjau, kad Karolis kažką šnabžda Don Franciskui į 
ausį, o ispanas linkteli, nė akimirkos neatitraukdamas žvilgsnio 
nuo dvikovos žole apjuostame kieme. Tinkantys vienas kitam 
ir ūgiu, ir eiklumu, Džeimis ir jo dėdė, regėjos, kuo rimčiausiai 

taikosi vienas kitą nudėti. Duglas Džeimį mokė kardų kautynių 
meno, ir jiedu daug kartų buvo kovęsi petys į petį ir nugara į 
nugarą; kiekvienas iki subtilybių išmanė kito kovos stilių lygiai 
kaip savąjį - ar bent aš taip vyliausi. 

Duglas savo viršenybę įtvirtino dvigubu įtūpstu, spaus- 
damas Džeimį trauktis atbulą į kiemo pakraštį. Džeimis greit 
žingtelėjo į šalį, vienu kirčiu atmušė į kitą pusę Duglo kardo 
ašmenis ir šniojo atgal, kardas tokiu greičiu praskriejo pro Du- 
glo petį, kad net perkirto dešinę rankovę. Garsiai plyšo audinys, 
nuo Duglo peties atvipo ilga siaura baltų marškinių atraiža ir 
suplevėsavo vėjyje. 

- Ak, sere, puikiai susikauta! 

Atsisukau pažiūrėti, kas tai pasakė, ir pamačiau, kad greta 
stovi lordas Kilmarnokas. Rimtas, negražaus veido ketvirtą de- 
šimtį pradėjęs vyras su sūneliu Džoniu taip pat gyveno Holiru- 
de, svečių apartamentuose. 

Sūnus retai kada toliau pasitraukdavo nuo tėvo, ir aš ap- 
sidairiau žiūrėdama, kur jis. Daug ieškoti nereikėjo: stovėjo 
kitapus tėvo ir vos prasižiojęs stebėjo kardų kovą. Mano akis 
užregistravo kažką vos krustelint už kolonos: Fergiusas nemirk- 
sėdamas akylai stebėjo Džonį. Suraukiau antakius ir įspėjamai 
į jį pažiūrėjau. 

Džonis, perdėtai susireikšminęs kaip Kilmarnoko paveldė- 
tojas, o dar labiau besididžiuojantis privilegija dvylikos metų 
vykti į karą drauge su tėvu, dažnai puikuodavosi tuo prieš ki- 
tus berniūkščius. Kaip berniukams būdinga, tie arba vengdavo 
Džonio, arba laukdavo progos, kai jis pasitrauks iš globėjiško 
tėvo šešėlio. 

Fergiusas, be abejo, pateko į antrąją grupę. Užsigavęs dėl 
Džonio niekinamos pastabos apie „kepurėtus plikbajorius“, 
kurią visai teisingai suprato kaip Džeimio įžeidimą, Fergiusas 
prieš keletą dienų taikėsi užpulti Džonį alpinariume, bet buvo 
jėga suturėtas. Džeimis nedelsdamas įgyvendino teisingumą fi- 
zinėmis priemonėmis, o tada išaiškino Fergiusui, kad lojalumas 

yra pasigėrėtinas bruožas ir didžiai adresato vertinamas, bet štai 
kvailumas - ne. 

- Anas berniokas už tave dvejais metais vyresnis ir dviem 
stonais daugiau sveria, - aiškino jis, purtydamas Fergiusą už 
peties. - Manai, man kokia nauda, jei tau galvą į kuprą suva- 
rys? Būna, kad reikia kautis be atodairos, bet būna, kad reikia 
prikąst liežuvį ir sulaukt savo progos. Ne pėtez plus haut gue 
votre cul*, ką? 

Fergiusas linktelėjo, nusišluostė ašarotus skruostus marški- 
nių skvernu, bet aš suabejojau, ar Džeimio pamokymas užsi- 
liko jo galvelėje, ar pro vieną ausį įėjo, pro kitą išėjo. Ir dabar 
man nepatiko mąslus tų juodų akių žvilgsnis, pamaniau, kad 
jei Džonis būtų truputį sumanesnis, stovėtų dabar tarp tėvo ir 
manęs. 

Džeimis pusiau priklaupė ant vieno kelio ir žudikišku smū- 
giu dūrė į viršų, ir kardo ašmenys praūžė pro pat Duglo ausį. 
Makenzis atšoko atatupstas, akimirką lyg ir pasibaisėjęs, tada 
plačiai išsišiepė, blykstelėjo baltais dantimis ir tvojo plokščiais 
kardo ašmenimis tiesiai Džeimiui į viršugalvį, kad net sodriai 
sugaudė. 

Kitapus aikštės pasigirdo aplodismentai. Kova iš elegantiš- 
kos prancūziškos dvikovos virto kalniečių peštynėmis, o žiūro- 
vai aiškiai nuoširdžiai mėgavosi šiuo pokštu. 

Lordas Kilmarnokas, taip pat išgirdęs plojimus, pažiūrėjo 
kitapus aikštės ir nutaisė niaurią miną. 

- Susitikti su ispanu pakviesti jo aukštybės patarėjai, - sar- 
kastiškai pasakė jis. - O'Salivanas ir tas senas dabita Talibardi- 
nas. Ar jis klauso lordo Elko patarimų? Balmerino, Lokylio ar 
net nuolankaus jo tarno manęs? 

Aišku, tai buvo retorinis klausimas, ir aš tik tyliai pritaria- 
mai kažką sumurmėjau, nenuleisdama akių nuo kovotojų. Nuo 


* „Aukščiau bambos neiššoksi“; prancūzų patarlė pažodžiui reikštų „aukščiau sėdy- 
nės oro nepagadinsi . 

akmenų atsimušė metalo žvangesio aidas, per jį vos buvo girdė- 
ti, ką sako Kilmarnokas. Tačiau kartą pradėjęs, atrodė, jis nebe- 
moka suturėti susikaupusio kartėlio. 

- Ne, iš tikrųjų! - sušuko jis. - O'Salivanas, O'Brajenas ir 
kiti airiai - jie niekuo nerizikuoja! Jeigu kada reikalai pakryptų 
blogiausia linkme, jie galėtų pareikšti apie savo neliečiamumą, 
nes priklauso kitai šaliai. Bet mes... mes rizikuojame nuosavy- 
be, garbe - pačia gyvybe! Mes ignoruojami, su mumis elgiamasi 
kaip su paprastais dragūnais. Vakar jo aukštybei palinkėjau labo 
ryto, O jis pramovė pro šalį užrietęs nosį, lyg būčiau etiketą pa- 
žeidęs, šitaip į jį kreipdamasis! 

Kilmarnokas aiškiai tūžo, ir buvo dėl ko. Karolis ignoravo 
žmones, kuriuos, susukęs galvą, įkalbėjo parūpinti jo avantiū- 
rai vyrų ir lėšų, o paskui nusigręžė nuo jų ir ėmė ieškoti pa- 
togaus palaikymo tarp savo senųjų patarėjų iš žemyno, kurių 
daugelis Škotiją laikė nykia dykyne, o jos gyventojus - kone 
puslaukiniais. 

Duglas aiktelėjo iš netikėtumo, o Džeimis nusikvatojo. Kairė 
Duglo rankovė maskatavo nuo peties, po ja buvo matyti tamsiai 
įrudusi ir lygi oda, nei įbrėžimo, nei kraujo lašelio. 

— Atsilyginsiu tau už tai, mažiau Džeimi, - šypsodamasis 
pažadėjo Duglas. Jo veidu sruvo prakaitas. 

— Pažadi, dėde? - Džeimis lekavo kaip šuo. - Kuo? 

Gražiai apskaičiuotas metalo kirtis, it per akmenis žvangė- 
damas nusirito nuo diržo atkirstas Duglo daiktakapšis. 

Akies krašteliu pastebėjau judesį ir staigiai pasukau galvą. 

- Fergiusai! - šūktelėjau. 

Kilmarnokas pasekė mano žvilgsnį ir pamatė Fergiusą. 
Vaikis vienoje rankoje nešėsi ilgą pagalį, nutaisęs tokią nekal- 
tą miną, lyg niekur nieko, kad net būtų ėmęs juokas, jeigu ne 
kylanti grėsmė. 

— Nesirūpinkit, miledi Broch Tuarach, - pasakė lordas Kil- 
marnokas, žvilgsniu įvertinęs padėtį. - Galit būti rami, kad 
mano sūnus garbingai apsigins, jei toks reikalas iškils. 

Jis atlaidžiai nusišypsojo Džoniui, tada vėl nusisuko stebėti 
kardų kautynių. Aš taip pat nusisukau, bet budriai klausiausi, 
kas bus Džonio pusėje. Nemaniau, kad Fergiusas stokotų gar- 
bės jausmo; tiesiog tas jo jausmas smarkiai skyrėsi nuo lordo 
Kilmarnoko supratimo. 

- Gu leoir! 

Sulig šiuo Duglo šūksniu kova staiga nutrūko. Apsipylę pra- 
kaitu abu kovotojai nusilenkė karaliaus draugijai ir žengė pri- 
imti sveikinimų ir susipažinti su Don Francisku. 

— Milorde! - pasigirdo aukštas balselis iš už kolonų. - Pra- 
šom - Ie parabola! 

Džeimis, taip sutrukdytas, atsisuko suraukęs kaktą, bet pas- 
kui gūžtelėjo pečiais, nusišypsojo ir vėl paėjėjo į kiemo vidurį. 
La parabola Fergiusas buvo praminęs vieną tokį triuką. 

Greit nusilenkęs jo aukštybei, Džeimis atsargiai paėmė pla- 
čiaašmenį kardą už smaigalio, nesmarkiai pasilenkė ir iš visų 
jėgų sviedė jį besisukantį į orą. Visų akys susmigo į kardą pin- 
tine rankena, ginklas visu ilgiu blyksėdamas saulėje - rankena, 
smaigalys ir vėl rankena, ir vėl smaigalys - skriejo su tokia iner- 
cija, kad valandėlę atrodė pakibęs ore, o tada smigo žemyn. 

Triuko esmė buvo taip nutaikyti išmesti palašą, kad jis nu- 
kritęs įsmigtų smaigaliu į žemę. Džeimis pasirodymą dar pato- 
bulindavo - stovėdavo tiesiai po kritimo lanku ir pasitraukdavo 
į šalį tik paskutinę akimirką, kad krintanti geležtė neperkirstų 
jo pusiau. 

Kardas čiaukštelėjo jam prie kojų, lydimas kolektyvinio žiū- 
rovų atodūsio. Tik kai Džeimis pasilenkė išrauti kardo iš velė- 
nos, aš pastebėjau, kad žiūrovų gretos dviem praretėjusios. 

Vienas jų, dvylikametis Kilmarnoko ponaitis, gulėjo kniūbs- 
čias ant žolės, o ant viršugalvio pro glotnius tamsius plaukus 
jam jau ryškėjo gumbas. Kito niekur nebuvo matyti, bet man 
už nugaros kažkas patenkintas šnipštelėjo: 

— Ne pėtez plus haut gue votre cul. - Nebezdėk aukščiau savo 
subinės. 

Kaip lapkričio mėnesį, buvo neįprastai šilta, praplyšo visur 
esantis debesų apklotas ir trumpam leido rudeniškos saulės 
spinduliams nušviesti pilką Edinburgo kasdienybę. Naudo- 
damasi laikina šiluma išeidavau į lauką, nors ir trumpam, ir 
dabar ropojau keturiomis po alpinariumą už Holirudo pilies, 
tuo labai linksmindama keletą kalniečių, besitrainiojančių po 
teritoriją ir su ąsočiu naminio viskio savaip besimėgaujančių 
saulute. 

— Medžiojat burras, poniute? - šūktelėjo vienas. 

— Ne, veikiau jau fėjas, tikrai ne vikšrus, - pajuokavo kitas. 

- Fėjų turbūt jūs greičiau tam savo ąsoty užtiksit negu aš po 
akmenimis, - atsišaukiau. 

Vyras iškėlė ąsotį, primerkė akį ir teatrališkai pašnairavo į 
jo gilumą. 

— Taigi, sutinku, jei tik mano ąsoty ne vikšrai veisias, - at- 
sakė jis ir gerai truktelėjo gėralo. 

Tiesą sakant, tai, ko iš tikrųjų ieškau, jiems pasirodytų taip 
pat beprasmiška - o gal tiek pat prasminga - kaip ir vikšrus ran- 
kioti, pamaniau sau ir patraukiau per kelis colius vieną didelį 
akmenį, atidengdama ant jo paviršiaus oranžiškai rudas kerpes. 
Atsargus pakrapštymas aštriu kišeniniu peiliuku, ir man į delną 
sukrito keletas tų keistų simbiontų, juos aš taip pat atsargiai 
subėriau į pigią skardinę tabakinę, kurioje gyveno taip sunkiai 
mano surinktas turtas. 

Edinburge viešintys kalniečiai kažin kaip truputį persiėmė 
šio miesto palyginti kosmopolitiškomis pažiūromis; atkampiuo- 
se kalnų kaimeliuose toks mano elgesys tikrai būtų pažadinęs 
įtarumą, gal net ir tikrą priešiškumą, o čia tai atrodė šiaip sau 
keistybė, ir tiek. Nors kalniečiai didžiai manė gerbė, man palen- 
gvėjo, kai supratau, kad ta pagarba nėra sumišusi su baime. 

Kai paaiškėjo, kas mano vyras, man buvo atleista net ir už 
neva anglišką kilmę. Nesitikėjau kada nors sužinoti daugiau, 

negu pats Džeimis papasakojo apie tai, ką jis darė Prestonpanso 
mūšyje, bet kad ir ką jis ten nuveikė, tatai škotams padarė gilų 
įspūdį, ir vos iškeldavo koją iš Holirudo, Raudonasis Džeimis 
būdavo sutinkamas šūksniais ir sveikinimais. 

Ir dabar, tiesą sakant, toksai greta stoviniuojančių kalniečių 
šūksnis atkreipė mano dėmesį, pakėlusi galvą išvydau ir patį 
Raudonąjį: atžingsniuoja per žolę, išsiblaškęs mojuoja vyrams 
ir dairosi tarp akmenų, susodintų į sodo žemę. 

Pamatęs mane klūpančią tarp uolų nušvito ir priėjo. 

- Štai kur tu, - tarė jis. - Gali truputį paėjėti su manim? Ir 
būk maloni, pasiimk krepšiuką. 

Atsikėliau, nusikračiau nuo suknelės ties keliais prilipusius 
sausus šapus ir įsimečiau peiliuką į krepšį. 

- Gerai. O kur eisim? 

— Kolumas atsiuntė žinutę, girdi, norįs su mumis pasišnekėt. 
Abiem. 

- Kur? - pasiteiravau ir pailginau žingsnį, kad spėčiau taku 
į koją su juo. 

- Bažnyčioj prie Kanongeito. 

Įdomu. Kad ir kokiu reikalu Kolumas nutarė su mumis su- 
sitikti, aiškiai nenorėjo, kad Holirude būtų žinoma, jog jis su 
mumis asmeniškai kalbėjosi. 

Nė Džeimis to nenorėjo; tam ir krepšys. Kai susikibę už pa- 
rankių išėjom pro vartus, pintinė sudarė vaizdą, neva į Karališ- 
kąją Mylią mudu traukiame arba apsipirkti, arba dalinti vaistų 
vyrams ir jų šeimoms, apsistojusioms Edinburgo skersgatviuose 
ir aklagatviuose. 

Edinburgas stačia įkalne kilo abipus pagrindinės gatvės. 
Holirudas oriai pūpsojo kalno papėdėje, o gretimai skeldėjantys 
vienuolyno skliautai teikė apgaulingą dailaus saugumo įspūdį. 
Jis, regis, išdidžiai ignoravo grėsmingą Edinburgo pilį, nutūpu- 
sią aukštai uolingos kalvos viršūnėje. Tarp dviejų tvirtovių sta- 
čiu keturiasdešimt penkių laipsnių kampu kilo Karališkoji My- 
lia. Įraudusi pūškuodama Džeimio pašonėje, sukau galvą, kaip, 

velniai rautų, Kolumas Makenzis įsigudrino įveikti tą ketvirčio 
mylios ilgio akmenimis grįstą įkalnę nuo rūmų iki bažnyčios. 

Kolumą radom šventoriuje, besėdintį ant akmeninio suolo 
ir vakarėjančioje saulutėje besišildantį nugarą. Laukinės kryklės 
medžio lazda gulėjo greta ant suolo, o trumpos, kreivos kojos 
tabalavo per kelis colius nesiekdamos žemės. Sėdėjo sukumpęs, 
nuleidęs galvą ir mąstė, iš tolo atrodydamas panašus į gnomą, 
natūraliai pritinkantį šio žmogaus rankų darbo sodo gyvento- 
ją - lyg jo ir vieta būtų čia, tarp pakrypusių uolų, apaugusių 
kerpėmis. Ant vėjų nugairinto skliauto pastebėjau puikų šio 
augalo egzempliorių, bet pamaniau, kad turbūt dabar nedera 
sustoti. 

Mudu be garso žengėme per žolę, bet Kolumas pakėlė galvą, 
kol dar buvom nespėję arčiau prieiti. Bent jau jo juslės išliko 
nenukentėjusios. 

Mums artinantis, po netoliese augančia liepa sukrutėjo še- 
šėlis. Angusas Moras taip pat nesiskundė nei klausa, nei rega. 
Įsitikinęs, kad čia mes, dičkis tarnas vėl stojo į tylią sargybą, 
susiliedamas su gamtovaizdžiu. 

Kolumas pasveikino mus galvos linktelėjimu ir parodė sės- 
tis greta. Iš arti jau niekuo gnomo nepriminė, kad ir išsukioto- 
mis galūnėmis. Akis į akį matydavai vien vidinį žmogų, ir nieko 
daugiau. 

Džeimis surado, kur man atsisėsti - ant akmens netoliese, 
o tada pats įsitaisė Kolumo nurodytoje vietoje. Net per storus 
sijonus marmuras buvo stebėtinai šaltas, ir aš truputį pasislin- 
kau, nes ant paminklo iškalta kaukolė ir sukryžiuoti kaulai ne- 
patogiai spaudė. Žemiau pamačiau iškaltą epitafiją ir plačiai 
nusišypsojau: 


Čia guli Martinas Eldžinbrodas, 

Pasigailėk mano sielos, o Viešpatie Dieve, 

Kaip ir aš elgčiausi, Viešpačiu Dievu būdamas, 
O tu jei būtumei Martinas Eldžinbrodas. 

Džeimis įspėjamai kilstelėjo antakį, tada vėl atsigręžė į 
Kolumą. 

— Pageidavai su mumis pasimatyti, dėde? 

- Turiu tau klausimą, Džeimi Freizeri, - be įžangų pasakė 
Kolumas. - Ar laikai mane gimine? 

Džeimis valandėlę tylėjo, atidžiai tirdamas dėdės veidą. 
Tada šyptelėjo. 

- Tu turi mano motinos akis, - pasakė. - Negi turėčiau tai 
neigti? 

Kolumas, atrodė, akimirką sutriko. Jo akys buvo skaisčios, 
šviesiai pilkos, balandžio sparnų atspalvio, apkraštuotos tankio- 
mis juodomis blakstienomis. Kad ir kokios gražios, galėdavo 
žvelgti šaltai it plienas, ir aš jau ne pirmą kartą pagalvojau, kad 
įdomu, kaip atrodė Džeimio motina. 

- Atsimeni motiną? Juk buvai tik mažas bernytis, kai ji mirė. 

Džeimio lūpas nuo šių žodžių perkreipė nežymi grimasa, 
bet atsakė jis ramiai. 

— Ne toks jau ir mažas. Be to, tėvo namuose buvo veidrodis; 
žmonės sako, aš į ją šiek tiek panašus. 

Kolumas nusijuokė. 

- Gerokai labiau negu šiek tiek. - Jis iš arti įsižiūrėjo į Džeimį, 
truputį prisimerkęs prieš saulę. - O taip, berneli, tu Elenos sūnus, 
nė menkiausios abejonės. Jau vien šitie plaukai... - jis mostelėjo 
į Džeimio garbanas, žibančias kaštonų ir gintaro, rūdžių ir ci- 
noberio spalvomis, tankią, banguojančią tūkstančio raudonų ir 
auksinių atspalvių masę, - ...o ir ta burna. - Pats Kolumas šypte- 
lėjo viena lūpų puse, lyg nenoromis kažką prisimintų. - Plati kaip 
naktipuodis, taip ją dažnai erzindavau. Sakydavau, galėtum vaba- 
liukus kaip rupūžė gaudyti, girdi, trūksta tik lipnaus liežuvio. 

Džeimis nustebo ir susijuokė. 

— Vieną kartą Vilis man taip sakė, - tarė jis, o tada iškart 
užsičiaupė; apie mirusį vyresnėlį brolį jis retai kalbėdavo, ir tik- 
riausiai niekad anksčiau, numaniau, nebuvo apie jį užsiminęs 
Kolumui. 

Jei Kolumas ir pastebėjo sūnėną išsitarus, niekuo neišsidavė. 

- Tada jai parašiau, - pasakė jis, atsaju žvilgsniu žvelgdamas 
į vieną iš pakrypusių antkapių netoliese. - Kai tavo brolis ir 
kūdikis mirė nuo raupų. Pirmą kartą nuo to laiko, kai ji išvyko 
iš Leocho. 

- Turi galvoje, nuo to laiko, kai ištekėjo už mano tėvo. 

Kolumas lėtai linktelėjo, vis dar žvelgdamas į šalį. 

— Taigis. Ji buvo vyresnė už mane, žinai, maždaug dvejais 
metais vyresnė; panašus skirtumas kaip tarp tavęs ir sesers. — 
Gilios pilkos akys grįžo prie Džeimio. - Nepažįstu tavo sesers. 
Judu buvot artimi? 

Džeimis nieko nepasakė, bet vos linktelėjo, iš arti akylai ste- 
bėdamas dėdę, tartum ieškotų suvargusiame veide galvosūkio 
atsakymo. 

Kolumas irgi linktelėjo. 

- Taip ir mudu su Elena. Aš buvau liguistas vaikiščias, ir ji 
dažnai mane slaugydavo. Prisimenu, kaip saulė šviesdavo pro jos 
plaukus, kai gulėdavau lovoj, o ji sekdavo pasakas. Net vėliau, kai 
man kojos atsakė, - plonos lūpos vos pastebimai šyptelėjo, - ji at- 
eidavo ir vėl išeidavo, vaikštinėdavo po Leochą, ir kas rytą vakarą 
užsukdavo į mano kambarį paporint, ką mačius ir ką anie sakę. 
Mudu šnekėdavomės apie nuomininkus ir mokesčių mokėtojus, 
apie tai, kaip reikėtų tvarkyti reikalus. Anuomet buvau vedęs, bet 
Leticija apie tokius dalykus nenusimanė, o ir nesidomėjo jais. - Jis 
numojo ranka, lyg nuvijo prisiminimą apie žmoną. - Mes kalbė- 
davomės - kartais ir su Duglu, o kartais vienudu - apie tai, kaip 
geriausia išsaugoti klano turtą, kaip palaikyti taiką tarp septų, ko- 
kius susitarimus būtų galima sudaryti su kitais klanais, kaip dirb- 
ti žemę ir doroti medieną... O tada ji dingo, - ūmai pasakė jis ir 
nudūrė akis į plačias plaštakas, sudėtas ant kelio. - Neatsiklausus 
leidimo, nė žodeliu neatsisveikinus. Jos nebeliko. Ir kartkartėmis 
išgirsdavau apie ją iš kitų, bet iš jos - jokios Žinios. 

- Ji neatrašė jums? — paklausiau tyliai, nenorėdama kištis. 

Kolumas papurtė galvą, vis dar nuleidęs akis. 

- Jinai sirgo; buvo praradusi kūdikį, o dar ir raupus pasiga- 
vo. Ir gal ketino parašyti vėliau, tokį darbą nesunku atidėliot. - 
Kolumas nelinksmai šyptelėjo, o tada jo veidas paniuro. - Bet 
po metų per Kalėdas jau buvo mirusi. 

Jis pažvelgė tiesiai į Džeimį, šis atlaikė žvilgsnį. 

— Taigi kiek nustebau, kai tavo tėvas parašė, kad veža tave 
pas Duglą, o tada nori, kad atvažiuotum pas mane į Leochą 
mokytis. 

- Taip buvo sutarta, kai jie tuokėsi, - paaiškino Džeimis. - 
Kad mane auklėtų Duglas, o tada kuriam laikui persikelčiau 
pas tave. 

Vėjo gūsis sučežino sausas maumedžio šakeles, abudu, 
Džeimis ir Kolumas, įgaužė galvą į pečius nuo staiga padvelku- 
sios vėsos, ir šis vienodas gestas dar labiau paryškino jųdviejų 
giminystę. 

Kolumas pastebėjo, kad šypsausi dėl to jų panašumo, ir at- 
sakydamas šyptelėjo lūpų kampučiu. 

- O taip, - kreipėsi jis į Džeimį, - bet susitarimai tiek verti, 
ko verti juos sudariusieji, ir nė skatiko daugiau. O aš tuo metu 
tavo tėvo nepažinojau. 

Jis prasižiojo pasakoti toliau, bet tada, regis, apsigalvojo dėl 
to, ką ketino sakyti. Šventoriaus tyla užpildė jų pokalby stojusią 
pauzę taip, tartum niekas nė žodžio nebūtų ištaręs. 

Galų gale tylą vėl pertraukė Džeimis. 

— Ką manei apie mano tėvą? - paklausė, ir aš jo intonaci- 
joje nugirdau smalsumą vaiko, anksti netekusio abiejų tėvų ir 
mėginančio rasti užuominų, kokie tai buvo žmonės, pažįstami 
vien mažo vaiko akimis. Supratau tą paskatą; jei ką ir žinojau 
apie savo tėvus, beveik viską man trumpai drūtai papasako- 
jo dėdė Lemas - žmogus, neturintis talento nagrinėti žmonių 
charakterių. 

Kita vertus, Kolumas tokį talentą turėjo. 

— Turi galvoje, kaip atrodė? - Jis atidžiai nužiūrėjo sūnėną, 

pasakė jis, nenorom šypsodamasis. - Pamatysi motinos veidą, 
bet pro tas prakeiktas įkypas Freizerių akis į tave žvelgia tėvas. 

Jis pasirąžė ir pakeitė padėtį, ištiesdamas kaulus ant kerpė- 
mis apaugusio akmeninio suolo. Iš įpročio stengtis nesiskųsti ir 
nedejuoti jo lūpos buvo kietai suspaustos, ir man ėmė aiškėti, 
nuo ko įsirėžė tos gilios raukšlės nuo šnervių iki burnos. 

- Atsakyčiau tau taip, - patogiau įsitaisęs, toliau kalbėjo Ko- 
lumas, - man tas žmogus ne itin patiko - ir jis mane nelabai 
mėgo, - bet iškart supratau, kad tai garbingas žmogus. - Paty- 
lėjo, tada labai tyliai pasakė: - Žinau, kad ir tu toks pat, Džeimi 
Makenzi Freizeri. 

Džeimio išraiška nepakito, tik krustelėjo akių vokai; tai ga- 
lėjo pastebėti tik žmogus, taip gerai jį pažįstantis kaip aš - arba 
toks įžvalgus kaip Kolumas. 

Kolumas lėtai atsidūsėjo. 

- Taigi, berniuk, dėl to ir norėjau su tavim šnektelt. Matai, 
privalau nuspręsti, ar Leocho Makenziai turi eiti už karalių Jo- 
kūbą, ar už karalių Jurgį. - Jis rūgščiai nusišaipė. - Tikriausiai 
tai tas pats velnias, tik vieną pažįsti, kito ne. Bet aš privalau 
pasirinkt. 

- Duglas... - pradėjo sakyti Džeimis, bet dėdė nutraukė jį 
staigiu rankos mostu. 

- Taip, žinau aš, ką mano Duglas - pastaruosius dvejus me- 
tus neturiu kur dėtis nuo tų jo minčių, - nekantriai nukirto 
jis. - Bet Leocho Makenzis - tai aš, ir spręsti man. Duglas pa- 
klus mano valiai. Noriu žinot, ką tu man patartum - to klano, 
kurio kraujas teka tavo gyslomis, labui. 

Džeimis pakėlė akis, tamsiai mėlynas ir neįžvelgiamas, pri- 
merktas nuo popiečio saulės, kuri švietė tiesiai jam į veidą. 

— Aš esu čia, ir mano vyrai su manim, - pasakė jis. - Argi 
neaišku, ką pasirinkau? 

Kolumas vėl pasimuistė, palenkęs galvą įdėmiai klausyda- 
masis sūnėno, lyg tikėdamasis kokių balso moduliacijų ar iš- 
raiškos niuansų, kurie padėtų susigaudyti. 

— Ar tikrai taip jau ir aišku? — paklausė jis. - Vyrai palaiko 
reikalą dėl įvairiausių priežasčių, berneli, ir tik nedaugelis turi 
ką bendra su tomis, kurias jie įvardija. Kalbėjau aš su Lokyliu 
ir Klanranaldu, su Angusu ir Aleksu Makdonaldais iš Skotuso. 
Manai, jie čia vien dėl to, kad laiko Jokūbą Stiuartą teisėtu ka- 
ralium? Dabar norėčiau pasikalbėt su tavim - ir išgirst tiesą, dėl 
tavo tėvo garbės. - Matydamas, kad sūnėnas dvejoja, Kolumas 
įkalbinėjo toliau, vis dar akylai žiūrėdamas. - Ne dėl savęs klau- 
siu; jei turi akis, matai, kad nebeilgai man dėl šito galvą sopės. 
Bet dėl Hamišo - jis tavo pusbrolis, nepamiršk. Kad jis turėtų 
klaną, kuriam galėtų vadovaut sulaukęs pilnametystės, dabar 
turiu nuspręst teisingai. 

Jis nutilo ir sėdėjo nejudėdamas ir klausydamasis, veido 
bruožai atsipalaidavo, nebeįtempti dėl nuolatinio atsargumo, 
pilkos akys buvo plačiai atmerktos. 

Džeimis sėdėjo toks pat sustingęs kaip Kolumas - kaip mar- 
murinis angelas ant antkapio jam už nugaros. Supratau, kokia 
dilema jį kankina, nors rimtas, lyg iš akmens tašytas veidas nė 
vienu raumenėliu to neišdavė. Ta pati dilema mudviem buvo 
iškilusi jau anksčiau, kai apsisprendėme žygiuoti su Lalibrocho 
vyrais. Karolio sukilimas balansavo ant peilio ašmenų; jei prisi- 
dėtų toks didelis klanas kaip Leocho Makenziai, tai galėtų pa- 
skatinti prie akiplėšos Jaunojo Pretendento dėtis ir kitus ir lemti 
jam sėkmę. Bet jei sukilimas vis tiek pasibaigtų pralaimėjimu, 
Leocho Makenziai dabar gali padėti čia tašką. 

Galų gale Džeimis pamažu pasuko galvą ir pažiūrėjo į mane 
savo mėlynomis akimis. „Čia ir tavo balsas turi svorio, - bylojo 
žvilgsnis. - Ką man daryti?“ 

Jutau, kad Kolumas nenuleidžia akių ir nuo manęs, ir vei- 
kiau pajutau, negu pamačiau, kaip jis pakėlė tankius, tamsius 
antakius viršum jų. Bet mintyse man iškilo mažasis Hamišas, 
raudonplaukis dešimtmetis, toks panašus į Džeimį, kad galėtų 
būt jo sūnus, o ne pusbrolis. Ir koks gi jo laukia gyvenimas, koks 
gyvenimas laukia visų kitų jo klano narių, jeigu Leocho Maken- 

ziai kris su Karoliu prie Kulodeno? Lalibrocho vyrai turi Džeimį, 
kuris apsaugos juos nuo žudynių, jeigu prie to bus prieita. Leo- 
cho vyrai jo neturės. Ir vis dėlto aš negalėjau spręsti. Gūžtelėjau 
pečiais ir nulenkiau galvą. Džeimis giliai įkvėpė ir apsisprendė. 

— Grįžk namo į Leochą, dėde, - tarė jis. - Ir laikyk savo 
vyrus ten. 

Kolumas ilgą valandėlę sėdėjo nepajudėdamas, žvelgdamas 
tiesiai į mane. Pagaliau jo lūpų kampučiai užsirietė, nors ta iš- 
raiška ir buvo ne visai šypsena. 

— Aš vos nesulaikiau Nedo Govano, kai jis ėjo gelbėt, kad 
jūsų nesudegintų, - pasakė jis man. - Manyčiau, džiaugiuosi 
dabar, kad nesulaikiau. 

— Ačiū, - padėkojau atitinkamu tonu. 

Jis atsiduso, pasitrynė sprandą sudiržusiu delnu, lyg būtų 
įskaudęs nuo vadovavimo naštos. 

- Na, ką gi. Rytą susitiksiu su jo aukštybe ir pasakysiu jam 
apie savo sprendimą. - Ranka nusileido ir gulėjo inertiška ant 
akmeninio suolo, pusiaukelėje tarp jo ir sūnėno. - Dėkui, Džei- 
mi, už patarimą. - Padvejojo, tuomet pridūrė: - Ir telaimina jus 
Dievas. 

Džeimis pasilenkė į priekį ir uždėjo delną ant Kolumo ran- 
kos. Nusišypsojo plačia, švelnia motinos šypsena ir pasakė: 

- Ir jus tesaugo, mo caraidh. 


=— 

Karališkoji Mylia knibždėjo žmonių, besidžiaugiančių ne- 
ilgomis šilumos valandomis. Mes tylėdami ėjome per minią, 
buvau tvirtai įsikibusi Džeimiui į parankę. Galų gale jis papurtė 
galvą ir kažką sau po nosim sumurmėjo geilų kalba. 

— Teisingai padarei, - pasakiau jam, atsiliepdama labiau į 
mintį negu į ištartus žodžius. - Aš būčiau taip pat pasielgusi. 
Kad ir kas įvyktų, bent jau Makenziams pavojus negrės. 

— Taigis, gali būti. - Džeimis linktelėjo galvą, atsakydamas į 
pasveikinimą praeinančiam karininkui, kuris grūdosi per minią, 

supančią „Pasaulio krašto“ užeigą. - O kaip tie - Makdonaldai 
ir Makdžilivrėjai, kiti, kurie atjojo? Ar dabar jie bus sunaikinti, 
nors gal jiems toks likimas negrėstų, jeigu man būtų užtekę pa- 
rako patarti Kolumui dėtis prie jų? - Prislėgtas ir sunerimęs, jis 
purtė galvą. - Niekas negali žinoti, ar ne taip, Sasenach? 

— Negali, - tyliai pritariau jam ir spustelėjau ranką. - Niekas 
negali tiksliai žinot. O gal per daug tiksliai. Bet juk čia mudu 
tikrai nieko negalim padaryt. 

Jis vos šyptelėjo ir prispaudė mano ranką prie šono. 

— Ne, Sasenach. Nemanau, kad ką nors galėtume. Ir dabar 
jau šaukštai po pietų, ir niekas negali pakeisti to, kas padaryta, 
todėl nėr ko graužtis. Makenziai nesikiš. 

Prie Holirudo vartų sargyboje stovėjo Makdonaldas, vienas 
iš Glengario vyrų. Jis pažino Džeimį, galvos linktelėjimu pa- 
ragino mus eiti į kiemą ir tuoj pat vėl įniko utinėtis. Nuo šilto 
oro parazitai suaktyvėjo, ir utėles, išropojusias iš jaukių lizdų 
tarpkojuose ir pažastyse, dažnai buvo galima užklupti kertan- 
čias pavojingą teritoriją - marškinių priekį ar kiltą, ir tuomet 
šeimininkas jas nutėkšdavo šalin. 

Džeimis šypsodamasis pasakė jam kažką geilų kalba. Vyras 
nusijuokė, nusiėmė kažką nuo marškinių ir spriegė į Džeimį, 
o šis apsimetė pagavęs, kritiškai nužvelgė menamą gyvūnėlį ir, 
mirktelėjęs man, įsimetė burnon. 


=— 


- Hm, kaip jūsų sūnaus galva, lorde Kilmarnokai? - man- 
dagiai pasiteiravau, kai mudu drauge žengėme ant Holirudo di- 
džiosios galerijos parketo. Nelabai man rūpėjo, bet pamaniau, 
kad visai šitos temos išvengti negalima, tai gal geriau ją aptarti 
tokioje vietoje, kur menkai tikėtina, kad prasiverš atviras prie- 
šiškumas. 

Mano galva, galerija šį kriterijų atitiko. Ilgoje menėje aukš- 
tomis lubomis su dviem milžiniškais židiniais ir aukštais langais 
nuo rugsėjo, kai Karolis triumfuodamas įžengė į Edinburgą, 

dažnai vyko pokyliai ir pobūviai. Dabar salė tiesiog žiburiavo 
nuo miesto aukštesniosios klasės šviesulių, nekantraujančių pa- 
gerbti savo princą - mat ėmė atrodyti, kad jis ir iš tiesų gali 
laimėti. Don Franciskas, garbės svečias, stovėjo su Karoliu to- 
limajame menės gale, apsidaręs slogutį varančiu ispanų stiliu- 
mi - išsiduobusiomis tamsiomis kelnėmis, beformiu švarku ir 
net rauktine apykaklaite, iš kurios prislopintais balsais linksmai 
smaginosi jaunesni ir madingesni svečiai. 

— Ak, neblogai, ponia Freizer, - nesudrumsčiamai ramiai 
atsiliepė Kilmarnokas. - Tokio amžiaus berniokai ilgai ne- 
sigraužia dėl gumbo ant kiaušo; tiesa, išdidumui užgyti gali 
prireikt kiek ilgėlesnio laiko, - pridūrė jis ir ūmai linksmai 
šyptelėjo. 

Su palengvėjimu apdovanojau jį šypsena. 

— Nepykstat? 

Kilmarnokas papurtė galvą, atidžiai žiūrėdamas, kad neuž- 
mintų ant mano švytruojančio sijono. 

- Stengiausi išmokyti Džoną tų dalykų, kuriuos jis, kaip Kil- 
marnoko paveldėtojas, turėtų žinoti. Akivaizdu, kad kuklumo ir 
nusižeminimo įdiegti jam nepavyko; gal jūsų tarnas čia daugiau 
pasieks. 

- Tikriausiai lauke jo nelupot, - išsiblaškiusi leptelėjau. 

— Prašau? 

- Nieko, - nuraudau aš. - Žiūrėkit, ar tenai Lokylis? Ma- 
niau, jisai serga. 

Šokant man užėmė kvapą, o ir lordas Kilmarnokas atrodė 
nelinkęs į šnekas, todėl turėjau laiko apsižvalgyti. Karolis nešo- 
ko; nors buvo geras šokėjas, o jaunos Edinburgo moterys varžė- 
si dėl jo dėmesio, šį vakarą jis buvo atsidėjęs vien savo svečiui ir 
stengėsi jį kuo geriau linksminti. Po pietų mačiau, kaip į virtuvę 
buvo įridenta nedidelė statinaitė su šone išdeginta Portugalijos 
rūšies žyme, ir visą vakarą lyg burtų lazdele diriguojant prie 
Don Francisko kairės rankos vis pasirodydavo taurės sodrios 
rubino spalvos gėrimo. 

Mes prasilenkėm su Džeimiu, šokio figūromis vairuojančiu 
vieną iš panelių Viljams. Tų panelių buvo trys ir tokios pana- 
šios, kad beveik negalėjai atskirti - jaunos, tamsiaplaukės, dai- 
lutės ir visos kaip viena „taip siaubingai susidomėjusios šiuo 
tauriu reikalu, pone Freizeri“. Mane jos vargino, bet Džeimis, 
kaip visada kantrybės įsikūnijimas, šokdino visas vieną po kitos 
ir vis iš naujo atsakinėjo į tuos pačius paikus klausimus. 

— Na, joms ne taip dažnai pasitaiko proga išeiti į viešumą 
papramogauti, - aiškino jis geraširdiškai. - O jų tėvas - tur- 
tingas pirklys, todėl jo aukštybė norėtų paskatinti šios šeimos 
simpatijas. 

Šiuo metu su juo šokanti panelė Viljams atrodė didžiai susiža- 
vėjusi, ir aš niauriai pamaniau, ar tik jis nepersistengia skatinda- 
mas. Paskui mano dėmesys nukrypo nuo jų, nes pro šalį šokdami 
praplaukė lordas Balmerinas su lordo Džordžo Murėjaus žmona. 
Pastebėjau, kaip prasilenkdami Murėjai persimetė meiliais žvilgs- 
niais, mat lordas netoliese šokdino kitą panelę Viljams, ir man 
pasidarė truputį gėda, kad seku, su kuo Džeimis šoka. 

Kolumo pokylyje nebuvo, ir nieko nuostabaus. Pasidarė įdo- 
mu, ar jam pavyko iš anksto pasikalbėti su Karoliu, bet nutariau, 
kad tikriausiai ne: Karolis atrodė toks linksmas ir šmaikštus, kad 
nebūtum galėjęs patikėti, jog visai neseniai išgirdo blogą žinią. 

Vienoje galerijos pusėje pamačiau dvi kresnas žmogystas, 
beveik nesiskiriančias ir nesmagiai besijaučiančias neįprastais 
iškilmių drabužiais. Tai buvo Džonas Simpsonas, Glazgo kar- 
dakalių gildijos meistras, ir jo sūnus, taip pat Džonas Simp- 
sonas. Savaitės pradžioje jie atvyko įteikti jo aukštybei nuos- 
tabiojo kardo pintine rankena, vieno iš tų, kuriais jie garsėjo 
visoje Škotijoje, ir aišku, abu amatininkai buvo pakviesti šį 
vakarą pademonstruoti Don Franciskui, kokiu mastu Stiuartai 
palaikomi. 

Abu vyrai turėjo tankius tamsius plaukus ir vešlias barzdas, 
kur ne kur šarmos išmargintus. Vyresnysis Simpsonas buvo 
jau gerokai pražilęs - kaip druska su pipirų priemaišom, o jau- 

nesnysis Simpsonas priminė tamsų kalno šlaitą, ties įšalo riba 
apjuostą sniego juosta, - sidabro gijos bolavo tik smilkiniuose 
ir ties skruostikauliais. Man bežiūrint, vyresnysis kardakalys 
smarkiai bakstelėjo sūnui į nugarą ir reikšmingai linktelėjo, ro- 
dydamas į vieną iš pirklių dukterų, tėvo priežiūroje mindžikuo- 
jančią šokių aikštelės pasieny. 

Jaunesnysis Simpsonas skeptiškai dėbtelėjo į tėvą, bet pas- 
kui gūžtelėjo pečiais, žengė į priekį ir nusilenkęs pasiūlė paran- 
kę trečiajai panelei Viljams. 

Linksmai ir susidomėjusi stebėjau, kaip jie įsilieja į šokio 
sūkurį, nes Džeimis, jau pažįstamas su Simpsonais, man buvo 
sakęs, kad jaunesnysis Simpsonas visiškai kurčias. 

— Manyčiau, nuo kūjų dūžių kalvėje, - pasakė jis ir didžiuo- 
damasis parodė man gražuolį kardą, nusipirktą iš tų amati- 
ninkų. - Kurčias kaip kelmas; kalba visada tėvas, bet jaunėlis 
viską mato. 

Dabar akylos tamsios akys žaibiškai apmetė šokių aikštelę 
ir kuo tiksliausiai įvertino atstumus nuo vienos poros iki kitos. 
Jaunesnysis kardakalys trypė gal kiek gremėzdiškai, bet pakan- 
kamai gerai išlaikė šokio ritmą - bent jau ne blogiau už mane. 
Užsimerkiau ir pajutau, kaip nuo violončelių, atremtų į žemę, 
muzika vibruodama dunksi medinėmis grindimis, - štai kuo 
jis tikriausiai vadovaujasi, pamaniau. Tada atsimerkiau, kad į 
nieką neatsitrenkčiau, ir pamačiau, kaip jaunesnysis Simpsonas 
krūptelėjo, kai tarp smuikų kažkas rėžiamai sugriežė ne į toną. 
Tai, matyt, jis vis dėlto kai kuriuos garsus girdi. 

Sukdamiesi šokėjų ratu, mudu su Kilmarnoku atsidūrėme 
netoli tos vietos, kur stovėjo Karolis ir Don Franciskas, šildy- 
damiesi surduto skvernus prie milžiniškos koklinės krosnies. 
Mano nuostabai, Karolis pro Don Francisko petį pažiūrėjo į 
mane iš padilbų, vogčia viena ranka varydamas mane šalin. 
Mes pasisukome, ir Kilmarnokas susijuokė, tai pastebėjęs. 

— Vadinasi, jo aukštybė baiminasi, kad jūs nebūtumėt pri- 
statyta ispanui! —- pasakė jis. 

- Nejaugi? 

Pažiūrėjau per petį, kai sukdamiesi tolome, bet Karolis jau 
buvo vėl įsitraukęs į pokalbį su pašnekovu ir kalbėdamas išraiš- 
kinga italų maniera mosikavo rankomis. 

— Manyčiau. 

Lordas Kilmarnokas puikiai šoko, ir aš po truputį pradėjau 
atsipalaiduoti, taigi jau galėjau kalbėti, nuolatos nebesirūpinda- 
ma, kad prisiminsiu sijonus. 

— Matėt tą kvailą skelbimą, kurį Balmerinas visiems kaišio- 
jo? - paklausė jis, o kai linktelėjau, vėl prakalbo: - Spėju, matė 
ir jo aukštybė. O ispanai pakankamai prietaringi, kad juokingai 
jautriai reaguotų į tokius idiotizmus. Joks protingas ar išsilavi- 
nęs žmogus į tokius dalykus rimtai nežiūrėtų, - patikino jis, - 
bet jo aukštybė mano, kad geriau imtis atsargumo priemonių. 
Vis dėlto dėl ispanų aukso verta kai ką ir paaukoti, - pridūrė. 
Matyt, turėdamas galvoje ir nuosavą išdidumą; princas Karolis 
su škotų grafais ir Aukštumų klanų vadais elgėsi kaip su elgeto- 
mis prie savo stalo, nors jie bent jau buvo pakviesti į šio vaka- 
ro pobūvį - nė abejoti neverta, vien tam, kad padarytų įspūdį 
Don Franciskui. 

— Pastebėjot paveikslus? - paklausiau, mat norėjau pakeisti 
temą. 

Didžiosios galerijos sienas puošė ne mažiau kaip šimtas pa- 
veikslų, visi - karalių ir karalienių portretai. Ir visi turėjo tikrai 
stulbinamą panašumą. 

- Ak, nosį? - pralinksmėjo Kilmarnokas, kuriam Karolio 
ir ispano vaizdas buvo akivaizdžiai sugadinęs nuotaiką. - Taip, 
žinoma. Ar žinot su tuo susijusį pasakojimą? 

Atrodo, portretai buvo visi tapyti vieno dailininko, tokio 
Džeikobo Devito, kuriam po savo teisėtos restauracijos šį užsa- 
kymą buvo davęs Karolis II. Jis turėjęs nutapyti visus karaliaus 
protėvius, pradedant nuo Roberto Briuso ir vėlesnius. 

- Kad visus įtikintų savo sena kilme ir kad jo restauracija 
apskritai atrodytų deramas dalykas, - paaiškino Kilmarnokas 

ir kreivai šyptelėjo. - Įdomu, ar karalius Jokūbas elgsis taip pat, 
kai atgaus sostą? 

Kad ir kaip ten būtų, Devitas įnirtingai tapė, kas dvi savaites 
pabaigdavo po portretą, kad įvykdytų monarcho reikalavimus. 
Žinoma, sunkumų kėlė tai, kad Devitui nebuvo iš kur sužinoti, 
kaip Karolio protėviai iš tikrųjų atrodė, todėl kaip modelius jis 
naudojo bet ką, ką tik pavykdavo atsitempti į dirbtuvę, o kad 
rastųsi šeimos narių panašumas, kiekvienam portretui tik už- 
tupdydavo tokią pat atsikišusią nosį. 

- Ten patsai karalius Karolis. - Kilmarnokas linktelėjo galvą 
į portretą visu ūgiu, tvaskantį raudonu aksomu ir plunksnuota 
skrybėle. Jis kritiškai nužvelgė jaunesnįjį Karolį, kurio iškaitęs 
veidas bylojo, kad dosnus šeimininkas širdingai palaiko savo 
svečiui draugiją kilnojant taurę. - Šiaip ar taip, nosis labiau vy- 
kusi, - sumurmėjo grafas tarsi pats sau. - Jo motina buvo lenkė. 

Darėsi vėlu, ir kol Edinburgo diduomenė pasisotino vynu 
ir šokiais, žvakės sidabro kandeliabruose jau buvo pradėjusios 
varvėti ir gesti. Don Franciskas, matyt, nepratęs kaip Karolis 
nevaržomai girtauti, jau knapsėjo į raukiniuotą apykaklę. 

Džeimis, su pastebimu palengvėjimu grąžinęs paskutinę 
panelę Viljams tėvui, susiruošusiam keliauti namo, priėjo prie 
manęs į kampą, kur buvau susiradusi vietelę atsisėsti ir, prisi- 
dengus išskleistais sijonais, nusispirti apavą. Vyliausi, kad greit 
neprireiks paskubomis vėl apsiauti. 

Džeimis prisėdo į laisvą vietą šalia manęs ir įniko šluostytis 
įkaitusį veidą didele balta nosine. Ištiesė pro mane ranką prie 
padėklo ant staliuko, kur buvo dar užsilikę keli pyragaičiai. 

- Mirštu iš bado, - pranešė jis. - Nuo šokių randasi baisus 
apetitas, o nuo šnekų dar blogiau. 

Jis vienu mostu įsimetė visą pyragaitį į burną ir sužiaumojo, 
tada pasiėmė dar vieną. 

Pamačiau, kaip Karolis pasilenkė prie susmukusio krėsle 
garbės svečio ir papurtė jį už peties, bet šios jo pastangos povei- 
kio nepadarė. Ispanų pasiuntinio galva tabalavo atlošta, burna 

pravira, o nuo ūsų driekėsi seilės. Jo aukštybė gan netvirtai at- 
sistojo ir pasidairė pagalbos, bet Šeridanas ir Talibardinas, abu 
pagyvenę ponai, jau ir patys buvo užmigę, draugiškai atsišlieję 
vienas į kitą nelyginant pora kaimo girtuoklėlių, išdabintų nė- 
riniais ir aksomais. 

— Gal tu eik ir padėk jo aukštybei? - pasiūliau aš. 

- Mfm. 

Susitaikęs su neišvengiama dalia, Džeimis prarijo likusį py- 
ragaitį, bet jam dar nespėjus pakilti jaunasis Simpsonas, greit 
sumetęs padėties keblumą, dūrė tėvui alkūne į šoną. 

Vyresnysis prisiartino ir ceremoningai nusilenkė princui Ka- 
roliui, o tada, įkaušusiam sosto įpėdiniui nespėjus sureaguoti, 
kardakaliai paėmė ispanų pasiuntinį už riešų ir čiurnų. Kalvės 
užgrūdintais raumenimis vyrai iškėlė jį iš krėslo ir išnešė, vos 
siūbuodami kūną lyg kokį stambų sumedžiotą žvėrį. Jie išėjo 
pro duris tolimajame salės gale, o jo aukštybė svirduliuodamas 
išsekė paskui. 

Šis palyginti neceremoningas išėjimas davė ženklą, kad po- 
kylis baigėsi. 

Kiti svečiai pradėjo atsipalaiduoti ir vaikštinėti, damos ding- 
davo į prieškambarį pasiimti šalikų ir apsiaustų, džentelmenai 
stoviniavo mažais nekantraujančiais būreliais ir vienas kitam 
skundėsi, kokią daugybę laiko moterims užtrunka susiruošti. 

Kadangi buvome apsistoję Holirude, išėjome pro kitas du- 
ris, šiauriniame galerijos gale, kur per rytinę ir vakarinę svetai- 
nes buvo galima patekti į pagrindinę laiptinę. 

Laiptų aikštelė ir laiptų viršus buvo nukabinėti gobelenais, 
jų figūros žvakių šviesoje regėjosi padūmavusios ir sidabriškos. 
O po jomis stovėjo milžinas Angusas Moras, jo šešėlis ant sie- 
nos - dar didesnis - lingavo kaip vienas iš gobeleno personažų, 
kai kilimą judina skersvėjis. 

— Mano ponas mirė, - pasakė jis. 


E — 

- Jo aukštybė pasakė, kad gal ir gerai, - sarkastiškai ir su 
kartėliu perpasakojo Džeimis. - Dėl Duglo, - pridūrė maty- 
damas, kad paskutinis jo teiginys mane šokiravo ir papikti- 
no. - Duglas visuomet veržėsi dėtis prie jo aukštybės mūšyje. 
Dabar, kai Kolumo nebėra, vadu tampa Duglas. Taigi Leocho 
Makenziai žygiuos su Aukštumų kariuomene, - tyliai padarė 
išvadą jis, - į pergalę arba ne. 

Džeimio veide buvo ryškiai įsirėžusios sielvarto ir nuovar- 
gio raukšlės, ir jis nesipriešino, kai atsistojau jam už nugaros ir 
uždėjau delnus ant plačių pečių. Pirštais stipriai paspaudžiau 
raumenis sprando apačioje, jis neaiškiai numykė iš palengvėji- 
mo ir laisvai nunarino galvą, atsirėmęs sulenktomis alkūnėmis. 
Džeimis sėdėjo prie stalo mūsų kambaryje, aplinkui rikiavosi 
tvarkingai sukrautos laiškų ir depešų šūsnys. Tarp dokumentų 
gulėjo mažas sąsiuvinukas, gana nušiuręs, įrištas raudona ma- 
rokietiška oda. Kolumo dienoraštis, Džeimio paimtas iš dėdės 
kambarių su viltimis, kad jame bus Kolumo ranka neseniai įra- 
šytas sprendimas neremti jakobitų reikalo. 

- Nors nemanyčiau, kad tatai pradžiugins Duglą, - pasa- 
kė jis, susirūpinęs nykščiu braukdamas per smulkiai prirašytus 
puslapius, - tačiau nėra ko daugiau griebtis. 

Vis dėlto vėliau paaiškėjo, kad Kolumo dienoraštyje nieko 
nebuvo prirašyta per pastarąsias tris dienas, išskyrus kelias eilu- 
tes, tikriausiai įrašytas prieš dieną, grįžus iš šventoriaus. 

„Susitikau su jaunėliu Džeimiu ir jo žmona. Pagaliau susi- 
taikiau su Elena.“ Tai, žinoma, buvo svarbu - Kolumui, Džei- 
miui, gali būti, kad ir pačiai Elenai, - tačiau nieko nebuvo, 
kuo pasiremdamas būtum galėjęs pajudinti Duglo Makenzio 
įsitikinimus. 

Po valandėlės Džeimis atsitiesė ir kreipėsi į mane. Akys 
buvo patamsėjusios nuo rūpesčio ir nevilties. 

- O tai reiškia, Klere, kad mudu dabar susaistyti su juo - su 
Karoliu, turiu omeny. Rinktis yra dargi mažiau iš ko. Turime 
pasistengti, kad jis laimėtų. 

Man išdžiūvo burna - buvau išgėrusi per daug vyno. Prieš 
atsakydama, apsilaižiau lūpas. 

— Tikriausiai taip. Prakeikimas! Ko negalėjo Kolumas pa- 
kentėti dar truputį ilgiau? Bent iki ryto, kai būtų galėjęs pasi- 
kalbėti su Karoliu? 

Džeimis liūdnai vyptelėjo. 

— Kažin ar daug ką būtų galėjęs padaryt, Sasenach. Retam 
vyrui pavyksta rinktis mirties valandą. 

— Kolumas ketino išsirinkt. 

Visą laiką iki tol negalėjau apsispręsti, ar sakyti Džeimiui, kas 
nutiko tarp manęs ir Kolumo per pirmą mudviejų susitikimą 
Holirude. Bet dabar nebebuvo prasmės saugoti jo paslaptis. 

Džeimis netikėdamas papurtė galvą ir atsiduso, o pečiai su- 
sikūprino nuo minties, kad Kolumas ketino atimti sau gyvybę. 

- Tada įdomu, - sumurmėjo jis po nosim, - ar tai ženklas, 
kaip manai, Klere? 

- Ženklas? 

— Kad Kolumas mirė dabar, dar nespėjęs padaryti, ką ketino, 
neatsisakęs suteikti Karoliui prašomą paramą. Ar tai ženklas, 
kad Karoliui lemta laimėti kovą? 

Prisiminiau, kaip paskutinį kartą mačiau Kolumą. Mirtis at- 
ėjo jam besėdint lovoje, su nenugerta brendžio stikline po ran- 
ka. Vadinasi, pasitiko ją, kaip norėjo, blaivia galva ir budrus; 
galva atsilošė, bet akys tebebuvo plačiai atmerktos, aklos žen- 
klams, kuriuos paliko paskui save. Lūpos buvo kietai suspaus- 
tos, įprastos raukšlės giliai įsirėžusios nuo nosies iki lūpų kam- 
pučių. Nuolatinis palydovas - skausmas - lydėjo jį visą kelią, 
kiek tik galėjo. 

— Dievai žino, - pagaliau pasakiau. 

- Šit kaip? - pertarė jis, balsą vėl slopino sunertos rankos. - 
Ką gi, gerai. Tikiuosi, kas nors žino. 

Sandėris su velniu 


KATARAS UŽSLINKO ant Edinburgo kaip šalto lietaus de- 
besis, dėl kurio ant kalvos nebebuvo matyti pilies. Dieną nak- 
tį gatvėmis žliaugė vanduo, bet jei trumpam nuplaudavo nuo 
grindinio akmenų atmatas ir atlėgdavo smarvė, už šį palengvė- 
jimą su kaupu kompensuodavo skrepliai, nuo kurių gličiai sli- 
dus darėsi kiekvienas aklagatvis ir skersgatvis, o kambariuose 
nuo juosmens aukščio iki lubų tvyrojo židinio dūmų debesys, 
nuo kurių galėjai užtrokšti. 

Kad ir kokie šalti ir bjaurūs buvo orai, vis tiek nemaža laiko 
vaikščiojau lauke, po Holirudą ir Kanongeitą. Malonesnis buvo 
čaižantis lietus į veidą negu pilni plaučiai dūmų nuo degančių 
malkų ir bakterijų knibždantis sudusęs patalpų oras. Visi rūmai 
aidėjo nuo kosulio ir čiaudulio, nors kilni jo aukštybės draugija 
net ir labiausiai krenkščiančius paliegėlius skatino spjaudyti į 
murzinas nosines arba į olandiškais kokliais apkraštuotus židi- 
nius, o ne ant išblizgintų škotiško ąžuolo grindų. 

Šiuo metų laiku anksti temo, ir pusiaukelėje aš pasukau at- 
gal didžiąja gatve, kad su dienos šviesa dar spėčiau grįžti į Ho- 
lirudą. Visai nebijojau, kad patamsy kas gali užpulti; jei iki tol 
manęs dar ir nebūtų pažinoję miestą užėmę jakobitų kariai, dėl 
visuotinės gryno oro baimės visi lindėjo viduje. 

Tie vyrai, kurie dar jautėsi pakankamai sveiki išeiti iš namų 
su reikalais, stengėsi juos sutvarkyti kuo greičiausiai ir su dė- 
kingumu nerdavo į Dženės Ha smuklę, o ten, jaukiai įsitaisę, 
lindėdavo šiltoje tvankumoje, kur viryklės dvoką beveik užgožė 
drėgnos vilnos, nepraustų kūnų, viskio ir elio kvapai. 

Baiminausi tik vieno - paslysti tamsoje ir ant slidžių grindi- 
nio akmenų susilaužyti kulkšnį. Miestą apšviesdavo tik blausūs 
sargų žibintai, bet ir sargyba turėjo baugią madą nardyti iš tar- 
puvartės į tarpuvartę, dingti ir vėl atsirasti nelyginant žaltvyks- 
lės. O kartais pusvalandžiui ar ilgiau ir visai prapuldavo, mat 
žibinto nešėjas užsukdavo į „Pasaulio kraštą“ Kanongeito gale 
išmesti bokalo karšto elio, kad mirtinai nesustiptų. 

Pasižvalgiau į blausią pašvaistę virš Kanongeito bažnyčios, 
bandydama nustatyti, kiek liko iki sutemų. Jei lydės laimė, gal 
spėsiu užsukti į pono Ho vaistinę. Nors ta nė iš tolo neprily- 
go paryžiečio Reimono karalijai, ponas Ho sėkmingai prekiavo 
kaštainiais bei slidžia vinkšnų žieve ir paprastai galėdavo man 
parūpinti pipirmėčių ir raugerškių. Šiuo metų laiku pajamas 
jam užtikrino daugiausia prekyba kamparo rutuliukais, laiko- 
mais nelygstama priemone nuo slogos, kataro ir džiovos. Jei jie 
ir ne veiksmingesni už šiuolaikines priemones nuo peršalimo, 
pamaniau aš, tai ir ne prastesni, ir bent jau kvapas gaivinamai 
sveikas. 

Nors visuotinai dominavo raudonos nosys ir išbalę veidai, 
rūmuose kelis vakarus per savaitę būdavo rengiami pobūviai, 
mat Edinburgo aukštuomenė entuziastingai sutiko savąjį prin- 
cą. Dar dvi valandos, ir didžiojoje gatvėje sumirguliuos žibintai, 
kuriais nešini tarnai lydės šeimininkus, susiruošusius į pokylį. 

Atsidusau nuo minties apie dar vieną pobūvį, kuriame gausiai 
lankysis čiaudintys kavalieriai, žeriantys komplimentus išskyrų 
užgultais balsais. Gal verčiau pridursiu prie pirkinių sąrašo dar 
ir česnakų; nešiojami po kaklu mažučiame sidabriniame sausų 
kvepalų medalione, jie turėjo nuvyti šalin ligas. O tikriausiai tai 
česnakas veiksmingai atbaido pasiligojusius gerbėjus - jei jie 
išlaiko saugų atstumą, mano galva, tikslas pasiektas. 

Miestas buvo užimtas Karolio pulkų, o anglai, nors ir neap- 
gulti, tupėjo užsidarę pilyje ant kalno. Vis dėlto abiem krypti- 
mis prasiskverbdavo naujienų, kad ir abejotino tikslumo. Pasak 
pono Ho, naujausias gandas - Kamberlando kunigaikštis renkąs 

kariuomenę į pietus nuo Perto ir ketinąs bemaž nedelsdamas 
žygiuoti į šiaurę. Nenutuokiau, ar tai tiesa; iš tikrųjų abejojau, 
nes neprisiminiau, kad kas būtų rašoma apie Kamberlando vei- 
klą anksčiau nei 1746 metų pavasarį, o iki jo dar toli. Ir vis tiek 
negalėjau visai nekreipti dėmesio į šį gandą. 

Sargybinis prie vartų kosėdamas linktelėjo man, kad eičiau 
vidun. Jam lyg aidas atliepė sargyba, išstatyta koridoriuose ir 
laiptų aikštelėse. Atsispyriau pagundai praeidama pro juos pa- 
mosuoti kaip smilkykle krepšiu su česnakais ir užlipau į popie- 
tinę svetainę, ten buvau įleista be klausimų. 

Jo aukštybę radau su Džeimiu, Enėju Makdonaldu, 
O'Salivanu, jo aukštybės sekretoriumi ir niaurios povyzos vyru 
pavarde Fransis Taunsendas, pastaruoju metu pelniusiu jo 
aukštybės prielankumą. Daugumas buvo raudonai išburkusio- 
mis nosimis, čiaudėjo, o prieš dailią židinio atbrailą buvo pri- 
drabstyta snarglių. Akylai nužvelgiau Džeimį, kuris sukumpęs 
sėdėjo krėsle, išblyškęs ir varvančia nosimi. 

Pripratę prie mano iškylų į miestą ir nekantraudami išgirsti, 
kokių žinių atnešiu apie anglų manevrus, vyrai išklausė mane 
labai atidžiai. 

- Mes didžiai skolingi jums už žinias, ponia Freizer, - pasakė 
jo aukštybė ir su šypsena grakščiai nusilenkė. - Turite man papa- 
sakot, ar yra kokia maniera atmokėti jūsų maloningą tarnystę. 

- Taip, - griebiausi progos aš. - Noriu vestis vyrą namo ir 
guldyt į lovą. Dabar pat. 

Princo akys kiek iššoko, bet jis greit atgavo pusiausvyrą. Ne 
tokį santūrų Enėją: Makdonaldą ištiko įtartinai smaugiančio 
kosulio priepuolis. Džeimis ūmai išraudo kaip burokas. Jis nu- 
sičiaudėjo ir įsikniaubė į nosinę, virš jos klosčių šaudydamas į 
mane žydrais žaibais. 

- Aa... vyrą... - galantiškai stengėsi atlaikyti iššūkį Karo- 
lis. - Hm... - Jo skruostai ėmė palengva rausti. 

- Jis serga, - paaiškinau truputį suirzusi. - Nejaugi nema- 
tot? Turi eiti namo, atsigulti ir ilsėtis. 

— Ak, ilsėtis, - lyg pats sau sumurmėjo Makdonaldas. 

Rinkau žodžius, kaip čia mandagiau pasakius. 

— Turėčiau apgailestauti, kad laikinai atimu iš jūsų aukšty- 
bės savo vyro draugiją, bet jeigu jam nebus leista pakankamai 
pailsėti, tai nebeilgai tąja draugija džiaugsitės. 

Karolis, atgavęs trumpai prarastą savitvardą, dabar, regis, 
smaginosi iš Džeimio sumišimo. 

- Žinoma, - tarė jo aukštybė, žvelgdamas į Džeimį, kurio 
veidas jau vėl buvo pablyškęs, tačiau liko išmargintas rausvo- 
mis dėmėmis. - Mums didžiai nepatiktų, madam, jūsų nusa- 
koma perspektyva ir iš jos išplaukiančios komplikacijos. - Jis 
nulenkė prieš mane galvą. - Tebūnie, kaip jūs norite, madam. 
Cher Džeimsas atleistas nuo patarnavimo mūsų asmeniui iki 
to laiko, kol atsigaus. Būtinai veskite jį iškart į jūsų kambarius 
ir, hm... imkitės tokių priemonių, kokių tik jums atrodys... aa... 
tinkama. 

Princo lūpų kamputis ūmai sutrūkčiojo ir jis išsitraukęs iš 
kišenės didžiulę nosinę Džeimio pavyzdžiu paslėpė apatinę vei- 
do dalį, delikačiai kosčiodamas. 

- Geriausia pasisaugokit, jūsų aukštybe, - kiek kandžiai pata- 
rė Makdonaldas. - Galit užsikrėsti pono Freizerio negalavimu. 

— Galima būtų džiaugtis, jei tektų skųstis puse pono Freizerio 
bėdos, - suburbėjo Fransis Taunsendas, nė neketindamas slėpti 
sarkastiškos šypsenėlės, dėl kurios panėšėjo į lapiną vištidėje. 

Jau panašus į šalnos pakąstą pomidorą, Džeimis staiga atsi- 
stojo, nusilenkė princui, sumurmėjo „dėkoju, aukštybe“ ir nu- 
žingsniavo prie durų, nutvėręs mane už rankos virš alkūnės ir 
tempdamasis drauge. 

— Paleisk, - sušnypščiau, kai mudu praėjome pro sargybą 
gretimame kambaryje. - Ranką sulaužysi. 

— Gerai, - sumurmėjo jis. - O kai tik nueisim atokiau nuo 
žmonių akių, nusuksiu tau dar ir sprandą. 

Bet pastebėjau kreivą šypsnį ir supratau - grasinimai čia tik 
dėl akių. 

Vos tik įėjome į savo butą ir uždarėme duris, jis prisitraukė 
mane, atsišliejo į duris ir nusijuokė, priglaudęs skruostą prie 
mano viršugalvio. 

— Ačiū, Sasenach, - pasakė ir šniurkštelėjo. 

— Tai nepyksti? - paklausiau jam į marškinius. - Nenorėjau 
įstumti tavęs į nepatogią padėtį. 

— Ne, aš neimu į galvą, - atsakė jis ir paleido mane. - Dieva- 
ži, nebūčiau jaudinęsis net jeigu būtum pažadėjusi padegt mane 
didžiojoj galerijoj, kad tik man būtų leista palikti jo aukštybę, 
ateiti čia ir ramiai pailsėti. Aš nuo to vaikino mirtinai pavargau, 
o kiekvieną raumenėlį kūne maudžia. 

Staiga visą supurtė kosulio priepuolis ir jis vėl atsirėmė į 
duris, šįkart - kad išstovėtų ant kojų. 

- Kas yra? - Pasistiebiau ant pirštų galiukų ir paliečiau jo 
kaktą. Nenustebau, bet truputį sunerimau, delnu pajutusi, kokia 
karšta jo oda. - Tu turi temperatūros! - mečiau jam kaltinimą. 

— Nagi, ką padarysi, Sasenach, visi turi temperatūros, - at- 
kirto jis. - Tik vieni už kitus karštesni, ar ne? 

- Neišsisukinėk, - nutildžiau jį, bet palengvėjo, kai pama- 
čiau, kad dar sugeba demonstruoti logiką. - Nusirenk. Ir ne- 
sakyk man čia, - griežtai pertariau, pamačiusi, kad jau žiojasi 
kažko sakyti, o veidas nušvitęs plačia šypsena. - Neturiu jokių 
užmačių dėl tavo paliegusių griaučių, išskyrus vieną — apvilkti 
tave naktiniais, 

- Šit kaip? Ir nemanai, kad nekenktų pasimankštint? - pa- 
sierzino jis ir pradėjo sagstytis marškinius. - Maniau, sakei, kad 
mankšta sveika. 

Džeimio juokas staiga virto duslaus kosulio banga, o tada 
jis paliko be kvapo ir išraudęs. Numetė marškinius ant grindų 
ir vos ne iš karto ėmė tirtėti nuo šalčio. 

— Tau, berneli, gerokai per daug sveika. 

Užmoviau jam per galvą storus vilnonius naktinius marš- 
kinius ir leidau pačiam įsisprausti į rankoves, o pati tuo tarpu 
išvadavau jį iš kilto, nuaviau batus ir kojines. 

— Jėzau, tavo pėdos kaip ledas! 

- G-galėtum man j-as s-sušildyt. 

Bet žodžiai biro pro kalenančius dantis ir jis nesipriešino 
stumiamas prie lovos. 

Kol replėmis iš židinio ištraukiau įkaitusią plytą ir, atnešusi 
susuktą į flanelę, pakišau jam prie kojų, vargšelis jau taip dre- 
bėjo, kad nebepratarė nė žodžio. 

Šaltkrėtis buvo stiprus, bet truko neilgai, ir kol spėjau už- 
kaisti prikaistuvį vandens ir užplikyti saują pipirmėčių ir juo- 
dųjų serbentų, Džeimis jau gulėjo ramiai. 

- Kas čia? - įtariai paklausė ir ėmė uostinėti, kai atkimšau 
dar vieną indelį iš savo pintinės. - Nesiruoši manęs girdyt šita 
bjaurybe? Dvokia kaip per ilgai kybojusi antis. 

- Beveik atspėjai, - pasakiau. - Čia žąsų taukai su kamparu. 
Įtrinsiu tau krūtinę. 

— Ne! 

Jis gindamasis užsitraukė antklodę iki pat smakro. 

- Niekur nedingsi, - ryžtingai pareiškiau ir ėmiau artintis. 

Įpusėjusi triūstis pastebėjau, kad mes turim žiūrovų. Kitapus 
lovos stoviniavo Fergiusas ir žiūrėjo kaip užburtas, ką darau, o 
nosis jam netrukdomai varvėjo. Nukėliau kelį nuo Džeimio pil- 
vo ir pasiėmiau nosinę. 

— O tu čia ką veiki? - šūktelėjo Džeimis, stengdamasis nu- 
sitempti žemyn užraitotą marškinių priekį. 

Nedraugiškas klausimo tonas vaikiščio, regis, nė kiek nesu- 
trikdė - nekreipdamas dėmesio į duodamą nosinę, Fergiusas 
nusišluostė nosį į rankovę, nenuleisdamas susižavėjusių akių 
nuo plačios žvilgančios šeimininko krūtinės raumenyno. 

- Liesasis ponas pasiuntė mane atnešt ryšulėlio, kurį jūs jam, 
sako, turit. Milorde, o visų škotų krūtinė tokia plaukuota? 

- Kristau! Visai pamiršau depešas. Pala, pats Kameronui 
nunešiu. - Džeimis ėmė brazdintis iš lovos ir nosim beveik įsi- 
rėmė į krūtinę, kur mano ką tik buvo pasidarbuota. - Fui! - Jis 
ėmė lapsėti marškinių apačia, mėgindamas išsklaidyti skvarbų 

kvapą, ir įbedė į mane priekaištingą žvilgsnį. - Kaip man da- 
bar šitos smarvės nusikratyt? Manai, Sasenach, eisiu į žmones, 
smirdėdamas kaip pastipusi antis? 

— Ne, nemanau, - atkirtau. - Manau, kad turi gulėt ramiai 
ir ilsėtis, arba greit ir pavirsi nustipusia antim. 

Ir pati nudelbiau jį atitinkamai nuožmiu žvilgsniu. 

- Milorde, aš galiu nunešti paketą, - paguodė jį Fergiusas. 

— Nieko panašaus, - pareiškiau aš, pastebėjusi, kad berniu- 
ko skruostai užkaitę, o akys nesveikai blizga. Pridėjau delną jam 
prie kaktos. 

— Negali būti, - sarkastiškai nusistebėjo Džeimis. - Jis turi 
karščio? 

— Taip, turi. 

— Cha, - niūriai patenkintas, pasišaipė šeimininkas iš Fer- 
giuso. - Dabar tu pakliuvai. Pažiūrėsim, kaip tau patiks, kai 
marinatu išteps. 

Iš peties pasidarbavusi, apkamšiau Fergiusą ant čiužinio 
palei židinį, visą ištrintą žąsų taukais, prigirdžiau abu ligonius 
karštos žolelių arbatos ir abiem po smakrais pakišau po švarią 
nosinę. 

- Na, štai, - atsidusau, kruopščiai plaudamasi rankas du- 
benyje. - O dabar aš nunešiu tą nelemtą laiškų paketą ponui 
Kameronui. Judu abu gulit man, geriat karštą arbatą, ilsitės, 
šnypščiatės nosį ir vėl ilsitės, ir nesupainiokit eilės tvarkos. Su- 
pratot, kariai? 

Iš po antklodės vos kyšojo ilgos raudonos nosies galiukas. 
Jis pasisuko kairėn, paskui dešinėn - Džeimis papurtė galvą. 

— Apgirtusi nuo galios, - nepritariamai atsidūsėjo jis, kreip- 
damasis į lubas. - Labai nemoteriškas požiūris, beje. 

Pakštelėjau jam į karštą kaktą ir nusikabinau nuo kabliuko 
apsiaustą. 

— Kaip menkai tu pažįsti moteris, mano mielas. 


p 

Evanas Kameronas buvo atsakingas už žvalgybos operaci- 
jas, jei Holirude tokių apskritai buvo. Jo štabas buvo vakarinio 
sparno gale, nuošaliai, netoli virtuvių. Tikriausiai tyčia, pama- 
niau pamačiusi, koks to vyro apetitas. Gal turi kaspinuotį, atėjo 
mintis pamačius pamėklišką karininko fizionomiją, kai jis at- 
plėšė paketą ir greitosiomis peržiūrėjo depešas. 

— Viskas gerai? - paklausiau po valandėlės. Turėjau susival- 
dyti, kad nejučiomis nepridurčiau „sere“. 

Atitrauktas nuo minčių, jis staigiai pakėlė galvą nuo depešų 
ir įsispoksojo į mane. 

— Ą? O! - Susivokęs nusišypsojo ir ėmė atsiprašinėti. - Do- 
vanokit, ponia Freizer. Kaip nemandagiai aš užsimiršau ir 
palikau jus čia stypsot. Taip, viskas, regis, gerai... nepaprastai 
įdomu, - murmėjo jis panosėje. Tada, vėl prisiminęs, jog te- 
besu šalia, paprašė: - Ar malonėtumėt, ponia, perduoti vyrui, 
kad norėčiau visa tai su juo aptarti, ir kaip įmanoma greičiau. 
Kaip supratau, jis nesveikuoja, - delikačiai pridūrė jis, apdairiai 
vengdamas mano žvilgsnio. Matyt, Enėjas Makdonaldas laiko 
negaišo - išpasakojo apie mūsų su princu pokalbį. 

- Tikrai nesveikuoja, - nenudžiuginau jo. 

Visai netroškau, kad Džeimis keltųsi iš lovos ir per naktį 
sėdėtų su Kameronu ir Lokyliu prie žvalgybos pranešimų. Be- 
veik tas pat kaip kiaurą naktį šokti su Edinburgo damomis. Na, 
tikriausiai ne taip labai blogai, pasitaisiau prisiminusi panelių 
Viljams trijulę. 

- Jis tikrai prisistatys pas jus, kai tik galės, - atsakiau ir akli- 
nai susisiaučiau apsiaustu. - Pasakysiu jam. 

Taip ir ketinau padaryti - rytoj. O gal poryt. Kad ir kur tuo 
metu būtų buvusios anglų pajėgos, buvau tikra, kad ne arčiau 
kaip už šimto mylių nuo Edinburgo. 


p, 
Grįžusi dirstelėjau į miegamąjį: po antklodėmis nejudėdami 
pūpsojo du kupstai, kambaryje buvo girdėti šnopavimas - lėtas 

ir ritmingas, jei kiek ir pro užgultą nosį. Nurimusi nusisiau- 
čiau apsiaustą ir atsisėdau svetainėje profilaktiškai išgerti karš- 
tos arbatos, į kurią dosniai kliūstelėjau medicininės paskirties 
brendžio. 

Pamažu gurkšnodama jutau, kaip karštas skystis teka mano 
krūtinės viduriu žemyn, maloniai pasklinda po pilvą ir pradeda 
atkakliai skverbtis iki kojų pirštų, sustingusių lekiant per kiemą, 
nes bemeilijau eiti tiesiu keliu per lauką, o ne aplinkui vidu- 
je - su visais begaliniais laiptais ir koridorių posūkiais. 

Puodelį laikiau po smakru ir traukiau malonų karstelėjusį 
kvapą, o įkaitę brendžio garai valė prienosinius ančius. Beuo- 
džiant juos man staiga toptelėjo, kad įdomu, kodėl, kai visas 
miestas ir rūmai apnikti slogos ir gripo, mano pačios prienosi- 
niai ančiai tebėra neužgulti. 

Iš tiesų, be karštinės praradus kūdikį, nė karto nebuvau 
apsirgusi nuo pat kelionės per akmenų ratą. Iš tikrųjų keista, 
mąsčiau; esant tokiam higienos ir sanitarijos lygiui, dažnai gy- 
vendama susikimšusi su daugybe kitų žmonių, iki šiol jau bent 
kartą turėjau atgulti nuo peršalimo. Bet likau tokia pat pasi- 
bjaurėtinai sveika kaip ir visados. 

Visoms ligoms, aišku, atspari nebuvau, kitaip nebūčiau 
karščiavusi. Bet dažnai pasitaikančioms, lengvai užkrečia- 
moms? Imunitetą kai kurioms jų galima buvo paaiškinti skie- 
pais. Pavyzdžiui, negalėjau užsikrėsti raupais, šiltine, cholera ar 
geltonuoju drugiu. Geltonasis drugys ir nebuvo paplitęs, bet vis 
tiek. Pastačiau puodelį ir pro drabužius apsičiuopiau kairį žastą 
žemiau peties. Randelis nuo skiepų laikui bėgant susitraukė, bet 
vis vien buvo tiek ryškus, kad liesdama galėjau užčiuopti - ne- 
taisyklingas apskritas lopinėlis, odos įdubimas, gal pusės colio 
skersmens. 

Prisiminiau Geilis Dankan ir nusipurčiau, tada nustūmiau 
tą mintį šalin ir vėl leidausi į savo sveikatos būklės apmąstymus, 
kad negalvočiau nei apie moterį, kuri mirė ant laužo, nei apie 
Kolumą Makenzį, vyrą, ją tokiai mirčiai pasmerkusį. 

Puodelis beveik ištuštėjo, ir aš susimąsčiusi atsistojau įsipil- 
ti dar vieno. Gal įgytas imunitetas? Seselių kursuose mokiausi, 
kad slogą sukelia nesuskaičiuojama daugybė virusų, kiekvienas 
vis kitoks ir nuolat besivystantis. Vienąkart susidūręs su tam 
tikru virusu, aiškino dėstytojas, įgyji jam imunitetą. Sloga vis 
susergi, nes susiduri su naujais ir kitokiais virusais, bet su am- 
žiumi vis mažiau lieka šansų sutikti virusą, su kuriuo nebuvai 
susidūrusi anksčiau. Taigi, sakė jis, nors vaikai per metus vidu- 
tiniškai peršąla šešiskart, vidutinio amžiaus žmonės paprastai 
suserga tik dukart, o pagyvenusiems žmonėms tarp peršalimų 
gali būti net kelerių metų tarpai apskritai be slogos - vien dėl 
to, kad jie jau buvo apsikrėtę daugeliu paplitusių virusų ir įgijo 
jiems imunitetą. 

Na, galimas toks dalykas, mąsčiau aš. O gal kai kurių tipų 
imunitetas tampa paveldimas, virusams ir žmonėms kartu 
vystantis? Daugelio ligų antikūnai gali būti perduoti iš moti- 
nos vaikui - tą žinojau. Per placentą ar su motinos pienu, taigi 
vaikas laikinai tampa atsparus bet kuriai ligai, su kuria motina 
yra turėjusi sąlytį. Gal aš niekad neperšąlu dėl to, kad nešioju 
protėvių antikūnus iš aštuoniolikto amžiaus - ir man į naudą 
kiekviena sloga, kuria mano protėviai sirgo per paskutinius du 
šimtus metų“ 

Svarsčiau šią įdomią mintį taip įsitraukusi, kad net pamiršau 
vėl atsisėsti, gurkšnojau arbatą stypsodama vidury kambario, ir 
tuo metu kažkas tyliai pabeldė į duris. 

Nekantriai atsidusau, suirzusi, kad man blaško mintis. Net 
nepastačiau puodelio, bet priėjau prie durų, pasirengusi išklau- 
syti tikėtiną domėjimąsi Džeimio sveikata - ir atsimušti nuo jo. 
Tikriausiai Kameronas užkliuvo už neaiškios vietos depešoje, o 
gal jo aukštybė apsigalvojo ir nutarė buvęs per dosnus, atleis- 
damas Džeimį nuo dalyvavimo pobūvyje. Na, šį vakarą jie jį iš 
lovos pakels tik per mano sutryptą lavoną. 

Aš atlapojau duris, ir sveikinimo žodžiai įstrigo gerklėje. 
Koridoriaus prietemoje stovėjo Džekas Randalas. 

Palieta arbata permerkė sijoną, ir nuo šlapumos jausmo aš 
atitokau, bet jis jau buvo įžengęs vidun. Būdinga maniera at- 
sainiai vertindamas, nužvelgė mane nuo galvos iki kojų, tada 
dirstelėjo į uždarytas miegamojo duris. 

— Jūs viena? 

— Taip! 

Riešuto spalvos akys šokinėjo nuo manęs prie durų, jis ban- 
dė nustatyti, ar nemeluoju. Veidą nuo prastos sveikatos vagojo 
raukšlės, buvo išblyškęs nuo prasto maisto ir tarp keturių sienų 
leidžiamo žiemos meto, bet budrumo nė truputėlio nebuvo pra- 
radęs. Žvitrus, nerimstantis protas atsitraukė šiek tiek giliau, už 
tų ledinių akių, bet vis tiek buvo justi, kad tebėra, be abejonės. 

Apsisprendęs jis nutvėrė man už rankos žemiau peties, o 
kita ranka pakėlė mano numestą apsiaustą. 

— Eikit su manim. 

Būčiau davusis sukapojama į gabalėlius, bet nebūčiau išlei- 
dusi nė garso, dėl kurio būtų galėjusios atsidaryti miegamojo 
durys. 

Išdrįsau prašnekti tik tada, kai buvom nuėję per pusę ko- 
ridoriaus. Personalo sparne nebuvo sargybos, bet teritorija 
buvo tankiai patruliuojama. Jis negali tikėtis išsivesti mane 
per alpinariumą arba pro šoninius vartus nepastebėtas, ką jau 
ten kalbėt apie pagrindinį rūmų įėjimą. Vadinasi, kad ir ko iš 
manęs nori, tą reikalą galima sutvarkyti neišėjus iš Holirudo 
teritorijos. 

Galbūt nužudyti, iš keršto už tai, kaip Džeimis jį sužeidė? 
Nuo tos minties man vartėsi viduriai, bet kai sparčiai ėjome iš 
vieno šviesos lauko į kitą tarp žvakių laikiklių koridoriaus sie- 
noje, pasistengiau gerai jį apžiūrėti. Neskirtos puošybai, žvakės 
šioje rūmų dalyje buvo mažos ir įstatytos retais tarpais, degė 
silpna liepsna, nes turėjo tik vos pašviesti, kad svečiai rastų kelią 
į savo kambarius. 

Uniformos nedėvėjo ir atrodė visai neginkluotas. Vilkėjo 
nenusakoma namudės milo sermėga, storu švarku ant papras- 
tų tamsiai rudų bridžių su kojinėmis. Vien jo tiesi laikysena 
ir arogantiškai iškelta peruku nepridengta galva išdavė, kas jis 
toks - apsimetęs tarnu, nesunkiai galėjo prasmukti į rūmus su 
būriu svečių, atvykstančių į pokylį. 

Ne, jis tikrai neginkluotas, nusprendžiau mudviem žings- 
niuojant iš tamsos į šviesą, nors mano žastą gniaužianti ranka 
buvo tvirta kaip plienas. Vis dėlto, jei ketina smaugti, nepasiro- 
dysiu jam lengva auka; buvau beveik vieno ūgio su juo ir kur 
kas geriau įmitusi. 

Lyg pajutęs, apie ką galvoju, jis stabtelėjo vieno koridoriaus 
gale ir atsuko mane veidu į save, tvirtai suspaudęs rankas virš 
alkūnių. 

— Nesiruošiu jums nieko daryti, - pasakė tyliai, bet tvirtai. 

- Nepasakokit pasakų, - atsakiau, sverdama galimybę, ar 
mane kas nors išgirs, jeigu čia užklyksiu. Žinojau, kad laiptų 
apačioje tikriausiai stovi sargybinis, bet jis - anapus dvejų durų, 
nedidelės laiptų aikštelės ir aukštos laiptinės. 

Kita vertus, padėtis prilygsta patui. Gal jis ir negali manęs 
toliau vestis, bet ir aš čia negaliu prisišaukti pagalbos. Šiame 
koridoriaus gale nedaug kas gyveno, o ir tie, kurie gyveno, ti- 
kriausiai visi buvo kitame rūmų sparne: arba dalyvavo pokylyje, 
arba jame patarnavo. 

Randalas nervingai prašneko: 

— Nebūkit idiotė. Jeigu norėčiau jus nudėti, čia pat ir nudė- 
čiau. Būtų daug saugiau negu vestis jus laukan. Kad jau apie tai 
šnekam, - pridūrė jis, - jeigu norėčiau jums ką bloga padaryti, 
kam būčiau nešęs jums apsiaustą? - Iliustruodamas mintį, jis 
pakėlė per ranką permestą apdarą. 

- Iš kur man, po velnių, žinot? - atkirtau, nors argumentas 
pasirodė svarus. - Tai kodėl jį nešėt? 

— Nes noriu, kad išeitumėt su manim į lauką. Noriu jums 
kai ką pasiūlyti ir neketinu rizikuoti, kad kas nors nugirs. 

Jis pažiūrėjo į duris koridoriaus gale. Kaip ir visos kitos 
Holirude, šios buvo sumeistrautos kryžiaus ir atverstos knygos 
būdu - viršutinės keturios plokštės sudarė kryžių, o apačioje 
buvo dvi aukštos greta viena kitos, panėšinčios į atverstą Bibliją. 
Holirudas kadaise buvo vienuolynas. 

- Eime į bažnyčią? Ten galėsim pasikalbėti nebijodami, kad 
kas sutrukdys. 

Teisybė - prie rūmų prisišliejusi bažnyčia, ankstesniojo vie- 
nuolyno dalis, buvo apleista, nes metams bėgant neprižiūrima 
tapo pavojinga. Dvejojau nežinodama, ką daryti. 

— Mąstyk, moterie! - Jis nesmarkiai supurtė mane, tada pa- 
leido ir atsistojo atokiau. Žvakių šviesoje buvo matyti ryškus 
siluetas, tad jo bruožai prieš mane liejosi į tamsų šešėlį. - Kam 
man rizikuoti ir lįsti į rūmus? 

Geras klausimas. Kai jau kartą persirengęs paliko pilies prie- 
globstį, Edinburgo gatvės jam atviros. Galėjo patykoti manęs 
per kasdienes išvykas siaurose gatvelėse ar skersgatviuose, ten ir 
nučiuptų. Vienintelis motyvas taip nesielgti - būtent tas, kurį jis 
ir nurodė; jis privalėjo pasikalbėti su manimi, nerizikuodamas 
būti pastebėtas ar nugirstas. 

Randalas perskaitė mano veide padarytą išvadą, ir jo pečiai 
kiek atsipalaidavo. Jis išskleidė mano apsiaustą ir laikė. 

— Duodu žodį, madam, kad po mūsų pokalbio grįšit jokios 
žalos nepatyrusi. 

Mėginau įžvelgti jo išraišką, bet liesi, lyg iš plieno kalti bruo- 
žai nieko neišdavė. Akys nelakstė ir bylojo man tiek pat kiek ir 
manosios, jei jas tuo metu būčiau mačiusi veidrodyje. 

Ištiesiau ranką paimti apsiausto. 

— Gerai, - sutikau. 

Išėjome į tamsų alpinariumą, praėjome pro sargybinį tik 
linktelėdami. Jis mane pažino, bet buvo gana įprasta, kad aš 
naktį išeinu, jei kas iš miesto ateina skubiai kviesti pas ligo- 
nį. Sargybinis akylai nužvelgė Džeką Randalą - paprastai, jeigu 
Džeimis negalėdavo, mane lydėdavo Merta, - bet taip apsiren- 

gęs kapitonas niekuo nepriminė, kas esąs. Jis sargybinio žvilgsnį 
atrėmė abejingu veidu, ir durys už mūsų užsidarė, o mes pali- 
kome stovėti šaltyje ir tamsoje. 

Neseniai buvo nuliję, bet audra sklaidėsi. Tiršti debesys 
skystėjo, skriejo virš galvos genami vėjo, kuris nupūtė į šoną 
apsiaustą ir priplojo sijoną man prie kojų. 

- Čionai. 

Susisiaučiau sunkiu aksominiu apsiaustu, nunarinau galvą 
prieš vėją ir nusekiau paskui liekną Džeko Randalo pavidalą 
alpinariumo taku. 

Išnirome apačioje, stabtelėjome apsidairyti ir spėriu žings- 
niu perėjome per veją prie bažnyčios portalo. 

Durys buvo persimetusios ir kybojo atlapos; bažnyčia jau 
kelerius metus stovėjo nenaudojama, nes konstrukcijų ydos 
pastatą darė pavojingą, o remontuoti jo niekam nerūpėjo. Per- 
bridau per kelią užtvėrusią šūsnį sausų lapų ir šiukšlių ir iš žė- 
rinčios mėnesienos užpakaliniame rūmų sode nėriau į visišką 
tamsą bažnyčios viduje. 

Na, gal ir ne visišką; akys po truputį apsiprato su tamsa, ir 
jau pradėjau įžiūrėti aukštas piliorių eiles, besirikiuojančias abi- 
pus navos, taip pat akmens ažūrą milžiniškame galinės sienos 
lange baigiančiais išbyrėti stiklais. 

Patamsy kažkas sujudėjo, ir aš supratau, kur nuėjo Randa- 
las; pasukau tarp piliorių ir radau jį stovintį nišoje, kur anksčiau 
būta krikštyklos ir pasieniais išliko išsikišusi atbraila. Abipus 
ant sienų bolavo šviesūs lopiniai: antkapinės plokštės atminti 
tiems, kurie guli palaidoti bažnyčioje. Kitos antkapinės plokš- 
tės gulėjo grindyse abipus centrinės navos, vardai buvo kojų 
numinti ir nusitrynę. 

- Gerai, - prabilau. - Čia mūsų niekas negirdės. Ko norit 
iš manęs? 

- Jūsų gydymo įgūdžių ir visiško diskretiškumo. Mainais į 
mano turimas žinias apie Elektoriaus armijos manevrus ir pla- 
nus, - nedelsdamas atsakė jis, lyg būtų turėjęs paruoštą atsakymą. 

Man truputį užkando žadą. Kad ir ko tikėjausi, tikrai ne 
šito. Negali būti, kad jis turi galvoje... 

— Jūs ieškote gydymo? - paklausiau, nesistengdama už- 
gniaužti pasibaisėjimo ir nuostabos. - Į mane kreipiatės? Ma- 
niau, kad jūs... hm, kaip čia pasakius... - Valios pastangomis 
susiėmusi įveikiau sutrikimą ir tvirtu balsu pasakiau: - Jūs juk 
tikrai jau gavote visokį įmanomą gydymą, argi ne? Atrodot pa- 
kankamai geros sveikatos. - Bent jau išoriškai. Prikandau lūpą 
tvardydamasi, mat jutau artėjant isteriją. 

— Man buvo pasakyta, kad man pasisekė, madam, jog likau 
gyvas, - šaltai atsakė jis. - Dėl to dar galima ginčytis. 

Jis pastatė žibintą sienos nišoje, kur stovėjo tuščias ir sausas 
krikštyklos baseinėlis. 

— Darau prielaidą, kad teiraujatės mediko smalsumo skati- 
nama, 0 ne iš rūpinimosi mano gerove, - pasakė jis. Žibintas, 
pastatytas juosmens aukštyje, apšvietė jį nuo krūtinės žemyn, 
o pečiai ir galva liko šešėlyje. Jis uždėjo ranką ant savo bridžių 
juosmens ir šiek tiek pasisuko į mano pusę. - Norit apžiūrėti 
sužeidimą ir patikrinti, ar gydymas buvo veiksmingas? 

Veidas skendėjo tamsoje, bet ledinį šaltį jo intonacijoje nu- 
spalvino tulžis. 

— Gal vėliau, - atsakiau taip pat šaltai kaip ir jis. - Jei ne 
jums pačiam, tai kam reikalingas mano išmanymas? 

Randalas padvejojo, bet trauktis buvo per vėlu. 

— Broliui. 

— Jūsų broliui? - Neįstengiau nuslėpti, kaip buvau sukrės- 
ta. - Aleksandrui? 

— Kadangi vyresnysis mano brolis Viljamas, mano žinio- 
mis, dorybingai globoja šeimos dvarus Sasekse ir jokios pagal- 
bos nėra reikalingas, - sausai atsakė jis, - taip, mano broliui 
Aleksui. 

Kad nesusvyruočiau, padėjau rankas ant sarkofago ir išskė- 
čiau pirštus ant šalto jo akmens. 

— Papasakokit, - paraginau jį. 

Istorija buvo gana paprasta, ir dar liūdna. Jeigu ją būtų pa- 
sakojęs kas nors kitas, ne Džonatanas Randalas, gal būčiau pa- 
jutusi užuojautą. 

Per skandalą dėl Merės Hokins netekęs darbo pas Sandrin- 
gamo kunigaikštį ir per silpnos sveikatos gauti kitą postą, Alek- 
sandras Randalas buvo priverstas prašyti brolių pagalbos. 

— Viljamas jam atsiuntė du svarus ir nuoširdžių pamokslavi- 
mų pilną laišką. - Džekas Randalas atsirėmė į sieną ir sukryžia- 
vo kojas per kulkšnis. - Viljamas, ko gero, labai nuoširdus tipas. 
Bet jis buvo nepasirengęs kviesti Aleksą grįžti namo į Saseksą. 
Viljamo žmona šiek tiek... tarkim, kraštutinių religinių pažiū- 
rų. - Jo intonacijoje pasigirdo linksma gaidelė, dėl kurios jis 
man akimirką net patiko. Ar kitomis aplinkybėmis būtų buvęs 
kaip tas proproanūkis, kurį taip priminė? 

Staiga prisiminusi Frenką, taip sutrikau, kad net praleidau 
pro ausis kitą Randalo mintį. 

— Atsiprašau. Ką sakėt? - Suspaudžiau kairę ranką dešine, 
pirštais stipriai sugnybau auksinį sutuoktuvių žiedą. Frenko ne- 
bėra. Privalau liautis apie jį galvojusi. 

— Sakiau, kad išnuomojau Aleksui kambarius netoli pilies, 
kad pats galėčiau užsukti prižiūrėti, nes mano finansinės išgalės 
neleido jam pasamdyti nuolatinio tarno. 

Bet kai Edinburgas buvo užimtas, lankytis pas jį tapo keblu, 
ir praėjusį mėnesį Aleksas Randalas buvo daugiau ar mažiau 
paliktas likimo valiai, tik priešokiais pas jį apsilankydavo mote- 
ris, kuri valė kambarius. Jau iš pat pradžių pasiligojęs, dabar jis 
dar labiau įsisirgo nuo blogų orų, prastos mitybos ir vargingų 
sąlygų, ir taip truko tol, kol Džekas Randalas ne juokais nusi- 
gando ir ryžosi prašyti mano pagalbos. O mainais už ją pasiūlė 
išduoti savo karalių. 

- Kodėl kreipėtės į mane? - pagaliau paklausiau, atsisukusi 
nuo antkapinės plokštės. 

Jis, regis, kiek nustebo. 

— Dėl to, kas jūs esat. - Nežymiai saviironiškai šyptelėjo. - 
Jei žmogus sieki parduoti sielą, argi ne normalu kreiptis į tam- 
sybių galias? 

- Tai jūs tikrai tikit, kad aš - tamsybių galia? 

Buvo akivaizdu, kad tiki; šaipytis jis kuo puikiausiai mokėjo, 
bet jo pasiūlymas nė nedvelkė pašaipa. 

— Apie Paryžiaus istorijas nereikia nė kalbėti, bet juk pati 
man sakėt, - priminė jis. - Kai paleidau iš Ventvorto. - Tamso- 
je jis pasisuko, pasimuistė ant akmeninės atbrailos. - Tai buvo 
didelė klaida, - tyliai pasakė. - Nė už ką neturėjot išeiti iš ten 
gyva, pavojinga būtybe. Bet aš neturėjau išeities; jis nustatė kai- 
ną - jūsų gyvybę. O aš ir brangiau būčiau suplojęs už tai, ką 
man davė. 

Aš tyliai sušnypščiau, bet iškart susivaldžiau; deja, ne taip 
greitai, kad būtų nespėjęs išgirsti. Randalas buvo prisėdęs ant 
atbrailos, vienu klubu atsirėmęs į akmenį, kitą koją dėl atsvaros 
ištiesęs. Pro vėjo genamus debesis lauke prasimušė mėnuo ir iš 
nugaros apšvietė jį pro išdužusį langą. Prieblandoje, šiek tiek 
pasukta galva, tamsai ištrynus žiaurumo raukšlės abipus bur- 
nos, ir vėl, kaip jau buvo pasitaikę, būčiau galėjusi jį palaikyti 
vyru, kurį mylėjau. Frenku. 

O vis dėlto tą vyrą aš išdaviau; dėl to, ką pasirinkau, jo nie- 
kada nebus. Nes bausmė bus skirta už tėvų kaltę vaikams... ir tu 
sunaikinsi jį, išrausi su šaknimis, kad jo vardas būtų pamirštas 
tarp Izraelio genčių. 

- Ar jis jums pasakojo? - iš tamsos atsklido lengvu, malo- 
niu balsu tariamas klausimas. - Ar jis kada pasakojo jums, ko- 
kie dalykai vyko tarp mudviejų, jo ir manęs, tame kambarėlyje 
Ventvorte? 

Kad ir kaip buvau šokiruota ir įtūžusi, atkreipiau dėmesį, 
kad jis laikėsi Džeimio draudimo; nė karto nepavartojo jo var- 
do. „Jis“. „Jo“. Nė karto „Džeimis“. Tai priklauso man. 

Mano dantys buvo kietai sukąsti, bet iškošiau žodžius: 

- Pasakojo. Viską. 

Jis tyliai lyg ir atsiduso. 

- Patinka jums ši mintis ar ne, mano miela, mes sujung- 
ti - jūs ir aš. Negaliu pasakyt, kad man pačiam tai patiktų, bet 
pripažįstu. Jums, kaip ir man, žinoma, kokia esti jo oda lie- 
čiant - koks jis šiltas, tiesa? Beveik lyg degtų iš vidaus. Jums pa- 
žįstamas jo prakaito kvapas ir šlaunų gyvaplaukių šiurkštumas. 
Žinot, kaip jis sudejuoja pabaigoje, kai atsiduoda. Žinau ir aš. 

— Tylėkit, - paliepiau. - Nutilkit! 

Jis nekreipė į mane dėmesio, kalbėjo atsilošęs, susimąstęs, 
lyg pats su savimi. Vėl pakilo pyktis, bet atpažinau, kas jį skati- 
na šitaip elgtis - ne sąmoningas siekis mane sunervinti, kaip aš 
maniau, bet nenugalimas impulsas kalbėti apie mylimąjį; vėl iš 
naujo atkartoti balsu pražuvusias detales. Juk pagaliau su kuo, 
jei ne su manim, jis dar galėtų šitaip kalbėti apie Džeimį? 

— Aš išeinu! - garsiai pasakiau ir apsisukau ant kulno. 

— Tikrai išeisit? - ramiai paklausė jis man už nugaros. - Juk 
galėčiau įduoti jums į rankas generolą Holį. Arba galit leisti jam 
paimti škotų armiją. Jums rinktis, madam. 

Labai knietėjo tėkšti, kad generolas Holis šito nevertas. Bet 
pagalvojau apie škotų vadus, dabar įsikūrusius Holirude: Kil- 
marnoką, Balmeriną ir Lokylį, - už vienuolyno sienų mus nuo 
jų skyrė vos keletas pėdų. Apie patį Džeimį. Apie tūkstančius 
jų vedamų klanų vyrų. Ar dėl galimybės laimėti verta paaukoti 
mano jausmus? Ir ar tai lūžio taškas, vieta, kai vėl reikia rink- 
tis? Jeigu aš nesiklausysiu, jei nesutiksiu su Randalo siūlomu 
sandėriu, kas gi tada? 

Pamažu atsisukau. 

— Tai kalbėkit, - paraginau, - jei jau negalit kitaip. 

Mano apmaudas, regis, jo nepaveikė, kaip ir nebaugino ga- 
limybė, kad atsisakysiu. Balsas tamsioje bažnyčioje skambėjo 
ramiai, lygiai, valdomas kaip paskaitą skaitančio dėstytojo. 

- Žinot, vis pagalvoju, - sakė jis, - ar jūs iš jo gavot tiek pat 
kiek ir aš? 

Pakreipė galvą, žengė iš šešėlio prieglobsčio, ir šviesoje iš- 
ryškėjo bruožai. Plevenanti šviesa akimirką apšvietė jį iš šono, 
pasirodė šviesaus riešuto spalvos akys ir sužibo nelyginant žvė- 
ries, pastebėto savo slėptuvėje krūmuose. 

Jo intonacija išdavė triumfą - vos pastebimą, bet su niekuo 
nesupainiojamą. 

— Aš, - tyliai ištarė jis, - aš jį taip turėjau, kaip jūs niekuomet 
negalėtumėt turėt. Jūs moteris, negalit suprast, net ir būdama 
ragana. Aš laikiau pačią jo vyriškumo sielą, atėmiau iš jo tai, ką 
jis atėmė iš manęs. Pažįstu jį taip, kaip dabar jis pažįsta mane. 
Mudu sieja kraujas. 

Priimk mano kūną, kad virstume vienu... 

- Labai jau keistą būdą pasirinkot prašyti mano pagalbos, - 
pasakiau drebančiu balsu. Rankomis gniaužiau sijono klostes, 
audinys tarp pirštų buvo vėsus ir suglemžtas. 

- Argi tikrai? Manau, geriausia, jei suprasit, madam. Aš 
nemeldžiu jūsų gailesčio, nesišaukiu jūsų galių taip, kaip vyras 
šauktųsi moters gailestingumo, kliaudamasis vadinamąja mo- 
teriška atjauta. Jos skatinama, jūs galit nueiti pas mano brolį ir 
dėl jo paties. - Ant kaktos užkrito tamsi garbana, ir Randalas 
ją nužėrė atgalia ranka. - Man labiau prie širdies, madam, kad 
mes sudarytume aiškų sandėrį - suteikta paslauga, sumokėta 
kaina, - nes supraskit, madam, jums aš jaučiu tą patį, ką ir jūs 
man turėtumėt jausti. 

Šie žodžiai pribloškė; kol sumečiau, ką atsakyti, jis kalbėjo 
toliau: 

— Mudu, jūs ir aš, esam susieti vieno vyro kūnu - sujungti 
per jį. Nenoriu, kad toks ryšys rastųsi ir per brolio kūną; pra- 
šau jūsų pagalbos pagydyt jo kūną, bet nenoriu rizikuoti, kad 
jo siela taps jūsų auka. Tad sakykit, ar jums priimtina mano 
pasiūlyta kaina? 

Nusigręžiau nuo jo ir nuėjau aidinčios navos viduriu. Taip 
tirtėjau, kad net Žengiau netvirtais žingsniais ir į kietus akme- 
nis atsimušdavau padus. Didžiojo lango ažūras virš apleisto al- 
toriaus juodavo plaukiančių debesų fone, o man taką apšvietė 
blausūs mėnesienos ruožai. 

Priėjusi navos galą, kai jau toliau nuo jo nebegalėjau pasi- 
traukti, sustojau ir atsirėmiau delnais į sieną. Buvo per tamsu 
net įžiūrėti raides marmuro plokštėje, kurią liečiau rankomis, 
bet užčiuopiau aštrias, šaltas jų briaunas. Maža iškili kaukolytė, 
padėta ant sukryžiuotų kaulų, pamaldi piratų emblemos atmai- 
na. Nuleidau galvą, priglaudžiau kaktą prie nematomos kauko- 
lės, oda pajuto lygų kaulo paviršių. 

Užsimerkusi laukiau, kad atslūgtų gumulas gerklėje, kad 
nurimtų smilkiniuose besidaužantis pulsas. 

Skirtumo nėra, tariau sau. Nesvarbu, kas jis. Nesvarbu, ką 
sako. 

Mudu, jūs ir aš, esam susieti vieno vyro kūnu... taip, bet ne 
Džeimiu. Ne juo! Atkakliai tvirtinau jam, sau pačiai. Taip, niek- 
še, tu paėmei jį! Bet aš jį atsiėmiau, išlaisvinau jį nuo tavęs. 
Tu neturi nė dalelės jo! Tačiau šonais žliaugiantis prakaitas ir 
mano pačios trūkčiojantis alsavimas privertė mano tikrumą 
susvyruoti. 

Ar tokią kainą privalau sumokėti už tai, kad praradau Fren- 
ką? Gal mainais už tą vieną netektį būtų galima išgelbėt tūks- 
tantį gyvybių? 

Tamsus altoriaus masyvas dunksojo dešinėje, ir aš visa šir- 
dimi troškau, kad ten kas nors būtų, kokia nors esybė; kas nors, 
į ką būtų galima kreiptis atsakymo. Bet Holirude nieko nebuvo; 
ničnieko, tik aš viena. Mirusiųjų dvasios mintimis nesidalijo — 
glūdėjo tylios sienų ir grindų akmenyse. 

Bandžiau išmesti Džeką Randalą iš galvos. Jeigu tai ne jis 
siūlytų, jeigu kitas žmogus prašytų, ar eičiau? Reikėjo galvoti 
apie Aleksandrą Randalą, visa kita atmetus į šalį. „Atjautos ska- 

tinama, jūs galit nueiti pas mano brolį ir dėl jo paties“, - sakė 
kapitonas. Žinoma, ir nueisiu. Kad ir kokį gydymą įstengsiu 
jam pasiūlyti, negi susilaikyčiau nuo jo dėl vyro, kuris manęs 
prašo? 

Atsitiesiau tik po ilgos valandėlės, pavargusi atsistūmiau 
nuo sienos, kaukolę liečiantys delnai sudrėko ir pasidarė sli- 
dūs. Jaučiausi išsunkta ir nusilpusi, maudė sprandą, galva 
buvo sunki, tartum mieste karaliaujanti liga vis dėlto būtų 
mane nutvėrusi. 

Jis vis dar stovėjo, kantriai laukė šaltyje ir tamsoje. 

— Taip, - pasakiau, vos priartėjusi tiek, kad būtų girdėti. - 
Gerai. Ateisiu rytoj priešpiet. Kur? 

- Ledivoko skersgatvy, - atsakė jis. - Žinot jį? 

- Žinau. 

Edinburgas buvo mažas miestas - vos viena didžioji gatvė 
su siauručiais nuo jos atsišakojančiais skersgatviais ir aklaga- 
tviais. Ledivoko skersgatvis buvo vienas iš skurdžiausių. 

- Susitiksime ten, - pasakė jis. - Turėsiu jums žinių. 

Jis nučiuožė žemėn, žengė žingsnį į priekį, tada sustojo 
laukdamas, kad aš nueičiau toliau. Supratau, kad nenori prie 
durų eiti pro pat mane. 

- Ką, bijot manęs? - nelinksmai nusijuokiau. - Manot, pa- 
versiu jus šungrybiu? 

- Ne, ponia, - atsakė jis, stebėdamas mane ramiu žvilgs- 
niu. - Nebijau jūsų. Suprantat, jūs negalit visko iš karto gaut. 
Ventvorte bandėt mane įbauginti, pasakėt, kurią dieną mirsiu. 
Bet kad jau pasakėt, tai dabar nebegalit grasint, nes jeigu mirsiu 
kitų metų balandį, tai dabar man nieko negalit padaryt. 

Turėjau peilį, galėjau parodyt jam, kad dar ir kaip galiu jam 
pakenkti, pasidavusi akimirkos impulsui, kuris sielai suteiktų 
atgaivą. Bet mane slėgė išpranašauta lemtis ir tūkstančio škotų 
gyvybė. Aš jam pavojaus nekėliau. 

- Laikausi atstu, ponia, - paaiškino jis, - tik dėl to, kad be- 
meiliju nerizikuoti prisiliesti prie jūsų. 

Aš vėl nusijuokiau, šįkart - nuoširdžiai. 

- O tokį troškimą, kapitone, aš kuo puikiausiai suprantu. 

Apsisukau ir išėjau iš bažnyčios, palikusi jį sekti iš paskos, 
jei panorės. 

Man nereikėjo klausti ar spėlioti, laikysis jis žodžio ar ne. 
Jau kartą paleido mane iš Ventvorto, nes buvo davęs žodį pa- 
leisti. Sykį duotas, žodis jam buvo šventas. Džekas Randalas 
buvo džentelmenas. 


== 


- Ką tu jautei, kai aš atidaviau savo kūną Džekui Randa- 
lui? - klausė manęs Džeimis. 

- Apmaudą, - tąsyk atsakiau. - Šleikštulį. Siaubą. 

Atsišliejau į svetainės duris, vėl visa tai jausdama. Ugnis 
buvo užgesusi, kambarys atvėsęs. Šnerves kuteno kamparu 
skiestų žąsų taukų kvapas. Buvo tylu, tik iš lovos sklido gergž- 
džiantis kvėpavimas ir tyliai švilpė vėjas anapus šešių pėdų sto- 
rumo sienų. 

Atsiklaupiau prie židinio ir ėmiau vėl krauti malkas. Ugnis 
buvo visai užgesusi, todėl nustūmiau į šalį nuodėgulį ir nušla- 
viau pelenus, tik tada ugniavietės viduryje prilaužiau prakurų. 
Holirude buvo kūrenama malkomis, ne durpėmis. Gaila, pama- 
niau: degančios durpės ne taip lengvai gęsta. 

Man truputį drebėjo rankos, ir kol pavyko įskelti žiežirbą, 
titnago dėžutė dukart išsprūdo iš rankų. Nuo šalčio, tariau sau. 
Čia labai šalta. 

- Ar jis pasakojo jums, kokie dalykai vyko tarp mudviejų? - 
šaipydamasis klausė Randalas. 

- Viską, ką man reikia žinot, - sumurmėjau panosėje, kiš- 
dama tūtele susuktą popierių į nedrąsią liepsnelę, tada uždegiau 
sukrautas pintis iš įvairių kampų, gal šešiose vietose. Po vieną 
kroviau pliauskas, kiekvieną kišau į liepsną ir laikiau, kol įsi- 
degs. Kai prakuros linksmai spragėjo, į ugnį iš židinio gilumos 
įridenau storą rąstigalį. Tai buvo pušis, žalia, dar tebeturinti 

syvų - šie burbuliukais veržėsi iš įkartos medienoje ir forma- 
vosi į mažą auksinį kamuoliuką. 

Amžiams bėgant susikristalizavęs ir sustingęs, jis virs ginta- 
ro lašu, kietu ir nesunaikinamu kaip brangakmenis. Dabar aki- 
mirką jis sužioravo nuo kaitros, tyliai pokštelėjo ir susprogo, 
pažiro mažutė žiežirbų liūtis ir po akimirkos išnyko. 

— Viską, ką man reikia žinot, - sukuždėjau. 

Fergiuso čiužinys gulėjo tuščias; matyt, pabudo sušalęs ir 
nuropojo ieškoti šiltesnio prieglobsčio. 

Tūnojo susirangęs Džeimio lovoje, greta viena kitos ant pa- 
galvės ilsėjosi tamsi galva ir ugniaspalvė, abu darniai ir taikingai 
parpė truputį prasižioję. Negalėjau nenusišypsoti, pamačiusi šį 
vaizdą, bet pati miegoti ant grindų neketinau. 

- Nešdinkis, - šnipštelėjau Fergiusui, stumdama jį lovos 
krašto link ir risdama ant rankų. 

Kaip dešimtmetis vaikas, buvo smulkių kaulų ir liesutis, bet 
vis tiek siaubingai sunkus. Netrukdoma nutempiau jį iki čiuži- 
nio ir dribtelėjau patalan, taip ir neprabudusį, o tada vėl grįžau 
prie Džeimio lovos. 

Stovėdama ir žiūrėdama į jį, tyliai nusirengiau. Pasivertė ant 
šono ir susirietė, kad nesustirtų. Ilgos ir riestos blakstienos švel- 
niai gulė ant skruostų; jos buvo sodriai kaštoninės, galiukai be- 
veik juodi, bet pašaknyse visai šviesios. Dėl to jis atrodė keistai 
nekaltas, ir to įspūdžio negriovė nei ilga tiesi nosis, nei griežtos 
burnos ir smakro linijos. 

Vienmarškinė įsliuogiau į lovą jam už nugaros, prisirangiau 
ir prisiglaudžiau prie plačios, šiltos nugaros, apvilktos vilno- 
niais naktiniais marškiniais. Jis krustelėjo, sukosėjo, ir aš ra- 
mindama uždėjau delną ant klubo linkio. Džeimis pasislinko, 
dar labiau susirietė ir prisispaudė prie manęs, trumpam kruste- 
lėjo sąmonė. Apkabinau jį per liemenį, ranka perbraukiau per 
švelnų sėklidžių kauburį. Žinojau - nors mieguistas, galėčiau jį 
sujaudinti; sukrusdavo labai greit, užtekdavo kelių tvirtų brūkš- 
telėjimų pirštais. 

Tačiau nenorėjau trikdyti jam poilsio ir viso labo tik švelniai 
paplekšnojau per pilvą. Ištiesė atgalios didelę ranką ir atsakyda- 
mas nerangiai patapšnojo man per šlaunį. 

- Myliu tave, - sušnabždėjo pusiaumiga. 

- Žinau, - atsiliepiau ir akimirksniu užmigau, jį apkabinusi. 


39 


Seimos ryšiai 


NUĖJUSI! RADAU ne lūšną, bet labai vargingam būstui iki 
jos nedaug trūko. Atsargiai apėjau nemažą balą naktipuodžių 
turinio, pilamo lauk pro langus viršutiniuose aukštuose ir lau- 
kiančio, kol jį nuplaus smarkesnis lietus. 

Randalas sučiupo man už alkūnės ir prilaikė, kad nepaslys- 
čiau ant slidžių grindinio akmenų. Nuo prisilietimo aš įsitem- 
piau, ir jis iškart atitraukė ranką. 
teisino: 

- Man buvo per brangu jį įkurdinti geresniuose apartamen- 
tuose. Viduj ne taip blogai. 

Gal ir atrodė kiek gerėliau. Bent jau buvo matyti, kad 
stengtasi apstatyti kambarius patogiai. Buvo didelė praustuvė 
ir ąsotis, tvirtai suręstas stalas, ant jo - duonos kepalas, sūris ir 
butelis vyno, o ant lovos pūpsojo pūkų patalai ir kelios storos 
antklodės. 

Lovoje gulintis vyras buvo nubloškęs antklodes į šalį, tik- 
riausiai sukaito bekosėdamas, pamaniau. Veidas buvo labai iš- 
raudęs ir jis taip smarkiai kosėjo, kad purtėsi net visa masyvi 
lova. 

Nuėjau prie lango ir atlapojau jį, nekreipdama dėmesio į 
Randalo prieštaravimus. Į tvankų kambarį plūstelėjo šaltas 
oras, ir truputį sumažėjo smarvė nuo neprausto kūno, neskalb- 
tų skalbinių ir sklidino naktipuodžio. 

Aleksandras Randalas palengva liovėsi kosėti, ir jo raudo- 
nas veidas įgavo blyškų gipso atspalvį. Lūpos buvo truputį pa- 
mėlusios, o krūtinė kilnojosi, jam mėginant atgauti kvapą. 

Pasidairiau po kambarį, bet neradau nieko, kas būtų tikę 
mano tikslui. Atidariau medicinos reikmenų krepšį ir išsitrau- 
kiau kietą pergamento lakštą. Kiek apspuręs pakraščiuose, bet 
tiks. Atsisėdau ant lovos krašto, šypsodamasi Aleksandrui Ran- 
dalui taip raminamai, kaip tik sugebėjau. 

- Jūs... labai maloni... kad atėjot, - išstenėjo jis, tramdyda- 
mas kosulį. 

— Netrukus geriau pasijusit, - paraminau. - Nekalbėkit ir 
neslopinkit kosulio. Man reikia jį girdėti. 

Jo marškinių raišteliai jau ir taip buvo atrišti; praskleidžiau 
juos, ir pasirodė klaikiai įdubusi krūtinė. Beveik vieni kaulai ir 
oda - nuo pilvo iki raktikaulių buvo aiškiausiai matyti kiekvie- 
nas šonkaulis. Aleksandras visuomet buvo liesas, bet pastarųjų 
metų liga jį visai nualino. 

Susukau pergamentą į tūtą ir priglaudžiau vieną galą prie jo 
krūtinės, o kitą prisidėjau prie ausies. Toks primityvus stetosko- 
pas buvo stebinamai veiksmingas. 

Pasiklausiau įvairiose vietose, paprašiusi jo giliai kvėpuoti. 
Pakosėti prašyti neteko, vargšas berniukas tik tai ir darė. 

- Valandėlei apsiverskit ant pilvo. - Atsmaukiau marškinius 
ir paklausiau, tada nesmarkiai pastuksenau į nugarą, tikrinda- 
ma rezonansą abiejuose plaučiuose. Plika oda buvo lipni nuo 
prakaito. - Gerai. Dabar vėl atsiverskit ant nugaros. Tiesiog ra- 
miai pagulėkit, atsipalaiduokit. Visai neskaudės. 

Vis taip pat raminamai šnekėdama, patikrinau jo akių obuo- 
lius, patinusius limfmazgius kakle, apnašomis apsivėlusį liežuvį 
ir uždegimo apimtas tonziles. 

— Jums šioks toks kataras, - pasakiau jam, tapšnodama per 
petį. - Užplikysiu šio to, kad atsikosėtumėt. O kol kas... - Kojos 
pirštų galiukais su pasidygėjimu bakstelėjau po lova porceliano 
talpyklą su dangčiu ir pažvelgiau į vyrą, stovintį ir laukiantį prie 
durų, išsitempusį kaip per paradą. - Išpilkit šitą, - paliepiau. 

Randalas piktai subaltakiavo, bet priėjo ir pasilenkė daryti 
kaip lieptas. 

- Ne pro langą! - griežtai sudraudžiau, kai jis buvo besukąs 
į tą pusę. - Neškit laiptais į apačią. 

Randalas apsisuko kaip pagal karišką komandą ir išėjo, nė 
nepažiūrėjęs į mane. 

Kai durys paskui brolį užsidarė, Aleksandras paviršutiniškai 
įkvėpė oro. Nusišypsojo man, blyškiame veide blizgėjo riešu- 
to spalvos akys. Jo oda buvo beveik bespalvė, įsitempusi ties 
skruostikauliais. 

— Verčiau jau paskubėkit, kol Džonis negrįžo. Kas man yra? 

Tamsūs plaukai nuo kosėjimo buvo susitaršę; tvardydama 
jausmus, suglosčiau juos. Nenorėjau sakyti, bet jis jau aiškiai ir 
taip žinojo. 

— Kataras. Ir tuberkuliozė - kitaip sakant, džiova. 

- Ir dar kas? 

- Ir širdies nepakankamumas, - atsakiau, žiūrėdama jam 
tiesiai į akis. 

- Aa. Taip ir maniau... kad kas nors panašaus. Kartais krū- 
tinėje plazda... lyg mažytis paukščiukas blaškytųsi. - Jis palietė 
ranka širdies plotą. 
nepakeliamos naštos, todėl švelniai suskleidžiau marškinius ir 
surišau raištelius pasmakrėje. Ilga balta ranka nutvėrė manąją. 

— Kiek liko? - paklausė jis bemaž nerūpestingai, intonacija, 
išduodančia tik nedidelį susidomėjimą, ir nieko daugiau. 

— Nežinau, - atsakiau. - Iš tikrųjų. Nežinau. 

— Bet nedaug, - įsitikinęs pasakė jis. 

— Ne. Nedaug. Gal keli mėnesiai, bet tikrai ne daugiau kaip 
metai. 

— Ar galit... sustabdyti kosulį? 

Pasiėmiau reikmenų krepšį. 

— Taip. Bent jau galiu jį palengvinti. Ir širdies permušimus; 
galiu sutaisyt jums rusmenių ekstrakto, jis padės. 

Susiradau ryšulėlį džiovintų rusmenių lapų; truputį užtruks, 
kol nuoviras pritrauks. 

— Ar norit, - paklausiau į jį nežiūrėdama, - kad pasakyčiau 
broliui?.. 

— Ne, - ryžtingai atsakė jis. Šyptelėjo vienu lūpų kampučiu 
ir pasidarė toks panašus į Frenką, kad akimirką vos neapsirau- 
dojau dėl jo. - Ne, - pakartojo. - Tikriausiai jau ir taip žino. 
Mes visuomet nujausdavom apie vienas kito reikalus. 

- Ir jūs, vadinasi, nujautėt? - paklausiau žiūrėdama jam į 
akis. 

Jis nenusuko žvilgsnio, bet vos šyptelėjo. 

- Taip, - tylutėliai atsakė. - Žinau apie jį. Nesvarbu. 

Ak, nejaugi taip ir nesvarbu, pamaniau sau. Tau gal ir ne- 
svarbu. Nepasikliaudama, kad neišsiduosiu veido išraiška ar 
balsu, nusigręžiau ir ėmiau knebinėtis prie spiritinės lempelės, 
kurią nešiodavausi. 

— Jis juk mano brolis, - tyliai ištarė jis man už nugaros. 

Aš giliai įkvėpiau ir pasistengiau nurimti, kad rankos nedre- 
bėtų seikėjant sausus lapus. 

- Taip, - atsidusau, - bent jau tiek. 


p 

Kai pasklido žinia apie pritrenkiantį Koupo pralaimėjimą 
prie Prestonpanso, iš šiaurės pasipylė siūlymai paremti - vyrais 
ir pinigais. Kai kada šie siūlymai net įgaudavo materialų pavi- 
dalą: lordas Odžilvis, Erlio grafo vyriausias sūnus, atvedė šešis 
šimtus tėvo nuomininkų, o Stiuartas iš Epino atvyko su ketu- 
riais šimtais vyrų iš Aberdino ir Banfo grafysčių. Lordas Pitsli- 
gas buvo pats vienas atsakingas už beveik visą Aukštumų kava- 
leriją, iš šiaurrytinių grafysčių atvedęs daugybę džentelmenų su 
tarnais, visus - raitus ant gerų žirgų ir gerai ginkluotus, - bent 
jau palyginti su kai kuriais įvairių klanų atstovais, kurie atėjo 
apsiginklavę škotų kalniečių kardais, senelių išsaugotais nuo 
1715 metų sukilimo, surūdijusiais kirviais ir šakėmis, kuriomis 
dar neseniai mėžė karvides. 

Ši kariauna buvo margaspalvė, bet dėl to ne mažiau pavojin- 
ga, pagalvojau, skindamasi kelią pro būrelį vyrų, besigrūdančių 
apie keliaujantį peilių galąstoją, kuris nesudrumsčiamai ramus 
ir abejingas galando durklus, skustuvus ir dalgius. Prieš juos 
stojęs anglų karys gal rizikuoja veikiau ne būti iškart paklotas, 
o susigauti stabligę, bet rezultatai, tikėtina, bus tokie patys. 

Nors lordas Liuisas Gordonas, Gordono kunigaikščio jau- 
nesnysis brolis, apsilankė Holirude pareikšti pagarbos Karoliui, 
teikdamas svaiginančių vilčių sukelti visą Gordonų klaną, vis 
dėlto nuo rankos bučiavimo iki tikros paramos kariais buvo dar 
labai toli. 

O Škotijos Žemumos, kad ir balsingai džiūgavo, išgirdu- 
sios apie Karolio pergalę, stebėtinai nerodė noro siųsti jam į 
pagalbą vyrų; bemaž visą Stiuartų armiją sudarė vieni kalnie- 
čiai, ir neatrodė, kad padėtis keistųsi. Žemumos, kita vertus, 
visai nenusigręžė; lordas Džordžas Murėjus sakė man, kad iš 
pietinių miestų surinktos rinkliavos maistu, prekėmis ir pini- 
gais sudarė kariuomenės iždui gražią paspirtį, leisiančią kurį 
laiką prasilaikyti. 

— Vien iš Glazgo parėjo penkios dešimtys penki šimtai sva- 
rų. Nors tai tik menkniekis, palyginti su pažadėtomis lėšomis 
iš Prancūzijos ir Ispanijos, - jo šviesybė patikėjo paslaptį Džei- 
miui. - Bet esu nusiteikęs neriesti nosies ir nepaniekinti jų, 
ypačiai kol jo aukštybė iš Prancūzijos nieko negavo, išskyrus 
saldžius pažadus - aukso jokio. 

Džeimis, žinodamas, kaip maža vilties, kad prancūzų auksas 
kada įgis materialų pavidalą, tik pritariamai linktelėjo. 


že 

— Ar šiandien dar ką sužinojai, mo duinne? - paklausė jis 
manęs, kai parėjau. 

Priešais gulėjo įpusėta rašyti depeša, ir Džeimis vėl pamirkė 
plunksną į rašalinę. Aš nusitraukiau nuo galvos įdrėkusį gobtu- 
vą ir linktelėjau, o įsielektrinę plaukai sutraškėjo. 

— Sklando gandas, kad generolas Holis pietuose formuo- 
ja kavalerijos būrius. Girdi, turįs nurodymus suburti aštuonis 
dalinius. 

Džeimis suniurnėjo. Žinant, kaip kalniečiai vengia kavale- 
rijos, tai nebuvo gera žinia. Jis išsiblaškęs pasikasė nugarą, kur 
baigė nykti arklio pasagos pavidalo mėlynė iš Prestonpanso. 

- Nagi, užrašysiu tai pulkininkui Kameronui, - tarė jis. - 
Kaip manai, Sasenach, kiek šitas gandas tikras? - Beveik au- 
tomatiškai jis dirstelėjo per petį tikrindamas, ar mudu vieni. 
Dabar jis. tik niekam negirdint vadino mane Sasenach, viešai 
kreipdavosi oficialiai - „Klere“. 

— Grynas kaip pinigas, - atsakiau. - Turiu galvoj, ne be pa- 
grindo. 

Tai apskritai buvo ne gandas; šią žvalgybinę informaciją 
atnešė Džekas Randalas - naujausia įmoka už skolą, kurią jis 
prisispyrė prisiimti už tai, kad gydžiau jo brolį. 

Žinoma, Džeimis žinojo, kad lankau Aleksandrą Randalą, 
lygiai kaip ir apsirgusius jakobitų armijos karius. Tačiau neži- 
nojo jis, ir nieku gyvu nebūčiau prisipažinusi, kad kartą per sa- 
vaitę - o kartais ir dažniau - aš susitikdavau su Džeku Randalu 
ir išklausydavau, kokios naujienos prasiskverbė į Edinburgo pilį 
iš pietų. 

Kartais jis ateidavo į Alekso kambarį, kai ten būdavau; kitais 
kartais grįždavau namo žiemos prieblandoje, atsargiai žengda- 
ma slidžiais Karališkosios Mylios grindinio akmenimis, ir stai- 
ga iš kokio skersgatvio pamodavo tiesi kaip kartis figūra namu- 
dės audimo miline arba iš miglos man už nugaros pasigirsdavo 
tylus balsas. Visa tai baugino; nelyginant Frenko šmėkla mane 
būtų persekiojusi. 

Gerokai paprasčiau būtų buvę jam palikinėti man laiškus 
Alekso bute, bet jis jokia mada nesutiko nieko rašyti, ir supra- 
tau kodėl. Jeigu kada toks laiškelis pakliūtų į kieno nors ran- 
kas, kad ir nepasirašytas, įtarimo šešėlis kristų ne tik jam, bet 
ir Aleksui. Edinburgas knibždėjo ateivių - savanorių, stojusių 

prie karaliaus Jokūbo vėliavos, smalsuolių iš pietų ir iš šiaurės, 
užsienio pasiuntinių iš Prancūzijos ir Ispanijos, šnipų ir infor- 
matorių netrūko. Vieninteliai gatvėmis nesitrainiojo karininkai 
ir kariai iš anglų įgulos - tie tupėjo užsidarę aukštutinėje pilyje. 
Kol niekas nenugirdo jo kalbant su manim, niekas ir nepažins, 
kas jis yra iš tikrųjų, ir ničnieko keista nepamanys apie mūsų 
susitikimus, net jei ir pamatytų - o pamatydavo retai, nes jis 
didžiai saugojosi. 

Ir aš savo ruožtu džiaugiausi - jei ir būtų buvęs koks rašte- 
lis, būčiau privalėjusi jį sunaikinti. Nors abejojau, kad Džeimis 
pažintų Randalo rašyseną, neapsimelavusi nebūčiau galėjusi 
paaiškinti, kas tas mano informacijos šaltinis. Kur kas geriau 
buvo apsimesti, kad žinių tiesiog nugirsdavau per savo kasdie- 
nius Žygius. 

Žinoma, trūkumas buvo tas, kad Randalo pranešimai, jei 
traktuojami taip pat kaip ir kiti mano nugirsti gandai, galėjo 
būti sumenkinti arba apskritai į juos galėjo būti numota ranka. 
Vis dėlto, nors ir tikėjau, kad Džekas Randalas sąžiningai teikia 
informaciją - su sąlyga, kad apskritai jo asmeniui galima taikyti 
tokį apibūdinimą, - nebūtinai jo žinios turėjo būti patikimos. 
Tad dar geriau, jei sutinkamos skeptiškai. 

Žinią apie naujuosius Holio dalinius perdaviau, kaip papras- 
tai, jausdama lengvą sąžinės graužimą dėl šios pusiau apgaulės. 
Vis dėlto buvau priėjusi prie išvados, kad atvirumas tarp vyro 
ir žmonos yra nepaprastai svarbus dalykas, bet kas per daug, 
tas, velniai rautų, nesveika. Ir niekaip nesupratau, kodėl, teik- 
dama jakobitams naudingą informaciją, turėčiau be reikalo dar 
skaudinti Džeimį. 

- Kamberlando kunigaikštis tebelaukia, kada jo pulkai par- 
grįš iš Flandrijos, - pridūriau aš. - O Sterlingo pilies apsiaustis, 
atrodo, bus bevaisė. 

Džeimis, įnirtingai skrebendamas plunksna, neaiškiai su- 
urzgė. 

- Tą jau žinau: lordas Džordžas prieš dvi dienas gavo depešą 

nuo Fransio Taunsendo; jis tebelaiko miestą apsiaustą, bet grio- 
viai, kuriuos prisispyręs liepė kasti jo aukštybė, verčia švaistyti 
laiką ir pajėgas. Jų visai nereikia — verčiau jie iš toliau apšaudytų 
pilį iš patrankų, o tada pultų. 

— Tai kam kasa griovius? 

Džeimis išsiblaškęs numojo ranka, vis dar įsigilinęs į rašy- 
mą. Nuo darbo jam net ausys buvo paraudusios. 

- Nes italai kasė, kai ėmė Verano pilį, o jo aukštybė tik tą vie- 
ną apgultį tėra matęs, vadinasi, aišku, taip reikia ir daryt, ar ne? 

— Och, tataigis. 

Suveikė: Džeimis pakėlė galvą ir nusijuokė, pusiau primerk- 
tos akys iš juoko pasidarė beveik įkypos. 

— Neblogai, neblogai, Sasenach, - pagyrė jis. - Ką dar moki 
pasakyt? 

— Norėtum „Tėve mūsų“ geilų kalba, ką? - paklausiau. 

— Ne, - atsakė jis pabarstydamas depešą smėliu. Atsistojo, 
pakštelėjo man ir pasiėmė surdutą. - Bet norėčiau ko nors va- 
karienės. Eikšen, Sasenach. Susirasim kokią mielą jaukią smu- 
klę, ir pamokysiu tave daugybės dalykų, ko prie žmonių sakyt 
negalima. Visi jie tiesiog ant liežuvio galo. 


Žo 


Galop Sterlingo pilis krito. Kaina, kuria tai buvo pasiekta, 
buvo didelė, tikimybė, kad pavyks ją išlaikyti - menka, o ir 
nauda abejotina. Ir vis tiek Karolį dėl to apėmė euforija - pra- 
žūtinga euforija. 

— Pagaliau man pavyko įtikinti Murėjų - šitoks užsispyręs 
kvailys! - šūkčiojo ir raukė kaktą Karolis. Tada prisiminė perga- 
lę ir vėl apdovanojo susirinkusiuosius akinama šypsena. - O vis 
dėlto aš pergalėjau. Už po savaitės mes žygiuosim į Angliją ir 
pareikšim teises į visas mano Tėvo žemes! 

Rytmetinėje svetainėje susirinkę klanų vadai susižvalgė, kur 
ne kur pasigirdo kosčiojimas ir mindžikavimas. Regis, naujie- 
nos nekėlė visuotinio entuziazmo. 

- Hm, jūsų aukštybe, - atsargiai prabilo lordas Kilmarno- 
kas. - Ar ne išmintingiau būtų pamąstyti apie... 

Jie bandė. Visi jie bandė. Škotija jau esanti Karolio kišenė- 
je, su visais škotais ir jų geru, sakė jie. Iš šiaurės vis dar plūsta 
vyrai, o štai iš pietų nežadama gausios paramos. Visi škotų lor- 
dai kuo puikiausiai supranta, jog Aukštumų kalniečiai, kad ir 
nuožmūs kariai, taip pat yra ir žemdirbiai. Laukus reikia suarti, 
paruošti pavasario sėjai; reikia pasirūpinti, kad gerai peržie- 
motų galvijai. Daugelis vyrų vengs žiemos mėnesiais žygiuoti 
toli į pietus. 

— O tie vyrai — argi jie ne mano vasalai? Argi jie neina ten, 
kur aš jiems įsakau? Nesąmonės, - tvirtai pareiškė Karolis. 

Tuo ir baigėsi. Beveik. 

- Džeimsai, drauge mano! Palaukit, tuoj su jumis pasikal- 
bėsiu personaliai, jei malonėsit. - Jo aukštybė atsisuko, ką tik 
persimetęs aštriais žodžiais su lordu Pitsligu, pamojo Džeimiui, 
ir jo ilgas, užsispyrimą rodantis smakras kiek sušvelnėjo. 

Man pasirodė, kad šis kvietimas man negalioja. Tačiau vi- 
sai neketinau išeiti, todėl dar patogiau įsitaisiau krėsle auksinio 
damasto apmušalais, o jakobitų lordai ir vadai tuo metu mur- 
mėdami tarpusavyje vorele ėjo iš kambario. 

— Cha, - niekinamai spragtelėjo pirštais Karolis, kai durys 
paskui juos užsivėrė. - Visi jie senos bobos! Dar pamatys jie 
man. Pamatys ir pusbrolis Liudvikas, pamatys ir Pilypas - ar 
man reikia jų pagalbos. Visiems jiems aš parodysiu. 

Blyškūs pirštai nudailintais nagais pabarbeno į krūtinę šir- 
dies plote. Pro šilkinį surdutą išryškėjo ketvirtainis pavidalas. 
Jis nešiojo Luizos miniatiūrą — mačiau ją. 

— Linkiu šiai jūsų aukštybės užmačiai visokeriopos sėkmės, — 
sumurmėjo Džeimis, - bet... 

— Ak, dėkui jums, cher Džeimsai! Bent jau jūs manim ti- 
kit! - Karolis apglėbė Džeimį viena ranka per pečius ir ėmė 
meiliai masažuoti deltinius raumenis. - Aš sielvartauju, kad jūs 
manęs neakompanuojat, kad nebūsite man prie šono, kai mes 


40) 


Lapino ola 


- GERAI PAŽĮSTI savo senelį? - paklausiau, vydama ša- 
lin nesukalbamą aklį, kuris, regis, niekaip neapsisprendė, kas 
jam būtų skaniau - aš ar arklys. 

Džeimis papurtė galvą. 

— Ne. Girdėjau, elgiasi kaip senas pabaisa, bet tau nėra ko jo 
baimintis. - Jis šypsojosi žiūrėdamas, kaip gainioju aklį šaliko 
galu. - Su tavim būsiu aš. 

- Ak, seni ponai bambekliai man rūpesčių nekelia, - pati- 
kinau jį, - Nemažai tokių teko gyvenime matyt. Po šiurkščiu 
luobu paprastai švelniavilniai avinėliai, bent jau daugumas. Tik- 
riausiai ir tavo senelis panašus. 

- Mm, ne, - susimąstęs numykė Džeimis. - Jis tikrai senas 
pabaisa. Tik mat jeigu jo bijaisi, tai tik dar blogiau būna, Pana- 
šiai kaip Žvėris, kai kraują užjunta, Žinai? 

Pažvelgiau į priekį, kur tolumoje staiga grėsmingai iškilo 
kalvos, už kurių slėpėsi Boforto pilis. Pasinaudodamas proga, 
kad valandėlę nekreipiu dėmesio, aklys prabimbė man pro pat 
kairę ausį. Suspiegiau ir išsilenkiau jo, o žirgas, šio staigaus ju- 
desio nugąsdintas, krūptelėjo ir pasibaidė. 

- Ei! Cuir stad! 

Džeimis nėrė skersas ir sugriebė mano vadeles, tuo tarpu 
trumpam paleidęs savąsias. Geriau išmuštruotas negu maniš- 
kis, jo arklys suprunkštė, bet prisitaikė prie šito raitelio judesio 
ir tik iš aukšto sukarpė ausimis. 

Džeimis keliais dūrė žirgui į šonus ir kartu gretimai sustab- 
dė manąjį. 


SVETIMŠALĖ » MEILĖS LABIRINTE 247 


— Tpru. - Jis prisimerkęs sekė akimis zigzagais zvimbiantį 
aklį. - Sasenach, leisk jam nutūpt, ir pribaigsiu. - Jis laukė, tru- 
putį prisimerkęs prieš saulę, pakėlęs rankas. 

Aš sėdėjau raita nelyginant šiek tiek nervinga statula, pu- 
siau užhipnotizuota grėsmingo zvimbimo. Stambus sparnuotas 
vabzdys apgaulingai lėtai skraidžiojo tai arkliui apie ausis, tai 
man. Žirgo ausys išgąstingai sutrūkčiojo, o ir man panūdo pa- 
daryti tą patį. 

- Džeimi, jeigu šitas padaras įlįs man į ausį, aš nu... - pra- 
dėjau aiškinti. 

- Ššš, - nutildė jis ir palinko į priekį, laukdamas patogaus 
momento, kairę saują sugniaužęs kaip pulti pasiruošusi pante- 
ra. - Dar truputį, ir jį nudėsiu. 

Kaip tik tada pamačiau tamsią dėmę tupiant jam ant pe- 
ties. Dar vienas aklys taikėsi, kur pasišildyti prieš saulutę. Aš 
vėl prasižiojau: 

- Džeimi... 

- Ša! 

Jis pergalingai pliaukštelėjo delnais mano kankintoją, o dar 
po sekundės ant apykaklės nutūpęs aklys suleido geluonį jam į 
kaklą. 

Škotai klanų nariai kariaudavo pagal savo senovines tradici- 
jas. Niekindami strategiją, taktiką ir subtilybes, atakuodavo pa- 
čiu paprasčiausiu būdu. Užmatę akiplotyje priešą, mesdavo že- 
mėn skraistes, traukdavo iš makščių kardus ir puldavo rėkdami 
iš visų plaučių. Kadangi žinome, kas yra geiliškas rėkimas, toks 
metodas dažniausiai garantuodavo sėkmę. Nemaža dalis priešų, 
išvydę atskriejant spiečių gauruotų plikablauzdžių mirtį prana- 
šaujančių pamėklių, tiesiog nusigąsdavo ir dėdavo į kojas. 

Kad ir kaip puikiai išmankštintas buvo Džeimio žirgas, 
niekas jo neparuošė atlaikyti kurtinančio pirmarūšio geiliško 
klyksmo, jei toks visu garsu pratrūktų per dvi pėdas nuo jo pa- 
kaušio. Vargšelis tik suglaudė ausis ir nurūko lyg paties velnio 
genamas. 

Mudu su žirgu stypsodami vidur kelio kaip užburti stebė- 
jome įstabią škotų jojimo meno demonstraciją, kai Džeimis, 
pametęs tiek vadžias, tiek balnakilpes, arkliui ūmai nuskrie- 
jus slystelėjo iš balno, o tada iš paskutiniųjų stengėsi pasikelti, 
graibstydamas žirgui už karčių. Aplink jį nuo sukelto vėjo au- 
dringai plakėsi skraistė, o arklys, dabar jau visai panikos ištik- 
tas, besiplaikstantį ir besidaužantį ryškiaspalvį audeklą palaikė 
pretekstu dar spėriau nešti kudašių. 

Viena ranka įsikibęs į susivėlusius karčius, Džeimis iš pas- 
kutiniųjų traukė savo kūną viršun ir stengėsi atsisėsti vertika- 
liai, ilgomis kojomis suspaudęs arklio šonus, nekreipdamas dė- 
mesio į plienines balnakilpes, kurios tabalavo gyvuliui po pilvu. 
Švelnus vėjelis nešė mūsų link nuotrupas, kurias net aš su savo 
itin menkomis geilų kalbos žiniomis atpažinau esant ypač ne- 
švankiais posakiais. 

Lėtas kaukšėjimas už nugaros privertė mane atsigręžti - tai 
Merta, vedinas nešuliniu arkliu, kopė per kalvelę, nuo kurios 
mes buvome ką tik nusileidę. Jis atsargiai prisiartino keliu ir 
susigretino su manimi. Palengva sustabdė arklį, prisidengė akis 
nuo saulės ir įsižiūrėjo į tolį, kur Džeimis su savo paklaikusiu 
žirgu jau buvo beišnykstąs už kitos kalvos viršūnės. 

- Aklys, - paaiškinau. 

— Vėloka jiems. Vis dėlto vargu bau šitaip skubintųsi pas savo 
senį, kad net tave paliktų, - kaip paprastai sausai pakomentavo 
Merta. - Nors nesakau, kad turės reikšmės, viena žmona dau- 
giau ar mažiau, kaip ten jį priims. 

Jis suėmė vadeles ir išjudino užsispyrusį savo ponį, o nešu- 
linis arklys draugingai nusekė iš paskos. Ir mano pačios žirgas 
gana Žžvaliai žengė pirmyn, matyt, pradžiugintas draugijos ir 
nurimęs, kad laikinai davė ramybę bimbalai. 

— Nė anglė žmona neturėtų reikšmės? - smalsiai paklausiau. 

Nors ir mažai žinojau, supratau, kad nėra ko džiūgauti dėl 
lordo Lovato požiūrio į bet ką, kas angliška. 

- Anglė, prancūzė, olandė ar vokietė - vis tiek. Jokio skir- 
tumo, Senis Lapinas vaikį gyvą ės, ne tave. 

- Ką turi galvoj? - išpūčiau akis į mažąjį rūstųjį gentainį, 
kuris ir pats panėšėjo į ryšulį, taip buvo apsimuturiavęs skrais- 
te ir marškiniais. Nežinia kodėl, kad ir ką Merta apsivilkdavo, 
net paties geriausio siuvėjo siūtos drapanos imdavo panėšėti į 
skarmalą, kaži kaip išmeškeriotą iš šiukšlyno. 

— Kokie Džeimio santykiai su lordu Lovatu? 

Maža, gudri juoda akutė paskersavo į mane, tada Merta nu- 
suko galvą Boforto pilies pusėn. Gūžtelėjo, tik nežinia, susitai- 
kydamas ar nerimaudamas. 

- Iš viso jokie, bent iki šiol. Vaikis gyvenime nėr su savo 
seniu kalbėjęsis. 


=— 

— Bet iš kur tu tiek apie jį Žinai, jeigu net nepažįsti? 

Bent jau pradėjau suprasti, kodėl anksčiau Džeimis taip 
nenorėjo kreiptis į senelį pagalbos. Kai vėl suėjom draugėn su 
Džeimiu ir jo arkliu - arklys atrodė lyg sugėdintas, o jojikas 
buvo gerokai irzlus, - Merta mąsliai pažiūrėjo į gentainį ir pasi- 
siūlė su nešuliniu arkliu joti pirmas į Bofortą, o mudu su Džei- 
miu palikti ramiai pakelėje pavalgyti priešpiečių. 

Užkandęs avižinio papločio su eliu ir kiek atsigavęs, Džei- 
mis papasakojo, kad jo senelis, lordas Lovatas, nepritarė sūnui 
dėl išsirinktos nuotakos ir nesiteikė nei santuokos palaiminti, 
nei su sūnum bendrauti - nebendravo nei su juo, nei su jo vai- 
kais nuo pat Brajano Freizerio ir Elenos Makenzi tuoktuvių, tai 
yra daugiau kaip trisdešimt metų. 

- Nemažai apie jį girdėjau iš vienur ar kitur, - atsakė Džei- 
mis, kramsnodamas sūrio gabalėlį. - Žinai, jis toks žmogus, 
kuris liaudžiai daro įspūdį. 

— Numanau. 

Vyresnio amžiaus Talibardinas, Paryžiaus jakobitas, buvo 
pripasakojęs man apsčiai necenzūruotų atsiliepimų apie Frei- 

zerių klano vadą, ir aš maniau, kad gal Brajanas Freizeris ne- 
labai ir sielojosi dėl tėtušio dėmesio stokos. Taip ir pasakiau, o 
Džeimis linktelėjo. 

- Taigis. Neprisimenu, kad tėvas būtų daugiau ką gero apie 
savo tėvą sakęs, nors niekad apie jį neatsiliepdavo nepagarbiai. 
Tiesiog nedažnai apie jį kalbėdavo. - Jis pasitrynė kaklo šoną, 
kur pradėjo raudonuoti aklio įkandimas. Buvo nenormaliai šil- 
ta, ir jis buvo sulankstęs man savo skraistę atsisėsti. Nutarus, 
kad delegacija pas Freizerių klano vadą - orumo reikalinga pro- 
ga, tad verta išleisti šiek tiek pinigų, Džeimis segėjo naują kiltą, 
su sagtimi ir kariško kirpimo, prie kurio buvo priderinta skrais- 
tė iš atskiros languoto audinio atraižos. Nuo prastų orų labiau 
saugojo senesnysis modelis, sujuosiamas diržu, bet skubant šį 
buvo daug patogiau apsisegti. 

- Aš kartais pagalvodavau, - susimąstęs pasakė jis, - ar ne 
dėl to, kaip Saimonas elgėsi su mano tėvu, vėliau tėvas ir buvo 
toks tėvas mums. Anuomet, žinoma, to nesupratau, bet ne taip 
jau dažnai tėvai rodo jausmus sūnums. 

— Tu daug apie tai mąstei. 

Padaviau jam dar vieną elio gertuvę, ir Džeimis paėmė ją 
šypsodamasis ir žiūrėdamas į mane žvilgsniu, kuris šildė labiau 
negu blausi rudens saulutė. 

— Taip, mąsčiau. Matai, galvojau, koks aš būsiu tėvas savo 
vaikams, ir kai prisiminiau senus laikus, supratau, kad geriau- 
sias pavyzdys buvo mano paties tėvas. O vis dėlto iš tų nuo- 
trupų, kiek jis užsimindavo, ir iš to, ką man Merta pasakojo, 
supratau, kad tėvo tėvas buvo į jį visai nepanašus, tai pamaniau, 
tikriausiai nutarė viską daryt kitaip, kai gaus progą. 

Atsidūsėjau ir padėjau kramsnotą sūrio kampą. 

— Džeimi, - prašnekau, - tu tikrai manai, kad mes kada 
nors... 

- Tikrai manau, - tvirtai įsitikinęs atsakė jis, neleisdamas 
man baigti. Palinko į priekį ir pabučiavo į kaktą. - Aš tai žinau, 

Sasenach, ir tu lygiai taip pat. Tu gimei būti mama, o aš tikrai 
nesiruošiu kam kitam leisti tau vaikus dirbti. 

— Na, tas tai gerai, - atsiliepiau. - Ir aš nesiruošiu. 

Jis nusijuokė, kilstelėjo mano smakrą ir pabučiavo į lūpas. 
Atsakydama irgi jį pabučiavau, paskui pirštais nubraukiau duo- 
nos trupinį, prikibusį prie barzdos šerių aplink burną. 

- Ar nemanai, kad tau derėtų nusiskusti? - paklausiau. - Ta 
garbinga proga, kad pirmąkart pamatysi senelį? 

— Ak, aš jį jau kartą mačiau, - lyg niekur nieko pasakė Džei- 
mis. - Beje, ir jis mane matė. O dėl jo nuomonės apie mano 
išvaizdą - tegu priima tokį, koks esu, ir suk jį velniai. 

- Betgi Merta sakė, kad tu jo nepažįsti! 

- Mfm. 

Jis nusibraukė likusius trupinius nuo marškinių krūtinės, 
truputį suraukęs kaktą, lyg spręsdamas, kiek man sakyti. Ga- 
liausiai gūžtelėjo pečiais ir prigulė dygiakrūmio pavėsy, susidė- 
jo rankas po galva ir įbedė akis į dangų. 

- Na, mes iš tikro nesam pažįstami, kaip sakai. Ar ne visai. 
Buvo taip... 

Septyniolikos metų jaunasis Džeimis Freizeris išplaukė į 
Prancūziją baigti mokslų Paryžiaus universitete ir išmokti kitų 
dalykų, apie kuriuos knygose nerašoma. 

- Plaukiau iš Bjulio uosto, - pasakojo jis ir galva parodė į 
gretimą kalvą, kur tolimame horizonte siaura pilka juostelė rodė 
esant Mario fjordą. - Būčiau galėjęs ir iš kitų uostų plaukt - tik- 
riausiai iš Inverneso, - bet kelionę man pirko tėvas, tad kliuvo 
Bjulis, ir gana. Jis jojo sa manim, taip sakant, į pasaulį išlydėt. 

Brajanas Freizeris po vedybų retai išvykdavo iš Lalibrocho, 
tad pakeliui mėgaudamasis rodė sūnui įvairias vietas, kur jo 
vaikystėje ar jaunystėje medžiota ar keliauta. 

— Bet kai priartėjom prie Boforto, jis pritilo. Kelionėje apie 
bočių nekalbėjo, ir man užteko proto pačiam apie jį neužsimin- 
ti. Bet supratau, kad turėjo dėl ko siųst mane iš Bjulio. 

Prie mūsų atsargiai artinosi pulkelis žvirblių, trumpam vis 
iššokdavo iš žemų krūmokšnių ir vėl į juos nerdavo, visada 
pasiruošę sprukti, vos tik pajustų menkiausią pavojų. Juos pa- 
matęs, Džeimis paėmė likusią duonos plutelę ir švystelėjo tiks- 
liai į patį jų tirštimą, žvirbliai nuo tokio įsibrovimo kaip šratai 
pabiro į šalis. 

- Pargrįš jie, - mostelėjo jis į pabaidytus paukščiukus. Pri- 
sidengė alkūne veidą, lyg gindamasis nuo šviesos, ir pasakojo 
toliau: - Keliu nuo pilies atkaukšėjo arkliai, ir atsisukę pama- 
tėm nedidelę vilkstinę, šešis raitelius su vežimu, o vienas iš jų 
nešė Lovato vėliavą, todėl supratau, kad mano bočelis su jais. 
Greitai dirstelėjau į tėvą pažiūrėti, ar jis ketina ką nors daryt, 
bet jis tik nusišypsojo, spustelėjo man petį ir paragino: „Tai 
lipkim į laivą, sūnau.“ 

Eidamas krantine, jaučiau, kad senis žiūri į mane, o mano 
plaukai ir ūgis rėkte rėkia: „Makenzis“, ir dar pasidžiaugiau, kad 
apsitaisiau išeiginiais drabužiais ir neatrodau kaip elgeta. Aš ne- 
atsigręžiau, bet stengiausi stovėt kuo tiesiau ir didžiavausi, kad 
esu puse galvos aukštesnis už aukščiausią vyrą iš ten esančių. 
Tėvas tylomis ėjo šalia, irgi nesidairydamas, bet jutau, kad jis 
didžiuojasi turėdamas tokį sūnų kaip aš. 

Džeimis kreivai šyptelėjo man. 

- Tai buvo paskutinis kartas, Sasenach, kai neabejojau, kad 
gerai jo akyse pasirodžiau. Vėliau nebebuvau toks tikras, bet ta 
viena diena tikrai didžiavausi. 

Jis apkabino rankomis kelius ir užsižiūrėjo į tolį, tartum iš 
naujo išgyvendamas tą epizodą krantinėje. 

— Mudu įlipom į laivą ir susitikom su šeimininku, tada su- 
stojom prie turėklų, šnekučiuodamiesi apie šį bei tą, abu jokia 
mada nežiūrėdami į vyrus iš Boforto, kurie krovė ryšulius, ir 
nesidairydami į krantą, kur stovėjo raiteliai. Tada šeimininkas 
davė ženklą atsišvartuoti. Aš pabučiavau tėvą, jis peršoko per 
bortą tiesiai ant doko ir nuėjo prie arklio. Neatsisuko, kol neuž- 
sėdo ant žirgo, o per tą laiką laivas jau ėmė tolti nuo kranto. Aš 

pamojavau, pamojo ir jis, tada apsisuko ir, vedinas mano arkliu, 
patraukė keliu atgal į Lalibrochą. Tada ir kompanija iš Boforto 
apsisuko ir leidosi atgalios. Mačiau priekyje bočelį, tiesų sėdintį 
balne. Ir abu, mano tėvas ir bočius, dvidešimties jardų atstumu 
jojo į kalną ir pranyko perkopę jo viršūnę, ir nė vienas į kitą 
neatsisuko, veikiau jau vaizdavo, lyg kito nė nesą. 

Džeimis pasuko galvą ir pažiūrėjo į kelią, lyg dairydamasis 
gyvybės požymių iš Boforto pusės. 

— Mūsų žvilgsniai susitiko, - tyliai pasakė jis. - Tą vieną 
kartą. Aš palaukiau, kol tėtis priėjo prie arklio, o tada pasisukau 
ir kaip įmanydamas drąsiau pažiūrėjau į lordą Lovatą. Norėjau, 
kad žinotų - mes nieko iš jo neprašysim, bet aš jo nebijau. - 
Džeimis šyptelėjo man puse lūpų. - Bet vis dėlto bijojau. 

Uždėjau delną jam ant rankos ir paglosčiau griovelius tarp 
krumplių. 

— Ar jis irgi žiūrėjo į tave? 

Deimis niekinamai šnirpštelėjo. 

- Taigi, žiūrėjo. Įsivaizduok, neatitraukė nuo manęs akių 
nuo tada, kai atjojau nuo kalno, kol mūsų laivas išplaukė; jutau, 
kaip jo akys grąžtais gręžia man nugarą. O kai pažiūrėjau į jį, 
stovėjo įsmeigęs juodas akis po antakiais tiesiai į mane. 

Jis nutilo ir žiūrėjo į pilį, kol švelniai bakstelėjau. 

— Tai kaip jis atrodė? 

Džeimis atplėšė akis nuo pilko debesų masyvo horizonte ir 
pažvelgė į mane, bet nei lūpų kampučiuose, nei akių gelmėje 
neruseno įprasta geraširdiška ugnelė. 

— Šaltas kaip akmuo, Sasenach, - atsakė jis. - Šaltas kaip 
akmuo. 


=— 


Su oru mums sekėsi, visą kelią nuo Edinburgo buvo šilta. 
- Ilgai nesilaikys, - pranašavo Džeimis, prisimerkęs žvelg- 
damas į jūrą priekyje. - Matai ten debesų sankaupą? Šiąnakt jie 

užslinks virš sausumos. - Jis pauostinėjo orą ir susisiautė pečius 
skraiste. - Užuodi? Justi, oras keisis. 

Nebuvau tokia jau įgudusi uoslės meteorologė, bet vis tiek, 
regėjos, užuodžiu drėgmę, tvyrančią ore, nuo kurios paaštrėja 
įprasti sudžiūvusių viržių ir sakų kvapai su švelnia rudadumblių 
priemaiša, atplaukiančia nuo tolimo jūros kranto. 

- Galvoju, ar vyrai jau parkeliavo į Lalibrochą, - tariau. 

- Abejoju, - papurtė galvą Džeimis. - Jiems trumpesnis ke- 
lias negu mums, bet jie visi pėsti, ir visus išvesti turėjo ilgai 
trukt. - Jis pasistiebė balnakilpėse ir prisidengęs akis įsižiūrėjo 
į tolimą debesų sankaupą. - Tikiuosi, tik lis - lietus jiems per 
daug bėdos nepridarys. Kad ir kaip ten būtų, neturėtų būt di- 
delė audra. Gal taip toli į pietus nenukeliaus. 

Tvirčiau susisiaučiau pečius arisaidu, šilta languotos vil- 
nos skraiste, mat papūtė vėjelis. Maniau, kad ši kelias dienas 
trunkanti šiluma - geras ženklas; vyliausi, kad jis nepasirodys 
apgaulingas. 

Gavęs Karolio įsakymą, Džeimis Holirude visą naktį prasė- 
dėjo prie lango. O ryto metą pirmiausia nuėjo pas Karolį pra- 
nešti jo aukštybei, kad tik mudu, jis ir aš, lydimi Mertos, josime 
į Bjulį pareikšti lordui Lovatui jo aukštybės pagarbos ir perduo- 
ti prašymo, kad Lovatas atsiųstų žadėtuosius vyrus ir paramą. 

Paskui Džeimis pasikvietė į mūsų kambarį kalvį Rosą ir davė 
jam nurodymus, bet taip tyliai, kad aš, sėdėdama prie židinio, 
negirdėjau. Vis dėlto mačiau, kaip stambaus vyro pečiai pama- 
žu pakilo ir atsilošė suvokus, kokį svarbų įsakymą jis gauna. 

Aukštumų kariuomenė keliavo labai nedisciplinuotai, ne- 
tvarkinga minia, kurią kažin ar būtum galėjęs oriai pavadinti 
„kolona“. Praėjus vienai žygio dienai, Lalibrocho vyrai turėjo 
nežymiai po vieną atsiskirti. Nueis į krūmus lyg valandėlę pa- 
ilsėti ar nusilengvinti, o tada ne grįš prie visų, bet patyliukais 
pasitrauks ir vienas po kito prisistatys į sutartą pasimatymo su 
kitais Lalibrocho vyrais vietą. O kai jau bus vėl visi drauge, kal- 
vio Roso vadovaujami patrauks namo. 

- Abejoju, kad jų greit pasigestų, jeigu išvis pasiges, - kal- 
bėjo Džeimis, kai iš anksto aptarinėjome planą. - Dezertyravi- 
mas plačiai paplitęs visoj armijoj. Evanas Kameronas sakė, kad 
per šią savaitę iš savo dalinio prarado dvi dešimtis vyrų. Žiema 
ateina, ir vyrai nori tvarkytis namie ir ruoštis pavasario sėjai. 
Kad ir kaip būtų, nebus kam jų vytis, net jeigu kas ir apsižiūrės, 
kad jie išėjo. 

— Džeimi, ar tu jau nuleidai rankas? - paklausiau, palietusi 
jo ranką. 

Prieš atsakydamas, jis pavargęs pasitrynė delnu veidą. 

— Nežinau, Sasenach. Gali būti, kad jau per vėlu, o gal ir ne. 
Neišmanau. Kvaila buvo tokiu vėlyvu metu prieš žiemą lįsti taip 
giliai į pietus, dar kvailiau - gaišti laiką Sterlingo apsupčiai. Bet 
Karolis nenugalėtas, o vadai - bent jau kai kurie - atsiliepia į jo 
kvietimą ir renkasi. Dabar Makenziai, o jiems įkandin rasis ir 
kitų, kurie paseks pavyzdžiu. Šiuo metu Karolis dvigubai dau- 
giau žmonių turi, negu turėjom prie Prestono. Ką tai reikš? - Jis 
neviltingai iškėlė rankas. - Nežinau. Nėra opozicijos; anglams 
siaubas įvarytas. Na, tu gi žinai, matei anuos skelbimus. - Jis 
nelinksmai šyptelėjo. - Mes juk spjaudomės mažais vaikeliais ir 
kepam juos ant laužo, ir plėšiam garbę dorų žmonių žmonoms 
ir dukterims. 

Jis prunkštelėjo iš paniekos ir pasidygėjimo. Nors Aukštu- 
mų kariuomenėje neretai pasitaikydavo vagysčių ir neklusnu- 
mo atvejų, negirdėta buvo, kad kas ką išprievartautų. 

Džeimis atsiduso; buvo justi, kad įpykęs. 

— Kameroną pasiekė gandas, kad karalius Jurgis taisosi 
sprukti iš Londono, baimindamasis, kad princo armija netru- 
kus užims miestą. - Taip, iš tikrųjų toks gandas jį pasiekė per 
mane iš Džeko Randalo. - O dar yra Kilmarnokas, dar Kamero- 
nas. Lokylis, Balmerinas ir Duglas su savo Makenziais. Visi geri 
kovotojai. O jei dar Lovatas atsiųs žadėtuosius vyrus - dievaži, 
gal ir užteks. Kristau, jei tik mes įžygiuotume Londonan... - Jis 
susikūprino, tada staigiai atsitiesė, lyg mėgintų išsilaisvinti iš 

smaugiančių marškinių. - Bet aš negaliu rizikuot, - trumpai 
drūtai tarė. - Negaliu išeit į Bjulį, o savo vyrus čia palikt, kad 
juos dievaižin kur nuvestų. Jeigu galėčiau pats jiems vadovaut - 
būtų kitas reikalas. Bet terauna mane velniai, jeigu aš paliksiu 
juos Karoliui ar Duglui, kad mestų anglams po kojom, o aš tuo 
metu - už šimto mylių, Bjuly. 

Taigi taip ir buvo sutarta. Lalibrocho vyrai - tarp jų ir Fer- 
giusas, kuris balsingai priešinosi, bet buvo pastatytas į vietą, - 
dezertyruos ir nepastebimai patrauks namo. Kai reikalai Bjulyje 
bus sutvarkyti ir mes grįšime pas Karolį, ką gi, tuomet ir bus 
laiko pagalvoti, kaip padėtis klostosi. 

— Štai kodėl imu su mumis Mertą, - paaiškino Džeimis. - 
Jeigu reikalai atrodys geri, pasiųsiu jį į Lalibrochą vėl jų atvest. - 
Jo niūrus veidas trumpai pragiedrėjo. - Raitomis jis ne kažin 
kaip atrodo, mūsų Merta, bet yra puikus jojikas. Greitas kaip 
žaibas. 

Šiuo metu taip neatrodo, pamaniau sau, kita vertus, juk 
dabar niekas nedega. Tiesą sakant, Merta jojo net lėčiau negu 
paprastai; kai užkopėm ant kalvos, atsigręžusi jį pamačiau pa- 
kalnėj, stabdantį arklį. Kol prijojome, jau buvo nulipęs ir piktai 
spoksojo į nešulinio arklio balną. 

— Na, tai kas nutiko? 

Džeimis buvo belipąs iš balno, bet Merta irzliai pavarė jį 
šalin. 

— Nieko tokio, kad tau būtų kuo rūpintis. Raištis nutrūko, 
ir tiek. Jok sau. 

Džeimis tik linktelėjo ir patraukė tolyn, o aš pasekiau jo pa- 
vyzdžiu. 

— Ne ypač linksmas šiandien, ką? - pakomentavau mostelė- 
jusi į Mertos pusę. Tiesą sakant, mažasis gentainis su kiekvienu 
žingsniu Bjulio link vis labiau irzo ir darėsi greit supykdomas. - 
Kaip suprantu, jo nežavi perspektyva sutikti lordą Lovatą? 

Džeimis nusišypsojo, žvilgtelėjo per petį į mažą tamsią figū- 
rėlę, sulinkusią prie virvės, kurią susirūpinęs raizgė. 

- Ne, Merta senojo Saimono nemėgsta. Jis labai mylėjo 
mano tėvą, - Džeimis vyptelėjo puse lūpų, - ir mamą taip pat. 
Jam nepatiko Lovato požiūris į juos. Ne prie širdies buvo ir Lo- 
vato metodai žmonas vest. Viena Mertos močiutė airė, bet iš 
motinos pusės jis giminiuojasi su Primrouze Kembel, - paaiški- 
no jis taip, lyg dėl to jau viskas turėtų tapti aišku kaip dieną. 

- O kas ta Primrouzė Kembel? - suglumau. 

- Ak. - Džeimis svarstydamas kasėsi nosį. Vėjas nuo jūros 
vis kilo, plaikstomi jo plaukai sprūdo iš po raiščio ir ant veido 
draikėsi raudonos sruogos. - Primrouzė Kembel buvo trečioji 
Lovato žmona - tikriausiai ir tebėra, - pridūrė jis, - nors paliko 
jį jau prieš nemažai metų ir grįžo į tėvo namus. 

— Turi pasisekimą tarp moterų, ar ne? - sumurmėjau. 

Džeimis niekinamai suprunkštė. 

— Gal ir gali taip sakyt. Pirmąją žmoną pagrobė ir vedė prie- 
varta. Vidury nakties ištraukė našlę ledi Lovat iš lovos, čia pat 
su ja susituokė ir parsimetė atgal į lovą. Vis dėlto, - pridūrė 
teisybės dėlei, - vėliau ji pareiškė jį mylinti, tai gal nebuvo toks 
jau blogas. 

- Bent jau lovoj turėjo būt gana neprastas, - lengvabūdiškai 
leptelėjau. - Turbūt paveldima. 

Jis dėbtelėjo į mane šiek tiek pasibaisėjęs, bet šią išraišką 
pakeitė kaltas šypsnys. 

— Na, ką gi, - tarė jis. - Jeigu ir buvo, nelabai jam tatai pa- 
gelbėjo. Našlės tarnaitės jį įskundė, Saimonas buvo paskelbtas 
už įstatymo ribų ir turėjo sprukti į Prancūziją. 

Hm, prievartinės santuokos ir paskelbimas už įstatymo 
ribų? Susilaikiau daugiau nekomentavusi šeiminio panašumo, 
bet tyliai sau pamaniau, kad Džeimis tai jau tikrai neseks se- 
nelio pėdomis ir neims kitų žmonų. Saimonui aiškiai vienos 
nepakako. 

- Jis nusidangino į Romą aplankyti karaliaus Jokūbo ir pri- 
siekė ištikimybę Stiuartams, - pasakojo toliau Džeimis. - O tada 
apsisukęs nulėkė tiesiai pas Vilhelmą Oranietį, Anglijos karalių, 

kuris tuo metu viešėjo Prancūzijoje. Prispyrė Jokūbą prižadėti, 
jei kada susigrąžins karūną, jam suteikti titulą ir dvarų, o tada - 
vienas Dievas žino kaip - išprašė iš Vilhelmo visišką atleidimą 
nuo atsakomybės ir ramiai grįžo namo, į Škotiją. 

Dabar jau buvo mano eilė kilstelėti antakius. Tai, matyt, ne 
tik potraukis prie priešingos lyties čia slypi. 

Saimonas ir toliau gyveno nuotykingai - vėliau dar kartą 
nuvyko į Prancūziją, šįsyk jakobitų šnipinėti. Demaskuotas 
buvo įmestas į kalėjimą, bet iš jo pabėgo, grįžo į Škotiją, sušau- 
„kęs vadovavo klanų susivienijimui 1715 metais, prisidengiant 
medžiokle prie Maro kalvų, o tada įsigudrino įgyti visišką An- 
glijos karūnos pasitikėjimą - numalšino kilusį sukilimą. 

— Tai jau tikras senas sukčius, argi ne? — tariau, visai suin- 
triguota. - Nors tikriausiai anuomet jis negalėjo būti toks jau 
senas, gal tik į penktą dešimtį įkopęs. 

Buvau girdėjusi, kad dabar lordas Lovatas įpusėjęs aštuntą 
dešimtį, todėl tikėjausi pamatyti kretantį ir sukriošusį senučiu- 
ką, bet po visų šių istorijų mano nuomonė ėmė sparčiai kisti. 

— Mano bočelio charakteris, pasak visų, yra toks, - ramiai 
pasakė Džeimis, - kad leistų jam patogiai pasislėpti už įvijų 
laiptų. Kad ir kaip ten būtų, - numojo jis ranka į savo senelio 
būdą ir ėmė pasakoti toliau, - tada jis vedė Margaretą Grant, 
Granto iš Granto dukterį. O po Margaretos Grant mirties vedė 
Primrouzę Kembel. Jai buvo gal aštuoniolika metų. 

- Tai negi senis Saimonas buvo toks riebus laimikis, kad 
šeima ją privertė? - užjaučiamai pasidomėjau. 

- Niekaip ne, Sasenach. - Džeimis nutilo, nusibraukė plau- 
kus nuo veido ir susikišo palaidas sruogas už ausų. - Jis puikiai 
suprato, kad ji nesutiks už jo eiti, net jei būtų buvęs turtingas 
kaip persų karalius Krezas - o jis toks nebuvo, - todėl pasiuntė 
jai laišką, girdi, jos motina Edinburge apsirgo, ir nurodė, į ku- 
riuos namus ji turi ten nueit. 

Nuskubėjusi į Edinburgą, jaunoji ir gražioji panelė Kembel 
rado ne motiną, o seną gudročių Saimoną Freizerį, ir šis jai 

pranešė, kad ji patekusi į pagarsėjusius prastos šlovės namus 
ir kad vienintelė viltis jai išsaugoti reputaciją - čia pat su juo 
susituokti. 

- Tikra skystablauzdė turėjo būti, kad už tokio kabliuko už- 
kibtų, - ciniškai padariau išvadą. 

— Na, ji buvo labai jauna, - ėmė ginti ją Džeimis, - be to, 
ir grasinimas anaiptol ne juokas - jeigu būtų jį atstūmusi, se- 
nis Saimonas nė nemirktelėjęs būtų sumurkdęs jos gerą vardą į 
purvą. Šiaip ar taip, ji už jo ištekėjo - ir skaudžiai pasigailėjo. 

— Hmf. - Aš mintyse įnirtingai skaičiavau. Su Primrouze 
Kembel, pasak Džeimio, Lovatas susitiko vos prieš kelerius me- 
tus. Vadinasi... - Tai ar našlė ledi Lovat, ar Margareta Grant 
buvo tavo senelė? - pasmalsavau. 

Aštrūs jo skruostikauliai buvo saulės ir vėjo nugairinti; da- 
bar jie staiga skaudžiai nuraudo. 

- Nei viena, nei kita, - atsakė jis. 

Nežiūrėjo į mane, žvelgė tiesiai prieš save, į Boforto pilies 
pusę. Lūpos buvo kietai suspaustos. 

- Mano tėvas buvo benkartas, - pagaliau pasakė jis. Sėdėjo 
balne tiesus kaip ietis, kumščiai gniaužė vadeles, net krumpliai 
bolavo. - Pripažintas, bet vis tiek pavainikis. Vienos iš Daunio 
pilies tarnaičių. 

- O. - Ką čia daugiau ir bepasakysi. 

Džeimis su vargu nurijo seiles, buvo matyti, kaip krustelėjo 
gerklė. 

- Reikėjo anksčiau tau pasakyt, - įsitempęs pratarė. - At- 
siprašau. 

Ištiesiau ranką ir paliečiau jam virš alkūnės; ranka buvo kie- 
ta kaip plienas. 

- Nesvarbu, Džeimi, - pasakiau ir iškart pajutau, kad sakyk 
ką nori - niekas neturės jokios reikšmės. - Man nė trupučio 
nerūpi. 

- Nerūpi? - pagaliau išspaudė jis, vis dar įbedęs akis į tolį. — 
Ką gi... užtat man rūpi. 

Vis vėsesnis vėjas nuo Maro fjordo šnareno tamsiomis pu- 
šimis apaugusį šlaitą. Gamtovaizdis čia buvo keistas — kalnų 
šlaito ir pajūrio junginys. Tankiai sužėlę alksniai, maumedžiai 
ir beržai lyg stora paklotė dengė žemę abipus siauro takelio, ku- 
riuo jojome, bet kuo arčiau tamsaus Boforto pilies masyvo, tuo 
daugiau aplink telkšojo pelkynai ir tamsavo rudadumbliai. 

Tiesą sakant, mūsų buvo laukiama; kai jojome pro vartus, 
kiltus segintys ir kirviais ginkluoti sargybiniai mūsų nestabdė. 
mis sėdėjo balne tiesus kaip karalius. Kartą linktelėjo vyrui savo 
pusėje ir sulaukė panašaus atsako. Mane lydėjo ryškus jausmas, 
kad į pilį įjojome su iškelta balta paliaubų vėliava; buvo galima 
tik spėlioti, kiek tokia padėtis truks. 

Niekieno nesustabdyti, įjojome į Boforto pilies kiemą. Pilis, 
palyginti su kitomis, buvo nedidukė, bet gana grėsminga, su- 
mūryta iš vietinių akmenų. Ne taip įtvirtinta, kaip kelios labiau 
į pietus mano matytos pilys, o vis dėlto atrodė pajėgi atlaikyti 
nemenkus išbandymus. Lygiais tarpais palei išorės sienų pa- 
grindą žiojėjo plačios šaudymo angos, o pagrindiniame bokšte 
vis dar puikavosi arklidės, atviros į kiemo pusę. 

Jose buvo įkurdinti keli nedidukai Aukštumų poniai, jie 
kaišiojo galvas virš medinių pusdurių ir žvingavo, sveikindami 
mūsų arklius. Palei sieną gulėjo keli ryšuliai, neseniai nukelti 
nuo nešulinių ponių arklidėse. 

— Lovatas mums sutikti pasikvietė vieną kitą vyrą, - niauriai 
nusprendė Džeimis, pastebėjęs krepšius. - Tikriausiai giminai- 
čių. - Jis gūžtelėjo pečiais. - Bent jau iš pradžių laikysis draugiškai. 

— Iš kur tu žinai? 

Jis nusliuogė nuo arklio ir padėjo man nulipti. 

- Palašus su ryšuliais paliko. 

Džeimis padavė vadžias arklininkui, išėjusiam iš arklidžių 
mūsų sutikti, ir nusišluostė rankas į bridžius. 

- Na, o kas dabar? - patyliukais sumurmėjau Džeimiui. 

Nebuvo matyti nei šeimininkės, nei mažordomo, nieko pa- 
našaus į žvalią ir impozantišką ponią Ficgibons, prieš dvejus 
metus pasitikusią mus Leocho pilyje. 

Keletas netoliese dirbančių arklininkų ir arklidžių paranki- 
nių kartkartėmis vis pažvelgdavo į mudu, bet triūsė toliau, kaip 
ir tarnaitės, šen bei ten bėgiojančios po kiemą, nešinos skalbi- 
nių prikrautomis pintinėmis, durpių ryšuliais ir visokia kitokia 
griozdiška manta, reikalinga gyvenant akmens pilyje. Pritariamai 
nužvelgiau stambų tarną, kuris prakaituodamas vilko dvi penkių 
galonų varines talpyklas vandens. Kad ir kaip šlubavo Boforto 
pilies svetingumo padalinys, bent jau kažkur joje esama vonios. 

Džeimis stovėjo vidury kiemo sukryžiavęs rankas ant krū- 
tinės ir žvalgėsi aplink it būsimas nekilnojamojo turto pirkėjas, 
kuriam kirba abejonės, ar gerai veikia nutekamieji vamzdžiai. 

- Dabartės mes laukiam, Sasenach, - tarė jis. - Sargybiniai 
bus pasiuntę žinią, kad mes atkakom. Arba kas nors pas mus 
nusileis... arba ne. 

- Hm, na, turiu vilties, jie netrukus dėl to apsispręs, - nu- 
mykiau. - Aš valgyt noriu, ir nusipraust būtų neprošal. 

— Neprošal, tikrai kad, - šyptelėjo Džeimis, nužvelgęs 
mane. - Tu nosį išsitepusi, ir plaukuose karšulių viršūnėlių pri- 
kibę. Ne, palik, - sudraudė, vos tik sutrikusi pakėliau ranką prie 
galvos. - Gražiai atrodo, nesvarbu, tyčia prisikaišei ar netyčia. 

Aišku, kad netyčia, bet tiek to, palikau. Vis dėlto prisigreti- 
nau prie artimiausio girdymo lovio apsižiūrėti, kaip atrodau, ir 
apsitvarkyti, kiek tatai įmanoma naudojant tik šaltą vandenį. 

Padėtis ganėtinai delikati, kalbant apie Saimoną Freizerį, mąs- 
čiau, palinkusi ties girdykla ir mėgindama suprasti, kur iš tikrųjų 
esu išsitepusi, o kur tik šiengaliai plūduriuoja mano atvaizde. 

Viena vertus, Džeimis buvo oficialus Stiuartų pasiuntinys. 
Nesvarbu, ar Lovatas nuoširdžiai žadėjo paramą, ar tik saldžia- 
liežuvavo, vis tiek buvo galima tikėtis, kad jis jaus pareigą ma- 
loniai sutikti princo atstovą, net jeigu ir vien iš mandagumo. 

Kita vertus, minėtas atstovas buvo nesantuokinis anūkas, jei 
asmeniškai ir neišsižadėtas, tai tikrai ne branginamas šeimos 
narys. O aš jau pakankamai nusimaniau apie Aukštumų genčių 
vidaus kovas ir supratau, kad bėgantis laikas anaiptol nedildo 
tokios prigimties priešiškumo. 

Užsimerkusi persibraukiau drėgna ranka per akis ir smil- 
kinius plaukų kryptim, taisydamasi išdykėliškai išsitaršiusias 
garbanėles. Apskritai nemaniau, kad lordas Lovatas paliks mus 
stypsoti vidur kiemo. O vis dėlto gali čia mus ilgokai palaikyti, 
kad suprastume, jog laukia abejotino šiltumo priėmimas. 

O paskui - ką gi, kasžin? Tikriausiai mus priims ledi Fran- 
sis, viena iš kelių Džeimio tetų, našlė, kuri, sprendžiant iš to, 
ką buvom girdėję iš Talibardino, prižiūri tėvo namų reikalus. 
Arba, jeigu Lovatas nutars mus pasitikti ne kaip giminaičius, o 
kaip diplomatinius pasiuntinius, spėjau, kad pasirodys ir mus 
priims patsai lordas Lovatas, iškilmingai lydimas svitos - sekre- 
toriaus, sargybinių ir tarnų. 

Labiausiai tikėtina atrodė pastaroji galimybė, - dėl to ilgai 
truko pasiruošimas, juk vis dėlto neversi išsičiustijusios palydos 
tuščiai stypsoti, - o sušaukti reikiamą personalą užima šiek tiek 
laiko. Įsivaizduodama, kad netrukus stosiu prieš didiką su visa 
svita, apsigalvojau dėl karšulių plaukuose ir vėl pasilenkiau virš 
vandens. 

Tą akimirką man už nugaros take tarp ėdžių pasigirdo kojų 
trepsėjimas. Į kiemą išėjo kresnas pagyvenęs vyras su marški- 
niais atlapu kaklu ir su bridžiais neužsegtomis sagtimis apačioje, 
alkūne irzliai pavarė šonan gerai įsiganiusią kaštoninę kumelę, 
piktai riktelėdamas „na“. Kad ir senyvo amžiaus, buvo tiesus kaip 
mietą prarijęs, o pečių pločiu beveik nenusileido Džeimiui. 

Sustojęs prie girdyklos, jis pasidairė po kiemą, lyg ko ieško- 
tų. Akimis nesustojo prie manęs, tartum nė nematė, tada ūmai 
vėl grįžo žvilgsniu, aiškiai nustebęs. Žengė į priekį ir karingai 
prikišo veidą, žili neskustos barzdos šeriai styrojo it dygliakiau- 
lės spygliai. 

— O tu kas tokia, po velnių? - pareikalavo pasiaiškinimo. 

- Klerė Freizer, hm, norėjau pasakyti, ledi Broch Tuarach, - 
atsakiau, pavėluotai prisiminusi orią savo padėtį. Susiėmiau ir 
nusišluosčiau nuo smakro vandens lašą. - O kas, po velnių, 
jūs toks? 

Iš už nugaros ranka tvirtai suėmė man už alkūnės, o kažkur 
virš galvos pasigirdo nuolankus balsas: 

- Čia, Sasenach, mano bočelis. Milorde, leiskite pristatyti 
savo žmoną. 

- Aa? - nustebo lordas Lovatas, apdovanojęs mane šaltų 
mėlynų akių žvilgsniu. - Girdėjau, anglę vedei. 

Iš jo tono pasidarė aišku, kad šis poelgis patvirtino jo juo- 
džiausius įtarimus apie anūką, su kuriuo nebuvo pažįstamas. 

Senis kilstelėjo mano pusėn tankų žilą antakį ir nukreipė 
skvarbų it grąžtas žvilgsnį į Džeimį. 

— Regis, proto ne ką daugiau už tėtušį. 

Džeimio delnai vos sutrūkčiojo - knietėjo, bet jis susitvardė 
ir nesugniaužė kumščių. 

— Bent jau man neprireikė imti žmoną išprievartavus ar 
klasta, - ramiai atkreipė dėmesį jis. 

Senelis suniurnėjo, įžeidimas jam buvo nė motais. Man pa- 
sirodė, kad jo susiraukšlėjusių lūpų kamputis virptelėjo, bet ne- 
buvau dėl to tikra. 

— Taigis, ir nedidelį lobį sulygai, - padarė išvadą jis. - Nors 
šitoji aiškiai pigesnė už aną Makenzių kekšę, kurios apžavams 
tavo tėvas pasidavė. Gal šita užsienietė mergiotė tau ir nieko 
neatnešė, bet atrodo, išlaikyt ją nebrangiai kainuoja. 

Įkypos žydros akys, tokios panašios į Džeimio, perbėgo 
mano kelionėje sudėmėta suknele, pastebėjo nepridaigstytą ir 
purvu nutaškytą sijono apačią, prairusią siūlę. 

Pajutau, kaip Džeimio kūnu perbėgo virpuliukas, bet gerai 
nesupratau, ar iš pykčio, ar iš juoko. 

- Ačiū, - padėkojau ir draugiškai nusišypsojau jo šviesy- 
bei, - aš ir valgau nedaug. Bet nusiprausti norėčiau. Tiesiog 
vandens - nesivarginkit dėl muilo, jeigu per brangu. 

Šįkart lūpų kamputis jau tikrai vyptelėjo. 

- Taip, gerai, - tarė jo šviesybė lordas. - Nusiųsiu į jūsų 
kambarius tarnaitę, kad paduotų, ko prireiks. Ir muilo parūpins. 
Mes lauksim tavęs bibliotekoj prieš vakarienę... anūke, - pridū- 
rė jis Džeimiui, apsisuko ant kulno ir vėl dingo už durų arkos. 

— Kas tie „mes“? - pasidomėjau. 

— Tikriausiai jaunasis Saimonas, - atsakė Džeimis. - Lordo 
įpėdinis. Gal dar koks vienas kitas priklydęs pusbrolis. Ir, reik 
manyt, keletas vasalų, sprendžiant iš arklių kieme. Jeigu Lovatas 
svarsto, ar siųsti Stiuartams karių, jo vasalai ir nuomininkai gal 
ir pasakytų savo nuomonę. 

— Esi kada mačiusi kirminėlį vidur diendaržio, vištų pulkui 
po kojom? - sumurmėjo Džeimis, kai po valandos žingsnia- 
vome koridoriumi paskui tarnaitę. - Tai čia aš, o gal, veikiau 
sakyčiau, mudu. Laikykis dabar arčiau manęs. 

Ir iš tiesų buvo susirinkę įvairūs Freizerių giminaičiai; įleisti 
į Boforto pilies biblioteką, mudu radome ten susėdusius dau- 
giau kaip dvidešimt vyrų. 

Džeimis buvo oficialiai pristatytas ir padarė oficialų pareiš- 
kimą nuo Stiuartų, perdavė lordui Lovatui princo Karolio ir ka- 
raliaus Jokūbo pagarbą ir pagalbos prašymą, o senis į tai atsakė 
trumpai, iškalbingai ir neįpareigojamai. Laikantis etiketo, tada 
buvau išvesta į priekį ir pristatyta aš, ir bendra nuotaika tapo 
laisvesnė. 

Mane apsupo būrelis kalniečių džentelmenų, ir visi vierias 
po kito mane kalbino, sveikindami atvykusią, o Džeimis tuo 
metu šnekučiavo su kažkokiu žmogumi, pavarde Greihamas, 
atrodo, lordo Lovato pusbroliu. Nuomininkai žvelgė į mane 
santūriai, bet visi buvo gana mandagūs - išskyrus vieną. 

Priėjo jaunasis Saimonas, kresna figūra labai panašus į tėvą, 
bet kone penkiasdešimčia metų jaunesnis, paėmė mano ranką 
ir nusilenkė ties ja. Atsitiesdamas nužvelgė mane su tokiu dė- 
mesiu, kuriam jau nedaug trūko iki įžūlumo. 

— Nagi, tai Džeimio žmona? - paklausė jis. Akys buvo įky- 
pos kaip tėvo ir netikro sūnėno, bet rudos, murzinos kaip pel- 
kės vanduo. - Vadinasi, aš lyg ir galėčiau kreiptis į jus „dukte- 
rėčia“, ką? 

Jis buvo beveik tokio pat amžiaus kaip Džeimis, aiškiai ke- 
leriais metais jaunesnis už mane. 

- Cha cha, - mandagiai atsiliepiau, o jis vos nepaspringo 
nuo savo paties sąmojo. Bandžiau ištraukti ranką, bet jis nepa- 
leido. Užtat žaismingai nusišypsojo ir vėl nužvelgė mane nuo 
galvos iki kojų. 

— Žinote, girdėjau apie jus, - sakė jis. - Aukštumose jūs šio- 
kia tokia garsenybė, ponia. 

- Šit kaip? Kaip malonu. 

Aš nežymiai trūktelėjau; atsakydamas jis dar stipriau su- 
spaudė mano ranką, jau beveik skaudžiai. 

- Taigis. Girdėjau, esat labai populiari tarp savo vyro valdi- 
nių, - atsakė jis, taip plačiai išsišiepęs, kad iš akių liko vien tam- 
siai rudi plyšeliai. - Teko girdėt, vadina jus ne0-geimnidh meala. 
Tai reiškia „ponia medaus lūputės“, - išvertė jis, pamatęs, kad 
išpūčiau akis išgirdusi nesuprantamus geilų kalbos žodžius. 

— O, dėkui... - prasižiojau, bet daugiau ir nebespėjau iš- 
lementi, nes Džeimio kumštis žiebė Saimonui jaunesniajam į 
žiaunas, ir netikras dėdė nuskriejęs užvirto ant trapaus stalelio, 
o nuo to ant išblizgintų skalūno grindų plytelių baisingai žvan- 
gėdami pasklido padėkliukai su vaišėmis ir šaukšteliais. 

Rengėsi jis kaip džentelmenas, bet jo instinktai buvo gatvių 
mušeikos. Saimonas jaunesnysis pasiritęs atsiklaupė, sugniaužė 
kumščius ir taip sustingo. Džeimis stūksojo ties juo, kumščiai 
laisvai kybojo palei šonus, ir tas jo nejudrumas atrodė grėsmin- 
gesnis už atvirą grasinimą. 

- Ne, - ramiai tarė jis, - ji nelabai moka geiliškai. O dabar, 
kai jau visiems tai įrodei, maloniai atsiprašai mano žmonos, kol 
dar nesuspyriau tau dantų gerklėn. 

Jaunasis Saimonas subaltakiavo į Džeimį, tada pašnairavo į 
tėvą, o šis nepastebimai linktelėjo, suirzęs dėl tokio sutrukdy- 
mo. Juodi jaunojo Freizerio gaurai ištrūko iš raiščio ir driekėsi 
aplink veidą kaip samanos ant medžio. Jis žiūrėjo į Džeimį įta- 
riai, bet su keista lyg ir linksmumo, lyg ir pagarbos priemaiša. 
Nusibraukė lūpas atgalia ranka ir oriai nusilenkė man, vis dar 
klūpodamas. 

— Meldžiu atleisti, ponia Freizer, dovanokit, jei jus kas 
įžeidė. 

Spėjau tik atsakydama grakščiai linktelėti, ir pasijutau Džei- 
mio stumiama lauk į koridorių. Kai jau beveik priėjome duris jo 
gale, žvilgtelėjau per petį, ar kas nesiklauso, ir, timptelėjusi jam 
už rankovės, kad taip nelėktų, paklausiau: 

— O tai ką, po perkūnais, ne0-geimnidh meala reiškia? 

Džeimis pažiūrėjo į mane iš viršaus žemyn, tartum tik ką 
būtų pastebėjęs. 

— A? Ak, tai ir reiškia „medaus lūputės. Daugmaž. 

— Bet... 

— Bet jis ne apie tavo burną, Sasenach, kalbėjo, - sausai pa- 
aiškino Džeimis. 

— Na, čia tai... 

Jau norėjau sukti atgal į kabinetą, bet Džeimis tvirčiau su- 
spaudė man ranką virš alkūnės. 

— Kut kut kudakšt, - šnipštelėjo jis man į ausį. - Nesirūpink, 
Sasenach. Jie tik bando mane. Viskas bus gerai. 

Aš buvau palikta ledi Fransis, jaunojo Saimono sesers, glo- 
bai, o Džeimis, karingai atlošęs pečius, nuėjo atgal į bibliotėką. 
Vyliausi, kad daugiau savo giminaičių nemuš; nors Freizeriai, 
palyginti su Makenziais, ir nebuvo tokie dičkiai, jie pasižymėjo 
nuožmiu budrumu, keliančiu grėsmę kiekvienam mėginančiam 
jų pašonėje ką nors iškrėsti. 

Ledi Eransis buvo jauna, gal kokių dvidešimt dvejų, ir linko 
žvelgti į mane su savotišku baimingu susižavėjimu, lyg galėčiau 
šokti ant jos, jei tik valandėlę nebūčiau pamaloninta arbata ar 
gardėsiais. Pasistengiau būti tokia maloni ir nebauginanti, kokia 
tik sugebėjau, ir po kurio laiko ji atsipalaidavo, net prisipažino, 
kad niekad anksčiau nebuvo sutikusi anglės. Anglė, sumečiau 
aš, yra egzotiška ir pavojinga veislė. 

Stengiausi nedaryti jokių staigių judesių, ir netrukus ji 
pasijuto tiek jaukiai, kad ryžosi droviai pristatyti man savo 
sūnelį, drūtą kokių trejų metų vaikiuką, kurį susirūpinusio 
veido tarnaitė nuolat prižiūrėjo ir saugojo, kad tik, gink Die- 
ve, nesusiteptų. 

Pasakojau Fransis ir jos jaunesniajai seseriai Elinai apie 
Dženę ir jos šeimyną, kurios jos niekad nebuvo mačiusios, ir 
staiga hole, už durų, pasigirdo trenksmas ir riksmai. Pašokau ir 
pribėgau prie svetainės durų kaip tik laiku, kad spėčiau pamaty- 
ti, kaip ant akmeninių koridoriaus grindų kepurnėjasi, mėgin- 
damas atsistoti, skudurų kamuolys. Masyvios durys į biblioteką 
buvo atlapos, o tarpdury it įrėmintas stovėjo vyresnysis Saimo- 
nas Freizeris, piktas kaip rupūžė. 

— Ir blogiau susilauksi, mergele, jei nepasistengsi, - tarė jis. 
Tonas nebuvo itin grėsmingas; senis konstatavo faktą, ir tiek. 

Apsivyturiavęs pavidalas pakėlė galvą, ir pamačiau keistą, 
aštrių bruožų gražų veidą, spindėjo didelės išplėstos tamsios 
akys, o žemiau, ant skruostikaulio, sparčiai raudonavo sumušta 
vieta. Ji mane matė, bet niekaip nereagavo, tik atsistojo ir, ne- 
tarusi nė žodžio, išskuodė pro duris. Buvo labai aukšta ir neap- 
sakomai liesa, judėjo su keista, pusiau nerangia gervės gracija, 
šešėlis tik sumirgėjo ant akmenų jai įkandin. 

Stovėjau įbedusi akis į senąjį Saimoną, kurio tamsus silu- 
etas buvo ryškus židinio šviesoje, sklindančioje iš bibliotekos 
jam už nugaros. Jis pajuto mano žvilgsnį ir pasuko galvą pa- 
žiūrėti. Mėlynos senio akys sustojo prie manęs ir sužvilgo it 
šalti safyrai. 

— Gero vakaro, mieloji, - palinkėjo jis ir užsidarė duris. 

Palikau stovėti ir spoksoti tuščiu žvilgsniu į tamsaus me- 
džio duris. 

— Kas čia nutiko? - paklausiau Fransis, priėjusios man iš už 
nugaros. 

— Nieko, - atsakė ši ir nervingai apsilaižė lūpas. - Eime, 
pussesere. 

Leidausi nutempiama šalin, bet nusprendžiau vėliau išklau- 
sinėti Džeimį, kas įvyko bibliotekoje. 


=— 

Priėjome mums nakvoti paskirtą miegamąjį, ir Džeimis, 
meiliai pakedenęs plaukus, paleido mažąjį mūsų palydovą. 

Susmukau ant lovos ir bejėgiškai apsidairiau. 

— Tai ką dabar darysim? - paklausiau. 

Vakarienė praėjo palyginti ramiai, bet protarpiais vis pajus- 
davau slegiantį Lovato žvilgsnį. 

Džeimis gūžtelėjo pečiais ir nusivilko per galvą marškinius. 

- Po perkūnais, kad aš žinočiau, - atsakė jis. - Jie klausinėjo 
mane apie Aukštumų kariuomenės būklę, karių pasirengimą, 
ką žinau apie jo aukštybės planus. Aš jiems papasakojau. Tada 
jie vėl to paties kamantinėjo. Bočelis nelinkęs tikėt, kad kas nors 
jam tiesiai atsakytų, - sausai pridūrė jis. - Mano, kad visi tokie 
pat sukti kaip jis, su tuzinu visokių užmačių: kiekvienai progai 
po vieną. - Jis papurtė galvą ir nusviedė marškinius ant lovos 
greta manęs. - Senis negali suprasti, ar aš meluoju apie Aukštu- 
mų kariuomenės būklę, ar nemeluoju. Nes jeigu norėčiau, kad 
jis dėtųsi prie Stiuartų, galbūt drožčiau, kad padėtis geresnė, 
negu iš tikro yra, o jeigu man asmeniškai būtų vis tiek, tai gal 
ir tiesą sakyčiau. O jis nenori įsipareigoti nė vienai pusei, kol 
neperprato, kurią pusę palaikau aš. 

— Ir kaip jis ketina sužinot, ar tu sakai tiesą? - skeptiškai 
paklausiau. 

— Jis turi aiškiaregę, - atsakė Džeimis lyg niekur nieko, 
tarytum kalbėtų apie įprastą dalyką Aukštumų pilyje. Beje, gal 
taip ir buvo, ką aš žinau. 

- Negali būti. - Suintriguota prisėdau ant lovos krašto. - Ar 
čia ta keistos išvaizdos moteris, kurią jisai išmetė pro duris? 

— Taip. Ji vardu Meizri, aiškiaregyste pasižymi nuo prigimi- 
mo. Bet ji jam nieko negalėjo pasakyt... arba nenorėjo, - pridū- 
rė Džeimis. - Buvo gana akivaizdu, kad kažką žino, bet vien tik 
purtė galvą ir kartojo nieko nematanti. Tai tada bočelis neteko 
kantrybės ir vožė jai. 

— Senas pirdžius! - pasipiktinau aš. 

— Na, nėr galantiškumo pavyzdys, - sutiko Džeimis. 

Jis prisipylė dubenį vandens ir ėmė rieškučiomis prausti vei- 
dą. Aš aiktelėjau, jis krūptelėjo ir pakėlė varvančią galvą. 

- Ą? 

- Tavo pilvas... - parodžiau. Pilvą tarp krūtinkaulio ir kilto 
viršaus buvo nuspalvinusi didelė šviežia mėlynė, išsiskleidusi 
ant jo šviesios odos nelyginant didžiulis negražus gėlės žiedas. 

Džeimis žvilgtelėjo žemyn, atsainiai burbtelėjo: „A, šita“, ir 
vėl ėmė praustis. 

— Taigi, kad šita, - spyriausi aš priėjusi pažiūrėti iš arčiau. - 
Kas nutiko? 

- Nesvarbu, - pro rankšluostį dusliai atsiliepė jis. - Šiandien 
popiet truputį paleidau liežuvį, ir bočelis nurodė jaunajam Sai- 
monui duoti man šiokią tokią pagarbos pamokėlę. 

- Tai pora menkesnių Freizerių jam tave laikė, o anas tvati- 
no į pilvą? - paklausiau, ir truputį pasidarė negera. 

Džeimis numetė rankšluostį ir pasiėmė naktinius marškinius. 

— Tu labai maloni, jei manai, kad dviejų prireikė man nulai- 
kyt. - Jo šypsanti galva išniro pro marškinių kaklą. - Iš tikrųjų 
tai trise laikė - vienas smaugė iš už nugaros. 

— Džeimi! 

Jis nusijuokė, mąsliai papurtė galvą ir atklojo antklodę. 

- Nežinau, Sasenach, ką tu tokio turi, kad man vis maga 
prieš tave pasirodyt. Vieną dieną taip besirodydamas ir galo 
prisiprašysiu. - Jis atsiduso ir atsargiai išlygino ant pilvo vilno- 
nius naktinius. - Čia tik vaidyba, Sasenach, neimk į galvą. 

— Vaidyba! Dieve gailestingas, Džeimi! 

- Sasenach, argi nesi mačius, kaip svetimas šuva prie gaujos 
prisideda? Kiti uostinėja jį, urzgia ir krimsčioja kojas, žiūrė- 
dami, ar jis gūšis, ar irgi urgs ant jų. Kartais susikandžioja, o 
kartais ir ne, bet galų gale visi gaujos šunes žino savo vietą ir 
kuris - vadas. Senis Saimonas nori įsitikinti, kad aš žinau, kas 
vadovauja šiai gaujai, ir viskas. 

— Ak, šitaip? O tu ar žinai? 

Atsiguliau ir laukiau jo. Džeimis paėmė žvakę, plačiai nu- 
sišypsojo man, ir mirksinti šviesa pažadino jo akyse melsvus 
žiburiukus. 

- Au, - pasakė jis ir užpūtė žvakę. 


= 


Kitas dvi savaites Džeimį mačiau labai nedaug, tik naktimis. 
Dienas jis leido su seneliu, medžiojo ar jodinėjo - mat Lovatas, 
nors ir garbaus amžiaus, buvo gyvybingas vyras, - arba gėrė bi- 
bliotekoje, o Senis Lapinas tuo tarpu neskubėdamas darė savas 
išvadas ir kurpė planus. 

Didumą laiko leidau su Fransis ir kitomis moterimis. Ištrū- 
kusi iš atgrasaus tėvo šešėlio, Fransis įgaudavo drąsos sakyti, ką 
galvoja, ir pasirodė esanti protinga ir įdomi. Ji buvo atsakinga 
už sklandų pilies ir jos tarnų valdymą, bet kai pasirodydavo 
tėtušis, Fransis tapdavo žemesnė už žolę, tylesnė už vandenį, 
retai pakeldavo akis, ir jei ką sakydavo, tai tik pakuždomis. Ir 
nežinau, ar būčiau galėjusi ją dėl to kaltinti. 

Nuo mūsų atvykimo prabėgus dviem savaitėms, Džeimis 
pasikvietė mane iš svetainės, kur sėdėjau su Fransis ir Elina, ir 
pasakė, kad mane nori matyti lordas Lovatas. 

Senasis Saimonas atsainiai mostelėjo į grafinus, sustatytus 
ant stalo pasienyje, tada klestelėjo į plačiasėdynį drožinėtą rie- 
šutmedžio krėslą nutriušusia mėlyno aksomo minkštąja dalimi. 
Krėslas taip tiksliai tiko jo trumpai drūtai figūrai, lyg būtų pagal 
ją ir padirbtas; pagalvojau, įdomu, ar jis tikrai pagal užsakymą 
pagamintas, ar, ilgai sėdėdamas, senis prisitaikė ir įgavo krėslo 
formas. 

Tyliai prisėdau kamputyje su taurele portveino ir ramiai 
sėdėjau ten, kol Saimonas dar kartą kamantinėjo Džeimį apie 
Karolio Stiuarto padėtį ir perspektyvas. 

Gal dvidešimtą kartą per dvi savaites Džeimis kantriai kar- 
tojo turimų pulkų skaičius, aiškino apie valdymo struktūrą - jei 
tokia apskritai buvo, - turimą ginkluotę ir jos būklę, dažniau- 
siai skurdžią, pasakojo, kokios perspektyvos, kad prie Karolio 
prisidėtų lordas Liuisas Gordonas ar Farkvarsonai, ką Glengaris 
sakė po Prestonpanso, ką Kameronas žino ar išmąstė apie an- 
glų dalinius, kodėl Karolis nusprendė žygiuoti į pietus, ir taip 
toliau, ir panašiai. Pajutau, kad jau knapsiu nosimi į taurę, ku- 
rią laikiau rankoje, ir pasipurčiau - pačiu laiku, nes jau būčiau 
apsiliejusi sijoną rubino spalvos gėrimu. 

— „ir lordas Džordžas Murėjus, ir Kilmarnokas mano, kad 
jo aukštybei išmintingiausia būtų žiemai pasitraukti į Aukštu- 
mas, - pabaigė Džeimis ir plačiai nusižiovavo. 

Nusisėdėjęs ant kėdės siaura nugarėle, kuri jam buvo duota, 
atsistojo ir pasirąžė, o jo šešėlis sumirgėjo ant blyškių užuolai- 
dų, dengiančių akmens sienas. 

— O ką tu pats manai? 

Senis Saimonas, atsidrėbęs krėsle, žybtelėjo akimis iš po 
sunkių pusiau nuleistų vokų. Židinyje smagiai liepsnojo ugnis; 
Fransis apdėjo durpėmis ir užgesino ugnį didžiojoje menėje, 
bet šis Lovato įsakymu buvo vėl pakurtas, ir ne durpėmis, o 
malkomis. Stipriai kvepėjo degančių pušų pliauskų derva, aš- 
trus jos kvapas maišėsi su aitresniu dūmų kvapu. 

Džeimis sukiojosi, nenorėdamas vėl sėstis, ir jo šešėlis šok- 
čiojo aukštai ant sienos. Mažame kabinete buvo ankšta ir tam- 
soka, langas nakčiai buvo užleistas užuolaida — visai kitokia 
aplinka negu saulėtas bažnyčios šventorius, kur tą patį klausimą 
anksčiau uždavė Kolumas. Ir padėtis jau buvo pasikeitusi: nebe 
tas liaudies numylėtinis, kuriam pagarbiai lenkiasi klanų vadai, 
Karolis dabar siuntė pas juos pasiuntinius, rūsčiai kviesdamas 
atlikti pareigos. Tačiau problema turėjo tą patį pavidalą - tamsi, 
amorfiška, dunksojo virš mūsų. 

- Sakiau jums, ką manau, jau gal tuziną kartų kartojau, — 
nukirto Džeimis. Pakrutino pečius, įgaužė juos, tartum surdu- 
tas jam būtų per ankštas. 

- Taigis, sakei. Bet, manau, šį kartą išgirskim tiesą. 

Senis patogiau įsitaisė paminkštintame krėsle, rankas sunė- 
ręs ant pilvo. 

- Taip manai? - Džeimis prunkštelėjo ir atsigręžė į senelį. Jis 
atsišliejo į stalą, už nugaros atsirėmęs rankomis. Kad ir skyrėsi 
figūra ir laikysena, tarp abiejų vyrų tvyrojo įtampa, nuo kurios 
ryškėjo sunkiai apčiuopiamas jų panašumas. Vienas aukštas, ki- 
tas kresnas, bet abu tvirti, užsispyrę ir pasiryžę iš šio susitikimo 
išeiti kaip laimėtojai. 

- Ar aš tau ne gentainis? Ne vadas? Juk privalai man būti 
lojalus, tiesa? 

Tai štai kas. Kolumas, taip pratęs prie fizinio silpnumo, ži- 
nojo paslaptį, kaip kito žmogaus silpnumą panaudoti savais 
tikslais. Saimonas Freizeris, stiprus ir gyvybingas net senatvėje, 
buvo pratęs pasiekti savo tiesesniais būdais. Iš rūgščios Džeimio 
šypsenos supratau, kad ir jis mintyse lygina Kolumo gebėjimą 
patraukti su senelio reikalavimu. 

- Privalau? Kažkodėl neprisimenu, kad būčiau prisiekęs tau 
ištikimybę. 

Kaip būdinga seniams, Saimonui iš antakių augo keli ilgi 
stirksantys plaukai. Šie dabar sumirgėjo židinio šviesoje, bet 
nesupratau, iš pasipiktinimo ar iš juoko. 

— Sakai, neprisiekei? O ar ne Freizerių kraujas tavo gyslo- 
mis teka? 

Džeimio lūpos karčiai persikreipė. 

— Juk sakoma, kad išmintingas vaikas pažįsta savo tėvą, ar 
ne? Mano motina buvo Makenzi, tą žinau. 

Saimono veidas patamsėjo nuo priplūdusio kraujo, jis su- 
raukė antakius. Tada prasižiojo ir užsikvatojo. Kvatojosi tol, 
kol prireikė išsitiesti krėsle, susilenkti dvilinkam, spjaudantis ir 
springstant. Tada, iš juoko bejėgiškai tvatindamas ranka į krėslo 
porankį, kitą ranką įsikišo į burną ir išsiėmė dirbtinius dantis. 

- Viefpatie fventaf. 

Jis tryško purslais, gaudė orą ir gergždė. Veidu sruvo ašaros 
ir seilės, rankos aklomis pagraibė staliuko prie krėslo ir numetė 
dantis į pyrago lėkštę. Gumbuotais pirštais sugniaužė lininę ser- 
vetėlę, prispaudė ją prie veido ir ėmė šluostytis ašaras, vis dar 
lyg smaugiamas kimiai kriuksėdamas iš juoko. 

— Viefpatie fventaf, bevneli, - pagaliau išstenėjo, smarkiai 
švepluodamas. - Duok fen vifkį. 

Džeimis kilstelėjo antakius, paėmė grafiną nuo staliuko už 
nugaros ir padavė seneliui, o šis atkimšo ir susikliukino nemažą 
porciją tiesiog gerklėn, nė nesivargindamas įsipilti į stiklinę. 

- Tai manaifi ne Freizevis efąf? - tarė senis, nuleidęs grafiną 
ir garsiai iškvėpęs. - Cha! - Jis vėl atsilošė ir ėmė gaudyti orą, o 
pilvas tuo metu tankiai kilnojosi. Bedė į Džeimį ilgu liesu pirš- 
tu. - Bevneli, tavo tikvaf tėvaf ftovėjo lygiai ten, kur tu dabav 
ftovi, ir lygiai tą patį man fakė - tądien, kai vifam laikui paliko 
Bofovto pilį. - Senis pamažu rimo; dar porą kartų sukosėjo ir 
vėl nusišluostė veidą. - Ar žinai, kad af bandžiau fakyt, kad 
Elenos Makenzi vaikas ne Bvajano, ir taip futrukdyt tavo tėvam 
fufituokt? 

— Taigis, Žinau. 

Džeimis vėl stovėjo atsirėmęs į stalą ir primerkęs akis ste- 
bėjo senelį. 

Lordas Lovatas prunkštelėjo. 

- Nenoriu pafakyt, kad tarp manęs ir manifkių vifuomet 
geva valia kavaliavo, bet favo fūnuf af pažįftu. Iv anūkuf taip 
pat, - pridūrė pabrėždamas. - Teraun mane nelabafif, jei pati- 
kėfiu, kad kuvif jų - gegutėf vaikaf. 

Džeimis nė nemirktelėjo, bet aš nebeišlaikiau ir nusukau akis 
nuo senio. Žvilgsnis nejučiomis nukrypo į jo numestus dantis: 
dėmėta beržo mediena drėgnai blizgėjo tarp pyrago trupinių. 
Laimė, lordas Lovatas nepastebėjo, kad krustelėjau. 

Jis vėl surimtėjo ir kalbėjo toliau: 

- Nagi, taigif. Duglaf Makenzif if Leocho apfifkelbė einąf uv 
Kavolį. Tai jį vadu vadini? Tai gal tą ir novi man pafakyt - kad 
jam prifiekei? 

— Ne. Aš niekam neprisiekiau. 

— Nė Kavoliui? 

Senis stvėrė progą kaip katinas pelę. Beveik įsivaizdavau, 
kaip, stebint Džeimį, trūkčioja jo uodega. Gilios įkypos akys 
žibėjo iš po susiraukšlėjusių vokų. 

Džeimis stovėjo akis įbedęs į šokčiojančią liepsną židiny, jo 
šešėlis ant sienos nejudėjo. 

- Jis manęs neprašė. 

Tai buvo tiesa. Karoliui nė nereikėjo reikalauti iš Džeimio 
priesaikos - toks reikalas savaime atkrito, kai princas pasirašė 
už Džeimį ant „Sąjungos pasižadėjimo“. O vis dėlto supratau, 
jog Džeimiui buvo svarbu, kad jis iš tikrųjų neprisiekė Karoliui. 
Jei jau turėtų išduoti jį - tai bent ne kaip pripažintą vadą. Kur 
kas mažiau rūpesčio jam kėlė faktas, kad visas pasaulis vaizduo- 
jasi tokią priesaiką esant duotą. 

Saimonas vėl kriuktelėjo. Be dirbtinių dantų jo nosis priar- 
tėjo prie smakro, ir apatinė veido dalis keistai sutrumpėjo. 

- Tuomet niekf netvukdo tau pvifiekti man, kaip favo klano 
vadui, - tyliai pasakė jis. 

Trūkčiojanti uodega mažiau krito į akis, bet vis tiek buvo 
justi. Beveik girdėjau mintis jo galvoje - jos mynė ratą minkš- 
tais padukais. Jei Džeimis duotų priesaiką jam, o ne Karoliui, 

Lovato galia išaugtų. Taip pat ir turtai, mat kaip klano vadas 
galėtų pareikšti teisę į dalį pajamų iš Lalibrocho. Perspektyva 
gauti kunigaikščio titulą truputį priartėjo, sužvilgo pro miglą. 

- Niekas, išskyrus mano paties valią, - maloniai sutiko 
Džeimis. - Bet tai šiokia tokia kliūtis, tiesa? 

Jo akys dar susiaurėjo, kampučiuose susimetė raukšlytės. 

- Mmfm. - Lovatas sėdėjo beveik užsimerkęs ir lėtai purtė 
galvą. - Taigif, bevneli, tu tikvaf favo tėvo fūnutf. Užfifpyvęf kaip 
ožyt, ir dav kvailaf. Tuvėjau fupvaft, kad Bvajanas su ta kekfe 
vien kvailių priperėf. 

Džeimis pasilenkė ir paėmė iš lėkštės beržinius dantis. 

— Verčiau įsidėk juos, tu senas paikšy, o tai nė žodžio nesu- 
prantu, ką kalbi. 

Senelio burna nusiviepė nelinksma šypsena, apatiniame 
žandikauly styrojo vienišas nulūžęs dantis. 

— Nefupvanti? O sandėvį supvaftum? - Jis žvilgtelėjo į mane 
ir pamatė dar vieną kontrargumentą. - Priefaika už žmonof gav- 
bę, kaip tau tai patiktų? 

Džeimis garsiai nusijuokė, vienoje rankoje tebelaikydamas 
dirbtinius dantis. 

- Šit kaip? Ką, bočeli, ketini išprievartaut ją man prieš 
akis? - Jis atsainiai atsirėmė į stalą. - Nagi, pirmyn, o kai jinai 
tave sutvarkys, prašysiu tetą Fransis sušluot skutus. 

Senelis nužvelgė jį ramiu žvilgsniu. 

- Ne af, bevniuk. - Kreivai vyptelėjęs, jis pasuko galvą 
fmagintif. 

Šaltas pyktis juodose akyse pažadino man norą dėl atsargos 
susisiausti krūtinę apsiaustu; deja, jo nedėvėjau. 

- Kiek Bofovte vyrų, Džeimi? Kiek būtų novinčių patieft 
tavo fafenach mevgiūkftę iv panaudot pagal pafkirtį, kuriai jinai 
tik ir tinkama? Juk nenufaugofi dieną naktį? 

Džeimis pamažu išsitiesė, o ant sienos didžiulis šešėlis mėg- 
džiojo jo judesius. Įsmeigė į senelį bereikšmį žvilgsnį. 

- O, bočeli, manyčiau, nėr ko man jaudintis, - tyliai pasakė 
jis. - Nes mano žmona - reta moteris. Žiniuonė, supranti. Bal- 
toji ledi, kaip dama Alizetė. 

Apie damą Alizetę nieko nebuvau girdėjusi, bet lordas Lova- 
tas aiškiai buvo girdėjęs; jis žaibiškai pasuko galvą ir įsispoksojo 
į mane, akys iš išgąsčio vos neiššoko lauk. Burna atvipo, bet 
nespėjus jam nė žodžio pratarti Džeimis ėmė kalbėti toliau; pro 
jo ramų toną buvo justi pagieža. 

- Jei koks vyras paims ją į nešventą glėbį, jam tam tikra vie- 
ta išpurs kaip pašalęs obuolys, - mėgaudamasis pasakė jis, - o 
siela amžinai degs pragare. - Džeimis parodė seneliui iššieptus 
dantis ir užsimojo. - Štai taip. 

Beržiniai dantys kaukštelėjo tiesiai į ugnį ir iškart užsi- 
liepsnojo. 

Aiškiaregės prakeiksmas 


PER PASTARUOSIUS du šimtmečius daugumas Žemumų 
škotų perėjo į Presbiterijonų bažnyčią. Taip pat ir kai kurie 
Aukštumų klanai, bet kiti, pavyzdžiui, Freizeriai ir Makenziai, 
išsaugojo katalikų tikėjimą. Ypač Freizeriai, tvirtais giminystės 
ryšiais susiję su katalikiškąja Prancūzija. 

Boforto pilyje grafo ir jo šeimos maldos reikmėms buvo 
įrengta koplytėlė, bet Lovatai ir toliau buvo laidojami Bjulio 
vienuolyne, kad ir sugriuvusiame, ir bestogės presbiterijos 
grindis glaudžiai buvo nukloję plokšti amžino atilsio atgulu- 
siųjų antkapiai. 

Apleistame vienuolyne tvyrojo ramybė, ir aš kartais ten 
nueidavau, nekreipdama dėmesio į šaltus, žvarbius orus. Galva 
neišnešė, ar senis Saimonas tąsyk rimtai man grasino, ar tam 
grasinimui užčiaupti užteko to, kad Džeimis palygino mane 
su dama Alizete, kuri pasirodė besanti legendinė „baltoji po- 
nia“, arba žiniuonė, škotiškas La Dame Blanche atitikmuo. Bet 
man atrodė, kad tarp mirusių Freizerių kapų niekas manęs 
neužkabins. 

Vieną popietę, praėjus keletui dienų po scenos kabinete, 
įėjau pro skylę, žiojinčią vienuolyno sienoje, ir pamačiau, kad 
bent šį kartą nebūsiu čia viena. Ta pati aukšta moteris, kurią 
buvau mačiusi prie Lovato kabineto durų, stovėjo atsirėmusi į 
rausvo akmens antkapį, nuo šalčio rankomis apsiglėbusi šonus, 
ilgakojė, kaip gandras atkišusi sulenktą kelį. 

Ketinau sukti į šalį, bet ji mane pamatė ir pamojo. 

— Jūs tikriausiai būsit ledi Broch Tuarach? - pasiteiravo ji, 
nors jos švelni kalniečių intonacija beveik nepriminė klausimo. 

— Taip. O jūs... Meizri? 

Jos veide sušvito šypsenėlė. Moteris buvo nepaprastai įdo- 
mių bruožų, nežymiai asimetriškų kaip Modiljanio paveiksle, ir 
turėjo ilgus juodus plaukus, kurie palaidi krito jai ant pečių, kur 
ne kur pamarginti žilų gijų, nors ji aiškiai tebebuvo dar labai 
jauna. Hm, aiškiaregė? Pamaniau, ir atrodo atitinkamai. 

- Taip, turiu regėjimo dovaną, - atsakė ji ir plačiau nusišyp- 
sojo savo skiausčia burna. 

- Taip pat ir mintis skaitote? - pasidomėjau aš. 

Ji nusijuokė, juoko garsą nusinešė vėjas, aimanuojantis tarp 
apgriuvusių sienų. 

— Ne, ponia. Bet iš veidų skaitau, o... 

- O mano - atversta knyga. Žinau, - susitaikiusi atsakiau. 

Tada mudvi kurį laiką stovėjom greta, žiūrėjom, kaip šlap- 
driba virsta ant smiltainio ir tankios parudavusios žolės, užžė- 
lusios šventorių. 

- Iš tikrųjų tai sako, kad jūs esat baltoji ponia, - staiga tarė 
Meizri. 

Jutau įdėmų jos žvilgsnį, tačiau jame visai nebuvo to nervin- 
go baugumo, paprastai lydinčio tokias pastabas. 

- Taigi, sako, - sutikau. 

- A. - Ji daugiau nieko nebekalbėjo, tik žiūrėjo sau po kojo- 
mis, ilgomis ir elegantiškomis, apautomis vilnonėmis kojinėmis 
ir odiniais sandalais. Mano kojų pirštai, kur kas šilčiau apauti, 
jau baigė sustingti, ir aš pagalvojau, kad josios jau turėjo sušalti 
į ledą, jeigu jinai čia kuris laikas. 

- Ką jūs čia veikiat? - pasmalsavau. 

Geru oru vienuolynas būdavo graži, rami vieta, bet per 
žvarbią šlapdribą - anaiptol ne tokia maloni. 

- Ateinu čia pamąstyt, - atsakė ji. Šyptelėjo man, bet ją aiš- 
kiai kažkas slėgė. Kad ir ką jinai mąstė, buvo akivaizdu, kad tos 
mintys nelinksmos. 

— Apie ką pamąstyt? - paklausiau ir užsiropščiau atsisėsti 
ant antkapio šalia jos. Ant sarkofago gulėjo orų nudrengta kar- 


SVETIMŠALĖ +» MEILĖS LABIRINTE 279 


žygio figūra su priglaustu prie krūtinės škotų kalniečių kalaviju, 
kurio rankena kryžium gulėjo ant jo širdies. 

- Aš noriu žinot kodėl! - pratrūko moteris. Ūmai jos liesas 
veidas užsiplieskė pasipiktinimu. 

— Kas kodėl? 

— Kodėl! Kodėl aš matau, kas įvyks, nors ničnieko pasauly- 
je negalėčiau padaryt, kad tai pakeisčiau arba užkirsčiau kelią? 
Kokia nauda iš tokios dovanos? Jei jau taip, tai jokia dovana - 
prakeikimas tai, garbės žodis, nors aš niekuo nenusikaltau, kad 
būčiau šitaip prakeikta! 

Ji atsisuko ir sielvartingai pasižiūrėjo į Tomą Freizerį, giedrą 
ir ramų po savo šalmu, tarp sunertų rankų suspaudusį kardo 
rankeną. 

- Taip, o gal tai tavo prakeiksmas, tu senas kvaily! Tavo ir 
visos tavo prakeiktos šeimos! Pagalvojot kada apie tai? - staiga 
paklausė ji, atsigręžusi į mane. Antakiai buvo išlenkti aukštu 
lanku virš rudų akių, žaižaruojančių sumanumu ir įniršiu. - Ar 
kada pagalvojot, kad galbūt visai ne jūsų pačios likimas daro 
jus tuo, kas esat? Kad galbūt turit aiškiaregystės dovaną ar kitų 
galių tik dėl to, kad jos reikalingos kažkam kitam ir su jumis tai 
neturi nieko bendra - išskyrus tai, kad jos teko jums ir kentėti 
dėl to taip pat tenka jums. Nepagalvojot? 

— Nežinau, - lėtai ištariau aš. - O gal taip, kai paklausėt, 
supratau, kad galvojau. Kodėl aš? Žinoma, turbūt nuolatos sa- 
vęs šito klausi. Manot, jūs aiškiaregė dėl to, kad Freizeriai yra 
užkeikti - žinoti apie savo mirtį iš anksto? Baisi mintis. 

— Kad baisi, tai baisi, - karčiai pripažino ji ir atsilošusi į 
rausvo akmens sarkofagą užsižiūrėjo į šlapdribą, gūsiais virs- 
tančią ant sugriuvusios sienos. - Kaip manot? - staiga paklau- 
sė. - Sakyt man jam? 

Aš krūptelėjau iš netikėtumo. 

— Kam? Lordui Lovatui? 

— Taip, jo šviesybei. Jis prisispyręs klausia, ką matau, ir muša 
mane, kai sakau, kad nieko nematyti. Suprantat, jis žino - su- 

pranta iš veido, kad kažką regiu. Bet tai mano vienintelė ga- 
lia - galia nesakyt. - Iš po apsiausto išsliuogė laibi balti pirštai 
ir ėmė nervingai žaisti su permirkusiu audeklu. - Juk visuomet 
yra šansas, tiesa? - Ji buvo nuleidusi galvą, ir gobtuvo kraštas 
dengė Meizri veidą, tad man jo nebuvo matyti. - Visuomet yra 
šansas, kad jei pasakysiu, kas nors pasikeis. Suprantat, kartkar- 
tėmis tai kai ką lemia. Pasakiau Laklanui Gibonsui, kai regėjau 
jo žentą, apraizgytą jūros dumblių, su marškiniuos kirbančiais 
unguriais. Laklanas paklaūsė; nuėjo tiesiai pas žento valtį ir 
pramušė joj skylę. - Prisiminusi tai, ji nusijuokė. - Tai buvo 
rėksmo! Bet kai kitą savaitę kilo audra, trys vyrai paskendo, o 
Laklano žentas sau sveikas namučiuos, valtį vis betaisąs. O kai 
kitąkart jį paregėjau, marškiniai jo kybojo sausi ant pečių ir 
plaukuos nebebuvo maurų. 

— Vadinasi, gali taip įvykti, - tyliai pasakiau, - kartais gali. 

- Kartais, - pakartojo Meizri ir linktelėjo, vis dar nudūru- 
si žvilgsnį į žemę. Prie jos kojų gulėjo ledi Sara Freizer, ledi 
antkapį vainikavo kaukolė, užtupdyta ant sukryžiuotų kaulų. 
Hodie mihi cras tibi, - skelbė užrašas. - Sic transit gloria mundi. 
Šiandien - mano eilė, rytoj - tavo. Taip praeina pasaulio šlo- 
vė. - O kartais ne. Kai matau žmogų, susisupusį į įkapes, ateina 
liga - ir nieko nebepadarysi. 

— Tikriausiai, - sutikau aš. 

Pažvelgiau į savo rankas, išskėstais pirštais padėtas ant ant- 
kapio akmens. Be vaistų, be instrumentų, be žinių - taip, tuo- 
met liga yra lemtis, ir nieko nebepadarysi. Bet jei netoliese būtų 
gydytojas ir turėtų su kuo pagydyti... ar gali būti, kad Meizri 
paregėjo besiartinančios ligos šešėlį kaip tikrą - jei paprastai ir 
nematomą - simptomą, panašiai kaip pastebimas karštis ar bė- 
rimas? Vadinasi, tik medicinos priemonių stoka tokius simpto- 
mus verčia suprasti kaip mirties nuosprendį? Iš kur man žinoti. 

— Mes niekad nesužinosim, - pasakiau, atsisukusi į ją. - Mes 
negalim to žinoti. Žinom dalykų, kurių nežino kiti, ir nemo- 
kam paaiškint, kodėl ir kaip. Bet mes tai turim - ir jūs teisi, tai 

prakeiksmas. Bet jeigu ką nors žinai ir gali užkirst kelią žalai... 
manot, galim ir pakenkti? 

Ji papurtė galvą. 

— Nežinau. Jeigu žinotum, kad greitai mirsi, ar darytum ką 
nors? Ar darytum tik gerus dalykus, o gal pasinaudotum pasku- 
tine proga pakenkti savo priešams - padaryti žalos, kurios šiaip 
būtų galima išvengti? 

- Garbės žodis, nežinau. 

Kurį laiką mudvi stovėjom tylėdamos ir stebėjom, kaip šlap- 
driba virsta sniegu, snaigės kyla ir sūkuriais virsta pro aptrupė- 
jusį vienuolyno langų ažūrą. 

— Kartais būna, lyg žinau, kad kažkas yra, - staiga prašneko 
Meizri, - bet galiu išmesti iš galvos, atsitverti ir nežiūrėti. Taip 
ir buvo su jo šviesybe; supratau, kad kažkas yra, bet įsigudrinau 
nepamatyti. Tada jis privertė mane pažiūrėti ir sukalbėti spėji- 
mo burtą, kad regėjimas išryškėtų. Aš taip ir padariau. 

Meizri gobtuvas nusmuko, nes ji staigiai pakėlė galvą ir pa- 
sižiūrėjo į aukštą vienuolyno sieną, dunksančią priešais mus, 
ochros, baltos ir raudonos spalvos, su ištrupėjusiu skiediniu 
tarp akmenų. Žilomis gijomis išmarginti plaukai vėjo kedenami 
nuslydo už nugaros. 

- Jis stovėjo prie židinio, bet buvo šviesi diena ir aiškiai ma- 
tyti. Už jo stovėjo vyras, ramus kaip medis, o jo veidas buvo 
nuspalvintas juodai. O ant šviesybės veido krito kirvio šešėlis. 

Ji kalbėjo dalykiškai, bet vis tiek man nugara perbėgo šiur- 
pulys. Pagaliau ji atsiduso ir atsigręžė į mane. 

- Ką gi, tuomet aš jam pasakysiu, ir tegu daro, ką nori. Nei 
pasmerkt, nei išgelbėt jo aš negaliu. Jam pačiam rinktis — ir 
tepadeda jam Viešpats Jėzus. 

Ji buvo beeinanti, todėl ir aš nučiuožiau nuo antkapio ir nu- 
tūpiau ant ledi Saros akmens plokštės. 

— Meizri, - pašaukiau. 

Ji atsisuko pažiūrėti, akys sublizgo, juodos it šešėliai tarp 
kapų. 

— Ką? 

— Meizri, ką jūs matot? - paklausiau ir sustojau laukdama, 
žiūrėdama tiesiai į ją, rankas nuleidusi palei šonus. 

Ji žiūrėjo į mane įsmeigusi akis, virš manęs ir žemiau ma- 
nęs, už nugaros ir šalimais. Pagaliau šyptelėjo ir vos pastebimai 
linktelėjo. 

— Nieko nematau, tik jus, ponia, - tyliai tarė ji. - Esat 
tik jūs. 

Ji nusisuko ir nuskubėjo taku tarp medžių, palikusi mane 
tarp sūkuriuojančių snaigių. 

Pasmerkti arba išgelbėti. To aš negaliu. Nes neturiu kitų ga- 
lių, tik galią žinoti, negebu palenkt kitų savo valiai, neišmanau, 
kaip sulaikyti juos, kad nedarytų to, ko nori patys. Esu tik aš. 

Išsipurčiau sniegą iš apsiausto klosčių ir pasukau taku įkan- 
din Meizri, su kartėliu jausdama tą patį, ką suprato ji - kad esu 
tik aš. O manęs neužtenka. 


=— 


Kitas kelias savaites senis Saimonas laikėsi daugmaž kaip 
paprastai, bet numaniau, kad Meizri įvykdė savo ketinimą ir 
papasakojo jam, ką regėjusi. Nors jau lyg ir buvo besiunčiąs 
savo vasalus ir nuomininkus į žygį, jis staiga atsimetė, išsigynė, 
girdi, nesą ko skubėti. Šis delsimas siutino jaunąjį Saimoną, ku- 
ris nekantravo joti į karą ir pasinerti į šlovės spindulius. 

— Čiagi ne skubos reikalas, — gal dešimtą kartą pakartojo 
senis Saimonas. Paėmė avižinį paplotį, pauostė ir padėjo atgal. 
— Gal vis dėlto geriausia bus sulaukt pavasario sėjos. 

- Iki pavasario jie gal jau iki Londono nužygiuos! - Jaunasis 
Saimonas per stalą subaltakiavo į tėvą ir paėmė sviestą. - Jeigu 
pats neisi, tai leisk man vesti vyrus pas jo aukštybę! 

Lordas Lovatas suniurzgė po nosim. 

— Ar velnias tau padus spirgina, kad toks nekantrus, - at- 
kirto senis. - Kad taip ir bent perpus jo gudrumo turėtum. Ar 
neišmoksi pagaliau palaukt? 

- Laikas laukti jau seniai praėjęs! - pratrūko Saimonas. - 
Kameronai, Makdonaldai, Makdžilivrėjai - visi ten nuo pra- 
džių. Negi atsliūkinsim susigūžę pačioj pabaigoj kaip elgetos ir 
užleisim vietą Klanranaldui ir Glengariui? Jau tada tikrai gali 
pamiršt kunigaikštystę! 

Lovatas turėjo plačią, išraiškingą kaip Džeimio burną; net 
senatvėje ji buvo nepraradusi humoro ir juslingumo. Šiuokart 
nebuvo matyti nei viena, nei kita. Jis kietai sučiaupė lūpas ir be 
jokio entuziazmo nužvelgė įpėdinį. 

- Skubos darbas - kreivas vaikas, - atsakė jis. — Ir čia dar 
labiau tinka renkantis paveldėtoją nei mergą. Moteriške galima 
nusikratyt. 

Jaunėlis Saimonas piktai purkštelėjo ir pasižiūrėjo į Džei- 
mį, ieškodamas palaikymo. Per pastaruosius du mėnesius įtarų 
priešiškumą norom nenorom išprašė pagarba nesantuokinio 
giminaičio akivaizdžiai patirčiai karybos reikaluose. 

— Džeimis sako... - pradėjo jis. 

- Puikiai žinau aš, ką jisai sako, - nutraukė jį senis Sai- 
monas. - Kartojo, kai tik progą radęs. Ateis laikas, ir aš pats 
apsispręsiu. Bet įsikalk galvon, vaike: prieš karą paskelbdamas, 
kiek palauksi, nieko neprarasi. 

- Palauksi, kol pamatysi, kieno bus viršus, - sumurmėjo 
Džeimis, kruopščiai šluostydamas lėkštę duonos kriaukšliu. 

Senis staiga pakėlė galvą, bet aiškiai nutarė šį pareiškimą 
nuleisti negirdomis. 

- Juk davei žodį Stiuartams, - neatlyžo jaunasis Saimonas, 
nekreipdamas dėmesio į tėvo nepasitenkinimą. - Juk neketini 
jo sulaužyt? Ką Žmonės apie tavo garbę sakys? 

- Tą patį, ką šnekėjo penkioliktaisiais, - ramiai atsakė tė- 
vas. - Daugumas tų, kurie anuomet liežuvį laidė, dabar po žeme, 
subankrutavę ar elgetom į Prancūziją išėję. O aš vis dar čia. 

— Bet... - Jaunasis Saimonas buvo visas raudonas, kaip ir 
paprastai po pokalbių su tėtušiu. 

- Užteks, - nurėžė senasis grafas. Papurtė galvą, piktai spit- 
rėdamas į sūnų, nepritariamai sučiaupęs lūpas. - Kristau. Kar- 
tais galėčiau pasigailėt, kad Brajanas mirė. Gal ir jis buvo kvai- 
lys, bet bent jau suprasdavo, kada užsikimšt. 

Abu - jaunėlis Saimonas ir Džeimis - užsiplieskė, bet, atsar- 
giai susižvalgę, nudūrė akis į lėkštę. 

— Otuį ką čia spoksai? - užriaumojo lordas Lovatas, susiti- 
kęs akimis su manim, vos nusigręžė nuo sūnaus. 

- Į jus, - leptelėjau aš. - Ne kažin kaip atrodot. 

Iš tikrųjų jis atrodė prastai net kaip septyniasdešimt per- 
kopęs. Ne daugiau negu vidutinio ūgio, pakumpęs ir išplatėjęs 
nuo amžiaus, paprastai jis vis tiek atrodydavo tvirtas vyras ir 
sudarydavo įspūdį, kad jo krūtinės ląsta ir apvalainas pilvukas 
po baltiniais tvirti ir sveiki. O pastaruoju metu ėmė atrodyt su- 
glebęs, lyg būtų truputį susitraukęs ir oda būtų likusi per lais- 
va. Raukšlėti maišeliai paakiuose buvo patamsėję, o oda atrodė 
liguistai blyški. 

- Mfm, - numykė jis. - O kaipgi? Miegodamas nepailsiu, 
nei būdraudamas vietos sau nerandu. Nenuostabu, kad neatro- 
dau kaip jaunikis. 

- Ak, betgi atrodai, tėti, - tulžingai drėbė jaunasis Saimonas, 
pajutęs, kad yra proga bent mažumą atsigriebti. - Kaip jaunikis 
besibaigiant medaus mėnesiui; kai visi syvai iš jo išsunkti. 

- Saimonai! - sušuko ledi Fransis. 

Aplink stalą vis dėlto nuvilnijo negarsus juokas, ir net lordo 
Lovato lūpų kamputis trūktelėjo. 

- Taip? - pasakė jis. - Jau geriau nuo tos priežasties sopė- 
tų, štai ką tau pasakysiu, berneli. - Senis nepatogiai pasimuistė 
krėsle ir nustūmė į šalį siūlomą lėkštę virtų ropių. Pasiėmė tau- 
rę, pakėlė prie nosies pauostyti, tada niūriai vėl pastatė. - Spok- 
soti nemandagu, - šaltai padarė pastabą man. - O galbūt anglai 
kitaip supranta mandagumą? 

Aš truputį paraudau, bet akių nenuleidau. 

- Aš tik pagalvojau - jūs neturit apetito ir gerti negeriat. 
Kokių dar simptomų pastebit? 

— Nori pasirodyt ko nors verta, a? - Lovatas atsilošė krėsle 
ir sunėrė rankas ant plataus pilvo kaip garbaus amžiaus varlė. - 
Gydytoja, sako anūkas. Baltoji ponia, taip? - Jis perliejo Džeimį 
basilisko žvilgsniu, o šis tik valgė toliau, nekreipdamas dėmesio 
į senelį. Lovatas suniurnėjo ir ironiškai kryptelėjo galvą į mano 
pusę. - Na, ponia, negeriu aš dėl to, kad negaliu pasiusioti, o 
nelabai trokštu susprogti kaip kiaulės pūslė. Ir nepailsiu aš dėl 
to, kad tuziną kartų pernakt keliuos pas naktipuodį, tik velniš- 
kai menka iš to nauda. Tai ką apie tai pasakysit, dama Alizete? 

- Tėve, - sumurmėjo ledi Fransis, - aš tikrai manau, kad 
nederėtų tau... 

- Galėtų būti pūslės infekcija, bet man labiau panašu į pro- 
statitą, - atsakiau. Pakėliau taurę ir gurkštelėjau, neskubėjau 
nuryti, prieš tai pasiskonėjau. Kukliai nusišypsojau jo šviesybei 
pro taurės viršų ir pastačiau ją ant stalo. 

- Šit kaip? - Jo antakiai pašoko aukštyn. - O kas tai yra, 
meldžiamoji? 

Aš atsismaukiau rankoves ir pakėliau rankas, pirštus ištie- 
siau kaip burtininkas, besiruošiantis atlikti kokį rankų miklu- 
mo triuką. Iškėliau kairį smilių. 

- Vyriškos lyties asmenų priešinė liauka, - vaizdžiai paaiš- 
kinau, - gaubia šlaplės vamzdelį - o tai yra išėjimas iš pūslės į 
lauką. - Iliustruodama apgniaužiau du dešinės rankos pirštus 
apie kairės smilių. - Kai kyla prostatos uždegimas arba ji padi- 
dėja - o tai vadinama prostatitu, - ji užspaudžia šlaplę, - glau- 
džiau sugniaužiau pirštus, — ir atkerta kelią šlapimui nutekėti. 
Vyresnio amžiaus vyrams labai dažnai pasitaiko. Suprantat? 

Ledi Fransis, negebėjusi bent kiek paveikti tėvo vakarienei 
pritinkamų temų klausimu, karštai kažką kuždėjo jaunesniajai 
seseriai, ir abi stebėjo mane įtariau negu paprastai. 

Lordas Lovatas mano trumpą demonstraciją stebėjo kaip 
užburtas. 

- Taigi, suprantu, - atsakė jis. Įkypos katės akys susiaurėjo ir 
mąsliai sužiuro į mano pirštus. - Na ir ką tuomet reikia daryti, 
jeigu jau tu šiuo klausimu tokia mokyta? 

Suraukusi kaktą, mąsčiau ir rausiausi atmintyje. Iš tikrųjų 
niekad nebuvo tekę matyti - juolab gydyti - prostatito, nes šis 
negalavimas retai kada vargindavo jaunus kareivius. Vis dėlto 
medicinos knygose buvau apie tai skaičiusi; prisiminiau gydy- 
mo būdą, nes tarp studenčių seselių jis kėlė neregėtą linksmybę 
ir jos sužavėtos tyrinėjo gana detalias teksto iliustracijas. 

— Na, atmetus chirurginį gydymą, - pradėjau aiškinti, - lieka 
tik du dalykai, kuriuos būtų galima padaryti. Galite įkišti meta- 
linį strypelį pro penį į pūslę ir atverti šlaplę, - dūriau pirštu pro 
smaugiantį pirštų žiedą, - arba galite masažuoti pačią priešinę 
liauką, kad sumažėtų patinimas. Pro tiesiąją žarną, - paslaugiai 
paaiškinau. 

Gretimai išgirdau tokius garsus, lyg kas būtų paspringęs, ir 
pasižiūrėjau į Džeimį. Jo akys tebebuvo prikaustytos prie lėkš- 
tės, bet iš už apykaklės pamažu skverbėsi sodrus raudonis ir 
ausų galiukai jau liepsnojo. Jis vos vos suvirpėjo. Aš apsidairiau 
ir pamačiau užstalėj darnią vorą į mane pasuktų nustebusių 
akių. Ledi Fransis, Elina ir kitos moterys stebeilijo į mane įvai- 
rios išraiškos veidais - nuo smalsumo iki pasidygėjimo, o visi 
vyrai žiūrėjo su siaubu ir pasibaisėjimu. 

Išimtis iš šios visuotinės reakcijos buvo patsai lordas Lova- 
tas - pusiau primerktomis akimis jis susimąstęs kasėsi smakrą. 

— Mmfmm, - numykė jis. - Tai bent pasirinkimas, še tau 
kad nori. Pagalys įnagin arba pirštas į užpakalį, a? 

- Veikiau du ar trys, - patikslinau aš. - Ir ne kartą. - Apdo- 
vanojau jį malonia šypsenėle. 

— Aa. - Panaši šypsenėlė papuošė ir lordo Lovato veidą, ir 
jis pamažu pakėlė į mane gilias mėlynas akis, kuriose žaidė pa- 
šaipos ir iššūkio žiburiukai. - Atrodo... smagumėlis, - romiai 
padarė išvadą jis. Įkypos akys vertindamos nuslydo mano ran- 

komis. - Gražios tavo rankutės, mieloji, - pasakė senis. - Dai- 
liai užlaikomos, o piršteliai tokie laibučiai, ką? 

Džeimis su trenksmu padėjo abi savąsias rankas ant stalo ir 
atsistojo. Palinko per stalą ir prikišo veidą per pėdą nuo senelio. 

- Jeigu tau reik tokios paslaugos, bočeli, aš pats pasirūpin- 
siu, - pareiškė jis. Išskėtė pirštus - plačius ir masyvius - ant 
staltiesės, kiekvienas ilgas pirštas buvo maždaug pistoleto vamz- 
džio storio. - Man jokio malonumo kišt pirštus į tavo plaukuotą 
seną raukynę, - informavo jis senelį, - bet laikau palikuonio 
pareiga išgelbėti, kad nesprogtum myžalų fontanu. Ar ne? 

Fransis vos girdimai žvygtelėjo. 

Lordas Lovatas gerokai nemaloniai nužvelgė anūką, tada 
atsikėlė iš krėslo. 

— Nesivargink, - trumpai drūtai atsiliepė jis. - Man kuri 
tarnaitė tai padarys. 

Jis pamojo draugijai, duodamas ženklą vakarieniauti toliau, 
ir išėjo iš menės, o pakeliui stabtelėjęs mąsliai nužiūrėjo jau- 
ną tarnaitę, kuri įėjo nešina padėklu pjaustyto fazano. Išplėtusi 
akis, mergina šonu prasilenkė su grafu. 

Jo šviesybei išėjus, prie stalo stojo mirtina tyla. Jaunėlis Sai- 
monas žiūrėdamas į mane prasižiojo. Tada dirstelėjo į Džeimį 
ir vėl užsičiaupė. Atsikrenkštė. 

— Būčiau dėkingas, jei malonėtumėt paduot druską, - pa- 
sakė jis. 


= 


— „„„ir dėl tos priežasties, kadangi apgailėtina negalia ne- 
leidžia man asmeniškai būti su jūsų aukštybe, savo sūnaus ir 
paveldėtojo rankose siunčiu Jums ištikimybės ženklą, - ne, ver- 
čiau rašyk „pagarbos“, - ženklą pagarbos, kurią aš ilgus metus 
puoselėjau Jo Didenybei ir Jūsų Aukštybei.“ - Lordas Lovatas 
padarė pauzę ir suraukęs kaktą užsižiūrėjo į lubas. - Ką pasių- 
sim, Gideonai? - paklausė jis savo sekretoriaus. - Kad brangiai 

atrodytų, bet ne per daug, idant galėčiau sakyt, jog tai buvo tik 
menkniekis, nesvarbi dovanėlė. 

Gideonas atsiduso ir nusišluostė veidą nosine. Storam vidu- 
tinio amžiaus Žmogeliui retėjančiais plaukais ir apskritais raudo- 
nais žandukais miegamajame aiškiai buvo per karšta ir slogu. 

- Žiedą, kurį jūsų šviesybė gavo iš Maro grafo? - pasiūlė jis 
lyg neturėdamas vilties pataikyti. Nuo dvigubo pagurklio ant 
jo rašomo laiško kaptelėjo prakaito lašas, ir sekretorius vogčia 
nusausino jį rankove. 

— Nepakankamai brangus, - nusprendė jo šviesybė lordas, - 
ir per daug politinių sąsajų sukels. - Susimąstęs jis barbeno dė- 
melių išmargintais pirštais į antklodę. 

Senasis Saimonas sąžiningai serga, pamaniau sau. Vilkėjo 
geriausius naktinius marškinius, apramstytas pagalvėmis sėdė- 
jo lovoje, o šalia ant staliuko rikiavosi visa armija vaistų; čia 
pat „buvo ir jo asmeninis gydytojas daktaras Menzis, mažutis 
žvairas žmogeliukas, kuris nuolat varstė mane įtarumo kupinais 
žvilgsniais. Spėjau, kad senis tiesiog nepasitiki jaunojo Saimono 
vaizduote, ir surežisavo šį išmoningą paveikslą, kad paveldėto- 
jas, kai prisistatys Karoliui Stiuartui, galėtų nuoširdžiai papo- 
rinti apie apgailėtiną lordo Lovato būklę. 

— Cha, - patenkintas sušuko jo šviesybė. - Pasiųsim aukso 
ir sidabro rinkinį iškyloms. Pakankamai prabangi dovana, bet 
per daug lengvabūdiška, kad būtų suprantama kaip politinio 
palaikymo išraiška. Be to, — praktiškai pridūrė jis, - šaukštas 
įtrūkęs. Na, gerai jau, - kreipėsi jis į sekretorių, - tęskim taip: 
„Kaip jo aukštybei yra žinoma...“ 

Mudu su Džeimiu susižvalgėme, ir jis prisidengė šypseną. 

— Man regis, Sasenach, davei jam tai, ko reikia, - pasakė 
man Džeimis, kai mudu rengėmės nakčiai po anos lemtingos 
vakarienės prieš savaitę. 

— O būtent? - pasidomėjau. - Pretekstą prievartauti tarnaites? 

- Vargu ar jam apskritai tokiuose reikaluose rūpi preteks- 
tai, — sausai tarė Džeimis. — Ne, davei jam būdą tarnaut dviem 

ponams - kaip paprastai. Jeigu serga liga įspūdingu pavadinimu 
ir nesikelia iš lovos, tai nieks jo neapkaltins, kad pats nepasiro- 
dė su žadėtais vyrais. Tuolab jei pasiuntė į mūšį įpėdinį, Stiuar- 
tai laikys, kad Lovatas pažadą tesėjo, o jeigu visa kas pakryps į 
bloga, Senis Lapinas pareikš anglams, girdi, nė neketinęs jokia 
mada Stiuartų remti, bet jaunėlis Saimonas išėjo sava valia. 

- Kaip „prostatitas“ rašomas, pupyt, pasakyk Gideonui, - 
šūktelėdamas pažadino mane iš susimąstymo lordas Lovatas. - 
Ir žiūrėk, atidžiai užrašyk, subingalvi tu, - perspėjo jis sekreto- 
rių, - nenoriu, kad jo aukštybė klaidingai perskaitytų. 

- P-r-o0-s-t-a-t-i-t-a-s, - padiktavau Gideonui paraidžiui. - 
Beje, o kaip šįryt jaučiatės? — pasiteiravau priėjusi ir atsistojusi 
prie jo šviesybės lovos. 

— Smarkiai pagerėjo, dėkui, - atsiliepė senis ir išsišiepė 
man, demonstruodamas dirbtinius dantis. - Nori pažiūrėt, 
kaip siusiosiu? 

— Dėkui, gal ne dabar, - mandagiai atsisakiau. 


=— 

Giedrą, geliančiai šaltą dieną gruodžio vidury mes išvyko- 
me iš Bjulio, ketindami grįžti pas Karolį Stiuartą ir Aukštumų 
kariuomenę. Kad ir kiek buvo perspėjamas to nedaryti, Karo- 
lis stūmėsi vis tolyn į Angliją, nekreipdamas dėmesio į orus ir 
sveiko proto balsą, lygiai kaip ir į savo generolus. Tačiau galų 
gale, Derbyje, generolai pasiekė savo, mat Aukštumų vadai at- 
sisakinėjo žygiuoti toliau, ir Aukštumų kariuomenė patraukė 
atgal į šiaurę. Džeimio gautas skubus laiškas nuo Karolio ragino 
mus nedelsiant traukti į pietus sutikti jo aukštybės, grįžtančio 
į Edinburgą. Jaunasis Saimonas, su savo skaisčiai raudona lan- 
guota skraiste atrodantis klano vadas iki panagių, jojo kolonos 
priešakyje. Turintieji kuo joti sekė jam iš paskos, bet daugumas 
vyrų traukė pėsčiomis įkandin. 

Būdami raiti, mes jojome drauge su Saimonu kolonos prie- 
kyje, iki pasieksim Komarą. Ten turėjome išsiskirti: Saimonas 

su Freizerių pulku traukti į Edinburgą, o Džeimis neva turėjo 
lydėti mane į Lalibrochą, tada ir pats grįžti į Edinburgą. Ži- 
noma, jis nė neketino ten grįžti, bet tai jau buvo ne Saimono 
reikalas. 

Rytui įpusėjus, išnirau iš miškingo guoto pakelėje ir radau 
Džeimį nekantriai laukiantį. Išvykstantiems vyrams pasisti- 
printi prieš kelionę buvo patiekta karšto elio. O kadangi aš pati 
įvertinau, kad karštas elis - puikūs pusryčiai, patyriau ir kad jis 
daro įstabų poveikį inkstams. 

Džeimis niekinamai prunkštelėjo. 

- Jau tos moterys - kaip galima šitiek ilgai užtrukt dėl tokio 
paprasto dalyko kaip pasiusiot? Tau tai lygiai toks didis reikalas 
kaip ir mano bočeliui. 

- Ką gi, kitąkart galėsi eit kartu ir pasižiūrėt, - kandžiai 
pasiūliau. - Gal duosi kokių naudingų patarimų. 

Jisai tik vėl šnirpštelėjo ir pasuko atgal prižiūrėti pro šalį 
traukiančios vyrų kolonos, bet vis tiek tylomis šypsojosi. Gie- 
dra, skaisti diena visiems pakėlė nuotaiką, bet Džeimis šį rytą 
buvo ypač gerai nusiteikęs. Ir nieko nuostabaus: mes juk kelia- 
vom namo. Supratau, kad jis neapgaudinėja savęs, jog viskas 
bus gerai; už šį karą teks susimokėti. Bet jeigu mums pirma ne- 
pavyko sutrukdyti Karoliui, vis tiek galimas daiktas, kad pavyks 
išgelbėt tą mažytį Škotijos kampelį, kuris buvo artimoje mūsų 
kaimynystėje - Lalibrochą. Bent tiek dar galėjo būti mums pa- 
gal jėgas. 

Pažvelgiau į padriką klano vyrų koloną. 

— Įspūdingai atrodo du šimtai. 

- Šimtas septyniasdešimt, — išsiblaškęs pataisė Džeimis ir 
susirado žirgo vadeles. 

- Tikrai žinai? - susidomėjau. - Lordas Lovatas sakėsi siun- 
čiąs du šimtus. Girdėjau, kaip diktavo laišką, kuriame apie tai 
buvo rašoma. 

- Na, bet nepasiuntė. - Džeimis įšoko į balną, tada pasi- 
stiebė balnakilpėse ir parodė tą vietą priešais, toli pakalnėje, 

kur kolonos priekyje plevėsavo Freizerių vėliava su elnio galva 
herbe. - Tavęs belaukdamas suskaičiavau, - paaiškino. - Tris- 
dešimt raitininkų aure tenai su Saimonu, paskiau penkios de- 
šimtys su palašais ir apskritais skydais - šitie bus vyrai iš vietos 
sargybos, - tuomet grytelninkai, ginkluoti bet kuo - nuo dalgių 
iki plaktukų prie diržo, o šitų yra devynios dešimtys. 

- Tikriausiai tavo senelis tikisi, kad princas Karolis asme- 
niškai jų neskaičiuos, - padariau cinišką išvadą. - Bando gaut 
daugiau šlovės, nei nusipelnė. 

— Taigis, bet kai jie pasieks Edinburgą, vyrų vardus surašys 
į armijos registrą, - suraukęs kaktą, pasakė Džeimis. - Verčiau 
jau pažiūrėsiu. 

Pamažiukais nusekiau paskui jį. Nusprendžiau, kad mana- 
jam žirgui bus maždaug dvidešimt metų ir geba jis tik ramia 
žingine kinkuoti. Džeimis jojo kiek žvitresniu arkliu, bet vis 
tiek nebuvo ko nė lygint su Donu. Didysis eržilas liko Edin- 
burge, mat princas Karolis troško jodinėti juo iškilmingomis 
progomis. Džeimis sutiko su šiuo reikalavimu, nes slapčia įtarė, 
kad senis Saimonas gali nusavinti žirgą milžiną, jei tik šis pa- 
klius į jo grobuoniškus nagus. 

Sprendžiant iš paveikslo, kuris skleidėsi man prieš akis, 
Džeimis neklydo vertindamas senelio charakterį. Iš pradžių 
Džeimis prisigretino prie jaunojo Saimono sekretoriaus, ir už- 
virė karštas ginčas, bent jau taip man atrodė iš toli, o diskusija 
baigėsi tuo, kad Džeimis, išsisvėręs iš balno, sugriebė raštininko 
vadeles ir ištempė pasipiktinusio žmogyno arklį iš rikiuotės į 
purviną kelkraštį. 

Abu vyrai nusėdo nuo žirgų ir sustojo vienas priešais kitą, 
matyt, pasiruošę susikauti iš rimtųjų. Pamatęs kivirčą, prijojo ir 
pats jaunėlis Saimonas, pamojęs kolonai traukti toliau. Tuomet 
įvyko karštas apsikeitimas nuomonėmis; mes stovėjome netoli, 
ir mums buvo matyti, kad Saimonas iš pykčio išraudo kaip bu- 
rokas, sekretorius žiūrėjo susirūpinęs, kuo čia baigsis, o Džei- 
mis audringai gestikuliavo. 

Aš susidomėjusi stebėjau šią pantomimą, o tada raštininkas, 
neviltingai atsidusęs, atrišo balnakrepšį, pasirausė jo gelmėse 
ir ištraukė kelis pergamento lakštus. Džeimis pešte išpešė juos 
jam iš rankų ir greit perbėgo akimis, smiliumi vedžiodamas per 
rašto eilutes. Pasičiupo vieną lakštą, visus kitus paleidęs kristi 
ant žemės, ir energingai pakratė Saimonui Freizeriui prieš nosį. 
Jaunasis Lapinas atrodė apstulbęs. Paėmė raštą į rankas, atidžiai 
iš rankų ir staigiu judesiu perplėšė tvirtą pergamentą išilgai, 
paskui skersai ir susibruko skutus į kapšą. 

Aš tuo tarpu suturėjau savo ponį, ir gyvulys pasinaudojo 
atokvėpiu pašniukštinėti tarp varganos dar užsilikusios augali- 
jos. Kai jaunėlis Saimonas pasuko atgal prie žirgo, jo sprandas 
liepsnojo raudoniu, ir aš nusprendžiau nesipainioti jam po ko- 
jomis. Džeimis, vėl raitas, risčia prijojo kelkraščiu prie manęs, 
vėjyje it vėliava plaikstėsi jo ugniniai plaukai, lūpos buvo kietai 
sučiauptos, o akys degė pykčiu. 

- Prakeiktas senas šūdžius, - be ceremonijų drėbė jis. 

- Ką padarė? - pasidomėjau. 

— Į savo sąrašą įtraukė mano vyrų vardus, - atsakė Džei- 
mis. - Pareiškė teises į juos kaip į savo dalinio dalį. Iškvėšęs utė- 
lėtas kvailys! - Jis ilgesingai žvilgtelėjo per petį. - Gaila, kad taip 
toli nujojom; per toli grįžt ir sugurint senam sukčiui snukį. 

Atsispyrusi pagundai pakurstyti Džeimį, kad dar kaip nors 
įdomiau išvadintų senelį, paklausiau: 

- Kam jam reikėjo taip daryti? Tik tam, kad pasirodytų la- 
biau prisidedąs prie Stiuartų reikalo? 

Džeimis linktelėjo; įniršis pamažu slūgo ir skruostai pradėjo 
atgauti normalų atspalvį. 

- Taigis, taip. Gražiau pasirodyt, nė skatiko neišleidžiant. Bet 
ne tik dėl to. Gobšus voras kėsinasi susigrąžint mano žemę - vi- 
sąlaik to siekė, nuo pat tada, kai mano tėvai susituokė. O dabar 
mano, kad jeigu viskas gerai baigsis ir jis gaus Inverneso kuni- 
gaikščio titulą, galės pareikšt, girdi, Lalibrochas visuomet buvo 

jo, o aš - tik jo nuomininkas, ir kaip įrodymą pateiks faktą, 
neva jis, atsiliepdamas į Stiuartų kreipimąsi į klanus, surinko 
šito dvaro vyrus. 

- Nejaugi jam iš tikrųjų pavyktų tokia šunybė? - paabejojau. 

Džeimis giliai įkvėpė oro ir vėl iškvėpė, iš šnervių kaip dra- 
konui išvirto garo debesėliai. Jis niūriai vyptelėjo ir patapšnojo 
per daiktakrepšį. 

— Dabar tai jau neišdegs, - atsakė jis. 


m 


Geru oru nuo Bjulio iki Lalibrocho buvo dvi dienos kelio, jei 
turi gerus arklius, jei žemė po kojų sausa ir sustoji tik tiek, kiek 
būtina: pavalgyti, numigti ir apsišvarinti. Tačiau atsitiko taip, 
kad vienas arklys apraišo nujojus vos šešetą mylių nuo Bjulio, 
visą kelią pakaitomis snigo, krito šlapdriba ir pūtė vėjas, klam- 
pi žemė šalo į slidų ledą, ir taip jau išėjo, kad praslinko beveik 
savaitė, kol nusileidome paskutiniu šlaitu prie Lalibrocho dvaro 
trobesių - sustirę, nuvargę, alkani ir pamiršę higieną. 

Parjojome dviese - tik mudu. Merta buvo pasiųstas į Edin- 
burgą su jaunuoju Saimonu ir karui pasirengusiais Boforto vy- 
rais, kad ten apsidairytų ir įvertintų, kokia Aukštumų kariuo- 
menės padėtis. 

Namas stūksojo masyvus tarp ūkinių pastatų, baltas kaip 
ir sniegu nukloti laukai aplinkui. Gyvai prisiminiau, kokius 
jausmus išgyvenau, kai pirmą kartą jį išvydau. Tiesa, pirmąsyk 
jį pamačiau nuauksintą šiltos rudens saulės, ne pro žvarbaus 
sniego šydą, bet net ir anuomet jis atrodė svetingas prieglobs- 
tis. Dabar patikimos tvirtovės, kurioje karaliauja nedrumsčia- 
ma ramybė, įspūdį dar sustiprino šilta lempos šviesa, sklindanti 
pro apatinio aukšto langus, tirštėjančioje ankstyvos pavakarės 
prieblandoje jauki ir geltona. 

Svetingumo įspūdis dar sustiprėjo, kai nusekiau paskui Džei- 
mį pro laukujes duris ir, vos peržengusi slenkstį, užuodžiau seiles 
burnoje renkančius kepamos mėsos ir šviežios duonos kvapus. 


294 DIANA GABALDON 


— Vakarienė, - atsiduso Džeimis, palaimingai užmerkė 
akis ir giliai įkvėpė dieviškų aromatų. - Dievaži, regis, arklį 
suėsčiau. 

Nuo jo apsiausto pakraščio tirpo varvekliai ir kapsėjo van- 
duo, medines grindis margindami apskritomis balutėmis. 

— Jau maniau, kad ir iš tikro teks vieną jų suvalgyt, - ta- 
riau aš, rišdamasi apsiausto raištelius ir braukdama iš plaukų 
tirpstantį sniegą. - Tas vargdienis, kurį iškeitei Kirkinmile, vos 
klibikščiavo. 

Priemenėje nuaidėjo mūsų balsai, ir viršuje atsivėrė durys, 
paskui pasigirdo mažų kojyčių tapsėjimas ir džiugiai suklykė 
mažius Džeimis, pamatęs apačioje savo bendravardį. 

Jųdviejų susitikimas sukėlė tokį sąmyšį, kad išgirdę visi na- 
miškiai supuolė į priemenę, ir nespėjom nė apsidairyti, o jau 
visi - Dženė su mažyliu, mažiukė Megė, Ijanas, ponia Kruk ir 
tarnaitės - mus sveikino ir glėbesčiavo. 

- Kaip nuostabu vėl tave matyt, branguti! - jau trečią kartą 
sušuko Dženė ir pasistiebusi pabučiavo Džeimį. - Kai tokios 
naujienos apie armiją ateina, baiminomės, kad negrįši kelis mė- 
nesius. 

- Taip, - pritarė Ijanas, - ar parsivedei ką nors iš mūsų vyrų, 
ar čia tik į svečius? 

- Parsivedžiau? - Džeimis, besisveikinąs su vyresniąja duk- 
terėčia, taip ir sustingo įsmeigęs akis į svainį, akimirką užmiršęs, 
kad laiko glėbyje mergytę. Kai ši smagiai jį papešė už plaukų, 
vėl ją prisiminė, išsiblaškęs pabučiavo ir atidavė man. - Ijanai, 
ką čia šneki? — paklausė jis. - Vyrai jau prieš mėnesį turėjo pa- 
reit. Ar kas nors iš jų negrįžo? 

Aš tvirtai suspaudžiau glėbyje mažylę Megę, nes matant, kaip 
nuo Ijano veido nyksta šypsena, nusmelkė negera nuojauta. 

— Nė vienas negrįžo, Džeimi, - lėtai ištarė Ijanas, ir pailgas, 
geraširdiškas jo veidas staiga kaip veidrodžio atspindys atkarto- 
jo niūrią išraišką, kurią įgavo Džeimio veidas. - Nė padujų nuo 
to laiko, kai išėjo su tavim. 

Iš lauko, kur Rebis Maknabas vedė vidun arklius, pasigirdo 
riktelėjimas. Džeimis apsisuko kaip vijurkas, puolė prie durų, 
pastūmė jas ir išsisvėrė laukan į pūgą. 

Per jo petį pro sniego sūkurius buvo matyti artėjantis raite- 
lis. Matomumas buvo toks prastas, kad jo veido nebuvo galima 
įžiūrėti, bet su niekuo nebūtum supainiojęs smulkios raume- 
ningos figūrėlės, kaip beždžionė prigludusios prie balno. „Grei- 
tas kaip žaibas, - sakė Džeimis ir, žinoma, neklydo: suskubti 
iš Bjulio į Edinburgą, o tada į Lalibrochą per savaitę buvo ti- 
kras ištvermės žygdarbis. Raitelis buvo Merta, ir nereikėjo tu- 
rėt Meizri aiškiaregystės dovanos, kad suprastume, jog neša jis 
blogą naujieną. 


42 


Ilgai laukti susitikimai 


PABALĘS IŠ PYKČIO, Džeimis su trenksmu atlapojo Holiru- 
do rytmetinės svetainės duris. Evanas Kameronas staiga pašoko 
ir iš netikėtumo apvertė rašalinę. Kitapus stalo sėdėjo Saimonas 
Freizeris, Lovato paveldėtojas, bet, įėjus netikram sūnėnui, jis 
tik kilstelėjo tankius juodus antakius. 

- Po velnių! - nusikeikė Evanas, rankovėje graibydamas no- 
sinės plintančiai balai sušluostyti. - Kas tave apsėdo, Freizeri? 
Ak, labą rytą, ponia Freizer, - pridūrė jis, Džeimiui už nugaros 
pamatęs mane. 

- Kur jo aukštybė? - be įžangų paklausė Džeimis. 

- Sterlingo pilyje, - atsakė Kameronas, neradęs nosinės. — 
Freizeri, turi skepetą? 

- Jei turėčiau, uždusinčiau ja tave, - drėbė Džeimis. Išgir- 
dus, kad Karolio Stiuarto rezidencijoje nėra, įniršis jam truputį 
atlėgo, bet lūpų kampučiai vis dar liko įsitempę. - Kam leidai 
mano vyrus laikyt Tolbute? Ką tik mačiau juos tokioj skylėj, 
kokioj aš kiaulių nelaikyčiau! Garbės žodis, galėjai juk ką nors 
padaryt! 

Tai išgirdęs, Kameronas išraudo, bet jo skaidrios rudos akys 
ramiai atlaikė Džeimio žvilgsnį. 

— Bandžiau, - atsakė jis. - Sakiau jo aukštybei, kad tai tikrai 
nesusipratimas - taigi, tris dešimtis jų aptinka už dešimties my- 
lių nuo kariuomenės, nieko sau nesusipratimas! — be to, jeigu 
net jie ir ketino dezertyruoti, sakiau, kad jis neturi tokių pajė- 
gų, kad galėtų be jų išsiversti. Supranti, vien dėl to jis susilaikė 
neliepęs jų visų kaipmat pakarti, - pridūrė jis vis labiau nirš- 

damas, atsitokėjęs po staigaus Džeimio pasirodymo. - Dievaži, 
žmogau, juk išdavystė karo metu dezertyruot! 

- Šit kaip? — skeptiškai pertarė Džeimis. Jis linktelėjo Sai- 
monui Freizeriui ir pastūmė man kėdę, o tada atsisėdo pats. - 
O ar pats, Evanai, išsiuntei nurodymus pakarti tuos dvidešimt 
taviškių, kurie išėjo namo? O gal dabar jų jau veikiau keturias- 
dešimt? 

Kameroną dar labiau išmušė raudonis, jis nudelbė akis ir 
ėmė susikaupęs šluostyti rašalą skuduru, kurį jam padavė Sai- 
monas Freizeris. 

- Jų nesugavo, - galų gale sumurmėjo jis. Rimtu veidu pa- 
žiūrėjo į Džeimį. - Jok į Sterlingą pas jo aukštybę, - patarė 
jis. - Dėl to dezertyravimo jis įsiuto, bet vis dėlto juk jo paties 
įsakymu tu išvykai į Bjulį ir palikai savo vyrus be priežiūros, ar 
ne? O jis visada buvo apie tave geros nuomonės, Džeimi, drau- 
gu tave vadino. Galimas daiktas, atleis tavo vyrams, tai keliauk 
ir melsk jiems malonės. 

Kameronas pakėlė rašalo primirkusį skudurą ir įtariai pa- 
sižiūrėjo į jį, tada sumurmėjo atsiprašymą ir išėjo jo išmesti, 
aiškiai nekantraudamas pabėgti nuo Džeimio draugijos. 

Džeimis sėdėjo išsidrėbęs krėsle, su negarsiu šnypštimu 
kvėpavo pro sukąstus dantis, įbedęs akis į siuvinėtą kilimėlį ant 
sienos, vaizduojantį Stiuartų herbą. Dviem nelanksčiais dešinės 
rankos pirštais lėtai barbeno į stalo kraštą. Jo būsena buvo be- 
veik tokia pat nuo tada, kai parjojo Merta su žinia, kad trisde- 
šimt Džeimio vadovaujamų vyrų buvo sučiupti besprunkantys 
iš kariuomenės gretų ir įkalinti Edinburge, garsiajame Tolbuto 
kalėjime, laukti, kol bus įvykdytas mirties nuosprendis. 

Aš pati nemaniau, kad Karolis rengtųsi įvykdyti tiems vy- 
rams mirties bausmę. Kaip ir nurodė Evanas Kameronas, Aukš- 
tumų kariuomenei buvo reikalingi visi sveiki vyrai, kokius tik 
buvo įmanoma mobilizuoti. Žygis į Angliją, dėl kurio Karolis 
prisispyręs ginčijosi, kainavo brangiai, o jo laukta parama iš 


298 DIANA GABALDON 


Anglijos provincijų taip ir nepradėjo plūsti. Ir ne vien dėl to; 
įvykdyti mirties bausmę Džeimio žmonėms jam pačiam nesant 
būtų buvęs politinis idiotizmas ir tokia didelė asmeninė išda- 
vystė, kad net Karolis Stiuartas apie ją būtų rimtai susimąstęs. 

Ne, aš numaniau, kad Kamerono tiesa, ir vyrams galų gale 
bus dovanota. Džeimis taip pat, be abejo, tai suprato, bet tas 
supratimas buvo jam menka paguoda, kai suvokė, kad, užuot 
saugiai atitraukęs savo vyrus iš pavojingos žlungančios kampa- 
nijos, jis davė jiems tokius nurodymus, kuriuos bevykdydami 
jie atsidūrė blogiausiame iš visų Škotijos kalėjimų, pripažinti 
bailiais ir pasmerkti gėdingai mirčiai kartuvėse. 

Tatai, o kartu ir artėjanti perspektyva palikti juos lindėti 
tamsiame, purviname kalėjime ir vykti į Sterlingą patirti pa- 
žeminimo maldaujant Karolio malonės, neabejotinai paaiškino 
Džeimio veidą dabar puošiančią išraišką - tartum žmogaus, ką 
tik pusryčių užvalgiusio stiklo šukių. 

Tylėjo ir jaunasis Saimonas, susimąstęs raukė plačią kaktą. 

— Aš josiu su tavim pas jo aukštybę, - ūmai pareiškė jis. 

- Tu josi? - Džeimis išpūtė akis į netikrą dėdę, tada prisi- 
merkė. - Kodėl? 

Saimonas šyptelėjo puse lūpų. 

— Vis dėlto juk kraujas yra kraujas. O gal manai, pareikšiu 
teises į tavo vyrus, kaip tėvas padarė? 

- Tai ar pareikši? 

— Gal ir pareikščiau, - atvirai pripažino Saimonas, - jeigu 
tik manyčiau, kad tai gali man atnešti kokios nors naudos. Betgi 
greičiau jau bėdą užtrauks, štai ką aš manau. Jokio noro neturiu 
kautis su Makenziais - nei su tavim, mažasis sūnėne, - pridūrė 
jis ir nusišypsojo dar plačiau. - Kad ir koks turtingas yra La- 
librochas, iki jo nuo Bjulio tolimas kelias, o kad užimtum jį, 
tikriausiai tektų kruvinai suremti ietis - mūšyje ar teismuose. 
Taip ir tėvui sakiau, bet jis girdi tik tai, ką nori girdėt. 

Vaikinas papurtė galvą ir pasitaisė klubus juosiantį diržą, 
prie kurio segėjo kardą. 

— Kariuomenėj geresnis laimikis, o kai karalius į sostą grįš - 
tada tai jau tikrai daugiau pelnysim. O jeigu ta armija ir vėl kau- 
sis taip, kaip prie Prestono kovėsi, jai bus reikalingas kiekvienas 
vyras, kurį tik pavyks gauti, - padarė išvadą jis ir ryžtingai pa- 
kartojo: - Aš einu su tavim. 

Džeimis linktelėjo, ir jo veidas pamažu nušvito šypsena. 

— Tuomet aš tau dėkoju, Saimonai. Būsi naudingas. 

Saimonas linktelėjo. 

— Nepakenktų tau, jei paprašytum Duglo Makenzio nueit ir 
užtart už tave žodelį. Jis kaip tik dabar Edinburge. 
tikriausiai kad nepakenktų, bet... 

- Nepakenktų? Vyruti, argi negirdėjai? Makenzis dabar 
princo Karolio numylėtinis. 

Saimonas atsilošė krėsle ir pašaipiai pažvelgė į netikrą 
sūnėną. 

- O už kąjau jis taip jį pamėgo? - paklausiau aš. - Ką gi 
tokio jis nuveikė? 

Duglas atvedė pustrečio šimto ginkluotų vyrų kautis už Stiu- 
artų reikalą, bet nemažai klanų vadų ir dar daugiau prisidėjo. 

— Už dešimt tūkstančių svarų, - pasakė Saimonas, skonėda- 
masis tariamais žodžiais. - Dešimt tūkstančių svarų gryno sida- 
bro Duglas Makenzis atnešęs padėjo savo valdovui po kojomis. 
Ir kaip sykis pačiu laiku, - dalykiškai pridūrė jis ir vėl atsisėdo 
tiesiai. - Kameronas kaip tik man pasakojo, kad Karolis jau iš- 
krapštė paskutinius skatikus iš Ispanijos sosto siųstų pinigų, o iš 
anglų rėmėjų, ko jis tikėjosi - šnipštas. Duglo dešimt tūkstančių 
dar mažiausiai kelias savaites padės išlaikyt kariuomenę sočią ir 
gerai ginkluotą, o jei pasiseks, iki to laiko gaus daugiau paramos 
iš Prancūzijos. 

Galų gale supratęs, kad jo patrakėlis pusbrolis kuo pui- 
kiausiai blaško anglų dėmesį nuo ko nereikia, Liudvikas ne- 
norom sutiko išdrebinti truputį pinigėlių. Tačiau neskubėjo 
jų siųsti. 

Aš žiūrėjau į Džeimį išpūtusi akis, o jo veide atsispindėjo 
mano nuostaba ir sutrikimas. Iš kur Duglas Makenzis galėjo 
iškapstyti dešimt tūkstančių svarų? Staiga man toptelėjo, kur 
dar anksčiau buvau girdėjusi minint tokią sumą - Kreinsmu- 
ro vagių duobėje, kur praleidau tris begalinio ilgumo dienas ir 
naktis, laukdama teismo dėl primestų kaltinimų raganavimu. 

- Geilis Dankan! - sušukau. 

Prisiminus tą pokalbį aklinoj tamsoj, klampiame duobės du- 
gne, šaltis sustingdė širdį. Mano likimo draugė buvo tik balsas, 
atsklindantis iš tamsos. Svetainėje smagiai liepsnojo židinys, bet 
aš tvirčiau susisiaučiau apsiaustu. 

„Nugvelbiau beveik dešimt tūkstančių, - sakė Geilis, gir- 
damasi, kaip gudriai klastojo dokumentus velionio vyro vardu 
ir taip savinosi pinigus. Arturas Dankanas, kurį ji nunuodijo, 
buvo krašto iždo patikėtinis. - Dešimt tūkstančių svarų jakobi- 
tų reikalui. Jei prasidėtų sukilimas, žinosiu, kad padėjau.“ 

— Ji juos pavogė, - pasakiau aš ir pajutau, kaip sudrebė- 
jo rankos, prisiminus Geilis Dankan, suimtą už raganavimą ir 
žuvusią liepsnose po šermukšnio medžio šakomis. Geilis Dan- 
kan, išvengusią mirties lygiai tiek laiko, kiek reikėjo pagimdyti 
kūdikį, išnešiotą meilužiui - Duglui Makenziui. - Ji juos pa- 
vogė ir atidavė Duglui; arba jis atėmė juos iš jos - dabar jau 
nesužinosim. 

Susijaudinusi pašokau ir ėmiau žingsniuoti palei židinį pir- 
myn ir atgal. 

- Šunsnukis šitas! - sušukau. - Tai štai ką jis veikė Paryžiuj 
prieš dvejus metus! 

— Ką? - Džeimis ir Saimonas įtariai sužiuro į mane, pasta- 
rasis net išsižiojęs. 

— Lankė Karolį Stiuartą. Atkako susižinot, ar Karolis iš ti- 
krųjų planuoja sukilimą. Gal jis jau tada pažadėjo tuos pinigus, 
galbūt tai ir paskatino Karolį rizikuoti ir vykti į Škotiją - Geilis 
Dankan pinigų pažadas. Bet Duglas negalėjo atvirai duoti tų 
pinigų, kol buvo gyvas Kolumas - Kolumui būtų kilę klausimų, 

jis buvo per daug sąžiningas žmogus, kad naudotųsi vogtais pi- 
nigais, nesvarbu, kas toks juos pavogė. 

- Šit kaip, - tarė Džeimis. Susimąstęs prisimerkė. - Bet da- 
bar Kolumas jau miręs, - tyliai pasakė jis, - o Duglas Maken- 
zis - princo numylėtinis. 

— O tau tai tik į gera, kaip jau bandžiau pasakyt, - įsiterpė 
Saimonas, kuriam pabodo klausytis apie žmones, kurių nepa- 
žinojo, ir dalykus, kuriuos tik pusiau suprato. - Eik jo susirast, 
šitokiu paros metu jis bus „Pasaulio krašte“. 

— Manai, jis užtars tave prieš princą? - susirūpinusi paklau- 
siau Džeimio. 

Duglas kurį laiką buvo Džeimio įtėvis, bet globėjo ir globo- 
tinio santykiai regėjo ir gerų, ir prastesnių laikų. Galimas daik- 
tas, Duglas nenorės gadintis neseniai įgyto gero vardo ir praras- 
ti princo palankumo, užsistodamas šutvę bailių ir dezertyrų. 

Jaunajam Lapinui gal ir trūko tėtušio metų, bet sumanumu 
jis nelabai nusileido. Tankūs juodi antakiai pakilo aukštyn. 

- Makenzis vis dar trokšta Lalibrocho, gal ne? O jeigu 
mano, kad mudu su tėvu galim būti nusitaikę į tavo žemę, jis 
juolab skubės tau padėti atgaut savo vyrus, ar ne? Jam kur kas 
brangiau atsieitų su mumis kautis, negu susitvarkyt su tavim, 
kai karas baigsis. 

Jis linktelėjo ir patenkintas ėmė krimsnoti viršutinę lūpą, 
mintyse sverdamas tokią perspektyvą ir ką ji galėtų reikšti. 

- Pirma, kol tu dar su juo nešnekėjai, aš nueisiu ir pamojuo- 
siu jam panosėj tėvo sąrašu. Tada ateini tu ir sakai, kad greičiau 
palydėsi mane pragaran, negu leisi savintis tavo vyrus, o tada 
mes visi vyksim į Sterlingą. — Jis sąmokslininkiškai išsiviepė 
Džeimiui. 

- Visąlaik maniau, kad ne veltui škotus visi laiko sąmoksli- 
ninkais, - padariau išvadą aš. 

— Ką? - Abu vyrai krūptelėjo ir sužiuro į mane. 

— Nekreipkit dėmesio, - nuraminau juos. - Kraujas kartais 
prabyla. 

že 

Aš pasilikau Edinburge, o Džeimis ir jo varžovai dėdės iš- 
jojo pas princą į Sterlingą taisyti padėties. Tokiomis aplinkybė- 
mis negalėjau likti apsistojusi Holirude, bet išsinuomojau būstą 
viename skersgatvyje virš Kanongeito. Kambarys buvo ankštas, 
šaltas, užgriozdintas, bet ilgiau jame neužsibūdavau. 

Tolbuto kaliniai negalėjo išeiti į laisvę, bet niekas netrukdė 
norintiems jų lankyti. Mudu su Fergiusu kasdien lankėmės ka- 
lėjime, ir, kai ką kukliai papirkusi, įsigudrinau perduoti Lalibro- 
cho vyrams maisto ir vaistų. Teoriškai buvo draudžiama asme- 
niškai kalbėtis su kaliniais, bet ir čia sistema turėjo pakankamai 
spragų, ir, patepus reikalingą asmenį, man pavyko keletą kartų 
akis į akį pasikalbėti su kalviu Rosu. 

— Čia aš kaltas, ponia, - pasakė jis, kai aplankiau jį pirmą 
kartą. - Turėjau sušiprast priverst vyrus eiti mažais būreliais, po 
tris ar po keturis, o ne visiems kartu, kaip mes darėm. Bet aš bi- 
jojau ką nors pamesti, juk daugumas niekad nebuvo nukeliavę 
toliau negu penkias mylias nuo namų. 

- Nekaltink savęs, - nuraminau jį. - Sprendžiant iš to, ką 
girdėjau, jums tiesiog nepasisekė, todėl ir pagavo. Nesirūpink, 
Džeimis išvyko į Sterlingą susitikti su princu, tuoj jus iš čia 
ištrauks. 

Jis linktelėjo ir nuvargęs nusibraukė nuo kaktos garbaną. 
Buvo nešvarus, apleistas ir gerokai susigūžęs, palyginti su tuo 
karingu stipruoliu amatininku, koks buvo dar prieš kelis mėne- 
sius. Vis dėlto kalvis šyptelėjo man ir padėkojo už valgį. 

- Tikrai pravers, - atvirai pasakė jis, - gaunam bene vienas 
pamazgas. Manot... - jis sutrikęs nutilo. - Miledi, kaip manot, 
gal pavyktų gaut porą antklodžių? Neprašyčiau, bet keturi vyrai 
serga drugiu, ir... 

— Gausiu, - pažadėjau. 

Išėjau iš kalėjimo sukdama galvą, iš kur man jas gauti. Nors 
pagrindinė kariuomenės dalis pietuose žygiavo pulti Anglijos, 

Edinburgas tebebuvo užimtas miestas. Čia nuolat atvykdavo ir 
išvykdavo kareiviai, ponai ir dykinėtojai, todėl labai pašoko vi- 
sokiausių prekių kainos ir jų trūko. Antklodžių ir šiltų drabužių 
būtų buvę galima surasti, bet jie būtų brangiai kainavę, o pini- 
ginėje turėjau lygiai dešimt šilingų. 

Edinburge buvo bankininkas, toks ponas Voterfordas, praei- 
tyje tvarkęs kai kuriuos Lalibrocho verslo reikalus ir investicijas, 
bet Džeimis prieš kelis mėnesius atsiėmė iš banko visus pinigus, 
baimindamasis, kad karaliaus paliepimu jo lėšos bankuose bus 
nusavintos. Pinigai buvo paversti auksu, dalis jo pasiųsta Dža- 
redui į Prancūziją pasaugoti, o likusi dalis paslėpta ūkyje. Šiuo 
metu man ir viena, ir kita buvo vienodai nepasiekiama. 

Stabtelėjau gatvėje pagalvoti, pro mane ant grindinio zujo 
ir stumdėsi praeiviai. Jei ir neturiu pinigų, vis dar turiu kelis 
vertingus daiktus. Kristalą, Reimono man duotą Paryžiuje, - jei 
pats akmuo ir neturėjo ypatingos vertės, jo auksinis aptaisas ir 
grandinėlė buvo vertingi. Mano vestuviniai žiedai - ne, su jais 
skirtis aš nenorėjau, kad ir laikinai. Bet perlai... Apsičiupinėjau 
kišenėje tikrindama, ar mudviejų vestuvių dieną Džeimio man 
dovanotas perlų vėrinys tebėra įsiūtas į sijono siūlę. 

Tebebuvo; pirštais braukiau per smulkius, netaisyklingos 
formos gėlųjų vandenų perlų karoliukus. Ne tokie brangūs kaip 
rytietiški perlai, bet vis tiek dailus kaklo papuošalas su tarp 
perlų įvertais aukso rutuliukais. Jis priklausė Džeimio motinai, 
Elenai. Pamaniau, kad jai patiktų matyti papuošalą naudojamą 
jos Žmonių paguodai ir patogumui. 


= 
— Penki svarai, - ryžtingai pasakiau. - Jis vertas dešimties, 
ir galėčiau gaut šešis, jei nepatingėčiau užkopti į kalną, į kitą 
parduotuvę. 
Galva neišnešė, ar tiesą sakau, ar ne, bet vis tiek ištiesiau 
ranką, lyg ketindama pasiimti vėrinį nuo prekystalio, dėda- 
masi, kad ruošiuosi eiti lauk iš lombardo. Šeimininkas, ponas 

Samiuelsas, skubiai uždėjo delną ant papuošalo, ir iš jo nekan- 
trumo supratau, kad nuo šešių ir reikėjo pradėti. 

- Tuomet trys svarai dešimt, - pasiūlė jis. - Jau ir taip 
mano šeima elgetom išeis per tai, bet dėlei tokios puikios po- 
nios kaip pati... 

Už manęs virš staktos skimbtelėjo mažytis varpelis, mat at- 
sidarė krautuvės durys ir pasigirdo neryžtingi Žingsniai nuzu- 
lintomis lombardo grindimis. 

— Dovanokit, - kreipėsi mergina, ir aš atsisukau kaip įgelta, 
visai pamiršusi perlų vėrinį, o prie durų išvydau Merę Hokins, 
kuriai ant veido krito trijų aukso rutulių“ šešėlis. Per paskutinius 
metus ji paaugo ir taip pat papilnėjo. Jos laikysena įgijo naujos 
brandos ir orumo, bet ji vis dar tebebuvo labai jaunutė. Merė su- 
mirkčiojo, o tada suspigo iš džiaugsmo, puolė prie manęs ir taip 
tvirtai apkabino, kad jos kailinė apykaklė ėmė kutenti man nosį. 

— Ką čia veiki? - paklausiau, galų gale išsilaisvinusi. 

— Tėčio sesuo čia gyvena, - paaiškino ji. - Pas ją v-viešiu. 
Ar norėjot paklaust, kodėl aš čionai? - Ji mostelėjo į skurdiną 
lombardo rūmą. 

— Ką gi, ir to. Bet apie tai vėliau. 

Aš pasisukau į lombardo šeimininką. 

- Keturi svarai šeši, arba einu ant kalno, - pareiškiau jam. — 
Spręskit, aš skubu. 

Niurzgėdamas panosėje, ponas Samiuelsas pasilenkė pasta- 
lėn pinigų skrynutės, o aš atsigręžiau į Merę. 

- Turiu nupirkti antklodžių. Eime kartu? 

Ji žvilgtelėjo laukan, kur prie lombardo durų stovėjo smul- 
kaus sudėjimo vyras liokajaus livrėja, aiškiai laukdamas jos. 

- Taip, jeigu paskui jūs su manim eisite. Ak, Klere, kaip aš 
džiaugiuosi jus matydama! 

- Jis man pasiuntė žinutę, - prisipažino ji, kai leidomės gatve 
nuokalnėn. - Aleksas. Vienas bičiulis atnešė man jo laišką. - Jai 


* Nuo seno lombardo simbolis, siejamas su Medičių šeimos herbu. 

kalbant, veidas švytėjo, bet ir nedidelė raukšlelė tarp antakių 
susimetė. - Kai sužinojau, kad jis Edinburge, prispyriau tėtį iš- 
siųsti mane pas tetą Mildredą. O jis ir neprieštaravo, - karčiai 
pridūrė ji. - Po to, kas atsitiko Paryžiuje, jis sirgo vien į mane 

— Vadinasi, tu mateisi su Aleksu? - paklausiau. 

Pamaniau, įdomu, kaip sekėsi jaunajam vikarui nuo to lai- 
ko, kai paskutinįkart jį mačiau. Taip pat nusistebėjau, kaip jis 
išdrįso parašyti Merei. 

— Taip. Jis neprašė, kad atvažiuočiau, - skubiai pridūrė ji. - 
Aš p-pati atėjau. - Mergina lyg mesdama iššūkį pakėlė smakrą 
aukštyn, bet toliau kalbant balsas virpėjo: - Jis... jis nebūtų man 
rašęs, bet manė, kad m-miršta, ir norėjo, kad aš žinočiau... kad 
aš Žinočiau... 

Aš apglėbiau ją per pečius ir greit įsukau į pasitaikiusį akla- 
gatvį, kur mudvi galėjome valandėlę pastovėti, nestumdomos 
gatvės praeivių. 

— Viskas gerai, - raminau ir glostinėjau ją, suprasdama, kad 
nieko nepataisysiu, kad ir ką pasakyčiau. - Svarbu, kad atvažia- 
vai ir pasimatei su juo. 

Ji be žodžių linktelėjo ir išsišnypštė nosį. 

— Taip, - galų gale kimiai ištarė. - Mes turėjom... du mėne- 
sius. Aš v-vis kartojau sau, kad du mėnesiai laimės — tai dau- 
giau, negu kai kurie žmonės apskritai gauna... bet mudu prara- 
dom tiek daug laiko, kurį būtume galėję būti kartu, ir... tiek per 
mažai. Klere, tiek per mažai! 

- Žinoma, - pritariau jai. - Tokiai meilei ir viso gyvenimo 
per mažai. 

Staiga man sugėlė širdį: pagalvojau, kur dabar Džeimis ir 
kaip jam sekasi. 

Merė, jau aprimusi, įsikibo man į rankovę. 

- Klere, ar galėtumėt nueit su manim jo aplankyti? Supran- 
tu, kad ir nedaug ką galėsit padaryt... - Jos balsas užlūžo, ir ji 
didelėm pastangom susitvardė. - Bet gal kaip nors... padėsit. 

Ji pastebėjo mano žvilgsnį į liokajų, oriai stovintį skersgatvy- 
je, tarsi užsimiršusį ir nepastebintį praeivių ir karietų gatvėje. 

— Aš jam moku, - paprastai paaiškino Merė. - Teta mano, 
kad aš kiekvieną dieną popiet einu pasivaikščioti. Ar eisit? 

— Taip, žinoma. 

Aš pasižiūrėjau pro tarpą tarp aukštų pastatų, vertindama, 
kaip žemai saulė ant kalvų už miesto. Po valandos sutems; no- 
rėjau, kad antklodės būtų pristatytos į kalėjimą, kol naktis dar 
labiau neįšaldė drėgnų Tolbuto mūrų. Staiga apsisprendžiau 
ir atsigręžiau į Fergiusą, kantriai stovintį prie manęs ir susi- 
domėjusį stebintį Merę. Su kitais Lalibrocho vyrais sugrąžintas 
į Edinburgą, dėl Prancūzijos pilietybės jis išvengė kalėjimo ir 
ištvermingai išgyveno, vėl griebęsis įprasto amato. Suradau jį 
ištikimai besisukiojantį aplink Tolbutą, nešiojantį maisto kąs- 
nelius įkalintiems bendražygiams. 

- Imk šituos pinigus, - kreipiausi į Fergiusą ir padaviau jam 
piniginę, - ir susirask Mertą. Pasakyk, kad nupirktų tiek antklo- 
džių, kiek už tą sumą išeis, ir tegu pasirūpina, kad jas nuneštų 
Tolbuto kalėjimo prižiūrėtojui. Jis jau papirktas, bet dėl visa ko 
atsidėkit porą šilingų. 

— Bet, madam, - paprieštaravo berniukas, - aš juk pažadė- 
jau milordui nepaleisti jūsų vaikščioti vienos... 

— Milordo čia nėra, - atrėmiau, - o aš esu. Paskubėk, 
Fergiusai. 

Jis pažvelgė į mane, paskui į Merę, aiškiai nusprendė, kad ji 
man ne tokia pavojinga, palyginti su mano pykčio jam keliamu 
pavojumi, ir leidosi į žygį, gūžčiodamas pečiais ir prancūziškai 
burbėdamas, girdi, ir užsispyrusios gi tos moterys. 


e 


Kambarėlis viršutiniame namo aukšte nuo mano paskutinio 
apsilankymo buvo gerokai pasikeitęs. Pirmiausia jame buvo šva- 
ru, visi horizontalūs paviršiai žvilgėjo išblizginti. Indaujoje buvo 
maisto, lovoje - pūkinė antklodė, o ligoniui buvo parūpinta vi- 

sokiausių nedidelių patogumų. Pakeliui Merė prisipažino paty- 
liukais užstatinėjanti motinos brangenybes, kad Aleksas Randa- 
las gautų visus patogumus, kuriuos galima nupirkti už pinigus. 

Pinigai gali ne viską, bet Alekso Randalo veidas nušvito kaip 
žvakės liepsnelė, kai į kambarį įėjo Merė ir laikinai nustelbė ali- 
nančios ligos pasekmes. 

— Aš atsivedžiau Klerę, mielasis. 

Merė nežiūrėdama numetė apsiaustą ant kėdės, priklaupė 
prie lovos ir suėmė jo liesas, mėlynomis gyslomis išmargintas 
rankas. 

- Ponia Freizer. - Jis kalbėjo alsiai, lyg trūkdamas kvapo, nors 
šypsojosi man. - Malonu vėl išvysti draugišką veidą. 

- Taip, iš tiesų. - Nusišypsojau jam ir pusiau sąmoningai 
pastebėjau jo kakle tankiai plazdantį pulsą bei permatomą odą. 
Šviesiai rudos akys buvo švelnios ir šiltos, jose ruseno visa glež- 
name kūne dar užsilikusi gyvybė. 

Vaistų neturėdama, nelabai kuo galėjau padėti, bet atidžiai jį 
apžiūrėjau ir paskui padėjau patogiai apkamšyti pagalvėmis; tuo 
metu jo lūpos nuo lyg ir menkų pastangų šiek tiek pamėlo. 

Slėpdama nerimą, kurį man kėlė Alekso būklė, pažadėjau 
kitą dieną atnešti vaistų, kad padėtų jam ramiau miegoti. Jis 
beveik nekreipė dėmesio į mano žodžius, visą dėmesį sutelkęs 
į Merę, sunerimusią sėdinčią greta ir laikančią jį už rankos. Ji 
žvilgtelėjo pro langą, už kurio dienos šviesa sparčiai blėso, 
supratau, ko nerimauja: prieš sutemstant ji turės grįžti į tetos 
namus. 

- Tai aš jau einu, - pasakiau Aleksui ketindama kuo taktiš- 
kiau pasitraukti ir palikti juodu džiaugtis brangiomis minutė- 
mis drauge. 

Jis pasižiūrėjo į mane, paskui į Merę, tada dėkingas vėl nu- 
sišypsojo man. 

— Dieve laimink jus, ponia Freizer, - tarė jis. 

— Pasimatysim rytoj, - pažadėjau ir išėjau, vildamasi, kad 
pavyks žodį tesėti. 

Kitas kelias dienas vos spėjau suktis. Vyrų ginklai, žinoma, 
buvo konfiskuoti suimant, tad dariau, ką galėjau, kad kuo dau- 
giau jų atgaučiau, kur reikėjo, grasinau ir terorizavau, kitur pa- 
pirkinėjau ir naudojausi žavesiu. Įkeičiau dvi seges, kurias Dža- 
redas man dovanojo atsisveikindamas, ir pripirkau maisto, kad 
būčiau tikra, jog Lalibrocho vyrai gaus valgyti bent ne prasčiau 
už visą kariuomenę - kad ir kaip skurdžiai ji maitinosi. 

Įšnekėjau įleisti mane į kalėjimo kameras ir kurį laiką pra- 
leidau gydydama kalinių negalavimus, nuo skorbuto ir bendro 
išsekimo, dažnai pasitaikančio žiemą dėl prastos mitybos, iki 
pritrintų pūslių, nušalimų, artrito ir įvairių kvėpavimo takų 
uždegimų. 

Aplankiau klanų vadus ir lordus, dar užsilikusius Edinburge 
ir galinčius padėti Džeimiui, jeigu Sterlinge jis nieko nepeštų, - 
tokių, beje, buvo nedaug. Tikėjausi, kad jam pavyks pasiekti 
tikslą, bet maniau, kad išmintinga bus apsidrausti. 

O tarp šios veiklos ištaikydavau laiko kasdien aplankyti 
Aleksą Randalą. Stengiausi nueiti rytais, kad negaišinčiau laiko, 
kurį jis leido su Mere. Aleksas mažai miegojo, o dar ir blogai; 
dėl to dažniausiai rytais jausdavosi pavargęs ir būdavo prastos 
nuotaikos, nenoriai leisdavosi į kalbas, bet visuomet pasitikda- 
vo mane su šypsena. Sugirdydavau jam lengvo mėtų ir levandų 
mišinio su įlašintais keliais aguonų sirupo lašais; šis gėrimas 
paprastai padėdavo jam keletą valandų numigti, kad popiet at- 
ėjus Merei būtų žvalus. 

Be manęs ir Merės, viršutinio aukšto kambarėlyje daugiau 
jokių lankytojų nemačiau. Todėl vieną rytą, užlipusi laiptais 
prie jo kambario durų, nustebau išgirdusi balsus viduje. 

Sykį pabeldžiau, kaip buvo mūsų įprasta, ir įėjau. Prie brolio 
lovos sėdėjo Džonatanas Randalas, apsirengęs kapitono unifor- 
ma - raudona ir gelsvai ruda. Man įėjus, jis atsistojo ir šaltai, 
bet mandagiai nusilenkė. 

— Ponia. 

— Kapitone, - atsiliepiau į pasveikinimą aš. 

Tuomet mudu nesmagiai sustojome vidury kambario, 
spoksodami vienas į kitą, nė vienas nenorėdamas žengti kito 
žingsnio. 

- Džoni, - iš lovos kimiai pašaukė Aleksas. Jo balse skambė- 
jo meilus prašymas, bet ir paliepimas, ir brolis tai išgirdęs irzliai 
gūžtelėjo pečiais. 

— Brolis pakvietė mane perduoti jums naujienos, - pro su- 
kąstus dantis išspaudė jis. Tą rytą nedėvėjo peruko ir su užpaka- 
ly surištais tamsiais plaukais atrodė stulbinamai panašus į brolį. 
Išblyškęs ir gležnas, Aleksas atrodė kaip Džonatano šmėkla. 

- Jūs su ponu Freizeriu buvote geri mano Merei, - prašneko 
Aleksas ir apsivertė ant šono, kad matytų mane. - Taip pat ir 
man. Aš... žinau apie jūsų su broliu susitarimą, - jo skruostai 
vos raustelėjo, - bet taip pat žinau ir ką jūs su vyru padarėt 
Merės labui... Paryžiuje. - Jis apsilaižė lūpas, suskirdusias ir per- 
džiūvusias nuo nuolatinės šilumos kambaryje. - Manau, priva- 
lot išgirsti naujienas, kurias Džonis vakar parnešė iš pilies. 

Džekas Randalas dėbtelėjo į mane, bet laikėsi žodžio. 

- Koupą pakeitė Holis, kaip jau sakiau jums anksčiau, - pa- 
sakojo jis. - Holis ne itin gabus karo vadas, jei neminėsim tam 
tikro aklo jo vadovaujamų vyrų pasitikėjimo. Ar jam pavyks 
geriau pasirodyti nei Koupui su savo pabūklais... - Jis nekan- 
triai gūžtelėjo pečiais. - Kad ir kaip ten būtų, generolui Holiui 
įsakyta žygiuoti į šiaurę atsiimti Sterlingo pilies. 

- Šit kaip? Ar jums žinoma, kiek jis turi karių? - paklausiau. 

Randalas linktelėjo. 

- Šiuo metu jis turi aštuonis tūkstančius karių, iš jų tūkstan- 
tis trys šimtai - kavalerija. Jis taip pat kasdien laukia atvykstant 
šešių tūkstančių heseniečių samdinių. - Randalas suraukęs kak- 
tą pamąstė. - Teko girdėti, kad ir Kembelų klano vadas siunčia 
tūkstantį vyrų prisidėti prie Holio pajėgų, bet nežinau, ar šios 
žinios patikimos; regis, ką škotai daro, niekaip nenuspėsi. 

— Štai kaip. 

Tatai buvo rimta padėtis; Aukštumų kariuomenė tuo metu 
turėjo nuo šešių iki septynių tūkstančių karių. Prieš Holį, jei šis 
nesulauktų pastiprinimo, jie gal dar ir atsilaikytų. Laukti, kol 
atvyks heseniečiai ir Kembelo daliniai, buvo tolygu beprotybei, 
ką jau ten kalbėt apie tai, kad kalniečių koviniai įgūdžiai kur 
kas labiau tiko puolimui negu gynybai. Šias naujienas lordas 
Džordžas Murėjus turi sužinot kuo greičiau. 

Džeko Randalo balsas pažadino mane iš susimąstymo. 

- Linkiu jums geros dienos, ponia, - pasakė jis, kaip visad 
formaliai, nusilenkė ir išėjo, jo griežtame, gražiame veide nebu- 
vo nė menkiausio žmoniškumo. 

- Ačiū, - padėkojau Aleksui Randalui, laukdama, kol Džo- 
natanas nulips ilgais suktais laiptais, o tada ketindama pati išei- 
ti. - Esu labai jums dėkinga už šią žinią. 

Jis linktelėjo. Paakiai buvo labai pajuodę: dar viena prastai 
išmiegota naktis. 

- Prašom, - paprastai atsiliepė Aleksas. - Tikriausiai palik- 
site man vaistų? Tikriausiai kurį laiką jūsų nematysiu. 

Stabtelėjau, nustebinta jo prielaidos, kad aš pati vyksiu į 
Sterlingą. Visa savo esybe ir troškau taip elgtis, bet reikėjo atsi- 
žvelgti ir į Tolbute uždarytus vyrus. 

— Nežinau, - atsakiau. - Bet vaistų paliksiu, taip. 


9 

Pamažu parėjau į savo būstą, galvoje kirbėjo mintys. Aki- 
vaizdu, kad privalau nedelsdama perduoti Džeimiui žinią. Ti- 
kriausiai turės vykti Merta. Aišku, jei parašyčiau laiškelį, Džei- 
mis manim patikėtų. Bet ar jam pavyktų įtikinti lordą Džordžą, 
Perto kunigaikštį ir kitus karo vadus? 

Negalėjau Džeimiui atskleisti, iš kur sužinojau tokį dalyką; 
ar patikės vadai niekieno nepatvirtintu rašytiniu moters žodžiu? 
Kad ir moters, kuriai daugelis priskiria antgamtines galias. Ūmai 

pagalvojau apie Meizri ir nusipurčiau. „Tai prakeiksmas“, - sakė 
ji. Taigi, bet ką daryti? „Turiu vienintelę galią - galią nesakyti, 
ką žinau.“ Aš taip pat turėjau šią galią, bet nedrįsau rizikuoti ja 
pasinaudoti. 

Mano nuostabai, durys į mano kambarėlį buvo atviros, o 
iš vidaus sklido trenksmai ir žvangesys. Atgautus ginklus san- 
dėliavau po lova, o kai palovis prisipildė, ramsčiau kardus ir 
įvairias geležtes prie židinio, kol ant grindų ten beveik nebeli- 
ko tuščios vietos, išskyrus lopinėlį, kur Fergiusas pasitiesdavo 
antklodes. 

Stovėjau ant laiptų ir kaip užburta stebėjau sceną, matomą 
pro praviras duris viršuje. Ant lovos stovėjo Merta ir prižiūrėjo, 
kaip išduodami ginklai vyrams, kurių buvo sausakimšas visas 
kambarys, - Lalibrocho vyrams. 

— Madam! 

Atsisukau ir pamačiau man palei alkūnę stypsantį Fergiusą, 
visą švytintį, platus šypsnys jo gelsvame veidelyje demonstravo 
du kvadratinius dantis. 

— Madam! Argi ne nuostabu? Milordas gavo malonę savo 
vyrams - šįryt iš Sterlingo atjojo pasiuntinys su įsakymu 
juos paleisti, ir mums liepta kuo greičiau vykti pas milordą 
į Sterlingą! 

Apkabinau jį, ir pati šypsodamasi. 

- Tikrai nuostabu, Fergiusai. 

Keletas vyrų mane pastebėjo ir pradėjo gręžiotis, šypsoda- 
miesi ir timpčiodami vienas kitam už rankovės. Kambarėlyje 
tvyrojo pakili ir jaudrinta nuotaika. Tuomet mane pamatė ir 
nusišypsojo Merta, nutūpęs ant lovos rėmo nelyginant nykštu- 
kų karalius ant šungrybio, - šypsodamasis jis tapdavo beveik 
neatpažįstamas, taip persimainydavo veidas. 

- Ar ponas Merta ves vyrus į Sterlingą? - paklausė Fergiu- 
sas. Ir jis buvo gavęs ginklą - trumpaašmenį kardą - ir kalbė- 
damas praktikavosi jį išsitraukti ir vėl sukišti į makštis. 


312 DIANA GABALDON 


Aš sutikau Mertos žvilgsnį ir papurčiau galvą. Pamaniau, 
jeigu jau Dženė Kameron sugebėjo nuvesti brolio vyrus į Glen- 
finaną, tai ir aš galiu nuvesti vyro pulką į Sterlingą. Ir tegu tik 
pabando lordas Džordžas ir jo aukštybė nekreipti dėmesio į 
mano naujienas, kurias pati asmeniškai ir atnešiu. 

— Ne, - atsakiau, - vesiu aš. 


43 


Falkirkas 


TAMSOJE VISUR APLINKUI jutau esant vyrus. Greta manęs 
vaikščiojo dūdmaišininkas; buvo girdėti, kaip po jo pažastim 
gurgžda dūdmaišis, patamsyje įžiūrėjau už nugaros styrančius 
burdonus. Jam einant jie lingavo, ir atrodė, kad vyras neša geibų 
besimuistantį gyvulėlį. 

Pažinojau jį, tą vyrą vardu Labriunas Makijanas. Klanų 
dūdmaišininkai Sterlinge pakaitomis skelbė aušrą, ritmingu 
dūdmaišininko žingsniu žingsniuodami po stovyklavietę pir- 
myn ir atgal, ir burdonų aimana atsimušdavo nuo palaikių 
palapinių, visus jose esančiuosius kviesdama į naujos dienos 
mūšį. 

Vakare vėl išeidavo vienišas dūdmaišininkas, pamažu perei- 
davo kiemą, ir stovykla nuščiūdavo, sustodavo pasiklausyti, tilo 
balsai, o nuo palapinių drobės blėso saulėlydžio žaros atšvaitai. 
Aukštos, aimanuojančios pibrocho gaidos kvietė iš dykros šešė- 
lius, o dūdmaišininkui baigus pūsti, stodavo naktis. 

Rytą vakarą Labriunas Makijanas griežė užmerktomis aki- 
mis, lėtais ir tvirtais žingsniais žengdamas per kiemą ir atgalios, 
alkūne tvirtai spausdamas maišą, o jo pirštai mikliai bėgiodavo 
vamzdelio skylutėmis. Nepaisydama šalčio, kartais vakarais pri- 
sėsdavau pasiklausyti, leisdavau garsų ietims varstyti man šir- 
dį. Makijanas žygiavo pirmyn ir atgal viską aplinkui pamiršęs, 
apsisukdamas pasistiebęs ant pėdos pagalvėlės, pro dūdmaišio 
vamzdelį liedamas savo sielą. 

Esama smulkių airiškų dūdų, kuriomis muzikuojama patal- 
pose, ir didžiųjų šiaurietiškų dūdų, kuriomis lauke skelbiamos 
keltuvės, klanai kviečiami į rikiuotę ir vyrai šaukiami į mūšį. 

Makijanas, vaikštinėjantis kietai užmerktomis akimis, griežė 
šiaurietiškomis dūdomis. 

Vieną vakarą, kai Makijanas baigė, aš pakilau ir palaukiau, 
ko! jis su gęstančia gaida išspaudė iš maišo paskutinį orą, o pri- 
sigretinau tuo metu, kai jis, linktelėjęs sargybai, įėjo pro Ster- 
lingo vartus. 

— Gerą vakarą jums, ponia, - pasveikino jis mane. Balsas 
buvo švelnus, o akys, dabar jau atmerktos, žvelgė dar švelniau, 
vis dar užburtos nesudrumstų dūdavimo kerų. 

— Gerą vakarą, Makijanai, - atsiliepiau. - Pamaniau, Maki- 
janai, įdomu, kodėl tu grieži kietai užsimerkęs. 

Jis nusišypsojo ir pasikasė galvą, bet daug negalvojęs atsakė: 

- Tikriausiai dėl to, ponia, kad mane bočelis mokino, o ji- 
sai buvo aklas. Kai pučiu, visuomet jį regiu, žingsniuojantį pa- 
krante: vėjas plaiksto barzdą, aklos akys užmerktos, kad vėjas 
nežertų į jas čaižaus smėlio, - bočelis klausydavosi dūdų garsų, 
grįžtančių pas jį nuo uolėto šlaito, ir iš jų vaikščiodamas supras- 
davo, kur esąs. 

— Vadinasi, regi jį ir taip pat dūduoji jūrai ir uoloms? Iš kur 
pats kilęs, Makijanai? 

Jis kalbėjo žemu balsu, dar labiau šnypšdamas priebalsius 
negu kiti kalniečiai. 

— Iš Šetlando, ponia, - atsakė jis, paskutinį žodį tardamas 
beveik „Zetlando“. - Iš toli toli nuo čia. - Jis man nusišypso- 
jo ir nusilenkė, mat priėjome svečių sparną, kur man reikėjo 
sukti. - Bet vis dėlto man regis, ponia, kad jūs iš dar toliau 
atkeliavot. 

— Teisybė, - atsakiau. - Labos nakties, Makijanai. 


m= 

Tą pačią savaitę pagalvojau, įdomu, ar čia, tamsoje, jam pa- 
dėtų įgūdis pūsti dūdą nematant pasaulio. Didelis dalinys judė- 
damas kelia nemažai triukšmo, kad ir kaip tyliai vyrai stengtųsi 
eiti, bet pamaniau, kad jei jie ir sukelia aidą, jį paskandintų vis 

labiau kaukiantis vėjas. Mėnuo nešvietė, bet dangus buvo švie- 
sus nuo debesų, o veidą čaižė ledinė šlapdriba. 

Aukštumų kariuomenės vyrai ėjo išsibarstę grupelėmis po 
dešimt ar dvidešimt, netolygiai, tai šen bei ten susigrūsdami, 
tai vėl praretėdami, tarytum žemė protarpiais vis iškištų kupstą, 
arba patamsy vaikščiotų alksnių ir maumedžių guotai. Mano 
atnešta žinia sulaukė palaikymo: Evano Kamerono žvalgai taip 
pat pranešė apie Holio veiksmus, ir škotų kariuomenė dabar 
žygiavo jų pasitikti kažkur į pietus nuo Sterlingo pilies. 

Džeimis jau numojo ranka ir liovėsi įkalbinėjęs mane grįž- 
ti. Prižadėjau nesipainioti po kojomis, tačiau jeigu jau lemta 
įvykti mūšiui, po jo turi būti pasirengę padėti kariuomenės gy- 
dytojai. Kad jo dėmesį patraukė vyrai ir tai, kas laukia priešaky, 
sprendžiau iš staigaus galvos kryptelėjimo. Raitas ant Dono, jis 
sėdėjo pakankamai aukštai ir buvo matomas kaip šešėlis net 
tamsoje, ir kai iškėlė ranką, dar du mažesni šešėliai atsiskyrė 
nuo banguojančios masės ir prisigretino prie jo. Trumpą va- 
landėlę buvo kuždamasi; tada Džeimis išsitiesė balne ir krei- 
pėsi į mane: 

- Žvalgai sako, kad mus pastebėjo - anglų sargyba skriste 
nuskrido į Kalendero rūmus perspėt generolo Holio. Mes ilgiau 
nebelauksim, imu vyrus ir supam už Duglo vyrų iš tolimesnės 
Falkirko kalvos pusės. Makenziai puls iš vakarų, o mes užgriū- 
sim iš užnugario. Ant kalvos kairėj pusėj stovi bažnytėlė, gal 
bus ketvirtis mylios kelio. Tavo vieta tenai, Sasenach. Jok ten 
dabar iš karto ir būk. - Tamsoje jis susirado mano ranką ir 
spustelėjo virš alkūnės. - Kai tik galėsiu, ateisiu tavęs pasiim- 
ti, o jei negalėsiu, atsiųsiu Mertą. Jeigu reikalai pakryptų bloga 
linkme, užsidaryk bažnyčioje ir slėpkis šventovės prieglobsty. 
Nieko geriau nesugalvoju. 

- Nesirūpink dėl manęs, - atsakiau. 

Mano lūpos stingo nuo šalčio, ir aš tik vyliausi, kad balsas 
nevirpa taip, kaip aš pati. Prikandau liežuvį ir nepridūriau „būk 
atsargus“, nors šie žodžiai jau sukosi ant liežuvio galo, ir tik 

trumpai jį paliečiau; šaltas Džeimio skruostas po mano delnu 
pasirodė kietas kaip metalas, o brūkštelta garbana - šalta ir glot- 
ni it elnio kailis. 

Patraukiau vadeles ir pasukau į kairę pamažu skintis kelio, 
nes aplinkui zujo vyrai. Kastruotas arklys sunerimo nuo šur- 
mulio: sumataravo galvą, suprunkštė ir ėmė muistytis po ma- 
nimi. Staigiai trūktelėjau vadeles, kaip buvo mokęs Džeimis, ir 
laikiau jas įtemptas, nes po arklio kanopomis žemė staiga ėmė 
leistis stačiu šlaitu. Sykį atsigręžiau, bet Džeimis buvo pradingęs 
naktyje, o man reikėjo sukaupti dėmesį, kad rasčiau patamsyje 
bažnytėlę. 

Ji buvo mažutė, mūrinė su šiaudų stogu, prisiglaudusi ne- 
didelėje šlaito įduboje nelyginant susigūžęs gyvūnas. Nusmelkė 
stiprus brolystės jausmas, lyg bažnytėlė būtų gimininga siela. Iš 
čia buvo matyti anglų sargybos laužai, mirgantys pro darganą, o 
tolumoje aidėjo riksmai - škotų ar anglų, sunku buvo atskirti. 

Tada pasigirdo dūdos - laibas, pamėkliškas klyksmas per 
audrą. Iš kelių kalno vietų vaiduokliškai atsklindantys kiti kly- 
kiantys balsai nederėjo tarpusavy. Prieš tai mačiusi juos iš arti, 
vaizdavausi dūdmaišių pūtėjus - krūtinė kyla, pamėlusios lūpos 
tvirtai sučiauptos aplink vamzdelio kaklelį, nuo šalčio sugrubę 
pirštai apgraibomis mėgina išgauti dermę. 

Kone juste jutau, kaip priešinasi stamantrus odinis maišas, 
šiltai laikomas po skraiste ir dėl to išsaugantis lankstumą, bet 
nenoromis besileidžiantis pilnas pripučiamas, tada staiga at- 
gyjantis, tampantis dūdmaišininko kūno dalim, tartum trečias 
plautis, kvėpuojantis už jį, kai nuo vėjo užgniaužia kvapą, lyg 
prisipildytų nuo netoliese rėkaujančių kalniečių balso. 

Dabar šūkalojo jau arčiau, garsas pasiekdavo mane bango- 
mis, mat vėjas pasisuko, atnešdamas sūkuringus šlapdribos gū- 
sius. Nebuvo priebučio pasislėpti nei medžių ant kalvos šlaito, 
kurie bent kiek užstotų nuo vėjo. Mano arklys pasisuko šonu ir 
nunarino galvą, kakta pasitikdamas vėją, ir jo karčiai skaudžiai 
kirto man per veidą, sustirę ir apledėję. 

Bažnyčia siūlė prieglobstį nuo stichijos, ne tik nuo anglų. 
Pastumdama atidariau duris ir už apynasrio įsivedžiau arklį. 

Viduj tvyrojo tamsa, juodumoje virš altoriaus vos įžiūrimas 
bolavo lopinys - alyvuota oda užtrauktas langas. Po darganos 
lauke bažnyčioje atrodė šilta, bet kvapą gniaužė pridvisusio 
prakaito tvaikas. Arklys negalėjo išvartyti suolų, nes jų nebuvo; 
nebuvo nieko, vien mažas altorėlis vienoje sienoje ir pats pa- 
grindinis altorius. Apsvaigęs nuo stipraus žmonių kvapo, arklys 
sustojo, ėmė prunkšti ir mataruoti galvą, bet per daug nesiblaš- 
kė. Viena akim jį dėl atsargos prižiūrėdama, nuėjau prie durų 
ir kyštelėjau nosį lauk. 

Niekaip nebuvo galima suprasti, kad dedasi ant Falkirko 
kalvos. Šen bei ten tamsoje žybčiojo šautuvų ugnys. Protarpiais 
buvo girdėti sunkus metalo žvangesys, retsykiais trinkteldavo 
sprogimas. Kartkartėmis surikdavo sužeistasis - laibu it dūd- 
maišio klyksmas balsu, kitaip negu geilų karo šūksnius šūkau- 
jantys škotai kariai. O tada vėjas pasisukdavo kita kryptim, ir aš 
nieko nebegirdėdavau arba vaizduodavausi girdinti balsus, nors 
tai tik vėjas stūgavo. 

Kautynių prie Prestonpanso aš nemačiau; pasąmoningai 
pratusi vaizduotis gremėzdišką milžiniškų armijų judėjimą, pri- 
klausomą nuo tankų ir pabūklų, nebuvau pasirengusi suvokti, 
kaip greitai gali vykti nedidelis mūšis, kai kaunamasi vienas 
prieš vieną mažais, lengvais ginklais. 

Pirmas perspėjimas atėjo tada, kai kažkas netoliese rikte- 
lėjo. Tulach Ard! Vėjo apkurtinta, negirdėjau, kaip jie užkopė 
į kalną. Tulach Ard! Tai buvo Makenzių klano karo šūkis - ke- 
letas Duglo karių buvo verčiami trauktis mano prieglobsčio 
link. Nėriau atgal į vidų, bet duris palikau praviras, kad galė- 
čiau dirsčioti. 

Jie kopė į kalną - mažas besitraukiančių vyrų būrelis. Ir 
iš balsų, ir iš išvaizdos kalniečiai, vėjo plaikstomais plaukais, 
skraistėmis ir barzdomis, todėl atrodė kaip juodi debesys žolė- 
tame šlaite, kepėstuojantys prieš vėją į kalną. 

Vos atšokau atgal į vidų, ir pirmasis įvirto pro duris. Pa- 
tamsyje neįžiūrėjau veido, bet kai kaktomuša atsitrenkė į mano 
arklį, iškart atpažinau iš balso. 

— Jėzau! 

— Vili! - sušukau. - Vili Koulteri! 

— Jėzaumarija su visais šventaisiais! Kas čia? 

Nespėjau atsakyti, o durys vėl atsilapojo ir žiebėsi į sieną, ir 
į ankštą bažnytėlę įgriuvo dar du juodi pavidalai. Paklaikęs nuo 
šio triukšmingo įsiveržimo, mano arklys pasistojo ant užpaka- 
linių kojų ir sužvingo, kanopomis maldamas orą. Persigandę 
įsibrovėliai išgąstingai sušuko, mat aiškiai tikėjosi, kad pastatas 
bus neužimtas, ir sunerimo pamatę, jog klydo. 

Įėjus dar keliems vyrams, sumaištis tik dar padidėjo, ir aš 
atsisveikinau su viltimi nors kiek sutramdyti arklį. Nustumta į 
užpakalinę bažnyčios dalį, įsispraudžiau į ertmę tarp altoriaus 
ir sienos ir laukiau, kad reikalai patys susitvarkytų. 

Atrodė, kad taip ir bus, nes pro balsų sumaištį vienas jų 
užriko taip, kad visus perrėkė. 

- Nurimkit! - sušuko to balso savininkas prieštaravimų 
nepakenčiančiu tonu. Pakluso visi, išskyrus arklį, o kai nutilo 
triukšmas, aprimo net ir arklys, ėmė trauktis atbulas į kampą ir 
prunkštauti, protarpiais pasibjaurėjęs žvingčiodamas. 

- Čia Makenzis iš Leocho, - pareiškė valdingas balsas. - Ko 
dar čia esama? 

- Čia Džordis, Duglai, ir brolis sa manim, - atsiliepė greta 
su aiškiu palengvėjimu. - Atsinešėm ir Rupertą; jis sužeistas. 
Kristau, jau maniau, patsai nelabasis čionai! 

— Gordonas Makleodas iš Ardsmuro, - prisistatė dar vienas, 
kurio balso nepažinau. 

— Ir Evanas Kameronas iš Kinocho, - atsišaukė kitas. - Kie- 
no čia arklys? 

— Mano, - atsiliepiau ir atsargiai išsliuogiau iš už altoriaus. 
Išgirdę mano balsą, vyrai sukėlė dar didesnį sąmyšį, bet Duglas 
ir vėl jį nutraukė, stipriai pakeldamas balsą. 

- Tylos, prakeikimas su jumis visais! Ar čia tu, Klere 
Freizer? 

- Na, kad ne karalienė, tai jau tikrai, - irzliai atsakiau. - Čia 
dar ir Vilis Koulteris, ar bent prieš minutę buvo. Gal kas turit 
titnago dėžutę? 

— Nedekit šviesos! - įspėjo Dūglas. - Jeigu anglai mus seka, 
vargu ar praeis pro čia nepastebėję, bet jeigu ne, tai kam dar 
traukti dėmesį. 

- Gerai, - sutikau ir prikandau lūpą. - Rupertai, ar galit 
kalbėti? Pasakykit ką nors, kad suprastume, kur esat. 

Kažin kuo galėsiu jam padėti patamsy, tuo labiau kad nė 
vaistų skrynutės negaliu pasiekti. O vis dėlto negalėjau leisti 
jam nukraujuoti čia pat ant grindų. 

Priešingame bažnyčios pakrašty, negu stovėjau aš, kažkas 
bjauriai sukosėjo ir kimiai pasakė: 

— Čia, mergyt, - o tada vėl užsikosėjo. 

Apgraibomis nusigavau iki kosinčiojo, patyliukais keikda- 
masi. Vien iš burbuliavimo galėjau spręsti, kad kosulys nesvei- 
kas; toks nesveikas, kad priemonės iš mano vaistinėlės vargiai 
ką padės. Atsitūpiau ir paskutines kelias pėdas įveikiau žąsyte, 
plačiai mojuodama rankomis ir bandydama apčiuopti, kas man 
galėtų užtverti kelią. 

Viena ranka stuktelėjo į šiltą kūną, ir mane sugriebė stambi 
ranka. Turi būti Rupertas; buvo girdėti jo alsavimas - krioki- 
mas su tylia gurguliavimo priemaiša. 

- Aš čia, - pasakiau ir patapšnojau jam, kaip tikėjausi, drą- 
sinamai. 

Tikriausiai ir paveikė drąsinamai, nes jis sukikeno, gaudy- 
damas kvapą, ir kilstelėjo klubus, stipriai spausdamas prie savęs 
mano ranką. 

— Dar kartelį, mergele, ir visai pamiršiu tą nelemtą muškie- 
tos kulką, - paragino jis. 

Atitraukiau ranką kaip nudeginta. 


220 DIANA GABALDON 


- Gal truputį vėliau, - sausai atsakiau. Perbraukiau delnu 
per jo kūną viršun, ieškodama galvos. Tankūs barzdos šeriai 
pranešė man, kad pasiekiau tikslą, ir po suvešėjusiais gaurais 
ėmiau atsargiai čiuopti pulsą pakaklėje. Tankus ir silpnas, bet 
vis tiek dar gana ritmiškas. Jo kakta buvo slidi nuo prakaito, 
nors oda atrodė lipni. Perbraukiau per nosies galiuką - jis buvo 
šaltas nuo vėsaus oro lauke. 

- Gaila, kad aš ne šuo, - tarė jis ir nusijuokė tarp orą gau- 
dančių įkvėpimų. - Šalta nosis... būtų geras požymis. 

- Būtų dar geresnis požymis, jeigu liautumėtės plepėti, - su- 
draudžiau. - Kur jums pataikė kulka? Ne, nesakykit, paimkit 
mano ranką ir parodykit, kur žaizda... o jeigu dar kur kitur dė- 
sit, Rupertai Makenzi, galit čia dvėsti kaip šuo, ir būsim jūsų 
nusikratę. 

Jutau, kaip plati krūtinė po mano delnu tirta iš juoko. Pa- 
mažu jis ėmė traukti mano ranką po skraiste, ir aš kita ranka 
nustūmiau trukdantį audinį. 

— Gerai, jau radau, - sušnabždėjau. 

Apčiuopiau, kur marškiniai buvo truputį įplyšę, pakraščiuo- 
se sudrėkę nuo kraujo, suėmiau abiem rankomis ir perplėšiau 
juos. Labai atsargiai perbraukiau pirštais per jo šoną, jausdama, 
kaip oda pašiurpsta, o tada užčiuopiau žaizdelę, kur įeita kul- 
kos. Skylutė atrodė labai jau maža, palyginti su stambiu Ruper- 
to kūnu, o jis buvo tikrai augalotas vyras. 

- Ar ji pro kur nors išėjo? - paklausiau pašnibždomis. 

Bažnyčioje buvo tylu, tik arklys nerimo - mindžikavo savo 
kampe. Ir pro uždarytas duris vidun prasiskverbė mūšio gar- 
sai, bet jie buvo padriki, ir nebuvo galima suprasti, ar iš toli 
jie atsklinda. 

— Ne, - atsakė Rupertas ir vėl sukosėjo. Jo ranka siekė bur- 
nos, ir aš nusekiau paskui ją su skraistės skvernu. Mano akys 
jau buvo daugmaž apsipratusios su tamsa, bet jis man vis tiek 
atrodė vien sukniubęs juodas pavidalas ant grindų. Vis dėlto 
tam tikriems dalykams užteko ir lytėjimo. Iš žaizdos kraujavo 

nedaug, bet audinys, kurį prikišau jam prie burnos, staiga su- 
šlapo, ir man ant rankos pliūptelėjo šiltas skystis. 

Kulka jam persmeigė bent vieną plautį, o gali būti, kad ir 
abu, ir į krūtinę plūdo kraujas. Tokios būklės jis galėtų išgyventi 
kelias valandas, gal dieną, jei vienas plautis dar gali atlikti savo 
paskirtį. Jeigu pradurtas perikardas, mirs greičiau. Bet jį išgel- 
bėtų tik operacija, ir tokia, kurios aš nemoku atlikti. 

Už savęs pajutau esant kažką šilta ir išgirdau normalų alsa- 
vimą - kažkas apgraibomis ieškojo manęs. Ištiesiau ranką, ir tas 
žmogus ją stipriai sugriebė. Duglas Makenzis. 

Jis prisiartino ir uždėjo ranką ant aukštielninko Ruperto 
kūno. 

— Kaip laikaisi, seni? — tyliai paklausė Duglas. - Gali paeiti? 

Kita ranka aš vis dar liečiau Rupertą, todėl jutau, kaip jis 
papurtė galvą, atsakydamas į Duglo klausimą. Vyrai bažnyčioje 
mums už nugaros pradėjo šnibždėtis. 

Duglas uždėjo man ant peties sunkią ranką. 

- Ko tau reikia, kad jam pagelbėtum? Tavo skrynutės? Ji ant 
arklio? 

Jis pakilo, man dar nespėjus prasižioti, kad toje skrynutėje 
ničnieko nėra, kas Rupertui padėtų. 

Kuždesius nutraukė garsus triokštelėjimas nuo altoriaus, visi 
aplink staiga sujudo - vyrai griebėsi už ginklų, kuriuos buvo 
pasidėję. Dar kartą trakštelėjo, o tada pasigirdo toks garsas, lyg 
kas plyštų, ir alyvuotos odos langas pasidavė, įleisdamas vidun 
gūsį šalto, tyro oro ir sūkuriuojančių snaigių spiečių. 

— Sasenach! Klere! Ar tu čia? - Žemas balsas už lango aki- 
mirksniu privertė mane pašokti, užmiršus Rupertą. 

- Džeimi! 

Visi aplinkui sutartinai atsiduso iš palengvėjimo, ir sudžerž- 
gė krintantys žemėn kardai ir skydai. Ką tik nušvitusią blau- 
sią šviesą iš lauko trumpam užstojo Džeimio galva ir pečiai. 
Jis lengvai nušoko nuo altoriaus, ir atvirame lange pasirodė jo 
siluetas. 

- Kas čia yra? - tyliai paklausė jis, dairydamasis aplinkui. - 
Duglai, tu? 

- Taigis, aš, vaike. Tavo žmona ir dar keli. Ar matei kur 
lauke netoliese tų sasenachų benkartų? 

Džeimis susijuokė. 

— O kaip manai, ko aš pro langą keberiojaus? Kalvos papė- 
dėj jų gal kokios dvi dešimtys. 

Duglas nepatenkintas suurzgė. 

— Lažinuosi, čia tie patys benkartai, kurie mus atkirto nuo 
pagrindinio dalinio. 

- Tikrai taip. Ho, mo cridh! Ciamar a tha thu? 

Pro sąmyšį atpažinęs balsą, mano arklys užvertė galvą ir 
garsiai sužvingo sveikindamasis. 

— Ša, kvaišeli tu! - užriko ant jo Duglas. - Nori, kad anglai 
išgirstų? | 

- Nemanau, kad anglai pultų karti jo, - nuosaikiai replikavo 
Džeimis. - O kad suprastų, jogei tu čia, ausų jiems neprireiks, 
jei turi akis kaktoj: šlaitas - išvien purvynas, ir visi jūsų pėdsa- 
kai kuo aiškiausiai matyti. 

- Mmfm. - Duglas dėbtelėjo į langą, bet Džeimis jau purtė 
galvą. 

- Nieko doro iš to nebus, Duglai. Dalinys pietuose, ir lordas 
Džordžas Murėjus išėjo jų pasitikt, bet šiapus vis dar tebesama 
anų anglų, su kuriais susidūrėm. Būrelis jų užvijo mane į kalną, 
aš staigiai mečiausi šonan ir per žolę pilvu prišliaužiau prie baž- 
nyčios, bet spėju, jie tebenaršo kalvos šlaitą aukščiau. 

Jis ištiesė ranką į mano pusę, ir aš ją paėmiau. Buvo vėsi ir 
drėgna nuo šliaužimo per šlapią žolę, bet džiaugiausi galėdama 
tiesiog paliesti jį, džiaugiausi, kad jis čia. 

— Prišliaužei, sakai? O tai kaip tu ruošeisi vėl atgal išsikrapš- 
tyt? - paklausė Duglas. 

Džeimis gūžtelėjo - veikiau pajutau tai, nei pamačiau. Jis 
pakreipė galvą mano arklio pusėn. 

- Pamaniau, galėčiau staiga išsiveržti ir juos sutrypti - juk 
apie arklį jie negali žinot. Taip kiltų pakankamas sambrūzdis, 
kad gal Klerė spės išsmukt. 

Duglas tik prunkštelėjo. 

- Taigis, o paskui jie nuraškys tave nuo balno kaip prinokusį 
obuolį. 

— Dabar jau nesvarbu, - sausai pasakė Džeimis. - Neįsivaiz- 
duoju, kad jūs visi sugebėtumėt taip tyliai išnešt kudašių, kad 
niekas nepastebėtų, kad ir kiek aš triukšmaučiau. 

Tarsi patvirtindamas jo žodžius, Rupertas pasienyje balsu 
sudejavo. Mudu su Duglu iškart suklupom ant kelių, o įkandin 
mūsų, truputį lėčiau - ir Džeimis. 

Rupertas nebuvo miręs, bet laikėsi visai prastai. Rankos 
buvo šaltos, o alsavimas švogždžiantis ir švilpiantis. 

— Duglai, - sušnibždėjo jis. 

- Aš čia, Rupertai. Gulėk ramiai, žmogau, netrukus pasi- 
taisysi. 

Makenzių vadas greit nusisiautė skraistę ir sulankstė į pa- 
galvę, pakišo Rupertui po galva ir pečiais. Pakeltas aukščiau, 
regis, šis ėmė kvėpuoti lengviau, bet pridėjusi ranką po barzda 
aptikau šlapius lopus ant marškinių. Rupertas dar turėjo šiek 
tiek jėgų, — ištiesė ranką ir suėmė Duglą už riešo. 

- Jeigu... vis tiek jie mus ras... duok man šviesos, Duglai, - 
gaudydamas orą paprašė jis. - Pamatyčiau darsyk tavo veidą. 

Klūpodama visai greta Duglo, juste pajutau šiurpą, kuris 
perbėgo juo nuo šių žodžių ir jų paslėptos reikšmės. Jis stai- 
giai pasuko galvą į mane, bet žinoma, veido negalėjo įžiūrėti. 
Duglas davė nurodymą per petį, ir kurį laiką pašurmuliavę ir 
pasikuitę vyrai atpjovė saują šiaudų, šiuos susuko į deglą ir už- 
degė titnago įskelta žiežirba. Deglas degė greitai, bet man už- 
teko šviesos apžiūrėti Rupertą, o vyrai tuo metu atskėlė nuo 
lubų sijos ilgą balaną, kuri galėjo būti panaudota kaip ilgiau 
šviečiantis deglas. 

Jis buvo baltas kaip žuvies pilvas, nuo prakaito sulipusiais 
plaukais, o ant putlios apatinės lūpos tebebuvo matyti kraujo 
pėdsakas. Ant juodos blizgančios barzdos tamsavo dėmės, bet 
kai pasilenkiau dar kartą patikrinti pulso, jis man geibiai nusi- 
šypsojo. Silpnesnis ir labai tankus, protarpiais peršokantis vieną 
kitą tvinksnį. Aš nubraukiau jam nuo veido plaukus, o jis dėko- 
damas paglostė man ranką. 

Duglas palietė man alkūnę, aš atsitūpiau ir atsisukau. Jau 
kartą šitaip gręžiausi į jį, prie kūno žmogaus, kurį buvo mir- 
tinai sužeidęs šernas. Tąsyk Duglas klausė manęs: „Ar jis gy- 
vens*, ir dabar aš pamačiau jo veide šmėstelint anos dienos 
prisiminimą. Vėl jo akyse buvo tas pats klausimas, bet šįkart 
žvilgsnį stingdė baimė išgirsti mano atsakymą. Rupertas buvo 
jo artimiausias draugas, gentainis, jojęs ir kovęsis jo dešinėje, 
kaip Ijanas - Džeimio. 

Šįkart aš neatsakiau - už mane atsakė pats Rupertas. 

- Duglai, - pašaukė jis ir šyptelėjo, kai draugas nerimastin- 
gai pasilenkė prie jo. Rupertas trumpam užsimerkė ir įkvėpė 
kaip galėdamas giliau, kaupdamas jėgas svaibiai akimirkai. — 
Duglai, - vėl pasakė jis ir atsimerkė. - Negedėk manęs, brolau. 

Makenzio veidas deglo šviesoje persikreipė. Mačiau, kaip jo 
lūpose pakibo žodžiai, neigiantys mirtį, bet jis prikando lūpą ir 
nustūmė tą mintį šalin. 

- Aš tavo vadas, seni, - šyptelėjęs virpančiomis lūpomis iš- 
tarė jis. - Ir tu man neįsakinėsi. Gedėsiu tavęs, kiek tik įsigei- 
siu. - Jis suspaudė Ruperto plaštaką, gulinčią ant krūtinės, ir 
tvirtai laikė. 

Rupertas tyliai, šnypščiamai sukrizeno ir vėl užsikosėjo. 

- Ką gi, gedėk manęs, Duglai, jei tik nori, - pasakė jis, kai 
kosulys pagaliau nurimo. - Ir aš tuo džiaugiuosi. Bet kol dar 
nemiriau, negali gedėt, ar ne? Aš mirsiu nuo tavo rankos, mo 
caraidh, ne svetimšalių naguose. 

Duglas krūptelėjo, o mudu su Džeimiu pasibaisėję susižval- 
gėme jam už nugaros. 

- Rupertai... - bejėgiškai prašneko Duglas, bet Rupertas jį 
nutraukė, suspausdamas ir švelniai papurtydamas ranką. 

- Tu tikrai esi mano vadas, seni, ir tai tavo pareiga, - su- 
šnabždėjo jis. - Nagi. Imk ir padaryk tai, dabar iš karto. Man 
skauda taip merdėti, Duglai, norėčiau, kad baigtųsi. 

Jo akys nerimastingai bėgiojo, kol sustojo prie manęs. 

- Ar palaikysi man už rankos, mergyt? - paprašė jis. - Aš 
taip norėčiau. 

Regėjos, nebebuvo kur dingti. Pamažu, jausdamasi kaip sa- 
pne, aš abiem rankomis suėmiau plačią, juodais gyvaplaukiais 
apžėlusią ranką ir suspaudžiau taip, lyg norėčiau priversti savo 
šilumą pereiti vėstančiam kūnui. 

Suniurnėjęs Rupertas truputį pasikėlė į vieną pusę ir pasi- 

- Už manęs jai reikėjo tekėt, berneli, kai galėjo rinktis, - 
šniokštuodamas pasakė jis. - Tu prastas diegas, bet stenkis, 
kiek gali. - Viena akis prisimerkė - mirktelėjo. - Pamylėk ją už 
mane kaip reikiant, vaikine. 

Juodos akys vėl grįžo pas mane, ir galop veidas nušvito pla- 
čia šypsena. 

- Sudie, gražioji mergyt, - tyliai atsisveikino jis. 

Duglo durklas smigo jam po krūtinkauliu, stipriai ir sta- 
tmenai. Augalotas kūnas sutrūkčiojo, pasivertė į šoną, pratrūko 
kosuliu su kraujais, bet trumpa agonijos aimana ištrūko iš Du- 
glo krūtinės. 

Makenzių vadas kurį laiką stovėjo suakmenėjęs, užmerkto- 
mis akimis, rankas sunėręs ant durklo rankenos. Tada Džeimis 
atsistojo, suėmė jį už pečių ir pasuko į šalį, kažką geiliškai mur- 
mėdamas. Džeimis žvilgtelėjo į mane, aš linktelėjau ir ištiesiau 
rankas. Jis švelniai pasuko Duglą manęs link, aš apglėbiau jį ir 
taip mudu tupėjom šalia, laikydami jį priglaudę, ko! raudojo. 

Ir paties Džeimio veidu driekėsi ašarų pėdsakai, buvo girdė- 
ti ir kitų vyrų kūkčiojimas ir atodūsiai. Pamaniau, verčiau tegu 
verkia Ruperto, o ne savęs. Jeigu iš tikrųjų anglai ateis čionai 

mūsų ieškoti, visiems mums ligi vieno gresia kartuvės už išda- 
vystę. Lengviau buvo gedėti Ruperto, kuriam jau niekas nebe- 
grėsė, kuris išėjo, pastūmėtas į kelią bičiulio rankos. 


R 

Per visą ilgą žiemos naktį jie neatėjo. Mes gūžėmės viename 
pasienyje po skraistėmis ir apsiaustais ir laukėme. Aš snūduria- 
vau, atsišliejusi į Džeimio petį, man iš kitos pusės, susikūprinęs 
ir tylus, kiūtojo Duglas. Manau, nė vienas jų nemiegojo, bet 
pernakt budėjo prie Ruperto palaikų, paguldytų kitame baž- 
nytėlės pakrašty ir užklotų jo paties skraiste, kitapus prarajos, 
skiriančios mirusiuosius nuo gyvųjų. 

Mažai kalbėjomės, bet aš supratau, apie ką jiedu mąsto. 
Jie, kaip ir aš, spėliojo, ar anglų kareiviai nuėjo sau ir apačioje 
persigrupuoja su didžiąja kariuomene prie Kalendero rūmų, ar 
vis dar tyko lauke, nekrusteldami laukia aušros, kad kas nors 
iš besislepiančiųjų mažulytėje bažnytėlėje nepaspruktų tamsos 
priedangoje. 

Vos pradėjus brėkšti, reikalas išaiškėjo. 

- Ei ten, bažnyčioje! Liskit lauk ir pasiduokit! - pasigirdo iš 
pašlaitės skambus vyro balsas. 

Vyrai bažnyčioje sukruto, o arklys, iki tol sau snaudęs kam- 
pe, staiga pakėlė galvą ir neramiai suprunkštė, sambrūzdžio iš- 
gąsdintas. Džeimis ir Duglas susižvalgė, tada, tartum būtų iš 
anksto drauge suplanavę, atsikėlė ir sustojo petys petin, priešais 
uždarytas duris. Galvos kryptelėjimu Džeimis pasiuntė mane į 
bažnyčios gilumą, atgal į prieglobstį už altoriaus. 

Dar vienas šūksnis iš lauko buvo sutiktas tyla. Džeimis išsi- 
traukė iš už diržo titnaginį pistoletą ir patikrino, ar gerai užtai- 
sytas — atsipalaidavęs, lyg turėdamas marias laiko prieš akis. Jis 
priklaupė ant vieno kelio ir atrėmė į ranką pistoletą, nutaikęs jį 
į duris žmogaus galvos aukštyje. 

Džordis ir Vilis saugojo užpakalinį langą su paruoštais kar- 
dais ir pistoletais. Bet buvo aišku, kad jei bus puolama, tai pro 

priekines duris: už bažnyčios kilo status šlaitas į viršų, ir vietos 
tarp bažnyčios sienos ir šlaito buvo tik tiek, kad šiaip ne taip 
prasispraustų vienas žmogus. 

Sužlegsėjo žingsniai, artėjantys per purvą prie durų, ir tyliai 
sužvangėjo ginklai prie diržo. Per tam tikrą nuotolį šie garsai 
nutilo, ir vėl, jau garsiau ir arčiau, pasigirdo balsas. 

- Jo didenybės karaliaus Jurgio vardu išeikite ir pasiduokite! 
Mes žinome, kad jūs ten! 

Džeimis iššovė. Miniatiūrinėje bažnytėlėje šūvis driokstelėjo 
kurtinamai. Matyt, ir išorėje jis nuaidėjo įspūdingai; pasigirdo 
skubūs slidinėjantys atsitraukimo žingsniai, lydimi prislopintų 
keiksmų. Duryse atsirado skylutė, pramušta pistoleto kulkos; 
Duglas šonu prislinko ir pasižiūrėjo pro ją. 

- Velnias, - tyliai susikeikė jis, - ten jų daug. 

Džeimis pažvelgė į mane, tada kietai sučiaupė lūpas ir ėmėsi 
vėl užtaisinėti pistoletą. Akivaizdu, škotai pasiduoti nė neketi- 
no. Lygiai taip pat buvo aišku, kad anglai netroško šturmuoti 
bažnyčios, kai angos taip lengvai ginamos. Nejau ketina mus 
badu marinti, kol pasiduosim? Aukštumų kariuomenė tikrai 
siųs žmones ieškoti sužeistųjų po praėjusios nakties mūšio. Jei- 
gu jie suskubtų greičiau, negu anglai gautų progą atsigabenti 
pabūklą bažnyčiai atakuoti, gal mus ir išgelbėtų. 

Deja, anapus irgi buvo kažkas galvotas. Vėl priartėjo žings- 
niai, o tada angliška tartim suskambo nuosaikus autoritetin- 
gas balsas. 

- Turit vieną minutę išeiti lauk ir pasiduoti, - pareiškė val- 
dingojo balso savininkas, - arba mes padegam šiaudus. 

Suakmenėjusi iš siaubo, pakėliau akis į lubas. Bažnyčios sie- 
nos buvo mūrinės, bet šiaudai supleškės kaipmat, net ir įmirkę 
nuo lietaus ir šlapdribos, o kai gerai įsiliepsnos, ugnys ir dūmi- 
jančios žarijos ims kristi ant galvų, ir mums galas. Prisiminiau, 
kokiu pasibaisėtinu greičiu sudegė vakarykštis deglas iš susuktų 
šiaudų, jo apanglėjęs nuodėgulis voliojosi ant grindų prie už- 

dengto Ruperto kūno, šiurpus atminimas brėkštančios dienos 
prieblandoje. 

- Ne! - suklykiau aš. - Benkartai prakeikti! Čia juk bažny- 
čia! Gal niekad negirdėjot, kas yra šventovė? 

— Kas ten? - griežtai paklausė anas lauke. - Ten viduj anglė 
moteris?! 

- Taip! - suriko Duglas ir prišoko prie durų. Jis pravėrė 
duris per plyšelį ir suriaumojo anglams kareiviams pakalnė- 
je: - Taip! Mes laikom įkaite anglę damą! Padekit šiaudus, ir ji 
žus drauge su mumis! 

Kalvos papėdėje pasigirdo balsų šurmulys, o bažnyčioje vy- 
rai staiga sujudo. Džeimis prišoko prie Duglo, grėsmingai su- 
raukęs kaktą: 

— Ką tu sau... 

- Tai vienintelis šansas! - sušnypštė jam Duglas. - Tegu 
imasi ją, o mainais mums laisvė. Nieko blogo jai nedarys, jei- 
gu mano, kad ji mūsų įkaitė, o vėliau mes ją atsiimsim, kai 
išsilaisvinsim! 

Aš išlindau iš savo slėptuvės, priėjau prie Džeimio ir įsiki- 
bau jam į rankovę. 

— Sutik! - prisispyrusi paraginau. - Duglo tiesa, tai vienin- 
telis šansas! 

Jis bejėgiškai žiūrėjo į mane iš viršaus žemyn, veide maišėsi 
įniršis ir baimė. O prie viso to - juoko užuomina, matant pa- 
dėties ironiją. 

— Pagaliau aš juk sasenach, - pasakiau, šitai įžvelgusi. 

Maąsliai šypsodamasis, jis paglostė man veidą. 

- Taigis, mo duinne. Bet tu - mano sasenach. - Jis atsigręžė 
į Duglą ir atlošė pečius. Giliai įkvėpė ir linktelėjo galvą. - Gerai. 
Sakyk jiems, kad paėmėm ją... - jis greit sumetė, viena ranka 
kasydamasis galvą, - Falkirko kelyje, vakar vėlai vakare. 

Duglas linktelėjo ir, daugiau nieko nelaukdamas, išlindo 
pro durų tarpą, virš galvos kaip paliaubų ženklą iškėlęs baltą 
nosinę. 

Džeimis atsigręžė į mane, susirūpinęs, žvilgčiodamas į baž- 
nyčios duris, kur vis dar buvo girdėti anglų balsai, nors ką jie 
kalba, mes negalėjom suprasti. 

- Nežinau, Klere, ką tau reiktų jiems sakyt, gal verčiau apsi- 
mesk tokia sukrėsta, kad nė kalbėt neįstengianti. Gal taip geriau, 
negu pasakas pasakot; nes jeigu jie suprastų, kas tu esi... - Jis 
ūmai nutilo ir stipriai pasitrynė delnu veidą. 

Jeigu jie suprastų, kas aš, manęs lauktų Londonas, Taueris - 
o gali būti, ir greita egzekucija. Vis dėlto, nors skelbimuose buvo 
daug prirašyta apie „Stiuartų raganą, kiek man buvo žinoma, 
niekas nežinojo ar neskelbė, kad ta ragana - anglė. 

— Nesirūpink, - pasakiau ir iškart supratau, kokia tai kvai- 
lystė, bet nieko daugiau neatėjo į galvą. Delnu paliečiau jo 
rankovę, ties riešu pajutau sparčiai plakantį pulsą. - Tu mane 
atsiimsi dar jiems nespėjus nieko suprast. Manai, veš mane į 
Kalendero rūmus? 

Atgavęs savitvardą, jis linktelėjo. 

- Taip, manau, kad taip. Jei pavyks, stenkis laikytis viena 
prie lango, vos sutemus. Tuomet ateisiu tavęs. 

Nebeliko laiko niekam daugiau. Duglas vėl įslinko pro duris 
ir atsargiai jas uždarė. 

- Atlikta, - pranešė jis, žvilgtelėdamas į mane, paskui pažiū- 
rėjo į Džeimį. - Atiduodam jiems moterį, ir mums leidžia nekliu- 
domiems išeiti. Nepersekioja. Mes pasiliekam arklį. Mums jo rei- 
kės, supranti, Rupertui, - pusiau atsiprašomai paaiškino jis man. 

— Gerai, - atsakiau. 

Pažvelgiau į duris su juodu tašku toje vietoje, kur išėjo kul- 
ka, tokio pat dydžio kaip skylutė Ruperto šone. Man džiūvo 
burna, ir aš per jėgą nurijau gumulą. Buvau gegutės kiaušinis, 
kurį netrukus padės į ne savo lizdą. Visi trys užgaišom pas du- 
ris, dvejodami, nenorėdami žengti paskutinio žingsnio. 

— G-gal aš jau eisiu, - pralemenau, iš paskutiniųjų stengda- 
masi suvaldyti virpantį balsą ir drebančius kelius bei rankas. - 
Pradės galvoti, ko mes delsiam. 

Džeimis akimirkai užsimerkė, linktelėjo, tada žengė prie 
manęs. 

— Man atrodo, Sasenach, gal tu geriau nualpk, - pasiūlė 
jis. - Gal taip bus paprasčiau. 

Jis nutilo, pasilenkęs paėmė mane ant rankų ir išnešė pro 
duris, kurias prilaikė Duglas. 

Man po ausimi daužėsi jo širdis, jutau, kaip mane nešant 
dreba jo rankos. Po tvankumos bažnyčioje, kur maišėsi prakai- 
to, kraujo, juodojo parako ir arklio mėšlo smarvė, nuo tyro ir 
šalto ankstaus ryto oro man užėmė kvapą, ir aš prisiglaudžiau 
prie jo tirtėdama. Jis ranka tvirčiau suspaudė mano pakinklius 
ir pečius, stipriai it duodamas pažadą: niekad manęs nepaleis. 

— Dieve, - pratarė jis patyliukais, o tada mes priėjome juos. 

Griežti kamantinėjimai, pro dantis košiami atsakymai ir 
nenoriai atsilaisvinantis jo glėbys, kai guldė mane ant žemės, 
o tada - šliuksintys jo žingsniai per šlapią žolę. Buvau viena, 
svetimųjų naguose. 

Skyrius, kuriame daugel 
dalykų pašlyja 


PASILENKIAU ARČIAU LAUŽO ir ištiesiau suledėjusias 
rankas. Jos buvo murzinos nuo visą dieną laikytų vadelių, ir 
aš trumpai paabejojau, ar verta eiti prie upelio jų nusiplauti. 
Nesant jokios santechnikos, palaikyti švarą pagal naujųjų lai- 
kų standartus kartais atrodydavo didesnis vargas negu nauda. 
Nieko nuostabaus, velniai griebtų, kad žmonės dažnai apsirgę 
mirdavo, surūgusi mąsčiau aš. Jie mirdavo nuo paprasčiausio 
purvo ir neišmanymo labiau nei nuo ko nors kito. 

Minties apie mirtį purve užteko pastatyti man ant kojų, kad 
ir kokia buvau pavargusi. Pro stovyklavietę tekantis upeliūkš- 
tis pakraščiais buvo klampus, ir mano batai giliai įgrimzdo į 
dumbliną augaliją. Iškeitusi purvinas rankas į šlapias kojas, 
parklampojau atgal prie laužo, o ten radau belaukiantį kapralą 
Roubotamą su dubenėliu atseit troškinio. 

— Kapitonas siunčia linkėjimus, poniut, - pasakė jis ir iš tik- 
rųjų timptelėjo plaukų sruogą ant kaktos*, paduodamas man 
dubenėlį, - ir jis liepė jums pasakyt, kad kaip rytoj būsim Tavis- 
toke. Ten yra užeiga. - Jis padvejojo, apskritas mielas pusamžis 
veidas atrodė susirūpinęs, tada pridūrė: - Kapitonas atsiprašo, 
kad nėr kur apsistot, poniut, bet mes jums šiąnakt sukurpėm 
palapinę. Ne kažin kas, bet bent jau nuo lietaus pasislėpsit. 

— Padėkokit nuo manęs kapitonui, kaprale, - pasakiau kaip 
sugebėdama maloniau. - Ir jums taip pat dėkui, - pridūriau 
šilčiau. Man buvo aišku kaip dieną, kad kapitonas Meinveringas 


* Pagarbos ženklas, jei nedėvima skrybėlė ar kepurė, kurią būtų galima nukelti. 

laiko mane varginančia našta ir nieku gyvu nebūtų sukęs gal- 
vos dėl pastogės man apnakvindinti. Palapinę - drobės atraižą, 
dailiai permestą per medžio šaką ir prismeigtą abiejose pusė- 
se, - akivaizdžiai sugalvojo patsai kapralas Roubotamas. 

Kapralas nuėjo, o aš atsisėdau viena ir ėmiausi pamažu 
kramsnoti apdegusias bulves ir gyslotą jautieną. Prie upelio ra- 
dusi kerą vėlyvųjų dirvinių garstyčių vystančiais ir pakraščiuo- 
se parudavusiais lapais, atsinešiau saują kišenėje su keliomis 
kadagių uogomis, kurių pasiskyniau anksčiau tą pačią dieną, 
kai buvome trumpam sustoję. Garstyčių lapai buvo seni ir labai 
kartūs, bet įsigudrinau juos nuryti, sugrūdusi su keliais kąsniais 
bulvių. Valgį užbaigiau kadagių uogomis, kurias iš pradžių pra- 
kąsdavau, kad neužspringčiau, tada nurydavau kietą, suplotą 
uogą su visomis sėklomis ir odele. Aliejingas skonis nudegino 
man gomurį ir iš akių pasipylė ašaros, bet taip man pavyko nu- 
stumti degėsių ir riebalų skonį, o drauge su garstyčių lapais jų 
gal ir užteks atsiginti nuo skorbuto. 

Buvau prisirinkusi neblogas atsargas valgomųjų paparčių 
ūglių, erškėtuogių, prisidžiovinusi obuolių ir krapų sėklų, ir ga- 
benausi visa tai didesniojoje iš savo dviejų vaistinėlių kaip prie- 
monę nuo skurdžios mitybos ilgais žiemos mėnesiais. Vyliausi, 
kad Džeimis jas valgo. 
bet nesinorėjo, kad kas matytų mano veidą, kai mąsčiau apie 
Džeimį. 

Kiek galėjau, ant Falkirko kalvos išbuvau apsimestinai apal- 
pusi, bet netrukus mane prikėlė britas dragūnas, mėgindamas į 
gerklę pripilti brendžio iš kišeninės gertuvės. Nelabai žinodami, 
ką su manimi daryti, „gelbėtojai nugabeno mane į Kalendero 
rūmus ir perdavė generolo Holio štabui. 

Iki tol visa kas vyko pagal planą. Tačiau nepraėjo nė valan- 
da, o reikalai gana rimtai pakriko. Sėdėdama prieškambary ir 
klausydamasi visko, kas aplink mane kalbama, aš netrukus su- 
žinojau, kad praėjusią naktį mano įsivaizduotas didelis mūšis iš 

tikrųjų viso labo buvo tik menkas apsikapojimas tarp Makenzių 
ir vieno anglų padalinio, kuris keliavo susijungti su pagrindine 
kariuomenės dalimi. Minėta kariuomenė kaip tik dabar telkėsi 
pasitikti laukiamo Aukštumų kariuomenės puolimo ant Falkir- 
ko kalvos; mūšis, kurį maniausi išgyvenusi, iš tikrųjų dar nė 
neįvyko! 

Šį procesą prižiūrėjo patsai generolas Holis, ir kadangi nie- 
kas, regis, neišmanė, ką su manimi daryti, manęs saugoti prista- 
tė vieną eilinį ir, įdavę jam laišką, kuriame buvo aprašytos mano 
išlaisvinimo aplinkybės, mudu išsiuntė į pulkininko Kembelo 
laikinąjį štabą Kersyje. Jaunas eilinis, kresnas egzempliorius pa- 
varde Dobsas, vedė iš proto be galo verždamasis uoliai atlikti 
pareigą, ir nors pakeliui keletą kartų bandžiau, nesugebėjau nuo 
jo pabėgti. 

Atvykome į Kersį, bet iškart sužinojome, kad pulkininko 
Kembelo ten nėra, mat jis buvęs iškviestas į Livingstoną. 

- Klausyk, - pasiūliau mane lydinčiam kalėjimo prižiūrė- 
tojui, - aišku, kad pulkininkas Kembelas neturės nei laiko, nei 
noro su manim kalbėtis, o aš ir papasakoti jam neturėčiau ką. 
Gal tiesiog susirasiu, kur apsistoti čia, mieste, kol kaip nors su- 
siruošiu toliau keliauti į Edinburgą? 

Kadangi nieko geresnio nesugalvojau, anglams papasakojau 
daugmaž tą pačią istoriją kaip ir Kolumui Makenziui prieš dve- 
jus metus; girdi, esu našlaujanti dama iš Oksfordo, ir keliavau 
aplankyti giminaitės į Škotiją, bet mane užpuolė ir pagrobė kal- 
niečiai plėšikai. 

Eilinis Dobsas papurtė galvą ir iš atkaklumo net išraudo. Jis 
aiškiai buvo ne daugiau kaip dvidešimties, proteliu nepasižymė- 
jo, bet, kartą įsikalęs ką nors į galvą, atkakliai to laikėsi. 

- Negaliu jums leisti taip daryti, ponia Bošamp, - pasakė jis - 
mat aš pasivadinau savo pačios mergautinė pavarde, - kapitonas 
Bledso man galvą nuraus, jeigu nepristatysiu jūsų pulkininkui. 

Taigi nukeliavome į Livingstoną, raiti dviem labiausiai pa- 
gailėtinais kuinais, kokius tik man teko regėti. Galų gale nebeli- 

ko įkyraus palydovo, bet padėtis nė kiek nepagerėjo. Buvau įka- 
linta viršutinio aukšto kambaryje viename Livingstono name ir 
gavau dar sykį porinti savo istoriją, šįkart - tokiam pulkininkui 
Gordonui Maklišui Kembelui, Žemumų škotui, vadovaujan- 
čiam vienam iš elektoriaus dalinių. 

— Taigis, suprantu, - pasakė jis tokiu tonu, iš kurio buvo 
galima spręsti, kad nieko jis nesuprato. Buvo smulkus žmoge- 
lis lapės snukutį primenančiu veidu, plinkantis, retus rausvus 
plaukus susišukavęs nuo smilkinių atgal. Jis dar labiau prisimer- 
kė ir pažvelgė į suglamžytą laišką ant sugeriamojo popieriaus 
lapo. - Čia sakoma, - tarė jis, užsikabinęs ant nosies pusinius 
akinukus, kad geriau įsižiūrėtų į prirašytą lapą, - čia sakoma, 
ponia, kad vienas iš jūsų pagrobėjų buvo iš Freizerių klano, la- 
bai aukštas ir raudonais plaukais. Ar šios žinios teisingos? 

— Taip, - atsakiau, mėgindama atspėti, kur link jis suka. 

Pulkininkas taip palenkė galvą, kad akinukai nuslydo ant 
nosies galo, ir jis įrėmė į mane skvarbų žvilgsnį pro jų viršų. 

- Falkirke jus išvadavę vyrai susidarė įspūdį, kad vienas iš 
jūsų pagrobėjų buvo ne kas kitas, o prastai pagarsėjęs Aukštu- 
mų vadeiva, žinomas kaip Raudonasis Džeimis. Nagi, o kiek 
man žinoma, ponia Bošamp, pagrobta jūs buvote... sakykim, 
nusiminusi? - jo lūpos išsišiepė, bet jis nesišypsojo, - ir gal ne 
tokios dvasinės būklės, kuri skatintų pastabumą, bet ar jūs ku- 
riuo nors momentu pastebėjote, kad kiti dalyvaujantys vyrai 
kreiptųsi į tą vyrą šituo vardu? 

— Kreipėsi. Vadino jį Džeimiu. 

Neįsivaizdavau, kuo galėčiau pakenkti jam tai pasakydama; 
mano matytuose skelbimuose niekam nė menkiausios abejo- 
nės nebuvo paliekama, kad Džeimis palaiko Stiuartų siekį. 
Akivaizdu, anglams turi rūpėti, ar Džeimis dalyvavo Falkirko 
mūšyje, bet vargu ar tai įklampina jį labiau, negu jau ir taip 
jis įklimpęs. 

„Negali jie manęs pakart daugiau negu kartą, - sakė. Džei- 
mis. Bet ir karto užtektų. Žvilgtelėjau pro langą. Buvo sutemę jau 

daugiau kaip prieš pusvalandį, apačioje, gatvėje, švietė žibintai, 
nešiojami patruliuojančių kareivių. Džeimis dabar tikriausiai 
Kalendero rūmuose, ieško lango, už kurio galėčiau laukti aš. 

Staiga mane apėmė absurdiškas tikrumas, kad jis mane at- 
sekė, kad kaip nors sužinojo, kur aš vykstu, ir tikriausiai laukia 
gatvėje po langais, kad pasirodyčiau. 

Ūmai atsistojau ir nuėjau prie lango. Gatvė apačioje buvo 
tuščia, tik sūdytų silkių pardavėjas sėdėjo ant taburetės, pasi- 
statęs žibintą prie kojų, ir laukė, ar nepasirodys koks pirkėjas. 
Aišku, tai ne Džeimis. Niekaip jis negali manęs surasti. Niekas 
Stiuartų stovykloje nežino, kur aš; esu viena vienužė. Stipriai 
priplojau delnus prie stiklo, apnikta netikėtos panikos, nesuk- 
dama galvos, kad galiu jį sutrupinti. 

- Ponia Bošamp! Gal jums bloga? - sunerimęs sušuko pul- 
kininkas man už nugaros. 

Aš kietai suspaudžiau lūpas, kad nedrebėtų, ir keliskart gi- 
liai įkvėpiau, ir stiklą aptraukė garas, o gatvė apačioje išnyko 
rūke. Išoriškai rami, atsisukau į pulkininką. 

- Jaučiuosi visai gerai, - atsakiau. - Jeigu jau baigėte klau- 
sinėti, norėčiau eiti. 

— Norėtut? Mmm. - Jis nužvelgė mane lyg ir ko abejoda- 
mas, tada ryžtingai papurtė galvą. - Nakvosite čia, - pareiškė 
jis. - Rytą išsiųsiu jus į pietus. 

Išgąsčio spazmas sugniaužė man vidurius. 

- Į pietus! Kokio velnio? - išsprūdo man. 

Lapės kailį primenantys jo antakiai pašoko iš nuostabos, o 
žandikaulis atvipo. Tada jis nežymiai nusipurtęs užsičiaupė ir 
tik vos pravėrė burną tardamas šiuos žodžius: 

— Turiu įsakymą persiųsti toliau kiekvieną žinią, susijusią 
su Aukštumų nusikalstama figūra, žinoma Raudonojo Džeimio 
Freizerio vardu, - atsakė jis. - Arba kiekvieną asmenį, susijusį 
su juo. 

- Aš su juo nesusijusi! - sušukau. Nebent skaičiuosit san- 
tuoką, suprantama. 

Pulkininkas Kembelas, regis, nieko nebegirdėjo. Nusisuko 
prie rašomojo stalo ir ėmė sklaidyti šūsnį depešų. 

- Taip, štai jis. Kapitonas Meinveringas bus jus lydintis ka- 
rininkas. Rytoj auštant jis ateis jūsų pasiimti. - Pulkininkas 
paskambino mažučiu sidabriniu goblino pavidalo varpeliu, at- 
sivėrė durys ir pasirodė jam patarnaujančio eilinio veidas klau- 
siama išraiška. - Garvi, palydėk damą į jos apartamentus. Duris 
užrakink. - Jis atsigręžė į mane ir oficialiai nusilenkė. - Ma- 
nyčiau, mes nebesusitiksime, ponia Bošamp, linkiu jums gerai 
pailsėti ir telydi jus Dievo pagalba. 

Ir tuo viskas baigėsi. 


p. 

Nežinau, ar mane lydinti Dievo pagalba galėjo pagreitinti 
žygį, bet kapitono Meinveringo dalinys akivaizdžiai spartumu 
nepasižymėjo. Kapitonui buvo patikėta atsargų vežimų vilksti- 
nė, keliaujanti į Lanarką. Pristatęs juos ir jų vežikus, jis turėjo 
traukti į pietus su likusiąja savo komandos dalimi, pakeliui pri- 
statydamas ne pačias svarbiausias depešas. Aš, matyt, patekau į 
neskubios žvalgybos kategoriją, nes mes keliavome jau savaitę, 
o kelionės galo nebuvo matyti, nors ir neaišku buvo, kur aps- 
kritai esu vežama. 

„Į pietus.“ Ar tai reiškė į Londoną? Gal jau tūkstantąjį kar- 
tą bandžiau atspėti. Kapitonas Meinveringas neatskleidė man, 
kur galiausiai turiu būti pristatyta, bet daugiau nieko nesu- 
galvojau. 

Pakėlusi galvą, pagavau vieną iš dragūnų į mane spoksant 
iš kitapus laužo. Atlaikiau jo žvilgsnį tol, kol paraudo ir nulei- 
do akis į rankose laikomą dubenėlį. Prie tokių žvilgsnių buvau 
pratusi, nors daugelis nespigino taip atvirai. 

Prasidėjo viskas pačioje pradžioje, nuo jauno idioto, lydė- 
jusio mane į Livingstoną, - pajutau tam tikrą santūrų jo sutri- 
kimą. Neilgai trukus perpratau, kad šį santūrų anglų karininkų 
požiūrį kėlė ne įtarumas, o paniekos ir pasibaisėjimo lydinys su 

gailesčio priemaiša, ir kartu oficialios pareigos jausmas neleido 
jiems atvirai šio savo požiūrio demonstruoti. 

Aš ne tik buvau išgelbėta nuo godžių plėšikų škotų. Bu- 
vau išvaduota iš nelaisvės, į kurią paimta ištisą naktį praleidau 
viename kambaryje su tuntu vyrų, kurie, visų sveiko proto 
anglų žiniomis, buvo „ne ką geresni už laukinius žvėris, kalti 
prievartavimu, plėšikavimu ir nesuskaičiuojamais kitais pa- 
sibaisėtinais nusikaltimais“. Todėl galvoje netelpa, kad jauna 
anglė, tokių galvijų draugijoje praleidusi naktį, būtų išėjusi iš 
ten nenukentėjusi. 

Mąsčiau, kad kai Džeimis išnešė mane neva nualpusią, iš 
pradžių tai gal ir palengvino padėtį, bet nėra ko nė abejoti, 
kad šis faktas prisidėjo prie bendro įspūdžio, jog jis — ir kiti 
įvairūs škotai - su manim darė ką tinkami, nevengdami prie- 
vartos. O iš nuodugnaus laiško, kurį mano gelbėtojų būrio ka- 
pitonas malonėjo surašyti, visi, į kurių rankas aš vėliau buvau 
perduota - taip pat, spėju, visi, su kuriais jie šnekėjosi, - apie 
tai sužinojo. Išėjusi Paryžiaus mokyklą, aš puikiai supratau 
paskalų veikimą. 

Kapralas Roubotamas tikrai buvo girdėjęs šias šnekas, bet ir 
toliau elgėsi su manimi gražiai, niekada dviprasmiškai nesivai- 
pydamas, kaip kartais pastebėdavau darant kitus kareivius. Jei 
būčiau linkusi kalbėti vakaro maldas, tikrai jose būčiau minė- 
jusi jo vardą. 

Aš atsistojau, nusipurčiau apsiaustą ir nuėjau į savo pala- 
pinę. Pamatęs mane nueinant, kapralas Roubotamas irgi paki- 
lo, tyliai apėjo laužą ir prisėdo prie bendražygių, nugara tiesiai 
priešais angą į mano palapinę. Žinojau — kai kareiviai atsiguls, 
jis susiras vietelę per pagarbų atstumą nuo mano poilsio vietos, 
bet taip, kad vis dėlto ją matytų. Taip jis elgėsi tris pastarąsias 
naktis, nesvarbu, ar nakvojome plyname lauke, ar užeigoje. 

Naktį prieš tris dienas aš dar kartą bandžiau pabėgti. Ka- 
pitonas Meinveringas aiškiai suprato, kad keliauju su juo ver- 
čiama, ir nors jam nepatiko užkrautas rūpestis, jis buvo per 

daug pareigingas karys, kad vengtų atsakomybės. Turėjau du 
sargybinius, kurie akylai mane stebėjo, dienomis jodami iš 
abiejų šonų. 

Naktį buvau sergstima ne taip budriai, mat kapitonas ne- 
manė, kad gūdų viduržiemį leisiuosi pėsčiomis per apleistas 
dykras. Kapitonas neklydo. Žudytis anaiptol neketinau. 

Tačiau tą vakarą, likus kokioms dviem valandoms iki susto- 
jant naktigulto, mes prajojome kaimelį. Neabejojau, kad net ir 
pėsčiomis sugebėčiau atsekti kelią ir prieš aušrą pasiekti tą kai- 
mą. Kaimelis didžiavosi nediduke varykla, iš kurios statinaičių 
prikrauti vežimai išriedėdavo į keletą aplinkinio krašto miestų. 
Pamačiusi varyklos kiemą, pilną aukštomis rietuvėmis sukrau- 
tų statinių, tikėjausi, kad turiu neblogų šansų ten pasislėpti ir 
iškeliauti su pirmu vežimu. 

Todėl, kai stovykla nurimo, o kareiviai, susivynioję į ant- 
klodes, užknarkė aplink laužą, aš patyliukais išsliuogiau iš savo 
guolio, apdairiai pakloto nedidelio gluosnyno pakrašty, ir nu- 
tykinau per papartynus, šnarindama juos ne labiau negu dvel- 
kiantis vėjelis. 

Išnėrusi iš gluosnyno, aš irgi maniau, kad už nugaros tik 
vėjas brazda, kol man ant peties nusileido sunki ranka. 

— Nerėk. Juk nenori, kad kapitonas sužinotų, kad neatsi- 
klaususi išėjai. 

Aš nesurikau tik todėl, kad iš išgąsčio visiškai užkando 
žadą. Aukšto ūgio kareivis, draugų vadinamas Džese, nes labai 
jau kruopščiai šukuodavosi geltonus garbanotus plaukus, dabar 
šypsojosi man, ir aš kiek nedrąsiai atsakiau šypteldama jam. 

Jis nuleido akis ir nužiūrėjo mano krūtinę. Atsiduso, vėl 
pakėlė žvilgsnį, pasižiūrėjo man į akis ir žengė artyn. Aš greit 
pasitraukiau per tris žingsnius atatupsta. 

- Juk iš tiesų jau koks skirtumas, brangute, ar ne tiesa? - pa- 
sakė jis, vis dar tingiai vypsodamas. - Po to, kas jau atsitiko, juk 
jau vis vien. Ką reiškia dar kartelį, ką? O aš dar ir anglas, - įkal- 
binėjo jis, - ne koks šlykštus škotas. 

- Duok vargšei moteriai ramybę, Džese, - tarė kapralas 
Roubotamas, tyliai išniręs iš gluosnių tankmės jam už nuga- 
ros. - Vargšė ponia jau ir taip gana bėdos turėjo. 

Kalbėjo jis gana ramiai, bet Džesė nirtulingai subaltakiavo į 
jį, tada apsigalvojo dėl to, ką buvo sumanęs, kad ir kas tai būtų 
buvę, apsisuko netaręs nė žodžio ir nėrė pro gluosnių šakas. 

Nieko nesakydamas, kapralas palaukė, kol pasikėliau nu- 
smukusį apsiaustą, o tada parėjo paskui mane į stovyklą. Nuėjo 
pasiimti antklodės, davė ženklą man gultis ir atsisėdo už šešių 
pėdų, kaip indėnas susisiautęs pečius antklode. Pernakt, kada 
tik nubusdavau, tebemačiau jį taip sėdintį, įbedusį trumparegį 
žvilgsnį į laužo liepsną. 


== 


Tavistoke tikrai buvo smuklė. Vis dėlto nelabai turėjau laiko 
džiaugtis jos patogumais. Į kaimą atvykome vidudienį, ir kapi- 
tonas Meinveringas iškart ėmėsi pristatyti įprastinę depešų par- 
tiją. Tačiau grįžo neprabėgus nė valandai ir liepė man pasiimti 
apsiaustą. 

— Kodėl? - nustebau. - Kur mes važiuojam? 

— Į Belhersto dvarą. 

- Gerai, - atsakiau. 

Pavadinimas kėlė kiek didesnį įspūdį negu dabartinė aplinka, 
būtent: ant grindų keletas kareivių žaidė kauliukais, prie židinio 
snaudė blusų apniktas mišrūnas ir stipriai atsidavė apyniais. 

Dvaro rūmai, kad ir kokioje gražioje vietoje pastatyti, atvi- 
roms lankoms užsispyrėliškai buvo atsukę nugarą - priešingai, 
gūžėsi, fasadu atsukti į pliką uolų skardį. 

Prie jų vedė tiesus, trumpas ir niekuo nepagražintas keliu- 
kas, visai kitoks negu dailios prancūzų dvarų prieigos. Bet prie 
vartų stūksojo dvi praktiško akmens kolonos, kiekviena pada- 
binta šeimininko herbu. Arkliui kaukšint pro vartus, įbedžiau į 
tą herbą akis, mėgindama prisiminti, kam gi jis priklauso. Gu- 

linti katė - gal leopardas - su lelijomis letenoje. Motyvas tikrai 
buvo pažįstamas. Bet kieno jis? 

Aukštoje žolėje prie vartų kažkas krustelėjo, šmėstelėjo 
šviesiai žydros akys, ir susikūprinęs skudurų ryšulys nuskuo- 
dė slėptis, išbaidytas arklių kanopų caksėjimo. Kažin kuo ir tas 
skarmaluotas elgeta atrodė miglotai pažįstamas. Gal man tik 
vaidenasi; griebiuosi kiekvieno šiaudo, kas tik neprimena anglų 
kareivių. 

Palyda palaukė tarpuvartėje, nė nesivargindama išlipti iš 
balno, o aš su kapitonu Meinveringu užlipau laipteliais ir luk- 
telėjau, kol jis beldė į duris, sukdama galvą, kas galėtų būti 
anapus jų. 

- Ponia Bošamp? 

Vyresnysis liokajus, jei jis buvo vyresnysis, pasitiko įtariai, 
tarsi tikėdamasis blogiausio. Be abejo, ir neklydo. 

- Taip, - atsiliepiau. - Ee, o kieno šie namai? 

Bet jau klausdama aš pakėliau akis ir pasižiūrėjau į tamsią 
menę gilumoje. Iš ten į mane išplėstomis ir baugiomis elnės 
akimis žiūrėjo pažįstamas veidas. 

Merė Hokins. 


== 

Mergina pravėrė burną, aš tuo pat metu irgi išsižiojau. Ir 
iš visų jėgų užklykiau. Iš netyčių užkluptas vyresnysis liokajus 
žingtelėjo atatupstas, užkliuvo už minkštasuolio ir parvirto ant 
šono it kėglis. Lauke pasigirdo šurmulys ir laiptais atitrepsėjo 
kareiviai. 

Aš pasikaišiau sijonus ir, suspigusi: „Pelė! Pelė!“, nuskuo- 
džiau į svetainę, žviegdama kaip nelaboji dvasia, 

Užsikrėtusi mano apsimestine isterija, Merė irgi ėmė spiegti, 
ir kai atsitrenkiau į ją, apglėbė mane per juosmenį. Aš nušlaviau 
ją kartu į tamsią svetainę ir sučiupau už pečių. 

- Niekam nesakyk, kas aš, - šnipštelėjau merginai į ausį. — 
Niekam, šiukštu! Mano gyvybė nuo to priklauso! 

Pamaniau, elgiuosi melodramiškai, bet tariant šiuos žodžius 
toptelėjo, kad labai galimas daiktas, lygiai taip ir yra. Būti ište- 
kėjusiai už Raudonojo Džeimio Freizerio - tikriausiai rizikinga 
galimybė. 

Merė spėjo tik apdujusi linktelėti, ir tada atsivėrė durys to- 
limajame kambario gale, o pro jas įėjo vyras. 

— Mere, kokių galų čia taip triukšmauji? - paklausė jis. Ap- 
kūnus, iš pažiūros savimi patenkintas vyras taip pat turėjo va- 
lingą smakrą, o iš pasitenkinimo suspaustos lūpos rodė, kad šis 
žmogus paprastai gauna tai, ko nori. 

— N-nieko, tėveli, - atsakė Merė, nervingai mikčiodama, - 
tik p-pelytė. 

Baronetas iš visų jėgų užsimerkė ir giliai įkvėpė, telkdamas 
kantrybę. Regis, pasiekęs bent šios būsenos regimybę, vėl atsi- 
merkė ir įsmeigė akis į atžalą. 

— Pakartok dar kartą, vaikeli, - paliepė jis. - Bet gražiai. Ne- 
pakęsiu, kad mekentum ir vapėtum. Giliai įkvėpk, nusiramink. 
Nagi. Dar kartelį. 

Merė pakluso, taip giliai įkvėpė, kad korsažo virvelės net įsi- 
rėžė į besiformuojančią krūtinę. Pirštais, ieškodama atspirties, 
ėmė trinti šilkinio brokato sijoną. 

- T-ai t-tik pelytė, tėveli. Ponia E... e-e... šita ponia išsigando 
pelės. 

Bandymą įvertinęs kaip šiaip ne taip pakenčiamą, baronetas 
žengė į priekį ir susidomėjęs ėmė apžiūrinėti mane. 

— O! Ir kas jūs būsite, madam? 

Už mano alkūnės išdygo kapitonas Meinveringas, priėjęs 
vėliau, po menamos pelės paieškų, ir pristatė mane, o kartu 
įteikė pulkininko Maklišo paaiškinamąjį laišką. 

- Hm. Vadinasi, ponia, jūs būsite jo šviesybės viešnia - bent 
jau kurį laiką. - Jis padavė raštelį laukiančiam vyresniajam lioka- 
jui ir paėmė skrybėlę, pastarojo nukabintą nuo greta stovinčios 
kabyklos. - Apgailestauju, ponia Bošamp, kad susipažinome 
taip greitosiomis. Aš ir pats ruošiausi išeiti. - Vyras dirstelėjo 

per petį į laiptelius, vedančius iš vestibiulio. Vyresnysis liokajus, 
atgavęs orumą, jau lipo jais, nešinas murzinu rašteliu ant pa- 
dėklo. - Matau, Valmislis nuėjo pranešti jo šviesybei apie jūsų 
atvykimą. Privalau eiti, kitaip praleisiu pašto karietą. Adieu, po- 
nia Bošamp. 

Jis atsigręžė į Merę, stoviniuojančią palei medžio plokščių 
sieną. 

— Sudie, dukra. Pamėgink... nagi. - Jo lūpų kampučiai užsi- 
rietė, dėdamiesi neva tėviškai šypsą. - Sudie, Mere. 

— Sudie, tėveli, - sumurmėjo jinai, nudūrusi akis. 

Hokins, galva neišneša. Aiškiai matyti, gyvena šiuose namuose; 
padariau išvadą, kad namų savininkas kaip nors susijęs su jos 
šeima. 

— Ponia Bošamp? - Man ties alkūne lenkėsi mažutis apvalu- 
tis liokajus. - Jo šviesybė dabar jus priims, madam. 

Pasisukau ketindama eiti paskui liokajų, bet man į rankovę 
įsikibo Merė. 

— B-b-b-bet... - pradėjo ji. 

Būdama taip įsitempusi, nesitikėjau, kad užteks kantrybės 
jai išklausyti. Miglotai šyptelėjau ir paglosčiau rankutę. 

- Taip, taip. Nesirūpink, viskas bus gerai. 

— B-bet čia mano... 

Liokajus nusilenkė ir atidarė duris koridoriaus gale. Iš vidaus 
krintanti šviesa atkreipė dėmesį į prabangų brokatą ir poliruotą 
medį. Viename šone pastebėjau krėslą su nugarėlėje išsiuvinėta 
šeimos emblema - aiškiau įžiūrima negu ant akmens skydo, ką 
tik matyto lauke. 

Pakelta galva gulintis leopardas, letenoje laikantis lelijų 
puokštę - o gal krokų? Man galvoje suskambo pavojaus var- 
pai, o krėsle sėdintysis atsikėlė ir atsisuko, jo šešėlis užkrito 
ant išblizginto slenksčio. Merė pagaliau išstenėjo paskutinį 
žodį, ir lygiai tuo pat metu liokajus prasižiojo skelbti šeimi- 
ninko pavardės. 

— Mano k-k-krikšt-tavėvis! - iškvėpė ji. 

— Jo šviesybė Sandringamo kunigaikštis, - pranešė liokajus. 

— Ponia... Bošamp? - pasitikslino kunigaikštis ir apstulbęs 
išsiŽiojo. 

- Na, - pralemenau, - kažkas panašaus. 


= 


Svetainės durys paskui mane užsidarė, ir likau viena su jo 
šviesybe. Paskutinį kartą mačiau Merę stovinčią vestibiuly, aki- 
mis kaip lėkštutės, tyliai žiopčiojančią it auksinė žuvelė. 

Abipus langų stovėjo didžiulės kiniškos vazos, o po jomis - 
inkrustuoti staliukai. Ant židinio atbrailos koketiškai pozavo 
bronzinė Venera, kuriai draugiją palaikė pora porceliano du- 
benėlių auksuotais pakraščiukais ir auksuotos sidabrinės žva- 
kidės su liepsnojančiomis bičių vaško žvakėmis. Beveik visas 
grindis dengė tankaus pūko kilimas - labai geras Kermanšaho 
provincijos pavyzdys, o viename kampe stovėjo spinetas; kiek 
dar buvo likę vietos - ją užėmė minkšti baldai ir įvairiausios 
skulptūros. 

- Gražius namus turite, - maloniai pasakiau kunigaikščiui, 
kuris stovėjo prie židinio, rankas sunėręs po surduto skvernais, 
ir stebėjo mane, o jo plačiame, žydinčiame veide žaidė atsargaus 
linksmumo išraiška. 

— Ačiū, - padėkojo jis tuo spigiu tenoru, keistai derančiu su 
statinaitę primenančiu stotu. - Jūs juos puošiat savo buvimu, 
brangioji. - Linksmumas nugalėjo atsargumą, ir kunigaikštis 
nusišypsojo atvira ir geraširdiška, nuginkluojančia šypsena. 

— Kodėl Bošamp? - pasmalsavo jis. - Juk tai nėra jūsų tikra 
pavardė, o gal kartais yra? 

- Mano mergautinė, - iš sutrikimo pasakiau tiesą. 

Jis nustebęs pakėlė storus šviesius antakius. 

- Tai jūs vis dėlto prancūzė? 

— Ne. Anglė. Freizer juk negalėjau prisistatyti, tiesa? 

— Suprantu. 

Vis dar pakėlęs antakius kunigaikštis parodė akimis į mažą 
brokatu aptrauktą dvivietę sofutę, kviesdamas sėstis. Sofutė 
buvo gausiai drožinėta ir dailių proporcijų, muziejinis egzem- 
pliorius - kaip ir visa kita tame kambaryje. Kaip mokėdama 
grakščiau sušlaviau savo primirkusius sijonus į vieną pusę, ne- 
kreipdama dėmesio į gausias dėmes ir arklio šerius, ir atsargiai 
nutūpiau ant raktažolių spalvos satino. 

Kunigaikštis lėtai žingsniavo priešais židinį pirmyn ir atgal, 
stebėdamas mane, ir vis dar vos pastebimai šypsodamasis. Grū- 
miausi su apglėbusia šiluma ir komforto pojūčiu, perimančiu 
maudžiančias blauzdas, grasinančiu įsitempti mane į nuovargio 
bedugnę, žiojinčią man po kojomis. Buvo visiškai netinkamas 
metas prarasti budrumą. 

- Tai kas jūs? - staiga paklausė kunigaikštis. - Anglė įkaitė, 
aistringa jakobitė ar prancūzų agentė? 

Dviem pirštais pasitryniau sopantį tarpuakį. Teisingas atsa- 
kymas buvo „nė viena iš išvardytųjų, bet pamaniau, kad toli su 
juo nenueisiu. 

- Taip gražiai apstatyti namai, o štai svetingumo čia mažu- 
mėlę stokojama, - pasakiau dėdamasi kuo labiausiai pasipūtusi, 
kaip tik sugebėjau esamomis aplinkybėmis, o juk mano padėtis 
nebuvo pati geriausia. Vis dėlto Luizos duotos didžios damos 
laikysenos pamokos nenuėjo visiškai vėjais. 

Kunigaikštis nusijuokė - sukikeno laibu balseliu nelyginant 
gerą pokštą išgirdęs šikšnosparnis. 

- Dovanokit, madam. Esate visiškai teisi, turėjau susiprasti, 
prieš imdamasis klausinėti, pasiūlyti jums atsigaivinti. Labai jau 
netaktiškai pasielgiau. 

Jis kažką sumurmėjo liokajui, atskubėjusiam pagal varpe- 
li, paskui ramiai palaukė prie židinio, kol tas atnešė padėklą. 
Tylomis sėdėjau ir dairiausi po kambarį, retsykiais vogčiomis 
žvilgteldama į kunigaikštį. Nė vienam iš mudviejų nesinorėjo 
tuščiai šnekėtis apie nieką. Nors jis išoriškai ir sudarė gerašir- 

dišką įspūdį, vis dėlto tai buvo ginkluotos paliaubos, ir mudu 
abu tai supratome. 

Man magėjo sužinoti kodėl. Pratusi, kad žmonės spėlioja, 
kas iš tiesų esu aš, dabar pati sukau galvą, kaip su visu šiuo 
reikalu susijęs kunigaikštis. Ar koks, jo nuomone, yra mano vai- 
dmuo. Anksčiau jis buvo mane dukart sutikęs kaip ponią Frei- 
zer, lordo Lalibrocho žmoną. O dabar štai išdygau ant jo namų 
slenksčio vaizduodama anglę įkaitę pavarde Bošamp, neseniai 
išvaduotą iš škotų jakobitų nagų. Jau to pakako, kad bet kam 
kiltų abejonių. Bet jo požiūrį į mane skatino kur kas gilesnės 
priežastys negu tiesiog smalsumas. 

Buvo patiekta arbatos, netgi su sklindžiais ir pyragu. Ku- 
nigaikštis pats paėmė puodelį, kilsteldamas antakį paragino ir 
mane, ir mes dviese išgėrėme karštimo, vis dar abu tylėdami. 
Kažkur toli kitoje namo pusėje kažkas kaukšėjo, lyg kaltų plak- 
tuku. Tyliai dzingtelėjęs į lėkštutę kunigaikščio puodelis davė 
ženklą, kad metas grįžti į priešiškas pozicijas. 

— Nagi tuomet, - prabilo jis taip ryžtingai, kaip tik galėjo 
žmogus, kalbantis Peliuko Mikio balsu, - leiskite man pradėti, 
ponia Freizer - galiu į jus taip kreiptis? Dėkui. Leiskite pradėti 
nuo to, kad apie jus aš jau nemažai žinau. Ir ketinu sužinoti 
dar daugiau. Protingai pasielgsite atsakydama man apie viską 
išsamiai ir nedvejodama. Turiu pripažinti, ponia Freizer, kad 
jus stulbinamai sunku nužudyti, - jis nežymiai nusilenkė mano 
pusėn, vis dar šypsodamasis ta pačia šypsenėle, - bet esu tikras, 
kad turint pakankamai ryžto tatai įgyvendinama. 

Spoksojau į jį nemirksėdama; ne iš kokios įgimtos šalta- 
kraujiškos drąsos, o tiesiog dėl to, kad buvau pritrenkta. Pa- 
siskolinusi dar vieną Luizos manierą, klausiamai pakėliau abu 
antakius, gurkštelėjau arbatos, tada delikačiai pasišluosčiau lū- 
pas servetėle su monograma, serviruota su arbata. 

— Ko gero, palaikysite mane nesumania, jūsų šviesybe, — 
mandagiai pasakiau, - bet nė nenutuokiu, apie ką jūs kalbate. 

— Ar tikrai taip jau ir nenutuokiat, mano miela? 

Mažytės linksmos mėlynos akys nė nemirktelėjo. Jis pasiėmė 
nuo padėklo auksuoto sidabro varpelį ir kartą paskambino. 

Tas žmogus tikriausiai laukė, kada bus pakviestas, greti- 
mame kambaryje, nes durys iškart atsidarė. Prie kunigaikščio 
priėjo aukštas lieknas vyras tamsiomis drapanomis ir gerais 
baltiniais, kurie rodė jį priklausant aukštesniųjų patarnautojų 
luomui, ir žemai nusilenkė. 

- Jūsų šviesybe? 

Jis prakalbo angliškai, bet prancūziško akcento nebuvo gali- 
ma nepastebėti. Veidas irgi buvo prancūziškų bruožų: ilganosis 
ir baltas, plonomis, kietai sučiauptomis lūpomis, o pora ausų 
stirksojo abipus jo galvos nelyginant sparniukai, ir jų galiukai 
buvo skaisčiai raudoni. Liesas veidas išblyško dar labiau, kai 
vyras pakėlė galvą ir pamatė mane, o tada iškart žengė žingsnį 
atbulas. 

Sandringamas visa tai stebėjo susierzinęs, tada pažvelgė į 
mane. 

— Neatpažįstate jo? —- paklausė. 

Jau norėjau papurtyti galvą, bet ūmai vyro dešinė ranka 
krustelėjo, brūkšteldama per bridžių audinį. Kaip įmanydamas 
nepastebimiau jis rodė ragučius, du vidurinius pirštus sulen- 
kęs, smilių ir mažylį nukreipęs į mane. Tada supratau, o dar po 
sekundės išvydau ir savo įžvalgos patvirtinimą - apgamėlį virš 
nykščio atsišakojimo vietos. 

Neliko nė menkiausios abejonės; tai buvo vyras taškuotais 
marškiniais, kuris užpuolė mus su Mere Paryžiuje. Ir visai aki- 
vaizdu, kad tai padarė kunigaikščio pasamdytas. 

- Prakeiktas benkarte tu! - sušukau. 

Pašokau nuo sofos, apversdama arbatos staliuką, ir pasi- 
griebiau pirmą po ranka pasipainiojusį daiktą - graviruotą ale- 
bastro tabakinę. Sviedžiau ją vyrui į galvą, jis apsisuko ir nešė 
kudašių šalin, o tabakinė vos per kelis colius praskriejo pro jo 
galvą ir sudužo į durų staktą. 

Tuo metu jau šokau jo vytis, bet durys užsitrenkė, ir aš 
sustojau, sunkiai alsuodama. Įsisprendusi rankomis į šonus, 
įsmeigiau į Sandringamą tūžmingą žvilgsnį. 

— Kas jis? — pareikalavau paaiškinti. 

- Mano kamerdineris, - ramiai atsakė kunigaikštis. - Pavar- 
de Alberas Dantonas. Vaikinas gerai tvarkosi su kaklaskarėmis ir 
kojinėmis, bet truputį karštakošis, kaip ir daugelis tų prancūzų. 
Be to, neįtikėtinai prietaringas. - Jis nepritariamai suraukė kak- 
tą, žvelgdamas į uždarytas duris. - Prakeikti popiežininkai su 
visais savo šventaisiais, smilkalais ir panašiai. Bet kuo įtikės. 

Mano alsavimas rimo, nors širdis vis dar daužėsi į korsažo 
banginio ūsus. Su vargu giliai įkvėpiau. 

— Tu, purvinas, šlykštus, pasibaisėtinas... iškrypėli! 

Kunigaikščiui tatai, regis, kėlė nuobodulį, ir jis atsainiai 
linktelėjo. 

- Taip, taip, mano miela. Ir toks, ir dar, esu tikras, visoks 
kitoks. Truputį nelaimėlis, be to, bent jau anuokart nepasisekė. 

— Nelaimėlis? Jūs vadinat tai nelaime? 

Pajutusi, kad netvirtai stoviu ant kojų, priėjau prie sofutės 
ir atsisėdau. Nuo nervų man drebėjo rankos, todėl sunėriau jas 
ir paslėpiau tarp sijono klosčių. 

- Nepasisekė net keletą kartų, mano brangioji ponia. Tik 
pasižiūrėkit. - Lyg meiliai melsdamas suprasti, jis skėstelėjo 
rankomis. - Pasiunčiu Dantoną jumis nusikratyti. Jis su bičiu- 
liais iš pradžių nutaria mažumėlę pasismaginti; nieko čia blogo, 
bet besismagindami jie gerai į jus įsižiūri, visiškai nepagrįstai 
pasidaro išvadas, neva jūs - kažin kokia ragana, apskritai pa- 
meta galvą ir pabėga. Bet kurgi, prieš tai dar spėję ištvirkinti 
man krikšto dukterį, kuri ten atsitiktinai pasipainioja, ir taip 
sugriauna visus jos šansus puikiai ištekėti. O aš taip varginausi 
jai piršdamas partiją. Tik pamanyk, kokia ironija! 

Sukrėtimai virto vienas po kito, ir aš jau nebesižinojau, į ką 
pirmiau reaguoti. Vis dėlto savo kalboje jis padarė vieną ypač 
įsimintiną pareiškimą. 

- Ką jūs turit omeny, sakydamas „jumis nusikratyti“? - pa- 
reikalavau paaiškinti. - Nejaugi norite pasakyti, kad iš tikro 
rengėt mano nužudymą? - Kambarys, regėjos, šiek tiek siūbuo- 
ja, ir aš nugėriau gerą gurkšnį arbatos, nes stipresnių priemonių 
atsigauti nebuvo po ranka. Nelabai ką padėjo. 

— Ką gi, taip, - maloniai atsakė Sandringamas. - Būtent tai 
ir bandžiau jums perteikti. Sakykite, meldžiamoji, gal neatsisa- 
kytumėt taurelės chereso? 

Valandėlę įdėmiai į jį žiūrėjau. Nejau, ką tik pareiškęs, kad 
siuntė manęs nužudyti, dabar tikisi, kad priimsiu iš jo rankų 
taurę chereso? 

— Brendžio, - pasakiau, - ir daug. 

Jis vėl tuo savo plonu balsiuku sukikeno ir nuėjo prie indau- 
jos, o pakeliui per petį replikavo: 

— Kapitonas Randalas sakė, kad jūs - itin nenuobodi moteris. 
Kaip iš kapitono, suprantat, tai tikra panegirika. Paprastai mote- 
rys jam kaip šuniui penkta koja, nors jos limpa prie jo kaip musės 
prie medaus. Tikriausiai dėl išvaizdos, vargu ar dėl manierų. 

— Vadinasi, Džekas Randalas tikrai dirba jums, - tariau, im- 
dama iš jo taurę. Stebėjau, kaip įpylė dvi, ir buvau tikra, kad 
abiejose - nieko daugiau, tik brendis. Maktelėjau didelį ir labai 
lauktą gurkšnį. 

Kunigaikštis neatsiliko nuo manęs, tik sumirkčiojo nuo ai- 
traus gėrimo poveikio. 

- Žinoma, - atsakė jis. - Dažnai geriausias įnagis esti sykiu 
ir pats pavojingiausias. Dėl to nesudvejoji jo imdamasis, tik ne- 
užmiršti atitinkamų atsargumo priemonių. 

— Pavojingiausias, sakote? Įdomu tik kiek jums yra žinoma 
apie Džonataną Randalą? - smalsiai paklausiau aš. 

Kunigaikštis sukrizeno. 

— Ak, manyčiau, kone viskas, mieloji. O tiesą sakant, ti- 
kriausiai kur kas daugiau negu jums. Suprantate, juk nesamdysi 
tokio žmogaus, neturėdamas rankose priemonių jam suvaldyti. 
O pinigai - geros kamanos, bet prastos vadžios. 

— Kitaip negu šantažas? - sausai paklausiau. 

Jis atsilošė, sunėręs rankas ant pūpsančio pilvuko, ir kiek 
susidomėjęs pažvelgė į mane. 

- Aa. Spėju, manot, kad šantažas veiktų abiem kryptimis? - 
Jis papurtė galvą, ir ant šilkinės liemenės išjudinti nuriedėjo keli 
uostomojo tabako trupiniai. - Ne, mano brangioji. Mūsų padė- 
tis bent jau vienu atžvilgiu gerokai skiriasi. Nors tokie gandai 
galėtų turėti įtakos, kaip būsiu sutinkamas tam tikruose visuo- 
menės sluoksniuose, man tai didelio rūpesčio nekelia. O štai 
mielajam kapitonui - ką gi, kariuomenės požiūris į tokius pri- 
gimčiai priešingus polinkius labai jau kategoriškas. Iš tikrųjų 
neretai baudžiama mirtimi. Ne, iš tiesų nelabai galima lyginti. 

Kiek leido pagurklių sluoksniai, jis pakreipė galvą į šoną. 

- Tačiau Džoną Randalą su manim saisto ne turtų pažadai 
ir ne grasinimai demaskuoti, - toliau kalbėjo kunigaikštis. Ma- 
žytės, pavandenijusios žydros akutės sužvilgo. - Jis man tarnau- 
ja, nes galiu suteikti jam tai, ko trokšta. 

Neslėpdama pasidygėjimo, nužvelgiau kūningą jo stuomenį, 
o jo šviesybę tai taip prajuokino, kad net ėmė tirtėti visas. 

— Ne, ne tai, - nuramino mane. - Kapitono skonis gal kiek 
ir rafinuotesnis. Kitaip nei manasis. 

- Tai kas tuomet? 

- Bausmė, - tyliai atsakė jis. - Bet juk jūs žinote tai, tiesa? 
Ar bent jau jūsų vyras žino. 

Jau vien būdama šalia jo, jaučiausi nešvari, todėl pakilau 
norėdama pasitraukti. Ant grindų mėtėsi alebastro šukės, ir aš 
vieną netyčia paspyriau, o ši rikošetu atšoko nuo sienos ir suk- 
damasi pariedėjo po sofute, primindama man neseną susidūri- 
mą su Dantonu. 

Apskritai nebuvau tikra, kad noriu su juo aptarinėti nesė- 
kmingą bandymą mane nužudyti, bet tą akimirką pasirodė, kad 
tai jau geriau negu kai kurios alternatyvios temos. 

— Kam jums reikėjo mane žudyti? - paklausiau staiga ir be 
užuolankų, atsigręžusi į jį. Greitosiomis nužvelgiau įvairių daiktų 

kolekciją ant trapaus stalelio, ieškodama gynybai tinkamo gin- 
klo tam kartui, jeigu toks noras jam vis dar būtų nepraėjęs. 

Bet neatrodė, kad būtų nepraėjęs. Užuot ką kita daręs, jis su 
vargu pasilenkė ir pakėlė arbatinuką - per stebuklą išlikusį svei- 
ką — ir padėjo jį ant arbatos staliuko, vėl pastatyto ant kojų. 

— Anuomet atrodė tikslinga, - romiai atsakė į klausimą San- 
dringamas. - Sužinojau, kad jūs su vyru mėginate sužlugdy- 
ti tam tikrą reikalą, kuriuo aš patsai buvau suinteresuotas. Iš 
pradžių svarsčiau, ar nepašalinus verčiau jūsų vyro, bet atrodė 
pernelyg pavojinga, juk giminiuojasi su dviem didžiausiomis 
šeimomis Škotijoje. 

— Svarstėt, ar nepašalinus? - Man nušvito galvoje - beje, ten 
viena po kitos lyg fejerverkai sproginėjo panašios šviesos. - Tai 
jūs pasiuntėt tuos jūreivius, kurie užpuolė Džeimį Paryžiuje? 

Kunigaikštis nerūpestingai linktelėjo. 

— Atrodė, kas gali būt paprasčiau, nors gal kiek ir primity- 
voka. Kita vertus, į Paryžių atvyko Duglas Makenzis, ir aš pra- 
dėjau galvoti, ar iš tiesų jūsų vyras darbuojasi Stiuartų labui. 
Pasidarė nebeaišku, kokie jo tikrieji interesai. 

O man tuo metu rūpėjo, kurgi slypi paties kunigaikščio in- 
teresai. Iš šios kalbos susidarė labai panašus įspūdis, lyg jis būtų 
slaptas jakobitas - o jei taip, tai išties labai meistriškai pasidar- 
bavo saugodamas savo paslaptis. 

— O tada, - toliau aiškino Sandringamas atsargiai uždeng- 
damas arbatinuką dangteliu, - jūs vis labiau ėmėte bičiuliautis 
su Prancūzijos Liudviku. Net jeigu jūsų vyrui būtų nepavykę su 
bankininkais, Liudvikas vis tiek galėjo aprūpinti Karolį Stiuartą 
tuo, ko jam reikėjo, - su sąlyga, kad jūs nekištumėt į reikalą 
savo dailiosios nosytės. 

Kunigaikštis prisikišęs ir susiraukęs apžiūrėjo pakeltą sklin- 
dį, nuspriegė nuo jo keletą siūlelių, tada apsigalvojo - nutarė jo 
nevalgyti ir numetė ant staliuko. 

— Kai išaiškėjo, kas iš tikrųjų vyksta, mėginau parvilioti jūsų 
sutuoktinį atgal į Škotiją, siūlydamas malonę; baisiai brangiai 

visa tai kainavo, - susimąstęs pridūrė jis. - Ir viskas šuniui ant 
uodegos! Bet tada aš prisiminiau, kaip jūsų vyras atsidavęs 
jums - labai jaudinamai, - pasakė jis su geraširdiška šypsena, 
kuri man pasirodė ypač atgrasi. - Dariau prielaidą, kad tragiš- 
ka jūsų žūtis atitrauktų jį nuo užmojo, kuriam skyrė jėgas, bet 
neišprovokuotų tokio pobūdžio susidomėjimo kaip tuo atveju, 
jeigu būtų nužudytas jis pats. 

Staiga šį tą prisiminusi, aš atsisukau pasižiūrėti į klavesiną 
kambario kampe. Jo lentynėlę dabino keli lapai su gaidomis, už- 
rašytomis dailia, įskaitoma rašysena. Penkiasdešimt tūkstančių 
svarų, kurie bus išmokėti jo aukštybei atvykus į Škotijos žemę. 
Pasirašyta S. Nagi aišku, S. reiškia Sandringamą. Kunigaikščiui, 
atrodo, buvo smagu - jis nusijuokė. 

— Jūs tikrai labai sumani pasirodėte, mano miela. Turėjote 
jūs perskaityti - teko girdėti, koks jūsų vyras nelemtai negabus 
muzikai. 

— Tiesą sakant, ne aš, - atsakiau ir atsisukau nuo instru- 
mento. 

Ant pašonėje stovinčio staliuko neradau nieko tinkamo, 
kaip antai peilio laiškams ar kokio buko daikto, bet paskubo- 
mis pagriebiau vazą ir panardinau nosį į joje pamerktus šiltna- 
mio gėlių žiedus. Užsimerkiau, jausdama, kaip vėsūs žiedlapiai 
braukia per staiga iškaitusius skruostus. Nedrįsau pakelti akių, 
baimindamasi, kad atviras veidas iškart mane išduos. 

Mat už kunigaikščio peties aš pamačiau apvalų, lyg odinį, mo- 
liūgo formos daiktą, kaip kunigaikščio egzotiškų meno kūrinių 
kolekcijos eksponatą aprėmintą žaliomis aksominėmis draperi- 
jomis. Atsimerkiau, atsargiai pasižiūrėjau pro žiedlapius, ir plati 
kapliadantė burna išsišiepė kaip Visų šventųjų nakties žibintas. 

Užplūdo vienu metu klaiki baimė ir palengvėjimas. Vadi- 
nasi, neapsirikau pažinusi elgetą prie vartų. Tai buvo Hugas 
Munras, senas bendražygis iš tų laikų, kai Džeimis Škotijoje 
slapstėsi, paskelbtas už įstatymo ribų. Buvusį mokytoją jūro- 
je paėmė nelaisvėn turkai, kankindami subjaurojo, ir žmogus 

priėjo iki elgetystės ir brakonieriavimo - o prie šių profesijų 
jis prisidurdavo sėkmingai šnipinėdamas. Buvau girdėjusi, kad 
jis - Aukštumų kariuomenės žvalgas, bet nesitikėjau, kad veikla 
bus atvedusi jį taip toli į pietus. 

Kaip seniai jis jau tupi ten kaip paukštelis ant gebenės šakos 
už trečio aukšto lango? Nedrįsau nė mėginti su juo persimesti 
ženklais, tegalėjau neatitraukdama akių neva abejingai žvelgti į 
tuštumą kažkur virš kunigaikščio peties. 

Kunigaikštis žiūrėjo į mane susidomėjęs. 

— Nejaugi? Juk tikrai ne Gerstmanas? Nė neįtariau, kad jo 
protas užtektinai suktas. 

- O tai jau mano, jūsų nuomone, užtektinai suktas? Jaučiuo- 
si pamaloninta. - Kalbėdama aš tarsi išsiblaškiusi neatitraukiau 
nosies nuo bijūno žiedo. 

Žmogysta už lango viena ranka trumpam paleido gebenę ir 
ėmė ja kažką rodyti. Kadangi saracėnai jam buvo išplėšę liežuvį, 
Hugas Munras kalbėjo rankų gestais. Įdėmiai stebeilydamas, jis 
atsargiai parodė į mane, paskui į save, tada vienon pusėn į šalį. 
Platus delnas susilenkė stogeliu, o du pirštai, virtę bėgančiomis 
kojytėmis, tekini spruko į rytus. Galiausiai Hugas pamerkė, at- 
sisveikino iškeldamas sugniaužtą kumštį ir pranyko. 

Nors šiek tiek krėtė drebulys, aš atsipalaidavau ir giliai 
įkvėpiau gaivaus kvapo. Nusičiaudėjau ir padėjau gėles, iš kur 
paėmiau. 

— Vadinasi, jūs - jakobitas, tiesa? - paklausiau. 

- Nebūtinai, - širdingai atsakė kunigaikštis. - Tačiau klau- 
simas, mano miela, štai koks: ar jūs viena iš jų? — Visiškai ne- 
sidrovėdamas jis nusiėmė peruką ir pasikasė šviesią, plinkančią 
makaulę, o tada vėl jį užsimaukšlino. - Būdama Paryžiuje, jūs 
mėginote sutrukdyti pastangoms grąžinti karalių Jokūbą į sostą. 
Kai to nepavyko padaryti, jūs su vyru jau lyg ir tapote ištikimiau- 
siais jo aukštybės šalininkais. Kodėl? - Žydros akutės žvelgė tik 
su vos juntamu susidomėjimu, bet juk kėsintis mane nužudyti 
reikėjo šiek tiek daugiau negu vos juntamo susidomėjimo. 

Nuo tos akimirkos, kai sužinojau, kieno viešnia esu, iš visų 
jėgų stengiausi prisiminti, ką apie jį kartą sakė Frenkas ir pas- 
torius Veikfildas. Ar iš tikrųjų jis buvo jakobitas? Kiek prisimi- 
niau, istorijos verdiktas - įkūnytas Frenko ir pastoriaus - buvo 
miglotas. Aš taip pat skendėjau migloje. 

- Negi dabar imsiu ir sakysiu jums, - lėtai ištariau. 

Vienas šviesus antakis aukštai pakilo, kunigaikštis išsitraukė 
iš kišenės emaliu puoštą mažulytę dėžutę ir pasėmė žiupsnį jos 
turinio. 

- Brangioji mano, ar tikrai manot, kad tai išmintinga? Juk 
suprantat, Dantonas toli nenuėjo, galima pašaukti. 

- Dantonas neliestų manęs ir su dešimties pėdų ilgio kuo- 
lu, - leptelėjau aš. - Nei jūs, beje, neliestumėt. Tik jau ne dėl 
to, - paskubomis pridūriau, pastebėjusi, kaip kunigaikštis išsi- 
žiojo. - Bet jeigu jau jums taip knieti sužinot, kieno aš pusėje, 
tai ir nežudysite tol, kol nesužinosite, ar ne tiesa? 

Kunigaikštis paspringo uostomojo tabako žiupsniu, sunkiai 
užsikosėjo ir ėmė tvatinti kumščiu į savo siuvinėtos liemenės 
krūtinę. Aš pasitempiau ir šaltai nužvelgiau jį iš viršaus žemyn, 
smarkiai čiaudintį ir besitaškantį seilių purslais. 

— Norit mane įbauginti, kad jums visko pripasakočiau, bet 
neišdegs, - pareiškiau su kur kas didesniu ryžtu, negu iš tikrųjų 
jo turėjau. 

Sandringamas nosine atsargiai nusausino gausiai ašarojan- 
čias akis. Galų gale giliai įkvėpė ir išpūtė orą pro putlias, pa- 
pūstas lūputes. 

— Ką gi, gerai, - labai ramiai pasakė kunigaikštis. - Tikriau- 
siai manieji darbininkai jau pertvarkė jūsų kambarius. Pakvie- 
siu kambarinę, kad palydėtų jus į miegamąjį. 

Tikriausiai kvailai į jį vėpsojau, mat kunigaikštis pašaipiai 
nusijuokė ir sunkiai pasikėlė iš krėslo. 

- Suprantat, tam tikru mastu tatai neturi reikšmės. Kad ir 
kas jūs būtumėt, kad ir kokios informacijos turėtumėt, kaip 
namų viešnia turit vieną neįkainojamą bruožą. 

- Ir kokį gi? - pasiteiravau. 

Jis nutilo, vieną ranką uždėjęs ant varpelio, ir nusišypsojo. 

- Jūs - Raudonojo Džeimio žmona. O juk jis, - tyliai pridū- 
rė, — jis jus mėgsta. Nagi, ar ne tiesa? 


=— 


Jei jau kalbėsim apie kalėjimus, tai buvau mačiusi ir blo- 
gesnių. Kambarys buvo gal trisdešimties pėdų tiek ilgio, tiek 
pločio, apstatytas taip prabangiai, kad nusileido nebent svetai- 
nei apačioje. Lova su baldakimu stovėjo ant nedidelės pakylos, 
nuo damasto užuolaidų kampų tabalavo puošnūs povo plunks- 
nų kuokštai, o priešais didžiulį židinį jaukiai prisėsti kvietė du 
derančiu brokatu apmušti krėslai. 

Mane atlydėjusi tarnaitė pastatė atsineštus dubenį ir ąsotį 
ir nuskubėjo įkurti ugnies židinyje, kuriame jau laukė sukrau- 
tos malkos. Liokajus pastatė nukrautą vakarienės padėklą ant 
stalo prie durų, tada beaistris sustojo tarpdury, niekais pa- 
versdamas bet kokią mintį pabandyti nerti laiptais žemyn, jei 
tokia mane aplankytų. Žinoma, nieko gero toks mėginimas ir 
neduotų, niūriai sau pamaniau; už pirmo koridoriaus posūkio 
beviltiškai pasiklysčiau - nelemti namai turbūt prilygo Bakin- 
gamo rūmams. 

- Esu tikra, ponia, kad jo šviesybė viliasi, jog jausitės pato- 
giai, - pasakė tarnaitė ir išeidama grakščiai tūptelėjo. 

- Oo, kertu lažybų, kad viliasi, - atrėžiau aš. 

Durys paskui ją užsidarė prislegiamai dunksteldamos, o kai 
sugirgždėjo spynoje sukamas didžiulis raktas, regis, ir galutinai 
apnuogino jau ir taip sudirgintus mano nervus. 

Erdviame kambaryje buvo vėsu, ir aš ėmiau drebėti, todėl 
apsiglėbiau rankomis ir priėjau prie židinio, o ten susmukau į 
krėslą. Kilo pagunda pasinaudoti vienuma bei privatumu ir ma- 
loniai pasiduoti isterijos priepuoliui. Kita vertus, baiminausi, 
kad jei nors trumpam duosiu valią ir taip sunkiai valddomoms 
emocijoms, paskui apskritai su jomis nebesusitvarkysiu. Stipriai 

užsimerkiau ir stebėjau, kaip akių vokų viduje raudonai blykčio- 
ja židinio liepsnos šviesa, valios pastangomis save maldydama. 

Pagaliau juk šią minutę man negresia joks pavojus, o Hu- 
gas Munras jau skuba pas Džeimį. Jeigu per savaitę trukusias 
keliones Džeimis ir pametė mano pėdsakus, Hugas jį suras ir 
atves į vietą. Jis pažįsta visus samdinius ir čigonus, visus ūkius ir 
dvarus keturiose aplinkinėse parapijose. Nebylio žinia naujienų 
ir gandų tinklais apskries apylinkes taip pat greitai, kaip vėjo 
genami debesys per kalnų keteras. Taip, jeigu jam pavyko sau- 
giai nusileisti gebenėmis nuo savo stebėjimo posto aukštybių ir 
išsidanginti iš kunigaikščio valdų. 

— Nebūk juokinga, - tariau sau balsu. - Tas vyrukas juk pro- 
fesionalus brakonierius. Aišku, kad jam pavyko. - Mano žodžių 
aidas, atsimušantis nuo gipso lipdiniais puoštų lubų, veikė ra- 
minamai. - O jeigu taip, - kalbėjau vis dar tvirtu tonu, kad pati 
save girdėčiau, - tai Džeimis netruks ateiti. 

Teisingai, staiga toptelėjo man. O kai ateis, Sandringamo 
vyrai tik ir lauks jo. „Jūs - Raudonojo Džeimio žmona“, - sakė 
kunigaikštis. Vienintelis mano neįkainojamas bruožas. Aš bu- 
vau jaukas. 

- Aš esu sliekas ant kabliuko! - sušukau ir atsisėdau krėsle 
tiesiai. 

Jau pats niekingas vaizdelis laiku įpliesškė nedidelę pykčio 
žiežirbą, kiek nustelbiančią baimę. Apmaudą mėginau įveik- 
ti atsistodama, dideliais žingsniais vaikščiodama per kambarį 
pirmyn ir atgal ir galvodama, kaip dar galėčiau išplūsti kuni- 
gaikštį, kai kitą kartą susitiksime. Kai mano kūryba buvo pasi- 
stūmėjusi iki „pasalūno pederasto“, dėmesį patraukė prislopin- 
ti šūksniai iš lauko. 

Atitraukusi nuo lango sunkias aksominių užuolaidų klostes 
pamačiau, kad kunigaikštis žodžiais veltui nesišvaistė. Langas 
skersai ir išilgai buvo apkaltas storomis medinėmis grotomis, 
taip tankiai besikryžiuojančiomis, kad vos būčiau galėjusi iškiš- 
ti ranką. Vis dėlto matyti pro jas galėjau. 

Buvo spėję gerokai sutemti, ir šešėliai po parko medžiais 
juodavo kaip rašalas. Iš ten ir sklido šauksmas, o iš arklidžių 
atsiliepė ne ką tylesni riksmai, iš jų išpuolė keletas žmonių, ne- 
šini deglais. 

Tamsios figūrėlės nuskuodė miško link, ryškiai oranžinės 
pušinių deglų liepsnos plazdėjo drėgname, šaltame vėjyje. Jiems 
pribėgus parko pakraštį priešais namus, ten buvo galima įžiū- 
rėti besiraičiojančius į kamuolį susivijusius lyg ir žmonių pavi- 
dalus. Žemė buvo šlapia, ir grumtynės negyvoje žiemos vejoje 
paliko gilias juodas įdubas. 

Pasistiebiau ant pirštų galiukų, įsikibusi į grotas ir spausda- 
ma kaktą prie jų, stengdamasi daugiau ką įžiūrėti. Dienos šviesa 
galutinai išblėso, ir deglų atšvaitai apačioje tik retsykiais išplėš- 
davo vieną kitą švysčiojančią besigrumiančiųjų galūnę. 

Čia negali būti Džeimis, kartojau sau, sunkiai rydama ger- 
klėje įstrigusį tumulą, kuriuo pavirto mano širdis. Ne taip grei- 
tai, ne dabar. Ir ne vienas, juk nebūtų jis atėjęs vienas pats? Mat 
dabar jau mačiau, kad kaunamasi buvo su vienu vyru, dabar 
suklupusiu ant kelių, vien juodu pavidalu, susigūžusiu nuo ku- 
nigaikščio eigulių ir arklininkų kumščių ir lazdų. 

Paskui susikūprinęs pavidalas išsiplojo kniūbsčias, ir riks- 
mai nutilo, nors buvo suduoti dar keli smūgiai magaryčių, o 
tada tarnų gauja atsitraukė. Persimetė keliais žodžiais, kurių 
man nebuvo girdėti, ir dviese pasilenkę sugriebė gulinčią figūrą 
už pažastų. Kai pakeliui į užpakalinį kiemą jie praėjo po mano 
langu trečiame aukšte, deglas apšvietė porą tabaluojančių, san- 
dalais apautų kojų ir suodino surduto skutus. Ne Džeimis. 

Vienas iš arklininko parankinių nurisnojo gretimai, perga- 
lingai nešinas storos odos kapšu su virvele. Buvau per aukštai, 
kad nugirsčiau dzingsint smulkius metalinius papuošimus ant 
raištelio, bet jie sublizgo deglo šviesoje, ir iš siaubo ir nevilties 
man atėmė rankas. 

Tie geležiukai - tai monetos ir sagos. Ir gaberlanziai. Ma- 
žyčiai švininiai antspaudėliai, suteikiantys skurstančiam elgetai 

teisę melsti išmaldos tam tikroje parapijoje. Hugas Munras tu- 
rėjo tokius keturis, kaip malonės ženklą už turkų rankose pa- 
tirtas kančias. Ne Džeimis, bet Hugas. 

Aš taip tirtėjau, kad mane vos nešė kojos, bet pribėgusi prie 
durų ėmiau iš visų jėgų į jas tvatinti kumščiais. 

- Išleiskit mane! - klykiau. - Man reikia pamatyti kuni- 
gaikštį! Sakau jums, išleiskit mane! 

Kad ir kiek spiegiau ir daužiausi, niekas man neatsakė, ir aš 
vėl puoliau prie lango. Dabar vaizdas apačioje buvo itin taikus: 
berniukas stovėjo ir laikė deglą sodininkui, o šis klūpojo vejos 
pakraštyje ir su meile sodino atgal per grumtynes atskverbtos 
velėnos lopinius. 

- Ei! - surėkiau iš visos gerklės. 

Langų negalėjau atidaryti į išorę, nes juos saugojo grotos. 
Perbėgau per kambarį ir nutvėriau sunkią sidabro žvakidę, 
puoliau atgalios ir išgrūdau lauk stiklą, nesirūpindama, kad 
pažirs šukės. 

- Padėkit! Ei, ten, apačioje! Pasakykit kunigaikščiui, kad aš 
noriu su juo pakalbėti! Dabar pat! Padėkit! 

Man pasirodė, kad vienas iš triūsiančiųjų kryptelėjo galvą į 
mane, bet nė vienas nepasijudino eiti į namų pusę ir toliau dar- 
bavosi, tartum nakties ramybę aplinkui būtų sudrumstęs vien 
paukščio klyksmas. 

Vėl tekina bėgau prie durų, daužiausi ir šaukiau, vėl grįžau 
prie lango ir vėl atgal pas duris. Šaukiau, maldavau ir grasinau, 
kol užkimo ir ėmė peršėti gerklė, baladojausi į nepasiduodan- 
čias duris, kol nusibrozdinau paraudusius kumščius, bet ničnie- 
kas nepriėjo. Nieko nebuvo girdėti - lyg būčiau palikusi vienui 
viena dideliausiuose namuose. Koridoriuje tvyrojo tokia pat 
gūdi tyla kaip ir lauke - gūdi kapo tyla. Baimės nebepajėgiau 
suvaldyti ir galų gale susmukau ant kelių prie durų, nevaržomai 
kūkčiodama. 


= 

Pabudau sušalusi ir nutirpusi, skylančia galva, kai kažkas 
platus ir kietas ėmė stumti mane grindimis. Krūptelėjusi pašo- 
kau iš miegų, nes sunkių durų kraštas prižnybo man šlaunį. 

— A-ai! 

Nerangiai pasiritau, tada atsistojau keturiom, ant veido už- 
krito plaukai. 

— Klere! Ak, tik tyliai, b-būk gerutė! Mieloji, ar užsigavai? 

Šlamėdama krakmolytu batistu, šalia manęs suklupo 
Merė. Už jos durys užsidarė, ir virš galvos išgirdau brakštelint 
raktą. 

— Taip... tai yra ne. Man tai viskas gerai, - atsakiau apduju- 
si, - Bet Hugą... - Užsičiaupiau ir papurčiau galvą, mėgindama 
prasiblaivyti. - Ką, po paraliais, tu čia veiki, Mere? 

— Aš p-papirkau ekonomę, kad įleistų mane vidun, - sukuž- 
dėjo ji. - Ar būtinai tau reikia taip garsiai kalbėti? 

— Nelabai didelis skirtumas, —- atsakiau normaliu garsu. - 
Durys tokios storos, pro jas turbūt tik futbolo rungtynes kas 
išgirstų. 

— Ką tokį? 

— Tiek to. 

Man ėmė skaidrėti protas, nors užputusios akys klijavosi, o 
galvoje lyg kas būgnus mušė. Šiaip ne taip atsistojau ir, nusvir- 
duliavusi prie dubens, apsišlaksčiau veidą šaltu vandeniu. 

— Papirkai ekonomę? - nusistebėjau, šluostydamasi veidą 
rankšluosčiu. - Bet mes vis tiek užrakintos, ar ne? Girdėjau, 
kaip raktas pasisuko. 

Tamsiame kambary bolavo Merės veidas. Kol miegojau ant 
grindų, žvakė išvarvėjo, ir nebebuvo šviesos, tik židinyje žiora- 
vo žarijos. Ji prikando lūpą. 

— Nieko k-kito man neliko. Ponia Gibson per daug bijo ku- 
nigaikščio, kad duotų man raktą. Ji tik sutiko įleisti mane ir už- 
rakinti su tavim, o ryte išleisti. P-pamaniau, gal tau bus geriau 
drauge, - droviai pridūrė ji. 

— Ak, - atsidusau. - Ką gi... dėkui. Miela, kad pagalvojai. 


SVETIMŠALĖ + MEILĖS LABIRINTE 359 


Išėmiau iš stalčiaus naują žvakę ir nuėjau prie židinio už- 
degti. Žvakidė buvo aplipusi išsilydžiusiu vašku; pavarvinau 
tiesiai ant stalo balutę vaško ir įlipdžiau jon naująją žvakę, 
nesukdama galvos, kad nukentės kunigaikščio medžio raiži- 
nių paviršius. 

— Klere, - prabilo Merė, - ar tu... patekai į bėdą? 

Prikandau lūpą, kad ko neapgalvotai neleptelėčiau. Jai vis 
dėlto juk tik septyniolika metų, ir apie politiką tikriausiai tiek 
pat nutuokia, kiek dar visai neseniai nutuokė apie vyrus. 

— Hm, taip, - pasakiau. - Ir, ko gero, gerokai įklimpau. 

Man vėl pradėjo veikti protas. Net jeigu Merė nelabai gali 
padėti man pabėgti, gal ji bent galės suteikti žinių apie krikšta- 
tėvį ir kokie dalykai dedasi po jo stogu. 

- Ar anksčiau girdėjai triukšmą lauke, pamiškėj? - pa- 
klausiau. 

Ji papurtė galvą. Buvo bepradedanti drebėti - tokio dydžio 
kambaryje židinio šiluma išblėsdavo dar pusiaukelėj iki lovos 
pakylos. 

- Ne, bet girdėjau vieną virtuvės tarnaitę sakant, kad pri- 
žiūrėtojai sugavo parke brakonierių. Klaikiai šalta. Gal mes 
g-galim lipti į lovą? 

Jinai jau ropojo lovatiese ir lindo po priegalvio voleliu ieš- 
kodama antklodės krašto. Jos užpakaliukas buvo apvalus ir dai- 
lus, po baltais naktiniais atrodė kaip vaiko. 

— Ten buvo ne brakonierius, - tariau. - Tai yra veikiau taip, 
bet kartu ir draugas. Jis skubėjo pas Džeimį pasakyti, kad aš esu 

Merė staiga atsisuko, jos veidas bolavo patamsyje po lovos 
baldakimu. Netgi toje prietemoje įžiūrėjau, kad jos tamsios akys 
pasidarė milžiniškos. 

— Ak, Klere! Man taip gaila! 

— Na, ir man gaila, - nekantriai pasakiau. - Bet gal tu Žinai, 
kur tas brakonierius dabar? 

Jeigu Hugas uždarytas kur nors, kur būtų galima prieiti, 
pavyzdžiui, arklidėse, gal yra nors menkutis šansas, kad Merei 
kaip nors pavyktų ryte jį paleisti. 

Mane turėjo įspėti jos virpančios lūpos, dėl kurių įprastas 
mikčiojimas jau ėmė atrodyti palyginti suprantamas. Bet kai ji 
išstenėjo, ką turėjo pasakyti, žodžiai pervėrė man širdį lyg stai- 
giai sviestas aštrus durklas. 

- J-jie jį p-p-pak-korė, - mikčiojo mergina, - p-prie p-par- 
ko v-vartų. 


=— 


Užtruko, kol įstengiau susitvardyti. Mane užtvindė sukrė- 
timo, sielvarto, baimės ir sudužusios vilties banga, visiškai pri- 
blokšdama. Lyg pro miglą jutau, kad Merės rankutė droviai 
glosto man petį, girdėjau jos balsą, kai siūlė nosinaitę ar atsi- 
gerti vandens, bet ir toliau kiūtojau susirietusi į kamuoliuką, 
nekalbėdama, tik tirtėdama ir laukdama, kol atsileis gniaužianti 
neviltis, it geležiniame kumštyje sumygusi man paširdžius. 

— Atsigausiu aš, - pagaliau ištariau, atsisėdau ir visai ne- 
elegantiškai nusišluosčiau nosį rankove. Paėmiau siūlomą 
rankšluostį ir nusisausinau juo akis. Merė stoviniavo prie ma- 
nęs susirūpinusi, ir aš ramindama spustelėjau jai ranką. - Ti- 
krai, - patikinau, - man jau viskas gerai. Labai džiaugiuosi, kad 
tu čia. 

Staiga man šovė į galvą mintis, aš numečiau rankšluostį ir 
smalsiai pasižiūrėjau į ją. 

— O kad jau apie tai pagalvojau, tai kodėl iš tiesų tu esi čia? 
Šituos namuos, noriu paklausti. 

Rausdama ji nudelbė akis ir ėmė knebinėti lovatiesę. 

- Žinai gi, k-kunigaikštis yra mano krikštatėvis. 

— Taip, tai aš supratau, - tariau. - O vis dėlto kažkodėl 
abejoju, kad jis tiesiog šiaip sau panoro patirti malonią tavo 
draugiją. 

Ji šyptelėjo dėl šitos mano pastabos. 

— N-ne. Bet jis - turiu galvoje kunigaikštį - jis m-mano, kad 
rado man k-kitą v-v-vyrą. - Nuo pastangų ištarti žodį „vyrą“ ji 
visa net išraudo. - Tėtis mane čia atvežė, kad susitikčiau su juo. 

Iš jos laikysenos sumečiau, kad dėl šios naujienos nebūtina 
pulti sveikinti. 

- Pažįsti tą vyrą? 

Pasirodo, tik vardą žinanti. Kažkoks ponas Aizaksonas, im- 
portuotojas, iš Londono. Pernelyg užsiėmęs keliauti tokią toly- 
bę į Edinburgą susipažinti su savo būsimąja, jis sutikęs atvykti į 
Belherstą, kur visų pusių sutikimu įvyktų tuoktuvės. 

Paėmiau nuo stalelio prie lovos plaukų šepetį sidabriniu 
viršum ir išsiblaškiusi ėmiau šukuotis. Vadinasi, nepavykus su- 
tvirtinti sąjungos su prancūzų aukštuomene, kunigaikštis keti- 
na parduoti dukterėčią turtingam žydui. 

— Aš turiu naują kraitį, - pamėgino nusišypsoti Merė. - Ke- 
turiasdešimt tris siuvinėtus apatinius sijonus, o du - a-aukso 
gijomis. 

Ji nutilo, kietai suspaudė lūpas ir įsmeigė nieko nematantį 
žvilgsnį į pliką kairę rankutę. Uždėjau ant jos savąją. 

- Ką gi, - pamėginau padrąsinti, - gal jis pasirodys esąs 
geras Žmogus. 

- Kaip tik to aš ir b-bijausi. - Vengdama klausiamo mano 
žvilgsnio, ji nuleido akis ir ėmė grąžyti sterblėje sunertas ran- 
kas. - Jie nesakė p-ponui Aizaksonui apie... P-Paryžių. Ir liepia 
man taip pat nesakyti. - Merės veidelis susiraukšlėjo nelaimin- 
ga grimasa. - Atvedė pabaisišką senę, kad mane pamokytų, kaip 
turiu elgtis v-v-vestuvių naktį... apsimesti, k-kad tai man p-pir- 
mas kartas, bet aš... ak, Klere, kaip aš galiu taip pasielgti? - ap- 
siraudojo ji. - O Aleksas... aš jam nepasisakiau — neįstengiau! 
Buvau tokia bailė, n-net neatsisveikinau! 

Ji puolė man į glėbį, o aš pradėjau glostyti jai nugarą, ir pa- 
stangos ją paguosti ėmė šiek tiek tirpdyti mano pačios sielvartą. 
Po truputį Merė aprimo, atsisėdo tiesiai ir žagsėdama atsigėrė 
vandens. 

- Ar ryšiesi tam iš tikrųjų? - paklausiau. 

Ji pakėlė akis, ant drėgnų blakstienų suspindo ašaros. 

— Aš neturiu kitos išeities, - paprastai atsakė. 

- Bet... - prasižiojau, bet paskui bejėgiškai nutilau. 

Ji buvo visiškai teisi. Jaunai moteriai, neturinčiai lėšų nei 
vyro, kuris ateitų į pagalbą, jai visai nieko kita neliko, tik pa- 
klusti tėvo ir krikštatėvio norams ir ištekėti už nepažįstamo 
pono Aizaksono iš Londono. 

Sunkia širdimi mudvi abi neturėjome apetito ragauti vaka- 
rienės, laukiančios ant padėklo. Sulindome po antklode susi- 
šildyti, ir Merė, išvargusi nuo emocijų, po kelių minučių kietai 
įmigo. Nors ne mažiau išvargusi, pati jutau nepajėgsianti už- 
migti, gedėdama Hugo, susirūpinusi dėl Džeimio ir sukdama 
galvą dėl kunigaikščio. 

Patalai buvo šalti, ir mano pėdos sustiro į ledokšnius. Veng- 
dama galvoti apie slegiančius dalykus, kurie nėjo iš galvos, 
ėmiausi svarstyti apie Sandringamą. Koks jo vaidmuo šiame 
reikale? 

Iš visko sprendžiant, tas vyras - jakobitas. Pasak jo paties, 
ryžosi net žmogžudystei - ar bent užsakyti ją, jeigu ne įvykdy- 
ti, - kad užtikrintų galimybę Karoliui gauti reikiamą paramą 
savo žygiui į Škotiją. O muzikinis šifruotas pranešimas nepa- 
lieka abejonių, kad būtent kunigaikštis galų gale įtikino Karolį 
pasikliauti jo pažadu ir rugpjūtį pakelti bures. 

Žinoma, kai kurie žmonės visomis išgalėmis slėpė prijau- 
čiantys jakobitams; kažin ar verta stebėtis, žinant, kokia baus- 
mė laukė išdavikų. O kunigaikštis, palyginti su kitais, kur kas 
daugiau turi ką prarasti, jei pasirodytų, kad parėmė žlugti pa- 
smerktą reikalą. 

Vis dėlto Sandringamas kažin ar darė įspūdį žmogaus, entu- 
ziastingai remiančio Stiuartų reikalą. Sprendžiant iš jo pastabų 
apie Dantoną, vargu ar prijaustų katalikui valdovui. Ir kam taip 
ilgai delsti, neteikti paramos, kai Karoliui jau dabar verkiant 
reikia pinigų - jau nuo pat atvykimo į Škotiją dienos reikėjo? 

Išmąsčiau dvi priežastis, pateisinančias kunigaikščio elgesį, 
nė vienos džentelmenui garbę darančios, bet abi įtikimas ir su- 
derinamas su jo charakteriu. 

Gali būti, kad jis iš tikrųjų jakobitas, nusiteikęs pakęsti ne- 
pageidaujamą valdovą kataliką mainais už naudą, kurios ateity- 
je galėtų tikėtis kaip pagrindinis restauruotos Stiuartų monar- 
chijos rėmėjas. Tokį jo elgesį galėjau įsivaizduoti; šio žmogaus 
žodyne juk nėra žodžio „principas“, o štai „savanaudiškumas“ - 
jam puikiai suprantama sąvoka. Galėtų jis laukti, kol Karolis 
pasieks Angliją, kad pinigai nebūtų iššvaistyti prieš galutinį, 
lemiamą Aukštumų kariuomenės žygį į Londoną. Kiekvienam 
gerai pažįstančiam Karolį Stiuartą bus suprantamas sveiko pro- 
to nenoras vienukart jam patikėti per daug pinigų. 

Arba lygiai taip pat galimas daiktas, kad jis norėjo užsiti- 
krinti, jog Stiuartai iš tiesų turės rimtą paramą savo siekiui, o 
tik tada pats finansiškai jam įsipareigoti; pagaliau juk prisidėti 
prie sukilimo organizavimo - ne tas pat kaip vienam pačiam 
savo sąskaita išlaikyti visą kariuomenę. 

Ir priešingai, įžvelgiau ir daug pavojingesnį motyvą, kurį 
galėtų slėpti kunigaikščio pasiūlymo sąlygos. Dėl savo paramos 
keldamas sąlygą, kad jakobitų karaiuomenė pasiektų Anglijos 
žemę, jis užsitikrino, kad Karolis susidurs su vis didesniu savo 
paties vadų pasipriešinimu ir nori nenori temps užsispyrusią, 
krinkančią armiją vis giliau į pietus, tolyn nuo pažįstamų kalnų, 
kur galėtų rasti prieglobstį. 

Jeigu iš Stiuartų kunigaikštis galėtų tikėtis malonių už pagal- 
bą susigrąžinant karūną, tai ko jis galėtų tikėtis iš Hanoverių už 
tai, kad įviliojo Karolį Stiuartą į jiems prieinamas teritorijas - ir 
įdavė jį su visais šalininkais tiesiai anglų armijai į rankas? 

Istorijoje tiksliai nenustatyta, prie ko iš tikrųjų linko kuni- 
gaikščio simpatijos. Man tai pasirodė keista - anksčiau ar vėliau 
jam būtinai būtų tekę atskleisti savo tikruosius ketinimus. Ži- 
noma, mąsčiau aš, per praeitą jakobitų sukilimą Senis Lapinas, 
lordas Lovatas, juk įsigudrino tarnauti dviem ponams, tuo pat 

metu įsiteikti Hanoveriams ir neprarasti Stiuartų prielankumo. 
Vienu metu juk ir Džeimiui tatai pavyko. Galbūt ne taip jau ir 
sunku nuolat kirbančioje karalių politikos kebeknėje nuslėpti, 
kam iš tiesų esi lojalus. 

Man vis labiau šalo kojos, aš jas nuolat judinau, tryniau 
blauzdas vieną į kitą, o jų oda atrodė apmirusi. Trindamas ko- 
jas, matyt, sukeli kur kas mažiau trinties nei trindamas du sau- 
sus pagalius - šios pastangos, regis, nė kiek nepridėjo šilumos. 

Be miego vartydamasi ir nerasdama sau vietos, staiga išgir- 
dau greta tylų ritmišką papsėjimą. Pasukusi galvą įsiklausiau, 
tada pasirėmiau alkūne ir, savom akim netikėdama, pasižiūrėjau 
į draugę. Ji gulėjo susirietusi ant šoniuko, nuo miego paraudu- 
sia švelnia oda, primenanti žydinčią šiltnamio gėlę, nykštį giliai 
įsibrukusi į rausvą burnytę. Apatinė lūpa man matant ritmiškai 
krutėjo, tylutėliai čiulpsėdama. 

Nebežinojau, juoktis ar verkti. Galų gale nei viena, nei kita 
nepadariau, tik atsargiai ištraukiau nykštuką ir padėjau sugle- 
busį kumštelį jai ant krūtinės. Užpūčiau žvakę ir susirangiau 
greta Merės. 

Nežinia, ar nuo šio nekalto gesto ir jo sukeltų tolimų pasi- 
tikėjimo ir saugumo prisiminimų, ar nuo šalia gulinčio kūno 
skleidžiamos šilumos, ar tiesiog išsekinta baimės ir širdgėlos, 
aš pajutau, kad kojos palengva atšyla, galų gale pamažu atsipa- 
laidavau ir užmigau. 

Susisukusi į šiltą antklodžių kokoną, miegojau giliai ir be 
sapnų. Todėl dar labiau netikėta buvo, kai kažkas ūmai ištrau- 
kė mane iš ramios tamsios užmaršties. Tebebuvo tamsu - tiesą 
sakant, nors į akį durk, mat žarijos židinyje spėjo išblėsti, - bet 
aplinkui kažkur išgaravo visa jaukuma ir ramybė. Staiga kažkas 
sunkus dribtelėjo ant lovos, kirto man per ranką ir, atrodytų, 
ėmėsi žudyti Merę. 

Lova susverdėjo, čiužinys po manim staiga subangavo, o lo- 
vos rėmas net sudrebėjo nuo greta užvirusios kovos. Pašonėje 
kažkas prislopintai baimingai gaudė orą, urzgė ir pašnibždomis 

svaidėsi grasinimais, ir kažkieno maskatuojanti ranka - matyt, 
Merės, - žiebė man į akį. 

Kuo greičiausiai išsiritau iš lovos, suklupau ties pakylos 
kraštu ir kaip ilga pasitiesiau ant grindų. Viršuje dar garsiau 
užvirė grumtynės ir pasigirdo klaikus spiegimas - supratau, kad 
čia smaugiama Merė stengiasi prarėkti. 

Staiga kažkas storu vyro balsu iš nuostabos šūktelėjo, tada 
patalai vėl konvulsiškai sutirtėjo, ir spiegimas liovėsi kaip nu- 
kirstas. Paknopstom pripuoliau prie stalo, sugraibiau titnago 
dėželę ir įžiebiau ugnį žvakei uždegti. Plazdanti jos liepsna su- 
tvirtėjo ir pašoko, apšviesdama tai, ką jau ir taip nuspėjau iš 
gyvų geiliškų keiksmų srauto: Merė, kurios matyti tik paklai- 
kusiai grabaliojančios rankos, o veidą dengia pagalvė, kuria ji 
dusinama, tyso paslika, prispausta kniūbsčio ir susijaudinusio 
mano dičkio vyro, kuris, kad ir turėdamas ūgio pranašumą, re- 
gis, nebeišmano, kaip su ja dorotis. 

Įnikęs tramdyti Merę, jis nepakėlė galvos pasižiūrėti į už- 
degtą žvakę, bet ir toliau stengėsi nutverti ją už rankų, tuo pat 
metu mėgindamas nulaikyti pagalvę jai ant veido. Įveikusi nuo 
šio reginio staiga užėjusį isterišką juoką, aš pastačiau žvakę, pa- 
silenkiau virš lovos ir paplojau jam per petį. 

—- Džeimi, - pašaukiau. 

— Jėzau! 

Jis striuoktelėjo it lašiša, nušoko nuo lovos ir nutūpė ant 
grindų susigūžęs, su pusiau ištrauktu durklu. Tada pamatė mane 
ir iš palengvėjimo nuleido pečius, akimirkai net užsimerkė. 

- Dieve brangus, Sasenach! Niekada daugiau taip nedaryk, 
girdi? Nurimk, - glaustai sudraudė jis Merę, kuri, ištrūkusi iš 
po pagalvės, atsisėdo pataluose kaip pilypas iš kanapių, išpūtusi 
akis ir gaikčiodama. - Nenorėjau tavęs nuskriausti, maniau, kad 
tu mano Žmona. 

Jis ryžtingai žengė palei lovą, nutvėrė mane už abiejų pe- 
čių ir stipriai pabučiavo, lyg trokšdamas įsitikinti, kad pagaliau 
sučiupo reikiamą moterį. Taip ir buvo, ir aš karštai atsakiau į 

jo bučinį, džiūgaudama nuo dygios neskustos barzdos ir šilto, 
aitraus jo kvapo - drėgnų baltinių ir vilnos su stipriu vyriško 
prakaito prieskoniu. 

- Renkis, - paliepė jis, paleidęs mane. - Prakeiktuos namuos 
knibždėte knibžda tarnų. Apačioje - kaip koks skruzdėlynas. 

— Kaip tu čia įsigavai? - paklausiau dairydamasi kažkur nu- 
mestos suknios. 

— Aišku, kad pro duris, - nekantriai atsakė jis. - Štai. 

Jis čiupo suknelę nuo kėdės atkaltės ir sviedė man. Ir iš tie- 
sų sunkios durys buvo atlapotos, nukaręs nuo spynos kabojo 
storas raktų ryšulys. 

— Bet kaip... - pradėjau klausti. 

- Vėliau, - nutraukė Džeimis. Jis pastebėjo Merę, išlipusią 
iš lovos ir besivelkančią platų chalatą. - Geriausia, šok atgal 
lovon, mergyt, - patarė jis. - Grindys šaltos. 

- Aš einu su jumis. - Žodžiai iš po storų audinio klosčių 
buvo sunkiai girdimi, bet kai pro apykaklę išlindo galva, susi- 
taršiusi ir su iššūkiu veide, pasidarė aišku, kad ryžto merginai 
nestinga. 

- Peklon tu eini, - atkirto Džeimis piktai į ją pasižiūrė- 
jęs, o aš pastebėjau, kad jo skruostas išilgai išvagotas šviežių 
įdrėskimų. Vis dėlto, pamatęs, kad jai pradėjo drebėti lūpos, 
Džeimis pasistengė susivaldyti ir pradėjo ją raminti: - Neimk 
į galvą, mergyt, tau už tai neklius. Aš užrakinsiu duris, kai iš- 
eisim, ir galėsi rytą visiems papasakot, kas įvyko. Niekas tavęs 
nekaltins. 

Nekreipdama į visa tai dėmesio, Merė paskubomis įsispyrė 
į šlepetes ir nubėgo prie durų. 

— Ei! Kur čia dabar? 

Džeimis atsitokėjo iš nustebimo, apsisuko ir puolė iš pas- 
kos, bet nespėjo užbėgt už akių. Ji sustojo koridoriuje iškart už 
slenksčio, pasiruošusi dėti į kojas kaip elnias girioje. 

- Aš einu su jumis! - atkakliai pareiškė ji. - Jeigu neimsit 
manęs, aš bėgsiu koridorium ir klyksiu iš visos gerklės. Tai štai! 

Džeimis spoksojo į ją, plaukai žvakių šviesoje tviskėjo variu, 
kraujas mušė į veidą - tikriausiai neapsisprendė, ar išmintingai 
laikytis tylos, ar pasmaugti ją plikomis rankomis, ir suk velniai 
triukšmą. Merė irgi nenuleido akių, viena ranka pasikaišiusi si- 
jonus, pasiruošusi bėgti. Per tą laiką apsirengusi ir apsiavusi, aš 
bakstelėjau Džeimiui į pašonę ir atitraukiau dėmesį. 

- Imk ją ir einam, - trumpai drūtai pasakiau. 

Jis nuvėrė mane tokiu pat nuožmiu žvilgsniu kaip ką tik Merę, 
bet padvejojo tik akies mirksnį. Linktelėjo, paėmė mane už pa- 
rankės, ir visi trys nuskubėjome šaltu tamsiu koridoriumi. 


= 


Namuose tvyrojo kapų tyla, bet tuo pat metu jie buvo pilni 
įvairiausių garsų: po mūsų kojomis garsiai girgždėjo grindų len- 
tos, mūsų drabužiai šlamėjo kaip lapai per vėtrą. Sienos, regis, 
alsavo sėdant medžiui, o už sienų ar po grindimis vos girdimai 
krebždėjo slapukai urviniai gyvūnėliai. Ir visa tai stelbė gili ir 
bauginama tyla, karaliaujanti dideliuose, tamsiuose namuose, 
nugrimzdusiuose į miegą, kurio nevalia sudrumsti. 

Mudvi su Mere tykinome koridoriumi paskui Džeimį, ji - 
tvirtai įsikirtusi į mano ranką. Jis sėlino kaip šešėlis, rankomis 
braukdamas per sieną, bet nors ir tyliai, vis dėlto sparčiai. 

Mums einant pro vienas duris, anapus jų išgirdau tylius 
žingsnius. Džeimis už mūsų taip pat juos išgirdo ir prisiplo- 
jo prie sienos, modamas mudviem su Mere, kad pasektume jo 
pavyzdžiu. Delnai lietė šaltą sienos tinką, su kuriuo stengiausi 
susilieti. 

Durys atsargiai prasivėrė ir pro jas išlindo papurusi nakti- 
nė kepuraitė; jos savininkė pasižiūrėjo į priešingą koridoriaus 
pusę, negu stovėjome mes. 

- Ei, - šnipštelėjo ji. - Čia tu, Alberai? 

Nugara man nubėgo prakaito lašas. Tikriausiai tarnaitė lau- 
kia apsilankant kunigaikščio kamerdinerio, matyt, besirūpinan- 
čio palaikyti prancūzo reputaciją. 

Nesitikėjau, kad ginkluotą Aukštumų kalnietį ji palaikys 
tinkamu savojo meilužio pakaitalu. Jutau, kaip Džeimis greta 
įsitempė, grumdamasis su skrupulais, kurie neleido smogti mo- 
teriai. Dar akimirka, ir ji pasuks galvą, pamatys jį ir užklyks 
taip, kad apkurtins visus namus. 

Žengiau žingsnį iš pasienio. 

— Hm, ne, - atsiprašomai pratariau, - deja, tik aš. 

Tarnaitė visu kūnu krūptelėjo, o aš greitai paėjau į priekį, 
taip, kad atsidurčiau priešais ją, o Džeimis vis dar liktų jai už 
nugaros. 

- Atsiprašau, kad išgąsdinau, - linksmai nusišypsojau. - Su- 
prantat, negalėjau užmigti. Pamaniau, gal susirasiu šlakelį karš- 
to pieno. Sakykit, ar pro čia nueisiu į virtuvę? 

- Ą? 

Tarnaitė, apkūni dvidešimtmetė panelė, negražiai vėpsojo, 
akivaizdžiai demonstruodama visišką nesirūpinimą dantų hi- 
giena. Laimė, tai nebuvo ta pati kambarinė, kuri nuvedė mane 
į kambarį; gal šita ir nesupras, kad aš ne viešnia, o kalinė. 

— Aš viešiu šiuose namuose, - pasakiau dėl visa ko, jeigu 
mergina dar būtų pati nesuvokusi. Vadovaudamasi principu, 
kad geriausia gynyba - narsus puolimas, įsmeigiau į ją kaltina- 
mą žvilgsnį. - Ak, tai Albero lauki? O jo šviesybė ar žino, kad 
pas tave kambary naktimis vieši vyrai? - griežtai paklausiau. 

Taip, regis, kliudžiau jautrią vietą, nes moteris išblyško, par- 
klupo ant kelių ir įsikibo man į sijoną. Pavojus, kad bus demas- 
kuota, varė jai tokį siaubą, kad ji negaišo svarstydama, kam čia 
dabar viešniai paryčiais plaikstytis koridoriais, ne tik suknele 
apsivilkus ir batais apsiavus, bet ir su kelioniniu apsiaustu. 

- Ak, poniut! Tik meldžiu nieko nesakyt jo šviesybei! Aš 
matau, kad jūs gero veido, poniut, juk tikrai nenorėsit matyt, 
kaip mane išmes? Pasigailėkit manęs, miledi, man namie vis dar 
šeši broliukai ir sesutės, o aš... 

- Nagi, nagi, - ėmiau raminti ją, tapšnodama per petį. - Ne- 
sirūpink. Nesakysiu jo šviesybei. Štai eik atgal į savo kambarėlį 

ir gulk į lovą... - Šnekindama tokiu tonu, kokiu paprastai mal- 
domi maži vaikai ir psichiniai ligoniai, aš įstūmiau mergiotę, 
vis dar nesiliaujančią tikinti, kokia ji nekalta, į kišenės dydžio 
kamaraitę. 

Užvėriau duris ir atsirėmiau į jas, kad nesusmukčiau. Tam- 
soje priešais išniro plačiai besišypsantis Džeimio veidas. Nieko 
jis nesakė, bet sveikindamas paglostė man galvą, paskui paėmė 
už rankos ir vėl paragino slinkti koridoriumi pirmyn. 

Laiptų aikštelėje po langu laukė Merė, mėnesienoje, kuri 
akimirką prašvito pro skriejančius debesis, subaltavo jos nakti- 
nis chalatas. Atrodė, tvenkiasi audra, ir aš pagalvojau, kažin, ar 
dėl to mums bus lengviau pasprukti, ar tik sunkiau. 

Kai Džeimis išėjo į laiptų aikštelę, Merė nusitvėrė jo skraistės. 

- Šššš! — perspėjo pašnibždomis. - Kažkas ateina! 

Iš tikro kažkas artinosi - iš apačios aidėjo tyliai dunksin- 
tys žingsniai, ir laiptus nušvietė blausi žvakės šviesa. Mudvi su 
Mere karštligiškai dairėmės, bet visiškai nebuvo kur slėptis. Sto- 
vėjome prie užpakalinių laiptų, skirtų tarnams, ir jų aikštelės 
tebuvo pliki grindų ploteliai, visai be jokių išganingų gremėz- 
diškų baldų ar užuolaidų. 

Džeimis atsiduso. Tada, pamojęs mums su Mere grįžti atgal 
į koridorių, iš kurio atėjom, išsitraukė durklą ir ėmė laukti, už- 
siglaudęs laiptų aikštelės šešėlyje. 

Merė įsikibo mano rankos ir sunėrė mudviejų pirštus, su- 
spaudė juos, kankinamai laukdama, kas gi bus. Džeimis prie 
diržo turėjo pistoletą, bet aišku, namo viduje negalėjo juo nau- 
dotis, - o tarnas tai ir supras, nebuvo prasmės nė grasinti. Teks 
griebtis peilio; man sugnybo paširdžius iš gailesčio nelaimėliui 
šeimynykščiui, kuris tuoj tuoj stos akis į akį su penkiolika stonų 
sveriančiu įsitempusiu škotu ir grėsminga juoda geležte. 

Mintyse perkračiau savo drapanas, pagalvojau, kad vieną 
apatinį sijoną galėčiau paaukoti tvarsčiams, ir tą akimirką pasi- 
rodė nuleista nešančiojo žvakę galva. Tamsūs plaukai sklastymu 
perskirti per vidurį ir glotniai sutepti pomada, kurios šleikščiai 

salsvas kvapas iškart prikėlė iš atminties tamsią Paryžiaus ga- 
tvelę ir plonų, žiaurių lūpų linkį po kauke. 

Atpažinusi jį, aš nevalingai aiktelėjau, ir Dantonas staigiai 
pakėlė galvą pasižiūrėti, dar per vieną laiptelį neužlipęs iki vir- 
šaus. Po akimirkos jis buvo nutvertas už sprando ir blokštas į 
laiptų aikštelės sieną su tokia jėga, kad žvakė net nuskrido oru. 

Merė taip pat jį pamatė. 

— Tai jis! - sušuko ji, taip sukrėsta, kad net pamiršo tiek 
šnibždėti, tiek mikčioti. - Tas vyras Paryžiuje! 

Džeimis laikė glebiai besimuistantį kamerdinerį vienu rau- 
meningu dilbiu skersai krūtinės prispaustą prie sienos. Vyro 
veidas, tai apšviečiamas, tai vėl pradingstantis, dangumi sklen- 
džiant debesims, buvo išblyškęs kaip drobulė. Netrukus jis iš- 
blyško dar labiau, nes Džeimis pridėjo durklo ašmenis Danto- 
nui prie gerklės. 

Žengiau į laiptų aikštelę, nežinodama nei ką darys Džeimis, 
nei ko norėčiau aš. Mane pamatęs, Dantonas sudejavo it smau- 
giamas ir nesėkmingai pabandė persižegnoti. 

- La Dame Blanche! - sukuždėjo jis iš siaubo paklaikusio- 
mis akimis. 

Džeimis staiga nuožmiai griebė vyrą už plaukų ir taip trūk- 
telėjo galvą, kad ji trinktelėjo į sieną. 

— Turėčiau aš laiko, mo garhe, tu mirtum iš lėto, - sušnibž- 
dėjo jis nors ir tyliai, bet tonu, nekeliančiu abejonių. - Laikyk 
Dievo malone, kad skubu. - Jis dar labiau atlošė Dantono gal- 
vą, ir man buvo matyti, kaip aukštyn ir žemyn juda jo Adomo 
obuolys konvulsiškai ryjant seiles, o jo akys buvo baimingai 
įbestos į mane, 

- Tu ją vadini Dame Blanche, - iškošė Džeimis pro dan- 
tis, - o aš - Žmona! Tai tebūnie jos veidas paskutinis, kurį tu 
paregėsi! 

Peilis su tokia jėga perrėžė vyro gerklę, kad Džeimis net su- 
urzgė, ir jam marškinius aptėškė plati tamsiai raudono kraujo 
čiurkšlė. Staigios mirties smarvė užtvindė laiptų aikštelę, o ant 


SVETIMŠALĖ + MEILĖS LABIRINTE 371 


grindų susmukusi krūva, atrodė, dar stebėtinai ilgai švilps ir 
gargaliuos. 

Garsai man už nugaros galų gale privertė atsitokėti. Tai Merė 
iš visų spėkų vėmė koridoriuje. Pirma man atėjusi aiški mintis 
buvo apie tai, kad tarnams iš ryto teks velniškai daug išmėžti. 
Antra mintis pakrypo į Džeimį, kurį ūmai apšvietė mėnulis. Jis 
sunkiai alsavo, veidas ir plaukai buvo aptaškyti krauju. Atrodė 
taip, lyg taip pat gali susivemti. 

Atsisukau į Merę ir toli už jos, kitame koridoriaus gale, pa- 
mačiau šviesos ruoželį iš už atsiveriančių durų. Kažkas ateina 
žiūrėti, koks čia triukšmas. Čiupau jos chalato kraštą, greitosio- 
mis nušluosčiau burną, nutvėriau už rankos ir ėmiau tempti į 
laiptų aikštelę. 

- Eikšenkit! - paraginau. - Nešdinamės iš čia! 

Nubudęs iš sąstingio, Džeimis atitraukė žvilgsnį nuo Danto- 
no lavono, staiga nusipurtė, atsitokėjo ir puolė prie laiptų. 

Regis, jis žinojo kelią, nedvejodamas vedė mus tamsiais 
koridoriais. Merė šnopuodama klupinėjo šalia manęs, atrodė, 
alsuoja man po ausim kaip garo mašina. 

Prie indaujos durų Džeimis ūmai sustojo ir tyliai švilptelėjo. 
Į signalą buvo kaipmat atsiliepta, durys atsilapojo, ir patam- 
syje sušmėžavo neryškūs pavidalai. Vienas jų išniro iš tamsos 
ir puolė į priekį. Buvo persimesta keliais tyliais žodžiais, ir tas 
vyras - kad ir kas jis buvo - ištiesė ranką į Merę ir įtraukė ją į 
šešėlį. Iš šalto skersvėjo supratau, kad kažkur netoliese atdaros 
durys į lauką. 

Džeimio ranka ant peties pravairavo mane pro įvairias kliū- 
tis per tamsią indaują ir dar kažkokią mažesnę kamaraitę, regis, 
lyg ir malkinę; į kažką užsigavau blauzdą, bet susilaikiau nerik- 
telėjusi iš skausmo. 

Pagaliau ištrūkus į laisvę, nakties vėjas įsisuko į mano ap- 
siaustą ir išpūtė jį džiaugsmingu balionu. Po nervus tampančios 
kelionės per tamsoje skendinčius namus pasijutau taip, lyg ga- 
lėčiau išskleisti sparnus ir pakilti į dangų. 

Vyrams aplinkui irgi panašiai palengvėjo; pašnibždomis 
buvo persimesta pastabomis, pasigirdo prislopintas juokas, bet 
Džeimis tuojau pat jį nutildė. Po vieną vyrai perbėgo atvirą plo- 
tą priešais namą - vien šešėliai mėnulio ir debesų žaisme. Džei- 
mis mano pašonėje stebėjo, kaip jie dingo parko tankmėje. 

— Kur Merta? - sumurmėjo jis tarsi pats savęs klausdamas, 
prisimerkęs sekdamas paskutinį vyrą. - Tikriausiai nuėjo ieš- 
koti Hugo, - pats atsakė į savo klausimą. - Gal žinai, Sasenach, 
kur jis galėtų būti? 

Nurijau seiles, po apsiaustu kandžiojama šalto vėjo, ir prisi- 
minimai užgesino staigaus laisvės pojūčio palaimą. 

- Taip, - tariau ir kaip sugebėdama trumpiau apsakiau jam 
blogą naujieną. Po kruvina kauke Džeimis apsiniaukė, ir kai 
baigiau pasakoti, jo veidas buvo šaltas kaip akmuo. 

— Jūs čia ruošiatės pernakt taip stovėt? - pasiteiravo kažkas 
mums už nugarų, - o gal reiktų aliarmą kelt, kad jie greičiau 
sužinotų, kur pirmiausia ieškot? 

Džeimio išraiška kiek prašviesėjo, kai iš patamsių tylus kaip 
šmėkla prie mūsų priėjo Merta. Po viena pažasčia jis nešėsi į 
skudurą susuktą ryšulį; skerdienos gabalas iš virtuvės, pama- 
niau aš, pamačiusi ant audeklo tamsią kraujo dėmę. Šį įspūdį 
patvirtino didžiulis kumpis po kita pažasčia ir dešrelių karoliai 
aplink kaklą. 

Džeimis šyptelėjo ir suraukė nosį. 

- Seni, tu smirdi kaip mėsininkas. Ar jau niekur negali nueit 
negalvodamas apie pilvą? 

Merta pakreipė galvą į šoną ir nužvelgė krauju nutaškytą 
Džeimio fizionomiją. 

— Geriau jau kaip mėsininkui atrodyt, bernyti, negu kaip jo 
prekei, - atrėmė jis. - Tai gal jau einam? 


=— 


Keliauti per parką buvo tamsu ir baugu. Medžiai čia buvo 
aukšti ir retai susodinti, bet tarp jų palikti augti sodinukai blau- 

sioje šviesoje netikėtai virsdavo grėsmingais eigulio pavidalais. 
Bet bent jau debesys tirštėjo ir rečiau rodėsi mėnulis. Kai pri- 
ėjome kitą parko pakraštį, pradėjo lyti. 

Prie arklių buvo palikti trys vyrai. Merė jau sėdėjo raita 
priešais vieną iš Džeimio vyrų. Aiškiai sumišusi, kad reikia joti 
apžergus arklį, ji vis kamšėsi chalato skvernais šlaunis, veltui 
mėgindama nuslėpti faktą, kad turi kojas. 

Labiau patyrusi, bet vis tiek keiksnodama sunkų sijoną, pa- 
sikaišiau jį, atsispyriau nuo Džeimio pakištos rankos ir įšokau 
į balną, kaip visada klesteldama. Arklys nuo smūgio piktai su- 
prunkštė ir priplojo ausis prie galvos. 

- Atleisk, kuziuk, - atsiprašiau be užuojautos. - Jei manai, 
kad jau blogi reikalai, tai luktelk, kol jisai užsirioglins. 

Apsidairiau, kur tas aptariamasis jisai, ir pamačiau po me- 
džiu, per pečius apkabinusį nepažįstamą kokių keturiolikos 
metų berniuką. 

- Kas ten? - paklausiau ir pasilenkiau į priekį, norėdama 
patraukti Džordžio Polio Freizerio dėmesį, mat šis greta tvir- 
tino pavaržą. 

— A? A, jis. - Džordis dirstelėjo į bernioką, paskui vėl į savo 
neklusnią pavaržą. - Evanas Gibsonas vardu. Hugo Munro vy- 
riausias posūnis. Ko gero, jis buvo kartu, kai prižiūrėtojai juos 
užtiko. Berniokas pabėgo, radom jį dykvietės pakrašty. Atvedė 
mus čia. - Galiausiai be reikalo trūktelėjęs, jis įbedė į pavaržą 
piktą žvilgsnį, lyg ragindamas ją ką nors pasakyti, paskui pakėlė 
akis į mane. - Ar žinai, kur bernioko tėvas? - trumpai drūtai 
paklausė. 

Aš linktelėjau, atsakymas mano veide turėjo būti aiškus, 
nes jis pasižiūrėjo į berniuką. Džeimis laikė jį apkabinęs, tvir- 
tai prispaudęs prie krūtinės, ir glostė nugarą. Mums bežiūrint, 
suėmė abiem rankom už pečių ir kažką pasakė, įdėmiai žiūrė- 
damas į veidą. Negirdėjau ką, bet netrukus berniokas išsitiesė 
ir linktelėjo galvą. Džeimis irgi linktelėjo ir, paplojęs per petį, 
parodė vaikinukui arklį, kurio vadžias Džordžas Makliuras jau 

buvo jam bepaduodąs. Nuleidęs galvą, Džeimis pasuko prie 
mūsų, palaidas skraistės kraštas plakėsi žvarbiame vėjyje, purš- 
kė smulkus lietus. 

Džordis nusispjovė ant žemės. 

- Vargšas nevidonas, - pasakė jis ir nepaaiškinęs, ką kon- 
krečiai turėjo galvoje, įšoko į balną. 

Netoli pietrytinio parko kampo stabtelėjom, nors žirgai try- 
pė kojomis ir muistėsi, o du vyrai nėrė atgal į tankmę. Negalėjo 
trukti ilgiau negu dvidešimt minučių, kol jie grįžo, bet atrodė 
dukart tiek. 

Dabar vyrai jojo dviese, o kitas arklys nešė skersai balno pri- 
rištą ilgą kuprotą nešulį, suvyniotą į Freizerių skraistę. Arkliams 
tai nepatiko; kai pro šalį ėjo Hugo kūną nešantis arklys, mūsiš- 
kis staiga pakėlė galvą ir išpūtė šnerves. Bet Džeimis trūktelėjo 
vadeles geiliškai piktai subardamas, ir gyvulys nurimo. 

Jutau, kad Džeimis pasistiebė balnakilpėse ir atsigręžė pa- 
žiūrėti - sakytumei, skaičiavo likusius gaujos narius. Tada apka- 
bino mane per liemenį, ir mudu leidomės į kelią, į šiaurę. 


= 


Jojom pernakt, tik trumpam stabteldami pailsėti. Kartą taip 
sustojus, užsiglaudęs už kaštono kamieno, Džeimis pasilenkė 
manęs apkabinti, bet paskui staiga susilaikė, 

— Kas atsitiko? - nusišypsojau. - Bijaisi žmoną pabučiuoti 
savo vyrų akivaizdoj? 

— Ne, - atsakė jis, įrodė, kad nebijo, tada šypsodamasis žen- 
gė žingsnį atgal. - Ne, valandėlę pabūgau, kad imsi spiegti ir 
man veidą nagais akėti. - Jis atsargiai palietė ant skruosto Merės 
paliktus įbrėžimus. 

— Vargšelis, - nusijuokiau. - Ne taip tikėjais būti pasveikin- 
tas, ką? 

- Tiesą sakant, tada jau taip, - atsakė jis plačiai išsišiepęs. 

Jis buvo nusipjovęs porą dešrelių nuo Mertos virtinių ir da- 
bar vieną padavė man. Neprisiminiau, kada buvau paskutinį- 

kart valgiusi, bet turėjo būti senokai, todėl net baimė susirgti 
botulizmu netrukdė gardžiuotis riebia, aštria mėsa. 

— Ką turi galvoj? Manei, vos po savaitės nebepažinsiu? 

Vis dar šypsodamasis jis papurtė galvą ir nurijo kąsnį. 

— Ne. Tik kai prisigavau iki namo, daugmaž iškart supratau, 
kur tu - iš grotomis apkalto lango. - Jis aukštu lanku pakėlė 
vieną antakį. - Sprendžiant iš to, kaip jos atrodė, padarei jo 
šviesybei neišdildomą įspūdį. 

- Na, padariau, - atsakiau, nenorėdama dabar galvoti apie 
kunigaikštį. - Pasakok toliau. 

- Ką gi, - jis atsikando dar dešros ir kalbėdamas meistriškai 
užsikišo kąsnį už žando, - kambarį žinojau, bet juk reikėjo dar 
ir rakto, ar ne? 

— Ak taip. Ketinai man apie tai papasakot. 

Jis sukramtė ir nurijo. 

— Paėmiau jį iš ekonomės, bet vargo turėjau. - Jis atsargiai pa- 
sitrynė papilvę. - Susidarė toks įspūdis, kad tą moterišką jau iki 
tol kažkas keliskart žadino iš miegų, ir jai tie juokai nepatiko. 

— Ak, taip. - Mane pralinksmino įsivaizduojamas reginys. — 
Ką gi, tikriausiai tu jai nukritai į skreitą kaip retas ir sultingas 
vaisius. 

- Labai tuo abejoju, Sasenach. Ėmė žviegti kaip nelaboji ir 
pritrėškė mane prie mūro, tada, kol dejavau dvilinkas, vos ne- 
suknežino man galvos žvakide. 

— Tai ką darei? 

- Gerai užtvojau - tąsyk nesijaučiau labai didelis riteris - ir 
surišau jos pačios naktinės kepuraitės virvutėmis. Tada sugrū- 
dau rankšluostį burnon, kad liautųsi mane pravardžiuoti, ir tol 
rausiausi kambary, kol radau raktus. 

- Gerai padirbėjai, - pasakiau, bet tuo metu šis tas atėjo į 
galvą. - O iš kur žinojai, kur miega ekonomė? 

— Nežinojau, - ramiai atsakė jis. - Skalbėja pasakė - kai 
prisistačiau kas esąs ir pagrasinau išdarinėti ir iškepti ant ieš- 
mo, jeigu nepasakys, ko man reikia. - Džeimis kreivai šypte- 

lėjo. - Jau sakiau, Sasenach, kartais naudinga būna, kad tave 
laiko barbaru. Tikriausiai dabar jau visi ligi vieno girdėję apie 
Raudonąjį Džeimį Freizerį. 

— Na, jei ir negirdėjo, išgirs, - pasakiau. Nužiūrėjau jį blausio- 
je šviesoje kuo atidžiau. - O ką, skalbėja nuo savęs nepridėjo? 

— Plaukų vos nenupešė, - susimąstęs atsakė jis. - Kuokštą su 
šaknimis išrovė. Sakau tau, Sasenach, jei kada prireiks pakeisti 
profesiją, moterų puldinėt neapsiimsiu - velnioniškai sunkus 
būdas užsidirbt pragyvenimui. 


=— 

Priešaušriais ėmė kristi šlapdriba, bet dar kurį laiką jojome, 
kol Evanas Gibsonas neryžtingai sustabdė savo ponį, pasistie- 
bė balnakilpėse apsidairyti aplinkui, tada pamojo sukti į kalną 
kairėje. 

Buvo dar taip tamsu, kad į kalną joti niekaip nebuvo įma- 
noma. Turėjome nusėsti ir vesti arklius, klampoti koja už kojos 
beveik neįžiūrimu taku, zigzagais vingiuojančiu tarp viržynų ir 
granito uolų. Kai stabtelėjom atokvėpio kalno viršūnėje, buvo 
ėmę brėkšti. Horizontą slėpė tamsūs debesys, bet į tamsiai pil- 
ką nakties dangų pamažu, regis, iš niekur ėmė skverbtis blausi 
šviesesnė pilkuma. Dabar bent jau galėjau įžiūrėti šaltus upe- 
liūkščius, į kuriuos vis įsmukdavau iki kulkšnių, ir neišsisuk- 
ti kojų per akmenis ir brūzgynus, kurių buvo pilna leidžiantis 
nuokalnėn. 

Apačioje, nedideliame duburėlyje, glaudėsi šeši namukai - 
žodis „namai“ per oriai skambėjo kalbant apie varganai suręstas 
trobeles, susigūžusias po maumedžiais. Šiaudų stogai apačioje 
prasidėjo vos per kelias pėdas nuo žemės, ir buvo matyti tik 
truputis mūro. 

Sustojome priešais vieną lūšną. Evanas, dvejodamas lyg pa- 
siklydęs, pažvelgė į Džeimį, šis linktelėjo, ir berniokas nėrė po 
žema trobelės durų stakta. Prisislinkau arčiau Džeimio, uždėjau 
delną ant jo rankos. 

- Čia Hugo Munro namai, - tyliai paaiškino man jis. - Par- 
nešiau jį namo, žmonai. Vaikis nuėjo vidun jai pasakyti. 

Pasižiūrėjau į tamsų, žemą trobelės tarpdurį, paskui - į su- 
glebusį, skraiste apsuktą ryšulį, kurį du vyrai dabar rišo nuo 
arklio. Džeimio ranka perbėgo drebuliukas. Jis trumpam užsi- 
merkė, pamačiau, kad krutina lūpas; tada žengė į priekį ir ištie- 
sė rankas paimti naštos. Giliai įkvėpiau, nusibraukiau plaukus 
nuo veido ir nuėjau paskui jį, žengdama pro duris pasilenkiau. 

Nebuvo taip baisu, kaip būgštavau, bet pakankamai sunku. 
Moteris, Hugo našlė, laikėsi ramiai, nuleidusi galvą išklausė ty- 
liai geilų kalba reiškiamą Džeimio užuojautą, skruostais tartum 
lietaus lašai slydo ašaros. Ji nedrąsiai ištiesė ranką prie skraistės, 
kuria buvo uždengtas velionis, tartum ketindama ją atitraukti, 
bet paskui drąsa pranyko, ir ji taip ir liko stovėti, vieną ranką 
droviai uždėjusi ant įkapių kauburio, kita glausdama prie šlau- 
nies mažą vaiką. 

Prie židinio gūžėsi dar keli vaikai - Hugo posūniai ir po- 
dukros, o visai prie ugniavietės nedailiame lopšyje pūpsojo 
vystyklų gniutulas. Matydama kūdikį, pajutau nedidelę pa- 
guodą - bent tiek liko iš Hugo. Tada, bežiūrint į vaikus šešėlių 
temdomais murzinais veidukais, paguodą išstūmė stingdanti 
baimė. Juos išlaikė vienas Hugas. Evanui nestigo narsos ir gerų 
norų, bet jam juk tik keturiolika metų, o vyriausia iš kitų vaikų 
buvo kokių dvylikos metų mergaitė. Kaip jie versis? 

Moters veidas buvo išsekęs ir raukšlėtas, beveik be dantų. 
Pasibaisėjau suvokusi, kad ji gal vos keleriais metais vyresnė už 
mane. Našlė linktelėjo į vienintelę lovą, ir Džeimis švelniai pagul- 
dė ant jos kūną. Vėl ėmė kalbinti ją geiliškai; ji beviltiškai papurtė 
galvą, neatitraukdama akių nuo pailgo pavidalo ant lovos. 

Džeimis priklaupė prie lovos, nulenkė galvą ir uždėjo vieną 
ranką ant numirėlio. Žodžius tarė tyliai, bet aiškiai, ir net men- 
kai mokėdama geilų kalbą aš supratau. 

- Prisiekiu tau, mano drauge, ir tegu Viešpats Visagalis 
būna man liudininku. Vardan tavo meilės man taviškiai te 

niekad nepatiria nepriteklių, kol aš turėsiu ko duoti. - Jis il- 
gai taip klūpojo nejudėdamas, ir trobelėje buvo tylu, tik Ži- 
dinyje spragėjo degančios durpės, o ant šiaudų stogo šnarėjo 
lietaus lašai. Nuleista Džeimio galva nuo drėgmės patamsėjo, 
jo skraistės klostėse it brangakmeniai sužvilgo vandens karo- 
liukai. Tada jis valandėlei stipriau sugniaužė ranką atsisveikin- 
damas ir atsistojo. 

Džeimis nusilenkė poniai Munro ir atsigręžęs paėmė man 
už parankės. Tačiau mes nespėjom išeiti, o žemose duryse ka- 
banti jaučio oda prasiskleidė, ir aš pasitraukiau, duodama kelią 
Merei Hokins ir Mertai. 

Merė buvo susitaršiusi, atrodė sutrikusi, pečius apsigobusi 
sudrėkusia skraiste, iš po įmirkusios purvu chalato apačios ky- 
šojo purvinos naminės šlepetės. Pamačiusi mane, prisispaudė 
man prie šono, lyg būtų dėkinga, kad esu. 

— Aš n-nenorėjau eiti į vidų, - šnipštelėjo mergina man, 
droviai žvilgtelėjusi į Hugo Munro našlę, - bet ponas Merta 
būtinai liepė. 

Džeimis klausiamai žiūrėjo į Mertą, o šis pagarbiai linktelėjo 
poniai Munro ir kažką pasakė jai geilų kalba. Mažasis gentainis 
atrodė lygiai kaip visada - niūrus ir daug išmanantis, bet man 
pasirodė, kad jo elgsena šįkart dvelkia ypatingu orumu. Priešais 
save jis nešė balnakrepšį, kuriame pūpsojo kažkas sunkus. Pa- 
maniau, gal atsisveikinimo dovana poniai Munro. 

Merta padėjo krepšį ant grindų man prie kojų, tada iš- 
sitiesė ir pažvelgė iš pradžių į mane, paskui į Merę, į Hugo 
Munro našlę ir galop į Džeimį, kuris atrodė toks pat sutrikęs 
kaip ir aš. Šitaip įsitikinęs, kad turi žiūrovų auditoriją, Merta 
iškilmingai nusilenkė man, ant kaktos užkrito šlapia tamsių 
plaukų garbana. 

— Ponia, atnešu jums įrodymą, kad už jus atkeršyta, - išta- 
rė jis taip tyliai, kaip dar niekad nebuvau girdėjusi jo kalbant. 
Tada atsitiesė ir nusilenkė iš eilės Merei ir poniai Munro. - Ir 
įvykdytas teisingumas už jums padarytą skriaudą. 

Merė nusičiaudėjo ir paskubomis nusišluostė nosį skraistės 
kraštu. Spoksojo į Mertą išpūtusi suglumusias akis. Aš pasižiū- 
rėjau į pūpsantį balnakrepšį po kojomis, ir ūmai mane nukrė- 
tė drebulys, nieko bendra neturintis su žvarbiu oru lauke. Bet 
Hugo Munro našlė suklupo ant kelių ir tvirtomis rankomis at- 
rišo krepšį, o iš jo ištraukė Sandringamo kunigaikščio galvą. 


45 


Tebūnie prakeikti visi Randalai 


KELIONĖ ŠIAURĖS KRYPTIMI į Škotiją buvo kankinamai 
sunki. Turėjome mėtyti pėdas ir slapstytis, nuolat baiminda-- 
miesi, kad kas neatpažintų, jog esame Aukštumų kalniečiai, 
negalėjome nei nusipirkti valgyti, nei prašyti išmaldos, todėl 
reikėdavo vagiliauti po kąsnelį iš neprižiūrimų pašiūrių ir iš- 
sirauti vieną kitą valgomą šakniavaisį, kai man pasitaikydavo 
tokį rasti laukuose. 

Pamažu pamažu yrėmės į šiaurę. Dabar jau niekas negalė- 
jo pasakyti, kur per tą laiką atsidūrė škotų armija, buvo aišku 
tik kad ji kažkur šiaurėje. Neturėdami iš kur sužinoti, kur yra 
kariuomenė, nusprendėme traukti į Edinburgą, nes ten turėjo 
būti bent jau žinančiųjų, kaip vyksta kampanija. Mes jau kelias 
savaites neturėjome ryšio; aš žinojau, kad mėginimai išlaisvin- 
ti Sterlingo pilį iš anglų apsiausties žlugo; Džeimis žinojo, kad 
Falkirko mūšį pavyko laimėti, jis baigėsi škotų pergale. Bet kas 
buvo po to? 

Kai galų gale įjojome į akmenimis grįstą pilką Karališkosios 
Mylios gatvę, Džeimis iškart nuėjo į armijos štabą, o mudviem 
su Mere paliko eiti pas Aleksą Randalą į jo butą. Drauge skubė- 
jome gatve į kalną, beveik nesišnekėdamos, mat abiem per daug 
buvo baisu dėl to, ką tenai galime rasti. 

Jis buvo ten, ir peržengus slenkstį Merei pakirto kojas, ji su- 
kniubo prie lovos. Prabudintas iš snaudulio, Aleksas Randalas 
atsimerkė ir sumirkčiojo, o tada jo veidas taip nušvito, lyg būtų 
patyręs dieviškąjį regėjimą. 

— O Dieve, - vis murmėjo jis jai į plaukus. - Ak tu, Dieve 
mano. O aš maniau... o Viešpatie, aš meldžiausi... kad dar vieną 

kartelį gaučiau tave pamatyti. Tik vieną vienintelį kartelį. Ak tu, 
Viešpatie brangus! 

Tiesiog nusukti akis atrodė nepakankama; išėjau į laiptinę 
ir pusvalandį sėdėjau ant laiptų, padėjusi pavargusią galvą ant 
kelių. 

Kai jau atrodė padoru grįžti, vėl įėjau į kambarėlį, per tas sa- 
vaites, kai nebuvo Merės, vėl apaugusį nešvara ir virtusį nykiu. 
si, kad jis taip ilgai pratraukė; vargu ar daug bebuvo likę. 

Mano akyse ligonis perskaitė tiesą ir nenustebo, tik linktelėjo. 

- Aš laukiau, - tyliai pasakė ir, apžiūros išvargintas, vėl at- 
silošė į pagalves. - Vyliausi... kad ji dar kartą ateis. Neturėjau 
jokio pagrindo... bet meldžiausi. Ir štai mano maldos išklausy- 
tos. Dabar galėsiu ramiai numirti. 

- Aleksai! - Merei ištrūko skaudus šūksnis, tarsi jo žodžiai 
būtų fiziškai sudavę jai smūgį, bet jis nusišypsojo ir suspaudė 
jos ranką. 

— Juk mes jau seniai žinojome, mano mylimoji, - sušnibž- 
dėjo Aleksas. - Nepasiduok nevilčiai. Aš visuomet būsiu su ta- 
vimi, stebėsiu tave, mylėsiu. Neverk, brangiausioji. 

Merė klusniai nusibraukė šlapius rausvus skruostus, bet nie- 
ko negalėjo padaryti, kad jais nustotų tekėjusios ašaros. Nors 
akivaizdžiai sielvartavo, ji dar niekad neatrodė tokia žydinti. 

- Ponia Freizer, - kreipėsi į mane Aleksas, ir buvo aiškiai 
matyti - jam prireikė sukaupti visas jėgas, kad paprašytų dar 
vienos paslaugos. - Turiu jūsų paprašyti... rytoj... ar ateitumėt 
dar kartą ir ar sutiktumėt atsivesti vyrą? Reikalas svarbus. 

Aš akimirką padvejojau. Kad ir ką Džeimis bus sužino- 
jęs, jis norės nedelsdamas išvykti iš Edinburgo, prisidėti prie 
armijos ir susirasti likusius savo vyrus. Bet juk dar viena die- 
na tikrai neturės įtakos karo baigčiai, o aš negalėjau atsakyti 
šioms dviem poroms maldaujančių akių, žvelgiančių į mane 
su tokia viltimi. 

— Ateisim, - pažadėjau. 

— Kvailys aš, - burbėjo Džeimis, kopdamas stačiomis, ak- 
menimis grįstomis gatvėmis į skersgatvį, kur Aleksas Randa- 
las nuomojosi kampą. - Vakar reikėjo išvykti, iš karto, kai tik 
atsiėmėm tavo perlus iš lombardo! Ar nežinai, koks kelias iki 
Inverneso? Ir dar kai tik gaišenas turim, ant ko ten joti? 

- Žinau, - nekantriai atsakiau, - bet aš pažadėjau. Jeigu 
tu būtum matęs jo veidą... na, tuoj ir pamatysi, o tada ir pats 
suprasi. 

- Mmfm. 

Jis palaikė man laukujes duris ir nebesiskųsdamas sekė pas- 
kui mane įvijais apleisto namo laiptais. 

Merė pusiau gulom sėdėjo ant lovos. Vis dar vilkėdama tais 
pačiais varganais drabužiais, kuriais keliavo, ji laikė apglėbusi 
Aleksą, įnirtingai glausdama jį prie krūtinės. Tikriausiai taip 
prasėdėjo su juo visą naktį. 

Pamatęs mane, jis švelniai išsivadavo iš Merės glėbio, pa- 
traukė jos rankas ir paglostė. Pasirėmė ant alkūnės, veidas at- 
rodė baltesnis už lininę paklodę, ant kurios gulėjo. 

- Ponia Freizer, - kreipėsi jis. Vos pastebimai šypsojosi, nors 
veidas blizgėjo nuo nesveiko prakaito, o pilkšva spalva prana- 
šavo sunkų priepuolį. - Jūs labai gera, kad atėjote, - ištarė jis, 
truputį gaudydamas orą. Dirstelėjo pro mano šoną. - O jūsų 
vyras... su jumis? 

Lyg atsakas į klausimą man už nugaros į kambarį įžengė 
Džeimis. Mūsų sukelto šurmulio iš liūdesingo sąstingio paža- 
dinta Merė akimis perbėgo nuo manęs prie Džeimio, atsistojo 
ir droviai palietė jo ranką. 

— Aš... mums... reikia j-jūsų, lorde Tuarachai. 

Veikiau mikčiojimas negu pavartotas titulas jį sujaudino, 
pamaniau aš. Nors vis dar niūrus, bet jau nebe toks įsitempęs, 
Džeimis mandagiai nulenkė prieš ją galvą. 

— Prašiau jūsų Žmonos jus atsivesti, milorde. Kaip matot, 
aš mirštu. - Aleksas Randalas atsikėlė iš patalo ir dabar sėdėjo 
ant lovos krašto. Laibos jo blauzdos bolavo kaip kaulas iš po 
apspurusių naktinių marškinių. Kojų pirštai - ilgi, ploni ir be- 
kraujai - buvo pamėlę dėl prastos kraujo apytakos. 

Anksčiau man gana dažnai tekdavo regėti mirtį, visokiau- 
siomis formomis, bet matyti tokį mirštantįjį visad būdavo sun- 
kiausia, o kartu ir darydavo didžiausią įspūdį: kai žmogus pasi- 
tinka mirtį suprasdamas ir be baimės, nors mėginančiojo gydyti 
pastangos lieka bevaisės. Nepaisydama, ar mano pastangos duos 
vaisių, ėmiau raustis po skrynutę rusmenių, kurių buvau jam 
sutaisiusi. Turėjau keletą tirpalų, įvairaus stiprumo - visą spek- 
trą rusvų skysčių mažuose flakonėliuose. Nedvejodama pasi- 
rinkau tamsiausią - plika ausimi girdėjau, kaip jam kvėpuojant 
plaučiuose burbuliuoja vanduo. 

Dabar jį palaikė ne vaistai, o tikslas - jis nušvietė Aleksą iš 
vidaus, tarytum po vaškine veido oda kas būtų uždegęs žvakę. 
Tą taip pat keliskart buvo tekę matyti - vyrą - ar moterį, - va- 
lios jėga kuriam laikui įveikiantį kūno imperatyvą. 

Pagalvojau, gal taip kartais ir randasi vaiduokliai: kai valia ir 
tikslo siekis išgyvena, nesvarbu, kad trapus kūnas nupuola pa- 
kelėj, nepajėgdamas taip ilgai išlaikyti gyvybės. Ne itin troškau, 
kad man vaidentųsi Aleksas Randalas; iš dalies dėl to šiandien 
ir atsitempiau čia Džeimį. 

Jis ir pats, regis, pasidarė panašias išvadas. 

— Taigis, - tyliai atsiliepė jis, - tikrai taip, suprantu. Ar pra- 
šot, kad ką nors padaryčiau? 

Aleksas linktelėjo, trumpam užmerkdamas akis. Tada kils- 
telėjo mano paduotą flakonėlį ir išgėrė, nusipurtė nuo kartumo. 
Atsimerkė ir nusišypsojo Džeimiui. 

— Tik kad maloningai sutiktumėt pabūti. Pažadu, ilgai jūsų 
nesugaišinsiu. Laukiam dar vieno asmens. 

Belaukiant dariau, ką galėjau, kad palengvinčiau Aleksui 
Randalui kančias, o šiomis aplinkybėmis galėjau ne kažin ką. 

Dar rusmenių antpilo ir truputį kamparo, kad būtų lengviau 
kvėpuoti. Pavartojęs mano vaistų, jis lyg ir pasijuto gerėliau, 
bet, pridėjusi savadarbį stetoskopą prie įdubusios krūtinės, 
girdėjau, kaip daužosi širdis, kaip dažnai jos ritmą permuša 
plazdesys ir virpėjimas, ir buvo aišku, kad bet kurią akimirką 
ji gali sustoti. 

Merė visą tą laiką nepaleido jo rankos, o jis neatitraukė nuo 
jos akių, tarsi mėgindamas įsiminti kiekvieną jos veido bruo- 
želį. Būti tame pačiame kambaryje su jais prilygo įsibrovimui 
į intymią erdvę. 

Durys atsidarė, ir ant slenksčio sustojo Džekas Randalas. 
Valandėlę jis nesusigaudydamas spoksojo į mane ir Merę, pas- 
kui žvilgsniu užkliuvo už Džeimio ir suakmenėjo. Džeimis at- 
laikė jo žvilgsnį, tada galvos linktelėjimu parodė į lovą. 

Išvydęs tą išsekusį veidą, Džekas Randalas greitai perėjo per 
kambarį ir suklupo prie lovos. 

- Aleksai! - sušuko jis. - Dieve mano, Aleksai.., 

- Viskas gerai, - atsiliepė brolis. Jis suėmė Džeko veidą nu- 
silpusiais delnais ir nusišypsojo jam, stengdamasis nuramin- 
ti. - Viskas gerai, Džoni, - pakartojo. 

Aš paėmiau Merei už alkūnės ir švelniai niuktelėjau ra- 
gindama keltis nuo lovos. Kad ir koks tas Džekas Randalas, 
jis buvo vertas asmeniškai persimesti su broliu keliais pasku- 
tiniais žodžiais. Apmirusi iš sielvarto, ji nesipriešino, nuėjo 
su manim į tolimąjį kambario galą, o ten aš pasodinau ją ant 
taburetės. Įpyliau iš ąsočio į dubenį truputį vandens ir sudrė- 
kinau nosinaitę. Mėginau įduoti ją Merei, kad suvilgytų akis, 
bet ji tik sėdėjo ir apatiškai gniaužė ją saujoje. Atsidususi vėl 
paėmiau nosinę, nušluosčiau jai veidą ir, kiek galėjau, suglos- 
čiau plaukus. 

Už nugaros pasigirdo toks garsas, lyg kas dustų, ir aš atsi- 
sukau pažiūrėti į lovą. Vis dar klūpantis Džekas buvo įsikniau- 
bęs veidu broliui į kelius, o Aleksas glostė jam galvą ir laikė už 
rankos. 

- Džonai, - prakalbo jis. - Tu suprasi, kad man nelengva 
šito prašyti. Bet dėl tavo meilės man... - Jo žodžius nutraukė 
kosulys, skruostai nuo pastangų skaisčiai užraudo. 

Pajutau, kaip visas Džeimio kūnas dar labiau įsitempė, jei- 
gu tai dar buvo įmanoma. Džonatanas Randalas irgi sustingo 
tartum jusdamas įremto Džeimio žvilgsnio jėgą, bet nepakėlė 
akių. 

— Aleksai, - tyliai ištarė jis, ir uždėjo delną jaunesniajam 
broliui ant peties, lyg maldydamas kosulį. - Nesivargink, Alek- 
sai. Juk žinai, kad tau nė prašyti nereikia, ir taip padarysiu vis- 
ką, ko tik tu panorėsi. Ar tai dėl... dėl merginos? - Jis žvilgtelėjo 
į Merės pusę, bet negalėjo prisiversti į ją pasižiūrėti. 

Vis dar kosėdamas Aleksas linktelėjo. 

- Viskas gerai, - ėmė tikinti Džonas. Jis abiem rankomis 
suėmė Aleksą už pečių, mėgindamas vėl paguldyti jį ant pagal- 
vės. - Neleisiu, kad jai ko stigtų. Nurimk ir nesijaudink. 

Džeimis žiūrėjo į mane išpūtęs akis. Aš lėtai papurčiau gal- 
vą, jausdama, kaip pašiurpo gyvaplaukiai nuo sprando iki pat 
juosmens. Dabar viskas įgavo prasmę: nepaisant širdgėlos, žy- 
dintys Merės skruostai, jos akivaizdus noras tekėti už turtingo 
žydo iš Londono. 

- Tai ne dėl pinigų, - pasakiau aš. - Ji laukiasi. Jis nori... - nu- 
tilau atsikrenkšti, - man atrodo, jis nori, kad jūs ją vestumėt. 

Vis dar užsimerkęs, Aleksas linktelėjo. Valandėlę jis sun- 
kiai alsavo, tada atmerkė akis, šviesius riešuto spalvos ežerus, ir 
įsmeigė žvilgsnį į nustėrusį ir nesusivokiantį brolį. 

- Taip, - prabilo jis. - Džonai... Džoni, man reikia, kad tu ja 
už mane pasirūpintum. Noriu... kad mano vaikas turėtų Randa- 
lų pavardę. Tu gali... duoti jiems tam tikrą padėtį visuomenėje... 
gali tiek daug daugiau, negu aš galėčiau. 

Jis apgraibomis ištiesė ranką, ir Merė sučiupo ją ir prispaudė 
prie krūtinės taip, lyg tai būtų gelbėjimosi ratas. Aleksas švelniai 
jai nusišypsojo ir pakėlęs ranką paglostė žvilgančias tamsias 
garbanėles, krintančias palei skruostą ir užstojančias jos veidą. 

— Mere. Aš noriu... ką gi, brangioji, tu juk žinai, ko aš trokš- 
tu: tiek daug dalykų. Ir dėl tokios daugybės dalykų man gaila. 
Bet aš negaliu gailėtis dėl mūsų meilės. Pažinęs tokį džiaugsmą, 
aš mirčiau patenkintas, jei tik nesibaiminčiau, kad tau gali grės- 
ti gėda ir negarbė. 

— Man nusispjaut! - pratrūko Merė. - Nerūpi man, kas 
sužinos! 

— Bet man tu rūpi, - tyliai pasakė Aleksas. Jis ištiesė ran- 
ką broliui, o šis, akimirką padvejojęs, ją paėmė. Tada Aleksas 
suvedė juos, įdėdamas Merės ranką į Randalo. Merės plaštaka 
gulėjo inertiška, o Randalo - pastirusi, kaip nugaišusi žuvis ant 
lentos, bet Aleksas stipriai suspaudė ir suglaudė jų abiejų ran- 
kas. - Brangieji mano, aš atiduodu jus vieną kitam, - tyliai iš- 
tarė jis. Žiūrėjo tai į vieno veidą, tai į kito, abu - pasibaisėjusius 
tokio pasiūlymo potekste, priblokštus neaprėpiamo sielvarto 
dėl neišvengiamos netekties. 

- Bet... - Per visą mūsų pažinties laiką pirmąsyk mačiau 
Džonataną Randalą visiškai praradusį amą. 

- Gerai. - Tai buvo ištarta beveik pakuždomis. Aleksas atsi- 
merkė ir atsiduso, šypsodamasis broliui, mat buvo sulaikęs kvapą. 

- Laiko liko nedaug. Aš pats jus sutuoksiu. Dabar iškart. 
Štai kodėl prašiau ponią Freizer atsivesti vyrą... sere, ar pabūsite 
man liudytoju drauge su žmona? - Jis pakėlė akis į Džeimį, o šis 
atsipeikėjo iš apstulbimo ir kaip automatas linktelėjo galvą. 

Man atrodo, daugiau niekada nepasitaikė matyti trijų žmo- 
nių, kurie atrodytų šitaip Žiauriai nelaimingi. 

Aleksas buvo toks nusilpęs, kad brolis - akmeniniu vei- 
du - turėjo jam pagelbėti užsirišti apie mirtinai išblyškusį kaklą 
baltą pastoriaus apykaklaitę. Ir patsai Džonatanas atrodė ne ką 
geriau. Išdžiūvęs po ligos, veide raukšlės taip giliai įsirėžusios, 
kad atrodė daug vyresnis, negu iš tikrųjų buvo, o akys dėbsojo 
iš įdubusių akiduobių kaip iš kaulo urvų. Apsitaisęs nepriekaiš- 
tingai kaip visados, atrodė kaip prastai padirbtas siuvėjo mane- 
kenas atsainiai iš rąsto išskobtais bruožais. 

O Merė nelaiminga sėdėjo ant lovos ir bejėgiškai raudojo į 
apsiausto klostes, susivėlusi, įsielektrinusiais plaukais. Pasisten- 
giau kaip galėdama ją aptvarkyti, aptampiau suknelę ir pašuka- 
vau plaukus. Merė sėdėjo apatiška ir šniurkščiojo, nenuleisda- 
ma akių nuo Alekso. 

Atsirėmęs į rašomąjį stalą, Aleksas pagraibė stalčiuje ir galų 
gale ištraukė savo storąjį maldyną. Knyga buvo per sunki jam 
laikyti atvertus prieš save, kaip įprasta. Aleksas nepastovėjo, to- 
dėl sunkiai dunkstelėjo ant lovos ir pasidėjo knygą ant kelių. 
Užsimerkė vargingai alsuodamas; nuo veido nuvarvėjo prakaito 
lašas ir užtiško ant atversto puslapio. 

— Mylimieji, - prabilo Aleksas, o aš jo paties - kaip ir visų 
kitų - labui vyliausi, kad bus pasirinkęs trumpąją apeigų formą. 

Merė liovėsi verkti, bet baltame veide raudonavo blizganti 
nosis, o viršutinės lūpos grioveliu driekėsi mažutis sraigės pėd- 
sakas. Džonatanas pamatė jį ir be jokios išraiškos išsitraukęs iš 
rankovės didelę lino skepetą tylomis pasiūlė jai. 

Merė paėmė nosinę nežymiai linkteldama ir bet kaip nusi- 
sausino veidą. 

— Pasižadu, - ištarė ji, atėjus laikui, tarytum jai visai nė mo- 
tais būtų, ką dabar sako. 

Džekas Randalas davė įžadus tvirtu, bet atsaju balsu. Keista 
buvo matyti sudaromą santuoką tarp žmonių, kurie vienas kito 
nė nepastebi; abu visut visą dėmesį buvo sutelkę į priešais sė- 
dintį vyrą, įbedusį akis į atversto maldyno puslapius. 

Atlikta. Atrodė nelabai tinkama pulti sveikinti jaunavedžių, 
ir stojo nejauki tyla. Džeimis klausiamai pažvelgė į mane, o aš 
gūžtelėjau pečiais. Iškart po to, kai buvau su juo sutuokta, aš 
pati nualpau, o ir Merė atrodė taip, lyg ruoštųsi netrukus pa- 
sekti mano pavyzdžiu. 

Atlikus reikalą, Aleksas kurį laiką sėdėjo visiškai ramus. 
Paskui šyptelėjo ir atidžiai apsidairė po kambarį, iš eilės su- 
stodamas žvilgsniu prie kiekvieno veido: Džonatano, Džeimio, 
Merės ir mano. Kai mūsų akys susitiko, pamačiau tose švelniose 

riešuto spalvos gelmėse švytinčią liepsną. Žvakigalis traukėsi, 
bet dagtis paskutinįkart sušvito —- akimirką blykstelėjo skaisti 
ir stipri ugnis. 

Alekso žvilgsnis sustojo prie Merės, tada jis trumpam užsi- 
merkė, lyg žiūrėti į ją būtų nepakeliamai sunku, ir buvo girdėti 
lėtas, vargingas, švogždus jo kvėpavimas. Oda vis mažiau švy- 
tėjo, blyško ir blėso, žvakė varvėjo. 

Neatmerkdamas akių, jis ištiesė ranką ir ėmė aklomis grai- 
bytis atramos. Džonatanas sugriebė ranką, pagavo jį už pažastų 
ir pamažu vėl paguldė ant pagalvių. Ilgos rankos, lygios kaip 
berniuko, nervingai trūkčiojo, baltesnės už marškinius, ant ku- 
rių gulėjo padėtos. 

- Mere. - Melsvos lūpos sukrutėjo kuždėdamos, ir ji sugavo 
nervingas rankas, priglaudė sau prie krūtinės, kad nurimtų. 

- Aš čia, Aleksai. Ak, Aleksai, aš čia! - Ji palinko prie jo 
ir ėmė šnabždėti į ausį. Šiuo judesiu Merė privertė Džonataną 
Randalą truputį atšlyti, ir jis pasitraukė nuo lovos. Stovėjo be 
jokios išraiškos, nudelbęs akis į žemę. 

Apsunkę, primerkti vokai dar kartą prasimerkė, šįsyk tik 
pusiau, ieškodami vieno veido, ir jį surado. 

- Džoni. Toks... geras man. Visada, Džoni. 

Merė pasilenkė ties Aleksu, jos plaukai užkrito ir paslėpė 
jo veidą. Džonatanas Randalas stovėjo, vis dar sustingęs kaip 
stačias akmuo rate, stebėdamas savo brolį ir žmoną. Kambaryje 
nebuvo girdėti jokio garso, tik spragsėjo ugnis ir tyliai kūkčiojo 
Merė Randal. 

Kažkas palietė man petį, ir aš pakėliau akis į Džeimį. Jis 
galva parodė į Merę. 

— Pabūk su ja, - tyliai pasiūlė. - Juk nebeilgai jau? 

— Taip. 

Jis linktelėjo. Tada giliai įkvėpė, garsiai iškvėpė ir perėjo per 
kambarį prie Džonatano Randalo. Paėmė suakmenėjusį it sta- 
tulą už rankos virš alkūnės ir atsargiai apsuko durų link. 

- Eime, žmogau, - tyliai paragino. - Palydėsiu tave namo. 

Užrūdiję vyriai sugirgždėjo jam išeinant parvesti Džeko 
Randalo į būstą, kur tas vienas pats turėjo praleisti savo vestu- 
vių naktį. 


i 


Užeigoje, kur buvome apsistoję, aš uždariau duris ir atsirė- 
miau į jas. Lauke buvo ką tik sutemę, ir gatvėje aidėjo sargybi- 
nių šūksniai. 

Džeimis stovėjo prie lango ir laukė, kada grįšiu. Iškart pri- 
ėjo ir prisitraukęs tvirtai priglaudė dar nespėjusią nė apsiausto 
nusimesti. Suglebau jo rankose, dėkinga už šilumą ir už tai, kad 
jis toks yra - stiprus ir patikimas. Džeimis pakišo ranką man po 
pakinkliais ir pakėlęs nunešė prie palangės. 

- Išgerk, Sasenach, - paragino jis. - Atrodai susibaigusi, ir 
nė kiek nenuostabu. 

Jis paėmė nuo stalo gertuvę ir kažko sumaišė, regis, vande- 
niu ne itin atskiesto brendžio. 

Pavargusi pirštais persibraukiau per plaukus. Į Ledivoko 
skersgatvį mudu išėjome iškart po pusryčių; dabar jau buvo po 
šešių. Atrodė, ištisas kelias dienas praleidau ten. 

- Nebeilgai traukė, vargšelis. Atrodė, tik ir laukė, kol įsi- 
tikins, kad Mere bus pasirūpinta. Pasiunčiau žinutę į jos tetos 
namus ir teta su dviem pusseserėm atėjo jos parsivesti. Jos pa- 
sirūpins... juo. 

Dėkinga gurkštelėjau brendžio. Gėrimas nudegino gerklę, o 
jo garai it rūkas nuo pelkių pakilo ir apgaubė galvą, tačiau man 
buvo nė motais. 

- Ką gi, - pamėginau nusišypsoti, - bent jau žinom, kad 
Frenkui vis dėlto niekas negresia. 

Džeimis piktai dėbtelėjo į mane iš viršaus žemyn, o rausvi 
antakiai tarpuaky vos nesusijungė. 

- Suk velniai tą Frenką! - nirtulingai užriko jis. - Tebūnie 
prakeikti visi Randalai! Prakeiktas Džekas Randalas ir prakeikta 
Merė Hokins Randal, prakeiktas Aleksas Randalas... ee, tesiilsi 

jo siela ramybėje, Viešpatie, norėjau pasakyt, - skubiai pasitaisė 
jis ir persižegnojo. 

— Maniau, tu nepavydi... - prasižiojau aš, o jis nutvilkė mane 
piktu žvilgsniu. 

— Aš melavau. - Jis nutvėrė mane už pečių ir nestipriai pa- 
purtė, laikydamas ištiestos rankos atstumu. - Ir tave pačią suk 
velniai, Klere Randal Freizer, jeigu jau apie tai šnekam! - pa- 
reiškė jis. - Pavydžiu aš, velniai rautų! Pavydžiu kiekvieno tavo 
prisiminimo, kuriame nėra manęs, ir kiekvienos ašaros, tavo 
išverktos dėl kito, ir kiekvienos sekundės, tavo praleistos kito 
vyro patale! Būk tu prakeikta! 

Jis išmušė man iš rankos brendžio stiklinę - manau, nety- 
čia - ir prisitraukęs stipriai pabučiavo. Ir vėl tiek atšlijo, kad 
galėtų papurtyti. 

— Mano esi, prakeiktoji tu Klere Freizer! Mano, ir aš nesida- 
linsiu tavim nei su kokiu vyru, nei su vyro prisiminimu, su nie- 
kuo, kad ir su kuo, kol mudu abu gyvi būsim. Daugiau kad man 
nė vardo to vyro neminėtum. Girdi? - Jis nuožmiai pabučiavo 
mane, kad labiau pabrėžtų sakomo dalyko esmę. - Girdėjai, ką 
pasakiau? - paklausė atšlijęs. 

— Gir-dėjau, - su vargu pratariau. - Jeigu... nustotum purtęs 
mane... gal tau ir atsakyčiau. 

Susigėdęs jis paleido mano pečius. 

-— Atsiprašau, Sasenach. Tik kad... Dieve, kodėl tu... na, taip, 
aš suprantu kodėl... bet ar tau būtinai reikėjo... 

Šį nerišlų lemenimą nutraukiau palenkdama ir prisitrauk- 
dama jo galvą. 

— Taip, - tvirtai pasakiau paleisdama. - Taip, man reikė- 
jo. Bet dabar viskas baigta. - Aš atsirišau apsiausto raištelius ir 
leidau jam nuslysti nuo pečių ant grindų. Džeimis pasilenkė jo 
pakelti, bet aš suturėjau jį. 

- Džeimi, - pasakiau, - aš pavargau. Ar paguldytum mane 
į lovą? 

Jis giliai įkvėpė ir pamažu iškvėpė, nemirkčiodamas žvelgė į 
mane giliai įkritusiomis iš nuovargio ir įtampos akimis. 

- Gerai, - pagaliau tyliai atsakė. - Paguldysiu. 

Iš pradžių jis tylėjo ir buvo šiurkštus, aštrus pyktis sustipri- 
no aistrą. 

— Ooo, - aiktelėjau vienu momentu. 

— Jėzau, atsiprašau, mo duinne. Negalėjau... 

- Viskas gerai. 

Lūpomis užčiaupiau jo atsiprašinėjimus ir stipriai jį glau- 
džiau, jusdama, kaip įtūžis tarp mūsų tirpsta ir auga švelnumas. 
Jis nesiliovė bučiuotis, bet gulėjo ramiai, švelniai tyrinėdamas 
mano lūpas, glamonėdamas liežuvio galiuku, vos liesdamasis. 

Pati paliečiau jį liežuviu ir laikiau veidą suėmusi delnais. 
Buvo skutęsis tik ryte ir pirštų galiukus švelniai kuteno rausva 
ražiena. 

Jis truputį pasislinko ir pasivertė ant šono, kad manęs ne- 
traiškytų savo svoriu, ir mudu tęsėme, liesdamiesi visu kūnų 
ilgiu, siejami artumo, šnekėdamiesi nebyliomis kalbomis. 

Gyvi, ir viena. Mudu esame viena, ir kol mylime, mirtis 
mūsų nelies. „Kapas - jauki ir nuošali vieta, / Bet nieks, ma- 
nau, nesibučiuoja čia.“* Aleksas Randalas atšalęs gulėjo mirties 
patale, Merė Randal - viena savo lovoje. Bet mudu buvome čia, 
drauge, ir niekas daugiau neturėjo reikšmės. 

Šiltomis didelėmis rankomis jis suėmė mano klubus ir pri- 
sitraukė, ir manimi nuvilnijęs virpulys persidavė jam, tarsi tu- 
rėtume vieną kūną. 

Nubudau naktį, vis dar jo glėby, ir supratau, kad nemiega. 

— Miegok, mo duinne. - Ištarė šiuos žodžius tyliu, žemu bal- 
su, ramindamas, bet lyg ir užgniaužęs kvapą, ir aš paliečiau jo 
veidą - skruostai buvo drėgni. 


* Citata iš anglų metafizinio poeto ir parlamentaro, Kromvelio vyriausybės minis- 
tro Endriu Marvelo (Andrew Marvell, 1621-1678) eilėraščio „Mano koketiškai 
meilužei“. 

- Kas yra, mielasis? - sušnibždėjau. - Džeimi, aš tikrai my- 
liu tave. 

— Žinau, - tyliai atsakė jis. - Tikrai žinau tai, brangi mano. 
Leisk, papasakosiu tau miegančiai, kaip labai tave myliu. Nes 
kai nemiegi, nelabai ką galiu tau pasakyti, tik vis kartot tuos pa- 
čius varganus žodžius. O kai miegi mano glėby, galiu tau papa- 
sakot dalykų, kurie nubudus atrodytų beprotiški ir kvaili, o tavo 
sapnai supras, kad jie teisingi. Užmik, mo duinne, miegok. 

Pasukau galvą ir lūpomis brūkštelėjau per jo pakaklę, kur 
po trikampiu randeliu lėtai mušė pulsas. Tada padėjau galvą 
Džeimiui ant krūtinės ir patikėjau jam saugoti savo sapnus. 

Timor mortis conturbat me* 


SEKDAMI PASKUI besitraukiančią Aukštumų kariuomenę, 
visur matėme vyrus arba jų pėdsakus. Pralenkdavome mažais 
būreliais pėsčiomis traukiančius karius, kurie atkakliai, nulei- 
dę galvas, kulniavo prieš vėją su lietumi. Kiti gulėjo grioviuose 
ir po gyvatvorėmis, per daug išsekę keliauti toliau. Pakeliui 
rasdavome pamestos amunicijos ir ginklų; vienur riogsojo 
apvirtęs vežimas, miltų maišai kėpsojo praplyšę ir permirkę, 
kitur po medžiu styrojo patrankėlė, šešėlyje juodavo jos vamz- 
džių pora. 

Orai visą kelią buvo blogi ir vertė mus gaišti laiką. Buvo 
balandžio 13-0ji, ir aš visą kelią jojau ir ėjau su ėdančiu baimės 
jausmu paširdžiuose. Lordas Džordžas ir klanų vadai, princas 
ir jo svarbiausieji patarėjai - visi buvo Kulodeno rūmuose, bent 
jau taip mums sakė vienas pakeliui sutiktas Makdonaldų klano 
vyras. Nelabai ką daugiau žinojo, ir mes jo nelaikėme - nu- 
plumpino ir pranyko rūke kaip zombis. Dar prieš mėnesį, kai 
mane paėmė į nelaisvę anglai, maisto daviniai būdavo ribojami; 
nuo to laiko reikalai aiškiai tik pablogėjo. Mūsų matyti vyrai 
slinko koja už kojos, daugelis svirduliavo iš bado ir nuovargio. 
Bet jie vis tiek atkakliai stūmėsi į šiaurę, vykdydami princo įsa- 
kymus. Traukė į vietą, kurią škotai vadino Drumosio dykra. 
Į Kulodeną. 

Vienu metu kelias pasidarė toks blogas, kad klupinėjantys 
poniai nebepaėjo. Viržynai pavasarį buvo drėgni, todėl gyvu- 


* Mirties baimė kelia man nerimą - citata iš Katalikų bažnyčios Vėlinių procesijoje 
giedamų giesmių. 


394 DIANA GABALDON 


lius teko vesti aplink miškelį, kur už pusmylio kelias vėl buvo 
išvažiuojamas. 

— Būtų greičiau eit pėsčiomis per mišką, - pasakė man Džei- 
mis ir paėmė iš mano sugrubusių rankų vadeles. Linktelėjo į 
nedidelę pušų ir ąžuolų giraitę, kur įmirkusi žemė garavo vėsiu, 
salsvu drėgnų lapų kvapu. - Nagi, eik pro čia, Sasenach, susi- 
tiksim kitapus. 

Buvau per daug pavargusi ginčytis. Kojoms kilnoti reikėjo 
tam tikrų pastangų, o tų pastangų tikrai buvo galima dėti ma- 
žiau žingsniuojant lygiu prikritusių lapų ir pušų spyglių sluoks- 
niu miškelyje, o ne per klampius, apgaulingus viržynus. 

Giraitėje buvo tylu, pušų šakos virš galvų slopino vėjo 
šniokštimą. Lietaus lašai pro šakas kapsėjo ant kietų ir slidžių 
prikritusių ąžuolų lapų, kurie net drėgni čežėjo ir traškėjo. 

Jis gulėjo vos per kelias pėdas nuo tolimojo miškelio pa- 
kraščio, užsiglaudęs už didelio pilko riedulio. Šviesiai žalsvos 
samanos ant akmens buvo tokios pat spalvos kaip languotas 
vyro kiltas, o rudi drabužio atspalviai liejosi su lapais, kuriais 
jis buvo apkritęs. Atrodė taip įaugęs į miško aplinką, kad tur- 
būt būčiau už jo užkliuvusi ir pargriuvusi, jeigu manęs nebūtų 
privertęs sustoti ryškiai mėlynas lopinys. 

Minkštas kaip aksomas, keistas grybas buvo apėjęs nuogas, 
šaltas, blyškias jo galūnes. Atkartojo kaulo ir raumens išlinki- 
mą, vešėjo smulkiais tirtančiais stiebeliais, nelyginant žolė ir 
girios medžiai, plintantys į apleistas žemes. 

Mėlyna spalva buvo ryški, elektrinė, nuoga ir svetima. 
Niekad nebuvau šito mačiusi, bet buvo pasakojęs vienas se- 
nas mano slaugytas kareivis, kovęsis Pirmojo pasaulinio karo 
apkasuose. 

— Mes jį vadindavom lavonų žvakelėmis, - sakė jis, - mėly- 
nas, ryškiai ryškiai mėlynas. Niekur daugiau jo nepamatysi, tik 
mūšio lauke - ant negyvėlių. - Tąsyk jis pažvelgė į mane, se- 
niokiškos akys sutrikusios mirkčiojo iš po balto tvarsčio. - Man 
visad kyla klausimas, kur jis laikos tarpukary. 

Gal ore, pamaniau, nematomos grybo sporos plevena ir 
lūkuriuoja progos sudygti. Spalva žaižaravo, nederanti, ryški it 
dažinės mėlžolės, kuriomis šio vyro protėviai tepdavosi ruoš- 
damiesi į mūšį. 

Miškelyje padvelkė vėjas ir pakedeno negyvėlio plaukus. Jie 
sujudėjo ir pasišiaušė, švelnūs ir tartum gyvi. Už manęs trakš- 
telėjo krituoliai lapai, ir aš krūptelėjusi pabudau iš transo, kurio 
apimta stovėjau ir spoksojau į lavoną. 

Greta stovėjo Džeimis ir žiūrėjo žemyn. Nieko nepasakė, 
tik paėmė mane už parankės ir nusivedė pamiškėn, palikdamas 
numirėlį, pasidabinusį saprofitiniais karo ir aukos atspalviais. 


= 


Į Kulodeno rūmus atvykome jau balandžio 15-ąją, įdieno- 
jus; kad juos pasiektume, be gailesčio raginome ponius ir patys 
laikėme įtempę paskutines jėgas. Prie rūmų artėjome iš pietų 
pusės, tad iš pradžių turėjome praeiti ūkinius pastatus. Kelyje 
buvo justi sujudimas - vyrai bemaž karštligiškai zujo, tačiau 
kieme prie arklidžių, kad ir keista, buvo tuščia. 

Džeimis nusėdo ir padavė vadžias Mertai. 

— Luktelk čia valandėlę, - paprašė jis. - Čia kažkas, regis, 
ne visai gerai. 

Merta žvilgtelėjo į praviras paliktas arklidžių duris ir linkte- 
lėjo sutinkąs. Fergiusas, jojantis gentainiui už nugaros, būtų no- 
rėjęs sekti paskui Džeimį, bet Merta griežtu žodžiu sudraudė. 

Sustingusiais nuo jojimo sąnariais nusliuogiau nuo arklio ir 
nuėjau Džeimiui įkandin, slydinėdama arklidžių kiemo purve. 
Čia iš tiesų kažin kas atrodė keista. Tik įėjusi paskui jį pro duris 
į arklidę supratau kas - buvo per daug tylu. 

Viduje tvyrojo mirtina tyla, ničniekas nekrutėjo; trobesy 
buvo šalta ir tamsu, ne taip kaip paprastai - trūko arklidėms 
būdingos šilumos ir šurmulio. Vis dėlto ten buvo gyva dvasia: 
prieblandoje krustelėjo tamsus pavidalas, per didelis, kad būtų 
žiurkė ar lapinas. 

— Kas ten? - šūktelėjo Džeimis ir automatiškai žengė į prie- 
kį, kad užstotų mane. - Alekai? Čia tu? 

Šiauduose tūnanti figūra pamažu pakėlė galvą, ir skraistė 
nuslydo. Leocho pilies vyriausiasis arklininkas turėjo tik vieną 
akį; kita, prieš daugel metų prarasta per nelaimingą atsitikimą, 
buvo perrišta juodu raiščiu. Paprastai vienos akies jam visai 
pakakdavo - akyla ir skaisčiai mėlyna, ji įsakmiai priversdavo 
paklusti tiek arklidžių parankinius, tiek arklius, lygiai raitelius 
ir jų tarnus. 

Dabar Aleko Makmahono Makenzio akis buvo blausi it ap- 
dulkėjęs langas. Plačiapetis, kadaise gyvybingas kūnas gulėjo 
susirangęs, skruostai buvo įdubę nuo bado sukeltos apatijos. 

Žinodamas, kad drėgnu oru senis kenčia nuo artrito, Džei- 
mis pritūpė šalia, kad šiam nereikėtų stotis. 

— Kas čia vyko per tą laiką? - paklausė jis. - Mes tik ką at- 
keliavom, kas čia dedasi? 

Regėjos, ištisą amžinybę truko, kol senis Alekas išgirdo, su- 
vokė, ko klausiamas, ir sulipdė žodžius į atsakymą; o gal tik 
tuščių, tamsių arklidžių tyla buvo kalta, kad, jam galų gale pra- 
šnekus, žodžiai aidėjo lyg tuščiaviduriai. 

— Viskas nuėjo šiknon, - atsakė senis. - Prieš dvi dienas jie 
išžygiavo į Nerną, o vakar parbėgo atgalios. Jo aukštybė pasakė, 
kad jie Kulodene įsitvirtins; dabartės tenai lordas Džordžas su 
visais pulkais, kiek tik sugebėjo surinkt. 

Išgirdusi minint Kulodeną, nesusilaikiau tyliai nesuaima- 
navusi. Tai vis dėlto čia. Nepaisant nieko, tai vyksta, ir mes 
esam čia. 

Ir Džeimį šiurpas nukrėtė, mačiau, kaip rausvi gyvaplaukiai 
ant jo dilbių pasišiaušė, bet kalbėdamas jis niekaip neišsidavė, 
ką turėjo jausti, 

— Pulkai juk prastai pasirengę kautis. Argi lordas Džordžas 
nesupranta, kad kariams reikia poilsio ir maisto? 

Senis Alekas kažin kaip sugergždė - gal tai buvo juoko 
šešėlis. 

- Ką lordas Džordžas supranta, vaikeli, nedidelis skirtumas. 
Vadovauti armijai ėmėsi jo aukštybė. O jo aukštybė sako, kad 
prie Drumosio mes atsilaikysim prieš anglus. O jei jau kalbam 
apie maistą... - Senio antakiai buvo tankūs ir gauruoti, per pa- 
skutinius metus visai pražilę, iš jų styrojo šiurkštūs ilgi plaukai. 
Dabar vienas antakis vangiai pakilo, tartum net ir tai kainuotų 
varginančių pastangų. Sterblėje krustelėjo gyslota plaštaka - 
rodė tuščius gardus. - Pereitą mėnesį jie suvalgė arklius, - pa- 
prastai paaiškino Alekas. - Nuo to laiko beveik nieko nėra. 

Džeimis staiga atsistojo ir atsišliejo į sieną, iš pasibaisėjimo 
nuleidęs galvą. Veido nebuvo matyti, bet kūnas atrodė įsitem- 
pęs kaip arklidžių gardai. 

— Taigis, - galų gale ištarė jis. - Taigis, o mano vyrams ar ati- 
teko priklausanti mėsos dalis? Donas... jis juk buvo... nemažas 
arklys. - Džeimis kalbėjo tyliai, bet iš ūmai blykstelėjusio senio 
Aleko vienakio žvilgsnio supratau, kad ne tik aš - ir jis pajuto, 
kokiomis pastangomis Džeimis valdosi, kad balsas neužlūžtų. 

Senis lėtai pasikėlė nuo šiaudų, luošas kūnas judėjo skaus- 
mingai atsargiai. Jis uždėjo artrito susukinėtą ranką Džeimiui 
ant peties, nelankstūs pirštai neklausė, bet ranka liko kur buvu- 
si, raminamai sunki, 

— Dono jie nepaėmė, - tyliai pasakė jis. - Paliko jį prin- 
cui Tcharlach joti, kai pergalingai grįš į Edinburgą. O'Salivanas 
sakė, girdi, nepritiks... jo aukštybei... pėsčiam parkulniuot. 

Džeimis užsidengė veidą delnais ir ėmė visas purtytis, atsi- 
rėmęs į tuščių arklidžių sieną. 

— Kvailys aš, - pagaliau ištarė, gaudydamas orą. - Dieve, 
koks aš kvailys. - Jis nuleido rankas, atidengdamas veidą, ku- 
riame per kelionės dulkes tekėjo murzini upeliai. Staigiai per- 
sibraukė atgalia ranka per skruostą, bet iš akių ir toliau plūdo 
ašaros, tartum šis procesas visai nepriklausė nuo jo valios. 

- Reikalas žuvęs, mano vyrus veda į žudynes, kur jie bus 
paskersti, miškuose pūva negyvėliai... o aš apraudu žirgą! - Jis 
papurtė galvą ir sukuždėjo: - O Dieve, koks gi aš kvailys! 

Senis Alekas sunkiai atsiduso, jo ranka nuslydo Džeimio pe- 
timi, paskui žemyn iki alkūnės. 

- Tai gerai, bernyti, kad vis dar gali raudot, - pasakė jis. - Aš 
pats jau nė to nebegaliu. 

Senis nerangiai sulenkė vieną koją per kelį ir vėl atsisėdo 
ant žemės. Džeimis valandėlę pastovėjo, žiūrėdamas iš viršaus 
žemyn į senį Aleką. Skruostais vis dar žliaugė ašaros, bet jos 
buvo nelyginant lietus, skalaujantis poliruotą granito luitą. 
Paskui jis paėmė man už alkūnės ir nė žodžio nebetaręs 
apsisuko. 

Kai priėjom arklidžių duris, aš atsisukau pažiūrėti į senį 
Aleką. Sėdėjo nejudėdamas - tamsus, susikūprinęs pavidalas, 
apsisiautęs skraiste, vienintelė akis tokia pat nieko nereginti 
kaip ir akloji. 


== 

Visuose rūmuose gulinėjo vyrai - išsekę iki jėgų netekimo, 
ieškantys užsimiršimo nuo graužiančio alkio ir supratimo, kad 
katastrofa garantuota ir neišvengiama. Moterų ten nebuvo; va- 
dai, kuriuos lydėjo moterys, išsiuntė damas ten, kur joms nie- 
kas negrėsė, - artėjanti lemtis metė ilgą šešėlį. 

Sumurmėjęs porą žodelių, Džeimis paliko mane už durų 
į laikinąją princo būstinę. Dalyvaudama niekuo nebūčiau pa- 
dėjusi. Ėmiau tyliai vaikščioti po namus, alsuojančius sunkiu 
miegančių vyrų šnopavimu, ore tvyrančiu bukos nevilties 
slogučiu. 

Viršutiniame namų aukšte radau mažytį sandėliuką. Jame 
nieko nebuvo, tik riogsojo nebenaudojami baldai ir kitoks 
šlamštas. Įslinkau į šį keistybių šabakštyną, jausdamasi panašiai 
kaip smulkus graužikas, ieškantis prieglobsčio nuo pasaulio, 
kur ištrūkusios siautėja visa naikinti pasmerktos milžiniškos 
paslaptingos jėgos. 

Kamaraitėje buvo vienas langutis, sklidinas ūkanoto ryto 
pilkumos. Apsiausto kampučiu nutryniau nuo vieno stikliuko 

purvą, tačiau pro jį nebuvo į ką žiūrėti, prieš akis vėrėsi visa pa- 
glemžianti migla. Atrėmiau kaktą į šaltą stiklą. Kažkur tolumoje 
plytėjo Kulodeno laukas, bet aš mačiau tik neryškų savo pačios 
atspindžio siluetą. 

Žinojau, kad princą Karolį jau pasiekė gandas apie baisin- 
gą ir paslaptingą kunigaikščio Sandringamo mirtį; pakeliui į 
šiaurę, kai mums jau nebegrėsė pavojus ir galėjome pasirodyti 
žmonėms, išgirsdavom apie šią niūrią istoriją kone iš kiekvieno 
žmogaus, kurį tik užkalbindavom. Ką iš tikrųjų mes padarėm, 
spėliojau. Ar tuo vienos nakties nuotykiu galutinai pasmerkėm 
jakobitų užmojį pragaiščiai, o gal netyčiomis apsaugojom princą 
Karolį nuo anglų paspęstų spąstų? Cypindama stiklą, braukiau 
pirštu žemyn, lyg kreida užtušuodama dar vieną mįslę, kurios 
niekada neįminsiu. 

Atrodė, praslinko visa amžinybė, kol ant kilimu neužklotų 
medinių laiptų prie mano slėptuvės sugirgždėjo žingsniai. Pri- 
ėjau prie durų ir pamačiau Džeimį, kuris kaip tik žengė į laiptų 
aikštelę. Užteko tik žvilgtelti į jo veidą. 

— Alekas tiesą sakė, - tarė jis be įžangų. Veido oda buvo 
aptempusi nuo bado išsišovusius žandikaulius, pykčio dar užaš- 
trintus. - Kariai traukia į Kulodeną - kaip kas gali. Jie dvi die- 
nas nei miegoję, nei valgę, pabūklams nėra amunicijos, bet vis 
tiek jie eina. - Umai pyktis prasiveržė, ir jis tvojo kumščiu į 
išklerusį stalą. It griūtis pažirę variniai dubenėliai iš stirtomis 
sukrautų namų apyvokos rykų neapsakomai žvangėdami paža- 
dino palėpėje aidą. 

Nekantriu judesiu Džeimis išsitraukė iš už diržo durklą ir iš 
visų jėgų smeigė į stalą, peilis liko styroti ten, vibruojantis nuo 
galingo smūgio. 

- Kaimo žmonės sako, jei pamatai ant savo durklo krau- 
ją, tai reiškia mirtį. - Jis įkvėpė oro, net sušvogždė, sugniaužęs 
kumštį ant stalo. - Na, tai aš jį mačiau! Matė ir anie visi. Žino 
jie - Kilmarnokas, Lokylis ir kiti. Ir nė sumautos naudos iš to 
jų žinojimo! 

Rankomis atsirėmęs į stalą, jis nuleido galvą ir užsižiūrėjo į 
durklą. Atrodė smarkiai per didelis ankštai kamaraitei, smilks- 
tantis pykčio kamuolys, kuris gali ūmai įsiplieksti liepsna. Bet, 
užuot įsiplieskęs, jis atmetė rankas už galvos ir griuvo ant nu- 
šiurusio suolo su atlošu, atsisėdo ir užsidengė veidą delnais. 

— Džeimi, - prabilau aš ir nurijau seiles. Kitus žodžius iš- 
spaudžiau tik per jėgą, bet jie turėjo būti ištarti. Žinojau, kokias 
naujienas jis atneš, ir buvau apgalvojusi, ką dar galima būtų pa- 
daryti. - Džeimi. Liko tik vienas dalykas - vienintelė išeitis. 

Jis sėdėjo nuleidęs galvą, kaktą parėmęs krumpliais. Nežiū- 
rėdamas į mane, papurtė galvą. 

— Nėra išeities, - tarė jis. - Jis užsispyręs siekti savo. Murėjus 
mėgino perkalbėt, taip pat ir Lokylis. Balmerinas. Aš. Bet vyrai 
jau šiuo metu stovi lygumoj. Kamberlandas išvyko į Drumosį. 
Išeities nebėra. 

Galingas yra gydymo menas, ir kiekvienas gydytojas, pa- 
sikaustęs žiniomis apie gydomųjų medžiagų taikymą, taip pat 
nusimano ir apie galimą žalingųjų poveikį. Daviau Kolumui ci- 
anido, bet jis nespėjo jo suvartoti, ir iš stalčiuko prie lovos, kur 
gulėjo jo kūnas, vėl pasiėmiau mirtinų nuodų buteliuką. Da- 
bar jis gulėjo mano skrynutėje, paprastai išdistiliuotas skystis 
virtęs dulsvais rusvai balkšvais kristalais, pažiūrėti apgaulingai 
nekenksmingais. 

Man taip išdžiūvo burna, kad iš pradžių net neįstengiau 
žodžio pratarti. Gertuvėje buvo likęs šlakelis vyno; išgėriau jį, 
rūgštis ant liežuvio paliko tulžies skonį. 

— Yra vienas būdas, - ištariau. — Vienintelis. 

Džeimis nepakėlė galvos nuo rankų. Mes ilgai jojome, o iš 
Aleko išgirstos naujienos prie nuovargio pridėjo dar ir slogutį. 
Padarėme lankstą ieškodami jo vyrų, daugelį radome - suvar- 
gusią, nuskarusią šutvę, nebeatskiriamą nuo skeletais virtusių 
Lovato Freizerių, kurie juos supo. Pokalbis su Karoliu aiškiai 
perpildė kantrybės taurę. 

— Na? 


SVETIMŠALĖ +» MEILĖS LABIRINTE 401 


Aš sudvejojau, bet privalėjau pasakyti. Turėjo būti užsimin- 
ta apie tokią galimybę, nesvarbu, ar jis - o gal aš - prisiversime 
jos griebtis. 

- Viską lemia Karolis Stiuartas, - pagaliau pasakiau. - Vis- 
kas per jį. Mūšis, karas - viskas priklauso nuo jo, supranti? 
krauju pasruvusios akys žvelgė ironiškai. 

- Jeigu jis mirtų... - galų gale sušnabždėjau aš. 

Džeimis užsimerkė, jo veidas mirtinai išblyško. 

- Jeigu jam būtų lemta numirti... dabar. Šiandien. Ar šią- 
nakt. Džeimi, be Karolio nebeliktų dėl ko kautis. Nebebūtų kam 
įsakyti vyrams žygiuoti į Kulodeną. Mūšis neįvyktų. 

Jam ryjant seiles, virptelėjo ilgi gerklės raumenėliai. Džei- 
mis atsimerkė ir įsmeigė į mane akis, pastėręs. 

- Jėzau Kristau, - sukuždėjo jis. - Kristau, negali būti, kad 
tu tai turi galvoj. 

Sugniaužiau padūmavusį kristalą aukso aptaisuose, kabantį 
man po kaklu. 

Prieš Falkirką jie kvietė mane apžiūrėti princo. O'Salivanas, 
Talibardinas ir kiti. Jo aukštybė serga - negaluoja, sakė jie. Ma- 
čiau Karolį, liepiau apnuoginti krūtinę ir pečius, apžiūrėjau 
burną ir akių obuolius. 

Jam buvo skorbutas ir dar kelios nuo prastos mitybos išsi- 
vystančos ligos. Taip ir pasakiau. 

- Nesąmonė! - sušuko tąsyk įtūžęs Šeridanas. - Jo aukštybei 
negali būti niežai kaip kokiam niekingam prasčiokui! 

- Juk jis maitinasi kaip prasčiokas, - atkirtau. - O gal ir dar 
prasčiau. 

„Prasčiokai“ buvo priversti valgyti svogūnus ir kopūstus, 
nes nieko daugiau neturėjo. Niekindami tokį varganą būvį, jo 
aukštybė su savo patarėjais valgė mėsą - ir beveik nieko dau- 
giau. Apžvelgusi randų paženklintus, priešiškus veidus, pama- 
čiau nedaug tokių, kurie neatrodė kenčiantys nuo šviežio maisto 
trūkumo. Klibantys ar išbyrėję dantys, jautrios, kraujuojančios 

dantenos, pūlių pritvinkusios niežų pūslelės, taip gausiai išgra- 
žinusios baltą jo aukštybės odą. 

Buvo nežmoniškai gaila paaukoti dalį savo sukauptų bran- 
gių erškėtrožių ir džiovintų uogų atsargų, tačiau aš nenorom 
pasiūliau sutaisyti princui iš jų arbatos. Pasiūlymas buvo atmes- 
tas vos išlaikant mandagų toną, ir aš sumojau, kad jau pasiųsta 
kviesti Arčio Kamerono, kuris atskubės nešinas savo stiklainiu 
dėlių ir skalpeliu pažiūrėti, ar nuleidus karališkojo kraujo pa- 
lengvės karališkasis niežulys. 

— Aš galėčiau tai padaryti, - pasakiau. Krūtinėje daužėsi 
širdis, dėl to buvo sunku kvėpuoti. - Galėčiau sumaišyti jam 
gurkšnelį. Manyčiau, man pavyktų įkalbėti jį išgerti. 

— O jeigu numirtų tavo vaistą begerdamas? Kristau, Klere! 
Tave gi čia pat nudėtų! 

Pasikišau delnus po pažastimis, stengdamasi susišildyti. 

- N-negi svarbu? - paklausiau, desperatiškai stengdamasi, 
kad nedrebėtų balsas. 

Tiesą sakant, buvo svarbu. Šią akimirką mano pačios gy- 
vybė svėrė kur kas daugiau negu šimtai tų, kurias galėčiau iš- 
gelbėti. Tirtėdama iš baimės, sugniaužiau kumščius it pelytė, 
įkliuvusi į spąstus. 

Akimoju Džeimis atsidūrė mano pašonėje. Nelabai nusilai- 
kiau ant kojų; jis nutempė mane prie sulūžusio suolo ir atsisėdo 
greta, tvirtai apglėbęs rankomis. 

- Tavo narsa - kaip liūto, mo duinne, - sumurmėjo į ausį. - 
Kaip lokio, kaip vilko! Bet juk žinai, kad neleisiu tau to padaryt. 

Virpulys kiek atlėgo, nors man vis dar buvo šalta ir šleikštu 
nuo sakomų žodžių prasmės. 

- Gal ir dar koks būdas galėtų būti, - kalbėjau. - Maisto 
trūksta, bet jei kiek yra, viskas atitenka princui. Manau, būtų 
nesunku nepastebimai ko nors įmaišyt į jo valgį, kai visur vy- 
rauja tokia sumaištis. 

Teisybė; visuose namuose kur pakliuvo miegojo karininkai — 
ant stalų ir grindų, vis dar su auliniais batais, tokie pavargę, kad 

nė ginklų į šalį nepasidėję. Rūmuose tvyrojo chaosas, vis kažkas 
įeidavo ir išeidavo. Būtų paprasta atitraukti tarno dėmesį tiek 
laiko, kiek pakaktų įmaišyti į vakarienę nuodingų miltelių. 

Pirmasis pasibaisėjimas kiek atslūgo, bet nelyg nuodas ore 
tebetvyrojo mano pasiūlymo klaikuma ir stingdė kraują. Džei- 
mio ranka spustelėjo man pečius, tada nuslydo - jis apmąstė 
padėtį. 

Karolio Stiuarto mirtis neužbaigtų sukilimo; tam reikalai 
pernelyg toli pasistūmėję. Lordas Džordžas Murėjus, Balme- 
rinas, Kilmarnokas, Lokylis, Klanranaldas - visi mes išdavi- 
kai, karūna pareikalautų mūsų gyvybių ir turto konfiskavimo. 
Aukštumų armija virtusi skarmalių minia; jei nebeliktų Karolio 
figūros, apie kurią jiems vienytis, kariuomenė išsisklaidytų kaip 
dūmas. Anglai, įbauginti ir pažeminti prie Prestono ir Falkirko, 
nedvejodami pultų persekioti bėglių, siekdami atsiimti už pra- 
rastą garbę ir krauju nuplauti įžeidimą. 

Sunku buvo tikėtis, kad Jorko Henrikas, pamaldusis Karolio 
jaunėlis brolis, jau susisaistęs Bažnyčios įžadais, užimtų brolio 
vietą ir tęstų kovą dėl restauracijos. Niekas nelaukė, vien ka- 
tastrofa ir žlugimas, ir jokio būdo nebuvo tam užkirsti kelią. 
Dabar buvo įmanoma išgelbėti tik vyrus, kurie rytojui išaušus 
žūtų dykynėje. 

Kautis prie Kulodeno nusprendė Karolis, vienas tik Karo- 
lis, kuriam užsispyrimas ir trumparegiška vienvaldystė sutruk- 
dė išgirsti savo generolų patarimus, ir jis įsiveržė į Angliją. Ir 
nesvarbu, kokio tikslo siekė Sandringamas savo pasiūlymu - 
gero ar blogo, - žadėtasis gėris nuėjo į kapus drauge su juo. 
Iš pietų nebuvo palaikymo - jeigu Anglijoje ir būta jakobi- 
tų, jie nesusirinko, kaip tikėtasi, prie savo karaliaus vėliavos. 
Prieš savo valią verčiamas trauktis, Karolis atkakliai įsikibo 
šios paskutinės pozicijos ir išrikiavo prastai ginkluotus, išse- 
kusius, badaujančius vyrus lietaus permerktoje dykroje tiesiai 
prieš pražūtį sėjančią Kamberlando pabūklų ugnį. Jeigu Ka- 
rolis Stiuartas mirtų, Kulodeno mūšis gal ir neįvyktų. Vienoje 

svarstyklių lėkštėje - viena gyvybė, kitoje - du tūkstančiai. 
Viena gyvybė - bet karališko kraujo, ir atimta ne mūšio lauke, 
o šaltakraujiškai, iš pasalų. 

Kambarėlyje, kur mudu sėdėjome, buvo židinys, bet jo nie- 
kas nekūrė - nebuvo pakurų. Džeimis sėdėjo įsmeigęs į tuščią 
ugniavietę žvilgsnį, tartum nematomose liepsnose ieškodamas 
atsakymo. Įvykdyti žmogžudystę. Ne šiaip žmogžudystę - nu- 
žudyti karalių. Ne šiaip žmogžudystę - nužudyti žmogų, su ku- 
riuo kadaise draugavai. 

O vis dėlto - Aukštumų klanų vyrai jau dreba plynoje dy- 
kynėje, glaudžiomis gretomis keičia padėtį, kai koreguojamas 
mūšio planas, plūsta nauji pulkai, perstumdomos, perorgani- 
zuojamos pajėgos. Tarp jų - Makenziai iš Leocho, Freizeriai iš 
Bjulio, keturi šimtai Džeimiui giminingo kraujo vyrų. Ir trys 
dešimtys iš Lalibrocho - jo paties žmonės. 

Mąstant veidas liko be jokios išraiškos, nejudrus, bet rankas 
jis sunėrė ant kelio, sugniaužė, net pabalo iš įtampos. Grūmėsi, 
pynėsi suluošinti ir sveikieji pirštai. Sėdėjau greta, vos drįsdama 
alsuoti, laukdama, kaip apsispręs. 

Pagaliau jis beveik negirdimai atsidūsėjo ir atsigręžė į mane 
su neapsakomu liūdesiu akyse. 

- Aš negaliu, - sušnabždėjo. Delnu palietė mano skruos- 
tą. - Gal Dievas ir nori to, bet aš negaliu, Sasenach. Negaliu to 
padaryt. 

Užplūdusi palengvėjimo banga atėmė man žadą, bet jis su- 
prato, ką išgyvenu, ir sugriebė mano rankas. 

— O Dieve, Džeimi, kaip aš džiaugiuosi! - sušnibždėjau aš. 

Jis nuleido galvą virš mano rankų. Pasukau galvą, glausda- 
ma skruostą prie jo plaukų, ir suakmenėjau. 

Tarpdury, stebėdamas mane su neapsakomu pasibjaurėji- 
mu, stovėjo Duglas Makenzis. 

Per pastaruosius mėnesius jis suseno; Ruperto mirtis, be- 
miegės tuščių ginčų naktys, sunkios kampanijos nuovargis, o 
dabar - neišvengiamo pralaimėjimo kartėlis. Rausvą barzdą 

išmargino žili plaukai, papilkėjo oda, o veidą išvagojo gilios 
raukšlės, kurių lapkritį jis dar neturėjo. Sukrėsta pastebėjau, kad 
jis supanašėjo su broliu, Kolumu. Jis troško vadovauti, Duglas 
Makenzis. Dabar paveldėjo klano vado padėtį ir mokėjo už tai 
atitinkamą kainą. 

- Šlykšti... išdavike... kekše... ragana! 

Džeimis krūptelėjo kaip pašautas, veidas išblyško kaip gruo- 
das, sukaustęs žemę lauke. Aš pašokau pastumdama suolą ir tas 
trenksmingai nuvirto. 

Duglas Makenzis ėmė pamažu artintis prie manęs, atme- 
tė skraistės klostes, kad ranka laisvai pasiektų kardo rankeną. 
Negirdėjau, kaip už nugaros atsidarė durys; tikriausiai jos buvo 
praviros. Kaip ilgai jis stovėjo už jų ir klausėsi? 

- Tu, - tyliai ištarė jis. - Turėjau suprast, iškart, vos tik pa- 
mačiau tave, turėjau suprast. - Jis nenuleido nuo manęs akių, 
drumstose žaliose gelmėse liejosi pasibaisėjimas ir įniršis. 

Greta manęs kažkas krustelėjo; Džeimis uždėjo man ant pe- 
ties ranką, ragindamas trauktis jam už nugaros. 

- Duglai, - pasakė jis. - Seni, viskas ne taip, kaip tau atrodo. 
Viskas... 

- Tai ne? - nutraukė jį Duglas. Akimirksnį jo žvilgsnis 
nukrypo nuo manęs, ir aš susigūžiau Džeimiui už nugaros, 
dėkinga už atokvėpį. - Ne taip, kaip man atrodo? - vėl tyliai 
prakalbo Duglas. - Girdžiu, ta moteris ragina tave niekšiškai 
nužudyti... nužudyti savo princą! Kursto įvykdyt ne tik nedo- 
rėlišką žmogžudystę, bet ir išdavystę! O tu man pasakoji, neva 
nenugirdau aš? - Jis papurtė galvą, susivėlusios riebaluotos 
rusvos garbanos krestelėjo ant pečių. Kaip ir visi mes, jis ba- 
davo; veide styrojo išsišovę skruostikauliai, bet akys tamsiose 
akiduobėse liepsnojo. - Nekaltinu tavęs, berneli, - tarė Du- 
glas. Staiga balse pasigirdo nuovargis, ir aš prisiminiau, kad 
šiam žmogui per penkiasdešimt metų. - Ne tavo čia kaltė, 
Džeimi. Jinai tave apkerėjo - tai kiekvienam akivaizdu. - Vėl 
pažvelgė į mane, lūpos persikreipė. - Taigi, gerai suprantu, 

kaip tau yra. Buvo metas, ir man tuos pačius burtus buvo už- 
leidus. - Perliejo mane degančiu žvilgsniu. - Žudikė, melagė 
ir kekšė, paims vyrą už įnagio ir nuves į pražūtį, giliai nagus 
suleidusi jam į kiaušius. Taip jos tave ir suvysto, berneli, jinai 
ir ta kita ragana. Pasiguldo į lovą ir pavagia iš tavęs sielą, kol 
tu miegi, galvą padėjęs joms tarp krūtų. Paima sielą, Džeimi, 
ir suėda tavo vyriškumą. 

Duglas kyštelėjo liežuvio galiuką ir apsilaižė lūpas. Vis dar 
stebeilijo į mane, o ranka gniaužė kardo rankeną. 

— Pasitrauk, berniuk. Išvaduosiu tave nuo tos sasenachų 
kekšės. 

Džeimis žengė į priekį, akimirką užstodamas man Duglą. 

- Tu pavargai, Duglai, - ėmė ramiai kalbinti jį. - Pavargai, ir 
tau vaidenas, girdi balsus. Eik dabar apačion. Aš tuoj... 

Baigti Džeimis nebespėjo. Duglas jo nesiklausė; giliai įkritu- 
sios žalios akys akylai mane stebėjo, Makenzių vadas išsitraukė 
durklą iš makštų prie diržo. 

- Aš perpjausiu tau gerklę, - tyliai pasakė man. - Reikėjo 
dar anuomet perpjaut, kai tik pamačiau tave. Visi mes būtume 
daug sielvarto išvengę. 

Pamaniau, kad gal jis ne toks jau ir neteisus, bet tai nereiš- 
kia, kad ketinu leisti jam šį reikalą sutvarkyti. Greit pasitraukiau 
tris žingsnius atbula ir tvirtai atsirėmiau į stalą. 

— Traukis, žmogau! 

Kai Duglas ėmė artintis, Džeimis užlindo priešais mane, at- 
statęs aklūnę. 

Makenzių vadas papurtė galvą, krauju pasruvusias akis it 
bulius įrėmęs į mane. 

— Ji mano! - kimiai suriko jis. - Ragana. Išdavikė. Traukis 
šonan, vaikeli. Nieko tau nedarysiu, bet dievaži, jeigu užstosi tą 
bobą, nudėsiu ir tave, nesvarbu, įsūnis ar ne įsūnis. 

Jis puolė pro Džeimį ir griebė man už rankos. Kad ir išsekęs, 
badaujantis ir senstantis, Duglas tebebuvo tvirtas vyras, ir jo 
pirštai giliai susmigo į mano kūną. 

Surikau iš skausmo, o kai Duglas trūktelėjo į save, ėmiau 
energingai spardytis. Jis čiupo man už plaukų ir nutvėręs stai- 
giai atlošė galvą. Alsavo į veidą karštu ir rūgščiu kvapu. Ėmiau 
spiegti ir tvojau jam, suleidau nagus į skruostą, stengdamasi 
ištrūkti. 

Staiga oras su trenksmu išsiveržė iš Duglo plaučių, mat 
Džeimis suvarė kumštį jam į šonkaulius, o kai kitu kumščiu 
kalė į petį tokį smūgį, nuo kurio apmirštama, Duglas paleido 
mano plaukus. Staiga išlaisvinta, griuvau ant stalo, unkšdama iš 
skausmo ir išgąsčio. 

Tada Duglas žaibiškai atsisuko į Džeimį, susikūprino, ruoš- 
damasis pulti, durklą laikydamas statmenai, smaigaliu į viršų. 

— Ką gi, tebūnie, - sunkiai šnopuodamas ištarė. Jis nežymiai 
svyravo į šalis, kilnodamas svorį, ieškodamas patogios padė- 
ties. - Kraujas atsiliepia. Prakeiktas Freizerių išpera. Išdavystė 
tau į kraują įsigėrusi. Eikš, lapiuk, kaipmat papjausiu tave už 
tavo motiną. 

Ankštoje palėpėje nebuvo vietos manevrams. Nebuvo kaip 
išsitraukti kardo; durklą giliai įsmeigęs į stalo paviršių, Džeimis 
buvo iš esmės beginklis. Stovėjo kaip ir Duglas, budriai sekda- 
mas žvilgsniu grėsmingai atstatytą durklo smaigalį. 

— Padėk jį, Duglai, - paragino Džeimis. - Jei galvoji apie 
mano motiną, tai dėl jos paklausyk manęs! 

Makenzis neatsakė, bet staiga dūrė durklu iš apačios į viršų. 

Džeimis atšoko į šoną, vėl atšoko, išsisukdamas nuo plataus 
mosto iš priešingos pusės. Džeimio pusėje buvo jaunystės vi- 
krumas - bet ginklą turėjo Duglas. 

Duglas vėl staigiai puolė, ir durklas slystelėjo Džeimio šonu 
į viršų, perrėžė marškinius ir įbrėžė jo kūne tamsų brūkšnį. 
Džeimis sušnypštė iš skausmo, atsilošė ir griebė Duglui už riešo 
tą akimirką, kai ašmenys smigo žemyn. 

Geležtė sykį blausiai blykstelėjo ir pradingo tarp besigru- 
miančių kūnų. Jiedu ėmėsi, susikibę tarsi meilužiai, oras pri- 
tvinko vyriško prakaito ir įniršio kvapo. Durklas vėl pakilo, jo 

apvalias kriaunas gniaužė dvi besivaržančios plaštakos. Jiedu 
pasislinko į šoną, kryptelėjo, ūmai kažkuris suurzgė nuo įtam- 
pos, kitas sušvokštė iš skausmo. Duglas svyruodamas žingtelėjo 
atatupstas, veidas buvo priplūdęs kraujo, juo sruvo prakaitas, o 
durklo rankena styrojo pakaklėje. 

Džeimis vos nepargriuvo, gaudydamas orą, ir atsirėmė į 
stalą. Jo akys buvo patamsėjusios iš išgąsčio, plaukai permirkę 
prakaitu, perplėštų marškinių kraštai nuo įbrėžimo nusidažę 
krauju. 

Duglas išleido klaikų garsą nuo sukrėtimo ir užgniaužto 
kvapo. Džeimis sugavo jį, stripinėjantį, ir nuo svorio suklupo 
ant kelių. Duglo galva rėmėsi į Džeimio petį, šis rankomis laikė 
apglėbęs įtėvį. 

Aš suklupau prie jų, ištiesiau rankas padėti, mėgindama su- 
griebti Duglą. Per vėlu buvo. Jo kūnas suglebo, tada sutrūkčiojo 
nuo spazmų, ir Džeimis jo nebenulaikė. Duglas susmuko ant 
grindų, raumenis tampant traukuliams, daužėsi kaip iš vandens 
ištraukta Žuvis. 

Jo galva atgulė ant Džeimio šlaunies. Kartą Duglas pa- 
sikėlė, ir mudu išvydom jo veidą. Buvo perkreiptas, tamsiai 
raudonas, akys virtusios plyšeliais. Burna be paliovos krutėjo, 
kažką sakė, įnirtingai šnekėjo - bet be garso, tik gargaliavo 
perdurta gerklė. 

Džeimio veidas papilkėjo kaip pelenai; matyt, jis atspėjo, 
ką norėjo pasakyti Duglas. Iš visų jėgų stengėsi suturėti Duglo 
kūną, kad nesidaužytų. Jį paskutinį kartą supurtė konvulsijos, 
paskui Duglas Makenzis siaubingai sugargė ir tada jau gulėjo 
ramiai, o Džeimis iš visų jėgų spaudė jį už pečių, lyg saugoda- 
mas, kad vėl nepasikeltų. 

— Palaimintasis Mikalojau, saugok mus! - kažkas kimiai su- 
šnabždėjo tarpdury. Tai buvo Vilis Koulteris Makenzis, vienas 
iš Duglo vyrų. Apstulbęs ir pasibaisėjęs, jis spoksojo į pasliką 
vado kūną. Po juo iš po išdrikusios skraistės krašto plito šlapi- 
mo balutė. Vyras persižegnojo, vis dar spoksodamas. 

- Vili. - Džeimis atsistojo, drebančia ranka persibraukė per 
veidą. - Vili. 

Vyras, atrodė, prarado amą. Išsižiojęs įbedė į Džeimį nustė- 
rusį žvilgsnį. 

- Žmogau, man reikia valandos. - Džeimis uždėjo ranką 
Viliui Koulteriui ant pečių, įsivedė į kambarį. - Valandos žmo- 
nai nuvesti ten, kur jai niekas negrės. Tada aš pareisiu ir atsaky- 
siu už tai. Duodu tau žodį, duodu garbės žodį. Bet man reikia 
valandos laisvėj. Vienos valandos. Duosi man valandą, žmogau, 
nepasakysi iki tol? 

Vilis apsilaižė perdžiūvusias lūpas, šaudydamas akimis nuo 
savo vado kūno prie vado sūnėno ir vėl atgal, iš baimės jam 
akivaizdžiai širdis į kulnus buvo nusmukusi. Pagaliau linktelėjo, 
aiškiai neišmanydamas, ką daryti, ir pasirinkęs sutikti su šiuo 
prašymu, nes nesugalvojo nieko protingo, ko galėtų griebtis, jei 
nesutiktų. 

- Gerai. - Džeimis su vargu nurijo seiles ir nusišluostė veidą 
skraiste. Paplojo Viliui per petį. - Pabūk čia, vyruti. Pasimelsk 
už jo sielą, - krypteldamas galvą, bet nežiūrėdamas į tą pusę, 
parodė į nejudantį pavidalą ant grindų, - ir už manąją. 

Jis pasilenkė. pro Vilį ištraukti iš stalo durklo, tada išstūmė 
mane prieš save pro duris ir laiptais žemyn. 

Pusiaukelėje sustojo, atsišliejo į sieną ir užsimerkė. Kvėpavo 
giliai ir trūkčiojamai, lyg taisytųsi apalpti, ir aš sunerimusi pri- 
dėjau delnus prie jo krūtinės. Širdis būgnijo, jis drebėjo, bet po 
valandėlės išsitiesė, linktelėjo man ir paėmė už parankės. 

— Man reikia Mertos, - tarė jis. 

Gentainį radome tik išėję į lauką, sėdintį susigūžusį su skrais- 
te ir besislepiantį nuo šlapdribos po namo karnizu. Gretimai su- 
sirangęs Fergiusas snaudė, išvargęs po ilgos kelionės raitomis. 

Merta dėbtelėjo Džeimiui į veidą ir atsistojo, niūrus ir tam- 
sus, viskam pasirengęs. 

- Aš nužudžiau Duglą Makenzį, - tiesiai, be jokių įžangų 
pasakė jam Džeimis. 

Akimirką Mertos veidas paliko be jokios išraiškos, tada 
jame vėl radosi įprastinė atsargiai niauri mina. 

— A, - atsiliepė jis. - Tai ką darysim? 

Džeimis panaršė po daiktakrepšį ir ištraukė sulankstytą po- 
pieriaus lapą. Drebančiomis rankomis mėgino jį išlankstyti tol, 
kol aš jį paėmiau ir išlanksčiau po karnizu, saugodama, kad 
neužlytų. 

„Seisino aktas“, - buvo parašyta lapo viršuje. Tai buvo trum- 
pas dokumentas, keliomis glaustomis eilutėmis perduodantis 
dvaro titulą, žinomą kaip Broch Tuarachas, asmeniui, žinomam 
Džeimso Džeikobo Freizerio Murėjaus vardu, minėtąją nuosa- 
vybę valdyti patikint aukščiau nurodyto Džeimso Murėjaus tė- 
vams, Džanetai Freizer Murėj ir Ijanui Gordonui Murėjui, iki 
minėtasis Džeimsas Murėjus sulauks pilnametystės. Apačioje 
buvo Džeimio parašas, o po juo buvo paliktos dvi tuščios vietos, 
greta kiekvienos prirašyta „liudininkas“. Raštas buvo datuotas 
1745 metų liepos 1 diena - mėnesiu anksčiau, negu Karolis 
Stiuartas surengė sukilimą Škotijos žemėje ir Džeimį Freizerį 
pavertė karūnos išdaviku. 

- Reikia, kad tu čia pasirašytum, tu ir Klerė, - pasakė Džei- 
mis, paėmė iš manęs raštą ir padavė Mertai. - Bet tai tas pat 
kaip ir melagingai prisiekti - neturiu teisės to prašyt. 

Juodos Mertos akutės greitosiomis perbėgo dokumentą. 

— Ne, - sausai tarė jis. - Jokios teisės - bet ir reikalo prašyt 
nėra. 

Jis koja niuktelėjo Fergiusui, ir berniukas kaipmat atsisėdęs 
ėmė mirkčioti. 

- Dumk į vidų, vaikine, ir atnešk ponui rašalo ir plunks- 
ną, - nurodė Merta. - Ir negaišk, pirmyn! 

Fergiusas kartą papurtė galvą, kad išsklaidytų miegus, žvilg- 
telėjo į Džeimį, kad tas patvirtindamas linkteltų, ir nubėgo. 

Nuo karnizo man už apykaklės varvėjo vanduo. Nusipur- 
čiau ir tvirčiau susisiaučiau vilnoniu arisaidu. Pagalvojau, įdo- 
mu, kada Džeimis surašė tą dokumentą. Netikra data sudarė 

vaizdą, kad nuosavybė perduota dar prieš Džeimiui tampant 
išdaviku, kai jo turtą ir žemes jau galima konfiskuoti, - jeigu 
dokumento niekas neužprotestuos, nuosavybė saugiai pereis 
mažiui Džeimiui. Bent jau Dženės šeimai negrės pavojus, jie 
išsaugos žemes ir ūkį. 

Džeimis numatė, kad šito gali prireikti, bet vis dėlto nepatvir- 
tino dokumento parašais prieš mums išvykstant iš Lalibrocho: 
vylėsi kaip nors sugrįžti ir vėl pareikšti teisę į savo namus. Dabar 
tai jau nebeįmanoma, bet vis tiek dar galima išgelbėti, kad dvaras 
nebūtų nusavintas. Niekas juk nepasakys, kada iš tikrųjų tas do- 
kumentas surašytas - išskyrus liudininkus, mane ir Mertą. 

Grįžo uždusęs Fergiusas, nešinas mažute stikline rašaline ir 
nudilusia plunksna. Vienas po kito mes pasirašėme, priglaudę 
popierių prie namo šono, atsargiai, pirmiausia nukratę plunks- 
ną, kad neužlašėtų rašalo. Pirmas rašėsi Merta; pamačiau, kad 
antras jo vardas - Ficgibonsas. 

— Norėsi, kad nuneščiau tavo sesutei? - paklausė Merta, kol 
aš mosavau popieriumi ir džiovinau rašalą. 

Džeimis papurtė galvą. Lietus tiško ant jo skraistės dideliais 
lašais ir it ašaros žvilgėjo ant blakstienų. 

— Ne. Fergiusas nuneš. 

— Aš? - Berniukas iš nuostabos išpūtė akis. 

- Tu, vyruti. - Džeimis paėmė iš manęs popierių, sulankstė, 
tada priklaupė ir užkišo Fergiusui už marškinių. - Jis žūtbūt turi 
patekti mano seseriai - madam Murėj - į rankas. Vaikine, šis 
popierius vertingesnis už mano gyvybę - taip pat ir už tavo. 

Fergiusui beveik užkando žadą nuo patikėtos milžiniškos 
atsakomybės, berniukas atsistojo tiesiai, o rankas sunėrė ant 
juosmens. 

- Aš jūsų nenuvilsiu, milorde! 

Džeimis šyptelėjo ir trumpam uždėjo ranką ant lygių Fer- 
giuso plaukų. 

- Žinau, vyruti, ir esu dėkingas už tai, - pasakė jis. Sukda- 
mas nusimovė nuo kairės rankos žiedą - rubino kabošoną, pri- 

klausiusį jo tėvui. - Štai, - pasakė duodamas jį Fergiusui. - Eik 
į arklides, parodyk jį seniui, kurį ten pamatysi. Pasakyk jam, 
kad aš liepiau tau paimti Doną. Imk arklį ir jok į Lalibrochą. 
Niekur nestok, tik kai būtinai reikės numigti, o kai gulsi miego, 
gerai pasislėpk. 

Fergiusas sunerimęs klausėsi be žado, bet Merta abejoda- 
mas suraukė kaktą. 

— Manai, vaikis suvaldys tą nelabą bestiją? - paklausė jis. 

- Taip, suvaldys, - tvirtai pareiškė Džeimis. 

Fergiusas susijaudinęs sumikčiojo, tada puolė ant kelių ir 
karštai pabučiavo Džeimiui ranką. Paskui stryktelėjo, puolė į 
arklides, ir smulkutė jo figūrėlė pranyko rūke. 

Džeimis apsilaižė išdžiūvusias lūpas ir akimirką užsimerkė, 
tada ryžtingai atsisuko į Mertą. 

- O tu, mo caraidh, turi surinkti vyrus. 

Susitaršę Mertos antakiai staiga pašoko į viršų, bet jis tiktai 
linktelėjo. 

- Taip, - atsakė jis, - o kai surinksiu, ką tada? 

Džeimis žvilgtelėjo į mane, tada vėl į krikštatėvį. 

— Manau, dabar jie dykroj, su jaunuoju Saimonu. Tiesiog 
surink juos draugėn, į vieną būrį. Palydėsiu žmoną į saugią vie- 
tą, o tada... - Jis padvejojęs gūžtelėjo pečiais. - Tada surasiu 
tave. Lauk manęs ateinant. 

Merta dar kartą linktelėjo ir jau buvo beeinąs. Bet sustojo ir 
vėl atsigręžė į Džeimį. Plonos lūpos sutrūkčiojo, tada jis pasakė: 

- Paprašysiu tavęs vieno dalyko, berneli. Tegu bus anglai, 
bet tik ne tavo paties gentis. 

Džeimis krūptelėjo, bet po akimirkos linktelėjo sutinkąs. 
Tada be žodžių ištiesė rankas vyresniam vyrui. Jiedu greit ir 
karštai apsikabino, ir Merta taip pat nubėgo, tik švystelėjo lan- 
guotais skivytais. 

Liko paskutinis neatliktas darbas - aš. 

- Eikš, Sasenach, - čiupo Džeimis mane už rankos. - Mums 
reikia skubėti. 

Niekas mūsų nestabdė; keliu į abi puses traukė tokia daugy- 
bė žmonių, kad pro dykrą prajojome beveik nepastebėti. Toliau 
jau nebebuvo kam mūsų matyti. 

Džeimis visą laiką tylėjo, susitelkęs dėl laukiančio reikalo. 
Nieko jam nesakiau, pati buvau tokia pritrenkta ir nusigandusi, 
kad nenorėjau šnekėtis. 

„Palydėsiu žmoną į saugią vietą.“ Nesupratau, ką jis turėjo 
galvoje, bet po dviejų valandų pasidarė aišku, mat Džeimis nu- 
kreipė arklį dar labiau į pietus, ir tolumoje pasirodė žaliuojanti 
Kraig na Duno kalva. 

- Ne! - sušukau ją pamačiusi ir supratusi, kur mudu jo- 
jam. - Džeimi, ne! Aš neisiu! 

Jis neatsakė, tik suragino žirgą ir nušuoliavo į priekį, ir man 
neliko nieko kito, tik sekti paskui. 

Širdy užvirė sumaištis; negana laukiančio pražūtingo mūšio 
ir klaikios Duglo mirties, dabar dar tie akmenys. Tas ųžkeik- 
tas ratas, pro kurį aš čia patekau. Akivaizdu, Džeimis ketina 
išsiųsti mane atgal, atgal į mano laikus - jeigu tik toks dalykas 
įmanomas. 

Gali sau ketinti ką tinkamas, pagalvojau aš ir kietai sukan- 
dau dantis, jodama paskui jį siauru takeliu per viržyną. Jokia 
galybė pasaulyje dabar neprivers manęs jo palikti. 


= 


Drauge sustojome ant kalvos šlaito, tarpdury sugriuvusios 
trobelės, stovinčios kiek žemiau kalvos viršūnės. Jau daugelį 
metų čia niekas negyveno; vietos gyventojai kalbėjo, kad ant 
kalvos vaidenasi - kad tai fėjų tvirtovė. 

Džeimis pusiau varu užvarė, pusiau užtempė mane šlaitu į 
viršų, nekreipdamas dėmesio į audringus prieštaravimus. Tačiau 
prie trobelės jis vis dėlto sustojo ir atsisėdo ant žemės, - krūtinė 
kilnojosi, jis bandė atgauti kvapą. 

— Viskas gerai, - pagaliau pasakė. - Dabar turim šiek tiek 
laiko, čia mūsų niekas neras. 

Jis sėdėjo ant žemės ir šildėsi apsigaubęs skraiste. Tuo metu 
buvo liovęsis lyti lietus, bet pūtė žvarbus vėjas nuo gretimų kal- 
nų, kur sniegas dengė viršūnes ir saugojo nepereinamas perėjas. 
Džeimis nuleido galvą ant kelių, išvargęs nuo skubos. 

Susisupusi į apsiaustą, atsisėdau šalia ir pajutau, kad jo kvė- 
pavimas pamažu rimsta, o panika slūgsta. Ilgai sėdėjome tylė- 
dami, bijodami pakrutėti iš, regis, pavojingai trapios užuovėjos 
virš apačioje karaliaujančio chaoso. Chaoso, prie kurio kūrimo 
jaučiausi kažkaip prisidėjusi. 

- Džeimi, - galų gale prašnekau. Ištiesiau ranką, norėda- 
ma jį paliesti, bet vėl ją atitraukiau ir nuleidau. - Džeimi... 
atsiprašau. 

Jis ir toliau žvelgė į tolį, į temstančią apačioje plytinčios dy- 
kros tuštumą. Pamaniau, gal neišgirdo manęs. Džeimis užsi- 
merkė. Tada vos pastebimai papurtė galvą. 

— Ne, - tyliai ištarė. - Nėra ko atsiprašinėti. 

- Yra. - Aš beveik springau iš sielvarto, bet jaučiausi pri- 
valanti tai pasakyti garsiai; privalėjau pasakyt, jog suprantu, 
ką jam padariau. - Reikėjo man grįžti. Džeimi, jeigu tik aš 
būčiau grįžusi, tuokart, kai atvedei mane čia iš Kreinsmuro... 
gal tada... 

- Taigi, gal, - nutraukė jis mane. Ūmai atsisuko, ir pamačiau 
jo akis. Jose švietė ilgesys ir ne mažesnė nei mano širdgėla, bet 
pykčio nebuvo, nė priekaišto. 

Jis vėl papurtė galvą. 

— Ne, - dar kartą pakartojo. - Suprantu, ką turi galvoje, 
mo duinne. Bet ne taip viskas yra. Jeigu tąsyk būtum išėjusi, 
reikalai vis tiek būtų galėję taip pat susiklostyti. Gal taip, o gal 
ir ne. Gal greičiau viskas būtų įvykę. Gal kitaip. Gal - tik gali- 
mas daiktas - ne viskas. Bet ne mudu vieni čia įsipainioję, yra 
daugiau Žmonių, ir aš nesutinku, kad tu kaltintum dėl visko 
save vieną. 

Jis palietė mano plaukus, nubraukė užkritusius ant akių. 
Mano skruostu nuriedėjo ašara, ir jis sugavo ją pirštu. 

— Ne dėl to, - pasakiau. Mostelėjau ranka į tamsą, aprėpda- 
ma ir kariuomenes, ir Karolį, ir iš bado mirusį Žmogų miške, ir 
būsimas žudynes. - Ne dėl to. Dėl to, ką aš tau padariau. 

Tada jis nepaprastai švelniai nusišypsojo ir šiltu delnu pa- 
glostė man skruostą, vėsų nuo pavasario gaivos. 

— Ar ne? O aš ką tau padariau, Sasenach? Ištraukiau tave 
iš namų, nuvilkau į vargą ir įvėliau į nusikaltėlių gyvenimą, 
tampiausi po mūšių laukus ir rizikavau tavo gyvybe. Ar kaltini 
mane dėl to? 

— Juk žinai, kad ne. 

Jis nusišypsojo. 

— Taigi, gerai, nė aš tavęs nekaltinu, Sasenach. - Jis pakėlė 
akis į kalvos viršūnę virš mūsų, ir šypsena veide išblėso. Akme- 
nų nebuvo matyti, bet jutau jų grėsmę netoliese. 

— Aš neisiu, Džeimi, - atkakliai kartojau. - Lieku su tavim. 

— Ne, - purtė galvą jis. Kalbėjo tyliai, bet įsitikinęs, nepalik- 
damas galimybės sakyti „ne“. - Aš privalau grįžti, Klere. 

- Džeimi, negrįši! - Aš karštligiškai įsikibau jo rankos. - 
Džeimi, dabar jie jau bus radę Duglą! Vilis Koulteris bus kam 
nors. pasakęs. 

— Taip, bus. 

Jis paglostė man petį. Apsisprendė dar jodamas į kalną - 
įžvelgiau tai niūriame jo veide, kurio išraiška bylojo apie rezi- 
gnaciją ir pasiryžimą. Buvo matyti jame ir sielvartas, ir liūdesys, 
bet šiuos jis nustūmė į šalį - gedėti dabar nebuvo kada. 

— Mes galėtume pabandyti bėgti į Prancūziją, - pasiūliau. — 
Džeimi, turim pabandyti! - Tačiau jau tardama šiuos žodžius 
supratau neįstengsianti nukreipti jo nuo tos krypties, dėl kurios 
apsisprendė. 

— Ne, - vėl tyliai pakartojo jis. Atsisuko ir pamojo į tam- 
soje skęstantį slėnį apačioje, šešėliais virtusias kalvas anapus 
jo. - Šalis sukelta, Sasenach. Uostai uždaryti. O'Brajenas jau 
trys mėnesiai bando atplukdyti laivą princui gelbėti, išgabenti 
jam į Prancūziją - Duglas sakė... anksčiau. - Jo veidas virpte- 

lėjo, kaktą ūmai perkreipė sielvartas. Vis dėlto Džeimis nuginė 
jį šalin ir kalbėjo toliau, ramiai aiškindamas padėtį: - Karolį 
Stiuartą persekioja tik anglai. Mane medžios ne tik anglai, bet ir 
klanai. Aš - dukart išdavikas, maištininkas ir žmogžudys. Kle- 
re... - Jis valandėlę patylėjo, delnu pasitrynė sprandą, tada tyliai 
pasakė: - Klere, aš žuvęs žmogus. 

Ašaros šalo man ant skruostų, palikdamos ledinius takelius, 
nuo kurių degė oda. 

— Ne, - vėl pamėginau prieštarauti, bet veltui. 

— Juk žinai, būtų sunku mane pavadint neįsimenančiu, - 
pabandė pajuokauti jis delnu braukdamas per raudonas garba- 
nas. - Manau, Raudonasis Džeimis toli nenubėgs. O tu... - Jis 
palietė mano lūpas, pirštu pabraukė palei jų liniją. - Tave aš 
galiu išgelbėt, Klere, ir išgelbėsiu. Tai svarbiausia. Bet paskui 
grįšiu - grįšiu savo vyrų. 

— Vyrų iš Lalibrocho? Bet kaip? 

Džeimis suraukė kaktą, mąstydamas išsiblaškęs žaidė su 
kardo rankena. 

— Manau, pavyks juos išsivest. Dykroje bus sumaištis, ten ir 
šen bėgios vyrai ir žirgai, vieni rėkaus vienokius įsakymus, kiti 
jiems priešingus; mūšiuose visada būna baisi netvarka. Ir netgi 
jei tuo metu jau bus žinoma, ką aš... ką aš padariau, - pasakė 
jis po to, kai balsas sudrebėjo, - niekas tuomet manęs nesu- 
laikys, kai priešais jau bus matyt anglai ir tuoj turės prasidėti 
mūšis. Taip, man pavyks, - pakartojo Džeimis. Balsas nurimo, 
jis ryžtingai prie šonų gniaužė kumščius. - Jie seks paskui mane 
nieko neklausinėdami - Dieve, sergėk juos, juk taip juos čionai 
ir atvedžiau! Merta bus jau surinkęs vaikinus, paimsiu juos ir 
išvesiu iš lauko. Jei kas bandys mane sustabdyt, pasakysiu, kad 
reikalauju teisės pats vesti savo vyrus į mūšį; net jaunasis Sai- 
monas neatsakys man šito. 

Jis giliai įkvėpė, suraukęs antakius vaizdavosi ryto metą 
vyksiančią sceną mūšio lauke. 

- Aš juos išvesiu, ir nieko neatsitiks. Laukas užtektinai di- 
delis, ten daug vyrų, ir niekas nesupras, manys, kad tik pasi- 
traukėm į kitas pozicijas. Išvesiu juos iš dykros ir palydėsiu iki 
kelio į Lalibrochą. 

Jis nutilo, lyg toliau savo planų nebūtų apmąstęs. 

- O tada? - paklausiau, ne norėdama išgirsti atsakymą, 
o tiesiog todėl, kad negalėjau susilaikyti. 

- O tada apsisuksiu ir grįšiu į Kulodeną, - atsakė Džeimis 
iškvėpdamas. Neryžtingai šyptelėjo man. - Aš nebijau mirti, 
Sasenach. - Jis kreivai vyptelėjo. - Na... bent jau nelabai. Bet kai 
kurie būdai, kuriais tai daroma... - Džeimį nupurtė nevalingas 
drebuliukas, bet jis vis tiek stengėsi šypsotis. - Abejoju, ar mane 
palaikys vertu tikro profesionalo paslaugų, bet tokiu atveju ir 
ponui Forezui, ir man pačiam gali būti... nesmagu. Turiu ome- 
ny, kad širdį man išpjautų žmogus, su kuriuo gėriau vyną... 

Su nerišliu nevilties šūksniu puoliau jam ant kaklo ir iš visų 
jėgų apkabinau. 

— Viskas gerai, - sukuždėjo man į plaukus. - Sasenach, vis- 
kas gerai. Muškietos kulka. Gal kardas. Viskas greit baigsis. 

Supratau, kad tai melas; gana buvau prisižiūrėjusi mūšio 
sužeidimų ir mirštančių karžygių. Viena buvo tiesa - taip ge- 
riau, nei laukti, kol budelis užners kilpą. Išgąstis, lydėjęs nuo pat 
Sandringamo dvaro, dabar sukilo galinga banga, įveikė mane ir 
ėmė smaugti. Ausyse daužėsi pulsas, gerklę taip užgniaužė, kad 
nė įkvėpti nebegalėjau. 

O tada staiga baimė mane apleido. Negaliu jo palikt, ir ne- 
paliksiu. 

- Džeimi, - ištariau įsikniaubusi į jo skraistės klostes, - aš 
grįžtu su tavim. 

Jis krūptelėjo ir įsmeigė į mane žvilgsnį. 

— Dar ko! - sušuko. 

— Grįžtu. - Jaučiausi labai rami, neturinti nė menkiausios 
abejonės. - Galiu iš arisaido pasidaryt kiltą; kariuomenėj užtek- 

tinai berniukų, galiu apsimesti vienu iš jų. Juk pats sakei, kad 
bus sumaištis. Niekas nepastebės. 

— Ne! - riktelėjo jis. - Ne, Klere! - Ryžtingu veidu jis svilino 
mane žvilgsniu, sykiu kupinu pykčio ir pasibaisėjimo. 

- Jeigu tu nebijai, ir aš nebijau, - atkirtau ir pati nutaisiau ryž- 
tingą miną. - Juk viskas... greit baigsis. Pats sakei. - Kad ir kiek 
turėjau ryžto, pradėjo drebėti smakras. - Džeimi, aš nepaliksiu... 
aš negaliu... po velnių, negyvensiu aš be tavęs, ir viskas! 

Jis prasižiojo, nerado žodžių, tada vėl užsičiaupė ir papurtė 
galvą. Šviesa virš kalnų blėso ir spalvino debesis pilkšvai rau- 
dona spalva. Galų gale jis ištiesė rankas, prisitraukė mane ir 
apkabino. 

— Manai, aš nesuprantu? - švelniai paklausė jis. - Dabar 
man tenka lengvesnis vaidmuo. Nes jeigu tu man jauti tą patį, 
ką ir aš tau - tada aš prašau tavęs išsiplėšt širdį lauk ir gyvent 
be jos. - Jo rankos glostė man galvą, šiurkštūs krumpliai kliuvo 
besiplaikstančiose sruogose. - Bet tu privalai tai padaryt, mo 
duinne. Mano narsioji liūte. Privalai. 

— Kodėl? - pareikalavau paaiškinti ir atšlijau tiek, kad galė- 
čiau pasižiūrėti į jį. - Kai išplėšei mane iš raganų teismo Kreins- 
mure, anuomet sakei, būtum stojęs su manim prie laužo stulpo, 
jei būtų prireikę! 

Jis nutvėrė mane už rankų ir įsižiūrėjo nemirksinčiomis žy- 
dromis akimis. 

— Taip, ir būčiau stojęs, - atsakė. — Bet aš nenešiojau tavo 
vaiko. 

Nuo vėjo visa sustingau; drebėti dabar ėmiau nuo šalčio, 
tariau sau. Čia vėjas užkando žadą. 

— Tu negali žinot, - pagaliau pasakiau. - Dar gerokai per 
anksti, kad būtum tikras. 

Jis šnirpštelėjo, o akyse sužibo linksmi žiburėliai. 

- Taigis, aš juk dar ir ūkininkas! Sasenach, juk tau mėnesinės 
nė karto nė dienos nevėlavo nuo pat tada, kai tik priėmei mane 
į lovą. Tu dabar nekraujavai keturiasdešimt šešias dienas. 

— Niekše! - apsiputojau. - Tu skaičiavai! Vidury prakeikto 
karo - skaičiavai! 

— O ką, tu neskaičiavai? 

— Ne! - Iš tiesų aš neskaičiavau; per daug baisu buvo pri- 
pažinti, kad tokia galimybė, dėl kurios meldžiausi ir taip ilgai 
laukiau, pasitaikytų dabar, kai taip beviltiškai per vėlu. - Be 
to, - šnekėjau toliau, stengdamasi ir toliau neigti, jog tai įma- 
noma, - nieko nereiškia, kad nekraujavau. Nuo badavimo šitaip 
gali būti, ir dažnai būna. 

Jis kilstelėjo antakį ir vienu plačiu delnu apgaubė mano krūtį. 

— Taip, tu gana sulysusi; bet net ir liesos tavo krūtys pilnos, 
o speneliai jų pasidarę šampaninių vynuogių spalvos. Nepa- 
miršk, - tarė jis, - juk aš tave tokią jau matęs. Aš nė kiek ne- 
abejoju - neabejoji ir tu pati. 

Stengiausi slopinti pykinimo bangas - jas taip lengva paaiš- 
kinti išgąsčiu ir neprivalgymu, - bet jutau ir nedidelį sunkumą, 
staiga ėmusį rusenti gimdoje. Aš stipriai prikandau lūpą, bet 
pykinimas mane priveikė. 

Džeimis paleido mane ir stovėjo priešais, rankas prispaudęs 
prie šonų, jo siluetas buvo ryškus blėstančio dangaus fone. 

- Klere, - tyliai prabilo jis. - Rytoj aš mirsiu. Šitas kūdikis... 
tai viskas, kas iš manęs liks - amžiams. Prašau tavęs, Klere... 
maldauju... išnešiok jį, kad nieko jam neatsitiktų. 

Stovėjau nejudėdama, vaizdas akyse liejosi, ir tą akimirką 
išgirdau, kaip plyšta širdis. Tyliai, švariai, panašiai, kaip lūžta 
gėlės stiebelis. 

Pagaliau nulenkiau prieš jį galvą, ausyse raudojo vėjas. 

— Taip, - sušnabždėjau. - Taip, aš išeisiu. 

Buvo beveik sutemę. Jis priėjo man iš už nugaros ir priglau- 
dė, atsišliejau į jį, o jis žvelgė man per petį į tolimą slėnį. Vienas 
po kito ėmė žiebtis sargybos laužai, maži švytintys taškeliai to- 
lumoje. Mudu ilgai tylėjom, sutemos tirštėjo. Ant kalvos buvo 
labai tylu; negirdėjau nieko, tik lygų Džeimio alsavimą, kiekvie- 
nas įkvėpimas - brangus širdžiai garsas. 

— Aš susirasiu tave, - sušnibždėjo jis man į ausį. - Pažadu. 
Turiu iškęsti du šimtus metų skaistyklos, du šimtus metų be 
tavęs - tokia tad yra man bausmė, kurią pelniau nusikalsda- 
mas. Nes melavau, žudžiau ir vogiau; išdaviau ir nepateisinau 
pasitikėjimo. Bet vienas dalykas atsvers. Kai stosiu prieš Dievą, 
galėsiu pasakyt vieną dalyką, kuris atsvers visa kita. 

Jis pritilo beveik iki šnabždesio, o rankos tvirčiau apglėbė 
mane. 

— Viešpatie, davei man retą moterį, ir - o Dieve! aš mokėjau 
ją mylėt. 


= 


Jis neskubėjo ir buvo atsargus; aš taip pat. Reikėjo pasisko- 
nėti kiekvienu prisilietimu, kiekviena akimirka - ir įsiminti, 
kad galėčiau saugoti kaip talismaną ateityje, kur nebebus jo. 

Liečiau kiekvieną švelnią įdubėlę, slapčiausias jo kūno viete- 
les. Jutau kiekvieno lenkto kaulo grakštumą ir jėgą, tvirtų rau- 
menų stebuklą: ploni ir lankstūs per visą pečių plotį, lygūs ir 
tvirti išilgai nugaros ir kieti kaip užgrūdintas ąžuolas šlaunų 
kolonose. 

Ragavau sūrų prakaitą kaklo duobutėje, uodžiau šiltą 
muskusą tarpkojo plaukuose, švelnios, plačios burnos saldumą, 
vos primenantį džiovintus obuolius ir karčias kadagių uogas. 

- Tu tokia graži, brangi mano, - šnabždėjo jis man, liesda- 
mas slidų tarpkojį, švelnią odą šlaunų vidinėje pusėje. 

Jo galva buvo tik tamsi dėmė ant baltos mano krūtų dėmės. 
Pro stogo skyles skverbėsi tik blanki šviesa nuo dangaus virš 
galvos; kalvose anapus mūsų netvarių sienų be paliovos tyliai 
grumėjo pavasarinė perkūnija. Mano saujoje jis buvo kietas, 
toks standus nuo geismo, kad nuo mano prisilietimo dejavo 
beveik kaip iš skausmo. 

Kai jis nebegalėjo ilgiau laukti, paėmė mane, įslydo it pei- 
lis į makštis, ir mudu abu pajudėjome, smarkiai spausdamiesi, 
išalkę, taip geisdami to galutinio susijungimo ir kartu baimin- 

damiesi jį pasiekti, nes supratome, kad toliau plyti amžinas iš- 
siskyrimas. 

Darkart ir darkart jis atvedė mane į juslingumo viršūnę, o 
pats susilaikydavo, liaudavosi, gaudydamas orą ir krūpčioda- 
mas ties riba. Kol pagaliau aš paliečiau jo veidą, panardinau 
pirštus į plaukus, tvirtai jį suspaudžiau ir išriečiau po juo nuga- 
rą ir klubus, ragindama, nekantriai reikalaudama. 

- Dabar, - tyliai pakviečiau, - jau. Eikš kartu su manim, 
ateik pas mane, jau. Eikš! 

Jis atsidavė man, o aš jam, neviltis aštrino pojūčius, tad regė- 
jos, kad mūsų aimanos aidi, tilsta iš lėto šaltoje mūro trobelėje. 

Gulėjome susiglaudę, nebejudėdami, jo svoris - sunki palai- 
ma, skydas ir paguoda. Toks tvirtas kūnas, toks pilnas karščio 
ir gyvybės; kaip tat įmanoma, kad jis po kelių valandų liautųsi 
egzistuoti? 

— Klausyk, - galų gale švelniai pasakė jis. - Girdi? 

Iš pradžių negirdėjau nieko, tik švilpė vėjas ir kapsėjo lietaus 
lašai, besisunkiantys pro stogo spragas. Tada ir aš išgirdau - kaip 
lygiai, lėtai dunksi jo širdis, pulsuoja į mane, o manoji dunksi į 
jį, abi plaka sutartinai, gyvenimo ritmu. Juo tekėjo kraujas, sruvo 
mūsų trapia sąjunga, bėgo per mane ir grįžo atgal. 

Taip mudu ir gulėjom, šiltai, po dviem apklotais iš skraistės 
ir apsiausto, pasikloję mudviejų susimaišiusias drapanas. Tada 
galų gale jis išslydo, nusuko mane ir delnu apgaubė pilvuką, 
šiltu kvapu alsuodamas į sprandą. 

- Dabar numik, mo duinne, - sušnibždėjo. - Norėčiau dar 
kartą taip pamiegoti - glausdamas tave, glausdamas vaikelį. 

Maniau, neužmigsiu, bet nuovargis gramzdino ir beveik iš- 
kart pasinėriau į miegą. Nubudau prieš aušrą, Džeimis tebelaikė 
mane apkabinęs, ir gulėjau stebėdama, kaip naktis nepastebi- 
mai sužysta diena, veltui trokšdama suturėti draugišką tamsos 
prieglobstį. 

Pasiverčiau ant šono ir pasirėmiau alkūne, kad galėčiau į jį 
pasižiūrėti, pamatyti, kaip šviesa ims glostyti ryškius jo bruožus, 

miegant nekaltus, pažiūrėti, kaip tekanti saulė liepsna uždegs jo 
plaukus, - paskutinį kartą visa tai pamatyti. 

Mane apėmė išgąstis ir pervėrė toks skausmas, kad tikriau- 
siai sudejavau, nes jis atsimerkė. Nusišypsojo mane pamatęs, 
žvilgsniu ėmė tyrinėti mano veidą. Supratau, kad stengiasi įsi- 
minti mano bruožus, lygiai kaip ir aš jo. 

— Džeimi, - tariau. Balsas iš miegų buvo prikimęs, rijau aša- 
ras. - Džeimi. Noriu, kad pažymėtum mane. 

— Ką? - krūptelėjo jis. 

Netoliese gulėjo mažytis sgian dhu, kurį jis nešiodavosi ko- 
jinėje, ant drabužių krūvos juodavo raižyto elnio rago kriaunos. 
Paėmiau jį ir padaviau Džeimiui. 

- Įpjauk mane, - spyriau jį. - Pakankamai giliai, kad lik- 
tų randas. Noriu išsinešti tavo prisilietimą, turėti nuo tavęs ką 
nors, kas liktų visiems laikams. Nesvarbu, jei skaudės; niekas 
nebus skaudžiau, negu palikti tave. Bent jau kai ten liesiu, kad 
ir kur būčiau, jusiu tavo prisilietimą. 

Jo ranka spaudė manąją, sugniaužusią peiliuko kriaunas. Po 
valandėlės jis spustelėjo ją ir linktelėjo galvą. Kiek padvejojo, 
laikydamas skustuvo aštrumo ginklą, ir aš ištiesiau jam dešinę 
ranką. Buvo įšilusi po apklotais, bet Džeimio iškvepiamas oras 
kilo baltais debesėliais, matomais šaltame kambaryje. 

Jis pasuko mano ranką delnu į viršų, atidžiai apžiūrėjo, tada 
pakėlė prie lūpų. Švelniai pabučiavo delno įdubą, tada nutvė- 
rė nykščio pagrindą ir stipriai įsisiurbdamas sukando. Paleidęs 
greit šmaukštelėjo per apmirusią vietą. Man tik nesmarkiai nu- 
degino, bet iškart plūstelėjo kraujas. Džeimis vėl greit pakėlė 
ranką prie lūpų ir laikė suspaudęs, kol kraujavimas apstojo. Jis 
kruopščiai aprišo žaizdelę, dabar jau geliančią, nosine, bet vis 
tiek spėjau pamatyti, kad įpjauta truputį kreiva mažytė raidė J. 

Pakėlusi akis pamačiau, kad jis duoda miniatiūrinį peiliuką 
man. Paėmiau jį, truputį dvejodama suėmiau ir atkištą ranką. 

Jis trumpam užsimerkė ir kietai sučiaupė lūpas, bet vis tiek 
numykė iš skausmo, kai įsmeigiau peiliuko smaigalį į mėsingą 

pagalvėlę nykščio apačioje. Veneros kalnelis, sakė man būrėja iš 
delno, rodo aistringumą ir meilę. 

Tik baigusi pjauti mažytį pusratį supratau, kad jis man pa- 
davė kairę ranką. 

- Reikėjo man kitą imti, - apgailestavau. - Kardas tau spaus. 

Jis šyptelėjo. 

- Ko dar galiu norėt, jei jausiu tavo prisilietimą paskutiniam 
mūšy - nesvarbu, kada jis ateis. 

Atvyniojau kruviną nosinaitę ir stipriai prispaudžiau sužeis- 
tą ranką prie jo, sunėriau pirštus. Kraujas tarp mudviejų delnų 
buvo šiltas ir slidus, dar nelipnus. 

— Mano kraujo tu kraujas... - sukuždėjau. 

— „mano kaulo tu kaulas, - tyliai atitarė jis. 

Nė vienas iš mūsų neįstengė užbaigti priesaikos - „kol tę- 
sias mūs dienos“, tačiau neištarti žodžiai maudė ir pakibo tarp 
mudviejų. Pagaliau jis kreivai šyptelėjo. 

- Ir dar ilgiau, - tvirtai užbaigė ir dar kartą prisitraukė 
mane, 


i 

- Frenkui, - galiausiai prabilo jis atsidusdamas. - Ką gi, pa- 
lieku tau pačiai spręsti, ką jam apie mane pasakot. Greičiausiai 
jis nenorės nė girdėti. Bet jeigu norės, jeigu matysi, kad gali su 
juo apie mane kalbėtis, kaip su manim kalbėjaisi apie jį, tada 
jam pasakyk... kad aš dėkingas. Pasakyk, kad aš kliaujuosi juo, 
nes privalau kliautis. Ir dar jam pasakyk... — Staiga jis stipriau 
suspaudė mano rankas virš alkūnių ir prašneko pusiau juokais, 
pusiau nuoširdžiai. - Pasakyk, kad nekenčiu jo iki pačių jo šir- 
dies gelmių! 

Mes jau buvom apsirengę, o diena - visai išaušusi. Valgyt ne- 
buvo ko, nieko, kas būtų sulaužęs mudviejų pasninką. Nebeliko 
nieko daugiau, ką reikėtų padaryti... nebebuvo ir ką besakyti. 

Dabar jam teks išjoti, kad laiku spėtų į Drumosio dykrą. 
Turėjome galutinai išsiskirti, ir neradome žodžių atsisveikinti. 

Pagaliau Džeimis kreivai šyptelėjo, pasilenkė ir švelniai pa- 
bučiavo mane į lūpas. 

- Sakoma... - prašneko jis ir nutilo atsikrenkšti. - Sakoma, 
senovėj, kai vyras eidavo į didį žygį, jis susirasdavo žiniuonę ir 
prašydavo palaimint. Atsistodavo žiūrėdamas į priekį, ta kryp- 
tim, kur keliaus, o jinai užeidavo už jo sukalbėti už jį maldos. 
Kai sukalbėdavo, jis turėdavo tiesiai nueiti ir neatsigręžti, nes tai 
atneštų nelaimę žygyje. 

Jis darkart paglostė veidą ir nusisuko į atdaras duris. Pro 
jas švietė rytmečio saulė, jo plaukai joje suliepsnojo tūkstančiu 
liepsnos liežuvių. Džeimis atlošė pečius, plačius po skraiste, ir 
giliai įkvėpė. 

— Nagi, palaimink mane, žiniuone, - tyliai paragino, - ir eik. 

Aš uždėjau jam ant peties ranką, ieškodama žodžių. Dženė 
buvo išmokiusi mane kelių keltiškų poterių, tinkamų prašyt ap- 
saugos; pabandžiau prikelti jų žodžius iš atminties. 

- Jėzau, Tu Marijos Sūnau, - pradėjau kimiai kalbėti, - šau- 
kiuos Tavo vardo, ir numylėto apaštalo Jono vardo, ir visų šven- 
tųjų vardų raudonojoje karalijoje, kad saugotų tave būsimam 
mūšy... 

Čia sustojau, nes mane nutraukė pakalnėje pasigirdę šūks- 
niai. Balsai ir artėjantys žingsniai. 

Akimirką Džeimis suakmenėjo, petys po mano delnu kietai 
įsitempė, tada jis atsigręžė ir ėmė stumti mane į trobelės gilumą, 
kur buvo įgriuvusi siena. 

- Pro čia! - paragino. - Ten anglai! Klere, bėk! 

Pribėgau prie angos sienoje, širdis lipo lauk pro gerklę, 
o jis vėl nusisuko į duris, ranką uždėjęs ant kardo rankenos. 
Stabtelėjau, tik vienam akimirksniui, paskutinį kartą į jį pa- 
žiūrėti. Jis pasuko galvą, pamatė mane ir staiga jau stovėjo ša- 
lia mygdamas prie sienos, desperatiškai. Iš visų jėgų suspaudė 
mane glėbyje. Jutau, kaip į pilvą remiasi jo erekcija, o durklo 
rankena duria šoną. 

Kimiai ištarė, įsikniaubęs į mano plaukus: 

- Dar kartą. Man būtinai reikia! Bet greit. 

Jis prispaudė mane prie sienos, ir aš paskubomis ėmiau kel- 
tis sijonus, o jis pasikėlė kiltą. Tai nebuvo mylėjimasis; jis grei- 
tai ir galingai paėmė mane, ir po kelių sekundžių buvo baigta. 
Balsai artėjo, jau girdėjosi už kelių šimtų jardų. 

Džeimis dar kartą pabučiavo mane, taip stipriai, kad burnoj 
pajutau kraujo skonį. 

— Pavadink jį Brajenu, - pasakė, - mano tėvo garbei. 

Jis pastūmė mane angos link. Bėgdama prie jos, atsigręžiau 
ir pamačiau jį, stovintį tarpdury su pusiau ištrauktu kardu, de- 
šinėj rankoj - su paruoštu durklu. 

Anglai, nenujausdami, kad trobelėje gali kas būti, nepagal- 
vojo pasiųsti žvalgo pabėgėti ir pažiūrėti už jos. Ant šlaito už 
trobelės nebuvo nė gyvos dvasios, ir aš kiek įkabindama nubė- 
gau juo iki alksnyno kalvos keteros pakrašty. 
| Skyniausi kelią pro šakas ir brūzgynus, klupinėdama ant 
akmenų, apakinta ašarų. Už nugaros iš trobelės pasigirdo riks- 
mai ir sužvangėjo plienas. Slidžiomis mano šlaunimis varvėjo 
Džeimio sėkla. Regėjos, kalvos viršūnė niekados nepriartės; ti- 
kriausiai visą likusį gyvenimą brausiuos pro medžių tankmę! 

Kažkas krūmuose už manęs šlumštelėjo. Kažkas pamatė, 
kaip bėgau iš trobelės. Nusibraukiau ašaras ir puoliau pirmyn, 
keberiodamasi visom keturiom, nes šlaitas statėjo. Dabar buvau 
laukymėj, ant granito šelfo, kurį prisiminiau. Štai ten ir sedula 
auga tiesiai iš uolos, ir nubyrėję smulkūs rieduliai. 
giškai bandydama įžiūrėti, kas dedasi. Ar daug kareivių suėjo į 
trobelę? Ar pavyks Džeimiui išsiveržti pro juos ir pasiekti savo 
raišą arklį pakalnėj? Be jo jis niekaip laiku nenusikapstys į Ku- 
lodeną. 

Ūmai krūmai apačioje prasiskyrė ir švystelėjo raudona spal- 
va. Anglas kareivis. Apsigręžiau, paknopstom nuskuodžiau per 
velėną rato vidury ir puoliau pro plyšį uoloje. 

Iš laiko tolių 

Kažkas čia ne taip 


— AIŠKU, JIS BUVO TEISUS. Prakeiktasis, beveik visa- 
da jis būdavo teisus. - Atrodė, Klerė kalba truputį piktokai. Vei- 
du šmėstelėjo liūdna šypsena, tada ji pažvelgė į Brianą, sėdinčią 
ant kilimėlio prie židinio, apglėbusią kelius, visiškai bereikšmiu 
veidu. Protarpiais krusteldavo tik jos plaukai - viena kita sruo- 
gelė nuo židinio šilumos pakildavo ir sujudėdavo. - Nėštumas 
buvo komplikuotas - ir vėl, o gimdžiau sunkiai. Jei būčiau ri- 
zikavusi ten, beveik garantuotai mums abiem būtų buvęs ga- 
las. - Ji kreipėsi tiesiai į dukterį, lyg kambary jiedvi būtų vienos. 
Rodžeris, pamažu busdamas iš užbūrusios jį praeities, pasijuto 
kaip įsibrovėlis. - Taigi pasakysiu tiesą, visą tiesą. Man buvo 
nepakeliama jį palikti, - tyliai kalbėjo Klerė. - Net dėl tavęs... 
Kurį laiką, neilgai, tavęs nekenčiau, kol dar nebuvai gimusi, nes 
dėl tavęs jis privertė mane išeiti. Būčiau sutikusi mirti - su juo 
mielai. Bet kad teks gyventi toliau, be jo - jis neklydo, man teko 
sunkiausia sandėrio dalis. Bet aš išlaikiau žodį, nes mylėjau jį. Ir 
mudvi gyvos likom, tu ir aš, dėl to, kad jis mylėjo mus. 

Briana sėdėjo kaip sėdėjusi, nenuleido akių nuo motinos 
veido. Tik ėmė krutinti lūpas, lyg sustingusias, atpratusias 
kalbėti. 

- Ar ilgai... manęs nekentei? 

Auksaspalvės akys sutiko žydrų akių žvilgsnį, nekaltą ir ne- 
gailestingą kaip sakalo. 

— Kol gimei. Kol paėmiau tave ant rankų ir pradėjau maitin- 
ti, kol pamačiau, kaip tu pažvelgei į mane savo tėvo akimis. 

Briana tyliai, lyg smaugiama, suunkštė, bet motina pasakojo 
toliau, jos balsas sušvelnėjo bežiūrint į merginą sau prie kojų. 

- O tada pradėjau tave pažinti, pažinti kaip būtybę, atskirą 
ir nuo manęs, ir nuo Džeimio. Ir pamilau tave dėl tavęs pačios, 
o ne tik dėl vyro, kuris tave pradėjo. 

Ant kilimėlio prie židinio kilo bruzdesys, Briana pašoko. Jos 
plaukai styrojo į visas puses kaip liūto karčiai, o mėlynos akys 
liepsnojo lyg ugnis židiny jai už nugaros. 

— Frenkas Randalas buvo mano tėvas! - sušuko ji. - Taip, 
buvo! Aš žinau! - Sugniaužusi kumščius ji piktai spitrėjo į mo- 
tiną. Balsas drebėjo iš įtūžio. - Nežinau, kam tu visa tai darai. 
Gal tikrai manęs nekentei, gal ir dabar nekenti! - Merginos 
skruostais neprašytos taisėsi pabirti ašaros, ir ji tūžmingai nusi- 
braukė jas atgalia ranka. - Tėvelis... tėvelis mylėjo mane! O ne- 
būtų galėjęs mylėt, jeigu būčiau ne jo! Kodėl tu bandai mane 
įtikinti, kad jis nebuvo mano tėvas? Gal pavydėjai man? Dėl 
to? Taip ėmei į širdį, kad jis mane myli? Tavęs taigi nemylėjo, 
žinau! - Mėlynos akys prisimerkė kaip katės, liepsnos mirtinai 
išblyškusiame veide. 

Rodžeris smarkiai panūdo išsliuogti už durų, kol jinai jo 
nepastebėjo ir nenukreipė į jį savo išsilydžiusios lavos karštumo 
įniršio. Bet kad ir nepatogiai jautėsi, jis pradėjo suprasti, kad 
apima augantis pamaldžios baimės jausmas. Ant židinio kili- 
mėlio stovinti mergina, kuri šnypšdama ir ugnimi spjaudydama 
gynė savo ryšį su tėvu, liepsnojo ta laukine jėga, kurios vedami 
Aukštumų karžygiai kaip klykiančios pamėklės puldavo priešą. 
Ilgą, tiesią jos nosį šešėliai dar pailgino, akys virto plyšeliais ne- 
lyginant pasišiaušusios katės, ji buvo gyvas tėvo paveikslas - ir 
tikrai jau jos tėvas nebuvo tasai tamsbruvis, ramus mokslinin- 
kas, kurio nuotrauka puošia knygos ant stalo viršelį. 

Klerė kartą žioptelėjo, bet vėl užsičiaupė, susižavėjusi it už- 
burta stebėdama dukrą. Tas galingas įsitempęs kūnas, plačių, 
plokščių skruostikaulių lankas; juk ji daug sykių visa tai matė, 
pagalvojo Rodžeris, - tačiau žvelgdama ne į Brianą. 

Taip staiga, kad jie abu krūptelėjo, Briana apsisuko ant kul- 
no, stvėrė nuo stalo pageltusias laikraščio iškarpas ir sukišo į 

ugnį. Čiupo žarsteklį ir įnirtingai pabadė juo degų popierių, 
nekreipdama dėmesio į žarijų spiečių, pažirusį nuo židinio ir 
šnypščiantį apie jos aulinukais aptemptas pėdas. 

Atsisukusi nuo sparčiai juostančio žioruojančio popieriaus 
gniutulo, ji spyrė koja į židinio laitą. 

- Kale tu! - suriko ji ant motinos. - Nekentei manęs? Na, o 
aš nekenčiu tavęs! 

Ji atitraukė ranką su žarstekliu, ir Rodžeris instinktyviai 
įtempė raumenis, ruošdamasis pulti prie jos. Bet ji apsisuko, 
užsimojusi kaip ieties metikas, ir sviedė žarsteklį pro aukštą 
langą, nakties juodumo stikluos vieną sekundę iki trenksmo 
atsispindėjo deganti moteris, o tada vaizdinys sudrebėjo ir pa- 
žiro į juodą tuštumą. 


=— 


Tyla kabinete kurtino. Rodžeris, pašokęs vytis Brianos, taip 
ir liko stovėti vidury kambario, keistai suakmenėjęs. Pasižiū- 
rėjo į rankas, tartum nelabai nutuokdamas, ką su jomis veikti, 
tada pažvelgė į Klerę. Ji sėdėjo absoliučiai rami supamojo krėslo 
prieglobsty, nelyg gyvūnas, sustingęs prošal slenkant plėšrūno 
šešėliui. 

Po kelių akimirkų Rodžeris per kambarį nuėjo prie rašomo- 
jo stalo ir atsirėmė į jį. 

— Neišmanau, ką ir sakyt, - pratarė jis. 

Klerės lūpos vos virptelėjo. 

- Aš irgi. 

Keletą minučių jie sėdėjo tylėdami. Senas namas girgždėjo, 
sėdo apie juos, o kitame koridoriaus gale, virtuvėje, negarsiai 
tarškėjo puodai - Fiona kažką taisė vakarienei. Rodžeriui pa- 
mažu praėjo šokas ir varžantis sutrikimas, užtat apėmė kitoks 
jausmas - pats nelabai suprato koks. Rankos buvo kaip ledas, 
pasitrynė jas į šlaunis, delnus maloniai pakuteno šiurkštus 
velvetas. 

- Aš... - prakalbo jis, tada nutilo ir papurtė galvą. 

Klerė giliai įkvėpė, ir jis suvokė, kad ji pirmąkart krustelėjo 
nuo to laiko, kai išbėgo Briana. Jos žvilgsnis buvo skaidrus ir 
tiesus. 

— Ar tu tiki manim? - paklausė. 

Rodžeris susimąstęs žvelgė į ją. 

— Velniai mane rautų, pats nežinau, - atsakė galų gale. 

Šie jo žodžiai išprovokavo netvirtą, lyg plevenančią šypseną. 

- Lygiai tą patį ir Džeimis sakė. Kai pradžioje jo paklausiau, 
iš kur, jo nuomone, aš atsiradau. 

- Nepasakyčiau, kad kaltinu jį. - Rodžeris padvejojo, pas- 
kui apsisprendė, atsikėlė nuo stalo ir per kambarį priėjo prie 
jos. - Galiu? - Jis priklaupė, paėmė jos glebią ranką ir pasuko į 
šviesą. Tikrą dramblio kaulą atskirsi nuo sintetinio, staiga pri- 
siminė jis, nes tikras liečiant esti šiltas. Jos delnas buvo švelniai 
rausvas, bet prie nykščio pagrindo neryški J raidės linija atrodė 
balta kaip kaulas. 

- Randas nieko neįrodo, - tarė ji, stebėdama Rodžerio vei- 
dą. - Jis galėjo atsirasti nuo nelaimingo atsitikimo; arba galėjau 
ir pati įsipjauti. 

- Bet juk neįsipjovėt, tiesa? 

Labai atsargiai, tarsi trapų dirbinį, jis vėl padėjo jos ranką 
ant kelių. 

— Ne. Bet negaliu įrodyti. Perlai, - ji pakėlė ranką ir palietė 
žvilgantį vėrinį aplink kaklą, - jie tikri - galima patikrinti. Bet 
ar galiu įrodyt, iš kur juos gavau? Negaliu. 

— O Elenos Makenzi portretas... - pradėjo sakyti jis. 

— Tas pat. Atsitiktinis sutapimas. Kažkas, už ko užsikabi- 
na mano saviapgaulė. Mano prasimanymai. - Jos intonacijoje 
suskambo nežymus kartėlis, nors kalbėjo ji gana ramiai, Dabar 
abiejuose skruostuose raudonavo po ryškią dėmelę, ir ji išsiva- 
davo iš to visiško sąstingio. Lyg žiūrėtum, kaip statula atgyja, 
pagalvojo Rodžeris. 

Jis atsistojo. Iš lėto pavaikščiojo pirmyn ir atgal, ranka ke- 
dendamas plaukus. 

— Bet jums juk svarbu, tiesa? Labai svarbu. 

- Taip. 

Jinai pakilo ir nuėjo prie rašomojo stalo, kur pūpsojo ap- 
lankas su jo tyrimo duomenimis. Pagarbiai uždėjo ranką ant 
rudo popieriaus, lyg tai būtų antkapinis akmuo; jis spėjo, kad 
jai taip ir atrodo. 

— Man reikėjo sužinoti. - Balsas vos sudrebėjo, bet jis pama- 
tė, kaip jos smakras kaipmat įsitempė, suvaldydamas drebulį. - 
Man reikėjo sužinot, ar jis padarė, ką ketino - ar jam pavyko 
išgelbėti savo vyrus, ar tuščiai pasiaukojo. Ir privalėjau pasakyti 
Brianai. Net jeigu jinai netiki - net jeigu niekad nepatikės. Jos 
tėvas buvo Džeimis. Turėjau jai pasakyti. 

- Taip, suprantu. O to negalėjot padaryti, kol daktaras Ran- 
dalas - jūsų vy... norėjau pasakyt, Frenkas, - pasitaisė jis ir pa- 
raudo, - kol Frenkas buvo gyvas. 

Ji šyptelėjo. 

— Nieko tokio. Gali Frenką vadint mano vyru, jis juk ir buvo 
juo daugelį metų. O tam tikra prasme Briana ir teisi - jis ir buvo 
jos tėvas, taip pat kaip ir Džeimis. - Ji nuleido žvilgsnį į rankas 
ir išskėtė abiejų pirštus, kad šviesoje sužibėtų abu mūvimi žie- 
dai, sidabro ir aukso. Rodžeriui toptelėjo mintis. 

- Parodykit savo žiedą, - paprašė jis, vėl priėjęs ir sustojęs 
prie jos. - Sidabrinį. Ar ant jo yra juvelyro žymė? Kai kurie 
Škotijos aštuoniolikto amžiaus sidabrakaliai jas įrėždavo. Gal 
tai ir ne šimtaprocentinis įrodymas, bet vis šis tas. 

Klerė, regis, nustebo. Kaire ranka ji lyg saugodama dengė 
dešiniąją, pirštais brūžavo per platų sidabrinį žiedą su škotišku 
pynės ir žydinčios usnies ornamentu. 

— Nežinau, - atsakė ji. Skruostai kiek raustelėjo. - Nežiū- 
rėjau į vidų. Niekad nebuvau nusimovusi. - Pamažu sukdama, 
ji prasmaukė žiedą per piršto sąnarį; jos pirštai buvo ploni, bet 
nuo ilgo nešiojimo žiedas buvo įspaudęs griovelį. 

Prisimerkusi Klerė patyrinėjo vidinę žiedo pusę, tada at- 
sistojo ir nusinešė jį prie stalo, sustojo greta Rodžerio ir ėmė 
kraipyti sidabro ratuką, stengdamasi pagauti stalinės lempos 
šviesą. 

- Jame yra žodžiai, - nusistebėjo jinai. - Aš niekad nepaste- 
bėjau, kad jis... O Dieve mieliausias. 

Jai užlūžo balsas, o žiedas išsprūdo iš rankų ir nuriedėjo ant 
stalo, tyliai skimbtelėjo metalas. Rodžeris greit jį sugavo, bet ji 
jau stovėjo nusigręžusi, kumščius laikė tvirtai prispaudusi prie 
juosmens. Jis suprato, kad Klerė nenori, jog jis matytų jos veidą; 
ūmai ji prarado savitvardą; kurią išlaikė ilgas valandas dieną ir 
per sceną su Briana. 

Valandėlę Rodžeris stovėjo, jausdamasis nepakenčiamai 
nesmagiai atsidūręs nederamoje vietoje. Klaikiai drovėdama- 
sis, lyg brautųsi į asmeniškesnę erdvę, negu jam kada pasitai- 
kė būti, bet neišmanydamas, kaip kitaip pasielgti, jis pakėlė 
mažytį metalinį ratuką prieš šviesą ir perskaitė viduje įrėžtus 
žodžius. 

- Da mi basia mille... - bet juos balsu tarė Klerė, ne jis. 
Balsas drebėjo, ir jis suprato, kad jinai verkia, bet jau vėl be- 
suimanti save į rankas. Nemokėjo ilgam paleisti vadžių; tai, ką 
laikė užgniaužusi, galėjo prasiveržti didžiule jėga ir ją pačią su- 
naikinti. 

- Tai Katulas. Meilės eilėraščio eilutė. Hugas... Hugas Mun- 
ras... jis padovanojo man tą eilėraštį kaip vestuvinę dovaną, ap- 
vyniotą apie gintaro gabalėlį su laumžirgiu viduje. - Vis dar 
sugniaužti jos kumščiai dabar nusviro palei šonus. - Viso at- 
mintinai nemoku, bet tą vietą žinau. - Kalbėdama ji pamažu 
rimo, bet vis dar stovėjo nugara į Rodžerį. Jo delne žvilgėjo si- 
dabrinis žiedelis, vis dar šiltas nuo piršto, kurį ką tik paliko. 


Da mi basia mille... 


Vis dar nusisukusi, Klerė ėmė versti eilėraštį: 

Tad bučiuoki mane tu šimtą sykių, 

Visą tūkstantį, antrą šimtą sykių, 

Vėl dar tūkstantį, dar ne vieną šimtą... 
Daugel tūkstančių kai sudėsim šitaip, 
Juos sujauksime, kad nebūtų skaičiaus.“ 


Nutilusi dar valandėlę pastovėjo, tada iš lėto vėl atsisuko į jį. 
Jos skruostai buvo nuraudę ir drėgni, o blakstienos sulipusios, 
bet iš šalies žiūrint atrodė rami. 

- „Vėl dar tūkstantį, dar ne vieną šimtą“, - pakartojo, varga- 
nai mėgindama nusišypsoti. - Bet meistro Žymės nėra. Vadina- 
si, čia irgi joks įrodymas. 

— Taip, įrodymas. - Rodžeriui pasirodė, kad ir jam gerklėje 
kažin kas įstrigo, ir jis skubiai atsikrenkštė. - Absoliučiai ne- 
ginčijamas. Man. 

Kažkas nušvito Klerės akių gelmėse, ir šypsena iš tikrųjų atgi- 
jo. Tada jos akys priplūdo ašarų, ir ji kartą davė valią jausmams. 

— Atleiskit, - galų gale atsiprašė ji. 

Sėdėjo ant sofos, alkūnėmis atsirėmusi į kelius, veidu beveik 
įsikniaubusi į didžiulę baltą pastoriaus Veikfildo nosinę. Rodže- 
ris sėdėjo visai šalia jos, beveik liesdamasis. Ji atrodė mažytė ir 
labai pažeidžiama. Jis panūdo paglostyti pelenų rusvumo gar- 
banas, bet susidrovėjo ir neišdrįso. 

- Aš niekad nepagalvojau... man neatėjo į galvą, - pasakė ji, 
vėl nusišnypštusi nosį. - Nenumaniau, kiek man tai reikš - jei 
kas nors manim patikės. 

— Net jeigu patikės ne Briana? 

Dėl šių žodžių ji padarė grimasėlę, viena ranka nužėrė už- 
kritusius plaukus ir išsitiesė. 

- Jai buvo šokas, - motina ėmė ginti dukterį. - Suprantama, 
ji negalėjo... na, ji taip mylėjo savo tėvą - Frenką, norėjau pasa- 
kyt, - skubiai pasitaisė. - Žinojau, kad ji gali nepajėgti visko iš 


* Gajus Valerijus Katulas, „Lesbijai“ (vertė Henrikas Zabulis). 

karto priimti. Tačiau... kai turės pakankamai laiko viską apmąs- 
tyti, užduoti klausimų, tada tikrai... - Klerė nutilo ir, pačios žo- 
džių prislėgti, jos pečiai po lininio kostiumėlio švarku nusviro. 

Lyg norėdama prasiblaškyti, ji žvilgtelėjo į stalą, kur nekliu- 
dytos vis dar gulėjo rietuve sukrautos knygos naujais, tviskan- 
čiais viršeliais. 

— Keista, ar ne tiesa? Pragyvenau dvidešimt metų su jako- 
bitų tyrinėtoju ir nedrįsau nė atsiversti jo knygų, taip bijojau, 
ką jose rasiu. - Ji palingavo galvą, vis dar neatitraukdama akių 
nuo naujintėlaičių knygų. - Nežinau aš, kas nutiko daugeliui 
jų - neturėjau drąsos sužinoti. Visiems tiems mano pažino- 
tiems vyrams - negalėjau jų pamiršti. Bet galėjau palaidoti juos, 
neprisileisti prisiminimų. Kurį laiką. 

O dabar tas laikas baigėsi, prasidėjo kitas. Rodžeris paėmė 
knygą nuo stirtos viršaus ir pasvėrė ją rankose tarsi imdamasis 
atsakomybės. Gal tai bent jau atitrauks jos mintis nuo Brianos. 

— Norit, kad papasakočiau? - tyliai paklausė jis. 

Ji ilgai dvejojo, bet paskui greitai linktelėjo, lyg baiminda- 
masi, kad pasigailės taip pasielgusi, jei bent valandėlę stabtels 
pagalvoti. 

Rodžeris apsilaižė sausas lūpas ir pradėjo pasakoti. Knygos 
atsiversti neprireikė; šiuos faktus žino kiekvienas mokslininkas, 
tyrinėjantis šį laikotarpį. Vis dėlto laikė Frenko Randalo knygą 
prispaudęs prie krūtinės, kietą kaip skydas. 

— Fransis Taunsendas, - pradėjo pasakoti jis, - žmogus, Ka- 
roliui laikęs Karlailį. Jis buvo suimtas. Nuteistas už išdavystę, 
pakartas ir ketvirčiuotas. 

Jis stabtelėjo, bet Klerės veide jau ir taip nebebuvo likę nė 
lašo kraujo, daugiau keistis nė nebuvo kaip. Ji sėdėjo prie stalo 
priešais Rodžerį, sustingusi kaip druskos stulpas. 

— Makdonaldas iš Kepocho puolė Kulodeno lauke pėsčio- 
mis, su broliu Donaldu. Abu pakirto anglų patrankos ugnis. 
Lordas Kilmarnokas krito mūšio lauke, bet lordas Ankrumas, 
ieškodamas kritusiųjų, atpažino jį ir išgelbėjo nuo Kamberlan- 

do vyrų. Nedidelę paslaugą padarė - kitą rugpjūtį jam nukirto 
galvą ant Tauerio kalvos, drauge su Balmerinu. - Rodžeris pa- 
dvejojo. - Kilmarnoko mažametis sūnus pasimetė mūšio lauke; 
jo kūnas taip ir nebuvo atgautas. 

- Man visada patiko Balmerinas, - sumurmėjo ji. - O Senis 
Lapinas? Lordas Lovatas? - Ji beveik tik šnabždėjo. - Kirvio 
šešėlis... 

— Taip. - Rodžeris pirštais nesąmoningai glostė slidų knygos 
aplanką, tartum skaitydamas Brailio raštą. - Jis buvo teisiamas 
dėl išdavystės ir nuteistas nukirsdinti. Jis gerai laikėsi iki galo. 
Visi šaltiniai tvirtina, esą jis itin oriai pasitiko mirtį. 

Rodžerio mintyse iškilo scena, anekdotas iš Hogarto. Kaip 
galėdamas tiksliau atpasakojo iš atminties. 

- „Pro rėkaujančią ir besišaipančią anglų minią vežamas ant 
Tauerio, senasis Freizerių klano vadas atrodė atsainus ir nerū- 
pestingas, nekreipė dėmesio į mėtomus daiktus, skriejančius 
pro galvą, sakytum, buvo beveik geros nuotaikos. Kai viena 
pagyvenusi moteriškė sušuko: „Tau galvą nukirs, senas škotų 
šunie!“, jis persisvėrė pro karietos langą ir žaismingai atsiliep- 
damas šūktelėjo: „Tai jau tikrai, sena anglų kale!“ 

Klerė šypsojosi, bet kai nusijuokė, galima buvo pamanyti, 
kad sukūkčiojo. 

— Lažinuosi, kad taip ir padarė, senas nevidonas. 

— Vedamas prie trinkos, - atsargiai tęsė pasakojimą Rodže- 
ris, - jis esą paprašęs leisti apžiūrėti kirvio ašmenis ir prigrasęs 
budelį dorai pasidarbuoti. Pasakęs jam: „Padaryk kaip reikiant, 
nes jeigu nepasistengsi, pikta man bus.“ 

Iš po nuleistų vokų jos skruostais bėgo ašaros, židinio švie- 
soje Žaižaruojančios kaip deimantai. Rodžeris krustelėjo, ketin- 
damas eiti prie jos, bet ji pajuto ir papurtė galvą, vis dar už- 
merktomis akimis. 

— Viskas gerai. Pasakok toliau. 

- Daugiau beveik viskas. Žinot, kai kurie liko gyvi. Lokylis 
pabėgo į Prancūziją. 

Iš atsargumo jis susilaikė nepaminėjęs vado brolio, Arčibal- 
do Kamerono. Daktaras buvo pakartas, ketvirčiuotas ir nukirs- 
dintas Taiberne, jo širdis buvo išplėšta ir įmesta į ugnį. Klerė, 
regis, nepasigedo, kas liko nutylėta. 

Jis greitosiomis perbėgo sąrašą iki galo, vis stebėdamas ją. 
Klerė liovėsi verkusi, bet sėdėjo nuleidusi galvą, tankūs garba- 
noti plaukai slėpė veidą. 

Baigęs kalbėti, jis kurį laiką patylėjo, tada atsistojo ir ryžtin- 
gai paėmė jai už parankės. 

- Eime, - pakvietė. - Jums reikia gryno oro įkvėpti. Liovėsi 
lyti - išeikim į lauką. 


=— 


Lauke dvelkė gaiva ir vėsa, išėjus iš tvankaus pastoriaus ka- 
bineto oras kone svaigino. Lietus pilti nustojo maždaug saulei 
leidžiantis, ir dabar, vakaro pradžioje, tik nuo medžių ir krūmų 
kapsintys lašai bylojo apie praėjusią liūtį. 

Išvaduota iš uždarų patalpų, pajutau beveik stulbinamą pa- 
lengvėjimą. Taip ilgai šito bijojau, o dabar viskas baigta. Net 
jei Briana niekad... betgi ne, ji pripažins. Net jei prireiks daug 
laiko, ji tikrai pripažins tiesą. Privalo pripažinti - juk kas rytą 
žiūrėdama į veidrodį mato tą tiesą prieš akis; ji juk jos pačios 
gyslomis teka. O kol kas viską jai papasakojusi jaučiausi lengvu- 
tė kaip išrišimą gavusi siela, pasitraukusi nuo klausyklos, dar 
neprislėgta minčių apie laukiančią atgailą. 

Panašiai kaip pagimdžius, pagalvojau. Neilgas sunkus laiko- 
tarpis ir plėšantys skausmai pasibaigė, ateity žinai laukiant be- 
mieges naktis ir sekinančias dienas. Bet kol kas, tą palaimintą, 
ramią valandą, jauti vien tylią euforiją, kuri užlieja sielą ir ne- 
palieka erdvės vargo nuojautoms. Net ką tik patirtas sielvartas 
dėl pažinotų žmonių čia atlėgo, švelninamas žvaigždžių, kurios 
žvilgčiojo pro retėjančius debesų skivytus. 

Ore tvyrojo pavasario nakties drėgmė, šlapiu grindiniu 
švilpdamos čiuožė netoliese plentu pravažiuojančių automobi- 

lių padangos. Nekalbėdamas Rodžeris vedėsi mane už namo 
besileidžiančiu šlaitu žemyn, tada užkopėm kitu neaukštu sa- 
manotu šlaitu ir vėl nusileidom nuo kalnelio, o ten takas vedė 
prie upės. Toje vietoje ją kirto juodas plieninis geležinkelio til- 
tas; tako pakrašty prie vienos santvaros buvo pritvirtintos ge- 
ležinės kopėčios. Kažkas, apsiginklavęs baltų purškiamų dažų 
skardine, ant tilto tarpatramio nevienodu ryškumu buvo užra- 
šęs: LAISVĘ ŠKOTIJAI. 

Nors prisiminimai liūdino, jaučiausi keistai rami ar beveik 
susitaikiusi. Sunkiausia jau atlikau. Dabar Bri žino, kas ji yra. 
Aistringai vyliausi, kad laikui bėgant ir patikės - ne vien savo 
pačios labui, tai supratau, bet taip pat ir dėl manęs. Labiau, nei 
kada būčiau pripažinusi, net ir pačiai sau, aš troškau turėti žmo- 
gų, su kuriuo galėčiau dalintis prisiminimais apie Džeimį, - ką 
nors, su kuo apie jį galėčiau pasikalbėti. 

Pasijutau nepaprastai pavargusi, pavargusi ir kūnu, ir protu. 
Bet dar kartą ištiesiau stuburą, versdama kūną pranokti savo 
galimybes, kaip tiek daug kartų buvau dariusi praeity. Tuoj, pa- 
žadėjau maudžiantiems sąnariams, įjautrintai sąmonei, ką tik 
sužeistai širdžiai. Tuoj galėsiu pailsėt. Galėsiu pasėdėti viena 
toje jaukioje viešbutėlio svetainėje, pasilikti prie židinio su savo 
vėlėmis. Galėsiu ramiai jas apgedėti, leisdama su ašaromis iš- 
tirpti nuovargiui, ir galų gale ieškoti laikinos užmaršties užmi- 
gus, o ten gal ir dar kartą sutiksiu juos gyvus. 

Bet dar ne dabar. Prieš užmingant reikėjo padaryti dar vie- 
ną dalyką. 


= 

Kurį laiką jiedu ėjo tylėdami, ūžė tik tolumoje pravažiuo- 
jančios mašinos, o arčiau į krantus teliūskavo upės vandenys. 
Rodžeriui nesinorėjo pradėti pokalbio, jis baiminosi, kad ri- 
zikuoja priminti dalykus, kuriuos ji trokšta pamiršti. Bet už- 
tvankos šliuzai buvo jau pakelti, ir sulaikyti srovės nebebuvo 
įmanoma. 

Ji pradėjo jį šio bei to klausinėti, neryžtingai ir vis nutilda- 
ma. Rodžeris atsakinėjo kaip sugebėdamas geriau ir, savo ruož- 
tu dvejodamas, pats jai uždavė vieną kitą klausimą. Staiga laisvė 
kalbėtis, tiek metų visa slėpus, ją ėmė veikti kaip narkotikai, ir 
Rodžeris, klausydamasis kaip užburtas, prieš jos pačios valią 
paskatino ją atsiverti. Kol priėjo geležinkelio tiltą, ji jau buvo 
atgavusi tą būdingą gyvumą ir asmenybės tvirtumą, kurį jis iš 
pat pradžių pažino ją turint. 

- Jis buvo kvailys, girtuoklis, silpnas ir paikas žmogus, - ais- 
tringai pareiškė ji. - Visi jie buvo kvailiai - Lokylis, Glengaris ir 
kiti. Susiėję per daug prisigerdavo ir svaigindavosi paikomis Čar- 
lio svajonėmis. Šnekos nieko nekainuoja, ir Duglo buvo teisybė - 
lengva būti narsiam, šiltai sėdint prie elio bokalo. Buvo apkvaišę 
nuo alkoholio, o tada - per daug išdidūs, per daug įsikibę savo 
kvailos garbės, kad atsitrauktų. Plakė savo vyrus botagais ir grasi- 
no jiems, papirkinėjo ir viliojo pažadais - visus nuvedė į nelemtą 
pražūtį... siekdami garbės ir šlovės. - Ji šnirpštelėjo ir valandėlę 
patylėjo. Tada, Rodžerio nuostabai, nusikvatojo. - Bet ar žinai, 
kas iš tikro juokinga? Ir tas apgailėtinas kvailas paršas su savo go- 
įveikė savęs ir nepripažino pralaimėję... visi turėjo vieną menką 
bendrą dorybę - jie tikėjo. Ir keisčiausia, kad juos vien tik tai ir 
pergyveno - pergyveno visą kvailybę, nekompetenciją, bailumą 
ir girtą garbėtrošką, visa tai pradingo. Dabar iš Karolio Stiuarto ir 
jo šalininkų liko tik jų trokšta ir nepasiekta šlovė. Gal Reimonas 
ir buvo teisus, - pridūrė ji jau ramiau, - svarbi tik daikto esmė. 
Kai laikas visa kita pašalina, lieka tik kaulo kietumas. 

- Įtariu, istorikams jūs turėtumėt jausti tam tikrą kartėlį, - 
išdrįso spėti Rodžeris. - Visiems tiems autoriams, kurie klai- 
dingai suprato... kurie vaizdavo jį didvyriu. Turiu galvoje, kad 
Aukštumose nė žingsnio nežengsi, nepamatęs Gražuolio princo 
Čarlio ant irisų skardinių ar suvenyrinių puodukų turistams. 

Klerė papurtė galvą, žvelgdama kažkur į tolį. Tirštėjo vakaro 
migla, nuo krūmų lapų vėl ėmė lašėti vanduo. 

— Ne istorikams. Ne, ne jiems. Jų didžiausias nusikaltimas - 
kad dedasi žiną, kas įvyko, kaip įvykiai susiklostė, nors turi vien 
tai, ką istorija nusprendė jiems palikti, - dažniausiai jie mano 
taip, kaip ir norima, kad manytų, ir tik retas pro apgaulingą 
radinių ir dokumentų uždangą įžvelgia, kas nutiko iš tiesų. 

Tolumoje negarsiai sugrumėjo. Vakarinis keleivinis trauki- 
nys iš Londono, žinojo Rodžeris. Giedromis naktimis ir pasto- 
riaus namuose girdėti švilpukas. 

— Ne, kalti menininkai, - toliau dėstė mintis Klerė. - Rašy- 
tojai, dainininkai, pasakininkai. Tai jie ima praeitį ir perkuria ją 
pagal savo skonį. Jie gali paimti kvailį ir grąžinti jums didvyrį, 
paimti girtuoklį ir grąžinti karalių. 

- Vadinasi, jie visi - melagiai? - paklausė Rodžeris. 

Klerė gūžtelėjo pečiais. Nepaisydama vėsos, ji buvo nusivil- 
kusi kostiumėlio švarkelį; per įdrėkusią medvilninę palaidinukę 
buvo matyti, kokie smulkūs jos raktikauliai ir mentės. 

— Melagiai? - pakartojo ji. - O gal burtininkai? Gal jie įžiūri 
kaulus žemės dulkėse, įžvelgia daiktų esmę ir aptaiso ją nauju 
kūnu taip, kad nerangus gyvulys virsta pasakų pabaisa? 

— O arjie klysta taip elgdamiesi? - paklausė Rodžeris. 

Geležinkelio tiltas sudrebėjo, kai atlekiantis „Skrajojantis 
škotas“ ėmė lėtinti greitį. Išplaukusios baltos raidės - LAISVĘ 
ŠKOTIJAI - susipurtė nuo vibracijos. 

Užvertusi galvą, Klerė žiūrėjo į raides, veidą apšvietė pro 
debesų properšą išlindusios žvaigždės. 

- Negi vis dar nesupratai? - Ji suirzo, bet kimus balsas nepa- 
kilo labiau nei jai normaliai kalbant. - Nežinai tu kodėl, - pasakė 
ji. - Tu nežinai, aš nežinau, ir mes niekada nežinosim. Supranti? 
Nežinai, nes negali pasakyti, kuo viskas baigėsi - pabaigos nėra. 
Negali teigti: „Šiam įvykiui buvo „lemta“ įvykti, o todėl įvyko ir 
visi anie dalykai.“ Tai, ką Karolis padarė Škotijos žmonėms - ar 
tai yra tasai tikras „dalykas“, kuris turėjo įvykti? Ar buvo „Ilem- 
ta, kad viskas vyktų taip, kaip vyko, ar Karolio tikrasis tikslas 
buvo tapti tuo, kuo jis dabar yra - simboliu, ikona? Ar be jo 

Škotija būtų ištvėrusi du šimtus sąjungos su Anglija metų ir iki 
šiol, — ji mostelėjo į virš galvų pakeverzotas raides, - iki šiol 
išsaugojusi savo tapatybę? 

— Aš nežinau! - sušuko Rodžeris, stengdamasis perrėkti ant 
tilto bildantį traukinį, o medžius ir kelią nutvieskė prožektorius. 

Minutę tik dundėjo ir griaudė, net žemė drebėjo, ir jie sto- 
vėjo kaip įaugę. Tada pagaliau viskas baigėsi, bildesys nuslopo ir 
virto tolimu kaukimu, o raudona šviesa ant paskutinio vagono 
ištirpo tolumoje. 

- Ką gi, štai čia ir visa pragariška esmė, tiesa? - tarė ji nu- 
sigręždama. - Niekad tvirtai nežinai, bet vis tiek turi kažkaip 
elgtis, ar ne? — Staiga ji ištiesė rankas ir išskėtė stiprius pirštus, 
o antjų sublizgo žiedai. - Kai tampi gydytoju, išmoksti. Ne aka- 
demijoje - šiaip ar taip, ne ten mokaisi, - bet kai prisilieti prie 
žmonių ir dediesi juos gydąs. Jų tiek daug, tokių, prie kurių ne- 
prieisi. Tokia daugybė tų, kurių niekad nepaliesi, tokia daugybė 
tokių, kurių esmės niekad neužčiuopsi, tokia daugybė praslysta 
tau pro pirštus. Bet negali apie juos galvoti. Gali tik vieną da- 
lyką, vieną vienintelį - mėginti padėti tam, kuris yra priešais 
tave. Elgtis taip, lyg šis pacientas būtų vienintelis žmogus pa- 
saulyje, - jei taip nesielgsi, tai ir tą patį prarasi. Po vieną vienu 
metu - tai viskas, ką gali padaryti. Ir išmoksti nepulti į neviltį 
dėl visų tų, kuriems negali padėti, bet tik daryti tai, ką gali. 

Ji vėl atsigręžė į Rodžerį, iš nuovargio padėrusiu veidu, bet 
akys žvilgėjo pro lietų, vešliose garbanose žaižaravo vandens la- 
šiukai. Ranka, įsikibusi jam į parankę, primygtinai stūmė pirmyn, 
nelyginant vėjas, įtempiantis laivelio burę ir plukdantis jį tolyn. 

— Grįžkim namo, Rodžeri, — tarė ji. - Turiu jums kai ką 
papasakoti. 


=— 


Pakeliui į pastoriaus namus Klerė tylėjo, vengė atsakinėti 
į atsargius Rodžerio klausimus. Atsisakė įsitverti jo siūlomos 
rankos ir žingsniavo viena, susimąsčiusi, nuleidusi galvą. Ne- 

atrodo, kad mėgintų apsispręsti, pamanė Rodžeris; viskas jau 
nuspręsta. Ji galvojo, ką pasakyti. 

Ir pats Rodžeris stebėjosi. Valandėlė atokvėpio leido jam at- 
sitokėti nuo visų tos dienos atradimų - atsitokėti tiek, kad susi- 
mąstytų, kodėl iš tikrųjų Klerė nutarė į tuos atradimus įtraukti 
jį. Juk lengvai būtų galėjusi papasakoti Brianai vienai, jei tik 
būtų norėjusi. Ar ji tik baiminosi, kaip Briana reaguos išgirdusi 
istoriją, ir nenorėjo, kad tektų vienai atsilaikyti? O gal ji spėjo — 
ir neapsiriko, - kad jis ja patikės, ir todėl pasistengė pasitelkti jį 
į pagalbą kaip sąjungininką kovoje už tiesą - savo ir Brianos? 

Jis jau nesitvėrė kailyje iš smalsumo, kai priėjo namus. Vis 
dėlto pirmiausia reikėjo imtis darbo; jiedu drauge iškrovė vieną 
iš aukštesnių knygų lentynų ir pristūmė ją ties išdaužtu langu, 
kad neitų šaltas nakties oras. 

Sukaitusi nuo darbo, Klerė atsisėdo ant sofos, o Rodžeris 
nuėjo prie gėrimų staliuko kampe pripilti į stiklus viskio. Kai 
buvo gyva, ponia Greiham visad atnešdavo gėrimų ant padėklo, 
gražiai paserviravusi su servetėlėmis, kiekviena taurė ant mažo 
padėkliuko, su sausainėliais. Fiona mielai būtų dariusi tą patį, 
jeigu tik kas jai būtų leidęs, bet Rodžeriui labiau prie širdies 
buvo vienumoje paprastai pačiam įsipilti išgerti. 

Klerė padėkojo, nugėrė, tada pastatė stiklinaitę ant staliuko 
ir pakėlė į jį akis, pavargusi, bet susikaupusi. 

- Tau tikriausiai keista, kodėl aš panorau, kad tu šią istoriją 
išgirstum? - paklausė ji taip būdinga maniera kiaurai perma- 
čiusi jo mintis. - Buvo dvi priežastys. Antrąją netrukus atsklei- 
siu, 0 pirmoji tokia, kad pamaniau - turi teisę ją išgirsti. 

— Aš? Kokią teisę? 

Auksaspalvės akys žvelgė be užuolankų, gąsdinamai tiesiai, 
kaip žiūri leopardas. 

- "Tokią pačią kaip ir Briana. Teisę Žinoti, kas esi. 

Ji perėjo per kambarį ir sustojo prie priešingos sienos. Nuo 
lubų iki grindų sieną dengė kamščio danga, nusagstyta ištisais 
sluoksniais fotografijų, schemų, raštelių, nežinia kaip prikly- 

dusių vizitinių kortelių, senų parapijos tvarkaraščių, atsarginių 
raktų ir kitokio šlamšto. 

- Atsimenu šitą sieną. - Klerė nusišypsojo ir palietė nuo- 
trauką iš pirmūnų dienos vietos vidurinėje mokykloje. - Ar 
tavo tėvas kada nors ką nors nuo jos nuimdavo? 

Rodžeris, nesusigaudydamas, koks čia ryšys, papurtė galvą. 

— Ne, vargu. Visada sakydavo, kad jei tik daiktus padeda į 
stalčių, niekad jų paskui neranda; jei būdavo kas svarbu, norė- 
davo matyti prieš akis. 

— Tada tikriausiai jis čia tebėra. Laikė jį svarbiu. 

Pasistiebusi ji pradėjo vartyti persiklojančius sluoksnius, at- 
sargiai sklaidyti pageltusius lapelius. 

— Šitas tikriausiai, - kurį laiką panaršiusi sumurmėjo. 

Aukštai, iš po senų pamokslų užrašų ir automobilio plovi- 
mo kvitų, ji nukabino vieną lapą ir padėjo ant rašomojo stalo. 

— O, taigi čia mano šeimos genealogijos medis, - nustebo 
Rodžeris. - Daugybę metų nemačiau šitos senienos. O ir kai 
mačiau, nelabai kreipiau dėmesį, - pridūrė. - Jeigu ketinat man 
pranešti, kad esu įvaikintas, tai aš tą jau Žinau. 

Klerė linktelėjo ir ėmė įsigilinusi žiūrinėti schemą. 

- O taip. Štai kodėl tavo tėvas - turiu galvoje poną Veikfil- 
dą - ir nubraižė šį medį. Norėjo būti tikras, kad sužinosi apie 
savo tikrąją šeimą, net jei ir suteikė tau savo pavardę. 

Rodžeris atsiduso pagalvojęs apie pastorių ir mažą, sidabro 
rėmeliais įrėmintą portretą ant jo rašomojo stalo, nuotrauką, ku- 
rioje panašia šypsena šypsosi nepažįstamas tamsiaplaukis jaunuo- 
lis Antrojo pasaulinio karo Karališkųjų oro pajėgų uniforma. 

— Taip, ir tai žinau. Mano šeimos pavardė buvo Makenziai. 
Negi sakysit, kad aš susijęs su tais Makenziais, kuriuos jūs... na, 
pažinojote? Anų vardų nė vieno šiame medyje nematau. 

Lyg būtų jo žodžių nenugirdusi, Klerė pirštu vedžiojo per 
išsišakojusias ranka pieštas genealogijos medžio šakas. 

— Ponas Veikfildas neapsakomai kruopščiai žiūrėjo tikslu- 
mo, - sumurmėjo ji tarytum pati sau. - Būtų nenorėjęs įvelti 

klaidų. - Jos pirštas ant popieriaus lapo sustojo. - Štai, - pasakė 
ji, - Čia viskas atsitiko. Žemiau viskas teisinga... - Ji pirštu per- 
braukė puslapiu žemyn. - Štai jūsų tėvai ir seneliai, proseneliai 
ir taip toliau. Bet aukščiau - ne. - Pirštu mostelėjo į viršų. 

Rodžeris pasilenkė prie schemos, tada pakėlė galvą, samanų 
žalumo akys buvo susimąsčiusios. 

— Šitas? Viljamas Baklis Makenzis, gimęs 1744 metais Vilja- 
mui Džonui Makenziui ir Sarai Ines. Mirė 1782-aisiais. 

Klerė papurtė galvą. 

- Mirė 1744 metais, būdamas dviejų mėnesių, nuo vėjarau- 
pių. - Ji pakėlė akis, ir auksinis žvilgsnis su tokia jėga pasitiko 
Rodžerio žvilgsnį, kad jam nugara perbėgo šiurpulys. - Supran- 
ti, toje giminėje tu - ne pirmas įvaikintas vaikas. - Ji pabarbeno 
į popieriaus lapą. - Kūdikiui reikėjo žindyvės. Jo motina mirė, 
todėl jį atidavė šeimai, praradusiai kūdikį. Ji pavadino jį tuo 
pačiu vardu kaip ir mirusį vaikelį - dažnai taip būdavo daro- 
ma, - ir, spėju, niekas nenorėjo atkreipti dėmesio į vaiko kilmę, 
užrašydamas naują vaiką parapijos knygoje. Juk gimusį jį tikrai 
pakrikštijo, dar kartą krikštyti nebuvo reikalo. Kolumas pasakė 
man, kur jį įtaisė. 

- Geilis Dankan sūnų, - iš lėto ištarė jis. - Raganos vaiką. 

— Teisingai. - Pakreipusi galvą, ji pritariamai pažvelgė į jį. - 
Kai tik tave pamačiau, supratau, kad taip turi būti. Supranti, iš 
akių. Jos akių. 

Rodžeris klestėjo ant kėdės, staiga jam pasidarė labai šalta, 
nors knygų lentyna ir užstojo nuo vėjo, o židinyje spragėjo ką 
tik užkurta ugnis. 

— Jūs tikra? - tarstelėjo jis, betgi žinoma, ji buvo tikra. Jei 
darysime prielaidą, kad visa ši istorija nepramanyta, ne įman- 
ramiausiai sėdinčią su stiklu viskio, tokią romią, lyg ruoštųsi 
užsisakyti sūrio šiaudelių. 

Liguisto proto? Daktarė Klerė Bošamp-Randal, vadovaujan- 
ti didelės, svarbios ligoninės personalui? Kliedinti ir išprotėjusi? 

Jau veikiau patikės, kad pačiam protas maišosi. Tiesą sakant, 
kaip tik taip jis ir buvo bepradedąs manyti. 

Rodžeris giliai įkvėpė ir uždėjo abu delnus ant genealogijos 
medžio, uždengdamas visą Viljamo Baklio Makenzio įrašą. 

— Ką gi, tai iš tikrųjų įdomu, ir tikriausiai aš džiaugiuosi, 
kad man papasakojote. Bet juk iš tiesų dėl to niekas nesikeičia, 
ar ne taip? Išskyrus tai, kad galiu štai čia nuplėšti ir viršutinę 
medžio dalį tiesiog išmesti. Juk vis dėlto mes nežinom nei iš 
kur buvo kilusi Geilis Dankan, nei kas jos vaiko tėvas; regis, jūs 
tikra, kad ne vargšelis Arturas. 

Klerė papurtė galvą, žvilgsniu klaidžiodama kažkur toli. 

— Oi, ne, ne Arturas. Geilis Dankan kūdikio tėvas buvo Du- 
glas Makenzis. Dėl to iš tikro ji ir buvo nužudyta. Ne už ra- 
ganavimą. Bet Kolumas Makenzis negalėjo leisti, kad pasklistų 
žinia, girdi, jo brolelis turėjo nesantuokinių ryšių su iždininko 
žmona. O jinai dar norėjo ir ištekėti už Duglo - spėju, ji pagra- 
sino Makenziams atskleisti tiesą apie Hamišą. 

— Hamišą? Ak, taip, Kolumo sūnų. Taip, pamenu. 

Rodžeris pasitrynė kaktą. Jam pradėjo suktis galva. 

— Ne Kolumo sūnų, - pataisė Klerė. - Duglo. Kolumas nega- 
lėjo pradėti vaikų, bet galėjo Duglas - ir pradėjo. Hamišas turė- 
jo paveldėti vadovavimą Makenzių klanui; Kolumas kiekvieną 
būtų nudėjęs, kas tik būtų kėlęs grėsmę Hamišui, taip ir pada- 
rė. - Klerė giliai įkvėpė. - O taip prieiname ir prie antrosios 
priežasties, kodėl tau papasakojau šią istoriją. 

Rodžeris abiejų rankų pirštus panardino į plaukus ir liko 
spoksoti į stalą, kur genealogijos medžio šakos, regėjos, ran- 
gosi tartum pašaipios gyvatės, o tarp vardų švysčioja jų dvišaki 
liežuviai. 

— Geilis Dankan, - kimiai ištarė jis, - turėjo randą nuo 
skiepų. 

- Taip. Galų gale tai ir paskatino mane vėl atvažiuoti į Ško- 
tiją. Kai išvažiavau su Frenku, prisiekiau, kad daugiau nieka- 
da negrįšiu čia. Supratau, kad neįstengsiu pamiršti, bet tai, ką 

žinojau, galėjau giliai palaidoti; galėjau laikytis atstu ir niekad 
nemėginti sužinoti, kas vyko po to, kai aš išėjau. Atrodė, bent 
jau tiek galiu dėl jų abiejų paaukoti, dėl Frenko ir dėl Džeimio. 
Ir dėl vaiko, kuris turėjo gimti. - Valandėlei ji kietai sučiaupė 
lūpas. - Tačiau juk Geilis Kreinsmuro teisme išgelbėjo man gy- 
vybę. Galbūt ji, šiaip ar taip, pati jau buvo pasmerkta, tikriausiai 
taip ir manė. Bet ji atmetė bet kokią galimybę, jei kokia ir būtų 
galėjusi jai pasitaikyti, kad išgelbėtų mane. Ir paliko man žinutę. 
Duglas man ją perdavė, oloje Aukštumose, kai atvyko man pra- 
nešti, kad Džeimis kalėjime. Tą žinutę sudarė dvi dalys. Vienas 
sakinys: „Nežinau, ar tai įmanoma, bet manau, kad taip“, o tada 
keturių skaičių seka: vienetas, devynetas, šešetas ir aštuonetas. 

— Tūkstantis devyni šimtai šešiasdešimt aštuntieji, - pasakė 
Rodžeris, jausdamasis kaip sapne. Tikrai netrukus pabus. - Šie- 
met. Ką ji turėjo galvoj, sakydama, kad tai įmanoma? 

- Grįžti. Pro tuos akmenis. Ji pati nemėgino, bet manė, 
kad aš galėčiau. Ir, žinoma, buvo teisi. - Klerė pasisuko ir pa- 
siėmė nuo stalo viskio stiklą. Nemirksėdama žiūrėjo į Rodžerį 
pro stiklinaitės kraštą tokios pat spalvos akimis kaip ir jos tu- 
rinys. - Dabar ir yra tūkstantis devyni šimtai šešiasdešimt aš- 
tuntieji; tie metai, kai ji pati iškeliavo. Tik štai aš manau, kad ji 
dar neišėjo. 

Rodžeriui stiklas išslydo iš rankų ir jis jį vos sugavo. 

— Ką... čia? Bet ji... kodėl neiš... iš kur jūs galit Žinot... - su- 
sipainiojusios jo mintys veržėsi lauk viena per kitą. 

- Žinot aš nežinau, - patikslino Klerė. - Bet taip manau. Esu 
pakankamai tikra, kad ji buvo škotė, ir visai nemaža tikimybė, 
jog iškeliavo kažkur Aukštumose. Nors yra ne viena vieta su 
stačiais akmenimis, mes žinom bent jau tiek, kad pro Kraig na 
Duną iš tikrųjų įmanoma išeiti - tiems, kurie gali tuo naudotis. 
Be to, - pridūrė Klerė tokiu tonu, lyg pateiktų nenuginčijamą 
argumentą, - Fiona ją matė. 

- Fiona? - Šito tai jau per daug, pamanė Rodžeris. Absurdo 
viršūnė. Galėtų kuo nori patikėt: kelionėmis laiku, klanų išda- 

vystėmis, istorijos atradimais, - bet kad čia įpainiota Fiona, tai 
jau ne, šito jo sveikas protas nepajėgė suvirškinti. Jis maldauja- 
mai pažvelgė į Klerę. - Sakykit, juk jūs ne rimtai, - paprašė it 
pasigailėjimo. - Tik ne Fiona. 

Klerės lūpų kamputis sutrūkčiojo. 

— Deja, rimtai, - truputį užjaučiamai atsakė ji. - Aš jos klau- 
siau - apie tą druidų būrelį, supranti, kurį lankė jos močiutė. 
Aišku, ji prisaikdinta saugoti paslaptį, bet aš jau ir taip nemažai 
žinojau, na, ir... - Ji gūžtelėjo pečiais, vos atsiprašomai. - Nebu- 
vo labai sunku ją prašnekinti. Papasakojo man, kad jau ir kita 
moteris buvo atėjusi kamantinėti - aukšta šviesiaplaukė labai 
įstabiomis žaliomis akimis. Fiona sakė, tos akys jai kažką pri- 
minė, - delikačiai pridūrė Klerė, vengdama jo žvilgsnio, - bet 
niekaip neprisiminė ką. 

Rodžeris tik sudejavo, sulinko per juosmenį ir sviro tol, kol 
kakta atsirėmė į stalą. Jis užmerkė akis, jausdamas po kakta šal- 
tą ir kietą medį. 

— Ar Fiona žino, kas ji buvo? - paklausė vis dar neprasi- 
merkdamas. 

— Jos pavardė - Džiliana Edgars, - atsakė Klerė. 

Jis girdėjo, kaip ji atsistojo, perėjo per kambarį ir kliustelė- 
jo sau į taurę dar viskio. Grįžusi sustojo prie stalo. Jis juto jos 
žvilgsnį, įremtą jam į sprandą. 

- Paliksiu tau pačiam spręsti, - tyliai pasakė Klerė. - Tavo 
valia. Ar man ieškoti jos? 

Rodžeris pakėlė galvą nuo stalo ir mirksėdamas sužiuro į ją. 

- Ar jums jos ieškoti? - perklausė. - Jeigu tai... jeigu visa tai 
tiesa, tuomet mes privalome ją surasti, argi ne? Jeigu ji ruošiasi 
iškeliauti, kad ten būtų gyva sudeginta? Žinoma, kad turit ją 
rasti! - pratrūko jis. - Kaip jūs dar galėjot ir abejoti? 

- O jeigu aš ją tikrai surasiu? - atsiliepė ji. Uždėjo grakščią 
ranką ant genealogijos medžio, pakėlė akis, ir jų žvilgsniai susi- 
tiko. - Kas tada tau bus? - tyliai paklausė. 

Jis bejėgiškai apsižvalgė aplinkui po apšviestą, užgriozdintą 
kabinetą su įvairenybių siena, įskilusiu senu arbatiniu ant se- 
novinio ąžuolinio stalo. Tvirto kaip... Jis susigriebė už šlaunų, 
įsikibo šiurkštaus velveto lyg mėgindamas įsitikinti, kad ir jis 
toks pat realus kaip ir kėdė, ant kurios sėdi. 

— Bet... aš juk tikras! - sušuko jis. - Negaliu juk imti ir iš- 
garuoti! 

Klerė mąsliai kilstelėjo antakius. 

- Nežinau, ar išgaruosi. Net neįsivaizduoju, kas atsitiks. Gal 
tu būsi nė neegzistavęs? Tokiu atveju nėra ko dabar labai jau- 
dintis. Gal ta dalis, kuri tave daro unikalų, siela ar dar kaip ją 
nori vadint, - gal tai daliai jau ir taip likimo lemta gyventi, ir 
tu vis tiek būsi tu, nors kiek kitokios kilmės. Pagaliau juk kokia 
tavo fizinės sanklodos dalis gali būti nulemta protėvių, gyve- 
nusių prieš šešias kartas? Pusė? Dešimt procentų? - Ji gūžtelė- 
jo pečiais ir papūtė lūpas, atidžiai jį nužiūrinėdama. - Akis tu 
paveldėjai iš Geilis, kaip sakiau. Bet ir Duglą tavyje įžiūriu. Ne 
kurį konkretų jo bruožą, nors turi Makenzių skruostikaulius; ir 
Bri juos turi. Ne, tai kažkas subtilesnio, tavo judesių maniera, 
tam tikra gracija, ūmumas - ne... - Ji papurtė galvą. - Negaliu 
apibūdinti. Bet turi tai. Gal tai kažkas, ko reikia, kad tu būtum 
tu? Ar išsiverstum be tos Duglo dalelės? 

Ji sunkiai pakilo, ir pirmą kartą nuo tada, kai Rodžeris ją 
išvydo, ji atrodė tokio amžiaus, kokio ir yra. 

— Rodžeri, aš daugiau kaip dvidešimt metų praleidau ieško- 
dama atsakymų, ir galiu tau tik viena pasakyt: atsakymų jokių 
nėra, tik pasirinkimo galimybės. Pati ne kartą rinkausi, ir nieks 
man nepasakys, teisingai ar ne. Gal mokytojas Reimonas pa- 
sakytų, nors vargu ar norėtų tai atskleisti-- tas Žmogus tikėjo 
paslaptim. - Ji patylėjo. - Matau tik tiek, kad teisinga tau pasa- 
kyti — ir palikti rinktis tau. 

Rodžeris paėmė stiklą ir maktelėjo kas buvo likę. 

1968-ieji mūsų Viešpaties metai. Metai, kai Geilis Dankan 
žengė pro stačių akmenų žiedą. Metai, kuriais ji išėjo pasitikti 
savo likimo po šermukšniais kalvose netoli Leocho. Nesantuo- 
kinio kūdikio - ir mirties ant laužo. 

Jis atsikėlė ir ėmė vaikščioti išilgai knygų lentynų, kurios 
juosė kabinetą. Knygos, pilnos istorijos, to ironiško ir neapčiuo- 
piamo dalyko. 

“Nėra atsakymų, yra tik pasirinkimo galimybės. 

Nerasdamas sau vietos, Rodžeris ėmė braukti pirštais per 
knygas ant viršutinės lentynos. Tai buvo jakobitų judėjimo isto- 
rijos, pasakojimai apie sukilimus - penkioliktųjų ir keturiasde- 
šimt penktųjų. Daugelį vyrų ir moterų, aprašytų šiose knygose, 
Klerė pažinojo. Drauge su jais kovėsi ir kentėjo, kad išgelbėtų 
jai visai svetimus žmones. Per tą siekį prarado viską, kas jai 
buvo brangu. Ir galų gale patyrė pralaimėjimą. Bet rinkosi ji 
pati, lygiai kaip dabar atėjo eilė rinktis jam. 

Ar galimas daiktas, kad visa tai - sapnas, kokia nors apgau- 
lė? Rodžeris vogčia žvilgtelėjo į Klerę. Sėdėjo atsilošusi krėsle, 
užsimerkusi, nejudėdama, tik duobutėje pakaklėje vos įžiūri- 
mas mušė pulsas. Ne. Galėtų valandėlei įsikalbėti, kad visa tai 
pramanai, bet tik tol, kol nežiūri į ją. Kad ir kaip jam magėjo 
manyti priešingai, negalėjo žiūrėti į ją ir abejoti bent žodžiu iš 
viso to, ką ji pasakojo. 

Jis išskėtė ant stalo pirštus, tada atvertė delnus ir įsižiūrėjo 
į juos raižančių linijų labirintą. Ar štai čia, jo rieškučiose, - jo 
vieno likimas, o gal jose laiko ir nepažįstamos moters gyvybę? 

Nėra atsakymų. Jis švelniai sugniaužė rankas, tarsi kumš- 
čiuose laikytų sugavęs ką mažą, ir apsisprendė: 

- Suraskim ją, - tarė Rodžeris. 

Sustingusi figūra krėsle nė nekrustelėjo, iš jos nepasigir- 
do jokio garso, tik pamažu kilnojosi apvalaina krūtinė. Klerė 
miegojo. 

Raganos medžioklė 


SENOVIŠKAS SKAMBUTIS sučirškė kažkur buto gilumoje. 
Butas - ne geriausioje miesto dalyje, bet ir ne blogiausioje. 
Daugiausia darbininkų būstai, kai kurie, kaip ir šis, padalinti į 
du ar tris butus. Ranka rašytas raštelis po skambučiu - „MAK- 
HENRIS viršuje - skambinti du kartus.“ Rodžeris atsargiai vėl 
paskambino, paskui nusišluostė ranką į kelnes. Delnai prakai- 
tavo, ir jis dėl to gerokai nervinosi. 

Prie slenksčio stovėjo lovelis geltonų narcizų, pusiau nu- 
džiūvusių. Smailų lapų galiukai buvo parudavę ir susisukę, o 
garbanotos geltonos galvutės kybojo nepaguodžiamai nulinku- 
sios prie Rodžerio batų. 

Klerė taip pat juos pastebėjo. 

— Gal nieko nėra namie, - pasakė ji ir pasilenkusi pačiupi- 
nėjo perdžiūvusią žemę lovelyje. - Šitie jau daugiau kaip savaitę 
nelaistyti. 

Nuo tos minties Rodžeriui truputį palengvėjo; nesvarbu, ar 
jis tikėjo, kad Geilis Dankan yra Džiliana Edgars, ar ne, šio apsi- 
lankymo per daug netroško. Jau buvo beeinąs, bet durys jam už 
nugaros staiga atsidarė, neapsakomai girgždėdamos, mat kliuvo 
pabrinkusi mediena, ir iš netikėtumo Rodžeris vos nepašoko. 
tinusias akis raudoname, apsunkusiame veide, juosvame nuo 
neskustos barzdos. 

- Mm... Atsiprašom, kad sudrumstėm jums miegą, pone, - 
pykinti. - Mes ieškome tokios panelės Džilianos Edgars. Ar ji 
čia reziduoja? 

Drūta, juodais gaurais apžėlusia ranka žmogėnas pasikasė 
galvą, plaukai nuo to pasišiaušė piestu. 

— Tau jinai - ponia Edgars, pienburni. O ko jums reikia iš 
mano žmonos? 

Nuo vyro trenkiantis alkoholio tvaikas Rodžeriui sukėlė 
norą žengti žingsnį atgal, bet jis nesitraukė. 

— Mes tik norėjom pasikalbėti su ja, - pasakė kaip gebėda- 
mas taikingiau. - Prašom pasakyti, ar ji namie. 

— Prašom pasakyti, ar ji namie, - pakartojo vyras, matyt, 
ponas Edgarsas, dirbtinai perkreipęs lūpas ir paploninęs balsą, 
mėgdžiodamas Rodžerio oksfordiškę tartį. - Ne, jos nėra na- 
mie. Atsikabink, - rekomendavo jis ir uždarydamas taip žiebė 
duris, kad nertos užuolaidėlės dar kurį laiką plazdėjo. 

- Nenuostabu, kad jos nėra namie, - padarė išvadą Klerė, 
pasistiebusi ant pirštų galų žiūrėdama pro langą vidun. - Ir ma- 
nęs nebūtų, jeigu toks džiaugsmas ten lauktų. 

- Tikrai kad, - lakoniškai pritarė Rodžeris. - Tai regis, kad 
ir viskas. Ar turit dar kokių minčių, kaip tą moterį rasti? 

Klerė paleido palangę. 

— Sėdi įsitaisęs prie televizoriaus, - raportavo ji. - Duokim 
vyrukui ramybę, bent jau kol aludes atidarys. Tuo tarpu galim 
nueiti pabandyti tame institute. Fiona sakė, Džiliana Edgars ten 
lanko kursus. 


=— 


Aukštumų liaudies kūrybos ir senovės tyrimų institutas 
buvo įsikūręs siauro namo viršutiniame aukšte, netoli verslo 
rajono. Priimamajame budinti ponia, maža apkūni moteriškė 
rudu megztuku ir marga kartūno suknele, atrodė labai pra- 
džiuginta jų apsilankymo; tikriausiai jai čia trūksta draugijos, 
pamanė Rodžeris. 

— Ak, ponia Edgars, - šūktelėjo ji, išgirdusi, ko jie ieško. 
Rodžeriui pasirodė, kad ponios Endrius intonacija staiga išdavė 
šiokią tokią abejonę, bet moteris ir toliau kalbėjo linksmai ir 

draugiškai. - Taip, - atsakė ji, - ponia Edgars yra tikroji insti- 
tuto narė, sumokėjusi už visas paskaitas. Ji čia praleidžia visai 
nemažai laiko, ta mūsų ponia Edgars. - Gerokai daugiau, negu 
poniai Endrius patiktų, sprendžiant iš jos tono. 

— Gal kartais ji ir dabar čia yra? - pasiteiravo Klerė. 

Ponia Endrius papurtė galvą, kresteldama tuzinus smulkių 
žilstelėjusių garbanėlių. 

- Ak, ne, - atsakė ji, - juk pirmadienis. Pirmadieniais čia 
būnam tik mudu su daktaru Makevanu. Žinote, jis direkto- 
rius. - Ji priekaištingai pažvelgė į Rodžerį, lyg jam iš tiesų būtų 
derėję pačiam tai žinoti. Tada, matyt, nurimusi, kad jie atrodo 
tokie respektabilūs, ji kiek suminkštėjo. - Jei norit paklausinėti 
apie ponią Edgars, jums reikėtų susitikti su daktaru Makevanu. 
Gal aš užeisiu ir pasakysiu jam, kad jūs atėjot, gerai? 

Ji jau pradėjo keltis iš už stalo, bet Klerė palinko į priekį ir 
ją pristabdė. 

- Gal rastumėt ponios Edgars nuotrauką? - paklausė ji be 
jokių įžangų. Kai ponia Endrius išpūtė akis, Klerė žavingai nu- 
sišypsojo ir paaiškino: - Suprantat, mes nenorėtume gaišinti 
daktaro Makevano laiko, jeigu tai ne tas asmuo. 

Ponia Endrius žioptelėjo, sumišusi sumirkčiojo, bet po aki- 
mirkos linktelėjo ir pradėjo kuistis po rašomąjį stalą, traukyda- 
ma stalčius ir šnekėdamasi pati su savim. 

— Jos tikrai čia kažkur yra. Tik vakar mačiau, tai negalėjo 
kur toli nulįsti... ak, štai! - Ji iššoko su aplankėliu aštuonių ir 
dešimties centimetrų formato nespalvotų fotografijų rankoje ir 
paskubomis jas pasklaidė. - Štai. Tai ji, vienoje kasinėjimų eks- 
pedicijoje, netoliese užmiestyje, bet veido čia nematyti, tiesa? 
Tuoj pažiūrėsiu, gal yra dar kitų... 

Ji vėl ėmė vartyti nuotraukas, murmėdama panosėje, o Ro- 
džeris susidomėjęs žiūrėjo Klerei per petį į nuotrauką, kurią po- 
nia Endrius buvo padėjusi ant stalo. Joje būrelis žmonių stovėjo 
prie landroverio, o netoliese ant žemės gulėjo keletas drobinių 
maišų ir smulkūs įrankiai. Nuotraukai nebuvo pozuojama, keli 

žmonės joje stovėjo nusisukę nuo fotoaparato. Klerė ryžtingai 
smiliumi palietė aukštą merginą ilgais tiesiais šviesiais plaukais, 
siekiančiais jai iki nugaros vidurio. Pabaksnojo nuotrauką ir ty- 
lomis linktelėjo Rodžeriui. 

— Negi galit būti tikra, - patyliukais šnipštelėjo jis. 

— Ką sakai, mielasis? - Ponia Endrius pakėlė galvą ir pa- 
gerai, radau dar vieną, kiek geresnę. Vis tiek ne visas jos veidas 
matyti, lyg ir šonu stovi, bet vis tiek geresnė negu ana. - Ji per- 
galingai plojo kitą nuotrauką ant pirmosios. 

Šioje fotografijoje buvo vyresnio amžiaus vyras su pusiniais 
akinukais ir ta pati šviesiaplaukė mergina, palinkę prie stalo, laikė 
kažką panašaus į surūdijusių automobilio dalių kolekciją, bent 
taip pasirodė Rodžeriui, nors tikriausiai ten buvo vertingi dirbi- 
niai. Merginos plaukai krito veido šonu, galvą ji buvo pasukusi į 
vyresnį poną, bet aiškiausiai buvo matyti trumpa tiesi nosis, dai- 
liai apvalainas smakras ir gražus lūpų linkis. Akis buvo nuleista, 
slepiama ilgų tankių blakstienų. Rodžeris susiturėjo nešvilptelė- 
jęs iš susižavėjimo, nors nevalingai toks noras buvo kilęs. Gal ji 
jam ir ne pramotė, bet tikra lėlytė, nepagarbiai pagalvojo jis. 

Dirstelėjo į Klerę. Ši be žodžių linktelėjo. Buvo net labiau 
negu paprastai išblyškusi, ir jam buvo matyti, kaip kakle spar- 
čiai plaka jos pulsas, bet ji kaip įprasta ramiai padėkojo poniai 
Endrius. 

— Taip, tai ji. Sakyčiau, vis dėlto mes norėtume pasikalbėti 
su direktorium, jeigu jis turėtų valandėlę laiko. 

Ponia Endrius dirstelėjo į baltai apkaltas duris už savo ra- 
šomojo stalo. 

— Na, nueisiu aš ir paklausiu dėl jūsų. Bet gal galėčiau jam 
pasakyti, kokiu tikslu? 

Rodžeris jau žiojosi atsakyti, ieškodamas preteksto, bet Kle- 
rė sklandžiai įsiterpė. 

- Iš tikrųjų mes iš Oksfordo, - pasakė ji. - Ponia Edgars pa- 
teikė prašymą dėl stipendijos studijoms Senovės departamente 

ir nurodė šį institutą prie kitų galinčių rekomenduoti instituci- 
jų. Tad jeigu jūs nieko prieš... 

- Ak, štai kas, suprantu... - Atrodė, poniai Endrius tatai pa- 
darė įspūdį. - Į Oksfordą. Tik pamanyk! Tuoj paklausiu daktaro 
Makevano, ar galės dabar pat jus priimti. 

Kai ji išėjo pro baltąsias duris, prieš tai tik dėl akių trumpai 
pabeldusi, Rodžeris pasilenkė ir sušnypštė Klerei į ausį: 

— Nėra Oksforde tokio dalyko kaip Senovės departamentas, 
ir jūs tai puikiausiai žinot. 

— Tai tu žinai, - kukliai atsakė ji. - Ir aš taip pat, tavo teisybė. 
Bet daugybė žmonių pasaulyje nežino, ir mes ką tik sutikom 
vieną iš jų. 

Baltai apmuštos durys ėmė po truputį vertis. 

- Tikėkimės, kad tokių čia apstu, - pasakė Rodžeris šluos- 
tydamasis kaktą, - arba kad jūs gabi melagė. 

Klerė atsistojo, nusišypsojo mojančiai poniai Endrius ir 
puse lūpų atkirto: 

— Ar aš? Kuri skaičiau mintis Prancūzijos karaliaus įsaky- 
mu? - Ji švystelėjo plačiu sijonu. - Čia bus vieni niekai. 

Rodžeris ironiškai nusilenkė ir gestu paragino ją pirmą eiti 
prie durų. 

— Aprės vous, Madame.* 

O kai ji žengė pro jį, jis pusbalsiu pridūrė: 

- Aprės vous, le dėluge.** 

Jos pečiai įsitempė, bet ji neatsisuko. 


=— 


Kad ir keista, iš tiesų pokalbis buvo vieni juokai. Nežinia, 
ar Klerė taip mokėjo miglą pūsti, ar pats daktaras Makevanas 
buvo susirūpinęs, bet niekas nesuabejojo, kad jie ir yra tie, 
kuo prisistatė. Tam žmogui neatėjo į galvą, jog labai sunku 


* Pojūsų, ponia (pranc.). 
** Pojūsų - nors ir tvanas (pranc.). 

patikėti, kad žvalgai iš Oksfordo net į pačius Inverneso tyrlau- 
kius skverbtųsi pasiklausinėti apie kandidatę į podiplomines 
studijas. Kita vertus, pagalvojo Rodžeris, daktaras Makevanas 
atrodė lyg kažko slegiamas; gal jis mąstė ne taip aiškiai, kaip 
paprastai. 

— Naaa... taip, ponia Edgars tikrai turi puikią galvą, nėra 
ko nė abejoti. Labai gerą, - pasakė direktorius, lyg pats save 
įtikinėtų. Jis buvo aukštas ir liesas, kaip kupranugario atsikišu- 
sia viršutine lūpa, kuri krutėjo kaskart jam neryžtingai ieškant 
tinkamo žodžio. - Ar jūs... ar ji... tai yra... - Jo mintis nutrūko, 
viršutinė lūpa liko drebėti, o tada ūmai pratrūko: - Ar jūs patys 
pažįstat ponią Edgars? 

— Ne, - atsakė Rodžeris, įrėmęs rūstų žvilgsnį į daktarą Ma- 
kevaną. - Todėl ir klausinėjame apie ją. 

— Daktare Makevanai, gal ką nors... - Klerė atsargiai stab- 
telėjo, lyg kviesdama, - galbūt manot, kad ką nors komitetui 
derėtų žinoti? - Ji palinko į priekį ir plačiai atmerkė akis. - Su- 
prantat, tokios užklausos yra absoliučiai konfidencialios. Bet 
nepaprastai svarbu, kad mes būtume gerai informuoti; svars- 
tomas pasitikėjimo reikalingas postas. - Ji įtaigiai pritildė bal- 
są. - Suprantat, ministerija. 

Rodžeris būtų mielai ją pasmaugęs, tačiau daktaras Make- 
vanas išmintingai lingavo galvą, o lūpa pasiutusiai tirtėjo. 

— O taip, mieloji ponia. Taip, žinoma. Ministerija. Aš vi- 
siškai suprantu. Taip, taip. Ką gi, aš... hm, galbūt... suprantat, 
jokia mada nenorėčiau jūsų suklaidinti. Ir be abejo, tai nuostabi 
galimybė... 

Dabar jau Rodžeriui niežėjo nagai abu juos uždusinti. Ma- 
tyt, Klerė pastebėjo, kaip jo rankos ant kelių trūkčioja nuo tokio 
neatlaikomo knietėjimo, nes kaipmat padarė galą tuščiam dak- 
taro Makevano vapėjimui. 

— Iš esmės mus domina du dalykai, - žvaliai pranešė ji, 
atsivertė atsineštą bloknotą ir pasidėjo ant kelių, kad galėtų 
užmesti akį. 


SVETIMŠALĖ » MEILĖS LABIRINTE 457 


Paimti butelį chereso poniai T, - akies krašteliu perskaitė 
Rodžeris. - Pjaustyto kumpio iškylai. 

— Pirma, norėtume sužinoti jūsų nuomonę apie ponios Ed- 
gars mokslinį darbą, ir antra, apie jos asmenybę apskritai. Pir- 
mąjį mes, žinoma, ir patys įvertinome, - ji bakstelėjo pieštuku 
į kitą įrašą bloknote: Iškeisti kelionės čekius, - bet suprantama, 
jūs nepalyginti nuodugniau su juo susipažinote. 

Tuo metu daktaras Makevanas jau kinkavo galvą, galutinai 
užhipnotizuotas. 

— Taip, na... - Jis kurį laiką pūškavo, paskui, dirstelėjęs, ar 
durys gerai uždarytos, konfidencialiai palinko per stalą. - Dėl jos 
darbo kokybės - na, dėl to tai galiu jus visiškai patenkinti. Paro- 
dysiu jums keletą dalykų, su kuriais ji darbavosi. O dėl kitko... 

Rodžeris pamanė, kad anas vėl ims makaluoti lūpa, ir grės- 
mingai palinko į priekį. Daktaras Makevanas ūmai krūptelėjo 
ir atsilošė. 

- Iš tikro tai nieko svarbaus, - pasakė jis. - Tik kad... na, 
ji tokia susitelkusi jauna dama. Gal jos domėjimasis trupučiu- 
ką primena... maniją? — ištarė jis klausiamai. Akys it užspeistos 
žiurkės lakstė nuo Rodžerio prie Klerės. 

— Galbūt tas nepaprastas susidomėjimas krypsta į stačiuo- 
sius akmenis? Akmenų ratus? - atsargiai pasufleravo Klerė. 

— Ak, tai ir jos pateiktame prašyme tai atsispindėjo? - Di- 
rektorius išpešė iš kišenės didžiulę šiurkštaus audinio nosinę ir 
nusišluostė veidą. - Taip, kaip tik taip. Žinoma, jais žavisi gana 
nemažai žmonių, - atkreipė dėmesį jis. - Juos gaubia romanti- 
ka, paslaptis. Tik pasižiūrėkit į tuos tamsuolius prie Stounhen- 
džo per vasaros lygiadienį, su gobtuvais ir apsiaustais. Gieda... 
visas tas nesąmones. Žinoma, nenoriu Džilianos Edgars su jais 
lyginti... 

Jis dar ilgai panašius dalykus porino, bet Rodžeris liovėsi 
klausytis. Ankštame kabinete buvo tvanku, jam veržė apykaklė; 
girdėjo plakant savo širdį - abiejose ausyse dusliai, monotoniš- 
kai dunksėjo, ir tai labai nervino. 

„Taip tiesiog negali būti! - galvojo jis. - Stačiai neįmanomas 
dalykas.“ Tiesa, Klerės Randal istorija skambėjo įtikinamai - net 
labai bauginamai įtikinamai. Kita vertus, tik pažvelk, kokį po- 
veikį jinai daro šitam vargšui karšenai, kuris nepažintų moks- 
linio veikalo net patiekto ant lėkštutės su pikantiška užkanda. 
Tikriausiai ji ir čigonui arabų pripūstų. Aišku, jis, Rodžeris, ne 
toks lengvatikis kaip daktaras Makevanas, bet vis tiek... 

Abejonių apniktas ir žliaugiantis prakaitu, Rodžeris nelabai 
kreipė dėmesį, kaip daktaras Makevanas pasiėmė iš stalčiaus 
raktų ryšulį ir pakilo palydėti jų pro kitas duris į ilgą koridorių 
su daugybe durų abiejose pusėse. 

- Darbo kabinos, - paaiškino direktorius. Atidarė vienas 
duris: už jų buvo keturių pėdų ilgio ir pločio kabina, kurioje 
vos tilpo rašomasis staliukas, kėdė ir knygų lentynėlė. Ant stalo, 
tvarkingai sukrauti, gulėjo įvairių spalvų aplankai. Greta Ro- 
džeris pamatė storą sąsiuvinį pilkais viršeliais su dailia rašysena 
užrašytu pavadinimu - ĮVAIRENYBĖS. Kažin kodėl pamačius 
rašyseną jį nukrėtė šiurpas. 

Kas minutę viskas darėsi vis asmeniškiau. Iš pradžių nuo- 
traukos, dabar tos moters rašysena. Akimirką jį apėmė panika, 
kaip iš tikro teks susipažinti su Geilis Dankan. Tai yra su Dži- 
liana Edgars. Kad ir kas ta moteris būtų. 

Direktorius vieną po kito atvertinėjo aplankus, demonstra- 
vo jų turinį ir aiškino Klerei, o ši guviai dėjosi suprantanti, apie 
ką jis šneka. Rodžeris žvilgčiojo jai per petį, linkčiojo ir protar- 
piais kartojo: „Mhm, labai įdomu“, bet prirašytos eilutės su savo 
kilpomis jam liko nesuprantamos. 

Ji visa tai parašė, vis sukosi jam galvoje. Ji tikra. Kūnas ir 
kraujas, lūpos ir ilgos blakstienos. Ir jeigu jinai iškeliaus pro 
akmenis, sudegs - suanglės ir pajuoduos, plaukai suliepsnos 
tamsoje kaip deglas. O jei neiškeliaus... tada aš neegzistuoju. 

Jis įnirtingai papurtė galvą. 

— Jūs nesutinkate, pone Veikfildai? - direktorius stebeilijo į 
jį sutrikęs. 

- Ne, ne. Turiu galvoje... tai tik... kažin ar galėčiau aš gauti 
stiklinę vandens? 

- Žinoma, žinoma! Eime su manimi, čia pat, už kampo, yra 
geriamojo vandens fontanėlis, parodysiu jums. 

Daktaras Makevanas išpuolė iš kabinos ir nusiskubino kori- 
doriumi, energingai ir nerišliai reikšdamas rūpestį dėl jo svei- 
katos būklės. 

Ištrūkęs iš klaustrofobiškos kabinos ankštumos ir Džilianos 
Edgars knygų ir segtuvų artimos kaimynystės, Rodžeris pasiju- 
to mažumėlę geriau. Vis dėlto grįžti į tą mažulytį kambarėlį, kur 
visi Klerės žodžiai apie jos praeitį, regėjos, aidi nuo plonyčių 
pertvarų... ne. Jis apsisprendė. Klerė gali viena baigti reikalą su 
daktaru Makevanu. Jis greitu žingsniu praėjo pro kabiną, į vidų 
nežiūrėdamas, ir išėjo pro duris atgal į priimamąjį. 

Ponia Endrius įbedė į jį akis, akiniuose žaižaravo susirūpi- 
nimas ir smalsumas. 

- Ak tu Dievulėliau, pone Veikfildai. Tai nelabai gerai 
jaučiatės? 

Rodžeris delnu persibraukė per veidą - tikriausiai atrodo 
pamėkliškai. Šyptelėjo mažutei apvalutei sekretorei. 

- Ne, labai ačiū. Man tik ten pasidarė truputį karšta, pama- 
niau, gal išeisiu įkvėpti gryno oro. 

— Ak taip. - Sekretorė supratingai linktelėjo. - Radiato- 
riai. - Ji tarė „rad-diatoriai . - Suprantat, jie užstringa ir ne- 
beišsijungia. Geriau jau iškviesiu ką nors. - Ji atsikėlė nuo ra- 
šomojo stalo, kur vis dar gulėjo Džilianos Edgars nuotrauka. 
Moteriškė pažvelgė į ją, tada pakėlė akis į Rodžerį. - Argi ne 
keista? — čiauškėjo ji. - Ką tik Žiūrėjau į ją ir sukau galvą, kas 
man taip staiga įstrigo ponios Edgars veide. Ir niekaip nesupra- 
tau kas. Betgi ji labai panaši į jus, pone Veikfildai... ypač aplink 
akis. Argi ne sutapimas? Pone Veikfildai? - Ponia Endrius liko 
spoksoti į laiptus, kurių medinėmis pakopomis trenksmingai 
nubildėjo Rodžeris. - Prispyrė vargšelį tikriausiai, - geraširdiš- 
kai tarė ji sau. - Vargšas berniukas. 

Saulė dar kybojo virš horizonto, kai Klerė išėjo pas jį į gatvę, 
bet diena jau ėjo į pabaigą; žmonės skubėjo namo arbatos, ore 
tvyrojo visuotinio atsipalaidavimo atmosfera - nekantrumas po 
dienos darbų pasimėgauti laisva valandėle. 

Pats Rodžeris tokio jausmo nepatyrė. Priėjo atidaryti Klerei 
automobilio durelių, jausdamas, kad viduj kovoja tokios skir- 
tingos emocijos, jog neapsisprendė, ką pirmiausia sakyti. Ji įlipo 
vidun ir pasižiūrėjo į jį su užuojauta. 

- Klaikokas jausmas, ar ne? - tiek tepasakė. 

Velniška naujųjų vienakrypčių gatvelių raizgalynė priver- 
tė Rodžerį rūpintis tik kaip pervažiuoti miesto centrą. Jiedu 
gerokai pavažiavo, kol jis galėjo atitraukti akis nuo kelio ir 
paklausti: 

— Kas toliau? 

Klerė sėdėjo atsilošusi, užmerktomis akimis, iš po segės sly- 
do neklusnios garbanėlės. Išgirdusi klausimą neatsimerkė, bet 
truputį pasirąžė ant sėdynės. 

— Nenorėtum pasikviesti Brianą kur nors pavakarieniau- 
ti? - pasiūlė ji. 

Pavakarieniauti? Kažkodėl atrodė nesubtilu sustojus vakarie- 
niauti, kai laukia detektyvinis tyrimas gyvybės ar mirties klau- 
simu, kita vertus, Rodžeris staiga suvokė, kad tuštumos pojūtis 
skrandyje bus ne vien nuo pastarosios valandos atradimų. 

— Na, gerai, - nutęsė jis. - Bet tada rytoj... 

— O kam laukti rytojaus? - nutraukė jį Klerė. Dabar ji sėdėjo 
tiesiai ir šukavosi. Plaukai, tankūs ir neklusnūs, švystelėjo jai 
ant pečių, ir Rodžeris pagalvojo, kad jie ją staiga labai pajauni- 
no. - Juk gali po vakarienės nueiti dar kartą šnektelti su Gregu 
Edgarsu, tiesa? 

- Iš kur žinot, kad jo vardas Gregas? - pasmalsavo Rodže- 
ris. - Ir jeigu jis šiandien popiet su manim į šnekas nesileido, 
tai kodėl vakare turėtų leistis? 

Klerė dėbtelėjo į Rodžerį, lyg ūmai būtų suabejojusi elemen- 
tariais jo protiniais gebėjimais. 

- Vardą žinau, nes šįryt mačiau jį ant voko jo pašto dėžutė- 
je, - atsakė ji. - O dėl vakarinio šnekumo, tai šnekesnis jis bus 
dėl to, kad šįkart eidamas nusineši butelį viskio. 

- Ir manot, tai paskatins jį mus pakviesti į vidų? 

Ji kilstelėjo antakį. 

— Matei, kiek tuščių butelių susikaupę jo šiukšliadėžėj? Aišku, 
kad pakvies, balandėlis. - Ji atsilošė, rankas susibrukusi į švarko 
kišenes, ir įsižiūrėjo į slenkančią gatvę už lango. - Galėtum pa- 
bandyt ir Brianą kartu nusivest, - lyg niekur nieko pasiūlė ji. 

— Juk sakė, nenori nieko bendra su tuo turėt, - paprieštara- 
vo Rodžeris. 

Klerė dėbtelėjo į jį nekantriu žvilgsniu. Už jos leidosi saulė, 
ir nuo tos šviesos jos akys įgavo gintarinį atspalvį, lyg vilko. 

- Tai siūlau jai neaiškint, ką ketini daryt, - pasakė ji tokiu 
tonu, kuris Rodžeriui priminė, kad ji vadovauja didelės ligoni- 
nės personalui. 

Degė ausys, bet jis vis tiek atkakliai atsikalbinėjo: 

- Negi nuslėpsim, jeigu mes su jumis... 

- Aš - ne, - neleido jam pabaigti Klerė. - Tu. Aš turiu kitų 
darbų. 

To tai jau per daug, pamanė Rodžeris. Be jokio signalo pa- 
suko prie kelkraščio, sustabdė automobilį ir įsmeigė į ją piktą 
žvilgsnį. 

- Kitų darbų, kurgi ne, - pakartojo. - Čia tai man patinka! 
Paliekat mane sugundyti paršą girtuoklį viskio buteliu, nors jis 
tikriausiai vos pamatęs voš man į snukį, ir dar nusivilioti jūsų 
dukrelę, kad visa tai stebėtų? Ką, manot, jos prireiks nuvežti 
man į ligoninę, kai Edgarsas baigs daužyti buteliu per galvą? 

- Ne, - atsakė Klerė, nekreipdama dėmesio į jo toną. - Ma- 
nau, kad tau su Gregu Edgarsu pavyks tai, kas man nepavy- 
ko - įtikinti Bri, kad Džiliana Edgars yra ta moteris, kurią aš 
pažinojau Geilis Dankan vardu. Manęs ji neklausys. Ir tavęs 

tikriausiai neklausys, jei mėginsi pasakot, ką mudu šiandien 
radom tame institute. Bet Grego Edgarso ji paklausys. - Ji kal- 
bėjo niūriai ir be išraiškos, ir Rodžerio susierzinimas pradėjo 
sklaidytis. Jis vėl įjungė variklį ir išvairavo į eismo srautą. 

- Gerai, pabandysiu, - atsakė taupydamas žodžius ir į ją 
nežiūrėdamas. - O kur būtent jūs tuo metu būsite? 

Šalia sušnarėjo - ji kažko ieškojo kišenėje. Tada ištraukė 
ranką ir atgniaužė saują. Akies krašteliu jis pamatė tamsiame 
jos delne kažkokį mažą, sidabriškai žvilgantį daikčiuką. Raktą. 

— Aš įsilaušiu į institutą, - ramiausiai pranešė Klerė. - Man 
reikia to sąsiuvinio. 


= — 

Kai Klerė atsiprašė ir išėjo atlikti konkrečiai neįvardinto 
savo „reikalo“ (Rodžerį tuokart tik vos nupurtė šiurpas), jiedu 
su Briana nuvažiavo į aludę, bet paskui apsigalvojo palaukt va- 
karienės, nes vakaras pasitaikė netikėtai gražus. Neskubėdami 
jie patraukė siauru taku Nesės upės pakrante, ir nuo Brianos 
mielos draugijos nerimas dėl vakaro Rodžeriui pasimiršo. 

Iš pradžių jie šnekučiavosi atsargiai, vengdami kontroversiš- 
kų temų. Tada kalba pakrypo prie Rodžerio darbo ir pamažu 
pagyvėjo. 

— O ir apskritai, iš kur tu tiek apie tai žinai? - paklausė Ro- 
džeris, sustojęs sakinio viduryje. 

— Tėvas išmokė, - atsakė ji. Tardama žodį „tėvas, ji truputį 
įsitempė ir užsisklendė, tartum laukdama, kad dabar jis ką nors 
pasakys. - Mano tikrasis tėvas, - pridūrė ji reikšmingai. 

- Na, be abejo, jis tai išmanė, - romiai atsakė Rodžeris, vi- 
siškai nepasiduodamas provokacijai. Tam ir vėliau bus užtekti- 
nai laiko, mano mergaite, ciniškai pagalvojo. Bet jei kas įklius į 
spąstus, tai ne aš. 

Netoliese toje gatvėje Rodžeris pamatė šviesą Edgarsų na- 
muose. Vadinasi, medžiojamas žvėris urvelyje. Nuo minties apie 
būsimą susidūrimą jam staiga plūstelėjo adrenalino banga. 

Bet adrenaliną nustelbė skrandžio sultys, vos tik jie įžengė į 
sodrią aludės atmosferą, aromatingai kvepiančią mėsos apkepu. 
Šnekučiavo draugiškai ir neįpareigojamai, tarsi susitarę vengda- 
mi užuominų apie vakarykštę sceną pastoriaus namuose. Prieš 
išsiskiriant su Klere taksi stotelėje ir jiems pasukant į užeigą, 
Rodžeris pastebėjo, kad tarp jos ir dukters įsismelkė šioks toks 
šaltukas. Sėdėjo abidvi ant užpakalinės sėdynės ir priminė jam 
dvi priešiškas kates, priplotomis ausimis ir šmaukšinčiomis uo- 
degomis, bet vengiančias žiūrėti viena kitai į akis, nes tatai baig- 
tųsi išleistais nagais ir ore sklandančiais kailio dryksniais. 

Po vakarienės, kol jis apmokėjo sąskaitą, Briana paėmė jų- 
dviejų striukes. 

— O kam čia? - paklausė ji, pamačiusi, kad Rodžeris turi 
rankoje viskio butelį. - Planuoji vėliau plotą? 

- Plotą? - nusišypsojo jis. - Nieko sau žodelių prisigraibiusi. 
Ko dar išmokai per lingvistikos studijas? 

Mergina apsimestinai kukliai nudelbė akis. 

— Ak, ką gi. Jungtinėse Valstijose yra toks šokis, vadinasi 
dulkinas. Bet tikriausiai čia nederėtų kviesti tave jį sušokti. 

— Nebent kaip tik to ir nori, - atsakė jis. 

Abu nusijuokė, bet jam pasirodė, kad ji sodriau nuraudo, o 
jis patyrė tam tikrą sujudimą ir dėl to verčiau persimetė striukę 
per ranką, užuot apsivilkęs. 

— Na, kai šito pakankamai paimsim, viskas taps įmanoma, - 
pasakė ji ir klastingai šypsodamasi parodė į viskio butelį. - Nors 
skonis siaubingas, tiesą sakant. 

- Išmokstama, mergyt, - patikino ją Rodžeris kiek tarmiš- 
kiau negu paprastai. - Tik škotams tai įgimta. Nupirksiu tau 
atskirą butelį pasipraktikuot. Bet šitas tai dovanų - pažadėjau 
užsukt atsisveikinti. Nori, einam kartu, arba galiu vėliau? - pa- 
klausė jis. 

Pats nežinojo, ar norėjo, kad Briana eitų kartu, bet staiga 
pasijuto laimingas, kai ji linktelėjo ir apsivilko lietpaltį. 

— Aišku, kodėl gi ne. 

- Gerai. - Jis ištiesė ranką ir atsargiai atlenkė jos apykaklę, 
ir atlapas prigludo prie jos peties. - Čia netoliese, šitoj pat gat- 
vėj - paėjėkim, ar ne? 


= 


Vakare kvartalas atrodė kiek gerėliau. Iš dalies tamsa maska- 
vo aptriušimą, o pro langus į mažyčius sodelius plūstanti šviesa 
teikė gatvei jaukumo, kurio ji stokojo dieną. 

- Užtruksim minutę kitą, - pažadėjo Rodžeris Brianai, myg- 
damas skambutį. Nežinojo, ar iš tiesų verta viltis, jog taip ir bus. 
Durys atsidarė, ir baimė truputį praėjo; kažkas namie yra, ir dar 
neužsipylęs akių. 

Edgarsas akivaizdžiai buvo praleidęs popietę su buteliu, ir 
šis jau rado savo vietą prie likimo brolių palei bufetėlį atverčia- 
mu dangčiu, kuris buvo matyti šeimininkui už nugaros. Laimė, 
regis, jis nesusiejo vakaro svečių su popietės įsibrovėliais. Kai 
Rodžeris prisistatė pakeliui sugalvotu būdu, Gregas prisimerkė. 

- Džilės pusbrolis? Nežinojau, kad ji turi pusbrolį. 

- Turi, turi, - patikino Rodžeris, drąsiai pasigaudamas šei- 
mininko abejonės. - Tai aš ir būsiu. - Su Džiliana tvarkysimės, 
kai sutiksim ją, pamanė jis sau. Jei sutiksim. 

Edgarsas pamirksėjo nustebęs, tada pasitrynė kumščiu už- 
degimo apimtą akį, lyg norėdamas geriau į juos įsižiūrėti. Var- 
gais negalais žvilgsnis susifokusavo į Brianą, nedrąsiai stovi- 
niuojančią Rodžeriui už nugaros. 

— O čia kas? - paklausė Edgarsas. 

- Ee... čia mano mergina, - improvizavo Rodžeris. 

Briana pašnairavo prisimerkusi, bet nieko nesakė. Ji aiškiai 
pradėjo įtarti, kad kažkas čia ne taip, bet neprotestuodama įėjo 
pirma Rodžerio, kai Gregas Edgarsas atlapojo duris. 

Butas buvo ankštas ir tvankus, per daug prigrūstas naudo- 
tų baldų. Dvokė įsigėrusiais cigarečių dūmais ir nepakankamai 
dažnai išnešamomis šiukšlėmis, o visus horizontalius paviršius 
kambaryje buvo nukloję beatodairiškai išdrabstyti išsineštinio 

maisto likučiai. Briana paskersakiavo į Rodžerį, tartum sakytų: 
„Na ir giminėlių beturįs“, o jis vos pastebimai gūžtelėjo pečiais. 
„Kuo aš kaltas?“ Akivaizdu, namų šeimininkės nėra namie, ir 
jau kuris laikas. 

Ar bent jau fizine prasme nėra. Dairydamasis Edgarso pa- 
siūlytos kėdės, Rodžeris akis į akį susidūrė su didele ateljė fo- 
tografuota nuotrauka, įrėminta variniais rėmeliais, stovinčia 
ant siaurutės židinio atbrailos pačiame viduryje. Jis prikando 
liežuvį, kad nešūktelėtų. 

Moteris iš nuotraukos, atrodė, žvelgia tiesiai į jį, vos šypso- 
damasi puse lūpų. Abipus veido krito tankūs ir žvilgantys pla- 
tininiai plaukai, užmesti už pečių, rėminantys tobulą širdelės 
formos veidą. Sodriai žalios kaip žieminės samanos akys žvil- 
gėjo po tankiomis tamsiomis blakstienomis. 

- Panaši, ką? - Gregas Edgarsas pasižiūrėjo į nuotrauką pu- 
siau priešiškai, pusiau su ilgesiu. 

- Mm, taip. Visai kaip gyva. 

Rodžeris truputį pritrūko kvapo ir pasilenkė paimti nuo 
kėdės suglamžyto popieriaus nuo keptos žuvies su bulvytėmis. 
Briana susidomėjusi žiūrinėjo portretą. Pasižiūrėjo į Rodžerį, 
paskui vėl į nuotrauką, matyt, lygindama. Pusbroliai, ar ne? 

— Kaip suprantu, Džilianos nėra? - Rodžeris pakėlė ranką 
atsisakyti, mat Edgarsas pakreiptu buteliu rodė į jo pusę, paskui 
apsigalvojo ir linktelėjo. Gal kartu išgėręs pelnys Edgarso pasiti- 
kėjimą. Jeigu Džilianos nėra, jam reikia sužinoti, kur ji. 

Edgarsas papurtė galvą, dantimis lupdamas nuo butelio 
kamščio antspaudą, paskui atsargiai nusikrapštė nuo lūpos pri- 
kibusį popierių ir vaško gabalėlį. 

— Nesunku pažint, brolau. Nebūna čia tokia kiaulidė, kai 
jinai namie. - Plačiu mostu jis aprėpė perpildytas pelenines ir 
nuriedėjusius vienkartinius puodelius. - Gal ir ne kažin kiek 
geriau, bet ne šitaip. 

Iš bufetėlio jis išėmė tris vyno taures, įtariai patyrinėjo kie- 
kvienos vidų, lyg tikrintų, ar nepridulkėjusios. 

Nepaprastai atsargiai, kaip būdinga labai girtiems, jis įpy- 
lė viskio, paėmė taures ir po vieną išnešiojo svečiams. Briana 
ne mažiau atsargiai paėmė savąją, bet paraginta nesėdo, užtat 
grakščiai atsirėmė į bufetėlio kampą. 

Galiausiai Edgarsas plumptelėjo ant išsėdėtos sofutės, ne- 
kreipdamas dėmesio, kiek ant jos prišnerkšta, ir pakėlė taurę. 

— Į sveikatą, brolau, - trumpai pasveikino ir gardžiai šliurp- 
telėjo. - Koks, sakei, tavo vardas? - paklausė atsitokėjęs nuo 
švento ritualo. - Ak taip, teisingai, Rodžeris. Džilė niekad tavęs 
neminėjo... kita vertus, ir panašu į ją, - liūdnokai pridūrė. - 
Niekad nieko apie jos šeimą nežinojau, o ji nė už ką ir nepasa- 
koja. Gali pamanyt, visų jų gėdinasi... Betgi tu neatrodai toks 
jau pamaiva, - geraširdiškai pastebėjo jis. - Bent jau pana tavo 
tai gražuolė, pažiūrėt varva seilė. Gerai skamba, ar ne? Pana 
tavo gražuolė, pažiūrėt varva seilė. Girdi? - Jis nusikvatojo, taš- 
kydamasis viskio purslais. 

- Taigi. Dėkui, - atsiliepė Rodžeris. Gurkštelėjo viskio. 

Įsižeidusi Briana nusigręžė nuo Edgarso ir apsimetė pro 
kampuotą durelių stiklą apžiūrinėjanti indus indaujoje. 

Nėra prasmės sukti aplinkui, nusprendė Rodžeris. Tokios sta- 
dijos Edgarsas subtilumo neįvertins, jei net po nosim kiši, o dar 
nusmigs netrukus - rimtas pavojus gresia, jei tokiu tempu siurbs. 

- Ar žinai, kur Džiliana yra? - tiesiai paklausė. Kiekvieną 
kartą tariant jos vardą Rodžerį apimdavo keistas jausmas. Šįkart 
nesusilaikė nežvilgtelėjęs į židinio atbrailą, iš kur nuotrauka 
švelniai šypsojosi jovale srebiančiai draugijai. 

Edgarsas papurtė galvą, iš lėto sukiojo ją kairėn ir dešinėn 
virš taurės kaip jautis virš kukurūzų lovio. Jis buvo kresnas, 
stambaus sudėjimo vyras, maždaug Rodžerio amžiaus - tik- 
riausiai, nors atrodė vyresnis, nes apžėlęs, neskusta barzda ir 
susivėlusiais juodais plaukais. 

— Nea, - nutęsė jis. - Maniau, gal tu žinai. Su nacionalais 
tikriausiai arba su rožėm, bet nebesuseku. Nežinau, katrie da- 
bar konkrečiai. 


SVETIMŠALĖ + MEILĖS LABIRINTE 467 


- Nacionalais? - Rodžerio širdis pradėjo tankiau plakti. - 
Turi galvoje škotų nacionalistus? 

Edgarso akys buvo apsunkusios, bet dabar vėl atsimerkė. 

— Na, taigis. Prakeikti nacionalistai. Taigi ten mudu ir susi- 
pažinom su Džile. 

— Kada tai buvo, pone Edgarsai? 

Rodžeris iš nuostabos pakėlė galvą, nes iš viršaus kažkas 
tyliai prašneko. Vis dėlto ne nuotrauka ant židinio atbrailos, o 
Briana, įdėmiai stebinti Gregą Edgarsą. Rodžeris nesuprato, ar 
ji tiesiog dalyvauja pokalbyje, ar kažin ką įtaria. Veidas nieko 
neišdavė, išskyrus mandagų susidomėjimą. 

- Nežinau... gal prieš dvejus, prieš trejus metus. Iš pradžių 
smagu, ar ne? Išmeskim nelemtus anglus lauk, patys atskirai 
įstokim į Bendrąją rinką... aludėj - alučio, furgonėlio gale - pa- 
siritinėjam, grįždami iš mitingų. Mmm. - Edgarsas vėl papurtė 
galvą, akys nuo prisiminimų pasidarė svajingos. Tada šypsena 
dingo nuo veido, ir jis paniuręs liko dėbsoti į taurę. - Čia kol 
ji kvanktelėjo. 

- Kvanktelėjo? - Rodžeris vėl greitosiomis dirstelėjo į nuo- 
trauką. Susitelkusi — taip. Taip ir atrodė. Bet ne pamišusi, jau 
tikrai ne. O gal iš nuotraukos ir neatskirsi? 

- Taigis. Baltosios rožės draugija. Čarli mieliausias, grįžk pas 
mus ir taip toliau. Tuntai prietrankų su kiltais ir visa ginkluote, 
kardais ir visa kita. Žinoma, jei patinka, kodėl ne, - pridūrė jis, 
išverstom akim vaizduodamas objektyvų žvilgsnį. - Bet Džilė 
su visa kuo nueis per toli. Neužsičiaupdama peza apie Gražuolį 
princą ir kaip puiku būtų, jeigu anas būt laimėjęs keturiasdešimt 
penktaisiais. Sėbrai tupi virtuvėj iki paryčių, išgeria visą alų ir 
nenustoja ginčytis, kodėl nelaimėjo. O dar ir geilų kalba. - Jis 
užvertė akis į lubas. - Skiedalai, ir gana. - Pabrėždamas savo 
nuomonę, susivertė, kas buvo likę taurės dugne. 

Rodžeris juto, kaip Briana akimis gręžte gręžia jo kaklo šoną. 
Jis atsilaisvino apykaklę, nors kaklaraiščio neryšėjo, o viršutinė 
saga buvo ir taip prasegta. 

- Tikriausiai, pone Edgarsai, jūsų žmona stačiais akmeni- 
mis nesidomi, tiesa? 

Briana jau neapsimetinėjo mandagiai besidominti; jos bal- 
sas rėžė ausį. Tik Edgarsas to nė nepastebėjo. 

- Akmenimis? - Regis, jau girtas, jis įsikišo į ausį pirštą ir 
uoliai pasukiojo, lyg vildamasis taip pagerinti klausą. 

— Priešistoriniais akmenų žiedais. Pavyzdžiui, tokiais kaip 
Klava Kernas, - atėjo į pagalbą Rodžeris, paminėdamas vieną iš 
garsesnių vietos įžymybių. Į balą puolęs, sausas nekelsi, pamanė 
jis ir mintyse atsiduso. Briana tikriausiai niekad daugiau su juo 
nesišnekės, tai galima bent pasistengt išklausinėt kiek pavyks 
smulkiau. 

— Ak, šitais, - Edgarsas nusijuokė. - Taip, ir visom kitom 
įmanomom senienom, kokių tik galima prisigalvot. Čia jau pa- 
skutinis klyksmas, daugiau nėra kur. Tupi tam institute per die- 
nas, kiša visus mano pinigus į tuos kursus... kursus, tik pama- 
nyk! Stačiai juokas ima. Pasakas jie tenai jiems seka. Sakau jai, 
mergyt, tu ten nieko naudinga neišmoksti. Gal verčiau mašinėle 
spausdint išmoktum? Darbą susirastum, jeigu nuobodu. Štai ką 
jai pasakiau. Tai išėjo, - niūriai pasiguodė jis. - Dvi savaitės, 
kai anos nemačiau. - Vyras įbedė žvilgsnį į taurės dugną, lyg 
nustebęs, kad ji tuščia. - Dar išgersit? —- pasiūlė jis ir jau siekė 
butelio, bet Briana ryžtingai papurtė galvą. 

— Ačiū, ne. Jau reiks mums kilt. Tiesa, Rodžeri? 

Pamatęs, kad jos akys pavojingai blykstelėjo, Rodžeris su- 
abejojo, ar ne saugiau būtų jam pasilikti ir bendrom jėgom su 
Gregu Edgarsu pabaigti butelį. Tačiau iki namų lauktų netrum- 
pas kelias, jeigu leistų Brianai parvažiuoti su mašina. Atsidusęs 
atsistojo ir atsisveikindamas paspaudė Edgarsui ranką. Ji buvo 
šilta ir stebėtinai tvirta, gal tik mažumėlę drėgna. 

Edgarsas nusekė paskui juos iki durų, spausdamas bute- 
lį už kakliuko. Palydėjo juos akimis pro durų stiklą ir staiga 
šūktelėjo: 

— Jei pamatysit Džilę, pasakykit, kad varytų namo, gerai? 

Rodžeris atsisuko ir pamojavo besiliejančiam pavidalui ap- 
šviestame durų stačiakampyje. 

- Pabandysiu, - riktelėjo jis, žodis strigo gerklėj. 

Jiedu spėjo pereiti sodo takeliu ir įveikti pusę kelio gatve iki 
aludės, tik tada Briana jį užsipuolė: 

- Ką tu, po velnių, susimanei? - Kalbėjo piktai, bet ne iste- 
riškai. - Sakei, neturi Aukštumose jokių giminių, tai kokios čia 
pusseserės? Kas ta moteris iš nuotraukos? 

Jis pasižvalgė po tamsią gatvę, ieškodamas įkvėpimo, bet 
niekas nėjo į pagalbą. Giliai įkvėpęs paėmė jai už parankės. 

— Geilis Dankan, - pasakė jis. 

Briana sustojo kaip įbesta, jis visa ranka pajuto jaudulį. Ji 
labai ryžtingai ištraukė ranką. Plonas vakaro audinys plyšo per 
vidurį. 

— Nel... neliesk manęs, - iškošė ji pro dantis. - Ar čia mama 
ką sumąstė? 

Nors ir buvo pasiryžęs elgtis supratingai, Rodžeris savo 
ruožtu pajuto kylančią pykčio bangą. 

— Klausyk, - prašneko jis, - ar gali tu visame tame matyti ne 
vieną save? Žinau, tau buvo šokas - Dievas mato, ir kaip nebus? 
Ir jeigu tu negali nė pagalvot apie tai... ką gi, nespirsiu tavęs. Bet 
turi pagalvoti ir apie mamą. Ir apie mane taip pat. 

— Tave? O tu kuo čia dėtas? - Buvo per tamsu įžiūrėti veidą, 
bet iš balso buvo akivaizdu, kad ji nustebusi. 

Rodžeris neketino dar labiau pripainioti reikalo pasakojimu 
apie tai, kaip pats susijęs su šia istorija, bet saugoti paslaptis jau 
aiškiai buvo per vėlu. Ir Klerė tai puikiausiai suprato, dėl to ir 
pasiūlė šį vakarą išeiti kur su Briana. 

Umai jam nušvito protas, ir jis suprato, ką būtent Klerė nu- 
matė. Ji vis dėlto turėjo vieną būdą įrodyti dukteriai savo tiesą. 
Turėjo Džilianą Edgars, kuri išnyko - o gal dar ir neišnyko - pa- 
sitikti likimo Geilis Dankan kailyje, pririšta prie liepsnojančio 
stulpo po Leocho šermukšniais. Tikriausiai ir labiausiai užsi- 
spyręs cinikas įsitikintų, pamanė jis, savo akimis išvydęs, kaip 

kas nors tiesiog akyse pradingsta į praeitį. Ko čia stebėtis, kad 
Klerė nori surasti Džilianą Edgars. 

Keliais žodžiais jis nupasakojo Brianai, kaip esąs susijęs su 
būsimąja Kreismuro ragana. 

— Vadinasi, gali būt, kad arba ji gyvens, arba aš, - pabaigė 
jis, gūžtelėjo pečiais ir dygėdamasis suvokė, kaip juokingai me- 
lodramiškai tai nuskambėjo. - Klerė - tavo mama - paliko man 
spręsti. Bet aš nutariau, kad privalau ją bent jau surasti. 

Briana liovėsi eiti ir klausėsi. Blausi šviesa iš kampinės krau- 
tuvėlės atsispindėjo jos žibančiose akyse, kurios spoksojo į jį. 

— Tai tu tiki? - paklausė ji. Klausė taip, lyg jai viskas neatro- 
dytų neįtikėtina ar verta paniekos, - visiškai rimtai. 

Jis atsiduso ir vėl paėmė jai už parankės. Ji nesipriešino, pri- 
siderino žingsnį prie jo. 

— Taip, - atsakė jis. - Turėjau patikėti. Tu nematei motinos 
veido, kai ji išvydo, kad žiedo viduje išraižyti žodžiai. Tai buvo 
tikra, taip tikra, kad man plyšo širdis. 

— Gal papasakok, - patylėjusi paprašė ji. - Kokie ten žodžiai? 

Kol jis baigė pasakoti, jiedu priėjo automobilių aikštelę už 
aludės. 

- Na, - neryžtingai nutęsė Briana. - Jeigu... 

Ji vėl nutilo ir pažvelgė jam į akis. Ji stovėjo taip arti, kad 
jis juto jos krūtų šilumą visai netoli savo krūtinės, bet nemėgi- 
no jos apkabinti. Šventosios Kildos bažnytėlė liko toli toli, nė 
vienam nesinorėjo prisiminti kapo po tuopomis, kur akmenyje 
buvo iškalti Brianos tėvų vardai. 

— Nežinau, Rodžeri. - Ji papurtė galvą. Neono iškaba virš 
aludės užpakalinių durų apibėrė jos plaukus violetiniais ži- 
burėliais. - Aš tiesiog negaliu... dar negaliu apie tai galvot. 
Bet... - pritrūkusi žodžių, ji pakėlė ranką ir palietė jo skruostą, 
lengvai, lyg būtų dvelktelėjęs vakaro vėjas. - Bet pagalvosiu apie 
tave, - sušnibždėjo. 

Kai jau imiesi, įsilaužti apsiginklavus raktu - ne tokia jau ir 
sunki užduotis. Labai maža šansų buvo, kad daktaras Makevanas 
arba ponia Endrius sugrįš ir nutvers mane nusikaltimo vietoje. 
Net jeigu ir nutvertų, man tik reikėtų sakyti, kad grįžau ieškoti 
pamestos užrašų knygelės, o duris radau atdaras. Atpratau, nors 
vienu metu apgaudinėti man buvo įsigėrę į kraują. Meluoti - kaip 
dviračiu važiuoti, pagalvojau, kai išmoksti, nepamiršti. 

Taigi ne dėl to mano širdis ėmė daužytis kaip paklaikusi, 
kad suradau ir pasigriebiau Džilianos Edgars sąsiuvinį. Regėjos, 
kurtina mano pačios kvėpavimas. Tai pats sąsiuvinis taip mane 
veikė. 

Kaip Paryžiuje man sakė mokytojas Reimonas, magijos ga- 
lia ir pavojus glūdi žmonėse, kurie ja tiki. Kiek buvau spėjusi 
anksčiau pamatyti, kas tame sąsiuvinyje kartoniniais viršeliais, 
ten buvo neįtikėtinai primaišyta faktų, spekuliacijų ir visiškų 
fantazijų, kurios gali būti svarbios tik pačiam rašiusiajam. Ta- 
čiau liesdama tą sąsiuvinį jutau kone fizinį pasidygėjimą. Žino- 
dama, kas tai parašė, supratau, kas ten iš tikro yra: burtų knyga, 
burtininko paslapčių sąvadas. 

Vis dėlto, jeigu galima rasti siūlo galą, vedantį ten, kur ga- 
lima rasti Geilis Dankan ir sužinoti, ką ji rezga, tas siūlo galas 
slypi čia. Pergalėjusi drebulį, kuris krėtė liečiant slidų viršelį, 
aš pasikišau sąsiuvinį po lietpalčiu ir suspaudžiau po pažastim, 
ruošdamasi sprukti laiptais žemyn. 

Sėkmingai išsigavusi į gatvę, vis tiek laikiau sąsiuvinį po 
pažastim, žingsniuojant viršelis darėsi slidus nuo prakaito. Jau- , 
čiausi lyg gabendama bombą, daiktą, kurį privalu laikyti labai 
atsargiai, kad nesprogtų. 

Kurį laiką ėjau, galų gale įsukau į itališko restoranėlio tera- 
są prie upės. Naktis buvo vėsi, bet nedidelis elektrinis židinys 
šildė terasą pakankamai, kad prie jos staliukų būtų galima sė- 
dėti; išsirinkau, atsisėdau ir užsisakiau taurę „Chianti“. Ilgokai 
gurkšnojau vyną, sąsiuvinis gulėjo priešais mane ant popierinės 
staltiesėlės, paslėptas krepšelio su česnakine duona šešėlyje. 

Buvo balandžio pabaiga. Tik kelios dienos iki gegužinių - 
Belteino šventės. Tokiu metu ir aš pati netikėtai iškeliavau į pra- 
eitį. Galimas daiktas, kad turi reikšmės data - o gal metų laikas 
apskritai? Grįžau aš balandžio viduryje - tuo metu šis keistas 
perėjimas ir tampa įmanomas. O gal ir ne, gal metų laikas čia 
niekuo dėtas. Užsisakiau dar taurę vyno. 

Gali būti, kad tik tam tikri žmonės turi gebėjimą peržengti 
ribą, kuri visiems kitiems yra aklina, - gal tai kokia nors genetinė 
sankloda? Kas žino? Džeimiui nepavyko pereiti, o man - taip. 
Aišku, sugebėjo ir Geilis Dankan - ar dar sugebės. Arba ne, ne- 
lygu kaip susiklostys. Prisiminiau jaunąjį Rodžerį Veikfildą ir pa- 
jutau šleikštulį. Nutariau vis dėlto ko nors suvalgyti prie vyno. 

Apsilankiusi institute įsitikinau, kad Džiliana-Geilis, kad ir 
kur dabar būtų, dar neiškeliavo į pražūtingą savo kelionę. Visi, 
kas tik domėjosi Aukštumų legendomis, žino, kad artėja Beltei- 
no šventė; jeigu kas planuoja tokį žygį, į jį leisis kaip tik tada. 
Bet aš nenutuokiau, kur ji galėtų būti, jeigu ne namie; slapstosi? 
Atlieka kokį specialų paruošiamąjį ritualą, nusižiūrėtą Fionos 
naujųjų druidų būrelyje? Gal sąsiuvinyje ir rasiu užuominų, bet 
tik vienas Dievas žino. 

Tik vienas Dievas žino ir kokių motyvų aš pati turėjau, visa 
tai darydama. Maniausi žinanti, bet dabar taip tikrai jau neži- 
nojau. Ar įpainiojau Rodžerį į Geilis paieškas dėl to, kad tai lyg 
ir vienintelis būdas įtikinti Brianą? O vis dėlto, net jeigu mes 
Geilis laiku surasim, mano tikslas bus pasiektas tiktai jeigu jai 
pavyks iškeliauti. Taigi ir sudegti ant laužo. 

Kai Geilis Dankan buvo nuteista už raganavimą, Džeimis 
pasakė man: „Nesielvartauk dėl jos, Sasenach, ji nedora mo- 
teris.“ O ar buvo ji nedora, gal tik pamišusi - anuomet nebu- 
vo jokio skirtumo. Ar nereikėjo man duoti jai ramybę ir leisti 
pasitikti savąjį likimą? Vis dėlto kartą ji man išgelbėjo gyvybę. 
Nesvarbu, kokia ji yra - ar kokia bus, - gal mano pareiga pamė- 
ginti išgelbėti jos gyvybę? Ir tuo pat metu pasmerkti Rodžerį? 
Kokią teisę turiu bent kiek toliau kištis? 

— Kalbam ne apie tai, kas teisinga, Sasenach, - kiek nekan- 
triai suskambo man ausyse Džeimio balsas. - Tai pareigos klau- 
simas. Garbės reikalas. 

- Garbės, ar ne? - pakartojau garsiai. - O kurių galų? 

Padavėjas, atnešęs man lėkštę tortellini Portofino, pažvelgė 
nustebęs. 

— A? - paklausė jis. 

— Nekreipkit dėmesio, - tariau aš, nelabai jaudindamasi dėl 
to, ką jis apie mane mano. - O gal neškit šen, kas liko tam 
butely. 

Valgyti baigiau apsupta vaiduoklių. Galop, pasistiprinusi 
maistu bei vynu, atstūmiau tuščią lėkštę ir atsiverčiau pilkąjį 
Džilianos Edgars sąsiuvinį. 

Palaiminti, kurie tiki nematę 


NIEKUR NEBŪNA tamsiau už plentą Aukštumose vidury 
tamsios nakties, kai nešviečia mėnulis. Kartkartėmis švystelda- 
vo pravažiuojančių automobilių žibintai, ūmai nutvieskiančioje 
šviesoje išpiešdami Rodžerio siluetą - galvą ir pečius. Jis sėdėjo 
susikūprinęs, palinkęs į priekį, tarsi pasiruošęs gintis nuo artė- 
jančio pavojaus. Bri irgi sėdėjo susikūprinusi, susirangiusi sėdy- 
nės kamputyje greta manęs. Visi trys buvome uždari, atsiriboję 
vienas nuo kito, tūnojome atskirose tylos kapsulėse, paskendę 
dar didesnėje skriejančio automobilio tyloje. 

Rankas gniaužiau lietpalčio kišenėse, iš neturėjimo ką veik- 
ti čiupinėjau monetas ir įvairų šlamštą: sudriskusią servetėlę, 
pieštuko galiuką, mažulytį guminį sviedinuką, kurį mano kabi- 
nete ant grindų paliko kažkuris mažas pacientas. Nykštys brau- 
kė ir pažino šlifuotą amerikietiško ketvirčio dolerio briaunelę, 
reljefišką anglų penso piešinį ir dantytą rakto kraštelį - rakto 
nuo Džilianos Edgars kabinos, mano nerūpestingai negrąžinto 
institutui. 

Prieš pat išvažiuojant iš senųjų pastoriaus namų dar kartą 
bandžiau skambinti Gregui Edgarsui. Telefonas pypsėjo be galo, 
niekas nekėlė ragelio. 

Spoksojau į tamsų lango stiklą šalia, nematydama nei savo 
blausaus atspindžio, nei masyvių mūro sienų, nei šen bei ten iš- 
sibarsčiusių pro šalį tamsoje lekiančių medžių. Prieš akis vietoj 
viso to stovėjo vienintelė kabinoje lentynėlė su tvarkingai, dailia 
eilute kaip vaistininko indeliai išrikiuotomis knygomis. O apa- 
čioje - sąsiuvinis, prirašytas gražia pakrypusia rašysena, griežta 
tvarka sudėliotos išvados ir saviapgaulės, suvelti moksliniai ar- 

gumentai ir mitai, nuorodos į mokslo darbus ir legendas, ir visa 
tai grįsta svajonių galia. Kiekvienam atsitiktiniam skaitytojui tai 
būtų pasirodę arba padrikų nesąmonių kratinys, arba - geriau- 
siu atveju - paikai įmantraus romano apmatai. Vienintelei man 
visa tai atrodė kruopščiai apgalvotas planas. 

Lyg mokslinio metodo parodija pirmoji sąsiuvinio dalis 
buvo pavadinta „Pastebėjimai“. Joje buvo padrikos nuorodos, 
tvarkingi piešinėliai ir atidžiai sunumeruotos lentelės. Pavyz- 
džiui, „Saulės ir Mėnulio padėtis per Belteino šventę“, apačioje 
rikiavosi daugiau kaip du šimtai skaičių porų. Buvo panašios 
lentelės, skirtos Hogmenėjui ir vasaros lygiadieniui, o dar vie- 
na - Samheinui, Visų šventųjų dienai. Senosios ugnies ir saulės 
šventės, o Belteinas išauš rytoj. 

Vidurinė ir didžiausia sąsiuvinio dalis buvo pavadinta „Spe- 
kuliacijos“. Bent jau tai palyginti tikslu, rūgščiai vyptelėjau aš. 
Viename puslapyje puikavosi įrašas dailia pakrypusia rašysena: 
„Druidai degindavo aukas žmogaus formos pintuose narvuose, 
bet individus nužudydavo pasmaugdami, o gerklę perpjauda- 
vo iš kūno nuleisti kraujui. Kuris elementas buvo reikalingas - 
ugnis ar kraujas?“ Šaltakraujiškai smalsus klausimas vėl prikėlė 
mano atmintyje ryškų Geilis Dankan atvaizdą - ne didžiaakės 
studentės tiesiais plaukais, kurios portretas puošė institutą, bet 
slapukės iždininko žmonos, besišypsančios puse lūpų, dešimt 
metų vyresnės, įgudusios naudotis nuodais ir kūnu, viliojančios 
vyrus savo užmačioms ir šaltakraujiškai žudančios, kad pasiek- 
tų savo tikslus. 

O keletas paskutinių puslapių, tvarkingai pavadintų „Iš- 
vadomis“, paskatino mus leistis į šią kelionę sutemus, Beltei- 
no šventės išvakarėse. Sugniaužiau saujoje raktelį, visa širdimi 
trokšdama, kad Gregas Edgarsas būtų atsiliepęs telefonu. 


= 


Rodžeris pristabdė ir įsuko į gumburiuotą keliuką, vedantį 
prie kalvos, vadinamos Kraig na Dunu. 

— Nieko aš nematau, - pasiskundė jis. Jis taip ilgai netarė nė 
žodžio, kad dabar, kai prašneko, atrodė, kad kalba šiurkščiu, lyg 
ir priešišku tonu. 

- Na, žinoma, kad nematai, - irzliai atsiliepė Briana. - Iš čia 
akmenų rato nematyti. 

Rodžeris tik kažką suniurzgė ir dar labiau sulėtino greitį. 
Brianos nervai, aiškiai matyti, buvo įtempti, bet ir jo ne ma- 
žiau. Tik Klerė atrodė rami, neveikiama mašinoje augančios 
įtampos. 

- Ji yra čia, - staiga pasakė Klerė. 

Rodžeris taip staigiai nuspaudė stabdžius, kad Klerė ir jos 
duktė griuvo į priekį ir bumbtelėjo į priekinę sėdynę. 

— Atsargiau, idiote tu! — piktai užriko Briana ant Rodžerio. 
Greitu, nervingu gestu ji pakišo ranką po užkritusiais plaukais 
ir nusibraukė juos nuo veido. Buvo matyti, kaip nurijo seiles, 
pasilenkusi pažiūrėti pro tamsų langelį. - Kur? - paklausė ji. 

Klerė smakru parodė į dešinę priekyje, vis dar laikydama 
rankas giliai sukištas į kišenes. 

- Ten, už krūmų, pastatytas automobilis. 

Rodžeris apsilaižė lūpas siekdamas durelių rankenos. 

- Tai Edgarso mašina. Nueisiu pažiūrėti, jūs pabūkit čia. 

Briana atlapojo dureles savo pusėje, metalu sudžeržgė ne- 
tepti vyriai. Tyli panieka privertė Rodžerį sodriai nurausti blau- 
sioje šviesoje, kurią skleidė lempelė automobilio palubėje. 

Ji grįžo Rodžeriui dar beveik nespėjus išsirangyti iš mašinos. 

— Nieko nėra, - pranešė ji. Pasidairė į kalvos viršūnę. — 
Manotė.. 

Klerė baigė sagstytis lietpaltį ir žengė į tamsą, neatsakiusi į 
dukters klausimą. 

— Takas tenai, - paaiškino. 

Norom nenorom jai teko rodyti kelią, o Rodžeris, stebėda- 
mas priekyje į kalną vaiduokliškai sklendžiantį šviesų pavidalą, 
prieš savo valią prisiminė kitą kartą, kai lipo į statų kalną - į 
Šventosios Kildos kapinaites. Tą patį prisiminė ir Briana; ji pa- 

delsė, ir Rodžeris nugirdo, kaip ji kažką piktai burba po nosim, 
bet paskui Briana įsikibo jo parankės ir stipriai spustelėjo - ne- 
suprasi, padrąsint norėdama ar prašydama atramos. Kad ir kaip 
ten būtų, Rodžerį tai paskatino, jis patapšnojo jos ranką ir pri- 
sitraukė arčiau. Nors buvo apskritai apniktas abejonių, o visa ši 
išvyka tikrai darė klaikoką įspūdį, kai jie ėmė artėti prie kalvos 
viršūnės, Rodžerį apėmė ypatingas jaudulys. 

Buvo giedra, labai tamsi naktis, nešvietė mėnulis, žvaigž- 
džių šviesoje mirgėjo vien mažyčiai žėručio taškeliai, ir tik pagal 
juos buvo galima atskirti dunksančius senovinio rato akmenis 
nuo juos supančios nakties fono. Trejetas stabtelėjo ant švel- 
niai apvalainos kalvos keteros, glausdamiesi vienas prie kito it 
priklydusių avelių kaimenė. Pačiam Rodžeriui atrodė, kad jis 
kvėpuoja nenatūraliai garsiai. 

- Visa tai kvailystė! - pro dantis iškošė Briana. 

— Visai ne, - paprieštaravo Rodžeris. Staiga jam ėmė trūkti 
kvapo, lyg nematomas diržas būtų suveržęs krūtinę ir išspaudęs 
iš plaučių orą. - Aure ten šviesa. 

Vos buvo galima įžiūrėti - tik sumirgėjo ir iškart užgeso, - 
bet ji spėjo pamatyti. Jis girdėjo, kaip ji staigiai įkvėpė. 

Tai kas dabar, pagalvojo Rodžeris. Gal jiems reikėtų surikti? 
O gal neprašytų lankytojų balsai tik paskatintų jų medžioklės 
objektą imtis skubotų veiksmų? O jei taip, kokių? 

Klerė staiga krestelėjo galvą, lyg mėgindama atsikratyti 
įkyraus zyziančio vabzdžio. Ji žingtelėjo atbula, tolyn nuo arti- 
miausio akmens, ir atsitrenkė į Rodžerį. 

Jis nutvėrė ją už rankos murmėdamas: „Ramiai, nagi, ra- 
miai“, kaip žirgą šnekindamas. Veidas tik bolavo žvaigždžių 
šviesoje, bet jis pajuto, kaip jos kūną nukrėtė drebulys, lyg laidu 
būtų nutekėjusi elektra. Rodžeris stovėjo suakmenėjęs, laikyda- 
mas ją už rankos virš alkūnės, apimtas neryžtingo stingulio. 

Išjudino jį staiga pasmirdęs benzinas. Lyg per miglą matė, 
kaip Briana, užvertusi galvą, kai smarvė ėmė kutenti jai šner- 
ves, sukasi į šiaurinį rato galą, o tada jis paleido Klerės ranką 

ir strimgalviais puolė pro brūzgynus ir pačius akmenis į žiedo 
vidurį, kur susikūprinusi juoda figūra kaip rašalo dėmė juodavo 
ant šviesenės žolės. 

Už nugaros pasigirdo Klerės riksmas - susijaudinusi ji iš 
visų spėkų sušuko: 

— Džiliana! 

„Staiga tyliai sušnypštė, ir nakties tamsą nutvieskė šviesa. 
Apakintas Rodžeris žengė žingsnį atgal, užkliuvo ir suklupo. 

Akimirką juto vien aštrų skausmą tinklainėse ir akinančią 
liepsną, kuri paslėpė visa kita. Šalia kažkas sukliko, ir Briana 
uždėjo ranką jam ant peties. Jis iš visų jėgų sumirksėjo, iš akių 
pasruvo ašaros, ir Rodžeris pamažu atgavo regėjimą. 

Tasai lieknas siluetas stovėjo tarp jų ir ugnies - priminė 
smėlio laikrodį. Kai vėl pradėjo įžiūrėti, jis pastebėjo, kad ji vilki 
ilgu, pūstu sijonu ir prigludusiu korsažu - anų laikų drabužiais. 
Pašaukta atsisuko, ir jam prieš akis trumpai šmėstelėjo didelės 
akys ir šviesūs, besiplaikstantys plaukai, kuriuos kėlė ir blaškė 
karštas vėjas nuo laužo. 

Vargais negalais keldamasis, jis dar spėjo nusistebėti, kaip 
ji įsigudrino čia užtempti tokio dydžio rąstą. Tada į nosį mušė 
svylančių plaukų ir trūkinėjančios odos smarvė, ir jis atsimi- 
nė. Grego Edgarso šįvakar nebuvo namie. Nežinodama, ku- 
ris elementas reikalingas - kraujas ar liepsna, - ji pasirūpino 
abiejų. 

Jis nustūmė Brianą, susikoncentravęs į aukštą, liekną mer- 
giną prieš save ir paveikslą, kaip veidrodis atkartojantį jo pa- 
ties veidą. Ji pamatė jį atbėgant, nusisuko ir nuskuodė kaip 
vėjas į plyšį tarp akmenų tolimajame žiedo gale. Per petį per- 
simetusi nešėsi šiurkščios drobės kuprinaitę; Rodžeris girdėjo, 
kaip ji sušvokštė, nes kuprinė švystelėjo ir sunkiai tvojosi jai 
į šoną. 

Akimirką mergina stabtelėjo, ištiesusi ranką į uolą, ir atsi- 
gręžė. Būtų galėjęs prisiekti, kad jos žvilgsnis sustojo prie jo, jų 
akys susitiko ir kurį laiką jiedu žiūrėjo vienas į kitą, skiriami 

liepsnojančio laužo. Jis prasižiojo ir be žodžių suriko. Tada ji 
žaibiškai apsisuko, lengvutė kaip šokanti žiežirba, ir pranyko 
akmens plyšyje. 

Ugnis, kūnas, pati naktis - viskas staiga dingo, praryta kur- 
tinančio žviegimo. Rodžeris pasijuto begulįs kniūbsčias ant žo- 
lės, graibantis žemę ir karštligiškai ieškantis pažįstamo jausmo, 
kurio galėtų laikytis, kad išsaugotų sveiką protą; regis, atsakė 
visos iki vienos juslės - net liečiama žemė atrodė netvari, amor- 
fiška, lyg būtų gulėjęs ant slankiojo smėlio, o ne ant granito. 

Plieskiančios baltumos apžilpintas, apkurtintas plėšiamo 
akmens žviegsmo, jis grabaliojo, paklaikęs mataravo rankomis, 
nebesuvaldydamas galūnių, tik suvokdamas galingą trauką ir 
būtinybę jai atsispirti. 

Laikas lyg ir sustojo; atrodė, amžius grumiasi tuštumoje, kai 
pagaliau suvokė kažką kita, ne save. Kažkas karštligiškai įsikibęs 
traukė jį už rankų, o veidą dusindamos mygo minkštos krūtys. 

Pamažu pradėjo girdėti, o kartu su grįžtančia klausa su- 
vokė, kad kažkas šaukia jį vardu. Ir net plūsta, protarpiais 
šniokštuodamas. 

- Idiote tu!.. Bukagalvi! Pabusk, Rodžeri... šikniau tu! 

Jos balsas sklido lyg pro vatą, bet žodžių prasmę jis kuo pui- 
kiausiai suprato. Nežmoniškomis pastangomis Rodžeris pakėlė 
rankas ir nutvėrė ją už riešų. Apsivertė, jausdamasis sunkus kaip 
prasidedanti sniego griūtis, ir markstydamasis susivokė kvailai 
bespoksąs į ašarotą Brianos Randal veidą, kuriame gilios kaip 
olos slopstančio laužo šviesoje tamsavo akys. 

Nebuvo kur dingti nuo benzino ir kepančios mėsos dvoko. 
Rodžeris nusisuko į šoną ir žiaukčiodamas išvertė skrandžio 
turinį į drėgną žolę. Buvo per daug užsiėmęs net pasidžiaugti, 
kad atgavo uoslę. 

Jis rankove nusišluostė burną ir apgraibomis susirado Bria- 
nos ranką. Ji gūžėsi ir tirtėjo. 

— O Dieve, - pratarė mergina. - O Dieve. Nesitikėjau, kad 
pajėgsiu tave sustabdyti. Tu ropojai tiesiai ten. O Dieve. 

Ji nesipriešino, kai jis prisitraukė ją, bet ir neatsiliepė. Tiesiog 
drebėjo toliau, iš didžiulių bereikšmių akių pliaupė ašaros, ly- 
giais tarpais, kaip užsikirtusi plokštelė, ji vis kartojo „o Dieve“. 

— Ša, - jis ramino ją plekšnodamas. - Viskas bus gerai. 
Ša. - Jau mažiau sukosi galva, nors vis dar jautėsi taip, lyg būtų 
perskeltas į kelis gabalus ir išdrabstytas į visas keturias puses. 

Juoduojantis daiktas ant žemės tyliai pokštelėjo, bet vėl įsi- 
vyraujančią nakties rimtį jau drumstė tik šis keistas garsas ir 
mechaniški Brianos šūkčiojimai. Rodžeris užsikimšo ausis, lyg 
mėgindamas užtvenkti gaudžiantį nežmoniško triukšmo aidą. 

— Tai tu irgi girdėjai? - paklausė jis. 

Briana tebeverkė, bet sukinkavo galva it šunytis. 

— Ar tu... - pradėjo klausti jis, vis dar su vargu dėliodamas 
daiktan pakrikas mintis, tada staiga stryktelėjo ant kojų, mat 
viena trenkė kaip žaibas. - Kur tavo mama?! - suriko jis ir stvė- 
rė Brianą už pečių. - Kur Klerė? 

Briana sukrėsta išsižiojo, tada pašoko ir paklaikusi ėmė žval- 
gytis po tuščią ratą, kur dunksojo nuogi žmogaus ūgio akme- 
nys, pusiau dengiami blėstančio laužo dūmų. 

— Mama! - suklykė ji. - Mama, kur tu? 


4 


- Jau gerai, - pasakė Rodžeris, stengdamasis nutaisyti auto- 
ritetingai raminamą toną. - Dabar jau atsigaus. 

Tiesą sakant, jis visai nebuvo tikras, kad Klerė Randal kada 
nors atsigaus. Bent tiek, kad gyva, ir tik dėl to jis galėjo būt 
tikras. 

Surado jie ją gulinčią žolėje be gyvybės požymių rato pa- 
krašty, baltą kaip tekantis mėnuo danguj, ir daugiau niekas, tik 
iš nubrozdintų delnų besisunkiantis tamsus kraujas rodė, kad 
jos širdis dar plaka. Rodžeris bemeilijo neprisiminti pragariškos 
kelionės nuo kalno taku prie mašinos, kai nešė sunkų kaip ne- 
gyvą jos kūną persimetęs per petį, nerangiai klupinėdamas ant 
akmenų, kurie riedėjo po kojomis, o šakos kibo už drabužių. 

Kol nusileido nuo tos prakeiktos kalvos, liko visai be jėgų; 
į pastoriaus namus juos parvežė Briana, susikoncentravusi, iš 
įtampos net užaštrėjusiais skruostikauliais, abiem rankom kaip 
geležinėm replėm įsikibusi į vairą. Susmukęs keleivio sėdynėje 
šalia jos, galinio vaizdo veidrodėlyje Rodžeris matė silpstantį 
švytėjimą kalvos viršūnėje, kur apie praėjusį mūšį liudijo besi- 
sklaidantis it patrankos dūmas švytintis debesėlis. 

Dabar Briana palinkusi stovėjo prie sofos, kur gulėjo jos 
motina, sustingusi kaip antkapinė skulptūra nuo sarkofago. 
Rodžerį krėtė šiurpas vien pažiūrėjus į židinį, kur snaudė žari- 
jos, todėl ištraukė nediduką elektrinį radiatorių, kuriuo žiemos 
vakarais pastorius šildydavosi kojas. Įkaitę radiatoriaus strypai 
skleidė oranžinę šviesą bei karštį ir garsiai, draugiškai ūžčiojo, 
kad kambaryje nebūtų taip slogiai tylu. 

Rodžeris sėdėjo ant žemos taburetės prie sofos, jautėsi su- 
glebęs ir subliūškęs. Sutelkęs ryžto likučius, ištiesė ranką prie 
staliuko, ant kurio stovėjo telefonas; ranka sustojo likus keliems 
coliams iki ragelio. 

- Ar mes... - teko padaryti pauzę ir atsikrenkšti. - Ar kvie- 
čiam daktarą? Policiją? 

— Ne. - Briana atsiliepė įsitempusi, beveik išsiblaškiusi, pa- 
linkusi prie pasliko kūno ant sofos. - Ji atsigauna. 

Išgaubti vokai virptelėjo, trumpai susiraukė prisiminus 
skausmą, tada ji atsipalaidavo ir atsimerkė. Akys buvo skaidrios 
ir švelnios kaip medus. Klydinėjo šen ir ten, praslydo pro Bria- 
ną, kuri aukšta ir įsitempusi stovėjo prie Rodžerio, ir nukrypo 
į jo veidą. 

Bekraujėmis kaip ir visas veidas lūpomis Klerė tik iš kelinto 
karto įstengė kimiai sušnabždėti: 

— Ar ji... išėjo? 

Pirštais ji maigė sijono audinį, ir Rodžeris pamatė, kad jie 
palieka neryškias kraujo dėmes. Instinktyviai ir pats sugniau- 
žė rankas ant kelių, delnai sudilgčiojo. Vadinasi, ji irgi laikėsi, 
kabinosi į žolę ir žvyrą, ieškodama bent kokios atspirties prieš 

siurbiančią praeities trauką. Jis užsimerkė, gindamasis nuo pri- 
siminimo apie tą traukiantį plyšį, ir linktelėjo. 

- Taip, - atsakė jis, - išėjo. 

Skaidrios akys iškart nukrypo į dukterį, lyg klausiamai lan- 
ku išlinko antakiai. Bet klausimą uždavė Briana. 

- Tai viskas tikrai buvo? - neryžtingai paklausė mergina. - 
Viskas tiesa? 

Rodžeris juste juto, kaip jos kūnu perbėgo drebuliukas, ir 
negalvodamas paėmė jos ranką. Nejučia krūptelėjo, kai ji su- 
spaudė jo ranką, ir staiga prisiminė vieną iš pastoriaus citatų: 
„Palaiminti, kurie tiki nematę.“* O kaip tie, kuriems būtinai 
reikia pamatyti, kad patikėtų? Įtikėjimo pamačius rezultatas jo 
pašonėje - Briana tirtėjo kaip lapas, nusigandusi to, kuo dabar 
dar teks patikėt. 

Mergina susikaustė, įsitempė rengdamasi pasitikti tiesą, ku- 
rią jau paregėjo, o tuo pat metu Klerė visu kūnu atsipalaidavo 
ant sofos. Blyškios lūpos pabandė nusišypsoti, išvargusį paba- 
lusį veidą užliejo neapsakoma ramybė ir liko rusenti auksinėse 
akyse. 

— Tiesa, - ištarė ji. Išbyškę skruostai po truputį ėmė raus- 
ti. - Negi tau mama meluotų? - Ir jinai vėl užsimerkė. 


= 

Rodžeris pasilenkė ir išjungė elektrinį šildytuvą. Naktis 
buvo šalta, bet jis ilgiau nebetvėrė savo kabinete, savo laikiname 
prieglobstyje. Vis dar jautėsi netvirtai stovįs ant kojų, bet ilgiau 
atidėlioti nebegalėjo. Reikėjo priimti sprendimą. 

Kol policija ir gydytojas baigė darbą, išaušo. Jie pildė blan- 
kus, užrašinėjo parodymus ir registravo sveikatos būklės požy- 
mius, nėrėsi iš kailio stengdamiesi kaip nors paaiškinti tiesą. 

„Palaiminti, kurie tiki nematę, - vėl pamaldžiai pagalvojo 
Rodžeris. Ypač šiuo atveju. 


* In 20, 29, 

Galų gale jie išvažiavo, susirinkę protokolus, pažymėjimus 
ir blykčiodami automobilių švyturėliais, prižiūrėti, kaip Grego 
Edgarso kūnas išgabenamas iš akmenų rato, išduoti arešto or- 
derio jo žmonai, kuri, atviliojusi vyrą į mirtį, paspruko iš nusi- 
kaltimo vietos. Švelniai tariant, apdujęs pagalvojo Rodžeris. 

Išsekęs kūnu ir siela, jis paliko Randalų moteris daktaro ir 
Fionos globai ir atsigulė, nesivargindamas nei nusivilkti, nei at- 
kloti antklodės, tik nuvirto ir nusmigo į geidžiamą užmarštį. 
Prieš saulėlydį prikeltas alkio, nusvirduliavo laiptais į apačią ir 
rado abi viešnias, tokias pat tylias, nors gal ir mažiau susitaršiu- 
sias, talkinančias Fionai taisyti vakarienę. 

Valgė pritilę. Atmosfera nebuvo įtempta; veikiau tarp žmo- 
nių užstalėje sroveno nematomos susižinojimo srovės. Briana 
sėdėjo prisislinkusi kuo arčiau mamos, vis kartkartėmis ją pa- 
liesdama, kai paduodavo lėkštę, lyg norėdama nusiraminti, kad 
ji vis dar čia tebėra. Protarpiais ji pažvelgdavo į Rodžerį, droviai 
ir vogčia, iš po nuleistų blakstienų, bet jo nešnekino. 

Klerė mažai kalbėjo ir dar mažiau valgė, bet sėdėjo ramu- 
tėlė, nuščiuvusi ir taiki it ežeras saulės atokaitoje, paskendusi 
mintyse. Po vakarienės atsiprašė, teisindamasi esanti pavargusi, 
ir nuėjusi įsitaisė ant plataus suolo palangėje koridoriaus gale. 
Briana dirstelėjo į motiną, kurios siluetas dabar tamsavo pa- 
skutiniuose saulėlydžio spinduliuose, ir nuėjo į virtuvę padėti 
Fionai plauti indų. Rodžeris nuėjo į kabinetą pamąstyti, sotūs 
Fionos patiekalai dunksojo skrandyje. 

Po dviejų valandų jis vis dar tebemąstė; stebėtinai mažai 
ką sumąstė. Ant rašomojo stalo ir žurnalinio staliuko netvar- 
kingai sukrautos gulėjo knygos, kai kurios atverstos mėtėsi ant 
krėslų ir sofos atkaltės, o žiojinčios spragos knygų prikimšto- 
se lentynose bylojo, kad jis priešokiais bandė atlikti mokslinį 
tyrimą. 

Ilgokai užtruko, bet pavyko surasti tą trumpą pastraipą, ku- 
rią atsiminė iš ankstesnio Klerės Randal prašymu atlikto tyrimo. 
Anie rezultatai atnešė jai sielos ramybę ir paguodą; šis anaiptol 

to nesuteiktų, jeigu jis jai pasakytų. O jeigu jis neklysta? Betgi 
tikriausiai neklysta; tatai paaiškina tą kapą ne vietoje, taip toli 
nuo Kulodeno. 

Pasitrynė delnu veidą ir pajuto šerių šiurkštumą. Nėr ko 
stebėtis, kad pamiršo nusiskusti, kai šitiek visa ko. Užsimerkęs 
vis dar užuosdavo dūmus ir kraują, akyse stovėjo liepsnojan- 
tis laužas ant tamsių uolų, ir šviesių plaukų sruogos plaikstė- 
si visai netoliese, bet per toli, kad pasiektų ištiestais pirštais. 
Prisiminus jį nukrėtė šiurpas ir staiga apėmė priešiškumas. 
Klerė sugriovė jam sielos ramybę, tai ar neturėtų jai tuo pačiu 
atsilyginti? O Briana - jeigu ji dabar žino tiesą, ar neturėtų 
žinoti visko? 

Klerė tebetūnojo koridoriaus gale; parietusi kojas, sėdėjo ant 
suolo po langu ir žiūrėjo į tamsią nakties tuštumą už stiklo. 

- Klere? - Ilgai nešnekėjus, keistai užlūžo balsas; jis at- 
sikrenkštė ir pabandė dar kartą. - Klere? Turiu jums... šį tą 
pasakyti. 

Ji atsisako ir pakėlė į jį akis, bet veide tik vos krustelėjo 
smalsumas. Iš pažiūros atrodė rami, rami kaip žmogus, kuris 
išnešiojo siaubą, neviltį ir gedulą, ir desperatišką naštą išgyve- 
nus - ir ištvėrė visa tai. Matydamas ją, Rodžeris staiga suprato, 
kad neįstengs pasakyti. 

Tačiau ji papasakojo visą tiesą; ir jis privalo taip pat pa- 
daryti. 

- Aš kai ką radau. - Jis kilstelėjo knygą - beprasmiškas ju- 
desys. - Apie... Džeimį. - Ištardamas tą vardą, Rodžeris lyg ir 
apsišarvavo — regėjos, ir patsai dičkis škotas pašauktas materia- 
lizavosi ir sustojo hole tvirtas ir nejudantis, tarp savo pačios ir 
Rodžerio. Šis giliai įkvėpė ir nusiteikė. 

— Ką tokio? 

— Dėl to paskutinio dalyko, kurį jis ketino atlikti. Man atro- 
do... jam pavyko. 

Ji staiga išblyško ir išplėstomis akimis sužiuro į knygą. 

— Jo vyrai? Bet maniau, tu radai?.. 

- Iš tikrųjų radau, - nutraukė ją Rodžeris. - Ne, esu pa- 
kankamai tikras, kad tai jam pavyko. Išvedė jis iš lauko La- 
librocho vyrus, išgelbėjo juos nuo Kulodeno ir palydėjo iki 
kelio namų link. 

— Tai tada... 

— Jis ketino apsisukti ir grįžti - atgal į mūšį, - ir manau, 
grįžo. - Rodžeriui visai dingo noras, bet pasakyti reikėjo. Ne- 
rasdamas savų žodžių, jis atvertė knygą ir balsu paskaitė: 


Po galutinio mūšio prie Kulodeno aštuoniolika jakobitų karinin- 
ky, visi sužeisti, prisiglaudė sename name ir dvi dienas pragulėjo 
kesdami kančias, nesutvarstytomis žaizdomis; tada jie buvo išves- 
ti laukan sušaudyti. Vienas iš jų, Freizeris iš Lovato valdovo pul- 
ko, nuo egzekucijos paspruko; kiti buvo palaidoti tų namų parko 
pakrašty. 


- Vienas vyras, Freizeris iš Lovato valdovo pulko, paspru- 
ko... - iš lėto pakartojo Rodžeris. Pakėlė akis nuo negailestingo 
puslapio ir išvydo jos akis, išplėstas ir nereginčias, lyg elnės, 
apakintos atvažiuojančios mašinos žibintų. - Jis ketino žūti Ku- 
lodeno mūšio lauke, - sukuždėjo Rodžeris. - Bet nežuvo. 

Vos susituokusius Klerę su Frenku išskiria Antrasis pasaulinis karas. 
Pagaliau vėl susitikę mylimieji nusprendžia pasidovanoti antrą medaus 
mėnesį - Škotijoje. 

Vieną dieną vaikštinėdama po apylinkes Kler ant kalvos aptinka 
paslaptingą senovinį akmenų ratą. Kitą sykį čia atėjusi netyčia paliečia 
akmenį, praranda sąmonę ir nubudusi patenka į keistų įvykių sūkurį: 
ją užpuola į mylimąjį nepaprastai panašus vyras. Tačiau įsikiša keistas 
jo priešininkas. Būrys raitelių priverčia Klerę joti su jais į pilį. Moteris 
supranta patekusi į praeitį... 

Netikėtai tapusi „svetimšale“ Klerė bando prisitaikyti tik iš istorijos 
vadovėlių pažįstamoje aplinkoje ir kantriai laukia progos nusigauti prie 
akmenų rato, kad galėtų grįžti į savo „dabartį“. Bet likimas ją suveda 
su Džeimiu Freizeriu. Klerė neatsispiria jaunojo Džeimio patrauklumui, 
aistrai, vyriškai jėgai ir karštai jį įsimyli... Tačiau negali pamiršti ir kita- 
me šimtmetyje likusio Frenko... 

Nuo šios akimirkos Klerės likimas pasidalija į dvi dalis: su vienu vyru 
ji gyveno viename šimtmetyje, o su kitu - kitame. Blaškantis tarp dvie- 
jų šimtmečių, tarp ištikimybės ir aistros, moteriai teks rasti atsakymą į 
sudėtingą klausimą - ko iš tikrųjų trokšta jos širdis... 

SVETIMŠALĖ 
Meilės labirinte 


Knygoje „Svetimšalė. Meilės labirinte“ skaitytojas 
ras Klerės ir Džeimio istorijos tęsinį. 


1968-ieji, Klerė su jau dvidešimtmete dukterimi Briana atvyksta į Inver- 
nesą Škotijoje. Paskutinį kartą Klerė čia buvo prieš dvidešimt dvejus 
metus, kai su vyru Frenku šiuose kraštuose leido antrąjį medaus mėnesį. 
Druidų akmenų rate Žengusi pro suskilus; akmenį, tąkart ji pateko 
į XVIII amžių, ten sutiko ir įsimylėjo Džeimį Freizerį. Su žaviuoju 
škotu praleidusi kelerius aistros ir nuotykių kupinus metus, ji vėl grįžo 
į XX amžių, pas pirmąjį vyrą Frenką. 

Dabar Frenkas jau miręs, o Klerė viliasi sužinoti, kaip likimas 
susiklostė jos antrajai didžiajai gyvenimo meilei. Ji taip pat ieško būdų, 
kaip pasakyti dukrai, kas yra tikrasis jos tėvas. 

Ieškodama atsakymų į šiuos klausimus, Klerė grįžta mintimis į praeitį, 
į intrigų knibždantį Paryžiaus dvarą, kur teko kovoti už mylimo vyro ir 
kūdikio gyvybę... 

Nuotykiai ir išbandymai aistra laukia ir Klerės dukters Brianos... 


Gabaldon, Diana 
Ga-08 Svetimšalė / Diana Gabaldon. - Vilnius : Alma littera, 
2011- 

Kn. 4: Meilės labirinte / iš anglų kalbos vertė Mėta Žukai- 
tė. - 2011. - 488 p. - ISBN 978-609-01-0153-7 

Ketvirtoji serijos „Svetimšalė“ knyga. 

Dvidešimt metų Klerė Randal saugojo savo paslaptis. Bet dabar ji grįžo į 
didingas miglose skendinčias Škotijos kalvas su jau suaugusia dukterimi Bria- 
na. Čia Klerė ketina Brianai papasakoti tiesą - tokią pat stulbinamą kaip ir ją 
nulėmę įvykiai: apie akmenų rato paslaptį, apie meilę, nugalinčią laiko ribas, 
ir apie Džeimį Freizerį, dėl kurio vyriško galantiškumo Klerė kadaise atsisakė 
savojo amžiaus saugumo ir iškeitė jį į Džeimio laikus... 


Ir tai dar ne viskas - nuotykiai ir išbandymai aistra užgriūva ir Klerės 
dukterį Brianą... 

| Irmosiose dviejose serijos „,„Svetimšalė“ kny- 
2 se - „Svetimšalė. Lemtingas susitikimas“ - 
Diana Gabaldon sukūrė du nepamirštamus įsimylėjė- 
lius - Klerę Randal ir Džeimį Freizerį - ir skaitytojams 
padovanojo meilės istoriją, nusidriekiančią per du 
šimtmečius. 

Trečioje ir ketvirtoje serijos knygose - „Svetimšalė. 
Meilės labirinte“ - nepamirštamų įsimylėjėlių istorija 
tęsiasi... 

Klerė vėl grįžta į Invernesą Škotijoje. Paskutinį 
kartą ji čia buvo prieš dvidešimt dvejus metus, kai 
su vyru Frenku šiuose kraštuose leido antrąjį medaus 
mėnesį. Druidų akmenų rate žengusi pro suskilusį 
akmenį, tąkart ji buvo patekusi į XVIII amžių, ten su- 
tikusi ir įsimylėjusi Džeimį Freizerį. Su žaviuoju škotu 
praleidusi kelerius aistros ir nuotykių kupinus metus, 
ji vėl grįžo į XX amžių, pas pirmąjį vyrą Frenką. 

Dabar, po Frenko mirties, vėl sugrįžusi į paslaptin- 
gąjį Invernesą, Klerė bando sužinoti, kaip likimas su- 
siklostė jos antrajai didžiajai gyvenimo meilei, likusiai 
XVIII amžiuje. Ji taip pat ieško būdų, kaip pasakyti 
dukrai, kas yra tikrasis jos tėvas. 

Ieškodama atsakymų į šiuos klausimus, Klerė min- 
timis keliauja po praeitį, kur teko kovoti už mylimo 
vyro ir kūdikio gyvybę... 

Nuotykiai ir išbandymai aistra užgriūva ir Klerės 
dukterį Brianą... 

AKTORĖ NIJOLĖ NARMONTAITĖ 

Turiu prisipažinti, kad iš pradžių į šį romaną žiūrėjau skeptiškai. Esu nelinkusi 
pasiduoti masinei psichozei, ir žinodama, su kokia euforija ši knyga buvo sutikta 
kitose šalyse, į skaitymo kelionę leidausi labai atsargiai. Deja, su Klere pra- 
smegau ir aš... Taip įsijaučiau ir įtikėjau ta istorija, kad pasidarė visai nesvarbu - | 
fantazija tai ar realybė! | 

Per visą kelionę lyginau du pasaulius, du gyvenimus, du vyrus. Vienas gyveni- 
mas - sotus, patogus, be nuolatinio streso, įtampos. Jame vyras Frenkas - 
mylintis, gerbiamas, teisingas, padorus (kažkodėl man pasirodė nuobodus 
ir tik savo idėjomis besidomintis). Kitas gyvenimas - pilnas pavojų, stingdančios 
įtampos, klaikių tradicijų, be elementarių mums suprantamų patogumų. Ir tame , k 
pasaulyje jis - vyras Džeimis: galia, švelnumas, aistra, padorumas, gerumas, 
fizinis grožis (tokie, regis, tarpusavyje nesuderinami dalykai)... Ir jų MEILĖ (visa 
ko pagrindas). Nejučia pradedu gyventi herojės gyvenimą, man rūpi, kad tik ji 

+ liktų čia, pavojų pasaulyje, nes čia jis - Džeimis, TIKROJI MEILĖ. Gal dėl to, kad 

ir mano pačios gyvenimo credo yra „Nesvarbu, kur ir kaip tu, svarbu su kuo.“ 

AKTORĖ GABIJA RYŠKUVIENĖ 
Man knyga netikėtai patiko. Patiko graži, romantinė istorija, suintrigavo 
Škotijos vaizdai - net norisi ten nuvykti. Sužinai daug istorinių dalykų: apie 
gydymo būdus, tradicijas, pilių intrigas. Įvykis veja įvykį. Pribloškė autorės A - P 
„fantazija - skaitytojas nepaliekamas apsnūdęs. Drąsus romantizmas, y / 
neįsprausta į rėmus meilės istorija. Labai intriguojanti knyga. 4 


PSICHOLOGĖ EDITA ČEKUOLIENĖ e. 
Niekada netikėjau, kad mane, suaugusią moterį, taip sudomins graži pasaka. A 
Vaizdingai parašyta knyga įtraukia. Čia tarsi „Haris Poteris“ suaugusiesiems. (4 
Seniai bebuvau skaičiusi tokią įdomią ir intriguojančią knygą. Pirmąsias i 

3 knygas prarijau per savaitę, net pradėjau mąstyti kaip Klerė. Pagauni save 
plaukiant kartu. Vaizdinga kalba, geras vertimas. Man įdomiausia joje buvo 

ne meilės linija, o santykių - šiuolaikinės moters sugebėjimas prisitaikyti prie 
sąlygų, kurios buvo prieš 200 metų, pasirinkimo dilema, kai esi prisiekusi. Labai 
daug simbolių. Knygoje aprašytas seksualinis potraukis yra įtampa, kova ar 
mylėjimasis taip pat gali būti interpretuojami kaip lygiateisiškų santykių siekis. 


O inygų 


klubas 


Tapkite Knygų klubo nariu! A 
+ Nemokamas knygų katalogas kiekvieną ketvirtį ė 
+ Naujausios ir populiariausios knygos 


+ Ypatingi pasiūlymai 
sg 090*1015 + Knygų pristatymas į namus, darbovietę ar paštą 
www. ||| www.almalittera.lt | lt www.knyguklubas.lt i 


